༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་

ཆེན་པོ་མཆོག་ནས། བོད་མི་མང་སྤྱི་འཐུས་ཀྱི་

གྲོས་ཚོགས་དང་། བཀའ་ཤག་གིས་མཚོན་

གཞུང་ཞབས་ལས་བྱེད་པར་སྩལ་བའི་

བཀའ་སློབ་ཕྱོགས་བསྡེབས་

བཞུགས་སོ། །

པོད་གཉིས་པ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༨༩ ཟླ་ ༥ ཚེས་ ༦ ཉིན་ལས་བསྡོམས་ཚོགས་ཆེན་ཐེངས་བཅུ་དྲུག་པའི་ཐོག་བཀའ་སློབ་སྩལ་བ།

ཀ༽ འགྲོ་བའི་རང་གཤིས་དང་། འཛམ་གླིང་གི་འགྱུར་ལྡོག

ད་རེས་གོ་ཐོས་ལ་ཚོགས་འདུ་བ་ཚང་མས་ཁུར་བླངས་ཏེ་དོན་དག་གལ་ཆེའི་ཐོག་བསམ་འཆར་གང་ཡོད་ཤོད་ཀྱི་ཡོད་འདུག་པ་ཧ་ཅང་དགའ་པོ་བྱུང་བས་ཚང་མར་ཐུགས་རྗེ་ཆེ་ཞུ་རྒྱུ་ཡིན། ཚོགས་འདུ་ཆེ་ཆུང་ཁག་འཚོགས་པའི་དགོས་དོན་ནི་བསམ་ཚུལ་བཤད་རྒྱུ་གང་ཡོད་པ་རྣམས་ངེས་པར་དུ་ཤོད་དགོས་པ་དེ་ཡིན། བཤད་ཚད་ཕྱིན་ཅི་མ་ལོག་པ་ཡོང་དང་མི་ཡོང་ཐ་དད་རེད། ལྷག་བསམ་གྱིས་ཀུན་ནས་བསླངས་ཏེ་བསམ་ཚུལ་གང་ཡོད་པ་རྣམས་བཤད་ན་གྲོས་བསྡུར་བྱེད་སའི་གཞི་ཞིག་ཆགས་ཐུབ། མི་མང་པོའི་རྣམ་དཔྱོད་བསྡུར་དུས་རིག་པ་གསར་པ་རྙེད་རྒྱུ་སོགས་ཕན་ཐོགས་ངེས་ཅན་ཞིག་ཡོང་གི་རེད།

གཞི་རྩ་ང་ཚོ་བཙན་བྱོལ་བ་ཆགས་ཏེ་ལོ་སུམ་ཅུའི་ཉམས་མྱོང་ནང་ཚོགས་འདུ་འཚོགས་སྟངས་ལོ་ཇི་སོང་གིས་སྤུས་དག་ཏུ་དང༌། དོ་སྣང་ཆེ་རུ་ཕྱིན་ཡོད་པ་ཧ་ཅང་ཡག་པོ་རེད། ལོ་སུམ་ཅུའི་རིང་ང་ཚོའི་ལས་དོན་ནང་སྐྱོན་ཆ་ཆུང་རིགས་མང་པོ་བྱུང་ཡོད་ན་ཡང༌། ཆེ་སའི་ཐད་འདས་པའི་ལོ་སུམ་ཅུའི་རིང་དང༌། དེའི་གོང་བོད་ནང་རྒྱ་མི་དང་མཉམ་དུ་ལོ་དགུ་བསྡད་པ་དེའི་རིང་ལས་དོན་ཆེ་སའི་ཐད་འགྱོད་པ་སྐྱེ་དགོས་མེད་པ་ལྟ་བུ་ཡོད། དེ་ནི་སྐབས་དེ་དང་དེའི་ལས་འགན་ཡོད་མཁན་ཚང་མས་བསམ་བློ་བཏང་སྟེ་གོ་བསྡུར་བྱས་ནས་ཐག་གཅོད་བྱས་པ་ཞིག་རེད། ད་ཆ་ཕྱི་མིག་ལྟ་སྐབས་ཕལ་ཆེར་ནོར་འཁྲུལ་མེད་པ་ལྟ་བུ་འདུག

ཡིན་ནའང་བོད་ཀྱི་བདེན་དོན་རྩོད་པའི་དུས་སྐབས་སྔར་བཞིན་གནས་ཡོད་པ་དང༌། ང་ཚོའི་མཐར་ཐུག་གི་འབྲས་བུ་ད་ལྟའང་ལག་ཏུ་སོན་མེད། ད་དུང་དུས་ཚོད་ཇི་ཙམ་ཞིག་འགོར་མིན་དང༌། དཀའ་ངལ་གང་འདྲ་ཞིག་བརྒྱུད་དགོས་མིན་ཚོད་ཐིག་རྒྱུ་ཁག་པོ་ཡིན་ཀྱང༌། འཛམ་གླིང་གི་གནས་སྟངས་ནས་བཤད་ན་གནས་ཚུལ་བཟང་དུ་འགྲོ་གི་ཡོད། དུས་རབས་ཉི་ཤུ་པ་འདིའི་ནང་མིའི་སྤྱི་ཚོགས་ལ་གཏོར་བཤིག་དང༌། བཙན་དབང་བྱེད་པའི་གནས་ཚུལ་མང་པོ་ཞིག་བྱུང་སྟེ་དུས་རབས་སྡུག་ཤོས་ཤིག་ཆགས་པ་དང༌། ཡང་རྫས་སྦྱོར་དང༌། འཕྲུལ་ཆས་རིག་པའི་ཐད་ཡར་རྒྱས་ཆེན་པོ་བྱུང་སྟེ་མིའི་ལོ་རྒྱུས་ཐོག་གི་དུས་རབས་འཁྲུག་ཤོས་ཤིག་ཆགས་ནས་མི་རྣམས་ཀྱི་སྐྱིད་སྡུག་མང་པོ་ཞིག་མྱངས་ཡོད། དེའི་འབྲས་བུར་མི་གཅིག་གིས་གཅིག་ལ་དབང་སྒྱུར་བྱེད་པ་དང༌། དབང་ཤེད་ཀྱིས་མིའི་སྤྱི་ཚོགས་ཡར་རྒྱས་གཏོང་བའི་ཐབས་ལམ་དེ་དག་རང་བཞིན་ལྷན་སྐྱེས་ཀྱི་མིའི་གཤིས་ཀར་མ་རན་པ་ཞིག་ཏུ་གྱུར་ཡོད།

དེར་བརྟེན་ད་ཆ་མིའི་སྤྱི་ཚོགས་ཀྱི་ལས་ཀ་ཞིག་ཡིན་ཕྱིན་རྩ་བར་གྱུར་པའི་མིའི་རང་གཤིས་ལ་མ་བསྟུན་ན་མི་འགྲིགས་པ་གསལ་པོ་མཐོང་བ་ལྟར་འཛམ་གླིང་ཐོག་དམར་པོའི་རྒྱལ་ཁབ་ཁག་ལས་འགྱུར་བ་ཆེན་པོ་འགྲོ་བཞིན་པ་མ་ཟད། དམར་པོ་མིན་པའི་བཙན་པོས་དབང་ཤུགས་འཛིན་མཁན་གྱི་རྒྱལ་ཁབ་མང་པོར་ཡང་དེ་བཞིན་འགྱུར་བ་འགྲོ་གི་ཡོད། དེ་དག་ནི་འཛམ་གླིང་སྤྱི་ཡོངས་ཀྱི་ཆ་ནས་འཕེལ་ཕྱོགས་བཟང་པོ་ཞིག་རེད།

རང་རེ་བོད་འདི་འཛམ་གླིང་ཐོག་གནས་ཡོད་པ་དང༌། བོད་ཀྱི་གནས་སྟངས་ལ་དཀའ་ངལ་འཕྲད་པ་འདི་རྒྱ་ནག་གི་དབང་ཤུགས་ལ་བརྟེན་ནས་བྱུང་བ་རེད། འཛམ་གླིང་སྤྱིའི་གནས་ཚུལ་འཕོ་འགྱུར་འགྲོ་སྟངས་དེ་བོད་དོན་ཐོག་ཕན་ཐོགས་ཡོད་པའི་ཕྱོགས་སུ་འགྱུར་བཞིན་ཡོད་པས་སྤྱི་ཡོངས་ཀྱི་ཆ་ནས་རེ་བ་ཆེ་རུ་འགྲོ་བ་ཞིག་མཐོང་གི་འདུག ད་ཆ་མི་དང་མིའི་འབྲེལ་བའི་ཐོག་ནས་དྲང་བདེན་གྱི་རྒྱུ་མཚན་འགྲེལ་བརྗོད་བྱས་ན་གཡོ་འགུལ་ཐེབས་ཐུབ་པའི་རེ་བ་ཞིག་སླེབས་ཡོད་པ་དང༌། མི་དང་མིའི་འབྲེལ་བའི་ཐོག་ནས་བདེན་པ་བདེན་ཐུབ་ཀྱིས་འགྲེལ་བརྗོད་བྱས་ཏེ་མིའི་བསམ་བློ་དང༌། འབྲེལ་བར་བསྒྱུར་བཅོས་གཏོང་རྒྱུ་འདི་དཔུང་ཆེ་ཆུང་དང༌། རྒྱལ་ཁབ་ཆེ་ཆུང་གི་གནས་ཚུལ་མིན་པར་བདེན་པ་ཡོད་མེད་ཀྱི་གནས་ཚུལ་ཡིན། དེར་བརྟེན་ང་ཚོ་བོད་པའི་གནས་ཚུལ་ཐད་ལོ་རེ་ལས་ལོ་རེ་རེ་བ་ཆེ་རུ་འགྲོ་གི་ཡོད་སྟབས། ཚང་མས་རིག་པ་བསྒྲིམས་ནས་འབད་བརྩོན་བྱེད་རྒྱུ་གལ་ཆེན་པོ་ཡིན།

ཁ༽ འདས་པའི་གྲུབ་འབྲས་དང་། སྔར་ལྷག་འབད་བརྩོན།

དོན་ཚན་དང་པོ། ད་ཕན་ལོ་སུམ་ཅུའི་རིང་ང་རང་ཚོ་བཙན་བྱོལ་བའི་གནས་ཚུལ་ཡིན་ནའང་འདྲ། དེ་བཞིན་བོད་སྤྱི་པའི་གནས་ཚུལ་ཡིན་ནའང་འདྲ། ཚང་མའི་ནང་སྐྱོན་ཆ་མང་པོ་བྱུང་ཡོད། ཡིན་ནའང་བརྒྱ་ཆ་བསྡུར་ན་གྲུབ་འབྲས་དང་ལེགས་ཆ་མང་བ་ཡོད། དེ་ནི་ང་རང་ཚོ་སྣང་བ་དག་ནས་བཤད་པ་ཞིག་མིན། ང་ཚོས་བོད་ཀྱི་གནད་དོན་འདི་གལ་ཆེན་པོར་བརྩིས་ནས་རྒྱ་གར་བ་དང༌། ཕྱི་རྒྱལ་གྱི་གྲོགས་པོ་མང་པོ་ཞིག་དང༌། ལས་རིགས་སོ་སོའི་མཁས་པ་མང་པོ་ཞིག་ཆེད་དུ་གདན་ཞུ་བྱས་ཏེ་སྐད་ཆ་འདྲི་བ་དང༌། བསམ་འཆར་བསྡུ་བ། སློབ་སྟོན་ཉན་པ་སོགས་ཀྱི་སྐབས་སུ་མང་པོ་ཞིག་གིས་བོད་པ་བཙན་བྱོལ་བ་ཚོ་བཙན་བྱོལ་བ་གཞན་དང་དག་མི་འདྲ་བར་ལས་དོན་བྱེད་སྟངས་ཡག་ཐག་ཆོད་དང༌། བོད་པའི་སྒྲིག་འཛུགས་ཀྱང་ཡག་ཐག་ཆོད་འདུག་ཅེས་བསྔགས་བརྗོད་བྱེད་ཀྱི་འདུག

ད་ཕན་དཀའ་ལས་བརྒྱབ་པའི་གྲུབ་འབྲས་གཞི་རྩ་ཚུགས་ཏེ་ཡོད་པ་འདི་མ་རྩར་བཞག་ནས་ད་དུང་ནུས་པ་བཏོན་ཏེ་ཡར་རྒྱས་འགྲོ་ཐབས་འབད་བརྩོན་བྱ་རྒྱུ་ཤིན་ཏུ་གལ་ཆེན་པོ་ཡིན། ང་ཚོ་ལྔ་བཅུ་ང་དགུ་ལོ་རྒྱ་གར་དུ་འབྱོར་ནས་དྲུག་ཅུ་རེ་གྲངས་ནང་ང་ཚོར་བདེན་པ་ཡོད་པ་འདིས་རིམ་པས་ཁ་གྲགས་ནས་ནུས་པ་ཐོན་གྱི་རེད་བསམ་པ་ལས། བསམ་བློའི་ནང་གོ་རིམ་འགྲིགས་པོ་ཞིག་འཆར་གྱི་མེད་ནའང་བདེན་པ་དང༌། མིའི་སེམས་ཤུགས་ཁོ་ནར་རེ་བ་བཅོལ་ནས་དཀའ་ལས་བརྒྱབ་པ་རེད། ད་ཆ་ལོ་སུམ་ཅུ་འགྲོ་སྐབས་སོ་སོའི་ཉམས་མྱོང་གི་ཐོག་ནས་འདི་བྱས་ན་འདི་ཡོང་གི་རེད་སྙམ་པའི་ཕྲན་བུ་ཚོད་ཐིག་པ་ཞིག་ཆགས་ཡོད་སྟབས་ཚང་མས་ལྷག་པར་དུ་འབད་བརྩོན་ཤུགས་བསྐྱེད་བྱེད་དགོས་པ་དེ་གལ་ཆེར་མཐོང་གི་འདུག

ག༽ འགན་འཁུར་མཉམ་ལེན་དང་། སྐབས་དོན་ཚགས་ཚུད།

དོན་ཚན་གཉིས་པ། སྤྱི་པའི་ལས་ཀར་ཚང་མས་ཁུར་མཉམ་ལེན་བྱེད་དགོས། ང་ཚོ་བོད་སྤྱི་པའི་འཐབ་རྩོད་བྱེད་རྒྱུའི་རྩ་དོན་ཆབ་སྲིད་རང་དབང་གི་བདེན་དོན་རྩོད་རྒྱུའི་ཐོག་བབས་ཀྱི་ཡོད་ན་ཡང༌། དངོས་སུ་གཞིས་ཆགས་ཀྱི་ལས་ཀ་ཡིན་ནའང་འདྲ། སློབ་གྲྭ་ཆེ་ཆུང་གི་ལས་ཀ ཆོས་དང་རིག་གཞུང་གི་ལས་ཀ དེ་མིན་ལས་རིགས་སྣ་ཚོགས་གང་འདྲ་ཞིག་ཡིན་ན་ཡང༌། སོ་སོར་སྐབས་སུ་བབས་པའི་ལས་འགན་གང་ཡོད་པ་རྣམས་སྤུས་དག་པོ་དང༌། ཚགས་ཚུད་ཕྱི་ནང་ངོ་ལྐོག་མེད་པ་བློ་གདེང་འཁེལ་བ་ཞིག་བྱས་ན། དེ་དག་གི་ནུས་པ་ལ་བརྟེན་ནས་བོད་ཀྱི་སྤྱི་དོན་ལ་ཕན་གྱི་ཡོད་པས་ཚང་མས་སྤྱི་དོན་ཕྱར་བ་གྲུ་འདེགས་བྱ་རྒྱུ་ཤིན་ཏུ་གལ་ཆེན་པོ་འདུག

སྐབས་རེ་སོ་སོའི་ངོ་གདོང་གི་གནས་ཚུལ་ལྷོད་གཡེང་བཏང་སྟེ་ཁ་ནས་བརྒྱ་བཤད་སྟོང་བཤད་བྱེད་མཁན་དེ་འདྲ་ཡོང་གི་ཡོད། དེས་ཕན་གྱི་མི་འདུག མཐར་ཐུག་གི་དམིགས་ཡུལ་ཆེན་པོ་དེ་བསྒྲུབ་སྐབས་གོམ་པ་རིམ་བགྲོད་དང༌། ལས་རིགས་སྣ་ཚོགས་ཀྱི་ཐོག་ནས་སྒྲུབ་དགོས་པ་ལས། བོད་སྤྱི་པའི་བདེན་དོན་བསྒྲུབ་རྒྱུའི་ལས་ཀ་ཟུར་གསལ་ཞིག་མེད། ཆེ་སར་བསམ་བློ་གཏོང་ཁུལ་གྱིས་ཆུང་ས་ཚགས་ཚུད་མེད་པར་སྡོད་མཁན་རིགས་གཅིག་ཡོད་པ་དེ་སྐྱོན་རེད། དེ་ལྟར་བྱེད་རྒྱུ་མེད། ཡང་རིགས་གཅིག་གིས་སོ་སོའི་ངོ་གདོང་གི་ལས་ཀ་རྣམས་ཚགས་ཚུད་བྱས་ཀྱང་ཕན་ཚུན་མཉམ་རུབ་དང༌། གཅིག་གིས་གཅིག་ལ་ཕྱར་བ་གྲུ་འདེགས་བྱེད་རྒྱུའི་ཐད་བསམ་བློའི་ཐོག་ནས་མི་འདང་བ་ཡོང་གི་མེད་དམ་སྙམ།

བོད་སྤྱི་པའི་དོན་དག་ཅིག་ཡིན་ཕྱིན་སོ་སོར་སྐབས་སུ་བབས་པའི་ལས་འགན་ཡོད་མེད་ལ་མ་ལྟོས་པར། སེམས་ཁུར་བླངས་ཏེ་གང་ལ་འབྲེལ་བ་བྱེད་དགོས་པ་དེར་མི་གོ་བཅད་ནས་འབྲེལ་བ་བྱེད་དགོས། ཚང་མས་ད་བར་ཡག་ཐག་ཆོད་བྱས་ཡོད་ཀྱང༌། ད་དུང་ཚང་མས་སེམས་ཁུར་བླང་རྒྱུ་གལ་ཆེན་པོ་ཡིན། རྙོག་དྲ་མ་ལྷགས་ན་ལས་ཀ་གྲ་འགྲིགས་པར་ཆ་བཞག་ན་མི་འགྲིགས། ང་ཚོར་བྱས་རྗེས་གྲུབ་འབྲས་ཐོན་པ་ཞིག་དགོས་པ་ལས། ཞབས་འདྲེན་མ་ཞུས་ཙམ་ཞིག་བྱུང་ན་དེས་འགྲིགས་པ་ཞིག་མིན།

ཡང་རིགས་ཁ་ཤས་ནས་རྒྱ་གར་དང༌། བལ་པོའི་ལས་ཁུངས་དང་བསྡུར་ན་ང་ཚོ་ཡག་གི་རེད་ཤོད་མཁན་ཡོད། གཅིག་བྱས་ན་དེ་འདྲ་ཡིན་ལས་ཆེ། ཡིན་ན་ཡང་རྒྱ་གར་དང་བལ་ཡུལ་ལ་ཆ་བཞག་ན། སོ་སོ་རང་དབང་གི་ལུང་པ་བྱས་ནས་བསྡད་ཡོད། ལས་ཀ་ཕྲན་བུ་སྤྱི་ཟོམ་འཐུས་ཤོར་ཕྱིན་ན་ཐབས་སྡུག་ཡིན་ཀྱང་དེ་ཙམ་གྱིས་ཐལ་ཆ་དང་ཡ་ཡུད་འགྲོ་རྒྱུ་མེད། ང་ཚོ་རང་ཡུལ་བྲལ་ནས་གཞན་ཡུལ་དུ་གྱར་ཏེ་བསྡད་ཡོད་པ་དང༌། གཞི་ནས་བདེན་མཐའ་ཞིག་གསལ་བའི་དཀའ་ལས་རྒྱག་པའི་དུས་ཚོད་ཡིན་པར་བརྟེན། ལས་དོན་ལ་སྣང་ཆུང་ཟོམ་འཇོག་བྱས་ན་གཏན་ནས་མི་འགྲིགས་པས། བྱས་རྗེས་གྲུབ་འབྲས་ཐོན་པ་བྱ་རྒྱུ་གལ་ཆེན་པོ་འདུག

ང༽ རང་སྲོག་འབེན་བཙུགས་དང་། འཐབ་རྩོད་ཀྱི་མི་རབས།

དོན་ཚན་གསུམ་པ། བོད་པའི་རྩོ་དོན་སྐོར། རྩ་བའི་ཆ་ནས་བོད་སྤྱི་པའི་དོན་དག་འདི་བོད་མི་ས་ཡ་དྲུག་གི་དོན་དག་ཡིན་པས་གཞིས་བྱེས་བོད་མི་ཐུན་མོང་ལ་འགན་ཁུར་ཡོད། གཙོ་བོ་གཞིས་ལུས་མི་མང་རྣམས་ནི་ཧ་ལས་པའི་སེམས་ཤུགས་ཡོད་པ་ཚང་མས་ཤེས་གསལ་རེད། མདོར་ན་རང་སྲོག་འབེན་ལ་བཙུགས་ནས་དཀའ་ལས་རྒྱག་གི་ཡོད། ང་ཚོ་བཙན་བྱོལ་ལ་ཡོད་པ་ཚོ་ཡང་སྤྱིར་བཏང་ཡག་ཐག་ཆོད། ང་ཚོ་གཞིས་བྱེས་གཉིས་ཕན་ཚུན་རྟེན་འབྲེལ་ལྟོས་གྲུབ་ཡིན་པར་བརྟེན། ང་ཚོ་བྱེས་འབྱོར་ཡོད་པ་ཚོའི་ཐོག་ནས་བྱེད་སྟངས་ཡག་པོ་ཞིག་མ་བྱུང་ན། བོད་ནང་ཁུལ་གྱི་མི་མང་བློ་ཕམ་དང༌། སེམས་ཤུགས་ཆག་གཞིར་སོང་ན་མི་འགྲིགས། ཡང་བོད་ནང་གི་གནས་ཚུལ་གྱི་རྐྱེན་པས་འདི་ཁུལ་གྱི་བསམ་བློར་འཕར་ཆག་གི་འགྱུར་བ་ཡོང་གི་ཡོད་ན་ཡང༌། གཞིས་ལུས་མི་མང་གི་སེམས་ཤུགས་ལ་བློ་གཡེང་བྱེད་དགོས་པ་གང་ཡང་མེད།

ང་ཚོས་དཀའ་ངལ་ཆེན་པོ་ཞིག་ལ་གདོང་ལེན་བྱེད་ཀྱི་ཡོད་པ་འདི་ནི་རྒྱུ་མཚན་དང་གཟི་བརྗིད་ལྡན་པ་ཞིག་ཡིན། ང་རང་སྒེར་ལ་ཆ་བཞག་ན་དུས་ཚོད་སྡུག་ཤོས་ཤིག་གི་སྐབས་ལ་སྐྱེས་པ་རེད། ཡིན་ན་ཡང་ཕྱོགས་གཞན་ཞིག་ནས་བསམ་བློ་བཏང་ན། མིའི་མི་ཚེའི་དགོས་དོན་སྙིང་པོ་དོན་ཕན་ལྡན་པ་ཞིག་བྱེད་ཐུབ་ན་མི་ཚེའི་སྙིང་དོན་ཚང་བ་རེད། དུས་ཚོད་བཟང་པོའི་འོག་མི་ཚེ་སོས་དལ་དུ་འཁྱོལ་བ་དེར་བསམ་བློ་བཏང་ན་མི་ཚེ་ཆུད་ཟོས་ཕྱིན་པ་ལྟ་བུ་རེད། དཀའ་ངལ་ཆེན་པོ་འཕྲད་སྐབས་སྐྱེས་པའི་མི་ལུས་འདིས་མི་གོ་བཅད་དེ་མི་ཚེ་དོན་དང་ལྡན་པ་ཞིག་བྱེད་ཐུབ་ན། མི་ལུས་ཐོབ་པའི་གོ་ཆོད་པ་རེད། མི་ཐོག་གོང་མས་སྤྱི་པའི་ལས་ཀ་འཐུས་ཤོར་སོང་བའི་འབྲས་བུ་ཆག་ཆེ་ཉམ་ང་ཚང་མ་ང་ཚོའི་མི་ཐོག་འདིར་སྨིན་པ་རེད། བོད་ནང་གཏོར་བཤིག་ཉམས་ཆག་བསམ་ཡུལ་ལས་འདས་པ་ཞིག་བྱུང་སྟེ་བོད་ཀྱི་མི་རབས་ནང་ནས་ང་ཚོའི་མི་ཐོག་འདི་ཐབས་སྐྱོ་ཤོས་དང༌། ཁག་ཤོས། སྡུག་ཤོས་བཅས་ཆགས་པ་རེད། དེར་ཕྱོགས་གཞན་ནས་བསམ་བློ་བཏང་ན་གཟི་བརྗིད་ཡིན།

ང་ཚོ་དཀའ་ངལ་གདོང་ལེན་བྱེད་མཁན་དང་བྱས་རྗེས་འཇོག་མཁན་གྱི་མི་ཐོག་ཅིག་ཆགས་ཡོད། ཚང་མས་དཀའ་ངལ་དང༌། འགལ་རྐྱེན་རྣམས་སེམས་ཤུགས་ཆག་གཞིའི་རྒྱུ་རྐྱེན་ལ་མ་བཏང་བར། སེམས་ཤུགས་གོང་ནས་གོང་དུ་འཕེལ་ཐབས་སུ་རྐྱེན་ངན་གྲོགས་སུ་འཁྱེར་ཐུབ་པ་ཞིག་བྱེད་ཐུབ་ན་ཡག་པོ་རེད། དེ་ལྟར་བྱེད་ཐུབ་པ་ཞིག་ཀྱང་ཡིན། གཞི་ནས་མིའི་གཤིས་ཀར་ཁ་ཆག་སྣ་རལ་གྱི་སྐྱིད་སྡུག་མང་པོ་ཞིག་མྱངས་ན་མི་དེ་མཁྲེགས་སུ་འགྲོ་བ་དང༌། མི་སོས་དལ་ངང་སྐྱིད་ལང་ཤོར་བ་ཞིག་ཡིན་ན་དཀའ་ལས་རྒྱག་མི་ཐུབ་མཁན་ཞིག་ཡོང་གི་ཡོད། ང་ཚོ་ནི་དཀའ་ངལ་མང་པོའི་ནང་འཚར་ལོངས་བྱས་པའི་མི་རབས་ཤིག་ཡིན་སྟབས། བསམ་བློ་ཡག་པོ་གཏོང་ཤེས་ན་མིའི་ནུས་པ་གཞི་ནས་གསལ་ཐུབ་པའི་ཆ་རྐྱེན་ཡོད་པས། ཚང་མས་སྙིང་ལ་རུས་པ་བཅུག་སྟེ་ཧུར་ཐག་བྱེད་དགོས།

བོད་ནང་གི་རྒྱ་ཆེའི་མི་མང་ལུས་སྲོག་འབེན་ལ་བཙུགས་ནས་དཀའ་ལས་རྒྱག་མཁན་དེ་རྣམས་ལ་ང་ཚོས་རྟག་ཏུ་རྗེས་དྲན་བྱེད་དགོས། དེ་ཡང་ཆོས་ཕྱོགས་ནས་ལས་རྒྱུ་འབྲས་ཀྱི་བསམ་བློའི་ཐོག་ནས་སྨོན་ལམ་རྒྱག་དགོས་པ་དང༌། ཉིན་རེའི་ཁ་ཏོན་དགེ་སྦྱོར་མ་ཎི་ཚིག་གཅིག་ལས་མེད་ཀྱང་ཁོང་ཚོའི་ཆེད་དུ་བསྔོས་ནས་སྨོན་ལམ་རྒྱག་རྒྱུ་གལ་ཆེན་པོ་ཡིན། ད་ལྟའི་དུས་ཚོད་འདིར་ཕྱི་རྒྱལ་བ་མང་པོས་བོད་པའི་གནས་ཚུལ་རིམ་པས་གསལ་པོ་རྟོགས་ཏེ་བོད་པའི་འཐབ་རྩོད་འདི་དག་བདེན་ཡིན་པ་དང༌། བོད་པ་ཚོ་དཀའ་ངལ་ཆེན་པོའི་ནང་ལྷུང་བའི་དངོས་ཡོད་གནས་ཚུལ་མཐོང་ནས་བོད་པར་ཤ་ཚ་དང་རྒྱབ་སྐྱོར་ཆེན་པོ་བྱེད་ཀྱི་ཡོད། ཁོང་ཚོས་བོད་པར་རྒྱབ་སྐྱོར་བྱས་ཏེ་ཁོང་ཚོར་དམིགས་བསལ་གྱི་ཁེ་ཕན་ཡོང་རྒྱུ་གང་ཡང་མེད་པའི་ཁར། རྒྱ་མིར་བསྟུན་ན་ཁེ་བཟང་དེ་བས་ཆེ་བ་ཡོད།

འོན་ཀྱང་མི་རིགས་དང༌། གོམས་གཤིས། ཤེས་རིག ཆོས་ལུགས་བཅས་འདྲ་མིན་ལ་མ་ལྟོས་པར་མིའི་བརྩེ་བ་ཞེས་པ་འདི་མིའི་རིགས་ཚང་མར་ཡོད། བརྩེ་བའི་བསམ་པའི་ཐོག་ནས་ཉམ་ཐག་ལ་རོགས་པ་བྱ་རྒྱུ་དེ་མིའི་གཤིས་ཀ་ཡིན། དེ་འདྲའི་གཤིས་ཀ་དང༌། བརྩེ་བ་ནི་བདེ་སྐྱིད་ཀྱི་རྩ་བ་ཡིན་སྟབས་མི་རིགས་ཡར་རྒྱས་འགྲོ་རྒྱུའི་རྨང་གཞི་ཆགས་ཡོད། འཛམ་གླིང་ཐོག་གི་བདེ་སྐྱིད་ནི་བརྩེ་བར་བརྟེན་ནས་བྱུང་བའི་རྟགས་མཚན་གསལ་པོ་ཡོད། ང་ཚོ་ད་ལྟའི་མི་ཐོག་རྐྱེན་ངན་རུ་འཛིངས་པའི་སྐབས་འདིར་ཤ་ཚར་བརྟེན་ནས་རོགས་རམ་བྱེད་མཁན་དེ་དག་ཤིན་ཏུ་རྩ་བ་ཆེན་པོ་ཡིན། ང་ཚོ་བོད་པས་ཁོང་ཚོར་རྒྱུ་དངོས་པོའི་ཕན་སྦྱར་བྱེད་དགོས་མེད་ལ། བྱེད་ཐུབ་ཐབས་ཀྱང་མེད། འོན་ཀྱང་ཁོང་ཚོའི་བཀའ་དྲིན་རྣམས་དྲན་པ་བྱ་རྒྱུ་ཧ་ཅང་གལ་ཆེན་པོ་རེད།

ཅ༽ ལོ་རྒྱུས་འབྲི་རྩོམ་དང་། དངོས་དོན་འགྲེལ་བཤད།

གལ་འགངས་ཆེ་ཤོས་ཤིག་ལ། ང་ཚོ་བོད་པའི་བདེན་དོན་རྣམས་ཕྱི་རྒྱལ་ཁག་ལ་གསལ་བཤད་བྱ་རྒྱུ་དེ་སྐབས་བབས་ཀྱི་ལས་འགན་ཆེན་པོ་ཞིག་ཡིན། ན་ནིང་ནས་སྐད་ཆ་བྱུང་བ་བཞིན་དེ་སྔ་ཕན་ཆད་ང་ཚོས་སྐྱིད་སྡུག་གང་འདྲ་ཞིག་མྱངས་པ་དང༌། བོད་ནང་གཏོར་བཤིག་མནར་གཅོད་ཀྱི་སྡུག་བསྔལ་གང་དང་གང་བྱུང་བ་རྣམས་བོད་ཡིག་ཐོག་ལོ་རྒྱུས་གང་མང་འགོད་ཐབས་བྱ་རྒྱུ་ཤིན་ཏུ་གལ་ཆེན་པོ་འདུག ད་ལྟ་སོ་སོའི་མི་ཚེའི་ནང་ལོ་རྒྱུས་བྱུང་མ་ཐག་ཡིན་སྟབས་ཤོད་རིན་དང་བྲིས་རིན་མེད་པ་ལྟ་བུ་ཞིག་མཐོང་གི་ཡོད་ཀྱང༌། ལོ་གཅིག་སོང་གཉིས་སོང་གིས་གནས་ཚུལ་ཤེས་མཁན་གྱི་མི་སྣ་ཇེ་ཉུང་དུ་སོང་སྟེ་ཐ་མ་དེའི་དུས་དེ་འདྲ་བྱུང་བ་རེད་ཅེས་རགས་རིམ་ཙམ་ལས་ཞིབ་ཕྲའི་གནས་ཚུལ་སུ་ལའང་བཤད་རྒྱུ་མེད་པ་ཞིག་ཆགས་རྒྱུའི་ཉེན་ཁ་ཆེན་པོ་ཡོད་པར་བརྟེན། བོད་མི་ནང་ཁུལ་ནས་ལོ་རྒྱུས་ཡིག་ཐོག་ལ་བཞག་རྒྱུ་གལ་ཆེན་པོ་ཡིན།

དེ་བཞིན་ཕྱི་རྒྱལ་ཁག་ལ་བོད་པའི་བདེན་དོན་གནས་ཚུལ་བཤད་རྒྱུ་གལ་ཆེན་པོ་ཡིན་པས་བོད་སྤྱི་པ་སྨོས་ཅི། བོད་མི་སྒེར་སོ་སོའི་ངོས་ནས་ཀྱང་ཚོང་དང༌། ལྟ་སྐོར། གཉེན་འཕྲད་སོགས་སུ་འགྲོ་སྐབས་བོད་པའི་བདེན་དོན་ཤོད་དགོས། ང་ཚོ་བོད་པས་རྒྱར་མི་དགའ་བ་དང་ངོ་རྒོལ་བྱེད་ཀྱི་མེད། གལ་ཏེ་བོད་པས་རྒྱ་ནག་གི་ཡུལ་དུ་ཕྱིན་ནས་ཁོང་ཚོར་བརྙས་བརྐོ་བྱས་ན། དངོས་གནས་རྒྱ་མི་རིགས་དང་རྒྱ་ནག་ལ་ངོ་རྒོལ་བྱས་པ་རེད། ང་ཚོས་དེ་ལྟར་བྱེད་ཀྱི་མེད། ང་ཚོ་སོ་སོའི་ལུང་པའི་ནང་སྙོམ་ཆུང་བྱས་ནས་ཁ་ཁུ་སིམ་པོར་སྡོད་སྐབས། རྒྱ་མི་ཚུར་ཡོང་ནས་སྡོད་བཟོད་མི་བདེ་བ་བཟོས་ཏེ་བསམ་ཡུལ་ལས་འདས་པའི་གཏོར་བཤིག་བཏང་བར་བརྟེན། ང་ཚོས་སྐད་མི་རྒྱག་མཐུ་མེད་བྱུང་བ་རེད། དུད་འགྲོ་ཞིག་ཡིན་ཀྱང་རྡུང་རྡེག་བཏང་ན་སྐད་རྒྱག་པ་ཆོས་ཉིད་རེད། ང་ཚོ་ནི་མི་ཡིན་སྐབས་ཚུར་རྡུང་རྡེག་བཏང་ན་སྐད་ངན་ཤོར་བ་ཆོས་ཉིད་རེད། ང་ཚོས་དོན་མེད་རྒྱ་མིར་ངོ་རྒོལ་བྱེད་ཀྱི་མེད།

ང་རང་ཚོ་བོད་པའི་བདེན་དོན་འདི་དག་རྒྱ་མི་སྒེར་ཞིག་ལ་ཡིན་ཀྱང་ངེས་པར་གསལ་བཤད་བྱེད་དགོས། བར་ལམ་ནས་བོད་པའི་བདེན་དོན་གནས་ཚུལ་རྣམས་རྒྱ་ཡིག་ཐོན་པ་བྱ་རྒྱུ་གལ་ཆེན་པོ་འདུག་བཤད་ཡོད། དེང་སང་རྒྱ་ནག་ནང་གསར་འགྱུར་ཁག་དྲང་བདེན་ཡོང་བ་དང༌། གཟུ་བོར་གནས་པའི་གསར་འགྱུར་འཕྲལ་འཕྲལ་ཐོན་ཐུབ་པ། རྩ་བའི་མི་མང་གི་རང་དབང་ཆེ་རུ་གཏོང་དགོས་པའི་ལས་འགུལ་མང་པོ་ཞིག་ཐོན་ཡོང་གི་ཡོད། བོད་པའི་བདེན་དོན་རྒྱ་ཡིག་ཐོག་གང་མང་ཐོན་ཐུབ་པའི་རྒྱུ་ཆ་གྲ་སྒྲིག་བྱེད་ཐུབ་ན། རིམ་པས་དངོས་ཤུགས་བརྒྱུད་གསུམ་ནས་རྒྱ་མི་རིགས་ཀྱི་ཁྲོད་དུ་བོད་པའི་བདེན་དོན་འདི་གང་འདྲ་ཞིག་ཡིན་པ་ངོ་སྤྲོད་གསལ་པོ་བྱེད་ཐུབ་པའི་གོ་སྐབས་ཇེ་བཟང་ཇེ་བཟང་དུ་འགྲོ་གི་འདུག་པ་དེ་ནི་ཤིན་ཏུ་གལ་ཆེན་པོ་ཡིན།

ཆ༽ བོད་རྒྱའི་དཀའ་རྙོག་དང་། ཞི་བའི་ཐབས་ལམ།

དོན་ཚན་བཞི་པ། བོད་རྒྱའི་བར་སྐད་ཆ་ཤོད་རྒྱུའི་གནས་སྟངས་སྐོར། རྒྱ་མི་དང༌། བོད་པ་ཞེས་ཤོད་སྐབས་གཙོ་བོ་སྟོབས་ཤུགས་དང༌། དེ་མིན་ངོ་ཚ་ཁྲེལ་གཞུང་ཆེ་ཆུང་སོགས་གནས་ཚུལ་མང་པོ་ཞིག་གི་ཐོག་ནས་ང་ཚོས་རྒྱ་མིར་གདོང་ལེན་བྱ་རྒྱུ་འདི་དཀའ་ངལ་དང་རྙོག་དྲ་ཆེན་པོ་ཞིག་ཡིན། ང་ཚོས་གྲི་མེ་མདར་བརྟེན་ནས་རྒྱ་མིར་ཁ་གཏད་གཅོག་རྒྱུའི་བསམ་བློ་གཏོང་མི་རུང༌། དེ་ནི་རྒྱུ་མཚན་རྟོག་དཔྱོད་མ་བྱས་པར་འུ་ཐུག་པའི་གནས་ཚུལ་འོག་བསམ་བློར་ངར་ཤ་སླེབས་པ་ཙམ་ཞིག་རེད།

གཅིག་ནས་འཛམ་གླིང་ཐོག་བོད་པར་རྒྱབ་སྐྱོར་བྱེད་མཁན་མི་ཁག་གཅིག་གིས་བོད་པར་རྒྱབ་སྐྱོར་བྱེད་དགོས་པའི་དམིགས་བསལ་རྒྱུ་མཚན་གཅིག་ནི། དེང་སང་རང་དབང་རྩོད་ལེན་བྱེད་མཁན་གྱི་ལུང་པ་དང༌། མི་རིགས་མང་པོ་ཞིག་ཡོད་པའི་ནང༌། མཐའ་ཅིག་ཏུ་འཚེ་མེད་ཞི་བའི་ཐབས་ལམ་བརྒྱུད་དེ་རྩོད་ལེན་བྱེད་པའི་བོད་པའི་གནས་ཚུལ་འདི་དམིགས་བསལ་ཅན་ངོ་མཚར་སྐྱེ་འོས་པ་ཞིག་ཡིན་པ་དང༌། འདི་ལ་གྲུབ་འབྲས་ཐོན་ཐུབ་པ་ཞིག་ངེས་པར་དུ་ཡོང་དགོས། དེ་ལྟར་བྱུང་ན་འཛམ་གླིང་སྤྱི་ལ་ཕན་རྒྱུ་རེད་ཅེས་དེ་འདྲའི་ཐོག་ནས་བོད་པར་རྒྱབ་སྐྱོར་བྱེད་ཀྱི་ཡོད་པར་བརྟེན་ང་ཚོས་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་ཐབས་ཤེས་བྱ་རྒྱུ་ཤིན་ཏུ་གལ་ཆེན་པོ་ཡིན།

གཉིས་ནས་ང་ཚོས་དྲག་པོའི་ལམ་ལ་བསྐྱོད་ན་རྒྱ་མི་རྣམས་བྱེད་བདེ་པོ་ཡོང་གི་རེད། དཔེར་ན། ད་རེས་ལྷ་སར་གནས་ཚུལ་བྱུང་སྐབས་རྒྱ་མིའི་ཚགས་པར་ནང་རྣམ་འགྱུར་གང་བསྟན་ཡོད་དམ་ཞེ་ན། སྐྱག་རྫུན་གྲལ་བསྒྲིགས་ནས་བོད་པས་མེ་མདའ་བེད་སྤྱོད་བྱས་བྱུང་ཟེར་བ་དང༌། བོད་པའི་ནང་མེ་མདའ་ཡོད་པ་མང་པོ་འདུག་ཟེར་བ། ཟ་ཁང་དང་ཁྲོམ་རྭ་གཏོར་བཤིག་གཏོང་གི་འདུག་ཟེར་བ་སོགས་འཚེ་བའི་རྣམ་པ་ལྷགས་ཚུལ་རྫུན་བཟོ་ཚུན་ཆད་བྱས་ནས་དྲག་པོའི་ཁྲིམས་གཞི་ལག་ལེན་བསྟར་བ་ཡིན་ཞེས་ཤོད་ཀྱི་འདུག དེ་འདྲའི་གནས་ཚུལ་མང་པོ་རེད། མཐའ་གཅིག་ཏུ་འཚེ་མེད་ཞི་བའི་ཐོག་བསྐྱོད་ན། དེ་ལ་ལམ་སང་མེ་མདའ་བེད་སྤྱོད་བྱ་རྒྱུ་ཤིན་ཏུ་ཁག་པོ་ཡིན། བོད་པས་དྲག་པོའི་ཐོག་བསྐྱོད་ན་དེ་ལ་རྒྱ་མིས་ལན་སློག་རྒྱུ་ལས་སླ་པོ་ཡིན། བོད་པས་མཐའ་གཅིག་ཏུ་འཚེ་བ་མེད་པའི་ཞི་བདེའི་ལམ་དང༌། རྒྱུ་མཚན་ལྡན་པའི་ཐོག་བསྐྱོད་ན། གཞན་དག་མ་བྱུང་རུང་རྒྱ་མི་ཁ་སྐྱེངས་པོ་ཞིག་བཟོ་ཐུབ་ཀྱི་རེད། དེ་ལྟར་མུ་མཐུད་དུས་ཚོད་སྙུགས་བསྲིངས་ཐུབ་ན་ཏན་ཏན་མིའི་བསམ་བློར་འགྱུར་བ་གཏོང་ཐུབ་རྒྱུའི་རེ་བ་ཡོད། ང་ཚོས་འཚེ་མེད་ཞི་བའི་ལམ་ལ་བརྟེན་ཚེ་ང་ཚོར་རྒྱུ་མཚན་ལྡན་པའི་སྤོབས་པ་བྱེད་ཆོག་པ་ཡིན།

ཇ༽ གཉིས་སྨན་དབུ་མའི་ལམ་དང་། ཆག་འཇིག་གི་གནས་སྟངས།

འཚེ་མེད་ཞི་བའི་ཐོག་བསྐྱོད་དགོས་ན། མི་དང་མིའི་དབར་འབྲེལ་བ་བཟོ་རྒྱུ་གལ་ཆེན་པོ་ཡིན། མི་དང་མི་གདོང་ཐུག་ནས་སྐད་ཆ་ཤོད་དགོས། མི་དང་མི་གདོང་ཐུག་ནས་སྐད་ཆ་ཤོད་དགོས་ན་ཕན་ཚུན་གཉིས་མོས་ཤིག་ཨེ་ཡོང་མི་ཡོང་བལྟ་དགོས་པ་ལས། ཕྱོགས་གཅིག་གི་འདོད་པ་ཁོ་ནའི་ཐོག་ནས་མིའི་འབྲེལ་བ་བཟོ་མི་ཐུབ། དེར་བརྟེན་ངས་དབུ་མའི་ལམ་བཏོན་པ་ཡིན། དེ་ལ་རྒྱ་ཕྱོགས་ནས་ཁ་བྲལ་གཏོང་གི་འདུག་ཟེར་གྱི་ཡོད་ན་ཡང༌། ང་ཚོས་རང་བཙན་ཞེས་རྒྱ་ནག་དང་རྩ་བ་ནས་ཐ་དད་ཀྱི་ཁ་བྲལ་མིན་པར་རྒྱ་ནག་དང་ཐུན་མོང་མ་ཡིན་པའི་འབྲེལ་བ་ཡོད་པའི་ཐོག་ནས་རྒྱ་ནག་དང་མཉམ་དུ་སྡོད་རྒྱུ་ཡོད་པ་དང༌། ཡང་བོད་ནང་གི་སྲིད་དབང་ཆ་ཚང་རྒྱ་མིས་སྒྱུར་བ་ཞིག་ཀྱང་མིན་ལ། དེ་འདྲའི་དབུ་མའི་ལམ་ཞིག་བཙལ་ཐུབ་ན་བསམས་ནས་བར་ལམ་བསམ་ཚུལ་བཏོན་པ་ཡིན།

རྒྱུ་མཚན་ལྷག་པར་ཅན་ཞིག་ལ། ང་ཚོས་རང་བཙན་གྱི་ཐོབ་ཐང་རྩོད་ལེན་ཆེད་དུ་མི་ཐོག་ནས་མི་ཐོག་སྒུག་དགོས་ཀྱང་སྒུག་ན་འགྲིགས་རུང༌། བོད་ནས་རྒྱ་མི་ཡོང་བ་དེ་ལོ་རེ་ནས་ལོ་རེ་མང་དུ་འགྲོ་བ་ལས་དེས་སྒུག་གི་མི་འདུག ད་ལྟ་བོད་ནང་རྒྱ་མི་འབོར་ཆེན་ཡོང་བཞིན་པ་དེ་ལྟར་མུ་མཐུད་ཡོང་ན། ལོ་ཁ་ཤས་ནང་བོད་ཡུལ་རྒྱ་ཡུལ་ངོ་མ་ཞིག་ལ་འགྱུར་རྒྱུའི་ཉེན་ཁ་ཆེན་པོ་འདུག དེ་འདྲའི་གནས་ཚུལ་ཛ་དྲག་འོག་ཕྱོགས་གང་ས་ནས་བསམ་བློ་ཞིག་མ་བཏང་ན་ཐབས་མེད་པའི་གནས་ཚུལ་ཆགས་ཏེ་བར་ལམ་ངས་དབུ་མའི་ལམ་གྱི་བསམ་ཚུལ་གྲོས་འགོ་བཏོན་པ་ཡིན།

དེའི་སྐོར་ཞིབ་ཕྲ་ད་རེས་བཀའ་ཤག་ནས་ཤོད་ཀྱི་རེད། ངས་དམིགས་བསལ་ཤོད་དགོས་དོན་མི་འདུག ད་ལྟའི་དངོས་ཡོད་གནས་སྟངས་རྣམས་ཁྱེད་ཚོས་རྟོགས་རྗེས་བསམ་ཚུལ་དགེ་སྐྱོན་གནས་ཚུལ་གང་ཡོད་པ་རྣམས་ངེས་པར་དུ་གསལ་པོ་ཤོད་དགོས་པ་དང༌། ཚང་མས་མ་ལན་མ་འགྱོད་པའི་སྐད་ཆ་སྦྱངས་བཤད་མང་ཙམ་བྱེད་ཐུབ་ན་རྗེས་སུ་འགྱོད་པ་མེད་པ་ཡོང་གི་རེད། ངའི་གྲོས་འགོ་འདི་རང་ཉིད་བོད་རྒྱ་ཆེའི་མི་མང་གི་རང་དབང་ལྡན་པའི་གཏམ་བརྗོད་པ་ཞིག་གི་འདུ་ཤེས་ཐོག་ནས་བཏོན་པ་ཡིན་ཀྱང༌། ཐ་མའི་ཐག་གཅོད་ཀྱི་དབང་ཆ་བོད་རྒྱ་ཆེའི་མི་མང་གི་ལག་ཏུ་ཡོད་པས། ཁོང་ཚོའི་འདོད་པ་གཞིར་བཟུང་ཐག་གཅོད་བྱེད་རྒྱུ་ལས། ང་མི་གཅིག་གིས་བརྒྱ་ཁ་གཅིག་གཅོད་ཀྱིས་ཐག་གཅོད་བྱེད་མི་ཐུབ་ཅེས་བཤད་ཡོད། གནས་ཚུལ་ངོ་མ་ཡང་དེ་ཡིན། སྐབས་དེ་དུས་ནས་བོད་པ་མང་པོ་ཞིག་བློ་ཕམ་རྒྱུ་ཡིན་པ་གསལ་པོ་ཡིན་སྟབས་གསུང་བཤད་ནང་གསལ་པོ་བཀོད་ཡོད། དེ་རྗེས་བོད་ནང་ནས་བློ་ཕམ་བྱེད་མཁན་མང་པོ་ཡོང་གི་འདུག་ལ། རང་དབང་ལུང་པའི་ནང་ནས་ཀྱང་མང་པོ་ཞིག་གིས་བློ་ཕམ་བྱེད་ཀྱི་འདུག དེ་ནི་རྩ་བ་ནས་ཁག་མེད་པ་ཞིག་རེད། མི་མང་གི་བསམ་ཚུལ་རང་དབང་རེད། འགྲུབ་མིན་ལ་མ་ལྟོས་པར་བདེན་པའི་ཐོབ་ཐང་རྩོད་ཀྱི་ཡོད་པ་རེད། འགན་ཁུར་མཁན་གྱི་ངོས་ནས་དེ་བས་ཀྱང་བདེན་པའི་ཐོབ་ཐང་རྩོད་དགོས་ངེས་རེད། ཡིན་ན་ཡང༌། ད་ལྟའི་གནས་སྟངས་བོད་མི་རིགས་གསོན་འཇིག་གཉིས་ཀྱི་མཚམས་ལ་སླེབས་པའི་ཛ་དྲག་གི་གནས་ཚུལ་ཞིག་མཐོང་སྟེ་བསམ་ཚུལ་དེ་བཏོན་པ་ལས། ང་ཚོའི་མི་ཐོག་འདིར་བོད་ལ་ལོག་རྒྱུ་བྱུང་ན་བསམ་པའི་བསམ་བློ་ཆུང་ཆུང་བཏང་བ་ཞིག་མ་རེད།

ཉ༽ སྐུ་དབང་རྩིས་སྤྲོད་དང་། གལ་ཆེའི་རྒྱུ་མཚན་བཞི།

དོན་ཚན་ལྔ་པ། བར་ལམ་ངོས་ནས་ཕྱིན་ཆད་བོད་ནང་མང་གཙོའི་གཞུང་འཛུགས་སྐབས་ངས་དེའི་འགན་ཁུར་བྱེད་ཀྱི་མིན་ཤེས་གསལ་པོར་ཚིག་ཐག་བཅད་ནས་བཤད་ཡོད། དེ་ལྟར་ཤོད་དགོས་པའི་རྒྱུ་མཚན་གཅིག་ནི། ངས་གཞུང་གི་འགོ་ཁྲིད་དེ་བསྡད་ན་འཕྲལ་སྒང་བོད་པ་རྣམས་སེམས་སྐྱིད་ཅིང་བློ་བདེ་བ་སོགས་ཚང་མ་རྡོག་ལ་འགྲིལ་བའི་དགེ་མཚན་ཞིག་ཡོང་གི་ཡོད་ཀྱང༌། ཕུགས་རྒྱང་རིང་པོའི་ཆ་ནས་སྤྱིར་བཏང་མི་མང་པོས་ང་ལ་བཟང་པོ་བློས་འགེལ་བྱེད་ཀྱི་ཡོད་སྟབས། མི་སྒེར་སོ་སོའི་བསམ་ཚུལ་དང་རྣམ་དཔྱོད་འདྲ་མིན་དེ་དག་འདོན་རྒྱུའི་གོ་སྐབས་འགོག་རྐྱེན་ཆགས་ཀྱི་ཡོད། མང་གཙོ་མཚན་ཉིད་ཚང་བ་ཞིག་ཡོང་བའི་དོན་ལ་མི་སྒེར་སོ་སོས་སེམས་ཁུར་བླངས་ནས་བསམ་ཚུལ་གང་ཡོད་བཏོན་ཏེ་གོ་བསྡུར་དང༌། ཞིབ་འཇུག་བྱས་ནས་ཐག་གཅོད་བྱེད་དགོས། ངས་འགན་ཁུར་བླངས་ན་ཕུགས་རྒྱང་རིང་པོའི་ཆ་ནས་དྲིན་ཆུང་དང༌། ཕུགས་སྐྱོན་འགྲོ་བའི་ཉེན་ཁ་མཐོང་གི་འདུག གནས་ཚུལ་དེའི་ཆ་ནས་མ་འོངས་པར་བོད་ཀྱི་གནས་ཚུལ་འགྱུར་བ་འགྲོ་སྐབས་ངས་འགན་ཁུར་བྱེད་ཀྱི་མིན་ཞེས་བཤད་པའི་རྒྱུ་མཚན་གཅིག་ཡིན།

རྒྱུ་མཚན་གཉིས་པ། ང་ཚོ་མ་འོངས་པར་བོད་དུ་ལོག་རྒྱུའི་དུས་ཚོད་ཤར་སྐབས་བོད་ལུང་པ་ནི་རྒྱ་ཆེན་པོ་ཞིག་ཡིན་པའི་ཁར། གཅིག་གིས་གཅིག་ལ་འབྲེལ་བ་དམ་ཟབ་བྱེད་པའི་དགོས་མཁོའི་ཆ་རྐྱེན་འཛོམས་པོ་མེད། དཔེར་ན། ཨ་མདོ་དང༌། ཁམས། དབུས་གཙང༌། སྟོད་མངའ་རིས་དང་བཅས་པའི་ཡས་མས་ཀྱི་འབྲེལ་བ་ཉུང་ཉུང་རེད། ཕྱོགས་གཞན་ཞིག་ནས་བོད་རིགས་ས་ཁུལ་ཁ་ཤས་རྒྱ་སྡེའི་ཁོངས་སུ་ཡོད། དཔེར་ན། ང་རང་སྐྱེས་སའི་ས་ཁུལ་ལ་ཆ་བཞག་ན་དེ་འདྲ་རེད། གནས་ཚུལ་དེ་འདྲའི་འོག་མ་འོངས་པར་ང་ཚོའི་བོད་རིགས་ཚང་མ་གཅིག་སྒྲིལ་ཆགས་སྐབས་དཀའ་ངལ་མང་པོ་ཞིག་ཡོང་སྲིད། དེ་འདྲ་ཡོང་སྐབས་ཕན་ཚུན་ཚང་མས་སྤྱི་མོས་ཡོད་པའི་མི་ཟུར་གསལ་ཞིག་ཡོད་ན། དེས་བསླབ་བྱ་བརྒྱབ་སྟེ་བར་འདུམ་བྱེད་རྒྱུ་སོགས་ལ་ཕན་ཐོགས་ཏན་ཏན་ཡོང་གི་རེད་བསམ་གྱི་འདུག དེར་བརྟེན་ངས་བོད་གཞུང་གི་འགོ་ཁྲིད་ནས་མ་བསྡད་པར་ང་རང་དགེ་སློང་ཐེབས་ཆག་ཅིག་ཟུར་གསལ་དུ་བསྡད་ན་སྤྱི་མོས་ནི་ཡོད་པ་རེད། སྤྱི་མི་དོན་དགོས་ས་ཞིག་ལ་ངས་རྫ་རྩི་རྒྱག་མཁན་དང༌། འདུམ་གཏོང་མཁན་བྱས་ཏེ་ཆེ་ས་དང༌། འགག་དོག་ས་ཞིག་ལ་ཐུག་དུས་ཚང་མར་བསླབ་བྱ་བྱས་ཏེ་ཕན་ཐོགས་ཀྱི་ཞབས་འདེགས་སྒྲུབ་ཐུབ་པ་ཞིག་ཡོང་གི་རེད་སྙམ་པའི་བསམ་ཚུལ་ཡོང་གི་འདུག

རྒྱུ་མཚན་གསུམ་པ། འདོད་ཀྱང་རུང་མ་འདོད་ཀྱང་རུང༌། ཚང་མ་སྐྱེས་པའི་ཐ་མ་འཆི་རྒྱུ་རེད། ད་ཆ་ལོ་ལྔ་བཅུ་ང་གྲངས་ནང་སླེབས་ཡོད། བཙན་བྱོལ་བྱས་ནས་ལོ་སུམ་ཅུ་འགྲོ་གི་ཡོད། ད་དུང་ལོ་སུམ་ཅུ་བསྡད་ན་ང་རང་ལོ་བརྒྱད་ཅུ་གྱ་གྲངས་ནང་སླེབས་ཀྱི་རེད། གང་ལྟར་བསམ་བློ་བཏང་ནས་གྲ་སྒྲིག་བྱེད་དགོས་ཀྱི་འདུག ༸རྒྱལ་བ་རིན་པོ་ཆེ་ཡོད་མེད་ལ་མ་ལྟོས་པར་བོད་སྤྱི་པའི་སྒྲིག་འཛུགས་འདི་སྲ་ཐག་ཐག་གནས་ཐུབ་པ་ཞིག་བཟོ་དགོས། དེ་འདྲའི་ཆ་ནས་སྒྲིག་འཛུགས་ཀྱི་ལས་འགན་ཆ་ཚང་འཁྱེར་ཐུབ་པ་ཞིག་ད་ལྟ་ནས་བྱེད་དགོས་ཞེས་བཤད་ཡོད། ང་རང་མ་ཤི་གསོན་པའི་རིང་ལ་བོད་པའི་སྒྲིག་འཛུགས་འདི་དངོས་གནས་མང་གཙོ་མཚན་ཉིད་ཚང་ཞིང༌། རང་མགོ་ཐོན་ནས་འགན་ཆ་ཚང་འཁྱེར་ཐུབ་པ་ཞིག་ཆགས་ན། ང་རང་ཇི་སྲིད་གསོན་པའི་རིང་ལ་བོད་སྤྱི་པའི་ཞབས་འདེགས་སྒྲུབ་རྒྱུ་ག་དུས་དགོས་མཁོ་ཡོད་པ་དང༌། ག་དུས་ཕན་ཐོགས་བྱེད་དགོས་པ་ཞིག་བྱུང་རུང་བྱས་ཆོག་གི་རེད། དེ་འདྲའི་ཆ་ནས་བསམ་་བློ་ཞིག་གཏོང་དགོས་ཀྱི་འདུག་ཤོད་པའི་རྒྱུ་མཚན་གཅིག་དེ་ཡིན།

རྒྱུ་མཚན་བཞི་པ། ང་རང་སྒེར་གྱི་ངོས་ནས་མཧཱ་དྷརྨ་གྷན་དྷིས་རྒྱ་གར་རང་དབང་འཐབ་རྩོད་བྱེད་སྐབས་འགོ་ཁྲིད་གཙོ་བོ་གནང་བ་དང༌། གྲུབ་འབྲས་སྨིན་པའི་སྐབས་ལ་ཁོང་གིས་མི་ཕལ་པ་བྱས་ནས་བཞུགས་པ་རེད། དེ་ལ་སྔོན་མ་ནས་ངོ་མཚར་ཆེན་པོ་མཐོང་བྱུང༌། བར་ལམ་གཞུང་འབྲེལ་གསུང་བཤད་ནང་མ་འོངས་པར་བོད་རང་དབང་བྱུང་སྐབས་ངས་དེའི་འགན་ཁུར་བྱེད་ཀྱི་མིན་ཞེས་ཤོད་པའི་རྒྱུ་མཚན་གཅིག་དེ་ཡིན། གནད་དོན་དེ་ལྟར་ཡིན་པ་ལས་ང་སེམས་ཤུགས་ཆག་པ་དང༌། ཡང་ན་ངས་རྒྱབ་ཤིག་བརྒྱབ་པ་དེ་ལྟར་རྩ་བ་ནས་མ་རེད། དངོས་ཡོད་གནས་ཚུལ་དང་བསྟུན་པའི་བསམ་ཚུལ་དེ་འདྲའི་ཐོག་ནས་མ་ལན་མ་འགྱོད་པའི་ཐབས་ཤེས་བྱས་པ་རེད།

ཏ༽ ཐུན་མོང་གི་ཁེ་ཕན་དང་། མང་གཙོའི་འཕེལ་རིམ།

དེ་རིང་འདིར་དོན་ཚན་གཅིག་ཤོད་འདོད་བྱུང༌། དེ་ནི་འཛམ་གླིང་འདིར་མིའི་སྤྱི་ཚོགས་ཡར་རྒྱས་འགྲོ་བ་ལ་སྤྱི་ཚོགས་དེའི་མི་ཡོངས་ནས་ཁུར་བླངས་ཏེ་ནུས་པ་བཏོན་ན་སྤྱི་ཚོགས་ཡར་རྒྱས་འགྲོ་ཐུབ་པ་དང༌། ཐུན་མོང་གི་ཐོག་ནས་ནུས་པ་མ་བཏོན་ན་ཡར་རྒྱས་འགྲོ་མི་ཐུབ། ཐོག་མའི་གསར་གཏོད་མི་རེ་ཟུང་གིས་རྣམ་དཔྱོད་བཏོན་ནས་བྱས་པ་དེའི་ཐོག་མི་ཚང་མས་ཁུར་མཉམ་ལེན་གྱིས་ནུས་པ་བཏོན་ཏེ་གཞི་ནས་སྤྱི་ཚོགས་དང༌། རིག་གཞུང༌། ཆོས་ལུགས། དཔལ་འབྱོར་སོགས་གང་ཅིའི་ཐོག་ཡར་རྒྱས་འགྲོ་གི་ཡོད་པས་ཐུན་མོང་གི་ནུས་པ་འདོན་རྒྱུ་ཤིན་ཏུ་གལ་ཆེན་པོ་རེད།

ཐུན་མོང་གི་ནུས་པ་འདོན་པ་ལ། ཐུན་མོང་གིས་འགན་འཁྱེར་དགོས་པ་དང༌། ཐུན་མོང་གིས་འགན་འཁྱེར་བ་ལ་ཐུན་མོང་ལ་ཁེ་ཕན་དང་ཁེ་དབང་ཞིག་ཡོད་དགོས། གནད་དོན་དེ་ལ་བརྟེན་ནས་མང་གཙོ་ཞེས་པ་འདི་སླེབས་ཡོང་གི་ཡོད། མང་གཙོ་ཞེས་པ་ཆབ་སྲིད་ཐོག་བེད་སྤྱོད་བྱེད་པ་འདི་དུས་ཕྱིས་བྱུང་བའི་གནས་ཚུལ་ཡིན་ན་ཡང༌། རྩ་བའི་བསམ་བློའི་འཁྱེར་སོ་ལ་མི་མང་བའི་བདེ་ཐབས་གཙོ་བོར་འཛིན་དགོས་པའི་བསམ་ཚུལ་འདི་སྤྱིར་ནང་པ་སངས་རྒྱས་པའི་ཆོས་དང་། ཡང་སྒོས་ཐེག་ཆེན་པོའི་ཆོས་ནང་གསལ་པོར་བསྟན་ཡོད། དེར་བརྟེན་ནང་པ་སངས་རྒྱས་པའི་ཆོས་ལ་གོ་བ་ཆགས་པའི་མི་ཞིག་གིས་སྤྱི་ཚོགས་ཡར་རྒྱས་དང་འབྲེལ་བའི་བསམ་བློ་ཞིག་བཏང་ན། དེའི་རྣ་བ་དང་བློ་ལ་མང་གཙོ་ཞེས་པ་འདི་ཤིན་ཏུ་འཐད་པོ་ཞིག་དང༌། རང་བཞིན་གྱི་བློ་ལ་འཆར་བདེ་པོ་ཞིག་ཡོད།

ང་ཚོ་བོད་པའི་གནས་ཚུལ་ལ་མཚོན་ན། ང་ཚོས་རྒྱ་མིར་བོད་པའི་བདེན་དོན་རྩོད་སྐབས་རྒྱ་མིས་ང་ཚོས་རྩོད་པའི་བདེན་དོན་དེར་ཐད་ཀར་ལན་རྒྱག་མི་ཐུབ་པའི་སྐབས་སུ་བོད་ཀྱི་སྤྱི་ཚོགས་རྙིང་པ་ཤིན་ཏུ་རྗེས་ལུས་དང༌། ཆེས་ཀླ་ཀློ་རེད་ཅེས་ཁག་འདོགས་ལག་འཕྱིས་བྱེད་ཀྱི་ཡོད། དེ་འདྲའི་ཆ་ནས་ང་ཚོས་མང་གཙོ་བྱ་རྒྱུ་འདི་གནད་འགག་ཅིག་ཆགས་ཀྱི་ཡོད། ༡༩༦༡ ལོར་ང་ཚོས་མང་གཙོའི་རྩ་ཁྲིམས་སྙིང་བསྡུས་ཤིག་བཟོས་པ་རེད། དེ་ཡང་ང་ཚོ་རྒྱ་གར་ལ་སླེབས་ནས་བསམ་བློ་གསར་པ་འཁོར་བ་གང་ཡང་མིན། དེ་སྔ་བོད་ལ་སྡོད་སྐབས་ཉིན་གཅིག་མཛོད་སྦུག་དོ་དམ་ལྷ་སྡིང་མཁན་ཆེ་ངག་དབང་གྲགས་པ་དང་སྐད་ཆ་འཕྲོས་པའི་མུར་ཁོང་ནས་མ་འོངས་པའི་བོད་ཀྱི་འགྲོ་སྟངས་སྐོར་དེང་དུས་དང་མཐུན་པའི་རྩ་ཁྲིམས་ཤིག་བཟོ་དགོས། དེའི་ཐོག་ནས་མ་འོངས་པའི་བོད་མིའི་བསམ་བློའི་ལམ་སྟོན་ལ་ཕན་ཐོགས་ཆེན་པོ་ཡོང་གི་རེད་གསུངས་མྱོང༌། དེ་དངོས་གནས་རེད་བསམ་བློ་གཏོང་དགོས་ཀྱི་འདུག་བཤད་པ་ཡིན། དེ་ལྟར་ང་ཚོ་ལྷ་སར་ཡོད་དུས་ནས་རྩེ་དྲུང་རྒས་པོ་དེ་དག་གིས་དེ་འདྲའི་བསམ་ཚུལ་ཤོད་ཀྱི་ཡོད། གཞན་ཡང་ང་ཚོས་ལེགས་བཅོས་ལས་ཁུངས་འཛུགས་རྒྱུ་སོགས་དེ་དུས་ནས་བསམ་བློ་བཏང་ཡོད།

ང་ཚོས་རྒྱ་མིར་ཁ་གཏད་གཅོག་དགོས་པའི་སྐབས་འདིར། ང་ཚོས་བོད་ཀྱི་ལམ་ལུགས་རྙིང་པ་ཁྱི་ཁ་རུས་བཟུང་བྱེད་ཀྱི་མིན་ཞེས་ཁ་ནས་བཤད་པས་མི་འགྲིགས་པར་ལག་ལེན་ངོ་མའི་ཐོག་ནས་བསྟན་ཐུབ་པ་ཞིག་དགོས་པར་བརྟེན། ང་ཚོས་མང་གཙོའི་རྩ་ཁྲིམས་བཟོས་ཏེ་སྙིང་དོན་རྣམས་འདོན་སྐབས་སྡོད་སྒར་ཁག་མང་པོ་ཞིག་ནས་༸རྒྱལ་བ་རིན་པོ་ཆེའི་སྐུ་དབང་ལ་འཕོ་འགྱུར་འགྲོ་རྒྱུ་བློ་ལ་མ་ཤོང་བ་དང༌། མི་བདེ་བའི་གནས་ཚུལ་བྱུང་སྟེ་བསམ་འཆར་མང་པོ་བཏོན་པ་རེད། ཡིན་ནའང་འགོ་ཁྲིད་ལྟེ་བའི་དབང་ཆར་མང་མོས་ཀྱི་ཐོག་ནས་འཕོ་འགྱུར་གཏོང་རྒྱུ་མ་བྱུང་ན་མང་གཙོའི་ངོ་བོ་བརླག་འགྲོ་གི་ཡོད་ལ། མང་གཙོའི་མཚན་ཉིད་ཚང་གི་མེད་པས་དེ་ནི་རྩ་དོན་ཡིན་སྟབས་ངེས་པར་དུ་དགོས་ཀྱི་རེད་ཅེས་སྐད་ཆ་བྱུང་བ་རེད།

དེ་མཇུག་མང་གཙོའི་རྩ་ཁྲིམས་ཀྱི་ཟིན་བྲིས་ཤིག་བཟོས་པ་དེར་གོ་བསྡུར་རྒྱ་ཆེ་ཙམ་ཞིག་བྱས་ཏེ་ད་ཆ་ལོ་ཉེར་བདུན་ཉེར་བརྒྱད་ཅིག་འགྲོ་གི་ཡོད། དེའི་རིང་དངོས་ཡོད་གནས་ཚུལ་ལ་འགྱུར་བ་མང་པོ་ཞིག་ཕྱིན་ཡོད། དཔེར་ན། ༡༩༦༠ ལོའི་སུམ་ཅུའི་དུས་དྲན་གྱི་གསུང་བཤད་ནང་མ་འོངས་པར་༸རྒྱལ་བ་རིན་པོ་ཆེའི་གནས་སྟངས་གང་འདྲ་ཞིག་ཆགས་དང་མ་ཆགས་བོད་རྒྱ་ཆེའི་མི་མང་གི་འདོད་པར་རག་ལུས་ཡོད། བོད་རྒྱ་ཆེའི་མི་མང་གི་འདོད་པ་གང་ཡོད་པ་དེའི་ཐོག་ནས་ཐག་གཅོད་བྱེད་ཀྱི་རེད་ཅེས་བྲིས་ཡོད། དེ་ནས་ཉེ་ཆར་ཕ་རན་སིར་ཡོ་རོབ་གྲོས་ཚོགས་སར་གཏམ་བཤད་བྱས་པའི་ནང་མ་འོངས་པར་བོད་ནང་འོས་བསྡུ་བྱས་པའི་མང་གཙོའི་གཞུང་དེའི་ནང་༸རྒྱལ་བ་རིན་པོ་ཆེས་འགོ་ཁྲིད་བྱེད་ཀྱི་མིན་ཞེས་ཚིག་ཐག་བཅད་ནས་བཀོད་ཡོད།

དེ་བཞིན་ལག་ལེན་ངོ་མའི་ཆ་ནས་ཀྱང་ལོ་སྔོན་མ་ཞིག་ནས་༸རྒྱལ་བ་རིན་པོ་ཆེ་དང༌། བཀའ་ཤག་གི་བར་ལ་འགན་ཤུགས་ཆེ་ཙམ་འཁྱེར་མཁན་གྱི་མི་ཞིག་འཛུགས་དགོས་ཀྱི་འདུག་ཅེས་བསམ་འཆར་བཏོན་པ་ཡིན། དེ་ལ་འོས་པའི་དམིགས་བསལ་གྱི་མི་ཞིག་མ་བྱུང་བ་དང༌། བྱེད་བདེ་པོ་ཞིག་མ་བྱུང་བར་དེ་མུར་ལུས་པ་རེད། དེ་ནས་སྔོན་ལོ་ཞིག་ལ་བཀའ་ཤག་གིས་འགན་མང་ཙམ་འཁྱེར་ན་ཡག་པོ་རེད། ༸རྒྱལ་བ་རིན་པོ་ཆེ་མེད་པ་དང་ཁྱད་པར་མེད་པ་ཞིག་གི་ཐོག་ནས་འགན་ཆ་ཚང་བཀའ་ཤག་ནས་འཁྱེར་དགོས་ཀྱི་འདུག་ཅེས་བསམ་འཆར་བཤད་པ་ཡིན། དེ་དག་ཚང་མ་རྩ་བའི་རྩ་བ་མང་གཙོ་མཚན་ཉིད་ཚང་བ་ཞིག་ཡོང་བའི་དོན་ལ་འབད་བརྩོན་བྱས་པ་ཡིན།

ཐ༽ ཚད་ལྡན་གྱི་མང་གཙོ་དང་། སྐུ་དབང་ལ་བསྒྱུར་བཅོས།

ད་ཆ་གནས་ཚུལ་གྱི་བབས་ལ་བལྟས་ན་ཨུ་རུ་སུ་དང༌། རྒྱ་ནག པོ་ལན་ཌི། ཧང་གྷ་རི་དེ་ཚོའི་གྲས་ནས་ཕྱི་མ་གཉིས་ཡར་ཐོན་ཕྲན་བུ་ཆེ་བ་ཡོད་འདུག གང་ལྟར་ལུང་པ་དེ་ཚོའི་ནང་སྲིད་དོན་གྱི་ཤོག་ཁག་འདྲ་མིན་འཛུགས་རྒྱུའི་སྐད་ཆ་ལྷང་ཙམ་ལྷང་ཙམ་ཤོད་ཀྱི་ཡོད་པ་དང༌། ལྷག་པར་དམར་པོའི་རྒྱལ་ཁབ་ནང་ནས་ཧང་གྷ་རི་བསྒྱུར་བཅོས་ཆེ་ཤོས་ཕྱིན་ཡོད་པ་རེད། གང་ལྟར་མང་གཙོ་གཅིག་སྡུད་ལག་ལེན་མཐར་ཕྱིན་བསྟར་མཁན་གྱི་རྒྱལ་ཁབ་དེ་ཚོའི་ནང་མི་མང་འདོད་པ་ཁེངས་པ་ཞིག་མ་བྱུང་ན། དཔལ་འབྱོར་ཡར་རྒྱས་འགྲོ་གི་མེད་པ་དང༌། མི་མང་འདོད་པ་ཁེངས་པ་ཞིག་ཡོང་བ་ལ་མང་གཙོ་དགོས་ཀྱི་ཡོད་པའི་གནས་ཚུལ་ཞིག་ཆགས་ཏེ་མི་འདོད་བཞིན་དུ་མང་གཙོ་ཟེར་བ་འདི་ཁའི་རྩེ་མོར་བེད་སྤྱོད་བྱེད་དགོས་པ་ཞིག་ཏུ་གྱུར་ཡོད།

མི་མང་གི་ངོས་ནས་ཀྱང་མང་གཙོ་དང་རང་དབང་ཡོང་བའི་དོན་ལ་ཕྱོགས་གང་ས་ནས་འབད་བརྩོན་བྱེད་ཀྱི་ཡོད་ཀྱང༌། དོན་འབྲས་མི་ཡོང་བའི་རྩ་བ་གང་ལ་ཐུག་འདུག་ཟེར་ན། གུང་བྲན་ཏང་གིས་དབང་ཆ་འཛིན་པའི་གཅིག་སྡུད་དེ་བློས་གཏོང་མི་ཐུབ་པར་ཐུག་ཡོད། རྩ་བར་གཡོ་འགུལ་མ་ཐེབས་པའི་རྗེས་ལ་མང་གཙོ་གང་འདྲ་ཞིག་བྱེད་པར་ཕྱིན་ཀྱང་སྡོང་པོ་སྐྱོན་ཅན་ཞིག་ལ་ལྷན་པ་བརྒྱབ་པ་ལྟ་བུ་ལས། སྤུས་དག་པོ་ཞིག་ཡོང་ཐབས་མེད་པ་མཐོང་གི་འདུག ང་ཚོས་མིའི་སྐྱོན་ཆ་ལས་སླ་པོར་མཐོང་གི་ཡོད་པ་དེ་ཁ་ཚུར་སློག་སྟེ་ང་རང་ནས་བསམ་བློ་གཏོང་སྐབས། ང་ཚོ་བོད་པའི་ནང་ལ་མང་གཙོ་ཡོང་ཐབས་འབད་བརྩོན་ལོ་ནས་ལོ་བསྟུད་ལྷག་བསམ་རྣམ་དག་གིས་བྱེད་ཀྱི་ཡོད་ཀྱང༌། ད་ལྟ་གྲུབ་འབྲས་ཐོན་པ་ཞིག་དང༌། ཕན་ནུས་ཐོན་པའི་འདོད་པ་ཁེངས་པ་ཞིག་ཡོང་གི་མེད།

དེ་དག་མི་ཡོང་བའི་རྐྱེན་རྩ་ནི་༸རྒྱལ་བ་རིན་པོ་ཆེ་དཀོན་མཆོག་གོང་ཕུད་ཀྱི་འགོ་ཁྲིད་བྱས་ཏེ་སྡོད་པ་འདིར་གཡོ་འགུལ་མ་ཐེབས་ན་མང་གཙོ་ཇི་བཞིན་ཡོང་མི་ཐུབ། ༸རྒྱལ་བ་རིན་པོ་ཆེའི་གནས་སྟངས་འདི་གུང་བྲན་བཞིན་དུ་ངས་དམར་ཤེད་དང༌། དབང་ཆ་མཁྲེགས་བཟུང་བྱས་པ་མིན་ལ། མི་གཞན་དག་གིས་ང་ལ་ཞེད་སྣང་དང༌། དོགས་པ་བྱས་ཏེ་མི་འདོད་བཞིན་དུ་བརྩི་བཀུར་བྱས་པ་ཞིག་ཀྱང་མ་རེད། རང་བཞིན་མ་བཅོས་པའི་ཐོག་ནས་དཔེ་ཆའི་ནང་ཡོད་པ་བཞིན་མང་བཀུར་རྒྱལ་པོ་ཞེས་པ་དེ་འདྲ་ཞིག་ཡིན་རྒྱུ་ཡིན་པ་རེད། ཡིན་ནའང་འགྲོ་སྟངས་དང་ཆགས་སྟངས་ཀྱི་ཆ་ནས་རྩ་བ་༸རྒྱལ་བ་རིན་པོ་ཆེ་དོན་གྱི་བདག་པོ་ཞེས་ཤོད་པ་དེ་ལ་བསྒྱུར་བཅོས་ཤིག་མ་བཏང་ན། དེ་ལས་ལོགས་སུ་མང་གཙོ་ཡོང་བའི་ཐབས་ཤེས་གང་འདྲ་ཞིག་བྱས་ཀྱང༌། སྡོང་པོ་རྙིང་པ་ཞིག་ལ་ལྷན་པ་གསར་པ་བརྒྱབ་པ་ལྟ་བུ་ཞིག་མཐོང་གི་འདུག

སྔོན་མའི་རྩ་ཁྲིམས་ནང་༸རྒྱལ་བ་རིན་པོ་ཆེའི་ཐོབ་ཐང་གི་འགྲོ་སྟངས་ཤིག་བཀོད་ཡོད་ཀྱང༌། དེའི་རྗེས་ལ་གོང་དུ་བརྗོད་པ་བཞིན་གཞུང་འབྲེལ་གྱི་གསུང་བཤད་ཁག་སྔ་རྗེས་ནང་༸རྒྱལ་བ་རིན་པོ་ཆེའི་འགྲོ་སྟངས་སྐོར་གསལ་པོ་བཟོས་ཡོད། ད་ཆ་༸རྒྱལ་བ་རིན་པོ་ཆེས་འགོ་ཁྲིད་བྱེད་མི་དགོས་པར་རྩ་བའི་འགོ་ཁྲིད་མཁན་དེ་མང་གཙོ་མཚན་ཉིད་ཚང་བའི་འོས་བསྡུའི་ཐོག་ནས་ཡོང་རྒྱུ་ཡོད་པ་ཞིག་བཟོ་དགོས། དཔེར་ན། ཨ་མི་རི་ཀར་སྲིད་འཛིན་འོས་འདེམས་བྱེད་པའི་ལམ་ལུགས་ཤིག་ཡོད་པ་དང༌། ཡང་སྲིད་དོན་གྱི་ཤོག་ཁག་སོ་སོ་འོས་བསྡུ་བྱས་ནས་ཤོག་ཁག་དེའི་ནང་ནས་སྲིད་བློན་བསྐོ་རྒྱུ་རྒྱ་གར་དང༌། དབྱིན་ཇིའི་ལུགས་སྲོལ་ཞིག་ཀྱང་ཡོད་པ་རེད། གང་དགའ་ཅི་ལེགས་ཀྱི་ཐོག་ནས་མདོ་དོན་ཡང་སྙིང་༸རྒྱལ་བ་རིན་པོ་ཆེ་ཡིན་ཕྱིན་རང་བཞིན་གྱིས་ཆོས་སྲིད་གཉིས་ཀྱི་བདག་པོར་འགྱུར་རྒྱུ་འདི་ལྟར་མིན་པ་ཞིག་གསལ་པོ་བཟོ་དགོས་ཀྱི་མེད་དམ་བསམ་གྱི་འདུག

ང་ཚོ་མ་འོངས་པའི་བོད་ཀྱི་གནས་ཚུལ་ལྟ་ཞོག ད་ལྟ་བཙན་བྱོལ་ལ་ཡོད་པའི་རིང་ལ་ཆ་བཞག་ནའང་ད་ལྟའི་ང་ཚོའི་སྒྲིག་འཛུགས་འདི་བརྟན་པོ་ཡོད་པ་མ་རེད། ཚང་མས་དང་བས་ཀུན་ནས་བླངས་ཏེ་བསམ་པ་རྣམ་དག་སྤྱི་མོས་ཐོག་ནས་༸རྒྱལ་བ་རིན་པོ་ཆེའི་འགོ་ཁྲིད་ལ་མོས་པོ་བྱས་ཏེ་ཚང་མ་རྡོག་ལ་འགྲིལ་བ་ཞིག་ཡོང་གི་ཡོད་པ་རེད། ང་རང་སྒེར་གྱི་ངོས་ལ་བཀའ་དྲིན་ཆེན་པོ་རེད། ཡིན་ན་ཡང༌། ད་བར་ལོ་སུམ་ཅུ་སོང་ཞིང༌། མ་འོངས་པར་ལོ་སུམ་ཅུ་འགྲོ་རྒྱུ་མེད་པ་ཤེས་གསལ་རེད། ལོ་བརྒྱད་ཅུ་གྱ་གྲངས་ནང་སླེབས་སྐབས་དགེ་སློང་སྤོར་ཏོ་ལག་པས་འཁྱོགས་ཚད་ཅིག་ཆགས་ཀྱི་རེད། དེ་དུས་ཕན་ཐོགས་ཐུབ་རྒྱུ་ཁག་པོ་རེད། ཕན་ཐོགས་བྱེད་ཐུབ་པ་དེ་ལོ་ཉི་ཤུ་ཙམ་ཡིན་ལས་ཆེ། དེ་ནི་དྲུག་ཅུ་ནས་བདུན་ཅུའི་བར་རེད། ནམ་ཞིག་༸རྒྱལ་བ་རིན་པོ་ཆེས་ཕན་མ་ཐོགས་པའི་མི་ཞིག་ཆགས་རྒྱུ་རེད། གང་ལྟར་༸རྒྱལ་བ་རིན་པོ་ཆེ་ཡོད་མེད་ལ་མ་ལྟོས་པར་བོད་སྤྱི་པའི་སྒྲིག་འཛུགས་འདི་སྲ་ཐག་ཐག་ཡོང་ཆེད་འགན་ཁུར་མཁན་གྱིས་འགན་འཁྱེར། བཀོད་སྒྲིག་བྱེད་མཁན་གྱིས་བཀོད་སྒྲིག་བྱས། ལས་ཀ་ལག་ལེན་འགེལ་མཁན་གྱིས་ལས་ཀ་ལག་ལེན་བཀལ་ཏེ་འགྲོ་སྟངས་སྲ་བརྟན་གཏན་འཁེལ་ལྷིང་འཇགས་ཡོང་བ་ཞིག་ངེས་པར་དུ་བསམ་བློ་གཏོང་དགོས་ཀྱི་འདུག

༸རྒྱལ་བ་རིན་པོ་ཆེ་ཆོས་སྲིད་གཉིས་ཀྱི་དབུ་འཁྲིད་ཡིན་པའི་མིང་ཡོད་མེད་ལ་མ་ལྟོས་པར་སྤྱི་མོས་ཡོད་སྟབས་ང་རང་ནམ་འཚོའི་ལྷག་བསམ་རྣམ་དག་གིས་ཁ་ཕན་ཚིག་ཕན་བྱེད་རྒྱུ་གང་ཡོད་ཧུར་ཐག་བྱེད་ཀྱི་རེད། ༸རྒྱལ་བ་རིན་པོ་ཆེ་ཡོད་པའི་རིང་ལ་དཔལ་དང་རྒྱན་ཕུན་སུམ་ཚོགས་པའི་ཡན་ལག་བྱས། ༸རྒྱལ་བ་རིན་པོ་ཆེ་མེད་པའི་ཉིན་མོ་དེར་ཡང་སྒྲིག་འཛུགས་ཀྱིས་ལས་འགན་ཆ་ཚང་འཁྱེར་ཐུབ་པ་ཞིག་༸རྒྱལ་བ་རིན་པོ་ཆེ་གསོན་པའི་རིང་འདིར་གཏན་འཁེལ་ཐུབ་ན་ཤིན་ཏུ་བརྟན་པོ་ཆགས་པ་རེད། ད་ལྟའི་གནས་སྟངས་འདི་མུར་བསྡད་ན་གློ་བུར་༸རྒྱལ་བ་རིན་པོ་ཆེ་ལ་སྐྱོན་ཞིག་གལ་སྲིད་བྱུང་ན། བྱ་སྟངས་བྱེད་སྟངས་མི་ཤེས་པའི་དཀའ་ངལ་འཕྲད་རྒྱུའི་ཉེན་ཁ་ཡོད། མི་གཅིག་ལ་ཤིན་ཏུ་ལྟོས་ཚབས་ཆེན་པོ་ཡོད་པ་འདི་ཧ་ཅང་ཉེན་ཁ་ཆེན་པོ་རེད། ད་ཆ་བསམ་བློ་ཏན་ཏན་གཏོང་དགོས་ཀྱི་འདུག

ད༽ མང་གཙོའི་རྩ་ཁྲིམས་དང་། མ་འོངས་པའི་འགྲོ་སྟངས།

ད་རེས་ལས་བསྡོམས་ཚོགས་ཆེན་རྒྱས་པ་འདི་ཐོག་ནས་ཚོགས་ཆུང་ཞིག་གཏན་འབེབས་བྱས། ཚོགས་ཆུང་དེས་མ་འོངས་པའི་མང་གཙོའི་རྩ་ཁྲིམས་ཀྱི་ཟིན་བྲིས་ལ་ཞིབ་འཇུག་བྱས། དེ་གཞི་ལ་བཞག དེ་ནས་བར་ལམ་གྱི་གསུང་བཤད་དེ་ཚོའི་གྲས་དང༌། རྒྱ་གར་ནང་ལོ་སུམ་ཅུའི་རིང་མང་གཙོ་མཚན་ཉིད་ཚང་བ་ཞིག་ཡོང་ཆེད་ཐབས་ཤེས་མང་པོ་ཞིག་བྱས་ཡོད་པ་དེ་དག་གི་ཐོག་ལ་དགེ་སྐྱོན་གང་འདུག བོད་མི་རང་གི་ཉམས་མྱོང་ནས་བལྟས་ན་ཇི་ཙམ་ཞིག་སྒྲུབ་ཐུབ་པ་འདུག་བསམ་བློ་ཞིག་བཏང༌། ཉམས་ཞིབ་ཅིག་བྱས། དེའི་ཐོག་རྒྱ་གར་གྱི་ཁྲིམས་དཔོན་མཁས་པ་དེ་འདྲ་དང༌། ཡང་ན་ཆབ་སྲིད་མཁས་པ། དེ་བཞིན་ཕྱི་རྒྱལ་གྱི་མིའི་ནང་ལ་བོད་པར་ཤ་ཚ་ཡོད་མཁན་གྱི་གྲོགས་པོ་མཁས་པ་དེ་འདྲ་ཡོད་པ་དེ་དག་ནས་བསླབ་བྱ་ཉན། གོ་བསྡུར་བྱས། དམིགས་བཀར་གྱི་བཞུགས་མོལ་ཚོགས་འདུ་འདྲ་འཚོགས་ཏེ་ཉམས་ཞིབ་མཐིལ་ཕྱིན་པ་བྱས། ལོ་གཅིག་གཉིས་འགོར་ཡང་གནད་འགག་མེད།

གང་ཅིར་ཉམས་ཞིབ་བརྟག་དཔྱད་མཐིལ་ཕྱིན་པ་བྱས་ཏེ་ཡིག་ཆ་ཞིག་བཟོས། ཡིག་ཆ་དེ་རྒྱ་གར་གྱིས་མཚོན་པའི་རང་དབང་ལུང་པར་ཡོད་པའི་བོད་མི་ཚང་མར་བཀྲམ་སྟེ་བསམ་ཚུལ་གང་འདུག བོད་ནང་ལ་དངོས་ཤུགས་བརྒྱུད་གསུམ་གྱི་ཐོག་ནས་གང་ཐུབ་ཀྱི་འབྲེལ་བ་བྱས་ཏེ་བསམ་ཚུལ་བསྡུས། དེ་ནས་ཚོགས་འདུ་གཞི་རྒྱ་ཆེ་ཙམ་ཞིག་འཚོགས། དེའི་ཐོག་ནས་སྔོན་མའི་མང་གཙོའི་རྩ་ཁྲིམས་ནང་སྣོན་འཕྲི་བསྒྱུར་བཅོས་གང་དང་གང་གཏོང་དགོས་པ་དང༌། དངོས་སུ་བཙན་བྱོལ་ལ་ཡོད་རིང་གི་སྒྲིག་འཛུགས་འགྲོ་སྟངས་བཟོ་བཅོས་རྒྱག་རྒྱུ་འདི་འདྲ་ཡིན་ཞེས་གཏན་འབེབས་བྱེད་ཀྱི་ཡིན་ན། སྤུས་དག་པོ་མ་ལན་མ་འགྱོད་པ་ཡག་པོ་ཞིག་མི་ཡོང་ངམ་བསམ་པ་དྲན་གྱི་འདུག བསམ་ཚུལ་དེ་རིང་འདིར་བཤད་པ་ཡིན་པས་ཁྱེད་རང་ཚོས་སེམས་ལ་ངེས་པར་བྱེད་དགོས།

ངས་ཞུས་པ་དེ་རྣམས་རྣམ་རྟོག་བསླངས་ཏེ་ཞུས་པ་གང་ཡང་མིན། དངོས་ཡོད་གནས་ཚུལ་ལ་བསམ་བློ་གཏོང་དགོས་པར་བརྟེན། དེ་འདྲ་བྱས་ན་ཡག་པོ་མི་ཡོང་ངམ་བསམ་པ་རེད། སྐྱར་ལྡབ་ཡང་ལྡབ་བྱེད་དགོས་མི་འདུག་ཀྱང༌། ངས་ཕྱིར་འཐེན་བརྒྱབ་པ་དང༌། སེམས་ཤུགས་ཆག་པ་དེ་འདྲ་གང་ཡང་མིན། ད་བར་བྱེད་རྒྱུ་གང་ཡོད་བྱས་པ་ལྟར་ད་དུང་མུ་མཐུད་ནས་བྱེད་རྒྱུ་ལས། ངས་ལྷོད་གཡེང་རྩ་བ་ནས་གཏོང་གི་མ་རེད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༨༩ ཟླ་ ༡༢ ཚེས་ ༡༩ ཉིན། ༸གོང་ས་༸སྐྱབས་མགོན་ཆེན་པོར་ནོ་ཝེའི་ཞི་བདེའི་གཟེངས་རྟགས་ཕུལ་བ་ལ་བཀའ་ཤག་དང་། སྤྱི་འཐུས། གཞུང་ཞབས། མང་ཚོགས་དང་བཅས་ནས་དགའ་སྟོན་མཛད་སྒོ་གོ་སྒྲིག་ཞུས་པའི་སར་སྩལ་བའི་བཀའ་སློབ།

ཀ༽ བསྟན་འགྲོའི་ཕན་བདེ་དང་། ཞི་བདེའི་གཟེངས་རྟགས།

བསྟན་སྲིད་སྐྱེ་འགྲོའི་བདེ་སྐྱིད་དང་བཅས་པའི་འགན་ཁུར་འཁྲི་བ་དང༌། དེ་ཡང་བོད་གངས་ཅན་ལྗོངས་ཀྱི་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁ་ཡོད་པའི་དུས་ཚོད་འདི་འདྲ་ཞིག་ལ་བབས་པའི་གནས་ཚུལ་འོག་ལ་ལས་དང་སྨོན་ལམ་གྱི་འབྲེལ་བ་ཡོད་པར་བརྟེན། རང་ངོས་ནས་གང་ཐུབ་བྱས་ཡོད། ཐེག་པ་ཆེན་པོའི་ཆོས་ཉམས་ལེན་བྱེད་མཁན་ཞིག་གིས་ཞོགས་པ་མིག་ཁ་ཕྱེ་མ་ཐག་སེམས་ཅན་ཐམས་ཅད་ཟེར་བ་ཞིག་ཁ་ནས་ཤོད་ཀྱི་ཡོད་ཀྱང༌། སྔོན་ལ་ང་རང་ཚོར་ཁ་ཐོག་ལག་བཞག་གི་འབྲེལ་བ་ཡོད་པའི་འཛམ་གླིང་ཧྲིལ་པོ་འདིའི་སྒང་གི་སེམས་ཅན་སྤྱི་དང༌། ཡང་སྒོས་འགྲོ་བ་མིའི་རིགས་རྣམས་ལ་གང་ཐུབ་ཀྱི་ཕན་པ་སྒྲུབ་ཐུབ་པ་ཞིག་བྱེད་དགོས། ཆོས་ནས་བཤད་པའི་སྨོན་ལམ་རྒྱག་རྒྱུ་དང༌། སོ་སོའི་འདུན་པ་སྦྱང་རྒྱུ་དེ་དག་ངོ་ཐོག་ལག་ལེན་ཐོག་འགེལ་བའི་གོ་སྐབས་མེད་ན་སྨོན་ལམ་རྒྱག་རྒྱུ་ལས་བྱེད་ཐབས་གང་ཡང་མེད་པ་རེད། གོ་སྐབས་ཡོད་ན་ཁ་ནས་བཤད་པ་ལྟར་ལག་ལེན་ལ་འགེལ་རྒྱུ་དེ་དངོས་གནས་དྲང་གནས་ཀྱི་ཆོས་ཉམས་ལེན་བྱེད་པའི་དགོས་དོན་ཡིན་སྟབས། གང་ཐུབ་ཀྱིས་མི་ལ་ཁ་ཕན་ཚིག་ཕན་གྱི་ཐོག་ནས་ཕན་ཐོགས་སྒྲུབ་མཁན་ཞིག་ལ་ད་ལམ་ནོ་ཝེའི་ཞི་བདེའི་བྱ་དགའ་ཐོབ་པ་རེད།

ང་རང་སྒེར་གྱི་ངོས་ནས་དམིགས་བསལ་ཁྱད་དུ་འཕགས་པའི་ཁྱད་ཆོས་གང་ཡང་ཡོད་པ་མ་རེད། རྒྱ་གར་འཕགས་པའི་ཡུལ་གྱི་སྟོན་པ་བཀའ་དྲིན་ཅན་དང༌། དེའི་རྗེས་འབྲང་མཁས་གྲུབ་སྐྱེས་མཆོག་མང་པོ་ཞིག་གི་བསླབ་བྱ་བཟང་པོ་ཡོད་པ་འདི་དག་ལ་སོ་སོས་གནད་འགག་འདུག་བསམས་ནས་ཡིད་ཆེས་དང༌། མོས་པ་ཐོབ། དེ་འདྲའི་ཐོག་ནས་ཉམས་ལེན་གང་ཐུབ་བྱེད་ཀྱི་ཡོད་པ་རེད། རྒྱ་གར་འཕགས་པའི་ཡུལ་ལ་གནའ་སྔ་མོ་ནས་འཚེ་མེད་ཞི་བའི་ལམ་ཞེས་པའི་ལྟ་བ་བཟང་པོ་ཞིག་ཡོད་པ་འདི་དག་ཉེ་བའི་དུས་རབས་ཉི་ཤུ་པ་འདིའི་ནང་ལ་རང་དབང་རང་བཙན་རྩོད་ལེན་བྱེད་པའི་ཆབ་སྲིད་ཀྱི་འཐབ་རྩོད་ནང་བེད་སྤྱོད་གནང་མཁན་རྒྱ་གར་འཕགས་པའི་ཡུལ་གྱི་སྐྱེས་མཆོག་མཧཱ་དྷརྨ་གྷན་དྷིས་ཁོང་རང་ལ་དེང་དུས་ཀྱི་ཤེས་ཡོན་ཆ་ཚང་ཡོད་པའི་ཐོག་ལ་རྒྱ་གར་རང་ཉིད་ལ་གནའ་རབས་ནས་ཡོད་པའི་རང་དབང་བསྒྲུབ་པ་རེད། དེ་ནི་དངོས་གནས་དྲང་གནས་ཀྱི་གཟི་བརྗིད་དང་། རླབས་ཆེན་པོ་རེད། ངོ་མཚར་སྐྱེས་འོས་པ་རེད། ང་རང་ཆུང་ངུའི་སྐབས་ནས་མཧཱ་དྷརྨ་གྷན་དྷིའི་འཚེ་མེད་ཞི་བའི་ལམ་ལ་མོས་པ་ཡོད། གྷན་དྷིའི་གནས་སྟངས་ལ་གང་ཐུབ་ཀྱིས་མིག་དཔེ་བལྟས་ནས་སློབ་སྦྱོང་བྱེད་ཀྱི་ཡོད། དེ་འདྲའི་གནས་ཚུལ་དང༌། ཤུགས་རྐྱེན་འོག་ནས་མཐའ་གཅིག་ཏུ་གཞན་ལ་ཕན་སེམས་བྱེད་རྒྱུ་དང༌། བཟོད་བསྲན་བྱེད་རྒྱུར་ཤུགས་སྣོན་གང་ཐུབ་བརྒྱབ་པ་དང༌། གཙོ་བོ་ལས་དང་སྨོན་ལམ་གྱི་འབྲེལ་བ་ཡོད་པ་དང༌། བོད་གངས་ཅན་གྱི་ལྗོངས་ཀྱི་བོད་མི་གཞིས་འཁོད་ཚོ་དང༌། བྱེས་ལ་ཡོད་པ་ཚང་མས་ང་ལ་ཡིད་ཆེས་དང༌། བློས་འགེལ། དགའ་པོ་བཅས་བྱེད་ཀྱི་ཡོད་པ་རེད། ཚང་མར་དཀའ་ངལ་ཡོད་ན་ཡང༌། ང་ཚོ་འཚེ་མེད་ཞི་བའི་ལམ་ལ་འགྲོ་དགོས་ཞེས་འབོད་སྐུལ་བྱས་པ་ལྟར། ཚང་མས་གང་ཐུབ་ཀྱིས་འཚེ་མེད་ཞི་བའི་དྲང་བདེན་གྱི་འཐབ་རྩོད་སྲོག་དང་བསྡོས་ཏེ་ལག་ལེན་བཀལ་གྱི་ཡོད་པ་རེད། དེ་འདྲའི་རྒྱུ་རྐྱེན་འཛོམས་པའི་འོག་ནས་ད་ལམ་ཞི་བདེའི་བྱ་དགའ་ཐོབ་པ་ལས། ང་མི་གཅིག་ལ་གཞན་དང་མི་འདྲ་བའི་རྣམ་དཔྱོད་ངོ་མཚར་ཆེ་རྒྱུ་གང་ཡང་མེད།

རྩ་བ་བཟང་ངན་གང་ཡིན་ན་ཡང་རྒྱུ་རྐྱེན་རྟེན་འབྲེལ་ཚོགས་པའི་ཐོག་ནས་ཡོང་བ་ཆོས་ཉིད་ཡིན་པ་ལྟར། ད་ལམ་གནས་ཚུལ་འདི་དག་ཀྱང་ང་རང་ཚོ་སྐྱ་སེར་མཆོག་དམན་མང་པོ་གཅིག་སྒྲིལ་གྱིས་ཞི་བའི་ལམ་ཕྱོགས་མཐའ་འཁྱོངས་བྱས་པ་དང༌། བོད་པའི་གྲོགས་པོ་མང་པོ་ཞིག་གིས་ཀྱང་བོད་པའི་གཤིས་ཀ་དང༌། བོད་པའི་སྤྱོད་པ་ལ་བསྔགས་བརྗོད་བྱས་པ་དེ་འདྲའི་གནས་ཚུལ་མང་པོའི་ཐོག་ནས་ཤུགས་རྐྱེན་ཐེབས་ཡོད་པ་རེད། གང་ལྟར་རྐྱེན་མང་པོ་ཚོགས་པའི་སྟེང་ནས་ད་ལམ་འཛམ་བུ་གླིང་འདིའི་སྒང་ལ་མི་ཚོས་དོ་སྣང་ཆེན་པོ་བྱེད་པའི་ཞི་བདེའི་གཟེངས་རྟགས་དེ་ཐོབ་པ་རེད། དེ་ལ་ས་ཁུལ་མང་པོར་ཡོད་པའི་བོད་པ་ཚོ་དང༌། ངའི་ངོ་ཤེས་གྲོགས་པོ་ཧ་ཅང་མང་པོ་ཞིག་གིས་མ་སྐུལ་དང་བླངས་ཀྱི་ཐོག་དགའ་སྟོན་རྟེན་འབྲེལ་གྱི་དུས་ཆེན་ལྟ་བུར་ངོས་འཛིན་བྱས་པ་རེད། ཁྱེད་རང་ཚང་མས་དེ་ལྟ་བུའི་སེམས་ཁུར་དང༌། དེ་ལྟ་བུའི་དད་དམ་དགའ་ཞེན་བྱས་པར་ང་རང་ཡང་ཧ་ཅང་དགའ་པོ་བྱུང་བས་ཁྱེད་རང་ཚོ་ཚང་མར་ཐུགས་རྗེ་ཆེ་ཞུ་གི་ཡིན།

ཁ༽ སྒྱུ་མའི་གྲོང་ཁྱེར་དང་། བཟང་པོའི་ཡོན་ཏན།

འཛམ་བུ་གླིང་འདིའི་སྒྱུ་མའི་གྲོང་ཁྱེར་ལྟ་བུ་ཞིག་རེད། སྒྱུ་མའི་གྲོང་ཁྱེར་གྱི་ནང་ལ་བཟང་དང་ངན་པའི་དགའ་སྡུག་གི་སྣང་ཚུལ་ཅི་ཡང་འཆར་གྱི་ཡོད་པ་རེད། ང་རང་ཚོ་འབྲས་བུ་བཟང་པོ་འདོད་ན་རྒྱུ་བཟང་པོ་སྒྲུབ་དགོས། རྒྱུ་ལ་དོ་སྣང་ཅི་ཡང་མི་བྱེད་པར་འབྲས་བུ་བཟང་པོ་འདོད་ན་ནོར་འཁྲུལ་རེད། རྒྱུ་བཟང་པོ་ཟེར་རྒྱུ་དེ་གཙོ་བོ་ནང་ནས་བསྒྲུབ་དགོས། ང་ཚོས་ནམ་རྒྱུན་རྟག་པར་བཤད་རྒྱུའི་ཕན་སེམས་ཟེར་བ་བཟང་པོའི་ཡོན་ཏན་དེ་བདེ་སྐྱིད་ཀྱི་རྒྱུ་དང༌། སྙིང་སྟོབས་ཀྱི་རྩ་བ་ཡིན། མ་འོངས་པར་ང་ཚོ་ཡར་རྒྱས་འགྲོ་རྒྱུའི་རྨང་གཞི་དེ་བཟང་པོའི་ཡོན་ཏན་འདི་ཡིན་ཞིང་། ང་ཚོས་འཚེ་མེད་ཞི་བའི་ལམ་ལ་བསླབ་རྒྱུ་འདི་ཡང་གཞི་རྩ་དྲང་བདེན་ཞིག་ཡོད་པ་ལ་བརྟེན་ནས་འཚེ་མེད་ཞི་བའི་ལམ་ལ་འགྲོ་ཐུབ་ཀྱི་ཡོད། ཞི་རྩ་དྲང་བདེན་མེད་ན་འཚེ་མེད་ཞི་བའི་ལམ་ལ་འགྲོ་ཐུབ་རྒྱུ་ཁག་པོ་རེད།

དེ་ཡང་ཡ་རབས་ཀུན་སྤྱོད་ཀྱི་ཐོག་ནས་བསྒྲུབ་ན་གཟི་བརྗིད་དང༌། དེ་ལ་ནུས་པ་ཁྱད་པར་དུ་མངོན་ཐུབ་པ་ཡོང་གི་རེད། བདེན་པ་ཡོད་ན་ཡང༌། བྱེད་ཐབས་ཡག་པོ་མ་བྱུང་ན་གནས་ཚུལ་ཐ་དད་རེད། འཚེ་མེད་ཞི་བའི་ལམ་ཞེས་བཤད་རྒྱུའི་རྩ་བ་མིའི་སེམས་ཀྱི་ཡོན་ཏན་ལ་ཐུག་གི་ཡོད་པ་རེད། བཟང་པོའི་སེམས་ཀྱི་ཡོན་ཏན་ཞིག་ཡོད་ན་ཞུམ་དགོས་དོན་དང༌། ངང་ཐུང་བྱེད་དགོས་དོན་མེད། རྒྱུ་མཚན་ལྡན་པ་དང༌། སྙིང་སྟོབས་སྐྱེས་རྒྱུའི་རྒྱུ་གཅིག་ཡོད་པ་དེའི་ཐོག་ནས་འབད་བརྩོན་རྒྱུན་བསྲིངས་ནས་དཀའ་ངལ་ལ་གདོང་ལེན་བྱེད་ཐུབ། ཕན་པའི་བསམ་པ་ཟེར་བ་འདི་ནོར་བུ་དགོས་འདོད་ཀུན་འབྱུང་ཟེར་བ་ལྟར་རང་དང་གཞན། འདི་དང་ཕྱི་མ། གནས་སྐབས་དང་མཐར་ཐུག་གང་གི་སྐབས་སུ་ཡིན་ན་ཡང་ལེགས་ཚོགས་མཐའ་དག་སྤེལ་བའི་རྒྱུ་མཐར་ཐུག་པ་དེ་ཡིན་པ་རེད།

ང་ལ་ཞི་བདེའི་བྱ་དགའ་བྱུང་བའི་རྗེས་ལ་ཤོད་ཀྱི་ཡོད། ང་ལ་ཞི་བདེའི་བྱ་དགའ་བྱུང་བ་དེས་ང་ནང་པ་སངས་རྒྱས་པའི་དགེ་སློང་གཅིག་ཡར་མཐོ་རུ་འགྲོ་རྒྱུ་དང༌། མར་དམའ་རུ་འགྲོ་རྒྱུ་གང་ཡང་མེད། རྒྱུད་ལ་ས་ལམ་གྱི་རྟོགས་པའི་ཡོན་ཏན་ཞིག་སྐྱེས་ན། ས་ལམ་གོང་མར་འཕགས་པའི་ཁྱད་ཆོས་ཤིག་ཐོབ་ཀྱི་ཡོད་ཀྱང་དེ་ལྟར་མིན། གཟེངས་རྟགས་ཐོབ་རྗེས་ང་མི་ཕལ་པ་རང་ལ་བསྡད་པ་ལས་འགྱུར་བ་གང་ཡང་བྱུང་མེད། ཡིན་ན་ཡང་དགའ་པོ་བྱེད་པའི་རྒྱུ་མཚན་གཅིག་གང་ཡོད་ཅེ་ན། ངས་བྱམས་པ་དང༌། སྙིང་རྗེ། འཚེ་བ་མི་བྱེད་པ་ཟེར་བ་འདི་དག་གང་ཐུབ་ཅི་ཐུབ་ཀྱིས་ཉམས་ལེན་དང་། གང་ཐུབ་ཅི་ཐུབ་ཀྱིས་མི་ལ་ཤོད་ཀྱི་ཡོད་པ་འདི་ལ་ད་ལམ་འཛམ་གླིང་སྤྱིའི་ཐོག་ནས་ངོས་འཛིན་བྱས་པར་བརྟེན། འཛམ་བུ་གླིང་འདིའི་སྒང་ལ་བྱམས་པ་དང་། སྙིང་རྗེ། འཚེ་མེད་ཞི་བའི་ལམ་གྱི་ཆེ་མཐོང་ཕྲན་བུ་ཆེ་རུ་འགྲོ་བ་ཞིག་བྱུང་ཡོད། སེམས་བཟང་པོའི་ས་བོན་སེམས་ཅན་ཐམས་ཅད་ཀྱི་རྒྱུད་ལ་རང་ཆས་སུ་ཡོད་པའི་བྱམས་པ་དང་སྙིང་རྗེ་ཞེས་པ་འདི་རིགས་རིན་ཐང་ཆེ་རུ་ཕྱིན་པ་དང༌། མིས་དོ་སྣང་གསར་པ་སླེབས་རྒྱུ་དེ་འདྲའི་ཐོག་ལ་ཕན་ཐོགས་ཡོང་གི་རེད་བསམ་པ་དྲན་གྱི་འདུག དེ་འདྲའི་རྒྱུ་མཚན་གྱི་ཐོག་ནས་དམིགས་བསལ་དགའ་པོ་བྱུང་ཞེས་བཤད་རྒྱུ་བྱུང་ལ། དྲན་ཡང་དེ་ག་རང་དྲན་གྱི་འདུག

ང་ཚོས་མི་གཞན་དག་ཚོ་ནས་བྱམས་པ་དང་སྙིང་རྗེ་ཟེར་རྒྱུ་འདི་ཚོ་ཡོན་ཏན་ལ་བལྟས་ནས་ཉམས་ལེན་བྱེད་པའི་རེ་བ་རྒྱག་རྒྱུའི་སྔོན་ལ། ང་རང་ཚོ་བོད་མི་རང་ཉིད་ཀྱི་ཆ་ནས་བཟང་པོའི་ཡོན་ཏན་འདི་ཚོར་འཕྲལ་ཕུགས་ཀྱི་དགེ་མཚན་ཆེན་པོ་ཡོད་པ་དེ་ངོས་ཟིན་པའི་ཐོག་ནས་ལག་ལེན་བཀལ་རྒྱུ་གལ་ཆེན་པོ་རེད། དེ་གཞིར་བཞག་གི་ཐོག་ནས་ཡ་རབས་བཟང་པོའི་སྤྱོད་པ་དང་མ་བྲལ་བའི་ཐོག་ནས་ཐབས་ཤེས་སྤྲད་ཐུབ་པ་གཅིག་བྱུང་ན་གཟི་བརྗིད་དང༌། ངོ་མཚར་སྐྱེས་འོས་པ་ཆགས་ཀྱི་རེད། དེ་ཚང་མའི་སེམས་ལ་བཅངས་ཏེ་ཧུར་ཐག་འབད་ཐག་བྱེད་དགོས།

ག༽ ༸རྒྱལ་བའི་ཐུགས་བསྐྱེད་དང་། ༸རྒྱལ་བའི་སྐུ་ཚེ།

ཤཱཀྱའི་དགེ་སློང་བསྟན་འཛིན་རྒྱ་མཚོ་ལོ་ལྔ་བཅུ་ང་ལྔ་བརྒལ་འགྲོ་གི་ཡོད། ལོ་བརྒྱ་ལྷག་ཙམ་བསྡད་ན་ཡང་ཕལ་ཆེར་མི་ཚེའི་ཕྱེད་ཀ་རྫོགས་ཚར་བ་རེད། ད་ལྟ་ཕན་མི་ཚེ་ཕྱེད་ཀ་དེའི་རིང་ལ་གང་ཐུབ་ཀྱིས་གཞན་ཕན་བསྒྲུབས་ཡོད་ཀྱང༌། ང་རང་ལ་དཔགས་ན་ཧ་ཅང་རླབས་ཆེན་པོ་སྒྲུབ་ཐུབ་མ་སོང༌། ཡིན་ནའང་གང་ཐུབ་ཅི་ཐུབ་བསྒྲུབས་པ་ཡིན། ད་དུང་ཡང་གསོན་པའི་རིང་ལ་གཞན་གྱི་ཕན་བདེ་བསྒྲུབ་རྒྱུ་འདི་མ་གཏོགས་མི་ཚེའི་དགོས་པ་དང༌། སྲོག་གི་སྙིང་པོ་གཞན་གང་ཡང་མེད། སྤྱོད་འཇུག་ལས།

ཇི་སྲིད་ནམ་མཁའ་གནས་པ་དང༌། །

འགྲོ་བ་ཇི་སྲིད་གནས་གྱུར་པ། །

དེ་སྲིད་བདག་ནི་གནས་གྱུར་ནས། །

འགྲོ་བའི་སྡུག་བསྔལ་སེལ་བར་ཤོག །

ཅེས་གསུངས་པ་བཞིན་སྨོན་ལམ་རྒྱག་གི་ཡོད་ལ། སྨོན་ལམ་བརྒྱབ་པ་ལྟར་ལག་ལེན་ཐོག་གང་ཐུབ་ཅི་ཐུབ་ཀྱིས་འབད་བརྩོན་བྱེད་ཀྱི་ཡོད། ད་དུང་ཡང་སྤྱི་སྒོས་ལས་དང་སྨོན་ལམ་གྱི་འབྲེལ་བ་ཡོད་པའི་སེམས་ཅན་སུ་དང་གང་ལ་ཡང་གང་ཐུབ་ཅི་ཐུབ་ཀྱི་ཕན་པ་བསྒྲུབ་རྒྱུ་ཡིན་པས། ཚང་མ་ད་ལྟ་ནང་བཞིན་བློ་བདེ་པོ་བྱེད།

༸རྒྱལ་བ་རིན་པོ་ཆེའི་ཚེ་ལ་ཆ་བཞག་ནའང༌། ངས་ནམ་རྒྱུན་རྟག་པར་བརྗོད་མུས་ལྟར། གཟུགས་པོའི་གནས་སྟངས་ཀྱི་བབ་དང༌། བསམ་བློའི་གནས་སྟངས་ཀྱི་ཐོག་ལ་ཡིན་ནའང་རུང༌། ཕྱི་ནང་གང་ནས་བལྟས་ཀྱང་ལོ་དགུ་བཅུ་གོ་གྲངས་དང་། གཅིག་བྱས་ན་བརྒྱ་ཐམ་པ་བསྡད་ཐུབ་པའི་རེ་བ་རྒྱག་གི་ཡོད། ཕལ་ཆེར་བསྡད་ཐུབ་རེ་རེད། ཚང་མས་ད་ལྟ་ནང་བཞིན་ཧུར་ཐག་བྱེད་དགོས། ཧུར་ཐག་བྱེད་ཅེས་པའི་ཚིག་བཟང་པོ་བེད་སྤྱོད་བྱས་པ་ཙམ་དང༌། མདུན་དུ་སྤྲེལ་ལད་འཁྲབ་ནས་འདྲ་ཆགས་པོ་བཤད་པ་ཙམ་གྱིས་མི་འགྲིགས། མི་སུ་ཞིག་ཡིན་ནའང་གནས་ཚུལ་གང་འདྲ་ཡོད་མེད་རྣ་བ་གཉིས་ཡོད་པས་གོ་ཐོས་ཡོང་བ་དང་། མིག་གཉིས་ཡོད་པས་མཐོང་གི་རེད། ངས་ངོ་ལྐོག་མཐུན་པ་ཞིག་དགོས་ཞེས་བཤད་རྒྱུ་དེ་ཡིན། དེ་ཚང་མས་སེམས་ལ་བཅངས་རོགས།

ང༽ གཟེངས་རྟགས་ཀྱི་ཕྱག་དངུལ་དང་། བྱམས་བརྩེའི་གཟིགས་སྐྱོང་།

ད་ལྟ་ཞི་བདེའི་བྱ་དགའ་དེའི་རྗེས་འབྲེལ་དངུལ་གང་ལ་གང་འཚམ་ཞིག་ཡོང་གི་ཡོད་པ་རེད། ཁ་སང་གནས་ཚུལ་གོ་ཐོས་བྱུང་མ་ཐག་ངས་བྱམས་བརྩེ་ཞེས་པ་དེ་གལ་གནད་ཆེན་པོ་ཞིག་ལ་བརྩིས་ནས་དོ་སྣང་བྱས་པ་དང༌། མི་ཚོས་ཀྱང་དེ་ལ་དོ་སྣང་བྱས་ཏེ་བྱ་དགའ་དེ་སྤྲད་པར་བརྟེན། དངུལ་དེ་ཡང་དེ་འདྲའི་ཐོག་ལ་ཕན་པ་བྱུང་ན་ཡག་པོ་རེད་བསམས་ནས་གོ་སྒྲིག་ཅིག་བྱས་པ་ཡིན། ང་རང་ཚོ་བོད་མིར་ཆ་བཞག་ན། རྩ་བ་བཙན་བྱོལ་བ་ཆགས་ནས་དཀའ་ངལ་ཆེན་པོ་ཡོད་ཀྱང༌། ལྟོས་ས་ལྟོས་འཇོག་གིས་འཛམ་བུ་གླིང་འདིའི་སྒང་ལ་ང་ཚོ་ལས་སྐྱོ་བ་དཔེར་ན། ད་ལྟ་ཨ་ཕེ་རི་ཀའི་ནང་ལ་ལྟོགས་ཤི་ཐེབས་མཁན་མི་ཧ་ཅང་ཕོན་ཆེ་ཡོད་ཅིང་། དེ་དག་ཀྱང་ང་ཚོ་ནང་བཞིན་མི་གཅིག་པ་ཡིན་པ་མ་ཟད། བདེ་བ་འདོད་པ་དང༌། ཤི་འདོད་མེད་པ་གཅིག་མཚུངས་རེད། དེ་འདྲའི་གནས་ཚུལ་དཀའ་ངལ་ཧ་ཅང་ཆེན་པོ་ཡོད་སྟབས་སྔོན་ལ་དེ་དག་ལ་ང་རང་གི་བསམ་བློའི་བརྩེ་སེམས་མཚོན་བྱེད་དེ་ཚོའི་སྐྱོབ་གསོའི་ཚོགས་པ་ཡོད་པ་དེ་འདྲ་བརྒྱུད་རྒྱ་མཚོར་ཆུ་ཐིག་གི་འབྲེལ་མཚོན་ཞལ་འདེབས་ཕྲན་བུ་ཕུལ་ཐུབ་ན་བསམ་པའི་གནས་ཚུལ་གཅིག་ཡིན།

བསམ་ཚུལ་གཉིས་པ་དེ་རྒྱ་གར་འཕགས་པའི་ཡུལ་ང་ཚོར་བཀའ་དྲིན་ཆེན་པོ་རེད། ཡང་དཔལ་འབྱོར་གྱི་གནས་སྟངས་ཆ་ནས་དཀའ་ངལ་ཆེན་པོ་ཡོད། ཡང་སྒོས་ལྷག་པར་དུ་མཛེ་ནད་ཕོག་པ་ཕོན་ཆེན་པོ་ཡོད། སྔོན་མ་ལོ་གཅིག་ང་ཨུ་རུ་སུར་བསྐྱོད་སྐབས་དེ་གར་ཚོགས་པ་གཅིག་འདུག སྔོན་མ་ནས་ངོ་ཤེས་པ་སི་སྤྲར་དྲརྣ་ཟེར་མཁན་མི་ཧ་ཅང་ཡག་པོ་ཞིག་ཡོད། ཁོང་གིས་འགོ་ཁྲིད་པའི་མཛེ་ནད་ཅན་དེ་ཚོར་ལྟ་རྟོག་བྱེད་མཁན་ཚོགས་པ་ཞིག་འདུག་པ་དེར་སྒོར་མོ་ཁྲི་ཁ་ཤས་རེ་དེ་སྔོན་ནས་ཞལ་འདེབས་ཕུལ་མྱོང༌ཡོད་ལ། ད་རེས་ཞི་བདེའི་བྱ་དགའི་དངུལ་དེའི་ཐོག་ནས་མཛེ་ནད་ཅན་ལ་དོ་སྣང་བྱེད་མཁན་ཚོགས་པ་རྒྱ་གར་ནང་ཡོད་པ་ཁག་ལ་ཞལ་འདེབས་ཕྲན་བུ་ཞིག་ཕུལ་ཐུབ་ན་བསམ་པའི་དམིགས་ཡུལ་ཡོད།

དེ་མིན་དམིགས་ཡུལ་གཞན་གཅིག་ནི། འཛམ་བུ་གླིང་འདིའི་སྒང་ལ་དོན་དམ་པའི་ཞི་བདེ་ཡོང་རྒྱུའི་ཆེད་དུ་དོ་སྣང་བྱེད་མཁན་དང༌། འབད་བརྩོན་བྱེད་མཁན་གཙོ་ཆེ་ཤོས་སློབ་སྦྱོང་དང༌། སློབ་སྦྱོང་གི་ཐབས་ལམ་ཐོག་ནས་ཞི་བདེ་བསྒྲུབ་པའི་ཚོགས་པའི་བསྟི་གནས་ལྟ་བུ་ཁ་ཤས་ཡོད་པ་རེད། དེ་འདྲའི་ཐོག་ལ་ཞལ་འདེབས་སྣེ་སེལ་ཞིག་ཕུལ་ཐུབ་ན་བསམ་པ་ཡིན། ང་རང་ཚོ་བོད་མི་བཙན་བྱོལ་བར་དཀའ་ངལ་མང་པོ་ཡོད་ཀྱང༌། ད་ལམ་གྱི་གནས་ཚུལ་འདི་དག་གཙོ་ཆེ་བ་ཞི་བདེ་དང་འབྲེལ་བ་ཡོད་པར་བརྟེན་ང་རང་ཚོའི་ཤེས་ཡོན་ནམ། རིག་གཞུང་གཅེས་སྐྱོང་གང་འདྲ་ཞིག་ལ་དགའ་བ་ཡོད་དམ། གང་ལྟར་ཞི་བདེ་དང་འབྲེལ་བ་ཡོད་པ་གཅིག་གི་ཐོག་ལ་ཞལ་འདེབས་ཕྲན་བུ་བརྒྱབ་ན་བསམ་པ་ཡིན།

དེ་ནས་དངུལ་གང་ལ་གང་འཚམ་ཞིག་མ་རྩ་བཙུགས་ནས་མུ་མཐུད་ལོ་ལྟར་འཛམ་བུ་གླིང་འདིའི་སྒང་ལ་བྱམས་པ་དང་སྙིང་རྗེའི་ཡོན་ཏན་ལ་བརྟེན་ནས་གཞན་ཕན་བསྒྲུབ་རྒྱུ་དེ་འདྲའི་ཐོག་ལ་མཐུན་རྐྱེན་སྦྱོར་ཐབས་དེ་འདྲ་མུ་མཐུད་ནས་བྱེད་ཐུབ་པའི་ཚོགས་པ་ཞིག་བཙུགས་ན་བསམ་པའི་བསམ་ཚུལ་ཡིན། དེའི་སྐོར་གནས་ཚུལ་དེ་འདྲ་ཞིག་རེད། ཚང་མས་ཧུར་ཐག་བྱེད་རྒྱུ་དེ་གལ་ཆེན་པོ་རེད། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༡ ཚེས་ ༩ ཉིན་བཀའ་ཤག་དང་། སྤྱི་འཐུས། ཚོགས་པ་ཁག་དྲུག་གི་འཐུས་མི། བོད་ནས་གསར་འབྱོར་བ་བཅས་པར་སྩལ་བའི་བཀའ་སློབ།

ཀ༽ ཐའེ་བོད་ཀྱི་གནས་ཚུལ་དང་། བོད་གཞུང་ལ་མཐོང་ཚུལ།

དེ་རིང་ང་ཚོ་འདིར་རུབ་རུབ་ཅིག་བྱས་ན་དྲན་བྱུང༌། བར་ལམ་སྤྱི་ཚོགས་ནང་སྐད་ཆ་མང་པོ་ཞིག་ལྷགས་ཡོང་གི་ཡོད་པ་རེད། གནས་ཚུལ་དེ་ཐོག་མ་ལྷགས་སྐབས་བཀའ་ཤག་དང༌། སྤྱི་འཐུས་ཚོའི་ཐོག་ནས་ཐག་གཅོད་བྱེད་མི་ཐུབ་པ་ཞིག་མིན་སྟབས་འགྲིག་འགྲོ་གི་རེད་བསམ་པ་ལས་དམིགས་བསལ་གྱི་དོ་སྣང་གང་ཡང་མ་བྱུང༌། གང་ལྟར་ཡིན་པ་ཡིན་པ་དང༌། མིན་པ་མིན་པའི་ཐོག་ནས་གནས་ཚུལ་གསལ་པོ་བཟོ་ཐུབ་པ་ཞིག་རེད། ཡིན་ན་ཡང་ལམ་སེང་གནས་ཚུལ་དེ་ཐག་ཆོད་མ་ཐུབ་པའི་ཁར། ཕྱི་རོལ་ཡུལ་ལུང་འདྲ་མིན་ནང་ཡོད་པའི་བོད་མི་བཙན་བྱོལ་བའི་ཁྲོད་དུ་གནས་ཚུལ་སྤེལ་གྱི་ཡོད་པས་མ་ཚད། བོད་ནང་ལའང་གནས་ཚུལ་དེ་རིགས་ཆེད་མངགས་གཏོང་གི་ཡོད་པ་ལྟ་བུ་མཐོང་གི་འདུག གནས་ཚུལ་དེ་དག་ཁྱད་མཚར་པོ་རེད། དེ་ཚོའི་སྐོར་གསལ་བཤད་ཅིག་བྱས་ན་དྲན་བྱུང༌།

དེ་ལ་སྡེ་ཚན་གཉིས་ཡོད། གཅིག་ནི་བར་ལམ་ཐའེ་ཝན་ལ་འབྲེལ་བ་བྱུང་བའི་གནས་ཚུལ་སྐོར་དང༌། གཅིག་ནི་བར་ལམ་གནས་ཚུལ་གླེང་ལྷགས་འདིས་རྐྱེན་བྱས་ནས་ང་ཚོའི་གཞུང་གི་སྒྲིག་འཛུགས་ཐོག་ལ་མིའི་མཐོང་ཚུལ་དང་འབྲེལ་བ་ཆགས་ཡོང་གི་ཡོད་པ་དེའི་སྐོར་ཡིན། བར་ལམ་གནས་ཚུལ་གྱི་ཡོང་སྟངས་ལ་ལྟ་དུས་རྩ་བ་ལྷག་བསམ་ཡིན་ཡང༌། དོན་དག་ཆུང་ཆུང་ཞིག་ལ་མགོ་འཁོར་ནས་ང་ཚོའི་བོད་དོན་ཐོག་གི་དུས་ཚོད་བཟང་ཤོས་འདི་ཆུད་ཟོས་འགྲོ་གི་འདུག སོ་སོའི་ངོས་ནས་འཁྲབ་ཐུབ་ན་གོ་སྐབས་བཟང་ཤོས་ཡིན་པའི་དུས་ཚོད་རྩ་ཆེན་འདིའི་སྐབས་ལ་དོན་དག་ཆུང་ཆུང་ཞིག་ལ་མགོ་འཁོར་ནས་སྤྱི་ཚོགས་ནང་བག་མི་ཕེབས་པ་དང༌། མདོར་ན་རྒྱུན་ལས་ཀྱི་ཚོགས་འདུ་ཡང་འདི་འདྲའི་ཐག་ཆོད་ལ་མ་ཆོད་ཅིག་གི་ངང་འགོར་བ་དེ་ནི་བྱབ་སྐྱེལ་མཁན་ལྟ་བུ་ལས་ཡག་པོ་མི་འདུག ད་ལྟ་ངས་ཐག་བཅད་ནས་འདི་ལྟར་བྱེད་དགོས། འདི་ལྟར་མ་བྱེད་ཅེས་བརྗོད་འདོད་མེད་ལ། ཐག་བཅད་ན་འོས་པོ་ཡང་མི་འདུག ཡིན་ནའང་སྔ་ཕྱིའི་ཡོང་རྐྱེན་རྣམས་གསལ་བཤད་ཅིག་བྱས་ན་སྙམ་བྱུང༌།

ཁ༽ ཐའེ་བོད་ཀྱི་འབྲེལ་བ་དང་། འཐབ་རྩོད་ཀྱི་ལངས་ཕྱོགས།

རྩ་བ་ཐའེ་ཝན་གྱི་གནས་ཚུལ་སྐོར་ ༡༩༥༩ ལོ་ང་ཚོ་ཐོག་མར་འབུམ་སྡེ་ལར་སླེབས་སྐབས་ཅང་གི་ཏར་གཅིག་འབྱོར་བྱུང༌། དེའི་ནང་༸རྒྱལ་བ་རིན་པོ་ཆེ་བཙན་བྱོལ་ལ་ཕེབས་ཐུབ་པར་བཀྲ་ཤིས་བདེ་ལེགས་ཡོད་ཅེས་པ་ཞིག་ཕལ་ཆེར་འཁོད་ཡོང་བ་ཡོད། སྐབས་དེར་ཅང་གིས་མ་འོངས་པར་ཀྲུང་གོའི་སྐམ་ས་ཆེན་པོ་བཅིངས་བཀྲོལ་བཏང་རྗེས་བོད་ལ་རང་ཐག་རང་གཅོད་ཀྱི་ཐོབ་ཐང་སྤྲོད་ཀྱི་ཡིན་ཞེས་པའི་གཏམ་བཤད་བྱས་པའི་ངོ་བཤུས་ཤིག་ང་ལ་བསྐུར་བ་དེ་འདྲའི་འབྲེལ་བ་ཞིག་བྱུང༌། དེ་རྗེས་ཕལ་ཆེར་དྲུག་ཅུ་ཐམ་པའི་ལོར་ཐའེ་ཝན་དང་འབྲེལ་བ་གཅིག་བྱུང་ཡོད། དེ་ཡང༌། ༡༩༤༩ ལོར་རྒྱ་ནག་གསར་བརྗེ་མ་བྱུང་གོང་རྒྱལ་ལོ་དོན་གྲུབ་དང༌། ཕུན་ཚོགས་བཀྲ་ཤིས་གཉིས་རྒྱ་ནག་ཏུ་བསྐྱོད་དེ་ནན་ཅིང་ལ་ཡོད་སྐབས་ཅང་དང་མཉམ་དུ་འབྲེལ་བ་བྱུང་ཡོད། དེ་འདྲའི་སྔ་མོའི་འབྲེལ་བ་རྙིང་པ་ཞིག་ཡོད་སྟབས་དེའི་ཆ་ནས་འབྲེལ་བ་བྱུང་བ་ཞིག་རེད།

དེ་སྐབས་ཐའེ་ཝན་གྱི་ཀུན་སློང་འཁྱེར་སོ་ལ། བོད་པས་གུང་རྒོལ་བྱེད་སྟངས་སྐོར་ཐའེ་ཝན་ལ་ལག་པ་སྦྲེལ་ཏེ་གོ་མིན་ཏང་གཞུང་ནས་རྒྱབ་སྐྱོར་འཚོལ་གྱི་རེད་བསམ་པའི་རེ་བ་དེ་འདྲ་ཞིག་བརྒྱབ་ཡོད་པ་རེད། ང་ཚོ་བོད་པའི་ངོས་ནས་དུས་ཚོད་དེ་དུས་ནས་བསམ་བློའི་འཁྱེར་སོ་ལ། ང་ཚོས་དམར་པོའི་རིང་ལུགས་ལ་ངོ་རྒོལ་བྱེད་པ་ཞིག་མིན་པར་ང་ཚོའི་མི་རིགས་ཀྱི་ཐོབ་ཐང་རྩོད་པ་ཞིག་དང༌། བོད་མི་རིགས་ཀྱི་ཐོབ་ཐང་ཐོག་རྒྱ་མིས་འབུ་ཆེས་ཆུང་ཟོས་ཀྱི་བཙན་དབང་བཤད་པ་དེར་ངོ་རྒོལ་བྱེད་ཀྱི་ཡོད། དེ་མིན་རིང་ལུགས་ཤིག་གིས་འགལ་ཟླ་བྱུང་ནས་ངོ་རྒོལ་བྱས་པ་མིན་ལ། ཡང་ན། རྒྱ་མི་རིགས་ལ་ངོ་རྒོལ་དང༌། གསར་བརྗེར་ངོ་རྒོལ་བྱས་པ་ཞིག་ཀྱང་མ་རེད། ཆོས་ཕྱོགས་རྐྱང་པའི་རྒྱུ་མཚན་གྱི་ཐོག་ནས་ངོ་རྒོལ་བྱས་པ་ཡང་མ་རེད། རྒྱ་ནག་གིས་དྲང་པོ་མིན་པར་ང་ཚོར་བཙན་དབང་ཐུབ་ཚོད་དབང་ཡོད་བཤད་པ་དེར་ང་ཚོས་ངོ་རྒོལ་བྱེད་ཀྱི་ཡོད། དངོས་ཡོད་གནས་ཚུལ་ལ་བོད་ནང་རྒྱ་མིར་ངོ་རྒོལ་བྱེད་མཁན་གྱི་གྲས་ལ་བོད་པ་གུང་བྲན་ཡང་གང་ལ་གང་འཚམ་ཞིག་ཡོད། ཁོང་ཚོར་ཆོས་དད་མེད་ལ་གུང་བྲན་རིང་ལུགས་པ་རྣམ་དག་ཡིན་ན་ཡང༌། སོ་སོའི་མི་རིགས་ཀྱི་ཐོབ་ཐང་གི་དོན་དུ་བོད་པ་གུང་བྲན་རྒས་པོ་དེ་ཚོའི་གྲས་རྒྱ་མིར་ངོ་ལོག་པའི་གནས་ཚུལ་བྱུང་ཡོད།

ང་ཚོ་ཕྱི་རྒྱལ་ལ་སླེབས་རྗེས་གོ་མིན་ཏང་གིས་རྒྱ་ནག་ལ་ངོ་རྒོལ་བྱེད་པ་དེ་དང་མཉམ་དུ་བསྡེབས་ནས་ཕྱིན་ན། ང་ཚོའི་གནས་ཚུལ་འདི་གུང་བྲན་རིང་ལུགས་ལ་ངོ་རྒོལ་བྱེད་པ་ཞིག་ལ་འགྲོ་གི་ཡོད། དེ་འགྲིག་གི་མི་འདུག ང་ཚོའི་འཐབ་རྩོད་ཀྱི་ངོ་བོ་ནི་ང་ཚོ་བོད་པའི་རང་དབང་ཐོབ་ཐང་རྩོད་ལེན་བྱེད་པ་འདི་ཡིན་པས་འདི་ལ་རྒྱབ་སྐྱོར་ཡོད་དགོས་ཞེས་ང་ཚོས་ཐའེ་ཝན་ལ་སྐད་ཆ་འདི་བཤད་ཡོད། ཐའེ་ཝན་གྱི་རྩ་ཁྲིམས་དེ་སྔོན་སྐམ་ས་ཆེན་པོར་བཟོས་པ་དེའི་ནང་བོད་རྒྱ་ནག་གི་ཆ་ཤས་ཡིན་ཚུལ་གསལ་ཡོད་ཅིང༌། གོ་མིང་ཏང་རྒྱ་ནག་སྐམ་ས་ཆེན་པོར་ལོག་རྗེས་ཚོགས་འདུ་འཚོགས་ཏེ་རྩ་ཁྲིམས་ལ་བསྒྱུར་བཅོས་བཏང་ན་མ་གཏོགས་ད་ལྟ་རྩ་ཁྲིམས་བསྒྱུར་བཅོས་གཏོང་ཐབས་ཡོད་པ་མ་རེད་ཅེས་བཤད་ནས་ང་ཚོའི་བོད་རང་དབང་རྩོད་ལེན་བྱེད་པ་འདིར་རྒྱབ་སྐྱོར་གྱི་རྣམ་པ་ཐོན་མ་ཐུབ་པར་བརྟེན་འབྲེལ་བ་མཚམས་འཇོག་བྱས་པ་རེད།

དེ་ནས་དུས་ཚོད་རིམ་སོང་སྐབས་སྤྱིར་ཐའེ་ཝན་གཞུང་གི་ལས་ཁུངས་ཁག་འགའ་ཞིག་དང༌། ལྷག་པར་བོད་སོག་ལས་ཁུངས་ནས་རྒྱ་གར་དང༌། བལ་ཡུལ་ནང་བོད་པ་ནང་ཁུལ་གང་སར་ལག་པ་བརྐྱངས་ཏེ་བོད་མི་ཐའེ་ཝན་ཕྱོགས་སུ་འཐེན་རྒྱུའི་ཐབས་ཤེས་བྱས་པ་རེད། གནས་ཚུལ་ཐབས་སྐྱོ་བ་ཞིག་ལ། ང་རང་ཚོ་བོད་མི་ནང་ཁུལ་ནས་སོ་སོའི་རང་ལུགས་བཟུང་སྟེ་སྡོད་མ་ཐུབ་པར་ཐའེ་ཝན་དང་འབྲེལ་བ་བྱེད་མཁན་འགའ་ཤས་མུ་མཐུད་བྱུང་ཡོད། གནས་ཚུལ་དེ་འདྲ་ཆགས་སྐབས་ང་ཚོའི་ངོས་ནས་ཐའེ་ཝན་གཞུང་གི་མི་སྣ་ཚོར་གཏུགས་ཏེ། རྒྱ་གར་ནང་དང༌། དེ་བཞིན་བལ་ཡུལ་ནང་འཕྲད་པའི་དཀའ་ངལ་གནས་ཚུལ་དེ་དག་ཆུ་འགོ་གངས་གཏུགས་ལྟར། རྩ་བ་དེར་གཏུགས་ཏེ་འབྲེལ་བ་བྱས་ན་ཡག་པོ་འདུག་ཅེས་ཕྱི་ལོ་ ༡༩༧༥ ལོར་ཀུན་བདེ་གླིང་དང༌། མདའ་དཔོན་གཉིས་ཕྱིན་པ་རེད། ཐའེ་ཝན་ནས་མ་འོངས་པར་སྐམ་ས་ཆེན་པོ་བཅིངས་བཀྲོལ་བཏང་བའི་རྗེས་ལ་བོད་པར་རང་ཐག་རང་གཅོད་ཀྱི་ཐོབ་ཐང་ལ་རྒྱབ་སྐྱོར་བྱེད་ཀྱི་ཡིན་ཟེར་བའི་སྐད་ཆ་དེ་སྔ་བསྣུར་བྱས་ནས་རང་ཐག་རང་གཅོད་ཀྱི་ཐོབ་ཐང་ལ་རྒྱབ་སྐྱོར་ད་ལྟ་ནས་བྱེད་ཐུབ་པ་ཞིག་བྱུང་ན། ང་ཚོའི་ངོས་ནས་ཐའེ་ཝན་ལ་འབྲེལ་བ་བྱེད་འདོད་ཡོད་ཅེས་བཤད་པ་རེད།

འཛམ་གླིང་མཉམ་འབྲེལ་རྒྱལ་ཚོགས་ནང་ཕྱི་ལོ་ ༡༩༥༩ ལོ་ནས་བཟུང་གྲོས་ཆོད་ཐེངས་གསུམ་བཞག་པའི་གྲོས་ཆོད་གཉིས་པའི་ནང་རང་ཐག་རང་གཅོད་ཐེ་བའི་འགྲོ་བ་མིའི་ཀུན་སྤྱོད་ཐོབ་ཐང་དགོས་ཞེས་འཁོད་ཡོད། དེའི་སྐབས་ཐའེ་ཝན་གྱི་སྐུ་ཚབ་ཀྱང་རྒྱལ་ཚོགས་ནང་ཡོད་པ་རེད། ང་ཚོས་ཐབས་ཤེས་དེ་འདྲ་ཞིག་བྱས་ཀྱང་སྐབས་དེར་ཐའེ་ཝན་ཕྱོགས་ནས་ཁས་ལེན་མ་བྱས་པ་རེད། གཞི་རྐང་ང་ཚོར་འབྲེལ་བ་བྱེད་འདོད་ཡོད་པའི་རྣམ་འགྱུར་བསྟན་པ་གང་ཞིག་ལ། དོན་ངོ་མའི་ཆ་ནས་ང་ཚོའི་འདོད་པར་ཡོད་པ་ནང་བཞིན་མ་བྱུང་བ་རེད། སྐབས་དེར་རྒྱ་གར་ནང་ཡོད་པའི་བོད་པའི་ཤེས་ཡོན་སློབ་གསོའི་མཐུན་རྐྱེན་ཡིན་ཞེས་དངུལ་གང་ལ་གང་འཚམ་ཞིག་སྤྲད་པ་དེ་དག་རྗེས་སུ་ཕྱིར་སློག་བྱས་པ་རེད།

དེ་མཇུག་ང་ཚོས་གསལ་བསྒྲགས་ནན་པོ་ཞིག་བྱས་པ་དེའི་ནང༌། ང་ཚོའི་ཁྱིམ་མཚེས་ཤར་ཕྱོགས་རྒྱ་ནག་གིས་སྔ་རྗེས་བར་གསུམ་དུ་བོད་པའི་ཐོག་ལ་དཀའ་རྙོག་བཙན་འཛུལ་མང་པོ་ཞིག་བྱུང་བའི་ལོ་རྒྱུས་རྣམས་བཀོད་དེ་དྲིལ་བསྒྲགས་བྱས་པ་རེད། ང་ཚོའི་རེ་བ་ལྟར་བོད་གཞུང་གི་ཕྱོགས་ནས་ཐའེ་ཝན་གཞུང་ལ་མ་ལན་མ་འགྱོད་པའི་འབྲེལ་བ་བྱས་ཀྱང་བཟོ་ལྟ་གང་ཡང་མ་ཐོན་སྟབས་ང་ཚོས་མཁྲེགས་པོ་བྱས་ཏེ་གསལ་བསྒྲགས་དེ་ལྟར་བྱས་ན་ཡང༌། བོད་མི་ནང་ཁུལ་ནས་ཐའེ་ཝན་ལ་འགྲོ་མཁན་རྒྱ་གར་ནང་ནས་རེ་ཟུང་ཡོད་པ་དང༌། མང་ཆེ་བ་བལ་ཡུལ་ནས་འགྲོ་གི་ཡོད་ལ། ཨ་མེ་རི་ཀ་ཁུལ་ནས་ཀྱང་རེ་ཟུང་གིས་འགྲོ་གི་ཡོད། ང་ཚོ་བོད་གཞུང་གིས་ལངས་ཕྱོགས་མཁྲེགས་པོ་བརྟན་པོ་ཞིག་བཟུང་བའི་སྐབས་ལ་བཙན་བྱོལ་བོད་མི་འགའ་ཤས་ནས་གཞུང་འབངས་གཅིག་གྱུར་གྱི་ལངས་ཕྱོགས་བརྟན་པོ་ཞིག་བཟུང་མ་ཐུབ་པ་རེད། དེ་ནི་བོད་པའི་ཞབས་འདྲེན་ཡིན། དངོས་ཡོད་གནས་ཚུལ་དེ་འདྲ་ཞིག་ཆགས་པ་རེད། དེའི་གོང་དྲུག་ཅུ་རེ་གྲངས་ནང་ཐའེ་ཝན་ལ་བཀའ་ཤག་ལས་ཁུངས་ཟེར་བ་ཞིག་བཙུགས་ཏེ་དཀའ་རྙོག་མང་པོ་ཞིག་བྱུང་བ་དེ་ཡང་ལེའུ་གཅིག་རེད།

ག༽ བོད་རྒྱའི་འབྲེལ་བ་དང་། རྒྱ་རིགས་ལ་གསལ་འགྲེལ།

དེ་འདྲའི་ངང་ཕྱི་ལོ་ ༡༩༧༨ ཀྱི་ལོ་མཇུག་དང༌། ༡༩༧༩ ལོ་ལ་རྒྱ་ནག་གུང་བྲན་ཏང་དང་ང་ཚོ་འབྲེལ་བ་ཞིག་བྱུང༌། དེ་ནི་ཐོག་མར་རྒྱ་ནག་གཞུང་གིས་ཚུར་ང་ཚོའི་སྒོ་བརྡུངས་པ་མ་གཏོགས། ང་ཚོས་ཕར་རྒྱ་མིའི་སྒོ་བརྡུངས་པ་མེད། ང་ཚོའི་བསམ་བློའི་ནང་བོད་རྒྱའི་འཐབ་རྩོད་འདི་གྲི་མེ་མདའ་འཁྱེར་ནས་བྱེད་རྒྱུ་ཞིག་མིན། ང་ཚོར་བདེན་པ་ཡོད་པ་དང༌། རྒྱུ་མཚན་བཤད་རྒྱུ་ཡོད། བདེན་པ་དང་རྒྱུ་མཚན་བགྲང་རྒྱུ་ཡོད་ན། མི་དང་མི་གདོང་བསྟན་ནས་སྐད་ཆ་བཤད་དེ་ང་ཚོའི་གཟི་བརྗིད་ངོམས་ཐུབ་པ་དང༌། སྤོབས་པ་སྐྱེ་ཐུབ་པ་བྱེད་དགོས་པ་ལས། ང་ཚོའི་གདོང་སྦས་ཏེ་སྡོད་དགོས་དོན་མེད་སྟབས། ང་ཚོས་འབྲེལ་བ་བྱས་པ་རེད། པེ་ཅིང་ལ་ཕྱིན་པ་ཙམ་གྱིས་མགོ་བཏགས་པ་མིན། ང་ཚོས་རང་ཚུགས་ཟིན་ནས་དམ་བཅའ་ཞིག་བཞག་ཡོད། དེའི་ཐོག་ནས་འབྲེལ་བ་བྱས་ན་འགལ་བ་གང་ཡང་མི་འདུག་ཅེས་འབྲེལ་བ་བཙུགས་པ་རེད། བོད་ནང་ལྟ་སྐོར་སྔ་རྗེས་བསྐྱོད་ཐུབ་པ་རེད།

པེ་ཅིང་ལ་མུ་མཐུད་འབྲེལ་བ་བྱས་པ་ལྟར། ཐའེ་ཝན་ཕྱོགས་ནས་ང་ཚོར་དཀའ་རྙོག་ཅིག་འཕྲད་ཀྱི་ཡོད་པ་དེ་ལ་ཡང་གདོང་ལེན་ཞིག་བྱེད་དགོས་ཀྱི་ཡོད་པ་རེད། བྱེད་སྟངས་དེ་གདོང་སྟོན་རེས་མ་བྱས་པར་རྒྱབ་བསྟན་ནས་བསྡད་ན་ང་ཚོར་ཕན་གནོད་ཇི་ཡོང་བསམ་བློ་གཏོང་དགོས། ང་ཚོས་པེ་ཅིང་ལ་འབྲེལ་བ་བྱུང་བའི་རྗེས་ལ་ཨ་མེ་རི་ཀ་དང༌། དེ་བཞིན་ཡོ་རོབ་ཁུལ། ཨོ་སི་ཀྲོ་ལི་ཡ་བཅས་པའི་ནང་རྒྱ་རིགས་སློབ་ཕྲུག་གང་འཚམ་ཡོད་པ་དེ་ཚོས་མཚོན་པའི་ཕྱི་རྒྱལ་ཡུལ་ཁག་ཏུ་ཡོད་པའི་རྒྱ་མི་རིགས་ཀྱི་ནང་ལ་བོད་པའི་བདེན་དོན་གནས་ཚུལ་ཤེས་ཐབས་བྱ་རྒྱུ་གལ་ཆེན་པོ་འདུག དེ་ཤེས་པར་བྱེད་པ་ལ་ང་ཚོས་རྒྱ་མི་ངོ་ཤེས་གྲོགས་པོ་བཟོས་ཏེ་ཤེས་པ་བྱེད་དགོས་པ་ལས། རྒྱ་མིར་གདོང་མ་བསྟན་པར་བོད་པའི་གནས་ཚུལ་ཤེས་པ་བཟོ་རྒྱུ་ཤིན་ཏུ་ཁག་པོ་རེད། དེར་བརྟེན་ང་ཚོས་རྒྱ་མི་གང་དུ་ཡོད་སར་ཡོད་པའི་བདེན་དོན་གསལ་བཤད་བྱེད་དགོས་པའི་བསམ་བློ་བཏང་སྟེ་གོ་སྐབས་ནམ་བྱུང་ལ་ཐབས་ཤེས་བྱས་ཡོད། བོད་པ་སྒེར་སོ་སོའི་ཐོག་ནས་ཀྱང་རྒྱ་མི་ཞིག་ཡོང་གི་འདུག་ན་གཡོལ་བའམ། གདོང་པ་གཅུས་ནས་མ་བསྡད་པར་ལམ་སེང་གདོང་བསྟན་ཏེ་ངོ་ཤེས་བཟོས་པའི་ཐོག་ནས་ཁོང་ཚོའི་བསམ་བློའི་ནང་བོད་ཅེས་བརྗོད་སྐབས་ཤིན་ཏུ་རྗེས་ལུས་དང༌། ཐབས་སྐྱོ་པོ་ཞིག་ཡོད་པའི་ངོས་འཛིན་བྱེད་པ་དེ་སེལ་ཐུབ་པ་བྱེད་དགོས་ཞེས་སྤྱི་སྒེར་ཚང་མའི་ཐོག་ནས་ཐབས་ཤེས་བྱས་པ་དེའི་ཐོག་ནས་གང་ལ་གང་འཚམ་གྱི་ཕན་ཐོགས་བྱུང་ཡོད།

ཐའེ་ཝན་ནི་རྒྱ་མི་གྲངས་འབོར་ཆེན་པོ་ཡོད་སའི་ས་ཆ་གནད་ཆེ་ཤོས་ཤིག་ཡིན་པ་དང༌། དེ་བཞིན་སིང་ག་པུར་དང༌། ཨ་རིར་ཡོད་པའི་རྒྱ་མི་ཁྱོན་ཆེ་ཞིག་ཐའེ་ཝན་ལ་འབྲེལ་བ་ཤུགས་ཆེ་ཡོད་པ་ཞིག་རེད། དེར་བརྟེན་ང་ཚོས་ཐའེ་ཝན་ལ་འབྲེལ་བ་མཐུད་པ་རེད། ཐའེ་ཝན་དང་པེ་ཅིང་གཉིས་དགྲ་ཟླ་དགྲ་གཤེད་ལ་བརྟེན་ང་ཚོས་ཕར་ཕྱོགས་ལ་འབྲེལ་བ་བྱས་པ་དེར་ཚུར་ཕྱོགས་ནས་རང་ཤུགས་ཀྱིས་དོ་སྣང་བྱེད་པ་ཞིག་དང༌། ཚུར་ཕྱོགས་ལ་འབྲེལ་བ་བྱས་པ་དེར་ཕར་ཕྱོགས་ནས་ཀྱང་རང་ཤུགས་ཀྱིས་དོ་སྣང་བྱེད་པའི་གནས་ཚུལ་ཞིག་ཡོང་གི་འདུག ང་ཚོ་དང་པེ་ཅིང་དབར་འབྲེལ་བ་གང་ལ་གང་འཚམ་ཡོང་སྐབས་ཐའེ་ཝན་གྱི་རྣམ་འགྱུར་ཡང་སྔོན་མའི་རྣམ་འགྱུར་དང་མི་འདྲ་བའི་འགྱུར་བ་ཞིག་ཐེབས་ཡོང་གི་འདུག དེ་འདྲའི་གནས་ཚུལ་འོག་ང་ཚོ་ཆེ་རུང་ཆུང་རུང་བཙན་བྱོལ་བའི་གཞུང་ཞིག་ཡིན་སྟབས་ཕན་ཚུན་འདྲ་མཉམ་གཉིས་ཕན་གྱི་གནས་ཚུལ་འོག་ནས་འབྲེལ་བ་བྱུང་བ་དང༌། ནང་དོན་བོད་པའི་ཐོག་ལ་རང་ཐག་རང་གཅོད་ཀྱི་ཐོབ་ཐང་ལ་རྒྱབ་སྐྱོར་གྱི་རྣམ་པ་དང༌། དེ་བཞིན་བཙན་བྱོལ་གཞུང་ངོས་ལེན་གྱི་རྣམ་པ་ཞིག་ཐོན་ཡོང་གི་ཡོད་པ་རེད།

བར་ལམ་གནས་ཚུལ་གང་བྱུང་བ་རྣམས་ད་རེས་བཀའ་ཤག་ནས་ཐག་གཅོད་བྱེད་རྒྱུའི་འཆར་ཟིན་ཞིག་བཟོས་པ་དེའི་ནང་གསལ་བའི་གནས་ཚུལ་དེ་ཚོ་རེད། རྩ་བ་ཐའེ་ཝན་ལ་འབྲེལ་བ་བྱེད་པ་དེ་དགོས་པ་རྒྱུ་མཚན་ཡོད་པ་ཞིག་དང༌། ཕྱོགས་གང་ཅིའི་གནས་ཚུལ་ལ་བལྟས་ནས་འབྲེལ་བ་བྱས་པ་ཞིག་རེད། ཐག་ངས་བཅད་པ་ཡིན། ཐའེ་ཝན་ལ་མགོ་བཏགས་པ་མ་རེད། བློ་བཅོལ་བྱས་པ་དང༌། སྐྱོབ་གསོ་བླངས་པ་མེད། གཞུང་ཕན་ཚུན་དབར་འདྲ་མཉམ་གཉིས་ཕན་གྱི་ལམ་ནས་འབྲེལ་བ་གསར་པ་ཞིག་ཆགས་པ་རེད། གང་ལྟར་ཡང་རྒྱ་མིའི་རྒྱུས་མངའ་རྒྱ་མི་ཆེ་བ་དང༌། རྒྱ་མིའི་རྒྱུད་ཚོད་རྒྱ་མི་ཁོ་རང་ཚོ་ཤེས་ཆེ་བར་བརྟེན། རྒྱ་ནག་ནང་གི་གནས་ཚུལ་ཐའེ་ཝན་ཕྱོགས་ནས་ཤེས་རྟོགས་མང་བའི་ཆ་ནས་ང་ཚོར་རྒྱ་ནག་གི་གནས་ཚུལ་རྟོགས་རྒྱུར་ཡང་ཕན་ཐོགས་ངེས་ཅན་ཞིག་ཡོད་པ་རེད།

ང༽ རྒྱ་དམར་ནག་དང་། བོད་མིའི་ལངས་ཕྱོགས།

ང་ཚོ་འདིར་ཇི་ཙམ་ཐབས་སྐྱོ་པོ་ཡོད་ཀྱང༌། བོད་རྒྱ་ཆེའི་མི་མང་རྡོག་ལ་བསྒྲིལ་ཏེ་བློ་རྩེ་བལྟ་ས་དྷ་རམ་ས་ལར་བལྟ་གི་ཡོད་པའི་གནས་ཚུལ་འདིའི་འོག་ནས་ཐའེ་ཝན་ལའང་ཁེ་ཕན་ཞིག་ཡོང་གི་ཡོད་པ་རེད། དེ་སྐོར་བར་ལམ་ཡོངས་བསྒྲགས་བྱས་ནས་གསལ་པོ་བཟོས་ཡོད་པ་མ་རེད། གསལ་པོ་མ་བཟོས་པ་དེ་ལས་ཀ་འདི་བོད་རྒྱ་ཆེའི་མི་མང་ལ་ཐོག་མཐའ་བར་གསུམ་དུ་གསང་བ་བྱེད་དགོས་པའི་གནས་ཚུལ་ཞིག་བྱས་ཏེ་གསལ་བསྒྲགས་མ་བྱས་པ་ཞིག་མ་རེད། འོ་ན་གང་ཡིན་ཟེར་ན། ལས་ཀ་འདི་ད་ལྟ་ས་བོན་བཏབ་པའི་དུས་སྐབས་ཤིག་རེད། ས་བོན་བཏབ་པ་འབྲས་བུ་སྨིན་པའི་དུས་ཚོད་ལ་མ་སླེབས་པར་སྐབས་རེ་བསྟན་ཆོག་པ་ཞིག་དང༌། སྐབས་རེ་བསྟན་མ་ཆོག་པ་ཞིག་ཡོང་བ་འདི་འཛམ་བུ་གླིང་གི་སྤྱི་སྲོལ་རེད། ང་ཚོས་ཐའེ་ཝན་ལ་འབྲེལ་བ་བྱས་པ་འདིར་པེ་ཅིང་ནས་དམིགས་བསལ་གྱི་དོ་སྣང་བྱས་ཏེ་ང་ལ་དམིགས་བསལ་གྱི་ལན་བསྐུར་ནས་ཏཱ་ལའི་བླ་མ་ཐའེ་ཝན་ལ་འགྲོ་རྒྱུ་ཡོད་པ་མ་རེད། ཏཱ་ལའི་བླ་མ་ཐའེ་ཝན་ལ་ཕྱིན་ན་ཏཱ་ལའི་བླ་མའི་མཚན་མཐོང་ཆག་གི་རེད། ཐའེ་ཝན་ལ་འབྲེལ་བ་བྱས་ན་ནམ་ཡང་ཡག་པོ་ཡོད་པ་མ་རེད་ཅེས་པེ་ཅིང་ནས་ལན་སྔ་རྗེས་བསྐུར་བྱུང༌། ལན་བསྐུར་བ་འདི་ཏཱ་ལའི་བླ་མར་པེ་ཅིང་ཤ་ཚ་ནས་བསྐུར་བ་ཡིན་མིན་བསམ་བློ་གཏོང་དགོས་པ་རེད།

སྔོན་མ་ང་སོག་ཡུལ་ལ་འགྲོ་རྒྱུ་གཏན་འཁེལ་བའི་སྐབས་དེར་ཡང་པེ་ཅིང་ནས་ཛ་དྲག་བྱས་ཏེ་ཏཱ་ལའི་བླ་མ་ཨུ་རུ་སུ་བརྒྱུད་སོག་ཡུལ་ལ་ཕྱིན་ན་འགྲིག་གི་མི་འདུག ཕྱིན་ན་ང་ཚོ་རྒྱ་ནག་དང་འབྲེལ་བ་གསར་པ་མཐུད་བཞིན་པ་འདི་མཚམས་འཇོག་བྱེད་དགོས་པ་ཆགས་ཀྱི་རེད་ཅེས་བརྗོད་བྱུང༌། དེ་དུས་བསམ་བློ་བཏང་བ་ཡིན། རྒྱ་ནག་གཞུང་གིས་ང་ཚོར་འབྲེལ་བ་ཞིག་མཐུད་པ་འདི་ང་ཚོར་ཡིད་ཆེས་བློ་དཀར་ཤ་ཚ་བྱས་ནས་འབྲེལ་བ་བྱས་པ་ཞིག་ཕལ་ཆེར་མ་རེད། འོ་ན་གང་ཡིན་ཟེར་ན། ང་ཚོ་བཙན་བྱོལ་བ་ཆགས་ཏེ་ལོ་ཉི་ཤུ་སྐོར་སོང་ཡང་ད་དུང་རྡོག་རྡོག་བྱས་ཏེ་བསྡད་ཡོད་པ་དང༌། བོད་རྒྱ་ཆེའི་མི་མང་རྣམས་ཀྱིས་འདི་ཕྱོགས་བློ་གཏད་བཅོལ་ཏེ་གོང་བུའི་ནུས་པ་ཞིག་ཡོད་པའི་ཆ་ནས་རྒྱ་ནག་གིས་ཚུར་འབྲེལ་བ་བྱས་པ་ཞིག་ཡིན་པ་ལྐུག་པས་བལྟས་ཀྱང་ཚོད་དཔག་ཐུབ་པ་ཞིག་རེད། རྒྱ་ནག་གིས་ང་ཚོར་འབྲེལ་བ་བྱེད་དགོས་པའི་གནས་ཚུལ་ཞིག་བྱུང་སྟེ་འབྲེལ་བ་བྱས་པ་ལས། ཤ་ཚའི་ཐོག་ནས་འབྲེལ་བ་བྱས་པ་ཞིག་མིན་པར་བརྟེན། ཨུ་རུ་སུ་བརྒྱུད་དེ་སོག་ཡུལ་ལ་ཕྱིན་ན་དེས་ཕན་པ་ལས་གནོད་སྐྱོན་ལ་འགྲོ་གི་མ་རེད་བསམས་ནས་ཐག་བཅད་དེ་ཨུ་རུ་སུ་བརྒྱུད་ནས་ཕྱིན་པ་ཡིན། དེ་མཇུག་པེ་ཅིང་ནས་འབྲེལ་ཐག་བཅད་མ་སོང༌། འབྲེལ་བ་རང་འཇགས་བསྡད་པ་རེད།

དེ་བཞིན་ཐའེ་ཝན་ངོས་ནས་ཀྱང་ང་ཚོ་པེ་ཅིང་ལ་འབྲེལ་བ་ཡོད་པ་འདིར་ཧ་ཅང་མིག་ཕྲ་པོ་བལྟས་ཏེ་ཁྱེད་རང་ཚོ་འབྲེལ་བ་གང་འདྲ་བྱས་ཏེ་བྱེད་ཀྱི་ཡོད། ཏཱ་ལའི་བླ་མ་པེ་ཅིང་ལ་ག་དུས་འགྲོ་གི་རེད། པེ་ཅིང་ལ་ཡིད་ཆེས་བྱེད་རྒྱུ་མེད། པེ་ཅིང་གིས་མགོ་སྐོར་གཏོང་གི་རེད་ཟེར་གྱི་འདུག ང་ཚོའི་ངོས་ནས་ཕྱོགས་གཉིས་ཀར་ལྟ་སྟངས་ནི་རྒྱ་རྒྱ་ཡུལ་ལ་སྐྱིད་ཅེས་བརྗོད་པ་ལྟར། རྒྱ་ནག་གུང་བྲན་ཡིན་ནའང་བདེ་སྐྱིད་དགོས་པ་རེད། བདེ་སྐྱིད་བྱུང་ན་རྗེས་སུ་ཡི་རངས་ཡོད། ཐའེ་ཝན་གོ་མིང་ཏང་ལ་ཡང་བདེ་སྐྱིད་དགོས་པ་རེད། བདེ་སྐྱིད་བྱུང་ན་རྗེས་སུ་ཡི་རངས་ཡོད། དགྲ་ཟླར་བརྩི་དགོས་པ་གང་ཡང་མེད། ཡིན་ནའང་བོད་དོན་སྐོར་གུང་བྲན་ལ་ཡང་ང་ཚོས་འཐབ་རྩོད་བྱེད་དགོས། ཐའེ་ཝན་ལ་ཡང་འཐབ་རྩོད་བྱེད་ཀྱི་ཡོད། བྱེད་སྟངས་དེ་དུས་ཚོད་སོ་སོའི་གནས་ཚུལ་དང་བསྟུན་ནས་མགོ་གྲུང་པོ་དང༌། གཟུ་སྤྱང་པོའི་ཐོག་ནས་ཐབས་ཤེས་བྱེད་དགོས། དེ་ལ་མཁས་པ་ཟེར་བ་ཡིན། ལྐུག་པ་ཨུ་ཚུགས་ཀྱིས་དགྲ་ཟླ་དགྲ་གཤེད་བྱས་པ་གཅིག་པུར་ཧ་ལས་རྒྱུ་མེད་ལ། ངོ་མཚར་ཆེ་རྒྱུ་མེད།

དེ་འདྲའི་གནས་ཚུལ་འོག་ཐའེ་ཝན་ལ་འབྲེལ་བ་བྱས་པ་རེད། ཐའེ་ཝན་ལ་འབྲེལ་བྱེད་པའི་རྒྱུ་མཚན་གཅིག་གོང་དུ་བརྗོད་པ་བཞིན། ང་ཚོ་བོད་གཞུང་གིས་ལངས་ཕྱོགས་མཁྲེགས་པོ་བྱས་ཏེ་བསྡད་པའི་སྐབས་ཐའེ་ཝན་ལ་འགྲོ་མཁན་བོད་མི་རེ་ཟུང་བྱུང་བ་དང༌། མི་དེ་དག་གི་དོན་དམ་པའི་བསམ་ཚུལ་གང་ཡིན་རུང་མིན་རུང༌། ཕྱིའི་ལྟར་སྣང་ལ་ཐའེ་ཝན་ལ་བློ་གཏད་དེ་འགྲོ་གི་ཡོད་པ་ལྟ་བུ་ཞིག་ཆགས་དུས་ཤུགས་མ་ཐུབ་ཀྱིས་མི་དེ་དག་གིས་ཐའེ་ཝན་གྱི་མིའི་རྣ་བར་འགྲོ་བའི་སྐད་ཆ་ཞིག་བཤད་རྒྱུ་ཆོས་ཉིད་རེད། དེས་བོད་པའི་ཞབས་འདྲེན་ཞུ་བ་མ་གཏོགས། བོད་པའི་བདེན་དོན་གྱི་གནས་ཚུལ་ཐའེ་ཝན་གྱི་ས་ཆའི་ཐོག་སླེབས་ཐུབ་ཀྱི་མེད། དཔེར་ན། སྟག་འཚེར་རིན་པོ་ཆེ་ཐའེ་ཝན་ལ་རིག་གཞུང་གི་ཚོགས་འདུ་ཞིག་ལ་ཕྱིན་པ་རེད། ཐའེ་ཝན་གྱི་ས་ཐོག་ལ་བོད་རང་བཙན་ཡིན་པའི་སྐད་ཆ་ཤུགས་ཆེན་པོ་བཤད་འདུག བྱེད་སྟངས་འདི་སྙིང་པོ་རེད། པེ་ཅིང་གི་རྒྱ་མི་གུང་བྲན་ལ་སྐད་ཆ་དེ་འདྲ་ཤོད་ས་མེད། བཤད་ནའང་ཕྱི་ལ་ཚགས་པར་ཐོག་ཐོན་ཐབས་མེད། ཐའེ་ཝན་དེ་འདྲ་རང་མ་རེད། ཐའེ་ཝན་གྱི་ས་ཆ་དེའི་སྒང་ལ་བོད་མིའི་བདེན་དོན་ཤོད་ཐུབ་མཁན་གྱི་བོད་མི་ཞིག་ཕྱིན་ན་ཕན་ཐོགས་མ་གཏོགས་གནོད་སྐྱོན་མེད་པར་བརྟེན་འབྲེལ་བ་བྱེད་དགོས་པའི་རྒྱུ་མཚན་གཅིག་འདི་ཡིན།

ཅ༽ བོད་སོག་ལས་ཁུངས་དང་། དཀྲུག་ཤིང་གི་བྱ་ངན།

རྒྱུ་མཚན་གཞན་གཅིག་ལ། བོད་སོག་ལས་ཁུངས་ནས་སྔ་ཕྱི་བར་གསུམ་དུ་བོད་མི་ནང་ཁུལ་ལ་དཀྲུག་ཤིང་རྒྱག་རྒྱུའི་ལས་ཀ་མང་པོ་ཞིག་བྱུང་ཡོད། དེ་དག་ལ་ང་ཚོས་རྒྱ་གར་ས་ཐོག་ནས་སྐད་ལོག་བརྒྱབ་པས་ཕན་ནུས་ཐོན་གྱི་མེད་སྟབས། ང་ཚོས་ཐའེ་ཝན་རང་ལ་འབྲེལ་བ་བཙུགས་ཏེ་ག་ལེར་ག་ལེར་བོད་སོག་ལས་ཁུངས་ཀྱིས་བོད་མི་ནང་ཁུལ་དུ་གང་བྱུང་མང་བྱུང་བྱེད་སྟངས་དེ་ཚོའི་གྲས་བསྒྱུར་བཅོས་གཏོང་ཐུབ་པའི་གོ་སྐབས་ཤིག་ཡོད་པ་དེ་དམིགས་ཡུལ་དུ་བཞག་ཡོད། བར་ལམ་འབྲེལ་བ་ཡོང་སྟངས་དང་བྱེད་སྟངས་འདི་འདྲ་ཡིན། བཀའ་ཤག་གིས་འཆར་ཟིན་བཟོས་པ་དེའི་ནང་ཞིབ་ཕྲ་ཡོད་པ་བཞིན། གང་ལྟར་གཞི་རྩའི་ཆ་ནས་འབྲེལ་ཡོད་ཀྱི་ལས་བྱེད་པ་དེ་དག་གིས་ལྷག་བསམ་གྱི་ཐོག་ནས་ལས་ཀ་བྱས་པ་རེད། ནོར་འཁྲུལ་ཡོད་པར་ངོས་འཛིན་བྱེད་ཀྱི་མེད། ཡིན་ནའང་དངུལ་གྱི་རྩིས་ཁྲ་འཇོག་སྟངས་དང་། དུས་ཐོག་དུས་ཐོག་ལ་གསལ་པོ་བཟོ་རྒྱུ་མ་བྱུང་བ་སོགས་དེ་འདྲའི་ཐོག་ནས་ནོར་འཁྲུལ་བྱུང་འདུག ནོར་འཁྲུལ་ཡོད་པ་ལ་ཉེས་ཆད་སྤྲོད་རྒྱུ་དང༌། མེད་པ་གསལ་པོ་གོ་རིམ་བསྒྲིགས་ཏེ་བཀའ་ཤག་ནས་བཟོས་པའི་གནས་ཚུལ་དེ་འདྲ་ཞིག་ཆགས་ཡོད། ད་ལྟ་ཁྱེད་རང་ཚོ་རྒྱུན་ལས་ཐོག་ནས་མུ་མཐུད་གོ་བསྡུར་བྱེད་ཀྱི་ཡོད་པ་ལྟར། གོ་བསྡུར་བྱས་ནས་མདོ་དོན་སྙིང་པོ་གང་མགྱོགས་ཐག་གཅོད་བྱེད་ཐུབ་ན་ཡག་པོ་འདུག དུས་ཚོད་འགྱངས་ན་དགོས་པ་གང་ཡང་མི་འདུག

འདས་པའི་ནོར་འཁྲུལ་བྱུང་བ་དེ་དག་སེལ་རྒྱུའི་ཐབས་ཤེས་བྱེད་རྒྱུ་དང༌། གཙོ་ཆེ་ཤོས་ང་ཚོས་ད་ལྟ་ཕན་ལ་བྱ་བ་འདི་བརྩམས་དགོས་པའི་རྒྱུ་མཚན་དེ་གང་ཡིན་པ་དང༌། འགལ་རྐྱེན་རྙོག་དྲ་གང་ནས་འཕྲད་ཀྱི་ཡོད་དམ་ཞེ་ན། ཐའེ་ཝན་བོད་སོག་ལས་ཁུངས་ནས་བོད་མི་ནང་ཁུལ་ལ་ཆེ་ས་ནས་བཤད་ན་བོད་རང་བཙན་སྒྲུབ་རྒྱུར་འགལ་རྐྱེན་བཟོ་བའི་གནས་ཚུལ་འདི་ཡིན་པ་རེད། འགལ་རྐྱེན་དེ་ཐའེ་ཝན་ནས་ཡོང་གི་ཡོད་ཀྱང་རུང༌། པེ་ཅིང་ནས་ཡོང་གི་ཡོད་ཀྱང་རུང༌། ང་ཚོས་སེལ་དགོས་པ་ཡིན། སྔོན་ལ་ཁ་ཚ་ལག་འཐོགས་བོད་སོག་ལས་ཁུངས་ནས་བོད་མི་ནང་ཁུལ་ལ་རྙོག་དྲ་བཟོ་གི་ཡོད་པ་འདི་རྩ་འགོག་ཐུབ་པ་ཞིག་བྱེད་དགོས།

བཀའ་ཤག་ནས་འཆར་ཟིན་བཟོས་པ་དེའི་ནང༌། བར་ལམ་ཉེ་ཆར་བོད་སོག་ལས་ཁུངས་ནས་ཁྱབ་བསྒྲགས་བྱས་པའི་ཡིག་ཆ་ཞིག་གི་ནང་ལ། རྒྱ་བལ་གྱི་མཚོན་པའི་བོད་མི་ཡོད་སའི་སྡེ་ཁག་སུམ་ཅུ་སོ་གཉིས་ལ་ཐའེ་ཝན་བོད་སོག་ལས་ཁུངས་ཀྱི་རོགས་རམ་བྱེད་ཀྱི་ཡོད་ཅེས་འཁོད་ཡོད་པ་རེད། སྡེ་ཁག་སུམ་ཅུ་སོ་གཉིས་དེ་གང་དང་གང་ཡིན་རྩད་གཅོད་བྱེད་དགོས། བཀའ་ཤག་གི་འཆར་ཟིན་ནང་ཚོགས་ཆུང་ཞིག་འཛུགས་རྒྱུ་འཁོད་པ་ལྟར། ཚོགས་ཆུང་དེ་བཙུགས། ཚོགས་ཆུང་དེ་གཅིག་པུས་ཞིབ་འཇུག་བྱེད་རྒྱུ་ཙམ་མིན་པར་བོད་མི་མི་རེ་ངོ་རེའི་ཐོག་ནས་འགན་ཁུར་ལེན་དགོས། བོད་མི་བཙན་བྱོལ་བའི་སྡེ་ཁག་ཉེ་འགྱངས་གང་ལ་ཡོད་ཀྱང་དེ་ཚོའི་ནང་ཐའེ་ཝན་བོད་སོག་ལས་ཁུངས་ནས་ད་ལྟ་བར་དུ་འབྲེལ་བ་ག་ཚོད་བྱུང་དང༌། འབྲེལ་བ་བྱུང་ནས་ལོ་ག་ཚོད་ཕྱིན་འདུག དེ་དག་ཆ་ཚང་ཤེས་ཐུབ་པ་ཞིག་ཡོང་མིན་མི་ཤེས་ཀྱང༌། རྩད་གཅོད་མཐིལ་ཕྱིན་པ་ཞིག་བྱེད་དགོས།

ང་ཚོས་སྔ་ཕྱི་བར་གསུམ་དུ་ཐའེ་ཝན་གཞུང་ལ་བོད་སོག་ལས་ཁུངས་བརྒྱུད་དེ་རྒྱ་བལ་ཁུལ་གྱི་བོད་མིའི་ནང་དམ་ཚིག་སེལ་བསླད་ཡོང་སྟངས་དང༌། མི་མཐུན་པ་ཡོང་བའི་སྐད་ཆ་དཀྲོག་གཏམ་མང་པོ་ཡོང་གི་འདུག་ཅེས་སྔ་རྗེས་སུ་ལབ་པ་དེ་རྣམས་ད་ཆ་གནས་ཚུལ་གསལ་པོ་ཆགས་ཡོང་གི་ཡོད་སྟབས། ཐའེ་ཝན་དུ་ནང་པ་ཁྱོན་ཆེན་པོ་ཡོད་སྟབས་བར་ལམ་ཆོས་དང་རིག་གཞུང་གི་ཐོག་ནས་འབྲེལ་བ་བྱེད་དགོས་ཀྱི་འདུག་ཅེས་ཡོངས་བསྒྲགས་བྱས་ནས་བཤད་ཡོད་ཀྱང༌། ད་ཆ་བར་སྐབས་ཀྱི་གནས་ཚུལ་ལ་བལྟས་ན་གནས་སྐབས་གཅིག་གི་རིང་ལ་ཆོས་དང་རིག་གཞུང་གི་ཐོག་ནས་འབྲེལ་བ་བྱེད་རྒྱུ་དེ་ཡང་ཕལ་ཆེར་མཚམས་འཇོག་བྱེད་དགོས་པ་ལྟ་བུ་འདུག

ཐའེ་ཝན་དུ་ནང་པ་གང་ལ་གང་འཚམ་ཞིག་ཡོད། དེའི་ནང་དངོས་གནས་བོད་ཀྱི་ནང་པའི་ཆོས་ལ་ཁ་ཞེ་གཉིས་མེད་ཀྱི་དགའ་པོ་བྱེད་མཁན་གང་ལ་གང་འཚམ་ཞིག་ཏན་ཏན་ཡོད། ཁོང་ཚོས་བོད་ཀྱི་ནང་པའི་ཆོས་ལ་ཚུར་རེ་དགོས་པའི་གནས་ཚུལ་འདི་ལ་རྒྱུ་མཚན་ཞིག་ཡོད། གང་གལ་ཆེན་པོ་འདུག་ཅེ་ན། མ་འོངས་པར་ཐའེ་ཝན་གྱི་བྱེད་ཕྱོགས་དེའི་སྐོར་ལ་ང་ཚོས་བསམ་བློ་གཏོང་དགོས། བར་ལམ་གྱི་ཡོང་སྟངས་གནས་ཚུལ་ལ་བལྟས་ན། བོད་སོག་ལས་ཁུངས་ནས་གཏམ་བཤད་བྱེད་པ་དེ་ཚོའི་གྲས་ཕྲན་བུ་ཤུགས་ཆེ་རུ་ཕྱིན་པ་ལྟ་བུ་ཞིག་འདུག ངོ་ཐོག་ང་ཚོས་ལས་དོན་གང་སྒྲུབ་དགོས་སམ་ཞེ་ན། ཐའེ་ཝན་བོད་སོག་ལས་ཁུངས་ནས་བོད་མི་ནང་ཁུལ་དུ་ལས་འགུལ་འདྲ་མིན་སྤེལ་བ་འདི་དག་བཀག་འགོག་ཐུབ་ཐབས་བྱེད་དགོས། བྱེད་ཕྱོགས་འདིར་བསམ་བློ་གཏོང་དགོས་ཀྱི་འདུག

དེ་རིང་འདིར་ཚོགས་པ་ཁག་གི་མི་ཚོ་ཤོག་ཅེས་བརྗོད་དགོས་དོན་ནི། དེ་དག་ཚང་མའི་འགན་བོད་གཞུང་གཅིག་པུར་འཁྲི་བ་མིན་པར་ཚང་མར་འགན་འཁྲི་ཡོད་པར་བརྟེན་ཚང་མས་སེམས་ཁུར་ལེན་དགོས། ཞིབ་ཕྲའི་བྱེད་ཕྱོགས་ཁྱེད་རང་ཚོ་བཀའ་ཤག་དང༌། སྤྱི་འཐུས་ཚོ་ཁྱེད་ཚོ་ཁུངས་སོ་སོའི་ཐོག་ནས་གོ་བསྡུར་འདྲ་བྱས་ཡོད་པ་རེད། དེ་དག་རིམ་པས་རིམ་པས་ཐག་བཅད་ན་མི་འགྲིགས་པ་མི་འདུག འདི་དོན་ཚན་གཅིག་ཡིན།

ཆ༽ དཀའ་ངལ་གྱི་འབྱུང་རྩ་དང་། བཀའ་སྤྱིར་མཐོང་ཚུལ།

དོན་ཚན་གཉིས་པ། བར་ལམ་སྐད་ཆ་མང་པོ་ཞིག་ལྷགས་པ་འདིས་རྐྱེན་པས་བཀའ་བློན་ཚོ་ལ་མཐོང་ཚུལ་འདྲ་མིན་ཡོང་གི་འདུག རྩ་བ་འདས་པའི་ལོ་སུམ་ཅུའི་རིང་ལ་གཙོ་ཆེན་བཀའ་ཤག་ནང་ལ་འགན་འཁྱེར་མཁན་བཀའ་བློན་ཚོ་དང༌། དེ་བཞིན་ལས་བྱེད་པ་མང་ཆེ་བ་ཤེས་བྱ་ཡོན་ཏན་གྱི་ཐོག་ནས་ནམ་འཕང་གཅོད་ཐུབ་པ་མེད་ན་ཡང་ལྷག་བསམ་དང༌། དངོས་གནས་ལ་རྒྱ་ཞེན་ཁོག་གི་བསམ་བློ་བརྟན་པོ་བཅངས་ནས་དཀའ་ལས་བརྒྱབ་པ་རེད། དཀའ་ལས་བརྒྱབ་པའི་འབྲས་བུར་ང་ཚོ་མི་ལོ་སུམ་ཅུ་ཕྱིན་པའི་རྗེས་ལ་བོད་མི་རྣམས་གོང་བུ་གཅིག་གྱུར་གྱི་རྣམ་པ་གསལ་ཐག་ཆོད་དུ་སྡོད་ཐུབ་པ་ཞིག་དང༌། བཙན་བྱོལ་གཞུང་ཞེས་དོན་དངོས་པོའི་གནས་ཚུལ་ལ་གཟུགས་སུ་གྲུབ་པ་ཞིག་ཆགས་ཡོད། སྐྱོན་ཆ་མང་པོ་ཡོད་ན་ཡང༌། ཆ་སྙོམས་བྱས་ནས་བཤད་ན་བྱས་རྗེས་ཏན་ཏན་བཞག་ཡོད།

བཀའ་བློན་ངོ་ཡོད་འདི་དག་ལ་སྐྱོན་ཆ་ནོར་འཁྲུལ་ཏན་ཏན་ཡོང་གི་རེད། ཡིན་ནའང་རྩ་བའི་ལྷག་བསམ་དང༌། སོ་སོའི་ངོས་ནས་གང་ཐུབ་པའི་ལས་ཀ་བྱེད་རྒྱུར་ངས་བལྟས་ན་ཧུར་ཐག་རྦད་ཐག་རེད། འོན་ཀྱང་བར་ལམ་ཐའེ་ཝན་གྱི་གནས་ཚུལ་འདིའི་སྐོར་བཀའ་ཤག་གི་ཐོག་ནས་ཀྱང་ལས་ཀ་ཚགས་ཚུད་པོ་མ་བྱུང་བའི་རྣམ་པ་ཞིག་མཐོང་གི་འདུག སྤྱི་འཐུས་ཚོའི་ཐོག་ནས་ཡིན་ནའང་ཚགས་ཚུད་པོ་མ་བྱུང་བའི་རྣམ་པ་ཞིག་མཐོང་གི་འདུག དེ་བཞིན་མང་ཚོགས་ཀྱི་ཐོག་ནས་བཤད་ན། རྩ་བ་ལྷག་བསམ་དང༌། བོད་སྤྱི་པའི་དོན་དག་ལ་ཞེན་ཁོག་བྱས་ནས་སྐད་ཆ་ཤོད་ཀྱི་ཡོད་ཀྱང༌། མགོ་འཚོས་པ་ཕྱེད་ཀ་དང༌། མགོ་མ་འཚོས་པ་ཕྱེད་ཀ དེ་འདྲའི་ཐོག་ནས་ཅལ་འདྲོགས་བྱས་ཏེ་ཕྱོགས་མང་པོ་ཞིག་ནས་ནོར་འཁྲུལ་བྱུང་བ་མཐོང་གི་འདུག

སྔོན་མ་ཡང་ཐེངས་གཅིག་བཤད་མྱོང༌ཡོད། ལས་ཀ་ཡོང་སྟངས་འདི་དག་བུ་གླེན་པས་ཕ་ཡི་ཀླད་པ་བཅོམ་ཟེར་བའི་དཔེ་དེ་ཆགས་གྲབས་བྱེད་ཀྱི་འདུག མདོ་དོན་ཡང་སྙིང་ལྷག་བསམ་མ་དག་པའི་སྐྱོན་མིན་ན་ཡང༌། བྱེད་སྟངས་མ་ཤེས་པའམ། འཛེམས་ཟོན་བྱས་པ། དོགས་པ་རྣམ་རྟོག་ཐོག་ནས་ཕྱར་བ་གྲུ་འདེགས་མ་བྱུང་བའི་སྐྱོན་ཤོར་གྱི་འདུག ཡིན་ནའང་དེ་ནི་ང་རང་ཚོ་ནང་ཁུལ་སྒྲིག་འཛུགས་ཀྱི་གནས་ཚུལ་ཞིག་ཡིན་པས་དེ་བསྒྱུར་བཅོས་གཏོང་རྒྱུ་ལས་སླ་པོ་རེད། བཀའ་བློན་བསྒྱུར་བཅོས་གཏོང་དགོས་ཨེ་ཡོད། སྤྱི་འཐུས་བསྒྱུར་བཅོས་གཏོང་དགོས་ཨེ་ཡོད། གང་ཞིག་བསྒྱུར་བཅོས་གཏོང་དགོས་བྱུང་ཡང་དེ་ནི་ང་རང་ཚོའི་ལག་པར་ཡོད་པས་བྱེད་བདེ་པོ་རེད། འདི་ལ་འགན་སྤུངས་ནས་བཤད་དགོས་དོན་གང་ཡང་མཐོང་གི་མི་འདུག འགན་སྤུངས་ས་དེ་ངས་གོང་དུ་བརྗོད་པ་བཞིན། ང་ཚོར་རྩ་བའི་རྙོག་དྲ་སློང་མཁན་དེ་གང་ནས་སློང་གི་ཡོད་པ་དང་། དེ་ལ་ང་ཚོས་གདོང་ལེན་བྱེད་རྒྱུའི་ལས་འགན་ཡོད་ལ། དཀའ་ངལ་ཡང་ཡོད། དེའི་ཐོག་ལ་བསམ་བློ་གཏོང་དགོས་པ་ལས། འཚིག་པ་གཞན་ལ་ཟ་ནས། རྡོག་རྒྱག་ནང་ཁུལ་ལ་གཞུས་ན་བྱབ་ཆུང་དང༌། ལྐུག་པ་རེད།

རྩ་བ་མང་གཙོའི་ངོ་བོ་གསལ་པོ་མཚོན་ཐབས་ཀྱི་གོ་བསྡུར་བྱེད་དགོས་ཞེས་ངས་སྔ་རྗེས་བཤད་ཡོད་པ་ལྟར། བར་ལམ་མང་གཙོའི་བཀོད་སྒྲིག་བྱེད་ཐབས་ཀྱི་བསམ་འཆར་མང་པོ་ཞིག་འབྱོར་དང་འབྱོར་བཞིན་པ་རེད། བསམ་འཆར་ཁ་ཤས་དངོས་གནས་ཡག་པོ་འདུག ཟླ་ཤས་ནང་ང་ཚོས་ཚོགས་འདུ་ཆེ་ཆུང་གང་འདྲ་ཞིག་ཚོགས་དགོས་ཀྱང་འཚོགས་ཏེ་བཀོད་སྒྲིག་གསར་པ་བྱ་རྒྱུར་དུས་ཚོད་མང་པོ་གཏོང་དགོས་པ་ཡོང་གི་རེད། དེ་འདྲའི་ཐོག་ནས་སྤྱི་འཐུས་ཀྱི་འགྲོ་སྟངས་བསྒྱུར་བཅོས་གཏོང་རྒྱུ་དང༌། བཀའ་ཤག་སྤྱིའི་འགྲོ་སྟངས་བསྒྱུར་བཅོས་དགོས་པ་དེ་འདྲ་ཡོང་མདོག་ཁ་པོ་རེད། དེ་གནས་ཚུལ་ཐ་དད་རེད། ག་ལེར་ག་ལེར་ཟླ་དྲུག་ནང་ཚུད་དམ། ཟླ་བ་ཁ་ཤས་ནང་རིམ་པས་རིམ་པས་གོ་བསྡུར་བྱས་ཏེ་འཐུས་སྒོ་ཚང་བ་ཆགས་ཡོང་གི་རེད། དེ་འདྲ་བྱས་ན་འགྲིག་འགྲོ་གི་རེད་སྙམ།

ཇ༽ རྩ་ཆེའི་གོ་སྐབས་དང་། དོན་མེད་ཆུད་ཟོས།

ངས་གོང་དུ་བརྗོད་པ་བཞིན་ད་ལམ་བྱབ་མེད་པའི་གནས་ཚུལ་ཆུང་ཙག་ཐོག་ང་ཚོའི་དུས་ཚོད་མང་པོ་ཞིག་ཆུད་ཟོས་མི་འགྲོ་བ་གཟབ་གཟབ་བྱེད་དགོས། ད་ལྟ་ང་ཚོ་ཙམ་མ་ཟད། འཛམ་བུ་གླིང་གི་རྒྱབ་ཁབ་ཆེ་ཁག་ཚོར་ཡང་བློ་ལ་མ་ཤོང་བའི་འགྱུར་བ་མང་པོ་ཞིག་ཉེ་ཆར་ཟླ་ཤས་ནང་བྱུང་བ་རེད། ཧ་ཅང་གོ་སྐབས་བཟང་པོ་ཞིག་ཆགས་ཡོད། རྒྱ་ནག་ལ་ཆ་བཞག་ན་རྒྱ་མི་ཁོ་རང་ཚོའི་ནང་ནས་ཤོད་མཁན་བྱུང༌། ང་རང་གི་ངོས་ནས་བསམ་བློ་བཏང་བ་ཡིན་ན་ཡང་ཕལ་ཆེར་ལོ་ལྔ་ནས་བཅུའི་བར་ལ་རྒྱ་ནག་ནང་འགྱུར་བ་ཆེན་པོ་ཞིག་འགྲོ་རྒྱུའི་བཟོ་ལྟ་ཆགས་ཡོང་གི་ཡོད། དེར་བརྟེན་ང་ཚོས་རིག་པ་བསྒྲིམས་ནས་ལས་ཀ་བྱེད་རྒྱུ་མང་པོ་ཞིག་ཡོད་པ་རེད། ང་ཚོའི་དོན་དག་ཆེ་སར་ལྷོད་ཡངས་ཤོར་ནས་དུས་ཚོད་ཆུད་ཟོས་ཕྱིན་ན་ཤིན་ཏུ་ཕངས་པོ་རེད། ད་བར་ཚང་མས་གང་ཡོང་ཅི་ཡོང་བྱས་པ་ལྟར། ད་དུང་ཚང་མས་ཧུར་ཐག་བྱས་ཏེ་དུས་ཚོད་རྩ་ཆེའི་གོ་སྐབས་བཟང་པོ་ཞིག་ང་ཚོའི་མིག་སྔར་སླེབས་པའི་སྐབས་སུ་རྗེས་ལུས་མ་ཐེབས་པ་བྱ་རྒྱུ་འདི་གལ་ཆེན་པོ་འདུག དེ་ཚང་མའི་སེམས་ལ་ངེས་པ་བྱས་ཏེ་གཟབ་གཟབ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༥ ཚེས་ ༡༡ ཉིན་གངས་སྐྱིད་ཚོགས་ཁང་ནང་སྤྱི་འཐུས་དང༌། བཀའ་ཤག གཞུང་ཞབས་སེར་སྐྱ་མི་འཐུས་ ༣༧༠ སྐོར་ཚོགས་འཛོམས་སར་སྩལ་བའི་བཀའ་སློབ།

ཀ༽ མང་གཙོའི་རྩ་ཁྲིམས་དང་། ཚད་ལྡན་གྱི་མང་གཙོ།

བར་ལམ་ང་ཚོས་བོད་མི་ཚོགས་པ་ཁག་དང༌། སྒེར་པ་སོ་སོ་བཅས་པའི་བསམ་ཚུལ་གང་ཡོད་བསྡུ་རུབ་བྱས་པར་བསམ་ཚུལ་གང་ལ་གང་འཚམ་བསྡུ་ཐུབ་པ་རེད། མང་པོ་ཞིག་གིས་དངོས་གནས་སེམས་ཁུར་ཆེན་པོ་ལེན་གྱི་ཡོད་པ་ལྟ་བུ་ཞིག་འདུག་པས་ཧ་ཅང་དགའ་པོ་བྱུང༌།

ད་ལྟ་འདིར་དོན་ཚན་གསུམ་བཤད་ན་བསམ་གྱི་འདུག དོན་ཚན་གཅིག་ལ་ཞིབ་ཆའི་ལོ་རྒྱུས་སྔ་རྗེས་ཞུས་ཚར་བ་བཞིན། ང་ཚོ་མང་གཙོའི་ལམ་ལ་འགྲོ་རྒྱུ་གཏན་འཁེལ་བ་ལྟར། ད་ཕན་ལོ་སུམ་ཅུ་སོ་གཅིག་རིང་ལ་ང་ཚོས་མང་གཙོའི་ལག་ལེན་ཡག་པོ་ཞིག་ཡོང་རྒྱུར་ཉམས་མྱོང་གསོག་རྒྱུ་སོགས་ཐབས་ཤེས་སྒོ་གང་ས་ནས་བྱས་ཡོད། ཕྱི་ལོ་ཆིག་སྟོང་དགུ་བརྒྱ་དྲུག་ཅུ་རེ་གྲངས་ནང་ནས་མ་འོངས་པའི་མང་གཙོའི་རྩ་ཁྲིམས་ཀྱི་ཟིན་བྲིས་བཀོད་དེ་ད་ཕན་ལོ་གང་འཚམ་ཞིག་ཕྱིན་པ་རེད། སྤྱིར་འཛམ་བུ་གླིང་འདིའི་སྒང་ལ་འགྱུར་བ་མང་པོ་འགྲོ་གི་ཡོད་པ་དང༌། གཉིས་ནས་ང་རང་ཚོ་བོད་པའི་གནས་ཚུལ་ཡང་བདེན་མཐའ་གསལ་རྒྱུའི་རེ་བ་ཇེ་ཆེ་ཇེ་ཆེར་འགྲོ་བའི་སྐབས་འདིར། མ་འོངས་པ་ལ་མང་གཙོའི་མཚན་ཉིད་ཚང་བ་ཞིག་ཡོང་ཐབས་སུ་རྩ་ཁྲིམས་སྔོན་མ་བཟོས་པ་དེའི་ཐོག་ལ་བསྣོན་འཕྲི་བསྒྱུར་བཅོས་གཏོང་རྒྱུ་གང་ཡོད་བཏང་ན་བསམ་གྱི་འདུག ང་རང་ཚོ་མི་གཅིག་གཉིས་ཤིག་གིས་ལམ་སེང་བཟོ་ཐུབ་རྒྱུ་ཁག་པོ་རེད། འཛམ་གླིང་ནང་མང་གཙོའི་ལུགས་སྲོལ་ལ་དམིགས་བསལ་གྱི་མཁས་པ་ཡོད་པ་དེ་ཚོའི་གྲས་ཀྱི་བསམ་འཆར་ཉན། དེ་འདྲའི་ཐོག་ནས་བཟོ་དགོས་པར་བརྟེན་ང་རང་ཚོ་བོད་པའི་ཐོག་ནས་མི་ཁ་ཤས་ཡོད་པའི་ཚོགས་ཆུང་ཞིག་བཟོས། དེ་དག་གི་སྒོ་ནས་རྐང་ཁུར་བླངས་ནས་རྒྱ་གར་གྱི་མཁས་པ་དེ་འདྲ་དང༌། ཕྱི་རྒྱལ་ལུང་པ་གཞན་དག་གི་མཁས་པ་དེ་འདྲའི་བསླབ་བྱ་ཉན་ཏེ་མང་གཙོའི་ངོ་བོ་མཚན་ཉིད་ཚང་བའི་རྩ་ཁྲིམས་ཀྱི་ཟིན་བྲིས་ཤིག་བཟོས་ན་བསམ་པ་དང༌། ཟིན་བྲིས་དེ་ཆིག་སྟོང་དགུ་བརྒྱ་དགུ་བཅུ་གོ་གཉིས་ཙམ་ལ་བཟོས་ཟིན་པ་བྱུང་ན། དེས་ང་ཚོ་བཙན་བྱོལ་ལ་ཡོད་པའི་བོད་པ་ཚོ་དང༌། བོད་ནང་ལ་ཡང་གང་ཐུབ་ཀྱི་འབྲེལ་བ་བྱས་ནས་གཞིས་བྱེས་བོད་མི་ཚང་མའི་བསམ་ཚུལ་རྣམས་ཟིན་བྲིས་དེའི་ཐོག་ལ་སླེབས་ཐུབ་པ་བྱས། མཐའ་མའི་གཏན་འབེབས་ཐག་གཅོད་བྱེད་རྒྱུ་དེ་ནི་ང་རང་ཚོ་གཞིས་བྱེས་མཉམ་འཛོམས་བྱུང་བའི་ཉིན་མོ་དེར་བྱེད་རྒྱུ་རེད།

གང་ལྟར་མང་གཙོ་མཚན་ཉིད་ཚང་བ་ཡོང་ཐབས་སུ་སྔོན་མའི་རྩ་ཁྲིམས་ཟིན་བྲིས་ལ་བསྣོན་འཕྲི་སྒྱུར་བཅོས་གང་དགོས་གཏོང་རྒྱུའི་དོན་དག་ལ་ཚོགས་ཚུང་ཞིག་བཙུགས་ན་བསམ་པ་དྲན་སོང༌། ད་ལྟ་ཕན་ལ་ང་ཚོས་མང་གཙོའི་རྩ་ཁྲིམས་ཟིན་བྲིས་སྔོན་མ་ནས་བཟོས་པ་འདིའི་ཐོག་ལག་ལེན་གང་ཐུབ་བཀལ་གྱི་ཡོད་ན་ཡང༌། ཕྱོགས་གཅིག་ནས་ང་རང་ཚོ་བཙན་བྱོལ་བའི་གནས་སྟངས་འདིའི་འོག་ནས་ལག་ལེན་ཆ་ཚང་བ་ཞིག་དང༌། གསལ་པོ་ཞིག་དང༌། གོ་ཆོད་པ་ཞིག་ཡོང་གི་ཡོད་པ་མ་རེད། ང་ཚོ་བཙན་བྱོལ་བའི་སྒྲིག་འཛུགས་ཀྱི་ད་ལྟའི་གནས་སྟངས་འདི་བརྟན་པོ་མེད་སྟབས་ཁྲིམས་མཐུན་གྱི་ཚོགས་པ་ཞིག་དེབ་སྐྱེལ་བྱས་ན་ཡག་པོ་མེད་དམ་ཞེས་དེ་སྔོན་ང་ཚོས་ཚོགས་པ་ཞིག་དེབ་སྐྱེལ་བྱེད་རྒྱུའི་ཡིག་ཆའི་ཟིན་བྲིས་བཟོས་ཏེ་དེ་འདྲའི་བསམ་བློ་ཡང་བཏང་བ་རེད།

ད་ཆ་ང་ཚོ་བཙན་བྱོལ་བའི་སྒྲིག་འཛུགས་འཛིན་སྐྱོང་གི་འགྲོ་སྟངས་འདི་མང་གཙོའི་ལམ་ལུགས་མཚན་ཉིད་ཚང་བ་ཞིག་ཡོང་བའི་ཆེད་དུ་ལག་ལེན་བྱེད་རྒྱུའི་རྩ་ཁྲིམས་ཟེར་ཡང་རུང༌། གང་ལྟར་ཡིག་ཆ་ཟིན་བྲིས་ཤིག་བཟོ་རྒྱུ་དང༌། ལོ་རྗེས་མ་དགུ་བཅུ་གོ་གཅིག་གི་མང་གཙོའི་དུས་ཆེན་གྱི་ཡས་མས་ལ་ཚར་བ་ཞིག་བྱུང་ན། ང་ཚོས་སྤྱི་འཐུས་ཀྱི་འགྲོ་སྟངས་ལ་སྒྱུར་བཅོས་ཤིག་བཏང་ནས་སྤྱི་འཐུས་གསར་པ་དེ་དག་རྗེས་ལོའི་གསུམ་བཅུའི་དུས་དྲན་གྱི་ཡས་མས་ལ་གཏན་འཁེལ་བ་ཞིག་བྱས། སྤྱི་འཐུས་ཀྱི་ཚོགས་འདུ་འདིའི་ཐོག་ནས་ཡིག་ཆ་དེར་ཞིབ་འཇུག་དང༌། གོ་བསྡུར་གཏན་འབེབས་བྱེད་དགོས། དཔེར་ན། སྤྱི་འཐུས་གསར་པ་དེ་དག་གིས་ཁྲིམས་ལུགས་མང་པོ་གཏན་འབེབས་བྱེད་དགོས་པ་ཡོང་གི་རེད། དེ་ནི་མང་གཙོའི་དུས་ཆེན་གྱི་ཡས་མས་དེ་འདྲར་གཏན་འཁེལ་བ་ཞིག་བྱུང་ན་ཡག་པོ་མེད་དམ་བསམ་པ་དྲན་སོང༌། དེ་གནས་ཚུལ་གཅིག་ཡིན།

ཁ༽ སྤྱི་འཐུས་ཀྱི་འོས་འདེམས་དང་། སྤྱི་འཐུས་ཀྱི་གྲུབ་ཆ།

སྤྱི་འཐུས་ཀྱི་འགྲོ་སྟངས་འདི་ཕྱོགས་གཅིག་ནས་མི་མང་གིས་འོས་ཤོག་བསྡུས་ནས་ཡོང་བ་གང་ཞིག་ལ། མཐའ་མའི་གཏན་འཁེལ་ངས་བྱེད་དགོས་པ་ཞིག་ཆགས་ཡོད། ད་ཆ་དེ་ལ་བསྒྱུར་བཅོས་བཏང་སྟེ་སྤྱི་འཐུས་རྣམས་མང་མོས་ཀྱིས་འདེམས་ཐོན་གང་བྱུང་བ་དེ་གའི་ཐོག་ནས་གཏན་འཁེལ་བ་ཞིག་བྱས་ན་བསམ་པ་ཡིན། ཕྱིན་ཆད་སྤྱི་འཐུས་དེ་དག་གནད་འགག་ཆེན་པོ་ཆགས་ཡོང་གི་རེད། བཀའ་བློན་བསྐོ་ཕྱོགས་དེ་ཚོའི་གྲས་ཀྱང་སྤྱི་འཐུས་དང་འབྲེལ་བ་ཡོད་པ་ལྟ་བུ་ཆགས་ཡོང་གི་ཡོད། ད་ལྟའི་སྤྱི་འཐུས་ལས་དུས་འདིའི་མཚམས་ནས་སྤྱི་འཐུས་གསར་པ་འདེམས་བསྐོ་བྱེད་རྒྱུའི་ལས་འགོ་ལམ་སེང་བཙུགས་ཏེ་ལོ་གཅིག་གི་ནང་ཚུད་རྗེས་ལོའི་གསུམ་བཅུའི་དུས་དྲན་ཡས་མས་ལ་གཏན་འཁེལ་བ་ཞིག་བྱུང་ན་སྙམ། སྤྱི་འཐུས་འོས་བསྡུ་བྱེད་སྟངས་ཀྱང་གང་འདྲ་བྱས་ན་དགའ་བ་འདུག་གམ། ད་རེས་ཚོགས་འདུ་འདིའི་ཐོག་གོ་བསྡུར་བྱས་ན་བསམ་གྱི་འདུག ད་ལྟ་བསམ་འཆར་ནང་ཡོད་པ་བཞིན་མིའི་མི་གྲངས་ཀྱང་ཕྲན་བུ་སྤར་ན་ཡག་པོ་མིན་ནམ་སྙམ། འཐུས་མི་སྤར་བའི་མི་གྲངས་ཡོངས་རྫོགས་དྷ་སར་བསྡད་རྒྱུ་དང༌། སྤྱི་བྱིངས་རྣམས་རྒྱུན་དུ་རང་རང་སོ་སོའི་ས་ཁུངས་ལ་སྡོད་རྒྱུ་དང༌། ཚོགས་འདུའི་སྐབས་འཛོམས་རྒྱུ་ཡོད་པ་ཞིག་བྱས། ད་ལྟ་བསམ་འཆར་ནང་ལའང་ཡོད་པ་བཞིན། འཐུས་མིའི་འགྲོ་སྟངས་དེ་ཡང་ཚོགས་འདུ་གོང་འོག་གཉིས་བཟོས་ན་དགོས་པ་དགེ་མཚན་ཡོད་མེད་ལ་ཡང་བསམ་བློ་བཏང༌། གོ་བསྡུར་བྱས། ཡང་མིན་ན་སྤྱི་འཐུས་ལྷན་ཚོགས་གཅིག་གི་ཁོངས་ལ་ནང་གསེས་སྡེ་ཚན་གཉིས་ལྟ་བུ་དཔེར་ན། ད་ལྟ་དངོས་ཡོད་གནས་ཚུལ་ལ་བཙན་བྱོལ་བའི་མི་གྲངས་མང་ཉུང་ལ་མ་བལྟས་པར་ཆོལ་ཁ་གསུམ་སོ་སོ་སྤྱི་འཐུས་མི་གྲངས་འདྲ་མཚུངས་ཡོང་གི་ཡོད་པ་འདི་སྡེ་ཚན་གཅིག་བྱས། ཡང་བོད་མི་བཙན་བྱོལ་བ་མི་གྲངས་ལྔ་བརྒྱ་རེ་ནས་འཐུས་མི་རེའམ། མི་གྲངས་སྟོང་རེ་ནས་འཐུས་མི་རེ་བསྡུས་པའི་སྤྱི་འཐུས་སྡེ་ཚན་གཅིག་བཅས་བྱས་ན་ཡང་གང་འདྲ་འདུག་གམ། བསམ་བློ་གཏོང་རྒྱུ་མེད་དམ། དེ་དག་ད་རེས་ཀྱི་ཚོགས་འདུའི་ཐོག་ལ་གོ་བསྡུར་བྱས་ནས་ཐག་གཅོད་དགོས།

ད་ལྟ་ཕན་སྤྱི་འཐུས་ནང་ལ་བུད་མེད་ཀྱི་འཐུས་མི་ཡོད་ན་ཡང༌། བུད་མེད་ཀྱི་འཐུས་མིའི་གྲངས་ཚད་དམིགས་བསལ་བཟོ་རྒྱུ་མ་བྱུང་བ་རེད། ད་ཆ་སྤྱི་འཐུས་སྤྱིའི་གྲངས་འབོར་སྤར་གྱི་ཡོད་པར་བརྟེན། བུད་མེད་ཀྱི་འཐུས་མི་ཡང་གྲངས་འབོར་ངེས་ཅན་ཞིག་སླེབས་ཐུབ་པའི་དོན་དུ་བསམ་བློ་གཏོང་དགོས་ཀྱི་འདུག དེ་ལ་གནད་འགག་འདུག སྤྱི་འཐུས་འདེམས་བསྐོ་བྱེད་སྟངས་ལམ་ལུགས་རྙིང་པའི་ཐོག་ནས་གཏན་འཁེལ་བྱས་པའི་སྤྱི་འཐུས་རྣམས་ད་རེས་ཀྱི་གྲོས་ཚོགས་འདི་ནས་མཚམས་བཞག་རྒྱུར་བརྟེན། སྤྱི་འཐུས་གསར་པ་གཏན་འཁེལ་མ་བྱུང་བར་ལ་སྤྱི་འཐུས་ཀྱི་མིང་འཁྱེར་མཁན་ཞིག་དགོས་ཀྱི་འདུག་གམ་མི་འདུག གལ་སྲིད་དགོས་ཀྱི་ཡོད་ན་བྱེད་ཕྱོགས་གང་འདྲ་ཞིག་དགའ་བ་འདུག ད་ལམ་ཚོགས་འདུའི་ཐོག་ལ་གོ་བསྡུར་བྱ་དགོས།

ག༽ ཁྲིམས་ཞིབ་ལས་ལུངས་དང་། སྲིད་བློན་བསྐོ་གཞག

དེ་སྔ་བོད་ལ་གྱོད་ཞིབ་ལྷན་ཁང་ཟེར་བ་ཞིག་བཙུགས་པ་ཡིན། དཔེར་ན། མང་གཙོའི་ལུང་པ་ཚོའི་ནང་ལ་གཞུང་གི་འཛིན་སྐྱོང་གི་སྒྲིག་འཛུགས་དང༌། དེ་ལས་ལོགས་སུ་ཁྲིམས་ཁང་སྒེར་བཙན་ཞིག་དགོས་ཀྱི་ཡོད་པ་རེད། ང་ཚོ་རྒྱ་གར་ནང་ལ་བསྡད་ཡོད་སྟབས། རྒྱ་གར་གྱི་སྤྱིར་བཏང་འགྲོ་སྟངས་དང་མཐུན་པ་ཞིག་དགོས་ཀྱི་ཡོད་པར་བརྟེན་མིང་གང་འདྲ་ཞིག་བཏགས་ན་ལེགས་མིན་བསམ་བློ་གཏོང་དགོས། དཔེར་ན། ད་ཕན་ང་ཚོ་བཙན་བྱོལ་བའི་ནང་ནས་ཤེས་རིག་ལས་ཁུངས་སམ། ནང་སྲིད་ལས་ཁུངས་ལྟ་བུ་ནས་དྲང་པོ་མ་བྱུང་ཞེས་བསམ་ཚུལ་བྱུང་བ་ཡིན་ན་ཡང་བཀའ་ཤག་དང༌། ཡང་ན་བཀའ་སྤྱི་ལྷན་ཚོགས། ཡང་ན་ཚོགས་ཆུང་ཟུར་དུ་བཙུགས་ནས་དེའི་སྐོར་ལ་ཞིབ་འཇུག་བལྟ་རྟོག་བྱེད་ཀྱི་ཡོད་པ་རེད། ད་ཆ་དེ་འདྲ་མིན་པར་མི་སྒེར་པ་སྙོམ་ཆུང་ཞིག་གིས་བཀའ་ཤག་ནས་དྲང་པོ་མ་བྱུང་ཞེས་ཞུ་རྩོད་བྱེད་དགོས་བྱུང་ན་ཡང༌། གཏུགས་ས་ཡོད་པ་དང༌། གཟུ་བོར་གནས་པའི་ཁྲིམས་ལུགས་གཞི་བཟུང་དྲང་པོ་དྲང་བཞག་གི་ཐོག་ནས་ཐག་གཅོད་བྱེད་མཁན་དེ་འདྲ་ཞིག་བཟོ་དགོས་ཀྱི་འདུག མ་གཞི་ང་ཚོས་ཡིག་ཆ་གསར་པ་བཟོ་རྒྱུའི་ནང་ཐོན་ཡོང་གི་རེད།

དེ་ནས་སྲིད་བློན་བསྐོ་དང་མ་བསྐོའི་སྐོར་བསམ་འཆར་འདྲ་མིན་ཡོད་ཀྱང༌། བསམ་འཆར་མང་བའི་ནང་སྲིད་བློན་བསྐོས་ན་ཡག་པོ་འདུག་ཟེར་བ་ཞིག་ཡོང་གི་ཡོད་པ་རེད། ད་ལྟའི་དངོས་ཡོད་གནས་ཚུལ་ལ་བལྟས་པའི་ཚེ་ཕྲན་བུ་ཚོད་མ་ཐིག་ལྟ་བུ་ཡོང་གི་འདུག ལས་ཀའི་རིགས་ཚང་མ་དེ་འདྲ་རེད། སྐད་ཆ་བཤད་དུས་འདྲ་ཆགས་པོ་དང༌། གུང་འགྲིགས་པོ་ཞིག་བཤད་ཐུབ་ན་ཡང༌། ལག་ལེན་ངོ་ཐོག་གང་འདྲ་ཞིག་ཡོང་དང་མི་ཡོང་ཟེར་བ་དེ་མི་ལ་རག་ལུས་པ་རེད། དེ་འདྲའི་མི་ཞིག་འཚོལ་སྐབས་དཀའ་ངལ་འཕྲད་ཡོང་གི་འདུག བཀའ་ཤག་དང༌། ༸རྒྱལ་བ་རིན་པོ་ཆེའི་དབར་ལ་མི་ཞིག་དགོས་ཀྱི་འདུག་ཅེས་ལོ་མང་པོའི་སྔོན་ནས་ཚད་ཚད་བསྡུར་བསྡུར་མང་པོ་བྱས་ཚར་བ་རེད། མིའི་ངོ་བོའི་ཆ་ནས་མཚན་ཉིད་ཚང་བ་ཞིག་མ་རྙེད་པའི་དཀའ་ངལ་དེ་ད་དུང་བསྡད་ཡོད་པར་བརྟེན། ད་ཆ་སྲིད་བློན་བསྐོ་རྒྱུ་ཟེར་བ་དེ་སྔ་འཕྲོས་མི་དགོས་པ་བྱས་ན་སྙམ། སྔོན་ལ་བབས་ལྷིང་བ་དང༌། བརྟན་པོའི་ཆེད་དུ་བཀའ་བློན་གྱི་ནང་ནས་བཀའ་བློན་ཁྲི་པ་བྱ་རྒྱུ་མིན་པར་དེ་བཀའ་བློན་ངོ་ཡོད་ནང་ཁུལ་ནས་འོས་བསྡུ་བྱས་ཀྱང་རུང༌། ཡང་འོས་བསྡུ་བྱེད་མཁན་མང་ཙམ་གྱི་ཐོག་ནས་འོས་བསྡུ་བྱས་ཀྱང་རུང༌། གང་ལྟར་འོས་བསྡུ་བྱས་ནས་ཐོན་པའི་བཀའ་བློན་དེས་བཀའ་བློན་ཁྲི་པའི་ལས་ཁུར་ལོ་གཅིག་རིང་བྱེད་རྒྱུ། ལོ་གཅིག་ཕྱིན་པའི་མཚམས་ལ་བསྐྱར་དུ་འོས་བསྡུ་རེ་བྱས་ཏེ་རན་པོ་དང༌། འོས་པོ་ཡོད་ན་ལོ་གཉིས་གསུམ་བསྡད་ཐུབ་ཀྱི་རེད། དེ་མིན་ལོ་གཅིག་པོ་དེའི་ཐོག་ནས་བཀའ་བློན་ཁྲི་པའི་ལས་ཁུར་འཁུར་རྒྱུ་ཡོད་པ་ཞིག་བྱས་ན་སྙམ། དེ་ནས་རིམ་པས་རིམ་པས་གནས་ཚུལ་ལ་བལྟས་ཆོག་གི་རེད། གནས་སྐབས་དེ་འདྲ་བྱས་ན་བསམ་གྱི་འདུག

༸རྒྱལ་བ་རིན་པོ་ཆེས་སྲིད་བློན་ནམ། སྲིད་འཛིན་གྱི་ངོ་བོ་གང་མཚོན་གྱི་ཡོད་ནའང༌། གང་ལྟར་༸རྒྱལ་བ་རིན་པོ་ཆེ་འོས་བསྡུ་བྱས་ནས་ཡོང་བ་ཞིག་མ་རེད། འོས་བསྡུའི་སྲིད་བློན་བསྐོ་རྒྱུ་བདེ་པོ་ཞིག་མེད་སྟབས། སྔོན་ལ་འོས་བསྡུའི་ཐོག་ནས་ཡོང་རྒྱུའི་བབས་འོས་བཀའ་ཤག་ལ་ཡོད་པས། བཀའ་ཤག་འོས་བསྡུ་བྱས་ནས་ཡོང་ན་སྙམ། སྤྱིར་བཏང་ལམ་དང་ལུགས་སྲོལ་གཞན་དག་ལ་མིག་དཔེ་བལྟས་ཡོད་རུང་མེད་རུང༌། གང་ལྟར་ང་རང་ཚོའི་དངོས་ཡོད་གནས་ཚུལ་འདིའི་འོག་ནས་བཀའ་བློན་དེ་དག་འོས་བསྡུ་བྱེད་རྒྱུ་དང༌། ད་ལྟའི་སྤྱི་འཐུས་ཀྱི་འགྲོ་སྟངས་བསྒྱུར་བཅོས་བཏང་ནས་ཕྱིན་ཆད་སྤྱི་འཐུས་གསར་པ་ཚོའི་ཐོག་ནས་བཀའ་བློན་འོས་འདེམས་བྱེད་དགོས། ད་ལྟ་བཀའ་བློན་ངོ་ཡོད་ཡོངས་རྫོགས་དགོངས་ཞུའི་༸སྙན་ཞུ་ཕུལ་ཟིན་པ་ལྟར། བཀའ་བློན་ལས་མཚམས་བཞག་ཚར་བ་རེད།

ང༽ བཀའ་བློན་གསར་བསྐོ་དང་། བཀའ་བློན་གྱི་ཞལ་གྲངས།

༸རྒྱལ་བ་རིན་པོ་ཆེས་ཐད་བསྐོས་བཀའ་བློན་གྱི་ལས་དུས་འདི་ནས་མཇུག་མཚམས་བཞག་སྟེ་བཀའ་བློན་གསར་པ་བསྐོ་དགོས། བཀའ་བློན་གསར་པ་རྣམས་སྤྱི་འཐུས་གསར་པ་གཏན་འཁེལ་ཚར་བའི་རྗེས་ལ་འདེམས་བསྐོ་བྱ་རྒྱུ་ཡིན་ན་ཡང༌། ད་རེས་ཐེངས་འདིའི་རིང་ལ་དམིགས་བསལ་བྱས་ཏེ་སྤྱི་འཐུས་ཚོགས་འདུ་འདིའི་ཐོག་ནས་བཀའ་བློན་འོས་འདེམས་གཏན་འཁེལ་བྱེད་དགོས། དཀའ་བློན་གྱི་གྲངས་ཀ་ཕལ་ཆེར་བདུན་ཙམ་ལ་ཆ་བཞག་ན་འོས་པོ་མིན་ནམ་སྙམ། བཀའ་བློན་ཡོང་མཁན་གྱི་ནང་ལ་སྤྱིར་བཏང་ཆོལ་ཁ་གསུམ་གའི་མི་སླེབས་རྒྱུར་ང་ཚོས་དོ་སྣང་བྱེད་ཀྱི་ཡོད་པ་འདི་སེམས་ལ་གཅིག་བཞག གཞན་ཆོས་ལུགས། སྐྱ་སེར་ཕོ་མོ་ཁྱད་པར་གཏན་ནས་མེད།

བཀའ་བློན་ད་ལྟ་དགོངས་པ་ཞུ་མཁན་རྙིང་པ་ཚོའི་ནང་ལ་ཡིན་ཡང་རུང༌། གསར་པའི་ནང་ནས་ཡིན་ན་ཡང་རུང༌། གང་ལྟར་སྒྲུག་གི་ཡོད་ཀྱང་ཁྱད་པར་གཏན་ནས་མི་འདུག མིང་ཐོ་སྒྲུག་སྟངས་ཐད་སྔོན་ལ་ཚོགས་ཆུང་བགོས་ཏེ་ཚོགས་ཆུང་སོ་སོའི་ནང་ནས་བཀའ་བློན་ཚོའི་འོས་གཞིའི་མི་གྲངས་ཉི་ཤུ་རྩ་གཅིག་རེའི་མིང་ཐོ་བཏོན། ཚོགས་ཆུང་སོ་སོ་ནས་བཏོན་པ་དེ་དག་གི་ནང་གྲངས་ཀ་མང་བ་དེ་དག་ཕྱོགས་བསྡོམས་བྱས་ཏེ་འོས་གཞི་མི་གྲངས་ཉི་ཤུ་རྩ་གཅིག་གཏན་འཁེལ། ཉི་ཤུ་རྩ་གཅིག་དེ་དག་ལ་ཚོགས་ཆེན་གྱི་ཐོག་ནས་མང་མོས་ཀྱི་ཐོག་ནས་བཀའ་བློན་བདུན་འོས་འདེམས་བྱས། གལ་སྲིད་བྱུང་ན་བརྒྱ་ཆ་བདུན་ཅུ་ལོངས་པ་ཞིག་བྱུང་ན་ཡག་པོ་མིན་ནམ་སྙམ།

གལ་ཏེ་བརྒྱ་ཆ་བདུན་ཅུ་མ་ལོངས་པ་བྱུང་ན། འོས་བསྐྱར་དུ་འཕེན་རྒྱུ་བྱས་པ་ཡིན་ན་བརྟན་པོ་ཆགས་མི་ཡོང་ངམ། ང་ཚོས་ནམ་རྒྱུན་སྤྱི་འཐུས་འོས་འདེམས་བྱེད་སྐབས་འགོ་སྟོད་ཀྱི་མི་འགའ་ཤས་ལ་འོས་གྲངས་མང་པོ་ཡོད་ཀྱང༌། མི་འགའ་ཤས་ལ་འོས་གྲངས་ཉུང་ཤས་ལས་མེད་ན་ཡང༌། སྤྱི་འཐུས་གཏན་འཁེལ་བྱེད་དགོས་པ་དེ་འདྲ་མིན་པར། འོས་འདེམས་ཡང་བསྐྱར་བྱས་ཀྱང་གྲངས་ཚད་ལོངས་ན་བཞག་རྒྱུ་རེད། དེ་འདྲ་བྱས་ན་ཕྲན་བུ་སྤུས་དག་པ་མི་ཡོང་ངམ་སྙམ། བཀའ་བློན་འོས་བསྡུ་བྱས་ནས་བསྐོ་རྒྱུར་བརྟེན། ལས་བྱེད་བཀོད་སྒྲིག་བྱེད་ཕྱོགས་སྐོར་དང༌། རྒྱུན་ལས་ཚོགས་འདུའི་གནས་སྟངས་སོགས་དེ་ལ་དེ་བརྟེན་གྱི་འགྱུར་བ་གང་ཞིག་གཏོང་དགོས་མིན་གོ་བསྡུར་བྱས་ན་སྙམ། ངས་བཤད་རྒྱུ་དེ་འདྲ་ཞིག་ཡིན། ཚང་མས་ངེས་སོང་ངམ།

ཅ༽ སྙིང་དོན་མཇུག་བསྡོམས་དང་། མང་ཚོགས་ཀྱི་འགན་འཁུར།

མདོ་དོན་སྙིང་པོ་རྩ་ཁྲིམས་ཀྱི་ལས་དོན་སྐོར་ངས་ཚོགས་ཆུང་ཞིག་བསྐོས། ང་རང་གི་བསམ་ཚུལ་ཡོད་པ་དེ་དག་ཡིག་ཆའི་ནང་བཀོད་ནས་ཟིན་བྲིས་གང་ལ་གང་འཚམ་ཞིག་གཏན་འཁེལ་བའི་མཚམས་སུ་རྒྱ་གར་ལ་ཡོད་པའི་བོད་པ་གཙོ་བོར་གྱུར་པའི་ཚོགས་འདུ་ཞིག་འཚོགས་ནས་ཞིབ་འཇུག་དང་གོ་བསྡུར་བྱས། དེའི་ཚེ་དེའི་དུས་བསམ་འཆར་གང་ཞི་བཤད་རྒྱུ་ཡོད་ཀྱང་བཤད་དེ་མང་གཙོའི་རྩ་ཁྲིམས་སྒྲིག་གཞི་གསལ་པོ་ཞིག་གཏན་འཁེལ་བྱས་ན། ང་ཚོ་རྒྱ་གར་ནང་བསྡད་པའི་རིང་ལག་ལེན་བྱེད་བདེ་པོ་དང༌། ཕྱི་ནང་སུ་ལ་ཡང་འགྲེལ་བཤད་རྒྱག་བདེ་པོ་ཡོང་གི་རེད། མཐའ་མའི་ཐག་གཅོད་ཕྱིན་ཆད་བོད་ལ་གཞིས་བྱེས་མཉམ་འཛོམས་བྱུང་བའི་སྐབས་ལ་གཏན་འཁེལ་བྱེད་རྒྱུ་རེད། དེ་དང་ཆབས་ཅིག་ཏུ་གྱོད་ཞིབ་ལྷན་ཚོགས་སམ། ཁྲིམས་ཞིབ་ལྷན་ཚོགས་སྒེར་བཙན་པ་ཞིག་འཛུགས་རྒྱུ། སྤྱི་འཐུས་མི་གྲངས་མང་དུ་གཏོང་རྒྱུ་དང༌། འོས་བསྡུ་བྱེད་སྟངས་ཀྱང་སྤུས་དག་པོ་ཞིག་ཡོང་ཐབས་བྱེད་རྒྱུ། ནང་གསེས་ཀྱི་ཚོགས་འདུ་གོང་འོག་གཉིས་དགོས་མིན་དང༌། ནང་གསེས་ཀྱི་སྡེ་ཚན་གཉིས་བཟོ་འོས་ཆེ་མིན། གཉིས་དེ་ཡང་ཕྱེད་ཀ་བཟོས་པ་དགའ་བ་འདུག་གམ། གསུམ་གཅིག་གསུམ་གཉིས་བཟོས་པ་ཇི་ལེགས་གོ་བསྡུར་བྱ་རྒྱུ། སྲིད་བློན་བསྐོ་མི་དགོས་པར་བཀའ་བློན་ནང་ནས་བཀའ་བློན་ཁྲི་པ་ཞིག་འོས་འདེམས་བྱས་ནས་བསྐོ་རྒྱུ། འོས་འདེམས་བྱེད་མཁན་བཀའ་བློན་ངོ་ཡོད་དང༌། དེའི་ཐོག་ལ་ཁ་སྣོན་དགོས་མིན་བལྟ་རྒྱུ། མ་འོངས་པར་བཀའ་བློན་རྣམས་སྤྱི་འཐུས་ཀྱི་འོས་བསྡུའི་ཐོག་ནས་གཏན་འཁེལ་རྒྱུ་དང༌། ད་རེས་འཕྲལ་སེལ་ཚོགས་འདུ་འདིའི་ཐོག་ནས་འོས་འདེམས་བྱས་ཏེ་ཡེ་ཤེས་དབྱིངས་དཔྱད་ཟེར་བ་མི་དགོས་པ་བྱ་རྒྱུ། ཡིན་ནའང་འོས་འཕེན་སྟངས་དེ་གྲངས་ཚད་ལོངས་པ་ཡག་པོ་ཞིག་ཡོང་ཐབས་དང་པོ་ནས་ནན་པོ་བྱེད་རྒྱུ་བཅས་དེ་འདྲ་ཞིག་རེད།

ངས་མང་གཙོ་བཤད་པ་འདི་ང་སེམས་ཤུགས་ཆགས་པ་དང༌། ངས་ཁུར་མ་བླངས་པ་ལྟ་བུ་རྩ་བ་ཉིད་ནས་མིན་ཞེས་སྔ་རྗེས་བཤད་པ་ལྟར་ཡིན། ང་ཚོའི་བདེན་པའི་བདེན་མཐའ་མ་གསལ་བར་དུ་ངས་འགན་འཁྱེར་གྱི་རེད། བདེན་མཐའ་གསལ་བའི་རྗེས་ལ་ང་རང་ལ་ཡང་ཐོབ་ཐང་ཞིག་ཡོད་པ་ལྟར། མ་འོངས་པའི་བོད་སྲིད་གཞུང་སྒྲིག་འཛུགས་ཀྱི་ཕྱི་ལོགས་དེར་ཟུར་དུ་བསྡད་ན་ལེགས་པ་ཞིག་མཐོང་གི་འདུག གང་ལྟར་ང་ཚོ་བཙན་བྱོལ་བ་བྱས་ནས་བསྡད་པའི་རིང་འདིར་ངས་འགན་འཁྱེར་གྱི་རེད། ཕྱིན་ཆད་བོད་ལ་སླེབས་ཚར་ནས་ཀྱང་ལས་གནས་ཀྱི་མིང་ཡོད་མིན་ལ་མ་ལྟོས་པར་ང་མ་ཤི་བར་དུ་སྤྱི་མི་བྱས་ནས་བསྡད་རྒྱུར་བརྟེན། ཕན་ཐོགས་གང་ཐུབ་པ་དེ་དག་ག་དུས་ཡིན་ནའང་བྱེད་ཀྱི་རེད།

ད་ལྟའི་ཆར་གང་བྱེད་དགོས་ཟེར་ན། ༸རྒྱལ་བ་རིན་པོ་ཆེས་མ་གཏོགས་བྱེད་མི་ཐུབ་པའི་གནས་ཚུལ་རིགས་ག་དུས་ཡིན་ཀྱང་ངས་བྱས་ཆོག་གི་རེད། ཡིན་གཅིག་མིན་གཅིག་༸རྒྱལ་བ་རིན་པོ་ཆེ་ལ་ལྟོས་མི་དགོས་པའི་ལས་ཀའི་རིགས་ང་ཚོ་མང་གཙོ་མཚན་ཉིད་ཚང་བ་ཞིག་གི་ལམ་ལ་འགྲོ་གི་ཡོད་སྟབས། མི་མང་རང་ཉིད་ནས་འགན་འཁྱེར་ཐུབ་པ་བྱས་ན་ཡག་པོ་འདུག ༸རྒྱལ་བ་རིན་པོ་ཆེའི་ནུས་པ་དགོས་ངེས་སར་བེད་སྤྱོད་བྱེད་རྒྱུ་ཡོད་པ་དང༌། དེ་མིན་སྤྱིར་བཏང་གི་ལས་དོན་རྣམས་མང་ཚོགས་ཀྱི་སྒྲིག་འཛུགས་ནས་ཆ་ཚང་སྒྲུབ་ཐུབ་པ་བྱུང་ན་སྤུས་དག་པོ་ཞིག་ཆགས་ཀྱི་རེད། གནས་ཚུལ་ཞུ་རྒྱུ་དེ་འདྲ་ཞིག་ཡིན། ཚང་མ་བློ་བདེ་པོ་བྱས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༠ ཟླ་ ༥ ཚེས་ ༢༩ ཉིན་སྐབས་བཅུ་གཅིག་པའི་སྤྱི་འཐུས་ལྷན་ཚོགས་སུ་སྩལ་བའི་བཀའ་སློབ།

ཀ༽ དཀའ་ཚེགས་ཀྱི་དུས་སྐབས་དང་། རྣམ་དཔྱོད་ཀྱི་བེད་སྤྱོད།

དེ་རིང་འཐུས་མི་གསར་པ་ཚོ་དང་མཉམ་དུ་འཛོམས་པ་འདིའི་ཐོག་ངོས་ནས་ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། སྔ་ལོ་ང་ཚོས་བསྒྱུར་བཅོས་བཏང་བའི་གནས་ཚུལ་འོག་ཕྱོགས་གཅིག་ནས་འཐུས་མི་མང་དུ་སོང་ཡོད་པ་དང༌། ཕྱོགས་གཞན་ཞིག་ནས་འོས་བསྡུ་བྱས་རྗེས་ངས་ཆོག་མཆན་མིང་རྟགས་རྒྱག་མི་དགོས་པའི་གཏན་འབེབས་གསར་པ་བཟོས་རྗེས། ད་རེས་འོས་བསྡུ་བྱེད་སྐབས་ཚང་མས་རྣམ་ཀུན་དང་མི་འདྲ་བའི་དོ་ཁུར་ཆེན་པོ་བྱས་ཏེ་འོས་བསྡུའི་ལམ་ནས་བདམས་ཐོན་བྱུང་བའི་འཐུས་མི་ཁྱེད་རང་ཚོ་འདིར་སླེབས་པ་རེད། ང་རང་ཚོ་ཡང་ཡང་སྐད་ཆ་ཡོང་མུས་བཞིན། བོད་མི་རིགས་ཀྱི་ལོ་རྒྱུས་ནང་དཀའ་ངལ་ཆེ་ཤོས་ཀྱི་དུས་ཚོད་གཉན་འཕྲང༌། མདོར་ན་བོད་མི་རིགས་ཆགས་འཇིག་གི་མཚམས་ལ་ཐུག་པའི་དུས་འདིར་སྐྱེས་པའི་མི་ཐོག་གཅིག་ཆགས་ཡོད། ཕྱོགས་གཅིག་ནས་བསམ་བློ་བཏང་ན་ང་རང་ཚོའི་མི་ཐོག་འདི་དུས་ཚོད་སྡུག་ཤོས་ཀྱི་སྐབས་སུ་སྐྱེས་པ་ཚེ་སྔོན་མའི་ལས་སྨོན་ལམ་གང་འདྲ་ཞིག་གི་ཐོག་ནས་སྐྱེས་པ་ཡིན་ནམ་བསམ་དགོས་པའི་མི་ཐོག་ཅིག་ཡིན་པ་དང༌། ཕྱོགས་གཞན་ཞིག་ནས་བསམ་བློ་བཏང་ན་དཀའ་ངལ་ཡོད་ན་དེར་གདོང་ལེན་བྱེད་རྒྱུ་གོ་སྐབས་ཤིག་ཡོང་གི་ཡོད་པ་དེ་ཆོས་ཉིད་ཡིན།

དཀའ་ངལ་མེད་པའི་དུས་ཚོད་ལ་སྐྱེས་པའི་མི་དག་ལ་རྣམ་དཔྱོད་དང་ནུས་པ་འདོན་རྒྱུའི་གོ་སྐབས་མེད། དཀའ་ངལ་ཡོད་པའི་གནས་སྐབས་ལ་དངོས་གནས་མིའི་རྣམ་དཔྱོད་དང་ནུས་པ་འདོན་ཐུབ་པའི་གོ་སྐབས་བཟང་ཤོས་ཤིག་ཡིན། དཔེར་ན། ང་རང་ཚོའི་ལོ་རྒྱུས་ནང་ཆ་བཞག་ན། རྣམ་འདྲེན་ཤཱཀྱ་སེངྒེའི་ཐུན་མོང་མ་ཡིན་པའི་ངོ་མཚར་ཡོན་ཏན་གྱི་རྣམ་གྲངས་གྲས་ལ། རྣམ་འདྲེན་གཞན་གྱིས་ཡལ་བར་དོར་བའི་ཚེ་ལོ་བརྒྱ་པ་ཉོན་མོངས་རགས་ཤིང་བྱ་སྤྱོད་རྩུབ་པའི་དུས་ཚོད་འདི་འདྲ་ཞིག་ཏུ་སྟོན་པ་ཉིད་ཀྱིས་གདུལ་ཞིང་ལ་བཞེས་ཏེ་ཐུགས་བསྐྱེད་པའི་ལོ་རྒྱུས་འདི་བགྲང་གི་ཡོད་པ་ལྟར། ང་རང་ཚོ་ཡང་དུས་ཚོད་དཀའ་ངལ་དང་ཁུར་འགན་ཆེན་པོ་ཡོད་པའི་སྐབས་ལ་སྐྱེས་པའི་བོད་ཀྱི་མི་རབས་འདི་དངོས་གནས་བྱས་རྗེས་འཇོག་པའི་དུས་ཚོད་ཅིག་ལ་གནས་ཡོད།

ད་ཕན་རྒྱ་མིས་བོད་དབང་བསྒྱུར་བྱས་ཏེ་ལོ་བཞི་བཅུ་སོང་བའི་རིང་སྤྱི་ཡོངས་ནས་གཞིས་ལུས་བོད་རྒྱ་ཆེའི་མི་མང་གི་ངོས་ནས་བཤད་ནའང་འདྲ། བཙན་བྱོལ་དུ་ཡོད་པའི་བོད་མི་ཚོའི་ངོས་ནས་བཤད་ནའང་འདྲ། མདོར་ན་གཞིས་བྱེས་བོད་མི་ཡོངས་ནས་དུས་ཚོད་གཉན་འཕྲང་འདིའི་སྐབས་ལ་ང་ཚོ་བོད་པའི་རྣམ་དཔྱོད་དང༌། ཞུམ་པ་མེད་པའི་སྙིང་སྟོབས་ཀྱི་བློ་རྩ་བརྟན་པོ་བཙུགས་ཏེ་གཡོ་བ་མེད་པར་བསྡད་ཡོད། ཕྱི་ལོ་ ༡༩༦༠ ནང་ང་ཚོའི་ངོ་ཤེས་ཤ་ཚ་ཡོད་མཁན་དེ་འདྲ་ནས་བློ་ཕམ་པའི་རང་བཞིན་ཞིག་ལ། བོད་དོན་ལ་རེ་བ་ཡོད་པ་མ་རེད་ཅེས་བརྗོད་མྱོང༌། སྐབས་དེར་འཛམ་གླིང་ཐོག་མཐོང་ཚུལ་དེ་འདྲ་ཡོད་པའི་གནད་དོན་ཞིག་ད་ཆ་བོད་དོན་འདིར་གཞི་ནས་གསོན་ཤུགས་སླེབས་པ་ཚང་མས་ཤེས་གསལ་ཡིན། དེ་ནི་ང་རང་བོད་པ་རང་ཉིད་སྣང་བ་དག་སྟེ་བཤད་པ་ཞིག་མ་ཡིན་པར་འཛམ་གླིང་སྤྱི་ཡོངས་ནས་བོད་དོན་ཐོག་དོ་སྣང་ཡོད་མཁན་ཚོར་མཐོང་ཚུལ་དེ་འདྲ་ཞིག་ཡོང་གི་ཡོད་པ་རེད། ངོས་ནས་རྣམ་ཀུན་བོད་རྒྱ་མིས་བཙན་ཟོས་བྱས་ནས་འཁྱུར་མིད་བཏང་ཡང་འཇུ་ཐུབ་མེད་ཅེས་བཤད་པ་ལྟར་དེང་སང་དོན་དངོས་དེ་རང་ཆགས་བསྡད་ཡོད། དེ་ནི་གཙོ་ཆེ་ཤོས་གཞིས་བྱེས་བོད་མི་ཡོངས་ནས་འགྱུར་བ་མེད་པའི་ལྷག་བསམ་དང༌། སྙིང་སྟོབས་བརྟན་པོ་བཅངས་ཏེ་བསྡད་པའི་འབྲས་བུ་ཡིན།

ཁ༽ མ་འོངས་པའི་མདུན་ལམ་དང་། མང་གཙོའི་གོམ་བགྲོད།

ང་རང་ཚོ་བཙན་བྱོལ་ལ་ཡོད་པའི་བོད་མི་རྣམས་ཕྱོགས་གཅིག་ནས་རང་ཡུལ་བྲལ་ཏེ་ཡུལ་གྱར་བ་ཆགས་ནས་བསྡད་ཡོད་ཀྱང༌། རང་དབང་གི་འཚོ་བ་ཞིག་ལོངས་སུ་སྤྱོད་ཐུབ་ཀྱི་ཡོད། བོད་ནང་ཡོད་པའི་བོད་མི་རྣམས་རྩ་བ་རང་གི་ལུང་པར་བསྡད་ཡོད་ཀྱང༌། རང་དབང་གཏན་བརླག་ཏུ་སོང་སྟེ་མདོར་ན་སོ་སོའི་ལུས་སྲོག་ལའང་རང་དབང་མེད་པར་རྣམ་འགྱུར་སྟོན་ལེགས་ཉེས་དང༌། སྐད་ཆ་ཚིག་མཐོ་དམན་ཙམ་གྱིས་ཚེ་སྲོག་འགྲོ་དགོས་པའི་གནས་ཚུལ་ཛ་དྲག་འོག་ཏུ་གནས་ཡོད། ང་ཚོ་བཙན་བྱོལ་བ་ཚོར་ཕྱོགས་གཅིག་ནས་བཙན་བྱོལ་བའི་གནས་སྐབས་ཀྱི་དམིགས་བསལ་དཀའ་ངལ་རྣམས་བསལ་རྒྱུའི་ཐབས་ཤེས་བྱེད་པ་དང་ཆབས་ཅིག མ་འོངས་པའི་བོད་རྒྱལ་ཁབ་ཀྱི་འཛུགས་སྐྲུན་དང༌། བོད་རྒྱལ་ཁབ་ཀྱི་འགྲོ་སྟངས་ཇི་ལྟར་བྱེད་མིན་བསམ་བློ་གཏོང་རྒྱུའི་ལས་འགན་ཡོད་ལ། ང་ཚོར་གོ་སྐབས་ཀྱང་ཡོད།

ངོས་ནས་རྟག་ཏུ་བརྗོད་མུས་བཞིན། དོན་གྱི་བདག་པོ་བོད་རྒྱ་ཆེའི་མི་མང་ཡིན་པས་མ་འོངས་པར་རྩ་བའི་ཐག་གཅོད་ཁོང་ཚོས་བྱ་རྒྱུ་ཡིན་ནའང༌། ང་རང་ཚོ་བཙན་བྱོལ་དུ་ཡོད་པ་རྣམས་ལ་ཕྱི་ནང་གི་གནས་ཚུལ་མང་པོ་ཞིག་མཐོང་ཐོས་དང༌། དེ་དག་ཉམས་མྱོང་གསོག་པའི་ཆ་རྐྱེན་དང་གོ་སྐབས་བཟང་པོ་ཞིག་ཡོད་པར་བརྟེན་མ་འོངས་པའི་འགྲོ་སྟངས་གོ་རིམ་སྒྲིག་རྒྱུ་དང༌། འཆར་གཞི་འགོད་རྒྱུ་ང་ཚོའི་བབས་འོས་ཡིན། དེར་བརྟེན་ང་རང་ཚོ་བཙན་བྱོལ་ལ་གྱར་མ་ཐག ༡༩༥༩ ལོ་ནས་བཟུང་མ་འོངས་པར་བོད་ལུང་པ་འདི་དེང་དུས་དང་མཐུན་པའི་ལམ་ལ་འགྲོ་དགོས་པ་དང༌། དེ་ཡང་སོ་སོའི་མི་རིགས་ཀྱི་ཐུན་མོང་མ་ཡིན་པའི་ཁྱད་ཆོས་གནའ་སྔ་མོ་མི་རབས་ནས་མི་རབས་རྒྱུན་འཇགས་སུ་ཡོད་པའི་བཟང་པོའི་གོམས་གཤིས་ཀྱི་ལེགས་ཆ་འཛམ་གླིང་གཟུར་གནས་མི་ཚོས་ཀྱང་ཡིད་སྨོན་བྱེད་པ་དེ་དག་མ་བརླག་པའི་ཐོག་ལ། དེང་རབས་འཛམ་གླིང་གི་ཡར་རྒྱས་དགེ་མཚན་རྣམས་བསྣན་ཐུབ་པ་བཅས་ཀྱི་ལམ་དེ་འདྲ་ཞིག་ཐོག་འགྲོ་རྒྱུ་དང་པོ་ནས་དམིགས་ཡུལ་དུ་བཞག་ཡོད།

ཕྱི་ལོ་ ༡༩༦༠ རེ་གྲངས་ནས་སྤྱི་འཐུས་བསྐོ་གཞག་གིས་མཚོན་པའི་མང་གཙོའི་ལས་འགུལ་བྱས་ཡོད། མ་འོངས་པར་བོད་རང་དབང་བྱུང་བའི་མཚམས་ལ་སྤྱོད་རྒྱུའི་རྩ་ཁྲིམས་ཤིག་གཏན་འབེབས་བྱུང་བ་ཡིན་ན། མ་འོངས་པའི་མདུན་ལམ་གསལ་པོ་ཆགས་རྒྱུར་གལ་པོ་འདུག་ཅེས་ང་ཚོས་རྩ་ཁྲིམས་ཀྱི་ཟིན་བྲིས་ཤིག་ཕྱི་ལོ་ ༡༩༦༣ ལོར་རྩ་ཁྲིམས་ཟིན་བྲིས་རྒྱས་པ་ཞིག་གཏན་འབེབས་ཡོངས་བསྒྲགས་བྱས་ཡོད། མཐའ་མའི་ཐག་གཅོད་ནི་མ་འོངས་པར་བོད་ནང་གཞིས་བྱེས་མཉམ་འཛོམས་བྱུང་སྐབས་བྱེད་རྒྱུ་རེད། དེ་དག་གི་གཞི་རྩ་སྟོན་པ་ཐུགས་རྗེ་ཅན་གྱི་བཟང་པོའི་བསླབ་བྱ་རྣམས་གཞི་རྩར་བཞག་སྟེ་རྩ་བའི་འགྲོ་སྟངས་མང་གཙོའི་ཐོག་འགྲོ་རྒྱུའི་གོ་རིམ་སྐབས་དེ་དུས་ནས་བསྒྲིགས་ཡོད་ལ། དེ་ནས་བཟུང་སྟེ་རང་རེ་བཙན་བྱོལ་ལ་སྡོད་རིང་ཕྱོགས་མང་པོ་ནས་མ་འོངས་པར་དངོས་གནས་མང་གཙོ་མཚན་ཉིད་ཚང་ཞིང༌། ཚད་ལོངས་པ་ཞིག་གི་ཐོག་འགྲོ་རྒྱུའི་ཐབས་ཤེས་འབད་རྩོལ་སྒོ་གང་ས་ནས་བྱས་ཡོད། དེའི་རྗེས་འབྲེལ་ལ་བོད་མི་བཙན་བྱོལ་བའི་ཁྲོད་དུ་མང་གཙོ་ཞེས་པའི་ཚིག་འདི་ཚང་མའི་རྣ་ལམ་ལ་བྱང་བ་ཞིག་ཆགས་ཡོད།

བོད་ནང་ལ་ཆ་བཞག་ན། རྒྱ་ཕྱོགས་ནས་ཧམ་བཤད་ཆེན་པོས་བོད་ཀྱི་ཕྱི་རོལ་ལ་ཡོད་པའི་བོད་མི་ཚོས་བོད་སྤྱི་པའི་དོན་ལ་ལས་འགུལ་བརྩམས་པ་འདི་སྤྱི་ཚོགས་རྙིང་པ་རོ་ལངས་རྒྱག་པའི་དོན་ལ་ལས་ཀ་བྱེད་ཀྱི་ཡོད་པ་རེད་ཅེས་ཤོད་ཀྱི་ཡོད་ཀྱང༌། སྤྱིར་བཏང་གནས་ཚུལ་མགོ་འཚོས་མཁན་གྱི་མིའི་མདུན་ལ་ཉི་ཤར་སྦར་མོས་མི་ཁེབས་པ་ལྟར། ང་ཚོས་འདིར་བདེན་པ་བདེན་ཐུབ་དྲང་པོའི་ལམ་ནས་མང་གཙོའི་ཐོག་འགྲོ་གི་ཡོད་པ་ཤིན་ཏུ་གསལ་པོ་ཡོད། དེ་ལ་རྒྱ་ཕྱོགས་ནས་ཧམ་པ་ཆེན་པོས་མངོན་སུམ་ལ་བསྙོན་རྒྱུ་མ་གཏོགས་ཐབས་ཤེས་གཞན་མེད་པ་རེད།

ག༽ ༸རྒྱལ་བའི་སྐུ་དབང་དང་། མང་གཙོའི་ཆ་རྐྱེན།

རྩ་བའི་ང་ཚོའི་མང་གཙོ་ཡག་པོ་ཞིག་ཡོང་དགོས་ན། མི་གཅིག་གིས་མཐར་ཐུག་གི་དབང་ཆ་ཡོངས་རྫོགས་འཛིན་པ་འདིས་འགྲིགས་ཀྱི་མེད་སྟབས། རྩ་ཁྲིམས་ཟིན་བྲིས་དེའི་ནང་༸རྒྱལ་བ་རིན་པོ་ཆེའི་དབང་ཆ་དེ་མི་མང་གི་འཐུས་མི་གསུམ་ཆ་གཉིས་ཀྱི་མོས་མཐུན་ཐག་གཅོད་ཀྱི་འོག་ནས་བསྒྱུར་བཅོས་གཏོང་རྒྱུ་ཡོད་པ་ཞིག་བཀོད་ཡོད། དེ་ནི་མང་གཙོའི་ངོ་བོ་མཚོན་པའི་ཆ་རྐྱེན་གཙོ་བོ་ཞིག་ཡིན། ཡིན་ནའང་རྩ་ཁྲིམས་ཀྱི་ཟིན་བྲིས་དེ་བཟོས་ནས་ད་བར་ལོ་གང་ལ་གང་འཚམ་སོང་བའི་སྐབས་ལ་ད་དུང་དེ་བས་མང་གཙོའི་ལག་ལེན་ཆ་ཚང་ཡོངས་སུ་རྫོགས་པ་ཞིག་ཏུ་བཟོ་བཅོས་བྱ་དགོས་པའི་གནས་ཚུལ་མང་པོ་ཞིག་མཐོང་གི་འདུག རྩ་བའི་༸རྒྱལ་བ་རིན་པོ་ཆེའི་གནས་སྟངས་སྐོར་ཕྱི་ལོ་ ༡༩༦༩ ལོའི་གསུམ་བཅུའི་དུས་དྲན་གྱི་ཡོངས་བསྒྲགས་གསུང་བཤད་ནང་གསལ་པོ་བཤད་ཡོད། ཕྱིན་ཆད་༸རྒྱལ་བ་རིན་པོ་ཆེའི་སྒྲིག་འཛུགས་འདི་གནས་དང་མ་གནས་རྩ་བ་བོད་མི་མང་གིས་ཐག་གཅོད་བྱེད་དགོས་ཞེས་བཤད་ཡོད། ང་རང་སྒེར་གྱི་ངོས་ནས་ཕྱི་ནང་གི་མི་མང་པོ་ཞིག་ལ་ཕྱིན་ཆད་༸རྒྱལ་བ་རིན་པོ་ཆེའི་གནས་སྟངས་འདི་སྐབས་དེའི་དགོས་མཁོར་བསྟུན་ནས་མི་མང་གིས་ཐག་གཅོད་བྱེད་རྒྱུ་ཞིག་ཡིན་པ་ལས། ངོས་ནས་སྒྲིག་འཛུགས་འདི་མུ་མཐུད་གནས་རྒྱུར་དོ་སྣང་དང༌། ཐབས་ཤེས་བྱེད་དགོས་དོན་གང་ཡང་མེད་ཅེས་དང༌། དེ་སྔོན་ཞིག་ནས་༸རྒྱལ་བ་དོན་གྱི་བདག་པོ་ཞེས་པའི་ང་རང་ཚོའི་ཁ་རྒྱུན་ལ་ཡོད་པ་འདིར་བསྒྱུར་བཅོས་གཏོང་དགོས་ཞེས་བཤད་ཡོད།

ང༽ བཅའ་ཁྲིམས་གསར་བཟོ་དང་། རྩ་ཁྲིམས་ལ་བསྒྱུར་བཅོས།

བར་ལམ་ང་ཚོས་མང་གཙོའི་ལམ་ཕྱོགས་གཏན་འཁེལ་བ་འདིའི་ཐོག་འགྲོ་བཞིན་ཡོད་ཀྱང༌། ཕྱི་ནང་གི་གནས་ཚུལ་མང་པོ་ཞིག་ལ་ལྟ་སྐབས་ད་དུང་ང་ཚོས་མང་གཙོའི་ངོ་བོ་ཡོངས་སུ་ཚང་བ་ཞིག་ལག་ལེན་འགེལ་རྒྱུ་གལ་ཆེན་པོ་མཐོང་སྟེ། སྔ་ལོ་དམིགས་བསལ་གྱི་ཚོགས་ཆེན་ཞིག་འཚོགས་པ་དེའི་ཐོག་དེ་སྔོན་ཕྱི་ལོ་ ༡༩༦༣ ལོར་གཏན་འབེབས་རོབ་ཙམ་བྱས་པའི་རྩ་ཁྲིམས་དེར་བསྒྱུར་བཅོས་གཏོང་རྒྱུ་དང༌། དེ་ལ་སྣོན་འཕྲིའི་བསྒྱུར་བཅོས་གཏོང་རྒྱུ་གང་ཡོད་གཏོང་རྒྱུའི་དོན་ལ་ཚོགས་ཆུང་ཞིག་བཙུགས་པ་ཡིན། དེ་དང་ཆབས་ཅིག་སྐབས་དེར་སྔོན་མའི་འགྲོ་སྟངས་ལས་བྱུང་བའི་བཀའ་བློན་རྣམས་དང༌། འཐུས་མི་ཚོ་བཅས་བསྒྱུར་བཅོས་གཏོང་རྒྱུ་ཡང་དེ་ཉིད་གཏན་འབེབས་བྱས་པ་རེད། དེའི་གོང་ནས་སྲིད་བློན་ལྟ་བུ་ཞིག་འོས་འགབ་ཡོད་མེད་དང༌། སྡེ་སྲིད་ལྷན་ཁང་ཞིག་བསྐོ་འཛུགས་བྱས་ན་འགབ་མིན་གོ་བསྡུར་གྱིས་བསམ་འཆར་མང་པོ་ཞིག་བསྡུས་པའི་མཐའ་མར་ང་ཚོ་རྒྱ་གར་ནང་གནས་ཡོད་པར་བརྟེན་ཕྱོགས་མང་པོར་བསྟུན་དགོས་སྟབས་དཀའ་ངལ་ཞིག་འཕྲད་ཡོང་གི་འདུག

དེར་བརྟེན་འདས་པའི་ལོ་སུམ་ཅུ་སོ་གཉིས་རིང་གནས་མུས་སུ་ཡོད་པའི་བཀའ་ཤག་རང་འཇགས་འཇོག་རྒྱུ་དང༌། བཀའ་བློན་རྣམས་འཐུས་མི་ཚོས་འོས་འདེམས་ཀྱིས་བསྐོ་རྒྱུའི་བསྒྱུར་བཅོས་ཤིག་བཏང༌། དེའི་རྗེས་འབྲེལ་གྱིས་ད་ལམ་ཁྱེད་རང་འཐུས་མི་གསར་པ་ཚོ་ཁག་ཅིག་ཐོན་ཏེ་རིམ་པ་གསར་པ་ཞིག་གི་སྒང་ལ་སླེབས་ཡོད། ཚོགས་ཆུང་བཙུགས་པ་དེའི་ཐོག་ནས་རྩ་བ་མ་འོངས་པའི་རྩ་ཁྲིམས་ཟིན་བྲིས་བཟོ་རྒྱུ་དང༌། མ་འོངས་པའི་རྩ་ཁྲིམས་ཀྱི་ཡིག་ཆ་ཞིག་ཡོད་པ་དེ་ལ་ཁུངས་བཅོལ་ཏེ་བཙན་བྱོལ་ལ་སྡོད་རིང་དེའི་ནང་ནས་ཇི་ཙམ་ལག་ལེན་དུ་འགེལ་ཐུབ་པ་རྣམས་ལག་ལེན་བསྟར་གྱི་ཡོད་ཀྱང༌། རྩ་ཁྲིམས་དེ་ནི་རང་དབང་གི་ལུང་པ་ཡོད་པ་ཞིག་ནང་ལག་ལེན་འགེལ་རྒྱུའི་ཡིག་ཆ་ཞིག་ཡིན་སྟབས། ང་ཚོ་བཙན་བྱོལ་ལ་སྡོད་རིང་དེ་དག་ཇི་མ་ཇི་བཞིན་ལག་ལེན་འཁེལ་ཐབས་མེད་པར་བརྟེན། མ་འོངས་པའི་མང་གཙོའི་རྩ་ཁྲིམས་བཟོས་པ་དང་ཆབས་ཅིག་ད་ལྟའི་བར་བརྒལ་གྱི་དུས་སྐབས་སམ། བཙན་བྱོལ་ལ་གནས་རིང་རྩ་འཛིན་བྱེད་རྒྱུའི་ཡིག་ཆ་ཞིག་བཟོས་ན་དེ་ནི་བཙན་བྱོལ་བའི་དངོས་ཡོད་གནས་ཚུལ་ལ་བསྟུན་ནས་བཟོས་པ་ཞིག་ཡིན་སྟབས། དེའི་ནང་གི་འབྲུ་དོན་གཞིར་བཟུང་ལག་ལེན་ཆ་ཚང་བསྟར་ཐུབ་པ་ཞིག་ཡོང་གི་ཡོད་པར་བརྟེན་བཅའ་ཁྲིམས་ཤིག་བཟོ་རྒྱུ་བྱས་པ་རེད།

རྩ་བའི་མ་འོངས་པའི་རྩ་ཁྲིམས་བཟོ་རྒྱུའི་ཐད་ང་ཚོའི་སེམས་ནང་དྲན་པའི་རྩ་དོན་འགའ་ཞིག་ཡོད་པ་ནི། མང་གཙོ་ནི་བརྗོད་མི་དགོས་པའི་གནད་དོན་ཞིག་ཡིན་པ་དང༌། རྒྱུ་མཚན་གནས་ཚུལ་གཞན་དག་མང་པོའི་ཐོག་ནས་མ་འོངས་པར་བོད་རང་དབང་ཐོབ་པའི་མཚམས་ལ་ངོས་ནས་བོད་གཞུང་གི་འགན་ཁུར་འགོ་ཁྲིད་མ་བྱས་ན་ལེགས་པར་ངོས་ནས་ཡིད་ཆེས་གཙང་མ་རྙེད་དེ་སེམས་ཐག་བཅད་ཟིན་པ་ཡིན། དེར་བརྟེན་མ་འོངས་པའི་བོད་ནི་དེ་སྔོན་ངོས་ནས་བཤད་ཟིན་པ་ལྟར་མི་མང་གིས་འོས་བསྡུ་བྱས་ཏེ་གཞུང་གི་འགོ་ཁྲིད་བསྐོ་དགོས་ཞེས་ཐག་བཅད་ནས་ཡོངས་བསྒྲགས་བྱས་ཡོད། དེ་ནི་རྩ་དོན་གཅིག་ཡིན། དེའི་སྐོར་ངོས་ནས་བསྐྱར་དུ་འགྲེལ་བཤད་རྒྱག་དགོས་དོན་མི་འདུག་རུང༌། དེ་ལྟར་བྱས་ན་མང་གཙོའི་ངོ་བོ་ཡོངས་སུ་རྫོགས་པ་ཞིག་ཚང་གི་ཡོད་པར་མ་ཟད། ཕྱོགས་གཞན་དག་མང་པོ་ནས་དགེ་མཚན་ཡོད་པ་ཞིག་ཡིན། སྔོན་མ་ ༡༩༦༣ ལོར་བཟོས་པའི་ཡིག་ཆེ་དེ་དང་བསྡུར་ན་༸རྒྱལ་བ་རིན་པོ་ཆེས་འགན་ཁུར་རྒྱུའི་ཐད་འགྱུར་བ་ཆེན་པོ་ཞིག་སོང་ཡོད་པ་དེ་ནི་དོན་ཚན་གཅིག་ཡིན།

ཅ༽ ལྟ་བའི་འཁྱེར་སོ་དང་། ཞི་བདེའི་བསྟི་གནས།

དེ་ནས་ང་ཚོའི་རྩ་བའི་ལྟ་བའི་འཁྱེར་སོ་ནི། བར་ལམ་ལོ་མང་རིང་འཛམ་གླིང་སྤྱིར་བཏང་གི་མི་སྣ་བོད་པའི་ཐོག་དོ་སྣང་ཡོད་མཁན་མང་པོའི་བློ་ལ་བསམ་ཚུལ་འཆར་སྒོ་གང་འདྲ་ཡོང་གི་ཡོད་དམ་ཞེ་ན། བོད་ལུང་པ་ནི་རང་བཞིན་མཛེས་སྡུག་ལྡན་ཞིང༌། མཁའ་རླུང་གཙང་མ་དང༌། ཞི་བདེའི་རང་བཞིན་ལྡན་པའི་སྣོད་ཀྱི་བཀོད་པ་ཡོད་པ། སྣོད་དེའི་ནང་འཚར་ལོངས་བྱས་པའི་བཅུད་ཀྱི་སེམས་ཅན་བོད་མི་རིགས་དེ་ཡང་རང་བཞིན་གཤིས་རྒྱུད་འཇམ་ཞིང་མཛའ་བརྩེའི་ཚོར་བ་ཡོད་པ། ངང་རྒྱུད་རིང་བ། བཞིན་འཛུམ་པ་བཅས་ཀྱི་རང་བཞིན་བག་ཡོད་ཀྱི་སྤྱོད་གཤིས་ཡོད་པ་ཞིག་མཐོང་གི་ཡོད། དེ་ནི་ང་ཚོས་ཞེན་ཁོག་བྱས་ནས་སོ་སོ་ཡག་པོ་ཡིན། བཟང་པོ་ཡིན་ཞེས་བཤད་པ་མ་ཡིན་པར། རང་བཞིན་མི་ཞིག་ཡིན་པའི་ཆ་ནས་དངོས་གནས་མཛའ་བརྩེའི་ཚོར་བ་དང༌། གཞུང་བཟང་པོ་སོགས་མིའི་ཡ་རབས་ཀྱི་སྤྱོད་པ་དེ་ཚོ་མི་གཞན་དག་ཚོས་ཆེད་དུ་གཉེར་ནས་རྩོལ་བ་བྱས་ཏེ་བསྒྲུབ་དགོས་པ་ཞིག་ཡིན་པ་དེ་རྣམས་ང་ཚོ་བོད་པའི་རང་གཤིས་ལ་དེ་དག་རང་ཆས་སུ་ཡོད་པ་འདི་ནི་རིན་ཐང་བྲལ་བའི་དངོས་པོ་ཡིན།

དེར་བརྟེན་མ་འོངས་པའི་བོད་དེ་དངོས་གནས་ཞི་བདེའི་བསྟི་གནས་ཤིག་བསྐྲུན་དགོས། ཁ་ནས་ང་ཚོས་སེམས་ཅན་ཐམས་ཅད་ཤོད་ཀྱི་ཡོད། ཁ་ནས་བཤད་པ་ཙམ་དུ་མ་ཟད་ལག་ལེན་སྒྲིག་འཛུགས་དང༌། སྒྲིག་སྲོལ་གྱི་འགྲོ་སྟངས་ཐད་ནས་ཀྱང་དངོས་གནས་ཞི་བདེའི་བསྟི་གནས་ཤིག་བཟོ་ཐུབ་ན་བོད་པར་ཕན་པ་ཙམ་དུ་མ་ཟད། བོད་ཀྱི་ཁྱིམ་མཚེས་ལུང་པ་རྣམས་ལའང་ཕན་གྱི་ཡོད། བོད་ཀྱི་ཁྱིམ་མཚེས་རྒྱལ་ཁབ་རྒྱ་དཀར་ནག་གཉིས་མི་གྲངས་མང་ཤོས་ཡིན་པའི་སྟོབས་ཆེན་གྱི་ལུང་པ་གཉིས་ཡིན་པར་བརྟེན། དེ་གཉིས་བརྒྱུད་ནས་འཛམ་གླིང་སྤྱི་ལ་ཡང་ཕན་ཐོགས་ཏན་ཏན་ཡོད་སྟབས། ང་ཚོས་ཞི་བདེའི་བསྟི་གནས་བཟོ་རྒྱུ་འདི་རྩ་བའི་ལྟ་བར་བཞག་ནས་དེ་དང་འབྲེལ་བའི་ཐབས་བྱུས་འཛིན་ཕྱོགས་ཀྱང་འཚེ་བའི་རིགས་གཏན་ནས་སྤངས་པའི་ལམ་ལ་འགྲོ་དགོས།

དངོས་ཡོད་གནས་ཚུལ་ལ་ཆ་བཞག་ནའང་ང་ཚོ་བོད་པས་དམག་གི་ཐོག་ནས་ལས་ཀ་བྱས་ན་ཕན་ཐོགས་ཡོང་རྒྱུ་མེད། སྤྱིར་བཏང་འཛམ་གླིང་ཡོངས་རྫོགས་དེང་སང་འགྱུར་བ་ཤིན་ཏུ་ཆེན་པོ་འགྲོ་གི་ཡོད། ལྷག་དོན་ཉེ་ཆར་ (Gulf) གནས་ཚུལ་བྱུང་བའི་རྗེས་ལ་མི་མང་པོའི་བསམ་བློའི་ནང་དེང་སང་བསམ་བློ་གསར་པ་ཞིག་གཏོང་དགོས་པའི་གནས་ཚུལ་སླེབས་ཡོད། གནས་ཚུལ་དེ་འདྲའི་འོག་ནས་ང་ཚོའི་མ་འོངས་པའི་བོད་དེ་ཞི་བདེའི་བསྟི་གནས་བཟོ་རྒྱུ་དང༌། དེ་དང་འབྲེལ་བའི་སྒྲིག་སྲོལ་འགྲོ་སྟངས་ཀྱང་དེ་མཚུངས་ཀྱི་ལྟ་བ་འདི་གཞི་ལ་བཞག་པའི་འགྲོ་སྟངས་ཤིག་བཀོད་ཐུབ་ན་བསམ་པའི་བསམ་ཚུལ་གཅིག་འདི་ཡིན།

ཆ༽ བཟང་སྤྱོད་ཀྱི་རིན་ཐང་དང་། ལུགས་གཉིས་ཟུང་འབྲེལ།

དེ་ནས་ང་ཚོ་མང་གཙོ་ཡང་དག་པ་ཞིག་དང༌། མང་གཙོའི་ངོ་བོ་ཡོངས་སུ་རྫོགས་པ་ཚང་བ་ཞིག་བྱས་ན། ད་ལྟ་ང་ཚོའི་འོས་བསྡུའི་འགྲོ་སྟངས་ཀྱི་ཐོག་ནས་ཕྲན་བུ་དཀའ་ངལ་འཕྲད་ཀྱི་ཡོད། གནས་ཚུལ་དེ་འདྲར་བསམ་བློ་གཏོང་སྟངས་ཆོས་ལུགས་རིས་མེད། དབྱིན་ཇིའི་ཚིག་ལ་སེ་ཁུ་ལར་ (Secular) ཞེས་པ་འདིར་མཁས་པ་ཚོས་གོ་དོན་ལེན་སྟངས་འདྲ་མིན་ཡོད་པ་རེད། ང་ཚོས་བསྒྱུར་བའི་ཚིག་ནང་ཆོས་ལུགས་རིས་མེད་ཅེས་བསྒྱུར་ཡོད། དེ་ལ་བསམ་བློ་གཏོང་རྒྱུ་ཡོད། གོང་དུ་བརྗོད་པའི་འཚེ་མེད་ཞི་བའི་ལྟ་བ་འདི་ཆོས་ཀྱི་སྙིང་པོ་ཡིན། ངོས་རང་ལ་རྣམ་ཀུན་ཚོད་དཔག་གིས་མཐོང་ཚུལ་ལ། སྐྱེ་བ་སྔ་ཕྱི་ཁས་བླངས་པའི་ནང་པའི་ཆོས་ཀྱི་ཐོག་ནས་གནས་ཚུལ་འགྲེལ་བཤད་མང་པོ་རྒྱག་རྒྱུ་ཡོད་པར་བརྟེན་ཁྱད་པར་ཕྲན་བུ་ཡོད་ངེས་ཀྱང༌། སྤྱིར་བཏང་བཤད་ན། མི་ལ་རང་ཆས་སུ་བཟང་པོའི་ཡོན་ཏན་ཡོད་པ་འདི་དག་གཞི་རྩར་བཞག་ནས། དེ་གོང་སྤེལ་གཏོང་རྒྱུ་དང༌། ནུས་པ་ཆེ་རུ་གཏོང་བའི་དོན་ལ་ཆོས་ལུགས་ཁག་བྱུང་བ་ལྟ་བུ་ཞིག་མཐོང་གི་འདུག

ཆོས་ལུགས་ཁག་གི་བསླབ་བྱའི་རྩ་བ་ནི་ང་རང་ཚོ་ལ་ལྷན་སྐྱེས་ཀྱི་བཟང་པོའི་ཡོན་ཏན་ཡོད་པ་འདི་དག་གཞི་རྩར་བཞག་ནས་ཆོས་ལུགས་ཀྱི་བསླབ་བྱ་རྣམས་ཐོན་ཡོང་བར་བརྟེན། ཡ་རབས་ཀྱི་བསམ་བློ་དང་བཟང་པོའི་སྤྱོད་པ་གཞི་ལ་བཞག་ནས་བཟོས་ན། མིང་ལ་ཆོས་བཏགས་རུང་མ་བཏགས་རུང་དོན་དག་ཆོས་ཀྱི་སྙིང་པོའི་ཐོག་སླེབས་ཀྱི་ཡོད། མིང་ལ་ཆོས་བཏགས་ན་ར་བ་ཆུང་དུ་འགྲོ་གི་ཡོད། མིང་ལ་ཆོས་མ་བཏགས་པར་མིའི་ལྷན་སྐྱེས་ཀྱི་བཟང་པོའི་ཡོན་ཏན་ཞེས་བཤད་ན་མི་ཡོད་ཚད་ལ་ཁྱབ་ཐུབ་པ་ཞིག་ཆགས་ཀྱི་ཡོད། དེ་འདྲའི་ཐོག་ནས་བལྟས་ན་དོན་གྱི་ལུགས་གཉིས་ཟུང་འབྲེལ་ལྟ་བུ་ཧ་ལམ་ཆགས་ཡོང་གི་ཡོད།

སྤྱིར་བཏང་མང་གཙོའི་རྩ་ཁྲིམས་འགྲོ་སྟངས་དེ་ཚོ་ནང་བཞིན་མ་ཡིན་པར། ང་ཚོའི་འདི་འཚེ་མེད་ཞི་བའི་ཡ་རབས་ཀྱི་ལྟ་བ་རྩ་བར་བཞག་ནས་གོ་རིམ་བསྒྲིགས་ན་དོན་གྱི་ཆ་ནས་རྣམ་ཀུན་ང་ཚོའི་ཁ་རྒྱུན་ལ་ཡོད་པའི་ཆོས་སྲིད་ཟུང་འབྲེལ་ཞེས་པའི་གོ་དོན་དེ་སླེབས་ཐུབ་པ་ཞིག་ཡིན། དོན་གྱི་ཐོག་ནས་བརྟག་ཡོང་དུས་སེ་ཁུ་ལར་ (Secular) ཞེས་པ་འདི་ཤིན་ཏུ་རན་པོ་ཡོད་པ་ཞིག་ཡིན། ང་རང་ཚོ་བོད་པའི་གནས་ཚུལ་ཐོག་ཡིན་ཡང་བསམ་བློ་གཏོང་རྒྱུ་ཏན་ཏན་ཡོད། རིགས་ཁ་ཤས་ཀྱིས་སེ་ཁུ་ལ་རི་སིམ་ (secularism) ཞེས་བརྗོད་དུས་གོ་བ་གཅིག་ལ་ཆོས་མེད་རིང་ལུགས་ལྟ་བུར་གོ་བཟོ་ཡོད།

ང་ཚོ་བོད་པའི་ལོ་རྒྱུས་ནང་དང༌། ད་ལྟའི་དངོས་ཡོད་གནས་ཚུལ་ལ་ཆ་བཞག་ནའང་བོད་ནང་མི་མང་པོ་ཞིག་གིས་དངོས་གནས་རང་སྲོག་བློས་བཏང་གི་དཀའ་ལས་རྒྱག་གི་ཡོད་པ་དེ་ཚོ་མང་པོ་ཞིག་སངས་རྒྱས་ཀྱི་བསྟན་པ་དང་འབྲེལ་བའི་གནས་ཚུལ་འོག་ནས་དཀའ་ལས་རྒྱག་གི་ཡོད་པ་རེད། ང་རང་སྒེར་གྱི་ངོས་ལ་ཆ་བཞག་ནའང་བོད་ཀྱི་རང་དབང་བསྒྲུབ་རྒྱུ་འདི་སྲིད་རྐྱང་པའི་རང་དབང་ཙམ་མ་ཡིན་པར། དེ་དངོས་གནས་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་རང་དབང་གི་འཐབ་རྩོད་ཅིག་ཡིན་པར་བརྟེན། ང་ཤཱཀྱའི་དགེ་སློང་ཞིག་གི་ངོས་ནས་དེ་ནི་བསོད་ནམས་གསོག་པའི་ཆ་རྐྱེན་ཞིག་རེད་བསམ་པའི་ཐོག་ནས་ལས་ཀ་འདིའི་ནང་འགན་འཁུར་གྱི་ཡོད། ཚིག་གི་གོ་བ་ལེན་ཕྱོགས་ཀྱི་ཐོག་ནས་སྐབས་རེ་མཐོང་སྣང་འདྲ་མིན་ཡོང་སྲིད་ཀྱང༌། དེ་ཚོའི་སྐོར་ང་རང་ཚོ་གོ་བསྡུར་ཞིབ་ཕྲ་བྱེད་རྒྱུ་ཡོང་གི་རེད། དེ་ནི་རྩ་དོན་གཅིག་རེད།

ཇ༽ དཔལ་འབྱོར་གྱི་ལམ་ལུགས་དང་། སྙིགས་དོར་བཅུད་ལེན།

ང་ཚོའི་དཔལ་འབྱོར་གྱི་ལམ་ལུགས་འགྲོ་སྟངས་སྐོར་སྤྱིར་བཏང་བྱས་ན། ང་རང་ཚོ་ནང་པ་སངས་རྒྱས་པའི་ཆོས་ཀྱི་ནང་ནས་སྤྱིར་སེམས་ཅན་ཐམས་ཅད་ཅེས་བརྗོད་པ་མ་ལས་མི་དང་སེམས་ཅན་སྲོག་ཆགས་གཞན་དག་དབྱེ་འབྱེད་བྱས་མེད་ལ། ཡང་སྒོས་ཐེག་པ་ཆེན་པོའི་ཆོས་ནས་སེམས་ཅན་ཐམས་ཅད་ཀྱི་སྡུག་བསྔལ་བསལ་རྒྱུ་དང༌། བདེ་བ་བསྒྲུབ་པའི་ཁུར་རང་གི་འཁུར་དགོས་ཞེས་པའི་བསླབ་བྱ་ཤུགས་ཆེན་པོ་ཞིག་ཡོད་སྟབས་དེ་འདྲའི་ཐོག་ནས་བལྟས་ན། འཛམ་གླིང་ཐོག་དཔལ་འབྱོར་གྱི་འགྲོ་ལུགས་མང་པོ་ཡོད་པའི་ནང་ནས་སྤྱིར་བཏང་འཛམ་གླིང་ཡོངས་ལ་སྤྱི་ཚོགས་རིང་ལུགས་ཞེས་པའི་འགྲོ་སྟངས་ཤིག་ཡོད།

ཡང་རྒྱ་མི་དང༌། དམར་པོའི་རྒྱལ་ཁབ་ཚོས་མིང་ལ་སྤྱི་ཚོགས་རིང་ལུགས་ཞེས་བཏགས་ཡོད་ཀྱང༌། དོན་ངོ་མ་བཟོ་པའི་ཁེ་ཕན་དངོས་ལ་གཏུགས་ཡོང་དུས་གནས་ཚུལ་མི་འདྲ་བ་མང་པོ་ཡོད་པ་ཞིག་རེད། འཛམ་གླིང་སྤྱི་མོས་ཀྱི་སྤྱི་ཚོགས་རིང་ལུགས་ཀྱི་ལྟ་བ་དེ་ལྟ་བུའི་འགྲོ་སྟངས་ནས་བརྩིས་ན། ནང་པ་སངས་རྒྱས་པའི་ཆོས་དང་མཐུན་ཤས་ཆེ་བ་ཡོད་པ་ཞིག་ཡིན། ཡིན་ན་ཡང་དོན་ངོ་མ་དེང་སང་འཛམ་གླིང་གི་ཉམས་མྱོང་མང་པོ་ཞིག་ནས་དངོས་ཡོད་གནས་ཚུལ་ཐོག་མིའི་ལྷན་སྐྱེས་ཀྱི་གཤིས་ཀར་རང་ཉིད་སྒེར་ལ་ཁ་ཡོད་ལག་ཡོད་ཀྱི་ཁེ་ཕན་ཞིག་མེད་ན། སྤྱི་པའི་མིང་གི་ཐོག་ནས་གང་ཞིག་བྱས་ཀྱང་སེམས་ཁུར་མ་འདང་བའི་གནས་ཚུལ་ཞིག་ཡོང་བ་དང༌། དེས་རྐྱེན་པས་དཔལ་འབྱོར་དང་། དེ་བཞིན་རིག་གཞུང་དང༌། ཚན་རིག འཕྲུལ་ཆས་སོགས་གང་ལ་ཡིན་ཡང་ཇི་ཙམ་སྒེར་ལ་ཁེ་ཕན་མང་བ་ཡོད་ས་དེར་དེ་ཙམ་གྱིས་ཡར་རྒྱས་ཡོད་པ་དེ་དངོས་ཡོད་གནས་ཚུལ་ཆགས་ཡོད།

ང་ཚོའི་མ་འོངས་པའི་དཔལ་འབྱོར་ལམ་ལུགས་ཐོག་གི་ལྟ་བའི་འཁྱེར་སོ་འདི་ང་རང་སྒེར་གྱི་ངོས་ནས་བཤད་ན་དེ་གཉིས་ཀ་ནས་ལེགས་ཆ་ལེན་རྒྱུར་བསམ་བློ་གཏོང་རྒྱུ་མེད་དམ་སྙམ་གྱི་འདུག གཞི་རྩ་ང་རང་རྩ་ཁྲིམས་བཟོ་རྒྱུར་མཁས་པ་ཞིག་མིན་ལ། དཔལ་འབྱོར་ལོངས་སྤྱོད་ཀྱི་འགྲོ་སྟངས་ཤེས་མཁན་ཞིག་ཀྱང་མིན། འོན་ཀྱང་ང་རང་ཚོ་རིམ་པས་གོ་བསྡུར་བྱེད་རྒྱུ་ཡོང་གི་རེད། མ་འོངས་པའི་དཔལ་འབྱོར་འགྲོ་སྟངས་འདི་ཡང་རྩ་དོན་གལ་ཆེ་ཞིག་ཡིན།

ཉ༽ རྩ་དོན་གྱི་རྩ་ཁྲིམས་དང་། ཁྲིམས་བཟོ་ལྷན་ཚོགས།

མ་འོངས་པའི་རྩ་ཁྲིམས་དེ་རྩ་དོན་དེ་དག་གི་བསམ་བློའི་ཁྱེར་སོའམ། སྲིད་བྱུས་ལ་བརྟེན་ནས་བཟོ་རྒྱུ་ཡིན། ད་ལྟ་བར་བརྒལ་དུས་སྐབས་ལ་རྩ་འཛིན་བྱེད་རྒྱུའི་བཅའ་ཁྲིམས་འདི་ཡང་དེ་དང་འགྲོས་མཐུན་པའི་གོམ་རིམ་དང་པོའི་ཡིག་ཆ་ཞིག་ཡིན། དེ་དག་ནི་རྩ་ཁྲིམས་བསྐྱར་ཞིབ་ཚོགས་ཆུང་ནས་བསམ་བློ་བཏང་བ་དང༌། དེ་བཞིན་བྱེས་འཁོད་མི་མང་གཙོ་བོར་གྱུར་པའི་བོད་ནང་འབྲེལ་བ་བྱེད་ཐུབ་སའི་བོད་མི་ནང་ཁུལ་ནས་བསམ་འཆར་གང་ཐུབ་བསྡུས་པའི་ལེགས་ཆའི་བསམ་འཆར་རྣམས་བསྣན་ཡོད། དེ་རིང་འདིར་ཁྱེད་རང་ཚོ་སྐབས་བཅུ་གཅིག་པའི་སྤྱི་འཐུས་རྣམས་གོང་དུ་བརྗོད་པ་བཞིན་སྤྱི་འཐུས་འོས་བསྡུ་བྱེད་སྟངས་དང༌། མཐའ་མའི་གཏན་འབེབས་བྱེད་སྟངས་ལམ་གསར་པ་ཞིག་གི་ཐོག་ནས་གཏན་འཁེལ་བ་མ་ཟད། ད་རེས་ཀྱི་ལས་དུས་འདི་ཁྲིམས་བཟོ་ལྷན་ཚོགས་ལྟ་བུ་ཞིག་ཡིན་པས། བཙན་བྱོལ་བོད་མིའི་བཅའ་ཁྲིམས་དག་ལ་ཁྱེད་རང་ཚོས་ཉིན་བསྟུད་དེ་བགྲོ་གླེང་དང་གོ་བསྡུར་མཐིལ་ཕྱིན་པ་ཞིག་བྱེད་དགོས་པ་དང༌། ཡང་ཕྱོགས་མཐའི་བསམ་འཆར་རྣམས་ལ་ཡང་ཞིབ་འཇུག་བྱས། གང་དགའ་ཅི་ལེགས་ཀྱི་དགོངས་པ་ཡག་པོ་བཞེས་ཏེ་གཏན་འབེབས་བྱེད་ཐུབ་པ་དགོས་པ་ནི་ལས་འགན་གཅིག་ཡིན།

ཡང་ཅི་སྟེ་ངེས་མེད་ཀྱི་རྩ་དོན་གལ་ཆེ་བ་འགའ་ཞིག་ཁྱེད་རང་འཐུས་མི་ཚོའི་བློར་མ་ཆུད་པ་ཡོད་ཚེ། དོན་ཚན་ཁ་ཤས་མི་མང་རང་ལ་མང་མོས་འོས་བསྡུའི་ཐབས་ལམ་ལ་བསམ་བློ་གཏོང་ཆོག་གི་རེད། གང་ལྟར་རྣམ་ཀུན་ནས་ངའི་ལྟ་བ་ནི་མིས་བཟོས་པའི་ཡིག་ཆ་ཡག་པོ་ཞིག་བྱུང་ན། འཛམ་གླིང་སྤྱི་ཡོངས་ནས་ཀྱང་ང་ཚོ་བོད་པར་རྒྱབ་སྐྱོར་དང་ཤ་ཚ་ད་ཕན་ཡང་ལོ་རེ་བཞིན་མི་སྡོད་པ་ཇེ་ཆེར་འགྲོ་གི་ཡོད་ལ། ད་དུང་ཡང་ང་ཚོར་རྒྱབ་སྐྱོར་བྱེད་མཁན་དེ་དག་གིས་གདེང་ཚོད་དང་ལྡན་པའི་སྒོ་ནས་བོད་དོན་ལ་རྒྱབ་སྐྱོར་ཤུགས་ཆེ་རུ་གཏོང་གི་རེད་ལ། བོད་ནང་ལ་ཆ་བཞག་ནའང་ཤུགས་རྐྱེན་ཆེ་རུ་འགྲོ་གི་རེད། དེང་སང་རྒྱ་མི་རིགས་ལ་ཆ་བཞག་ན་ཡང་རྒྱ་མི་མང་པོ་ཞིག་གིས་བོད་པའི་གནས་ཚུལ་ལ་དོ་སྣང་བྱས་ནས་ཤ་ཚ་གསར་པ་ཞིག་སླེབས་ཡོད། གནས་ཚུལ་དེ་ལ་ཡང་ཕན་ཐོགས་ཡོང་གི་རེད། ང་རང་ཚོའི་རང་དབང་གི་བདེན་མཐའ་གསལ་ལ་ཉེ་བའི་སྐབས་འདིར་ལམ་སྟོན་འདྲ་ཆགས་ཆགས་བཟོས་པ་མ་ཡིན་པར། ངོ་མའི་ལག་ལེན་འཁེལ་ངེས་ཀྱི་སྟ་གོན་སྤུས་དག་པོ་ཞིག་བྱ་རྒྱུ་ཛ་དྲག་གནས་ཚུལ་ཆགས་ཡོད།

ང་ཚོ་བཙན་བྱོལ་ལ་གནས་རིང་༸རྒྱལ་བ་རིན་པོ་ཆེས་འགན་འཁྱེར་རྒྱུའི་སྐོར། ང་ཚོའི་རང་དབང་མ་ལོན་བར་ངོས་ནས་འགན་འཁྱེར་ན་དགེ་མཚན་ཡོད་པ་མཐོང་གི་འདུག ཁྱད་པར་ནི། མ་འོངས་པའི་རྩ་ཁྲིམས་ནང་༸རྒྱལ་བ་རིན་པོ་ཆེས་འགན་འཁྱེར་རྒྱུ་དེ་རྩ་བ་ནས་ཡོད་པ་མ་རེད། ད་ལྟའི་བར་བརྒལ་དུས་རིང་ལ་ངོས་ནས་འགན་འཁྱེར་རྒྱུ་ཡིན། འོན་ཀྱང་ལག་ལེན་འགེལ་སྐབས་མང་གཙོའི་ངོ་བོ་ཡོངས་སུ་ཚང་བ་ཞིག་གང་ཐུབ་ཀྱིས་བྱེད་དགོས། དེ་འདྲའི་ཁྱད་པར་ཕྲན་བུ་ཡོད། ངོས་ནས་ཞུ་དགོས་པ་འདི་ཡིན།

ཏ༽ བོད་རྒྱའི་འབྲེལ་བ་དང་། གཉིས་མེད་ཀྱི་བགྲོད་ལམ།

ང་རང་ཚོ་རིམ་པས་གོ་བསྡུར་ཡོང་རྒྱུ་ཡང༌། ད་ལྟ་བོད་རྒྱའི་འབྲེལ་བའི་སྐོར་གནས་སྟངས་གསར་པ་ཞིག་ཐོག་སླེབས་ཡོད། བར་སྐབས་བདུན་ཅུ་དོན་དགུ་ལོ་ནས་བཟུང་བོད་རྒྱའི་དབར་ཐད་ཀར་འབྲེལ་བ་བྱུང་ཞིང༌། འབྲེལ་བ་དེ་གཞིར་བཟུང་བར་ལམ་ངོས་ནས་གྲོས་འཆར་ཁ་ཤས་བཏོན་ཡོད། དེ་ནས་ད་བར་མཐུན་པའི་ཕྱོགས་ནས་གྲུབ་འབྲས་གང་ཡང་བྱུང་མེད་པ་དང༌། མི་མཐུན་པའི་ཕྱོགས་ང་རང་ཚོ་བོད་མི་ནང་ཁུལ་ནས་ངོས་ཀྱི་གུ་བཤངས་བྱས་པ་འདི་ཐལ་དྲགས་འདུག་ཅེས་བསམ་འཆར་ཕྲན་བུ་ཡོང་གི་ཡོད་པ་རེད། གལ་ཆེ་ཤོས་བོད་ནང་རྒྱ་མི་ཕོན་ཆེན་པོ་ཡོང་བ་འདི་དང༌། བོད་ནང་འགྲོ་བ་མིའི་ཀུན་སྤྱོད་ཐོབ་ཐང་བརྡལ་བཤིག་ཚད་ལས་བརྒལ་བ་བཏང་ཐོག བསམ་ཡུལ་ལས་འདས་པའི་མནར་གཅོད་གཏོང་བའི་ཛ་དྲག་གི་གནས་ཚུལ་འདི་དག་རྒྱུན་གཅོད་ཐུབ་པའི་དམིགས་ཡུལ་བཅངས་ནས་གུ་བཤངས་བྱས་ཀྱང་དེ་ལ་གྲུབ་འབྲས་སོན་མེད།

དེར་བརྟེན་ཁ་སང་གསུམ་བཅུའི་དུས་དྲན་གྱི་གསུང་བཤད་ནང་ཡོངས་བསྒྲགས་བྱས་ཏེ་ངའི་ངོས་ནས་ད་ཕན་འགྲིགས་འཇགས་ཡོང་བའི་དོན་ལ་སྒོ་གང་ས་ནས་གུ་བཤངས་བྱས་པ་ཡིན་ཀྱང་གྲུབ་འབྲས་མ་སོན་པར་བརྟེན་ད་ཆ་སླད་ཀྱི་ཟླ་ཤས་ནང་ཚུད་དུ་རྒྱ་ཕྱོགས་ནས་རྣམ་འགྱུར་གསར་པ་ཞིག་མ་བསྟན་ན། སྔོན་མ་ངོས་ནས་ཡོ་རོབ་གྲོས་ཚོགས་ནང་བཤད་པའི་དོན་ཚན་ནང་གི་བོད་པས་ཕམ་ཁ་ཁུར་བའི་དོན་དེ་དག་རང་བཞིན་རྩིས་འགྲོ་མེད་པ་ཆགས་རྒྱུ་རེད་ཅེས་བརྗོད་ཡོད། ད་ཆ་བོད་རྒྱའི་དབར་འབྲེལ་བ་བྱེད་ཕྱོགས་སྐོར་ངོས་ནས་མི་གཞན་ལ་ཡང་བཤད་མུས་ལྟར། ང་ཚོའི་མདུན་གྱི་ཅོག་ཙེ་སྟོང་པ་བཟོས་ཡོད། དེའི་ཐད་ཕྱི་ཕྱོགས་བོད་མིའི་གྲོགས་པོ་ཚོ་ཡིན་ནའང་རུང༌། ང་ཚོ་བོད་མི་ནང་ཁུལ་ཡིན་ནའང་རུང༌། བོད་རྒྱའི་དབར་གྱི་གནད་དོན་འདི་འཚེ་མེད་ཞི་བའི་ལམ། མི་དང་མིའི་འབྲེལ་བའི་ཐོག་ནས་ཐག་གཅོད་ཡོང་ཐབས་ཤིག་བྱེད་དགོས། དེ་མིན་གྱི་འགྲོ་ལམ་གཉིས་པ་ཞིག་གཏན་ནས་མེད། ལམ་དེ་ཁོ་ན་བརྒྱུད་དེ་འགྲོ་སྟངས་ཇི་ལྟར་བྱེད་དགོས་སྐོར། སྤྱི་འཐུས་གཙོ་བོར་གྱུར་པའི་ཁྱེད་རང་ཚོས་བསམ་བློ་གཏོང་དགོས། གང་འདྲ་ཞིག་བྱེད་པ་དགའ། ད་ཕན་གྱི་བྱེད་ཕྱོགས་དང༌། ང་ཚོའི་གནས་སྟངས་འདི་འདྲ་ཞིག་ཐོག་གནས་ཡོད། ད་ཆ་མ་འོངས་པའི་བྱེད་ཕྱོགས་ཇི་ལྟར་བྱེད་འགབ་རིམ་བཞིན་བསམ་བློ་གཏོང་རྒྱུ་འདི་ལས་འགན་ཆེན་པོ་ཞིག་ཡིན།

ཐ༽ སྤྱི་འཐུས་ཀྱི་ལས་འགན་དང་། སྤྱི་དོན་ཚགས་ཚུད།

ད་ལམ་སྤྱི་འཐུས་གསར་པ་སླེབས་པ་འདི་དག་དེ་སྔ་ལམ་སྲོལ་ཡོད་པའི་ཆོལ་གསུམ་ཆོས་བརྒྱུད་དང་བཅས་པའི་ཐོག་ནས་ཡོང་བ་རེད། སྔོན་མ་ནས་རྟག་ཏུ་སྐད་ཆ་ཡོང་གི་ཡོད་པ་ལྟར། རྩ་བའི་བསྡུ་ཁུངས་དེ་དག་ནས་ཡོང་བ་ཡིན་ན་ཡང༌། སྤྱི་འཐུས་ནང་སླེབས་ཚར་རྗེས་སྤྱི་མི་བྱས་ནས་སྡོད་དགོས། དེ་སྔའི་ཉམས་མྱོང་ནས་སྐབས་རེ་སྤྱི་པའི་དོན་དག་ལ་སྐད་ཆ་ཤོད་པའི་སྐབས་སུ་ཚོགས་པ་ཁ་ཤས་ཕར་འཚོལ་བར་འགྲོ་དགོས་ཀྱི་ཡོད་པ་དང༌། སོ་སོའི་སྒེར་གྱི་ཐོབ་ཐང་རྩོད་རྒྱུའི་ཐོག་སླེབས་ན་ཕར་འཚོལ་བར་འགྲོ་མ་དགོས་པར་ཚུར་སྔོན་དང་པོར་ཐོན་ཡོང་གི་ཡོད་པ་དེ་ལ་སྙིང་པོ་གང་ཡང་མི་འདུག

ང་རང་ཚོས་གང་བྱེད་དགོས་ཟེར་ན། སྤྱི་པ་ཚགས་ཚུད་ཡག་པོ་ཡོང་བ་བྱེད་དགོས། དེ་ལྟར་བྱུང་ན་སྤྱི་པ་དེའི་ཁོངས་གཏོགས་ལ་ཡོད་པ་ཚང་མར་ཁེ་ཕན་ཡོད་ཡོད་པ་དང༌། བདེ་སྐྱིད་ཡོད་ཡོད་པ། འདོད་དོན་འགྲུབ་འགྲུབ་པ་ཡིན། སྤྱི་པ་ཚགས་ཚུད་པོ་མ་བྱུང་ན། ཉིན་གཅིག་ཐོབ་ཐང་རྩོད་ས་མེད་པ་ཆགས་ཀྱི་རེད། ད་ལྟ་ང་ཚོར་ཐོབ་ཐང་རྩོད་ས་ཡོད་པ་འདི་སྤྱི་པའི་སྒྲིག་འཛུགས་ཤིག་ཡོད་པ་འདི་ལ་བརྟེན་ནས་བྱུང་བ་རེད། དེར་བརྟེན་སྤྱི་འཐུས་ནང་སླེབས་པ་ཁྱེད་རང་ཚོ་ཚང་མས་བསམ་པ་རྣམ་དག་གི་སྤྱི་མི་ཞིག་བྱས་ཏེ་སྤྱི་འཐུས་ནང་སྡོད་རིང་སོ་སོའི་རྐུབ་སྟེགས་བོད་མི་སྤྱི་བོ་གནམ་བསྟན་ཡོངས་ཀྱི་ཚབ་བྱེད་མཁན་གྱི་སྤྱི་མི་ཞིག་ཡིན་བསམ་པའི་འདུ་ཤེས་ག་དུས་ཡིན་ཀྱང་མ་བརླག་པ་དང༌། མ་བརྗེད་པའི་ཐོག་ནས་འགན་འཁྱེར་ཐུབ་པ་བྱུང་ན་ཡག་པོ་ཡོང་གི་རེད། འདི་གནད་འགག་མཐོང་གི་འདུག ཚང་མར་བཀྲ་ཤིས་བདེ་ལེགས་ཡོད། ཧུར་ཐག་གནང་རོགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༡ ཟླ་ ༧ ཚེས་ ༤ ཉིན་བོད་མི་མང་སྤྱི་འཐུས་སྐབས་བཅུ་གཅིག་པའི་ཚོགས་གཙོ་ཟམ་གདོང་སྤྲུལ་སྐུ་བློ་བཟང་བསྟན་འཛིན་དང༌། ཚོགས་གཞོན་བྱ་དུར་བཟང་པོ་རྣམ་གཉིས་དམ་འབུལ་སར་སྩལ་བའི་བཀའ་སློབ།

ཀ༽ དམིགས་བསལ་གྱི་གོ་ཐོབ་དང་། དེ་མཚུངས་ཀྱི་ལས་འགན།

ཚོགས་གཙོ་བགྲེས་གཞོན་གཉིས་གཏན་འཁེལ་ནས་དམ་འབུལ་གནང་སྟེ་ཡག་པོ་བྱུང༌། བཀྲ་ཤིས་བདེ་ལེགས་ཞུ་གི་ཡིན། ཁ་སང་བཀའ་མོལ་བྱུང་བ་བཞིན། བར་དེར་བཅའ་ཁྲིམས་བཟོ་རྒྱུ་རྣམས་ཁྱེད་རང་ཚོ་ཚང་མས་སེམས་ཁུར་བླངས་ཏེ་གཏན་འབེབས་གཙང་མ་ཡག་ཐག་ཆོད་བྱུང་བ་རེད། བྱས་འབྲས་དང་པོ་དེ་ཆགས་ཡོད། ཧ་ཅང་དགའ་པོ་བྱུང༌། ཐུགས་རྗེ་ཆེ།

ཚང་མས་མཁྱེན་གསལ་རེད། ད་ལྟ་ང་ཚོས་ལས་ཀ་བྱས་པ་ལས་བྱེད་རྒྱུ་མང་བ་བསྡད་ཡོད། འདིར་སྤྱི་འཐུས་ལ་སླེབས་པ་སོ་སོར་སྤྱི་ཚོགས་ཀྱི་ནང་ལ་མིང་ཞིག་དང༌། ཐོབ་ཐང་དང་དབང་ཆ་དམིགས་བསལ་ཞིག་ཡོང་གི་ཡོང་གི་ཡོད། དེ་གཞིར་བཟུང་ལས་འགན་ཞིག་ཀྱང་སླེབས་བསྡད་ཡོད། ཕྱོགས་གཅིག་ནས་མི་མང་གིས་རེ་བ་བརྒྱབ་པ་དང༌། ཕྱོགས་གཅིག་ནས་ང་རང་ཚོའི་དུས་ཚོད་གཉན་འཕྲང་འདི་འདྲ་ཞིག་གི་འོག་ལ་འགན་འཁྱེར་མཁན་ཁྱེད་ཚོ་ཚང་མས་སོ་སོའི་འགན་ཁུར་སྙིང་ལ་བཅངས་ནས་ལྷག་བསམ་རྣམ་དག་གི་ཐོག་ནས། ད་ལྟ་ལས་ཀ་འགོ་འཛུགས་གྲ་འགྲིགས་པོ་ཡག་ཐག་ཆོད་བྱུང་བ་རེད། ད་དུང་ལོ་ནས་ལོ་བསྟུད་ནས་ལས་ཀའི་འགན་ཁུར་འཕྱུག་པ་མེད་པ་ཡོང་ཐུབ་རྒྱུར་ཚང་མས་ཧུར་ཐག་གནང་རོགས་ཞུ་རྒྱུ་ཡིན།

ད་ལྟ་བར་དུ་གོ་བསྡུར་བྱེད་པའི་སྐབས་ལ་གང་འདྲ་ཡོང་གི་འདུག གོ་བསྡུར་གསང་པོ་དང༌། འཁྲོལ་པོ་ཡོང་གི་འདུག་གམ། དེ་ཧ་ཅང་གལ་ཆེན་པོ་རེད། སྐད་ཆ་ཤོད་ས་དང༌། གོ་བསྡུར་བྱེད་ས་དེར་ལྷུག་པོ་བྱས་ནས་བཤད་རྒྱུ་ཡོད་པ་ཞིག་དང༌། མདུན་དེར་བཤད་པ་དེ་མིན་ཙམ་ཞིག་རྒྱབ་ལོགས་ལ་བཤད་རྒྱུ་མེད་པ་ཞིག་བྱུང་ན་ཡག་པོ་འདུག ཐའེ་ཝན་གྱི་ཚོགས་འདུའི་སར་རྒྱག་རེས་བརྒྱབ་པའི་སྐད་ཆ་འདུག ང་ཚོར་དེ་འདྲ་བྱུང་ཡོད་ཀྱི་མ་རེད། གོ་བསྡུར་ལྷུག་པོ་དགོས་པ་དེ་ཤིན་ཏུ་གལ་ཆེན་པོ་རེད། གོ་བསྡུར་ལྷུག་པོ་དང་གསང་པོ་བྱས། དངོས་གནས་སྤྱི་པའི་དོན་དག་ལ་བསམ་བློ་བཏང་ནས་ལྷག་བསམ་རྣམ་དག་གིས་སོ་སོས་སེམས་ཁུར་བླངས་པའི་སྐད་ཆ་བཤད་ན་སོ་སོའི་མོས་པ་དང༌། ལྟ་བ་མི་འདྲ་བའི་དབང་གིས་སྐབས་རེ་རྩོད་པ་ཐུག་རེས་ཡོང་མདོག་ཁ་པོ་རེད། དེ་ལ་གནད་འགག་ཡོད་པ་མ་རེད། ཕྱོགས་གཉིས་ཀ་ནས་དངོས་གནས་རང་ལྷག་བསམ་རྣམ་དག་གི་ཐོག་ནས་མདུན་དེར་སྐད་ཆ་གང་བཤད་པ་ལས། དེའི་བསམ་ཕུགས་ལ་གནས་ཚུལ་གཞན་དག་ཅིག་འཚང་བསྡད་པ་མིན་སྟབས་ཐེངས་མ་གཅིག་གཉིས་ཕན་ཚུན་གཅིག་གིས་གཅིག་ལ་རྣམ་རྟོག་འདྲ་པོ་ཆགས་པ་ཡིན་ནའང༌། ཉིན་ནས་ཉི་མ་བསྟུད་དེ་དུས་ཚོད་བསྲིངས་པའི་སྐབས་ལ་གཅིག་གིས་གཅིག་ལ་དངོས་གནས་ཐུན་མོང་མ་ཡིན་པའི་སྙིང་ཉེ་པོ་དང༌། མཛའ་པོ་ཆགས་ཐུབ་པ་ཞིག་ཡོང་གི་རེད།

ཡང་སྐབས་རེ་ཁ་ནས་བཤད་པ་དེའི་སྦུག་རྩ་དེར་དོན་དག་གཅིག་འདྲེས་ཏེ་ཤོད་རེས་འདྲ་མིན་ཡོང་སྐབས་གང་འཚམ་ནས་སེམས་ཀྱི་ནང་ལ་འཁོན་འཛིན་སླེབས་པ་སོགས་ཀྱི་ཐོག་ནས་ཤོག་ཤོག་བསྒྲིལ་བྱེད་པའི་གནས་ཚུལ་ཆགས་ན་ཧ་ཅང་ཐབས་སྐྱོ་པོ་རེད། གང་ལྟར་ཕན་རྒྱུའི་ཚབ་ལ་སྐྱོན་ལྷགས་པ་དེ་འདྲ་ཡོང་གི་རེད། མདོ་དོན་སྙིང་པོ་ཚང་མས་དམ་བཅའ་བཞག་པ་ལྟར་སྤྱི་པའི་དོན་དག་ལ་ལྷག་བསམ་བཅངས་ཏེ་སྤྱི་མི་ཞིག་བྱས་ནས་སྡོད་རྒྱུ་དེ་གཙོ་བོ་རེད། དེ་གལ་ཆེན་པོ་རེད།

ཁ༽ སྲི་ཞུ་བའི་ཤེས་ཡོན་དང་། ཚགས་ཚུད་ཀྱི་ལས་ཐབས།

ད་ཕན་ལོ་གང་འཚམ་ཕྱིན་པའི་རིང་གི་ཉམས་མྱོང་ལ་གཞིགས་ན། ལས་ཀར་དངོས་གནས་བྱས་འབྲས་ཐོན་པ་ཡག་པོ་ཡོང་བའི་རྩ་བ་ལས་བྱེད་པར་རག་ལས་ཀྱི་ཡོད། ལས་བྱེད་པ་ཚོ་ཤེས་ཡོན་གྱི་གནས་ཚད་ལོངས་པ་དགོས་ཀྱི་འདུག སྔོན་མ་ང་ཚོ་བཙན་བྱོལ་ལ་འབྱོར་འཕྲལ་སྐབས་སུ་ཟ་སྐད་འཐུང་སྐད་ཤེས་ཙམ་དེ་འདྲར་རེ་བཅོལ་བྱེད་དགོས་པ་བྱུང་ཡོད། ལྔ་བཅུ་ང་དགུ་དང༌དྲུག་ཅུའི་ནང་ལ་ཁྱེད་རང་ཚོ་མང་པོ་ཞིག་ཕྲུ་གུ་ཆུང་ཆུང་བྱས་ནས་བསྡད་ཡོད་ལ། ཁ་ཤས་ནི་སྐྱེ་རྒྱུ་ཡང་རེད། དེང་སང་གི་དུས་ཚོད་ལ་ང་ཚོའི་ལས་ཀ་གཞི་རྒྱ་ཆེ་རུ་ཕྱིན་པ་དང་། གནས་ཚད་ཀྱང་མཐོ་རུ་ཕྱིན་པའི་སྐབས་ལ། སྐད་ཡིག་ཤེས་ཙམ་ཞིག་གིས་མི་འགྲིགས་པར་ཆབ་སྲིད་དང༌། དཔལ་འབྱོར། གཞིས་ཆགས་ཀྱི་ལས་དོན་གང་འདྲ་ཞིག་ཡིན་ནའང༌། ལས་ཀ་དེ་ག་དེ་གའི་སྡེ་ཚན་གྱི་ནང་ལ་ལས་རིགས་དེ་གར་ཆེད་གཉེར་གྱི་སློབ་སྦྱོང་ཡོད་མཁན་དེ་འདྲ་དགོས་ཀྱི་འདུག རིམ་པས་རིགས་གཅིག་རྐང་འཛིན་གྱི་ཤེས་ཡོན་ཡོད་མཁན་དེ་འདྲ་ནས་ལས་ཀ་བྱེད་དགོས་པ་ཞིག་དངོས་ཡོད་གནས་ཚུལ་གྱིས་ཆགས་ཡོང་གི་ཡོད། དེའི་ཐོག་ལ་ལྷག་བསམ་དགོས་པ་ནི་ཤིན་ཏུ་གལ་ཆེན་པོ་རེད།

དེ་འདྲའི་ལས་བྱེད་པ་ཚོའི་སྒྲིག་འཛུགས་ཡོད་པ་དེ་ཡང་ཆོས་ཀྱི་ཐོག་ནས་བཤད་ན། ལས་འབྲས་དཔང་འཕེར་དང་། སྤྱིར་བཏང་འཇིག་རྟེན་གྱི་མི་སྤྱོད་ཀྱི་ཐོག་ནས་བཤད་ནའང༌། ང་ཚོ་དུས་ཚོད་གཉན་འཕྲང་འདི་འདྲ་ཞིག་གི་སྒང་ལ་བོད་རྒྱ་ཆེའི་མི་མང་གིས་ང་ཚོར་རེ་བ་དེ་འདྲ་ཞིག་རྒྱག་གི་ཡོད་པས། བོད་མི་མི་རེ་ངོ་རེའི་ཆ་ནས་སེམས་ཀྱི་ནང་ལ་རྡོག་ཁྲེས་རེ་འཁྱེར་ནས་ཧུར་ཐག་བྱེད་རྒྱུ་དེ་གལ་ཆེན་པོ་རེད།

ད་ལྟ་ཕན་ལ་ང་ཚོས་གཞེན་སྐུལ་བྱེད་པ་ཙམ་ལས། དེ་ལས་ལྷག་པའི་ལས་བྱེད་མི་རེ་ངོ་རེའི་ཆ་ནས་བག་ཟོན་སླེབས་ཐབས། དཔེར་ན། ངས་ཡག་པོ་བྱས་ན་མ་གཏོགས་འདིའི་ཐོག་ནས་དཀའ་ངལ་འཕྲད་ཀྱི་རེད། འདིའི་ཐོག་ནས་ཅིག་ཡོང་གི་རེད་བསམ་པའི་ཞེད་སྣང་འཚེར་སྣང་ཡོང་རྒྱུའི་ཆ་རྐྱེན་དེ་ཙམ་ཡོད་པ་མ་རེད། རིགས་གཅིག་ལ་དེ་ཚོའི་གྲས་དགོས་ཀྱི་ཡོད་པ་ལྟ་བུ་ཞིག་འདུག གཞེན་སྐུལ་བྱས་པ་གཅིག་པུར་མ་བཞག་པར་དེ་མིན་པའི་ཕྱོགས་ནས་ཐབས་ཤེས་གཞན་དག་བྱེད་རྒྱུ་གང་ཡོད་པ་ལ་བསམ་བློ་གཏོང་དགོས་ཀྱི་འདུག

ང་རང་ཚོ་སྤྱི་འཐུས་ཀྱི་གནས་སྟངས་ཡག་པོ་ཞིག་བྱུང་ན་དེས་ནུས་པ་གང་འཚམ་ཞིག་ཐོན་ཐུབ། སྔོན་ལ་རྩ་བའི་བཙན་བྱོལ་བ་སྤྱིའི་འགྲོ་སྟངས་ལ་བཅའ་ཁྲིམས་ཤིག་བཟོས། ནང་གསེས་སྡེ་ཚན་སོ་སོ་སོ་སོ་ལའང་དེ་འདྲའི་སྒྲིག་གཞི་དང་འབྲེལ་བའི་ཐོག་ནས་དམ་པོས་དམ་བཅིངས་བྱེད་རྒྱུ་དང༌། ཚགས་ཚུད་པོ་ཡོང་བའི་ལས་ཐབས་འདྲ་གོ་རིམ་བསྒྲིགས་་ན་དེ་དག་གི་ཐོག་ནས་ཕན་ཐོགས་ཡོང་གི་རེད། གང་ལྟར་ལས་ཀའི་གྲུབ་འབྲས་ཐོན་དང་མི་ཐོན་མི་ལ་རག་ལས་པ་དང༌། མིས་ཡག་པོ་བྱས་དང༌། མ་བྱས་ཟེར་བ་དེ་ཡང་གཞེན་སྐུལ་གཅིག་པུས་མ་འདང་བའི་སྐབས་ལ། ཐབས་ཤེས་ཕྱོགས་གཞན་དག་ནས་ཆ་རྐྱེན་སྒྲུབ་དགོས་པ་ཞིག་ཆགས་ཡོང་གི་ཡོད་འདུག དེ་ལ་གནད་འགག་ཅིག་འདུག

ག༽ གཅིག་གྱུར་གྱི་བཙན་གནོན་དང་། གོང་བུ་གཅིག་སྒྲིལ།

དེ་ནས་གཙོ་ཆེ་ཤོས་ཆོས་ཀྱི་ཐོག་ནས་བཤད་པ་ཡིན་ནའང་རུང༌། སྤྱིར་བཏང་མཐུན་སྣང་གི་གནས་ཚུལ་གྱི་ཐོག་ནས་བཤད་ནའང་གང་ལྟར་དམ་ཚིག་ཟོང་ཁ་གཅིག་སྒྲིལ་བྱེད་དགོས་པ་འདི་ཤིན་ཏུ་གལ་ཆེན་པོ་རེད། སྤྱི་ཡོངས་ཀྱི་ཆ་ནས་བཤད་ན། རྒྱ་མིས་བོད་རྒྱ་ཁྱབ་ཡོངས་རྫོགས་ལ་ཆོས་ལུགས་དང༌། ལུང་ཚན་གྱི་དབྱེ་བ་མེད་པར་ཐམས་ཅད་གཅིག་གྱུར་དུ་མནན་པ་དང༌། བོད་ཀྱི་ཆོས་དང་རིག་གཞུང༌། བོད་མི་རིགས་ལ་མཐོང་ཆུང་དང༌། ཁྱད་གསོད་གཅིག་གྱུར་དུ་བྱས་པའི་རྐྱེན་གྱིས་བོད་རིགས་ཡོངས་རྫོགས་ལ་བསམ་བློ་གསར་པ་ཞིག་འཁོར་ཡོད། དེ་སྔ་ཡིན་ན་མདོ་སྨད་ཨ་མདོའི་ས་ཁུལ་མང་པོ་ཞིག་ལ། ལྷ་ས་ཟེར་དུས་ཆོས་ཀྱི་དད་པའི་ཐོག་ནས་ཡར་འཐེན་ཡོང་གི་ཡོད་པ་ལས། གཞན་མི་རིགས་ཀྱི་ལྟ་བ་དང༌། ཆབ་སྲིད་ཀྱི་བསམ་བློ་གང་ཡང་མེད། དེང་གི་དུས་འདིར་རྐྱེན་ངན་ཞིག་འཕྲད་པའི་དབང་གིས་ང་ཚོ་གངས་ལྗོངས་དང་། ང་ཚོ་གངས་ཅན་པ་ཞེས་བོད་རིགས་ཡོངས་རྫོགས་རྡོག་ལ་བསྒྲིལ་རྒྱུའི་བསམ་ཚུལ་ཞིག་ཡོང་གི་ཡོད།

ང་ཚོ་བཙན་བྱོལ་བར་ཆ་བཞག་པ་ཡིན་ནའང༌། འདས་པའི་ལོ་སུམ་ཅུ་སོ་གཉིས་ལྷག་ཙམ་དེའི་རིང་ལ་ང་ཚོ་མི་ས་མ་རི་དང༌། སྦག་ས་སོགས་ལ་ཐོག་མར་འབྱོར་བའི་སྐབས་ནས་བཟུང་ཆོལ་ཁ་གསུམ་གྱི་བོད་རིགས་ཡོངས་རྫོགས་དབྱིན་ཇིའི་ཚིག་ (Tibetan) ཟེར་མཁན་དེའི་འོག་ལ་གནས་སྟངས་གཅིག་གྱུར་མཉམ་དུ་བསྡད་པ་ལས། རྒྱ་མིས་བགོ་ཤ་བརྒྱབ་པའི་མཚོ་སྔོན་ཁོངས་དང༌། ཟི་ཁྲོན་གྱི་ཁོངས། ཡུ་ནན་གྱི་ཁོངས་ཟེར་བ་དེ་འདྲ་སུ་གཅིག་གིས་བཤད་ཡོད་པ་མ་རེད། གང་ལྟར་ཡང་སྙིང་ང་རང་ཚོ་བཙན་བྱོལ་བ་སྤྱི་ཡོངས་ཀྱི་ཐོག་ནས་བཤད་ན། ང་ཚོ་སྔར་མེད་པའི་དམ་ཚིག་ཟོང་ཁ་གཅིག་སྒྲིལ་གྱི་ལ་རྒྱ་བརྟན་པོ་ཞིག་ཆགས་ནས་བསྡད་ཡོད།

ང༽ བོད་ཁམས་ཆ་བགོས་དང་། གཅིག་སྒྲིལ་ལ་གཏོར་བཤིག

ད་དུང་ང་ཚོས་འདིའི་ཐོག་ལ་ལྷོད་ཡངས་བྱས་ནས་བསྡད་པས་འགྲིགས་ཐབས་མེད། དཔེར་ན། རྒྱ་མིའི་ཐོག་མཐའ་བར་གསུམ་གྱི་སྲིད་བྱུས་ལ་གཞིགས་ན། དེ་སྔ་ཀན་སུའུ་ཁོངས་དང༌། ཟི་ཁྲོན། ཡུ་ནན། མཚོ་སྔོན་ཁུལ་ཡོད་པའི་བོད་རིགས་འདུས་སྡོད་ས་ཁུལ་རྣམས་ལ་རང་སྐྱོང་ཟེར་བའི་མིང་བཏགས་ཏེ་ཐ་དད་དབྱེ་བ་ལྟ་ཅི་སྨོས། བོད་རྒྱའི་གྲོས་མཐུན་བཙན་པོའི་ཐོག་ནས་བཞག་པའི་མཇུག་ཏུ་ཕྱི་ལྟར་བོད་རིགས་ཡོངས་རྫོགས་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཟེར་བ་དེའི་ཁོངས་ལ་སླེབས་པ་ལྟ་བུ་ཡིན་ན་ཡང༌། ནང་ལྟར་དུ་ཆབ་མདོ་བཅིངས་བཀྲོལ་ཨུ་ཡོན་ལྷན་ཁང་ཟེར་བའི་མིང་གཅིག་ཟུར་དུ་བཏགས་ནས། དེ་བོད་ས་གནས་སྲིད་གཞུང་ལ་རྩིས་མ་སྤྲད་པར་མཁྲེགས་བཟུང་བྱས་པ་རེད། སྐབས་དེར་སྣེའུ་ཤར་ཐུབ་བསྟན་ཐར་པས་འགོ་འཁྲིད་པའི་རྟེན་འབུལ་ཚོགས་པ་གཅིག་རྒྱ་ནག་ལ་ཕྱིན་ཏེ་མའོ་ཙེ་ཏུང་མཇལ་འཕྲད་ཀྱི་ས་ལ། མའོ་ཙེ་ཏུང་གིས་ཁྱེད་རང་ཚོ་མེས་རྒྱལ་ཁྱིམ་ཚང་ཆེན་པོའི་ནང་ལ་ལོག་པ་རེད། ཧྲང་ཧད་ཁྱེད་རང་ཚོའི་རེད། པེ་ཅིང་ཡང་ཁྱེད་རང་ཚོའི་རེད་ཅེས་བཤད་པ་རེད། མཇུག་ཏུ་སྣེའུ་ཤར་ལྷ་སར་འཁོར་ནས་ལས་བསྡོམས་ནང་གནས་ཚུལ་དེ་བརྗོད་སྐབས་སུ། ཀླུ་ཁང་པས། ང་ཚོར་ཧྲང་ཧད་མི་དགོས་ལ། པེ་ཅིང་ཡང་མི་དགོས། ང་ཚོའི་ཆབ་མདོ་རྩིས་སྤྲོད་རོགས་ཞེས་བཤད་པ་དེ་བདེན་པ་ལྟ་བུ་ཞིག་རེད། རྒྱ་མིས་བོད་ས་གནས་སྲིད་གཞུང་ཟེར་བ་དགའ་ལྡན་ཕོ་བྲང་གི་ཁྱབ་ཁོངས་ཡིན་དང་ཡིན་བཞིན་པའི་ཆབ་མདོ་ཡང་ཟུར་དུ་ཁ་འཕྲལ་ནས་བཞག་པ་རེད།

དེ་བཞིན་དུ་བཀྲ་ཤིས་ལྷུན་པོར་ཆ་བཞག་ན། རྒྱ་མིའི་ངོས་ནས་པཎ་ཆེན་ནང་མ་ཁང་ཟེར་བའི་མིང་ཞིག་ཟུར་དུ་བཏགས་པ་རེད། མདོ་དོན་ཡང་སྙིང༌། བོད་སར་རྒྱ་སྡེའི་ཞིང་ཆེན་གྱི་མིང་བཏགས་པའི་ཁོངས་ཚུད་པ་དེ་རྣམས་ཕར་བཞག དགའ་ལྡན་ཕོ་བྲང་གིས་ཐད་ཀར་འཛིན་སྐྱོང་བྱེད་པའི་ས་ཁུལ་དེའི་ནང་ལ་ཡང༌། ཆབ་མདོ་བཅིངས་བཀྲོལ་ཨུ་ཡོན་ཁང་ཟེར་བ་དུམ་བུ་གཅིག་དང༌། དེ་ནས་པཎ་ཆེན་ནང་མ་ཁང་ཟེར་བ་ཞིག་བཟོས་པ་རེད། གྲོས་མཐུན་དོན་ཚན་བཅུ་བདུན་པའི་ནང་ལ་བོད་དུ་དམག་སྲིད་ཨུ་ཡོན་ལྷན་ཁང་ཟེར་བ་ཞིག་འཛུགས་རྒྱུ་གསལ་ཡོད། ང་ཚོ་ལྔ་བཅུ་ང་བཞི་ལོར་པེ་ཅིང་དུ་མའོ་ཙེ་ཏུང་མཇལ་འཕྲད་སྐབས་ཤིག་ལ། གྲོས་མཐུན་གྱི་ནང་ན་དམག་སྲིད་ཨུ་ཡོན་ལྷན་ཁང་འཛུགས་རྒྱུ་གསལ་ཡོད་ཀྱང༌། བོད་ནང་བར་ལམ་ལོ་ཤས་དེའི་རིང་གི་འགྱུར་འགྲོས་ཀྱི་གནས་ཚུལ་ལ་གཞིགས་ན་མ་འོངས་པར་རང་སྐྱོང་ལྗོངས་འཛུགས་རྒྱུའི་གྲ་སྒྲིག་ཨུ་ཡོན་ལྷན་ཁང་འཛུགས་དགོས་དོན་མི་འདུག་ཅེས་བཤད་པ་རེད། ང་ཚོ་དེ་དུས་ཧ་ཅང་དགའ་པོ་བྱུང༌།

དམག་སྲིད་ཨུ་ཡོན་ལྷན་ཁང་ཟེར་དུས་ཕྲན་བུའི་བཙན་ཤུགས་ཆེ་བ་ཡོད་པ་ལྟ་བུ་དང༌། རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་ཟེར་དུས་རང་དབང་ཕྲན་བུ་ཆེ་བ་ཡོད་པ་ལྟ་བུའི་བསམ་ཚུལ་བྱུང༌། དེ་རྗེས་ལྔ་བཅུ་ང་དྲུག་ལོར་བོད་རང་སྐྱོང་ལྗོངས་གྲ་སྒྲིག་ཨུ་ཡོན་ལྷན་ཁང་འཛུགས་པའི་སྐབས་སུ་བོད་ས་གནས་སྲིད་གཞུང་དང༌། ཆབ་མདོ་བཅིང་བཀྲོལ་ཨུ་ཡོན་ལྷན་ཁང༌། པཎ་ཆེན་ནང་མ་ཁང་བཅས་ནང་ཁུལ་དུམ་བུ་གསུམ་བཟོས་པའི་ཐོག་ནས་བཙུགས་པ་རེད། དེའི་དྲུང་ཆེ་ཡང་ང་ཕོད་ངག་དབང་འཇིགས་མེད་དང་། དྲུང་གཞོན་པཎ་ཆེན་ནང་མ་ཁང་གི་ལྷ་སྨོན་ཡེ་ཤེས་ཚུལ་ཁྲིམས་དང༌། ཆབ་མདོ་བཅིངས་བཀྲོལ་ཨུ་ཡོན་ལྷན་ཁང་ནས་སྤོམ་མདའ་སྟོབས་རྒྱལ་བཅས་རེད། ཡིན་རྒྱུ་དགའ་ལྡན་ཕོ་བྲང་གི་ཁྱབ་ཁོངས་ས་ཆ་དེ་གའི་སྒང་གི་སྒྲིག་འཛུགས་ཤིག་ཡིན་ན་ཡང༌། རྒྱ་མིས་ཆེད་དུ་གཉེར་ནས་ནང་ཁུལ་དུམ་བུ་གསུམ་བཟོས་པ་རེད།

བར་ལམ་ཨ་མི་རི་ཀ་བ་གཅིག་གིས་བྲིས་པའི་ཡིག་ཆ་ཞིག་འདུག ཁོང་རྒྱ་མི་དང་ཉེ་པོ་ཡོད་མཁན་ཞིག་ཡིན་ཚོད་འདུག ཁོང་གིས་བྲིས་པའི་ཡིག་ཆའི་ནང་ལ། ལྔ་བཅུ་ང་གཉིས་ང་གསུམ་གྱི་དུས་སྐབས་སུ་ལྷ་ས་དང༌། རྒྱ་ནག་གུང་བྲན་ཏང་གི་ཆེས་མཐོའི་ལས་ཁུངས་ཀྱི་བར་ཕར་ཚུར་འབྲེལ་བ་བྱས་པའི་ཡིག་ཆ་དེ་འདྲ་བཀོད་འདུག དེའི་ནང་མའོ་ཙེ་ཏུང་གིས་བཀའ་བཏང་བའི་ནང་ལ་གསལ་པོ་འདུག གྲོས་མཐུན་དོན་ཚན་བཅུ་བདུན་ལ་བོད་པས་ཕྱི་རྒྱར་མོས་མཐུན་ཁས་ལེན་ཡོད་ན་ཡང༌། ནང་དོན་བོད་མི་ལོག་སྤྱོད་པ་ཉུང་ཤས་ཙམ་མ་ཡིན་པར་ཏཱ་ལའི་བླ་མས་ཀྱང་མོས་མཐུན་གཙང་མ་བྱེད་ཀྱི་ཡོད་པ་མ་རེད་ཅེས་དང༌། བོད་དམག་བཅིངས་བཀྲོལ་དམག་མིར་བསྒྱུར་རྒྱུར་ཀ་ཀོར་ཤོད་ཀྱི་ཡོད་པ་དེར་ཉེན་ཁ་ཡོད་པས། པཎ་ཆེན་རིན་པོ་ཆེ་ལྷ་སར་མགྱོགས་མྱུར་ཕེབས་ཐུབ་པ་དང༌། ལྷ་སར་ཕེབས་ནས་བོད་ས་གནས་སྲིད་གཞུང་གི་ཤུགས་རྐྱེན་འོག་ལ་མི་འགྲོ་བ་ཞིག་གལ་ཆེན་པོར་བརྩིས་ནས་བྱེད་དགོས་ཟེར་བ་དེ་འདྲ་འཁོད་འདུག སྐབས་དེ་དུས་ཡར་མར་ཏར་བཏང་བའི་ཡིག་ཆ་ཡོངས་གྲགས་ཀྱི་དེབ་ཀྱི་ནང་ལ་ཐོན་ཡོད་པ་རེད། དེ་རྣམས་གུང་བསྒྲིགས་ནས་བལྟས་ན་གནད་དོན་ཧ་ཅང་གསལ་པོ་རེད། སྤྱིར་བཏང་དབང་བསྒྱུར་བྱེད་མཁན་གྱིས་དབང་བསྒྱུར་ཡུལ་ནང་ཁུལ་ཁ་འཕྲལ་དུམ་བུར་བཏང་སྟེ་དབང་བསྒྱུར་བྱེད་སྲོལ་ཡོད་པ་ལྟར། རྒྱ་མིའི་ངོས་ནས་ཀྱང་བོད་མི་ནང་ཁུལ་རྡོག་ལ་མ་འགྲིལ་བ་ཞིག་བྱུང་ན་དེ་རྒྱ་མིའི་དོན་དག་གལ་ཆེན་པོར་བརྩི་གི་ཡོད་པ་རེད།

ཅ༽ དམ་ཚིག་གཅིག་སྒྲིལ་དང་། སྤྱི་འཐུས་ཀྱི་ཞུ་སྒོ།

དེང་སང་ང་ཚོ་དུས་ཚོད་དེ་འདྲ་ཞིག་གི་སྐབས་ལ་སླེབས་ཡོད་པར་བརྟེན། ཆོས་ལུགས་དང༌། ཆོལ་ཁ། གསར་འབྱོར་དང༌། སྔོན་འབྱོར། དེ་བཞིན་རྒན་གཞོན་གྱི་བར་ལ་ཡང་སྐབས་རེ་བསམ་ཚུལ་དང་མཐོང་ཚུལ་འདྲ་མིན་ཡོང་གི་ཡོད་པ་དེ་ཚོའི་ཐོག་ལ་ང་ཚོས་དམིབས་བསལ་གྱི་ཡིད་གཟབ་བྱེད་དགོས་པ་དེ་ཤིན་ཏུ་གལ་ཆེན་པོ་འདུག ཚང་མས་རིག་པ་བསྒྲིམས་ནས་ང་ཚོ་དམ་ཚིག་ཟོང་ཁ་གཅིག་སྒྲིལ་དང༌། དམ་ཚིག་རྡོག་རྩ་གཅིག་སྒྲིལ་ཡོང་ཐབས་ངེས་པར་དུ་བྱེད་དགོས། ཚང་མ་དམ་ཚིག་ཟོང་ཁ་གཅིག་སྒྲིལ་ཡོང་བ་ལ་རང་ཉིད་དེའི་ཕྱི་རོལ་དུ་བསྡད་ནས། དམ་ཚིག་དར་གྱི་མདུད་པ་མི་ལྷོད་པ་དགོས་ཞེས་མི་ལ་ཕར་བཀོད་པ་བཏང་ནས་བསྡད་པས་འགྲིགས་ཐབས་མེད། ང་ཚོས་ཆོས་ཉམས་ལེན་བྱེད་པ་དེ་ཡང་སོ་སོ་རང་གིས་ཉམས་ལེན་བྱས་ནས་མི་ལ་བཤད་དགོས་པ་ལས། སོ་སོས་ཉམས་ལེན་རྩ་བ་ནས་མ་བྱས་པར་མི་ལ་སངས་རྒྱས་ཀྱི་བསྟན་པ་གལ་ཆེན་པོ་རེད། ལས་རྒྱུ་འབྲས་སྲུང་དགོས་ཞེས་བརྗོད་པས་མི་འགྲིགས། དེ་བཞིན་དུ་ང་རང་ཚོའི་ཁ་ནས་དམ་ཚིག་རྡོག་རྩ་གཅིག་སྒྲིལ་བྱེད་དགོས་ཞེས་བཤད་པ་བཞིན། སྔོན་ལ་སོ་སོ་རང་གི་ཉིན་རེའི་སོ་སོའི་ལྟ་སྤྱོད་ཀྱི་ཐོག་ནས་དམ་ཚིག་རྡོག་རྩ་གཅིག་སྒྲིལ་ཟེར་བ་དེ་རང་ལ་ཚང་བར་བྱས། རང་ལ་ཚང་བའི་ཐོག་ནས་མི་ལ་བཤད་ན་རྒྱུ་མཚན་ལྡན་པ་ཆགས་ཡོང་གི་རེད། མིས་ཀྱང་བརྩི་གི་རེད།

ད་ལྟ་འདིར་སྐབས་སུ་བབས་པ་སྤྱི་འཐུས་ཆོལ་ཁ་དང༌། ཆོས་ལུགས་ཀྱི་ཐོག་ནས་སླེབས་མཁན་ཚོར་ངས་སྤྱི་མི་ཞིག་བྱེད་དགོས་ཟེར་བ་དེ་གཞན་དག་གི་སྐད་ཆ་གང་ཡང་མིན་པར། ང་ཚོ་དམ་ཚིག་རྡོག་རྩ་གཅིག་སྒྲིལ་ཞིག་ཡོང་བའི་དོན་དག་ལ་རེད། དཔེར་ན། འོས་བསྡུ་བྱེད་སྟངས་དེ་ཚོའི་གྲས་སྤྱིར་བཏང་མང་གཙོའི་འགྲོ་སྟངས་དང་མཐུན་པོ་ཡག་པོ་ཞིག་ཡོང་མིན་ལ་མ་ལྟོས་པར། ང་ཚོ་ཚང་མ་རྡོག་རྩ་གཅིག་སྒྲིལ་ཡག་པོ་ཞིག་ཡོང་བ་དེ་དམིགས་ཡུལ་གཙོ་བོ་ལ་ཟིན་ནས་དེ་ལྟར་བྱས་པ་རེད། ཁྱེད་རང་ཚོ་སྤྱི་འཐུས་ལ་སླེབས་ཚར་བའི་རྗེས་ལ་བསམ་བློ་ཤུགས་ཆེ་བ་དེ་ང་རང་ཚོ་སྤྱི་པའི་དོན་དག་དང༌། ང་ཚོ་བོད་མི་རྩམ་ཟན་ཡོངས་རྫོགས་ཀྱི་དོན་དག་ལ་བསམ་བློ་གཏོང་རྒྱུ་དེ་ཤིན་ཏུ་གལ་ཆེན་པོ་ཞིག་ཡིན།

སྔོན་ལ་ཁྱེད་རང་ཚོ་ནས་མང་ཚོགས་ཀྱི་མིག་དཔེར་འོས་པའི་བོད་མི་རིགས་སྤྱིའི་དོན་དག་ལ་དམ་ཚིག་ཟོང་ཁ་གཅིག་ཏུ་བསྒྲིལ་བའི་ལ་རྒྱ་འདུ་ཤེས་བརྟན་པོ་ཞིག་དང༌། ངོས་འཛིན་བརྟན་པོ་ཞིག དེ་གཞི་ལ་བཞག་པའི་བསམ་སྤྱོད་རྣམ་པར་དག་པ་ཞིག་རང་ལ་ཚང་བའི་ཐོག་ནས་རྒྱ་ཆེའི་མང་ཚོགས་ཀྱི་ཐོག་ལ་བསྐུལ་སློང་བྱེད་རྒྱུ་དང༌། བསླབ་བྱ་བྱེད་རྒྱུ། ལས་བྱེད་པའི་ཐོག་ལ་ཡིན་ནའང་བསླབ་བྱ་བྱེད་ཐུབ་པ་ཡོང་གི་རེད། གཞིས་ལུས་མི་མང་ཚོ་ལ་གསལ་འདེབས་སྐུལ་མ་བྱེད་དགོས་བྱུང་ནའང་དངོས་གནས་བྱེད་ཐུབ་པའི་སྤོབས་པ་ཡོང་རྒྱུ་རེད། དེ་འདྲ་མིན་པར་འདིར་སྤྲང་པོ་ཁ་མང་རུ་ཚོགས་ལུང་པ་གང་འཚོགས་པ་ལྟ་བུ་ཞིག་གལ་སྲིད་ཆགས་ན་མི་ལ་བཤད་རྒྱུ་སྤྲོས་བྲལ་རེད། འདས་པའི་ལོ་སུམ་ཅུ་སོ་གཉིས་ཀྱི་ཉམས་མྱོང་ནང་སྐབས་རེ་ང་ཚོར་འདི་འདྲ་ཡོང་གི་འདུག ཚང་མར་ལྷག་བསམ་ཡོད་ན་ཡང་སོ་སོའི་དོན་དག་ཅིག་ལ་ཐུག་ཡོང་དུས་སེམས་ཤུགས་མང་བ་དེའི་ཕྱོགས་ཐོག་ལ་བསྒྲིལ། སྤྱི་པའི་དོན་དག་དེ་སྤྱི་རྟ་སྒལ་རལ་རང་ཆགས། སྤྱི་པའི་དོན་དག་དེ་སྣང་ཆུང་དང༌། ལྷོད་ཡངས་ལ་འགྲོ་གི་ཡོད་པ་ལྟ་བུ་ཡོང་གྲབས་བྱེད་ཀྱི་འདུག ཚང་མས་དེའི་སྐོར་ཡིད་གཟབ་བྱ་རྒྱུ་གལ་ཆེན་པོ་འདུག

ཆ༽ འཐེན་འཁྱེར་གྱི་བྱ་སྤྱོད་དང་། མི་རིགས་ཀྱི་ལར་ཞེན།

ང་རང་ཚོ་ནང་ཚགས་རེད། ངས་གསལ་པོར་ཞུས་ན། དེ་རིང་འདིར་སྤྱི་འཐུས་ཚོའི་ནང་ལ་བར་ལམ་ང་ཚོའི་སྤྱི་ཚོགས་ཀྱི་ནང་སྐབས་རེ་ཆོལ་ཁའི་འཐེན་རྩོད་ནང་ལ་ཐེ་གཏོགས་དང༌། བྱུས་གཏོགས་བྱེད་མཁན་དེ་འདྲ་སླེབས་ཡོད་པ་རེད། མི་ཁ་ཤས་ཀྱི་བསམ་བློའི་ནང་ལ། སྤྱི་འཐུས་ཀྱི་ནང་ལ་མི་གླེང་གཞི་ཅན་དེ་འདྲ་སླེབས་ཡོང་དུས་གང་འདྲ་བྱས་ཡོང་ཞེས་ཁ་ཤས་བློ་གཡེང་བྱེད་མཁན་དེ་འདྲ་ཡོང་གི་ཡོད། འོན་ཀྱང་ངའི་བསམ་བློའི་ནང་དེ་ལ་ཁྱད་པར་ཨེ་ཡོད་སྙམ། སྤྱི་ཚོགས་ཀྱི་ནང་ལ་ཕན་ཚུན་མཐོང་ཚུལ་ཡོད་པའི་དོ་བདག་གཙོ་བོ་དེ་ཚོའི་གྲས་ང་ཚོ་ལས་ཀ་མཉམ་དུ་བྱེད་ས་དང༌། ཁུར་མཉམ་དུ་ལེན་ས་ཞིག་ལ་མཉམ་དུ་འཚོགས་དགོས་ཀྱི་འདུག

རྩ་བའི་བོད་མི་ཚང་མར་ལྷག་བསམ་ཡོད་དགོས་ཀྱི་རེད། བོད་ནང་དང༌། རྒྱ་གར་ནང་དང༌། ཕྱི་རྒྱལ་ཡུལ་ཁག་ནང་ཡོད་པའི་བོད་མི་ས་ཡ་དྲུག་གི་ནང་ལ་དངོས་གནས་བོད་སྤྱི་པའི་དོན་དག་མི་བསམ་མཁན་ཞིག་དང༌། བོད་པ་ཡིན་བསམ་པའི་འདུ་ཤེས་དེ་བཞག་ནས་རྒྱ་མིར་ཞེན་ཁོག་བྱེད་མཁན་གཅིག་གཉིས་སྲིད་མཐའ་མ་བཀག་པ་ཙམ་ལས་ཡོང་མི་སྲིད་ཅིང་། བོད་མི་སུ་འདྲ་ཞིག་ཡིན་རུང༌། རྒྱ་མི་ཟེར་དུས་ཕར་ཕྱོགས་དེར་བཞག་ནས་བསམ་བློའི་ནང་ལ་ངར་ཤ་ཡོད་པ་ཞིག་བོད་མི་ཡོངས་ལ་ཏན་ཏན་ཡོད་པ་དང༌། གཞི་རྩ་དེའི་ཐོག་ནས་ང་ཚོས་ལས་ཀ་བྱེད་ཀྱི་ཡོད་པ་རེད། ང་ཚོས་རྒྱ་མིར་བརྣག་སེམས་གནོད་སེམས་བྱས་ནས་རྒྱ་མི་ངན་སོང་ལ་ལྷུང་རོགས་བྱས་ན་བསམ་པ་དང༌། རྒྱ་མི་ལ་སྡུག་པ་ཞིག་བྱུང་ན་བསམ་པ་མིན་ན་ཡང༌། རྒྱ་མིས་ང་ཚོའི་སྒང་ལ་དངོས་གནས་རྒྱུ་མཚན་མེད་པ་དང༌། བཙན་པོའི་ཐོག་ནས་ང་ཚོར་གཉའ་གནོན་དང༌། ཐུབ་ཚོད་བཤད། བོད་པའི་དབུགས་འགོག་མཁན་དང༌། བོད་མིའི་ཚེ་སྲོག་འཕྲོག་མཁན་དེ་རྒྱ་མི་ཡིན་པར་བརྟེན། ང་ཚོས་རྒྱ་དང༌། བོད་ཟེར་བའི་ས་མཚམས་གསལ་པོ་ཕྱེ་ནས་ང་ཚོ་བོད་མི་རྣམས་ཡར་ལངས་ཏེ་སོ་སོའི་ཐོབ་ཐང་རྩོད་ཀྱི་ཡོད། ང་ཚོ་བོད་མི་ས་ཡ་དྲུག་ས་ཆ་དེའི་སྒང་དེར་བརྟན་ཐག་ཆོད་ལངས་ནས་བསྡད་ཡོད། ང་ཚོས་གནད་དོན་འདི་ཤེས་དགོས་ཀྱི་འདུག

རྒྱ་གར་རང་དབང་ལུང་པའི་ནང་དང༌། བོད་ནང་ལ་ཡིན་ཡང་རུང༌། སྐབས་རེ་སོ་སོའི་བློ་ལ་ཕྲན་བུ་འཐད་མིན་ཞིག་བྱུང་ན། ལམ་སེང་ཁོ་རྒྱ་དམར་པོའི་རྒྱུགས་ཁྱི་རེད། ཁོ་རྒྱ་མི་ནག་པོའི་རྒྱུགས་ཁྱི་རེད་ཅེས་ལམ་སེང་ཤོད་ཐལ་བྱེད་པ་ཞིག་འདུག དེ་ཡག་པོ་མཐོང་གི་མི་འདུག དངོས་གནས་རྒྱུ་མཚན་ལྡན་པ་ཞིག་དང༌། ཁུངས་ལུང་འབྲེལ་བ་ཞིག་བཤད་རྒྱུ་ཡོད་ན་གནས་ཚུལ་ཐ་དད་རེད། ཁུངས་ལུང་འབྲེལ་བའི་རྒྱུ་མཚན་ཅིག་ཡོད་ནའང་མང་ཆེ་བ་དཔལ་འབྱོར་གྱི་གནས་སྟངས་ཐོག་ནས་བྱུང་བ་ཞིག་ལས། རྩ་བའི་བོད་པའི་ཞེན་ཁོག་བརླགས་ནས་རྒྱ་ལ་དགའ་ཞེན་བྱེད་པ་ལྟ་བུ་ཧ་ཅང་ཉུང་ཉུང་རེད། གང་ལྟར་ཆེ་ས་དེའི་ཐོག་ལ་ཤུགས་བརྒྱབ་ནས། ཕྲན་བུ་ཕྲན་བུའི་བློ་མཐུན་མ་མཐུན་ཡོད་པ་དང༌། ཕྲན་བུའི་སྐད་ཆ་ཤོད་རེས་གཏོང་རྒྱུ་ཡོད་པ་ཡིན་ན། དེ་ཆུང་དུ་འགྲོ་ཐབས་དང༌། ཆུང་ཆུང་དེ་ཡལ་ཐབས་ལ་བསམ་བློ་བཏང་ན་དེ་ནི་མཁས་པ་རེད། རྣམ་དཔྱོད་དང་། ལྷག་བསམ། སྒྲོ་བཏགས་ས་ཕྲན་བུ་ཞིག་བྱུང་ན་དེའི་སྒང་ལ་ཁ་སྣོན་བརྒྱབ་ནས་ཆེ་རུ་བཏང༌། མཐའ་མ་སོ་སོ་ཁུངས་མི་འཁྱོལ་མཁན། གང་བྱུང་མང་བྱུང་བཤད་པའི་ལག་རྗེས་ལ་མཇུག་ཏུ་སོ་སོ་མི་མཐོང་ཆག་རྒྱུ། ནང་ཁུལ་མི་མང་པོ་ཞིག་བློ་ཕམ་ཡོང་རྒྱུ། མདའ་དཀྲུག་ཕུ་དཀྲུག་ལ་འགྲོ་རྒྱུ། དེས་རྐྱེན་པས་སྤྱི་པའི་དོན་དག་ལ་འཐུས་ཤོར་འགྲོ་རྒྱུ་བཅས་ཡག་པོ་གཏན་ནས་མཐོང་གི་མི་འདུག

ང་རང་ཚོའི་སྤྱི་ཚོགས་ནང་ལ་ཕན་ཚུན་ཤོད་རེས་ཡོད་པའི་དོ་བདག་སོ་སོ་སྤྱི་འཐུས་ཀྱི་ནང་ལ་མཉམ་དུ་སླེབས་པ་དེ་ཡག་པོ་མིན་ནམ་བསམ་པ་དྲན་གྱི་འདུག ཕན་ཚུན་ཚང་མར་རྩ་བའི་ལྷག་བསམ་ཏན་ཏན་ཡོད། རྒྱ་མི་བྱེད་འདོད་རྩ་བ་ནས་མེད། བོད་རྒྱ་མིའི་འོག་ལ་བསྡད་ན་ལེགས་བསམ་པ་དྲན་མཁན་རྩ་བ་ཉིད་ནས་མེད་པ་དེ་ངས་བརྒྱ་ཆ་བརྒྱ་ཐམ་པ་ཐག་བཅད་ནས་བརྗོད་ཐུབ། རྩ་བའི་ལྷག་བསམ་ཡོད་པ་དེ་མ་གདན་ལ་བཞག་ནས། ཕྲན་བུའི་གཅིག་གིས་གཅིག་ལ་བསམ་ཚུལ་རིང་ཐུང་ཡོད་པ་དེ་རྣམས་ག་ལེར་ལས་འགན་མཉམ་དུ་འཁྱེར་མཁན་དང༌། སྡོད་ས་གཅིག་གི་སྒང་ལ་མཉམ་དུ་སྡོད་པའི་གོ་སྐབས་དུས་ཚོད་དེའི་རིང་ལ་གོང་ཆེ་ས་ནས་བརྒྱབ། མིག་རྒྱང་རིང་སར་བལྟས་ནས་ཉི་མ་ནས་ཉི་མ་བསྟུད་དེ་ཕན་ཚུན་གཅིག་གིས་གཅིག་ལ་ངོ་སྤྲོད་དང༌། སྦྱངས་བཤད་འགྲེལ་བརྗོད་བྱེད་རེས་བྱས་ན་རིམ་པས་སྒེར་སོ་སོ་ཕན་ཚུན་ཡིན་ནའང་ནམ་མཁའ་གཡའ་དག་དང་། ས་གཞི་རྡུལ་དག་ཆགས། དེ་སྔ་སྤྱི་ཚོགས་ཀྱི་ནང་ལ་ཕན་ཚུན་རྙོག་གླེང་ཤོད་མཁན་གྱི་མི་ཞིག་སྤྱི་འཐུས་ཀྱི་དུས་སྐབས་དེའི་རིང་ལ་མཐའ་མ་དངོས་གནས་དྲང་གནས་མཛའ་གཅུགས། རྒྱ་མིའི་སྐད་ཆ་ལྟར་ན་བློ་མཐུན་པ་ཞིག་བྱུང་ན་སྤྱི་ཚོགས་ཀྱི་ནང་ལ་མིག་དཔེ་སྟོན་ཐུབ་ཀྱི་རེད།

དེ་འདྲའི་བསམ་སྤྱོད་དང༌། དེ་འདྲའི་རྣམ་པའི་ཐོག་ནས་མང་ཚོགས་ལ་བསླབ་བྱ་ཞིག་བརྒྱབ་ནའང་མིས་ཉན་གྱི་རེད། མིས་བརྩི་གི་རེད། མིས་མཐོང་བྱེད་ཀྱི་རེད། སོ་སོ་རང་ཉིད་ཀྱིས་ལག་ལེན་བཀལ་ནས་ང་ཚོར་བསླབ་བྱ་རྒྱག་གི་ཡོད་པ་རེད། དངོས་གནས་རེད། ལོས་བདེན་བསམ་པ་ཞི་ཡོང་གི་རེད། དེ་ནི་རྐྱེན་ངན་གྲོགས་ཤར་འདྲ་པོ་ཡག་པོ་རེད་བསམ་པ་དྲན་སོང༌། ཡིན་ནའང་དེ་ཡོང་དང་མི་ཡོང་གཙོ་བོ་དོ་བདག་སོ་སོ་རང་ལ་རག་ལས་ཡོད། ཚང་མས་ཧུར་ཐག་བྱེད་དགོས།

ཚོགས་གཙོ་རྒན་གཞོན་གཉིས་ཀྱི་ཐོག་ནས་ཀྱང་གང་ལ་གང་འཚམ་གྱི་འབྲེལ་བ་ཞིག་སླེབས་ཡོང་གི་ཡོད་པས་ང་ཚོས་དམ་ཚིག་ཟོང་ཁ་གཅིག་སྒྲིལ་ཡོང་རྒྱུའི་ཐོག་ལ་དམིགས་བསལ་གྱི་ཤུགས་གནོན་རྒྱག་དགོས། ཁ་ནས་བཤད་པས་འགྲིག་གི་མི་འདུག་ལ། ཁྱབ་བསྒྲགས་བྱས་པས་འགྲིག་གི་མི་འདུག ཁྱབ་བསྒྲགས་བྱེད་མཁན་དང༌། སྐུལ་སློང་བྱེད་མཁན་དོ་བདག་རང་ཉིད་ལ་ཆ་རྐྱེན་དེ་དག་ཚང་དགོས་ཀྱི་འདུག ཆ་རྐྱེན་དེ་དག་ཡོངས་སུ་རྫོགས་པ་སོ་སོས་བསྒྲུབས། དེ་ནས་མི་ལ་བཤད་རྒྱུ་དེ་གལ་ཆེན་པོ་ཡིན་པ་མཐོང་གི་འདུག

ཇ༽ ཚོགས་གཙོ་བགྲེས་གཞོན་དང་། བན་བོན་གྱི་འབྲེལ་བ།

ད་རེས་ཚོགས་གཙོ་རྒན་གཞོན་སླེབས་སྟངས་དེ་ཡང་སྙིང་རྗེ་པོ་ཆགས་བསྡད་ཡོད། ཚོགས་གཙོ་གཞོན་པ་བོན་པོ་རེད། ང་ཚོས་ནམ་རྒྱུན་ཆོས་དང༌། བོན་ཟེར་བ་དང༌། བན་དང་བོན་ཞེས་རྟག་པར་ཤོད་ཀྱི་ཡོད། བོན་པོའི་གཞུང་གི་ནང་ལ་ཡང་བན་བོན་ཞེས་གསལ་ཡོད་པ་རེད། འོན་ཀྱང་དེང་སང་དངོས་ཡོད་གནས་ཚུལ་ལ། དཔེར་ན། ངའི་མཐོང་ཚུལ་ལྟར་ན། ནང་པ་སངས་རྒྱས་པའི་ཆོས་བོད་ལ་དར་བའི་མཇུག་ཏུ་བོན་དེ་ཡང་ཧ་ཅང་ཡར་རྒྱས་ཕྱིན། ནང་པ་སངས་རྒྱས་པའི་ལྟ་སྒོམ་སྤྱོད་གསུམ་རྣམ་གཞག མདོར་ན་ནང་པ་སངས་རྒྱས་པའི་ཐེག་པ་ཆེ་ཆུང་སྔགས་དང་བཅས་པའི་ཆོས་ཚུལ་མང་པོ་ཞིག་བོན་གྱི་ནང་ལ་སླེབས། དེ་འདྲའི་ཐོག་ནས་དེང་སང་རྩིས་བཤེར་གཏོང་དགོས་བྱུང་ན་ཧ་ཅང་ཁག་པོ་རེད།

ལྷག་དོན་བོན་གསར་གྱི་བཀའ་བརྒྱད། དེ་བཞིན་སློབ་དཔོན་རིན་པོ་ཆེ་ལ་བརྟེན་པའི་བླ་བརྒྱུད་སོགས་ཡོང་གི་འདུག དེང་སང་གི་དངོས་ཡོད་གནས་ཚུལ་རྦད་དེ་ཐ་དད་རེད། དང་པོ་དང་པོའི་འབྱུང་རྩའི་གནས་ཚུལ་ནས་བཤད་ན། བོན་དེ་གལ་སྲིད་ནང་པའི་ཆོས་རང་ཡིན་ན། ནང་པ་རྒྱ་གར་ནས་གསར་དུ་དར་དགོས་དོན་མེད། བོད་ལ་ཡོད་ཡོད་པ་རེད། དེ་དུས་དངོས་ཡོད་གནས་ཚུལ་ལ་ཆོས་དང་བོན་ཞེས་ཐ་དད་ཆགས་ནས་བསྡད་ཡོད་པ་རེད། ངས་བོན་ལ་མཐོང་ཆུང་བྱས་པའི་སྐད་ཆ་མིན། བོན་ང་ཚོས་གལ་ཆེན་པོར་བརྩི་དགོས་ཀྱི་འདུག་ཅེས་ངས་ཐོག་མ་ནས་ཤོད་ཀྱི་ཡོད། ང་རང་ཚོ་བོད་རང་ཉིད་ཀྱི་སྔ་རབས་ཀྱི་རིག་གཞུང༌། གནའ་རབས་ཀྱི་ལྟ་བ། གནའ་རབས་ཀྱི་ཆོས་ལུགས་དེ་གཡུང་དྲུང་བོན་ཆགས་བསྡད་ཡོད་པར་བརྟེན། གཡུང་དྲུང་བོན་ཧ་ཅང་གལ་ཆེན་པོ་འདུག་ཅེས་ང་ཚོས་རྟག་པར་བཤད་པའི་གནས་ཚུལ་རེད།

གང་ལྟར་ཡང་སྙིང་ད་རེས་འདིར་ཚོགས་གཙོ་གཞོན་པ་བོན་ནས་སླེབས་དུས་ཁ་སང་ཞུས་པའི་རིས་མེད་ཟེར་བ་དེའི་སྒང་ལ་སླེབས་ཡོང་གི་ཡོད་པ་རེད། དེ་སྔ་དགའ་ལྡན་ཕོ་བྲང་ལ་མཚོན་ན། ༸གོང་ས་ལྔ་པ་ཆེན་པོ་འབྲས་སྤུངས་ཀྱི་བླ་མ་ཞིག་རེད། དགེ་ལུགས་པའི་གཞུང་ཆགས་བསྡད་ཡོད། ཡིན་ན་ཡང༌། དགའ་ལྡན་ཕོ་བྲང་གི་ཁྱབ་ཁོངས་ལ་ཡོད་པའི་ས་སྐྱ་ཡིན་ནའང་རུང༌། རྙིང་མ་ཡིན་ནའང་རུང༌། བཀའ་བརྒྱུད་ཡིན་ནའང་རུང༌། མདོར་ན་བོན་པོའི་དགོན་པ་དང་བཅས་པར་རང་རང་གི་ཆོས་བརྒྱུད་ཉམས་སུ་བླངས་ནས་བསྡད་པ་ལས། བོད་གཞུང་ནང་པ་སངས་རྒྱས་པའི་ཆོས་པ་ཡིན། དེའི་ནང་ཚན་ནས་རི་བོ་དགེ་ལུགས་པ་ཡིན། ཚང་མ་ནང་པ་བྱེད་དགོས། ཚང་མ་དགེ་ལུགས་པ་བྱེད་དགོས་ཞེས་བཤད་མེད།

དཔེར་ན། ས་སྐྱའི་འགྲོ་མགོན་ཆོས་རྒྱལ་འཕགས་པས་བོད་ལ་དབང་བསྒྱུར་བའི་སྐབས་ལ་རིས་སུ་མ་ཆད་པའི་ཆོས་ལུགས་ཚང་མར་ཐོབ་ཐང་འདྲ་མཉམ་གནང་བར་བརྟེན། དུས་ཕྱིས་སུ་ཡིན་ནའང་འགྲོ་མགོན་ཆོས་རྒྱལ་འཕགས་པས་རིས་མེད་ཀྱི་བསྟན་པ་ལ་གཟིགས་རྟོག་གནང་བ་རེད་ཅེས་བསྔགས་བརྗོད་ཁའི་རྩེ་མོར་འཁྱེར་ཡོང་གི་ཡོད་པ་རེད། དཔེར་ན། སོ་སོའི་ཆོས་ལུགས་གང་ཡོད་པ་དེ་རྣམས་རང་མོས་ལྟར་བྱས་ཆོག་པའི་ཐོབ་ཐང་ཡོད། བོད་གཞུང་གི་ངོས་ནས་དབྱེ་འབྱེད་རྩ་བ་ཉིད་ནས་མེད། དཔེར་ན། ལྷ་སར་སླེབས་པའི་ཁ་ཆེའི་རིགས་དེ་འདྲ་མང་པོ་ཞིག་གིས་བོད་པའི་བུད་མེད་དང་མཉམ་དུ་གཉེན་སྒྲིག་བྱེད་ཀྱི་ཡོད་པ་རེད། ཁོ་རང་ཚོ་ཁྱིམ་ཚང་ནང་ཚགས་གཉེན་ཉེ་ཚན་གྱི་ཐོག་ནས་སྐྱོན་བརྗོད་ལྟ་བུ་ནི་བྱེད་ཀྱི་ཡོད་ཤས་ཆེ། དེ་མིན་སྤྱི་ཡོངས་ཀྱི་ཐོག་ནས་སུ་ཞིག་གིས་རྙོག་དྲ་ཤོད་མཁན་དང༌། བདའ་འདེད་བྱེད་མཁན་མེད། གང་ལྟར་གནས་སྟངས་དེ་རིས་མེད་ཟེར་བའི་ལྟ་བ་ལག་ལེན་གྱི་ཐོག་ནས་ཚང་བ་ལྟ་བུ་ཞིག་ཆགས་བསྡད་ཡོད།

ད་རེས་ཁྱེད་རང་ཚོ་སྤྱི་འཐུས་ཚོས་དགོངས་འཆར་གནང་སྟེ་ང་ཚོར་ཆོས་སྲིད་ཟུང་འབྲེལ་མཐའ་གཅིག་ཏུ་དགོས་ཀྱི་ཡོད་ཅེས་གསུངས་པ་དེ་ཡང་ཡག་པོ་འདུག སྐབས་རེ་ང་རང་ཡང་ཆོས་སྲིད་ཟུང་འབྲེལ་ཟེར་བའི་ཚིག་དེ་བདེ་མ་བདེ་ལྟ་བུ་ཡོང་གི་འདུག ཡང་ཅིག་བསམ་བློ་བཏང་ཡོང་དུས་དངོས་ཡོད་གནས་ཚུལ་ལ་སྔར་ནས་ད་བར་གནས་སྟངས་དེ་བཞིན་ཕྱིན་པ་རེད། མ་འོངས་པར་སྤྱིར་བཏང་འཛམ་བུ་གླིང་སྤྱི་ཡོངས་ལ་མི་སྒེར་སོ་སོའི་ལྟ་བའི་ཐོབ་ཐང་ལ་བརྩི་འཇོག་བྱེད་དགོས་པའི་ལྟ་ཚུལ་ཞིག་ཡོད་པའི་རྒྱུ་མཚན་གྱི་ཐོག་ནས་དེ་ལ་དགེ་མཚན་དང༌། བསམ་བློ་གཏོང་ས་ཡོད་པ་ལྟ་བུ་འདུག གང་ལྟར་ལག་ལེན་གྱི་དྲོད་མ་ཡལ་གོང་ནས་ང་ཚོས་སྤྱི་སྙོམས་རིས་མེད་ལག་ལེན་བསྟར་བ་འདྲ་པོ་ཞིག་ཆགས་པ་རེད། དེར་བཀྲ་ཤིས་བདེ་ལེགས་ཡོད། ཡག་པོ་བྱུང་འདུག

ཉ༽ བཀའ་བློན་གྱི་ཆ་རྐྱེན་དང་། ཆོལ་གསུམ་གཅིག་སྒྲིལ།

དེ་ནས་བཀའ་བློན་འདེམས་བསྐོ་བྱེད་སྟངས་དེ་གལ་ཆེན་པོ་འདུག ད་ལམ་འཛམ་བུ་གླིང་འདིའི་སྒང་ལ་ལུགས་སྲོལ་དེ་འདྲ་མེད་པ་ལྟ་བུ་ཞིག་རེད། དེ་བྱེད་དགོས་དོན་ཁ་སང་ནས་སྐད་ཆ་བྱུང་བ་བཞིན་རེད། སྲིད་བློན་ལྟ་བུ་ཞིག་བསྐོ་རྒྱུའི་སྐོར་སྔར་ནས་སྐད་ཆ་བྱུང་རུང༌། དངོས་སུ་ལག་ལེན་འགེལ་དུས་ཕྲན་བུ་མ་བདེ་བ་འདྲ་པོ་ཆགས། ལམ་སེང་དབང་ཚད་ཧ་ཅང་མཐོན་པོ་ཡོད་པའི་མི་གཅིག་སྤྱི་མོས་ཀྱི་ཆ་ནས་བཤད་པ་ཡིན་ན་ནི། བླ་མ་རྣམ་པ་ཚོའི་ནང་ནས་སྒྲུག་དགོས་མཁན་ལྟ་བུ། བླ་མ་རྣམ་པ་ཚོའི་ནང་ནས་བསྒྲུགས་ན་ལམ་སེང་ཆོས་བརྒྱུད་ཀྱི་སྐད་ཆ་དེ་ལྷགས་རྒྱུའི་ཉེན་ཁ་ལྟ་བུ་དང་། སྤྱིར་བཏང་ལས་བྱེད་པའི་ནང་ནས་སྒྲུག་རྒྱུ་དེ་ཡང་ལམ་སེང་བདེ་མ་བདེ་ལྟ་བུ་ཡོང་གི་འདུག ཡང་སྲིད་བློན་དང༌། སྡེ་སྲིད་ཟེར་བ་ལྟ་བུའི་མིང་གསར་པ་ཞིག་བཏགས་ན། རྒྱ་གར་གཞུང་ལ་ཡང་མཛད་དཀའ་གསར་པ་ཡོང་གཞི་ཆགས་ཀྱི་འདུག

བཀའ་བློན་འོས་འདེམས་བྱེད་ཕྱོགས་སྐོར་ཁྱེད་རང་ཚོ་ཚང་མས་ཁུར་བླངས། ཚང་མས་དོ་སྣང་བྱས། ཕར་ཚུར་གཅིག་གིས་གཅིག་ལ་བསམ་ཚུལ་གྲོས་བསྡུར་བྱེད་ཀྱི་ཡོད་ས་རེད། དེ་ཡག་པོ་རེད། ང་ཚོ་འདིར་ས་ཆ་སྲུང་མཁན་འདྲ་པོ་དང༌། མིང་འཛིན་མཁན་ཙམ་ཞིག་མིན་པར་དངོས་གནས་རང་བོད་རང་དབང་འཐབ་རྩོད་ཀྱི་ལས་ཀ་བྱེད་མཁན་དང༌། ལས་ཀའི་འགོ་འཁྲིད་མཁན་ཞིག་ཡིན་པར་བརྟེན། ང་ཚོས་ལས་དོན་ལ་བསམ་བློ་བཏང་ནས་ལས་དོན་ཐོག་ཞབས་འདེགས་སྒྲུབ་མཁན་འོས་པ་ཞིག་འཚོལ་དགོས་པ་ལས། ཆོལ་ཁ་དང༌། ཆོས་ལུགས་དེ་འདྲའི་ཐོག་ནས་བསམ་བློ་གཙོ་བོར་གཏོང་རྒྱུ་མི་འདུག ཆ་རྐྱེན་གཙོ་བོ་བོད་སྤྱི་པའི་དོན་དག་ལ་ལས་ཀ་དངོས་གནས་ལྷག་བསམ་རྣམ་དག་དང༌། དྲང་པོས་གཞུང་བསྲང་བྱེད་མཁན། འཇོན་ཐང་ཡོད་པ་དེ་འདྲ་གང་ན་འདུག་བརྩད་གཅོད་བཏང་ནས་རིམ་པ་དང་པོར་མཚན་ཉིད་ཆ་རྐྱེན་གཙོ་བོ་དེ་ལ་བསམ་བློ་བཏང་ནས་གུང་ཞིག་བསྒྲིགས།

དེའི་ཞོར་ལ་ཆོལ་ཁ་ཆོས་ལུགས་ཀྱི་ཐོག་ནས་དམ་ཚིག་ཟོང་ཁ་གཅིག་སྒྲིལ་ཡོང་རྒྱུའི་དོན་དག་ལ་ཆོལ་ཁའི་མི་འཛོམས་པ་བྱུང་ན་དཔལ་དང་རྒྱན་རེད། དགེ་མཚན་ཡོད། མིའི་ངོ་བོའི་ཆ་ནས་ལྷག་བསམ་དང་འཇོན་ཐང་ཡོད་མེད་སོགས་ལ་བསམ་བློ་མ་བཏང་བར། དཔེར་ན། བཀའ་བློན་བདུན་དགོས་པར་ཆ་བཞག་པ་ཡིན་ན། བཀའ་བློན་དྲུག་པོ་དེ་ཆོལ་ཁ་རེ་ནས་མི་གཉིས་གཉིས་ངེས་པར་དུ་དགོས་ཀྱི་ཡོད་པ་ལྟ་བུ་དེ་འདྲ་བྱས་ན་མི་འགྲིགས། མི་གཉིས་པོ་དེ་ལ་གལ་སྲིད་ཆ་རྐྱེན་མ་འཛོམས་པར་ང་ཚོའི་མི་ལ་ཆ་རྐྱེན་ཚང་གི་མེད། ཡོན་ཏན་མེད། འཇོན་གྱི་མེད་ཀྱང་ང་ཚོའི་མི་གོ་བཅད་ན་མ་གཏོགས་འགྲིག་གི་མ་རེད་བརྗོད་ན་དེ་ནོར་འཁྲུལ་རེད། གལ་ཆེ་ཤོས་མིའི་ངོ་བོ་དེ་དངོས་གནས་ལས་དོན་གྱི་ཐོག་ལ་རན་པ་དང༌། འཇུག་པོ་ཡོང་བ་དེར་བསམ་བློ་གཙོ་བོར་གཏོང་དགོས། དེའི་ཞོར་ལ་དཔལ་དང་རྒྱན། ཕུན་སུམ་ཚོགས་པའི་ཡན་ལག་ལ་ཆོལ་ཁ་ཚང་མའི་མི་སླེབས་ཐུབ་པ་བྱུང་ན་ཨང་ཀི་དང་པོ་རེད། དཔེར་ན། ཨ་མདོ་མི་ཉུང་ཉུང་རེད། ཨ་མདོའི་ནང་ལ་བཀའ་བློན་འོས་པའི་མི་གཅིག་གཏན་ནས་རྙེད་ཀྱི་མི་འདུག་ན། བྱེད་ཐབས་ཡོད་པ་མ་རེད། ང་སྒེར་གྱི་ཐོག་ནས་བཤད་ན་ང་ཨ་མདོ་རེད། ཁྱེད་རང་ཚོས་ང་ལ་བློ་བཞག་ན་འགྲིག་གི་རེད། ཨ་མདོ་བ་རག་གི་མི་འདུག་ན་ཨུ་ཚུགས་རྒྱག་མི་རུང༌། ཨ་མདོ་གང་ཡང་མི་ཤེས་མཁན་གཅིག་ལ་ཁོས་ཚོང་རྒྱག་རྒྱུ་ལས་གང་ཡང་ཤེས་ཀྱི་མ་རེད། ཡིན་ནའང་བཀའ་བློན་ལ་བཞག་ན་མ་གཏོགས་འགྲིག་གི་མ་རེད་ཟེར་བརྗོད་ན་ཤིན་ཏུ་ནོར་འཁྲུལ་རེད།

བཀའ་བློན་བྱེད་མཁན་གྱི་མི་དེ་ལ་ལྷག་བསམ་དང་ཤེས་ཡོན་དགོས་ཀྱི་ཡོད་པ་རེད། འགོ་འཁྲིད་མཁན་ཞིག་ཡིན་པར་བརྟེན་ཉིན་རེའི་ལས་ཀ་ཙག་ཙིག་ཐོག་ཚགས་ཚུད་པོ་ཡོང་གི་ཡོད་མེད་ཇི་ལྟར་ཡང༌། རྩ་བའི་བསམ་བློ་མང་པོ་འཁོར་ཐུབ་མཁན་ཞིག་དང༌། གསར་གཏོད་ཀྱི་བསམ་བློ་གཏོང་ཐུབ་མཁན་དེ་གལ་ཆེན་པོ་ཡིན། ཉིན་རེ་ཉིན་རེའི་ལས་ཀའི་རིགས་རྣམས་ལས་ཁུངས་སོ་སོའི་དྲུང་ཆེ་མན་ཆད་ལས་བྱེད་པའི་ཐོག་ནས་བྱེད་རྒྱུ་ཡིན། བཀའ་བློན་ཟེར་བ་ནི་ནུས་པ་དང༌། དབང་ཚང་མཐོ་ཤོས་ཀྱི་མི་གཅིག་ཡིན། དེའི་དབང་ཚད་བེད་སྤྱོད་ཡོང་བར་མི་དེར་སྤྱི་མོས་ཡོད་དགོས་ལ། སྤྱི་མོས་མེད་ན་དབང་ཚང་བེད་སྤྱོད་ཐུབ་པ་དཀའ། ང་རང་ཚོ་སོ་སོའི་ལུང་པའི་ནང་ལ་ཡོད་པ་དང༌། སྒྲིག་འཛུགས་དཀྱུས་གཅིག་གི་སྒང་ལ་གནས་ཡོད་ན་མིས་སྤྱི་མོས་མེད་ནའང་དབང་ཚད་བེད་སྤྱོད་བྱེད་ཐུབ་ཀྱི་ཡོད་པ་རེད།

དེང་སང་ཕྱོགས་གཅིག་ནས་ང་ཚོ་མང་གཙོའི་སྒང་ལ་འགྲོ་གི་ཡོད། ང་ཚོས་ཡ་རབས་སྤྱོད་བཟང་གི་ཐོག་ནས་འགྲོ་གི་ཡོད། གཉིས་ནས་ང་ཚོ་བཙན་བྱོལ་བ་བྱས་ནས་བསྡད་ཡོད་པས་བཀའ་ཤག་ལ་མི་མང་གིས་བརྩི་བཀུར་ཡོང་བ་ལ་བཀའ་བློ་རྣམས་མང་མོས་ཡོད་པ་དང༌། སྤྱི་མོས་ཡོད་པ་ཞིག་དགོས་ཀྱི་ཡོད་པ་རེད། སྤྱི་མོས་ཡོང་དང་མ་ཡོང་གི་ཆ་རྐྱེན་གཙོ་བོ་ནི་མི་དྲང་པོ་བྱེད་རྒྱུ་དེ་ཡིན། སུ་ཡིན་ནའང་མི་དྲང་པོ་ཞིག་དང༌། ལྷག་བསམ་རྣམ་དག མི་བརྟན་པོ་བྱེད་མཁན་ཞིག་ཡོད་ན་དེ་ལ་མང་ཚོགས་ནང་རང་བཞིན་གྱིས་དགའ་མོས་བྱེད་ཀྱི་ཡོད་པ་རེད། འཇོན་ཐང་ཡོད་པ་གཅིག་པུར་དགའ་མོས་ཡོང་མིན་སྣ་ཚོགས་རེད། བཀའ་ཤག་ནི་ང་རང་ཚོ་བཙན་བྱོལ་གཞུང་གི་ལས་ཁུངས་མཐོ་ཤོས་ཡིན་པས་དེ་ལ་ལས་བྱེད་མང་ཚོགས་དང་བཅས་པས་བརྩི་བཀུར་ཡག་པོ་ཞིག་ཡོང་བར་མི་དེ་ཤེས་ཡོན་ཡོད་པ་དང༌། འཇོན་ཐང་ཡོད་པ་གཅིག་པུས་མི་འགྲིགས་པར་མི་དེའི་རང་བཞིན་དྲང་པོ་ཡོད་པ། སྐད་ཆ་ངོ་ལྐོག་དང་རྒྱབ་མདུན་ཤོད་མཁན་མ་ཡིན་པ་དེ་ཆ་རྐྱེན་གཙོ་བོ་རེད། དེ་གལ་ཆེན་པོ་འདུག

ཏ༽ བཀའ་བློན་འོས་འདེམས་དང་། མི་མང་གི་ལས་འགན།

དེ་ནས་ང་ཚོ་བཙན་བྱོལ་བ་བྱས་ནས་བསྡད་པའི་རིང་ལ་མཐར་ཐུག་གི་འགན་དེ་ངས་འཁྱེར་བསྡད་ཡོད། ཁྱེད་རང་ཚོ་སྤྱི་འཐུས་ཚོས་ད་ནས་ལོ་ཤས་རིང་ལ་༸རྒྱལ་བ་རིན་པོ་ཆེའི་འཁྲིས་འདིར་རྐང་འགན་འཁྱེར་ནས་སྡོད་དགོས་པས། ཁྱེད་ཚོར་ངས་རྟག་པར་རྫ་རྩི་དང༌། སྒྲོག་མཐུད་རྒྱག་མ་དགོས་པ་ཞིག་བྱེད་དགོས། ཁྱེད་རང་ཚོས་སྔོན་ལ་མི་གཅིག་བཙུགས་བཞག་ན་རྙོག་དྲ་བྱུང་ན་༸རྒྱལ་བ་རིན་པོ་ཆེས་མགོ་ཐག་སངས་ཀྱི་རེད་བསམ་པ་བྱས་ན་ནོར་འཁྲུལ་རེད། ང་ཚོ་བཙན་བྱོལ་བྱས་ནས་སྡོད་པའི་རིང་༸རྒྱལ་བ་རིན་པོ་ཆེའི་འཁྲིས་འདིར་ལས་དོན་བྱེད་མཁན་བཀའ་བློན་རྣམས་ཀྱང་དེ་བཞིན་དུ་མང་ཚོགས་ཀྱི་སྤྱི་མོས་ཡོད་པ། སྐད་ཆ་རྒྱབ་མདུན་ངོ་ལྐོག་མི་བཤད་མཁན། དངོས་གནས་ལྷག་བསམ་རྣམ་དག་གི་ཐོག་ནས་བོད་སྤྱི་པའི་དོན་དག་ལ་ཕྱོགས་སུ་མ་ལྷུང་བའི་ཐོག་ནས་ལས་ཀ་བྱེད་དགོས། ༸རྒྱལ་བ་རིན་པོ་ཆེ་རིམ་པས་སྤོ་བོ་ཆགས་ཡོང་གི་ཡོད། སྤོ་བོ་ལ་རྙོག་དྲ་ཚ་པོ་མི་བཟོ་མཁན་ཞིག་བྱེད་དགོས། ཆེ་སའི་ཐོག་ནས་རྙོག་དྲ་བྱུང་ན་ཞུམ་གྱི་ཡང་མི་འདུག་ལ། དཀའ་ངལ་གང་ཡང་འཕྲད་ཀྱི་མི་འདུག དོན་དག་ཆེ་བ་གང་ཡང་མེད་མཁན། བྱབ་གཏན་ནས་མེད་མཁན་ཆུང་ཙག་གི་ཐོག་ནས་རྙོག་དྲ་བཟོས་ཡོང་དུས་དངོས་གནས་སྐབས་རེ་སྦུག་སྲུབ་དོག་གི་འདུག་ལ། སྐབས་རེ་ཐང་ཆད་ཀྱི་འདུག

བཀའ་བློན་འོས་འདེམས་བྱེད་སྟངས་དེའི་ཐོག་ལ་ཁྱེད་རང་ཚོས་བསམ་བློའི་འཁྱེར་སོ་དེ་བོད་སྤྱི་པའི་དོན་དག་ཚགས་ཚུད་པོ་ཡོང་བ་ཞིག་དང༌། མ་འོངས་པར་སྤྱི་མོས་དང་ནུས་པ་ཡག་པོ་ཞིག་ཡོང་ཐུབ་པའི་བསམ་བློ་གཏོང་དགོས། ཡང་མི་བདུན་ཀར་ཁྱད་ཆོས་ཚང་མ་མ་ཚང་ནའང༌། འཇོན་ཐང་བཏང་འགྲོ་བཞག་སྡོད་འཕེར་བ་ཁ་ཤས་ཤིག་ཡོད་པ་བྱས། དེ་འཕྲོས་རྣམས་དྲང་ཚུགས་ཟིན་པོ་དང༌། རི་བཙུགས་པ་ནང་བཞིན་ལྷིང་ངེར་སྡོད་མཁན་ཞིག་བྱུང་ན། མི་བདུན་པོ་དེའི་ཐོག་ནས་སྤྱི་ཡོངས་ཀྱི་རྣམ་པ་སླེབས་ཡོང་གི་རེད། མདོ་དོན་སྙིང་པོ་བཀའ་བློན་སྒྲུག་རྒྱུ་དེ་དག་ཁྱེད་རང་ཚོས་གལ་ཆེན་པོར་བརྩིས་ནས་གཟབ་གཟབ་མ་བྱས་ན། དཀའ་ངལ་འཕྲད་ཀྱི་རེད། ང་ཚོའི་ལས་ཀའི་ཐོག་ལ་འཐུས་ཤོར་གྱི་རེད། ང་རང་སྒེར་གྱི་ངོས་ལ་ཡང་དཀའ་ངལ་འཕྲད་སྲིད་ཀྱི་རེད། དེ་སྐོར་བསམ་བློ་ཏན་ཏན་གཏོང་དགོས།

ལོ་ཤས་གོང་ལ་ང་ཚོས་རྩ་བ་ནས་སྒྱུར་བཅོས་ཆེ་ཙམ་ཞིག་གཏོང་རྩིས་ཀྱིས་བཀའ་བློན་རྣམས་ངས་ཐད་བསྐོས་མ་ཡིན་པར་མང་ཚོགས་ཀྱི་ཐོག་ནས་འོས་འདེམས་བྱས་ནས། སྐབས་དེར་བཀའ་བློན་གསུམ་ཐོན། དེ་ཡང་བརྒྱ་ཆའི་ཚད་མཐོན་པོ་ཞིག་བཞག་པའི་ཐོག་ནས་ཐོན་པ་རེད། འོས་བསྡུ་མཁན་རྣམས་ཀྱང་སྐབས་དེར་ཚོགས་ཆེན་དམིགས་བསལ་ཞིག་འཚོགས། ལས་བྱེད་པ་ཚོ་ཡང་དེར་ཞུགས། དེ་འདྲའི་ཐོག་ནས་ཡར་སླེབས་པ་ཁོང་ཚོ་གསུམ་གྱིས་ཧུར་ཐག་བྱེད་མུས་རེད། ཡག་ཐག་ཆོད་བྱུང༌། གང་ལྟར་མ་འོངས་པར་ཡོང་མཁན་དེ་རྣམས་ཀྱང་སྤྱི་པའི་སྤྱི་ཚུགས་འཛིན་མཁན་ཡག་པོ་ཞིག་ཡོང་ཐབས་བྱ་རྒྱུ་གལ་ཆེན་པོ་འདུག

ཐ༽ རྒྱ་བོད་ཀྱི་དཀའ་རྙོག་དང་། གཉིས་ཕན་གྱི་དགེ་མཚན།

དེ་ནས་རྒྱ་བོད་ཀྱི་འབྲེལ་བ་བྱེད་ཕྱོགས་སྐོར་འདི་ཧ་ཅང་གལ་ཆེན་པོ་ཆགས་བསྡད་ཡོད། ངའི་བསམ་བློའི་ནང་ལ་འདི་ལྟར་དྲན་གྱི་འདུག ད་ལྟའི་རྒྱ་ནག་གི་འགོ་ཁྲིད་ལས་ཐོག་འདི་དག་གི་དུས་ཡུན་འདིའི་རིང་ལ་ཕལ་ཆེར་དངོས་གནས་རྒྱུ་མཚན་ལྡན་པའི་ཐོག་ནས་སྐད་ཆ་བཤད་རྒྱུ་དང༌། སྐད་ཆ་བཤད་པར་ཉན་ཤེས་གོ་ཤེས་གཉིས་མོས་འདྲ་པོ་ཞིག་ཡོང་ཐུབ་རྒྱུ་ཕལ་ཆེར་ཁག་པོ་མིན་ནམ་བསམ་གྱི་འདུག ཡིན་ནའང་ད་ལྟ་ཡོད་པའི་རྒྱ་ནག་གཞུང་གི་འགོ་ཁྲིད་དེ་དག་ཕལ་ཆེར་ལོ་བཅུ་ལྷག་བརྟན་གྱི་མ་རེད། ཧ་ཅང་ཁག་པོ་རེད། དེང་སང་ཨུ་རུ་སུའི་ནང་ལ་མངའ་སྡེ་དང༌། དབུས་གཞུང་བར་གྱི་འབྲེལ་བ་ལ་སྒྱུར་བཅོས་ཆེན་པོ་འགྲོ་བཞིན་ཡོད། རྩ་བ་རང་དབང་མང་གཙོའི་རྣམ་པ་ཇེ་འཕེལ་ལ་འགྲོ་བའི་གནས་ཚུལ་དེའི་འོག་ནས་དབུས་གཞུང་དང༌། མངའ་སྡེ་སོ་སོའི་གཞུང་གི་འབྲེལ་བའི་བཀོད་སྒྲིག་གསར་པ་ཞིག་ཡོང་གི་ཡོད་པ་ལྟར། མ་འོངས་པར་ང་ཚོས་ཀྱང་དེ་འདྲ་ལ་མིག་དཔེ་བལྟ་རྒྱུ་ཞིག་ཆགས་ཡོང་གི་མེད་དམ་བསམ་གྱི་འདུག

ང་རང་ཚོ་བོད་མི་མཆོག་དམན་ཚང་མ་ནས་བོད་ཀྱི་ལོ་རྒྱུས་ཀྱི་ནང་ང་ཚོར་ཐོབ་ཐང་ཡོད་པ་ལྟར་རང་དབང་གཙང་མའི་ཐོབ་ཐང་ལ་སྤྱོད་འདོད་ཡོད་པ་རེད། ཕྱོགས་གཅིག་ནས་བསམ་བློ་བཏང་ན། དེང་སང་འཛམ་བུ་གླིང་གི་གནས་སྟངས་འགྱུར་བ་འགྲོ་གི་ཡོད་པ་རེད། དཔེར་ན། ཡུ་རོབ་ཀྱི་ས་ཁུལ་ལ་དམག་ཆེན་དང་པོ་དང༌། དམག་ཆེན་གཉིས་པའི་སྐབས་སུ། ལུང་པ་སོ་སོའི་རང་བཙན་གྱི་ཐོབ་ཐང་གལ་ཆེན་པོར་བརྩིས་ནས། དེའི་དོན་དག་ལ་འཁྲུག་པ་ལངས། མ་གཞི་དཔལ་འབྱོར་གྱི་གནས་སྟངས་དང་འབྲེལ་བ་ཡོད་ཀྱི་རེད། གང་ལྟར་དེ་འདྲའི་ཐོག་ནས་དམག་འཁྲུག་བྱུང་ཡོད། དེང་སང་དུས་རབས་ཉི་ཤུ་པ་རྫོགས་འགྲོ་བའི་དུས་ཚོད་འདིར་ཡུ་རོབ་ནང་གི་གཞུང་དང༌། མི་མང་མང་པོ་ཞིག་གི་བསམ་བློའི་ནང་ལ་སྒེར་སོ་སོའི་རང་བཙན་གྱི་ཐོབ་ཐང་དེ་གལ་ཆེན་པོ་ཡིན་ན་ཡང༌། རྒྱལ་ཁབ་ཕན་ཚུན་མཉམ་འབྲེལ་བྱས་ན། དཔལ་འབྱོར་གྱི་ཐོག་ནས་ཡིན་ནའང་རུང༌། རིམ་པས་ཆབ་སྲིད་ཀྱི་ཐོག་ནས་ཡིན་ནའང་རུང༌། དམག་དོན་གྱི་ཐོག་ནས་ཡིན་ནའང་རུང༌། དེ་ལས་ཀྱང་ཁེ་ཕན་ཆེ་བ་ཡོད་པ་ཞིག་དང༌། ཕུགས་རྒྱང་རིང་པོའི་དངོས་ཡོད་ཀྱི་གནས་ཚུལ་འགྱུར་འགྲོས་ལ་གཞིགས་པའི་ཁེ་ཕན་ཆེ་ཆུང་གི་བསམ་བློ་གུ་ཡངས་པོ་ཞིག་གཏོང་གི་ཡོད་པ་རེད།

ཨུ་རུ་སུ་སོགས་ལ་དེ་སྔ་མི་རིགས་དང༌། ལྟ་སྤྱོད་མི་མཐུན་པ་ཡོད་པའི་ས་ཁུལ་མང་པོ་ཞིག་དབང་ཤུགས་ཀྱིས་གཅིག་ཏུ་བསྒྲིལ་ནས་བཞག་ཀྱང༌། ད་ཆ་དེས་ལ་དག་གི་ཡོད་པ་མ་རེད། རང་དབང་གཙང་མ་ཞིག་ལ་གློད། གློད་པའི་རྗེས་ལ་དངོས་ཡོད་ཁེ་གྱོང་གནས་ཚུལ་ལ་བལྟས་ནས་ཡུ་རོབ་ནང་སོ་སོས་དང་དུ་བླངས་ནས་ཚུར་བསྒྲིལ་ཡོང་གི་ཡོད་པ་རེད། དེ་འདྲའི་དུས་ཚོད་འགྱུར་བ་འགྲོ་གི་ཡོད་པའི་ཆ་ནས། ང་ཚོ་མ་འོངས་པའི་བོད་དེ་ཡང་གཅིག་བྱས་ན་ཕར་ཙམ་དེར་རྒྱ་ནག་དང་། ཚུར་ཙམ་དེ་རྒྱ་གར། དེ་མིན་གྱི་ཁྱིམ་མཚེས་གཡས་གཡོན་གྱི་ལུང་པ་ཁ་ཤས་ཡོད་པ་རྣམས་མ་འོངས་པར་འགྱུར་བ་གང་འདྲ་ཞིག་ཕྱིན་ཡོང༌། ང་ཚོས་དངོས་ཡོད་ཁེ་ཕན་གང་ཆེའི་ཐོག་ལ་བསམ་བློ་གཏོང་དགོས་པ་ཞིག་ཆགས་སྲིད་ཀྱི་རེད་བསམ་གྱི་འདུག

ད་ལྟའི་དུས་ཚོད་འདིར་ང་ཚོ་བོད་མི་སྤྱི་བོ་གནམ་བསྟན་ཕལ་མོ་ཆེའི་བསམ་བློའི་ནང་ལ་རྒྱ་མིའི་འོག་ལ་སྡོད་མ་དགོས་པ་ཞིག་བྱུང་ན་བསམ་པའི་བསམ་བློ་ཞིག་འཁོར་གྱི་ཡོད་པ་རེད། དེ་ནི་རྒྱ་མིས་སྡུག་པོ་བཏང་བ་དེས་བྱས་པ་རེད། མ་འོངས་པར་རྒྱ་ནག་ནང་ལའང་རང་དབང་ཞིག་སླེབས། ང་ཚོ་བོད་པ་ལ་ཡང་རང་དབང་ཞིག་ཐོབ། དེ་འདྲ་ཞིག་གི་གནས་ཚུལ་གྱི་འོག་ལ་གཅིག་བྱས་ན་ང་ཚོའི་དཔལ་འབྱོར་གྱི་གནས་སྟངས་དང༌། ཆབ་སྲིད་ཀྱི་གནས་སྟངས་དེ་འདྲའི་ཐོག་ནས་རྒྱ་དང་བོད་ཐག་ཉེ་ཙམ་བྱས་པ་དང༌། རྒྱ་གར་དང་བཅས་པ་ཚང་མ་ཐག་ཉེ་ཙམ་བྱས་ན། ཚང་མར་ཁེ་ཕན་ཡོང་བའི་གནས་ཚུལ་གྱི་དུས་ཚོད་ཤར་མི་སྲིད་པ་མ་རེད། ང་བསམ་བློ་དེ་འདྲ་འཁོར་ཡོང་གི་འདུག

ད༽ རང་བཙན་གྱི་འཐབ་རྩོད་དང་། གུ་བཤངས་ཀྱི་དགོངས་བཞེད།

མ་འོངས་པར་ང་ཚོ་རྒྱ་མིའི་འོག་ལ་སྡོད་དགོས་ཟེར་བ་མིན། ཡུ་རོབ་ནང་གི་གནས་ཚུལ་དང་འདྲ་བར་བོད་རྒྱ་གཉིས་རང་དབང་ཐོབ་ཐང་འདྲ་མཉམ་ཡོད་པའི་ཐོག་ནས་སྤྱིའི་ཐུན་མོང་གི་ཁེ་ཕན་གྱི་དོན་དུ་ཐུན་མོང་མ་ཡིན་པའི་མཉམ་འབྲེལ་དེ་འདྲ་ཡོང་མི་སྲིད་པ་མ་རེད། མ་འོངས་པར་ཨུ་རུ་སུ་སོགས་ལ་དཔེ་བལྟ་རྒྱུ་མེད་དམ་བསམ། སྔོན་མ་ངས་ཡོ་རོབ་གྲོས་ཚོགས་སར་སྐད་ཆ་བཤད་པའི་ནང་ལ་ཕྱི་སྲིད་དང༌། རྒྱལ་སྲུང་རྒྱ་ནག་གིས་བལྟ་རྒྱུ་ཟེར་བ་དེ། དེའི་དུས་དེའི་ཚེ་ང་ཚོས་གུ་བཤངས་བྱས་དྲགས་པ་མིན་ནམ་བསམ་གྱི་འདུག དེ་ལ་སྒྱུར་བཅོས་གཏོང་རྒྱུའི་དུས་ཚོད་ད་ཆ་ཤིན་ཏུ་རན་པོ་ཡོད། ང་ཚོའི་ངོས་ནས་ཕྱོགས་གང་ས་ནས་ལྷག་བསམ་རྣམ་དག་གི་འབད་བརྩོན་བྱས་པ་རེད། བོད་མི་ནང་ཁུངས་ནས་ཁ་བརྡུང་གཏོང་མཁན་བྱུང་བ་རེད། རྒྱ་མི་དང་གཅིག་གིས་གཅིག་ལ་ཡིད་ཆེས་གང་ལ་གང་འཚམ་ཞིག་བྱུང་ན་བསམས་ནས་འབད་རྩོལ་བྱས་པ་རེད། འོན་ཀྱང་དེ་ལ་གྲུབ་འབྲས་མ་ཐོན་པ་རེད། ད་ཆ་རྒྱ་ནག་གཞུང་གིས་མི་རིང་བར་ཁུར་ལེན་གསར་པའི་རིགས་མ་བྱུང་ཚེ་ཟླ་བ་བདུན་པ་བརྒྱད་པ་ཙམ་ལ་ང་ཚོས་སྒྱུར་བཅོས་བཏང་ན་འགྲིགས། དེའི་ཉིན་མོ་དེ་ནས་རང་བཙན་གཙང་མ་ཞེས་བརྗོད་ན་མ་འགྲིགས་པ་གང་ཡང་ཡོད་པ་མ་རེད། དུས་ཚོད་མཚམས་དེ་འདྲ་ཞིག་ལ་སླེབས་བསྡད་ཡོད།

ཡིན་ནའང༌། མ་འོངས་པར་རྒྱ་ནག་མང་གཙོ་རང་དབང་ལྡན་པ་ཞིག་ཆགས་པ་དང་། དེ་དང་ཆབས་ཅིག་ང་ཚོ་བོད་པ་ལ་ཡང་རང་དབང་མང་ཉུང་ཤེས་ཐུབ་པ་ཞིག་བྱུང༌། ང་ཚོ་ཐུན་མོང་མ་ཡིན་པའི་འབྲེལ་བ་བྱེད་རྒྱུ་ཞིག་ཆགས་སྲིད་ཀྱི་རེད་དམ་མ་རེད། དེ་འདྲ་ཞིག་ཆགས་སྲིད་ན། ད་ལྟ་ང་ཚོས་རང་བཙན་རྩོད་ལེན་བྱེད་རྒྱུའི་བརྗོད་ཚིག་བཀོད་སྟངས་དེ་མ་འོངས་པར་དེ་འདྲའི་དུས་ཚོད་སླེབས་དུས་བསམ་བློ་གཏོང་རྒྱུ་ཡོད་པ་ཞིག་བཟོ་དགོས་ཀྱི་མེད་དམ་བསམ་གྱི་འདུག

ཡང་ང་ཚོས་མཐའ་གཅིག་ཏུ་རང་བཙན་གཙང་མ་ལ་སེམས་ཐག་བཅད་ན། རང་བཙན་སྒྲུབ་སྟངས་དེ་ཡང་ཕྱི་ཡི་ཆ་རྐྱེན་འདི་འདྲ་ཞིག་གི་ཐོག་ནས་སྒྲུབ་རྒྱུ་འདུག ནང་གི་ཆ་རྐྱེན་འདི་འདྲ་ཞིག་ནས་སྒྲུབ་རྒྱུ་འདུག་ཅེས་དངོས་གནས་བསམ་བློའི་ནང་ལ་གོ་རིམ་ཆ་ཚང་བསྒྲིགས་ཐུབ་པ་ཞིག་དང༌། ཚོད་ཐིག་པོ་ཞིག་ཡོད་པ་ཡིན་ན། ཚིག་ཐག་བཅད་ནས་བཤད་ཆོག་པ་ཞིག་རེད། ང་ཚོས་རང་བཙན་ཟེར་བ་འདི་ཚིག་སྐམ་པོའི་གཏམ་བཤད་བྱེད་རྒྱུ་ཞིག་མ་ཡིན་པར། དོན་དག་ལག་ལེན་གྱི་ཐོག་ནས་སྒྲུབ་དགོས་པ་ཞིག་ཡིན་པར་བརྟེན། དོན་དག་ལག་ལེན་གྱི་ཐོག་ནས་སྒྲུབ་སྟངས་ང་ཚོས་གང་འདྲ་བྱས་ནས་སྒྲུབ་དགོས་ཀྱི་འདུག་གམ།

དཔེར་ན། སྔོན་མ་ངས་ཡོ་རོབ་གྲོས་ཚོགས་སར་སྐད་ཆ་བཤད་པའི་ནང༌། བོད་དེ་རྒྱ་ཁོངས་རེད་ཅེས་བཤད་མེད། བོད་རང་བཙན་ཡིན་པ་ཐག་བཅད་ནས་བཤད་ཡོད། རྒྱ་དང་བོད་ཐ་དད་སོ་སོ་ཡིན་ནའང༌། ད་ལྟ་རྒྱ་བོད་བར་ལ་དཀའ་རྙོག་ཡོད་པ་འདི་དག་སེལ་རྒྱུའི་དོན་དག་ལ་གུ་བཤངས་བྱས་ནས་བཤད་པ་རེད། ང་ཚོར་བོད་རང་བཙན་བྱེད་པའི་ཐོབ་ཐང་ག་དུས་ཡིན་ནའང་ཡོད་པ་རེད། ཡིན་ནའང་དེ་འགྲུབ་དང་མ་འགྲུབ་ཀྱི་བསམ་བློ་ཞིག་གཏོང་དགོས། གྲོས་འཆར་དེ་འདོན་སྐབས་ཕྱོགས་གཅིག་ནས་ང་ཚོས་འགྲུབ་མ་འགྲུབ་ཀྱི་བསམ་བློ་ཡང་རེད་ལ། གཉིས་ནས་བོད་ནང་ལ་རྒྱ་མི་ཕོན་ཆེན་པོ་ཡོང་བ་དང༌། བོད་པ་མང་པོ་ཞིག་མནར་གཅོད་ཀྱི་འོག་ཉིན་མཚན་མི་འཁྱོལ་བའི་ཛ་དྲག་གི་གནས་ཚུལ་དངངས་སྐྲག་ཡོད་པ་དེ་དག་སྐྱོབ་ཐུབ་ན་བསམ་པའི་རེ་བ་བརྒྱབ་ནས་གྲོས་འཆར་དེ་བཏོན་པ་རེད། ང་ཚོས་མ་འོངས་པར་གྲོས་འཆར་གསར་པ་འདོན་སྟངས་ལ་བསམ་བློ་ཕྱོགས་མང་པོ་ཞིག་ནས་གཏོང་དགོས། དེ་ང་རང་གི་བསམ་ཚུལ་རེད། ང་རང་ཚོ་མུ་མཐུད་ནས་གོ་བསྡུར་བྱེད་ཀྱིན་བྱེད་ཀྱིན་བྱས་ན་འགྲིགས། ལམ་སེང་འཚབ་འཚུབ་ངང་ང་ཚོའི་བྱེད་སྟངས་འདི་ཡིན་ཞེས་བརྗོད་དགོས་དོན་མི་འདུག བསམ་བློ་ནན་ཏན་གཏོང་དགོས་ཀྱི་མེད་དམ་བསམ་པ་དྲན་བྱུང༌།

ན༽ ཐའེ་བོད་ཀྱི་འབྲེལ་བ་དང་། བོད་གཞུང་གི་གཏན་འབེབས།

དེ་ནས་ཐའེ་ཝན་དང་འབྲེལ་བ་བྱེད་སྟངས་སྐོར། ང་ཚོ་ཐོག་མར་རྒྱ་གར་ལ་ལྔ་བཅུ་ང་དགུ་ལོར་སླེབས་ནས་བཟུང་ཐའེ་ཝན་དང་འབྲེལ་བ་བྱུང་བ་ཞིག་རེད། མ་གཞི་གནས་ཚུལ་སྔོན་མ་ནས་ངས་བཤད་ཡོད། བོད་གཞུང་གི་ངོས་ནས་འབྲེལ་བ་ཐབས་ཤེས་རིམ་པ་མང་པོ་ཞིག་བྱས་ཡོད་པ་རེད། མཐའ་མ་འཇུ་ཆེན་ཐུབ་བསྟན་དྲིལ་བསྒྲགས་བཀའ་བློན་བྱེད་སྐབས་ང་ཚོས་དམིགས་བསལ་གྱི་ཡིག་ཆ་ཞིག་བཟོས། དེའི་ནང་ལ་སྔ་ཕྱིའི་ཡོང་རྐྱེན་ཞིབ་ཆ་བཀོད་ནས་ང་ཚོས་འབྲེལ་མཚམས་བཞག་རྒྱུའི་གཏན་འབེབས་བྱས་པ་རེད། སྐབས་དེར་བོད་གཞུང་གིས་གཏན་འབེབས་བྱས་པ་དེར་བོད་མི་བཙན་བྱོལ་བ་ཡོངས་རྫོགས་ཀྱི་ཐོག་ནས་ལངས་ཕྱོགས་གཅིག་གྱུར་བྱས་ནས་བསྒྲེང་ངེར་བསྡད་ན་འགྲིགས་ཡོད་ཀྱང་དེ་ལྟར་བྱུང་མེད། རྒྱ་གར་ནང་དང༌། བལ་ཡུལ་ནང་ནས་ཁ་ཤས་ཀྱི་ཆོས་ཀྱི་སྐོར་རྐྱང་རྐྱང་ཡིན་ཟེར་བ་ལྟ་བུ་དང་། སྒེར་གྱི་ཐོག་ནས་ཡིན་ཟེར་བ་ལྟ་བུའི་མིང་འདྲ་མིན་བཏགས་ནས་དོན་སྙིང་ཐའེ་ཝན་ལ་འབྲེལ་བ་མུ་མཐུད་བྱེད་ཀྱི་ཡོད། ང་ཚོས་རང་དབང་རྩོད་ལེན་བྱེད་པའི་དུས་འདིར་རྩོད་པ་རྒྱག་སའི་ཁ་གཏད་གཅིག་ཐའེ་ཝན་ཆགས་ཡོད།

བོད་གཞུང་གི་ལངས་ཕྱོགས་དང་མ་མཐུན་པར་ལྐོག་དང་ངོས་བྱས་ནས་འགྲོ་མཁན་དེ་རྣམས་དངུལ་གྱི་དོན་དག་དང༌། ཡང་ན་སྒེར་གྱི་འབྲེལ་བ། ཆོས་དང་བླ་སློབ་ཀྱི་འབྲེལ་བའི་ཐོག་ནས་ལྷག་བསམ་རྣམ་དག་བྱས་ནས་ཕྱིན་པ་ཞིག་ཡིན་ནའང༌། བོད་རིགས་ནང་ཁུལ་སྤྱི་ཡོངས་ཀྱི་མཐོང་ཚུལ་ལ་དེ་དག་བོད་གཞུང་གི་བཀའ་ལ་མ་བརྩི་མཁན་ལྟ་བུ་ཞིག་དང༌། བོད་གཞུང་ལ་རྒྱབ་གཏོད་བྱེད་མཁན་ལྟ་བུ་ཞིག་ཤུགས་མ་ཐུབ་ཀྱིས་ཆགས་པར་བརྟེན། ང་ཚོའི་ནང་ལ་མི་འདོད་བཞིན་དུ་དམ་ཚིག་སེལ་ལྷད་ཡོང་གི་འདུག ཐའེ་ཝན་གྱི་ས་ཆའི་སྒང་ལ་འགྲོ་མཁན་ཚོས་ཆབ་སྲིད་ཀྱི་བསམ་བློ་དང༌། མི་རིགས་ཀྱི་ལ་རྒྱ་བརྟན་པོ་འཛིན་མ་ཐུབ་པར་སྐད་ཆ་ཤོད་སྟངས་དེ་ཡང་རྒྱ་མིའི་རྣ་བར་གོ་སྙིང་འདོད་པའི་སྐད་ཆའི་རིགས་ཤ་སྟག་བཤད་དེ་བོད་པའི་བྱབ་ཚང་མ་བསྐྱལ་གྱི་ཡོད།

གོ་མིང་ཏང་ལ་བར་ལམ་ང་ཚོས་འབྲེལ་བ་བྱས་པ་ནང་བཞིན། གུང་བྲན་ལ་ཡང་ང་ཚོས་འབྲེལ་བ་བྱས་པ་རེད། འབྲེལ་བ་བྱས་ནས་བོད་ནང་མི་གཏོང་རྒྱུ་དེ་དག་ང་ཚོས་འབད་རྩོལ་བྱས་ན་བཏང་བ་རེད། སྒེར་གྱི་གཉེན་འཕྲད་ལ་འགྲོ་མཁན་དེ་རྣམས་ང་ཚོས་བཀག་ནི་མི་ཐུབ། རྒྱ་མིར་སྤྲེལ་ལད་འཁྲབ་མཁན་གྱི་མི་ཤ་སྟག་ཕྱིན་པ་ལས། རང་ལུགས་ཟིན་ནས་རྒྱ་མིའི་མདུན་ལ་ཡིན་ནའང་སྐད་ཆ་ཤོད་ཐུབ་མཁན་གྱི་མི་སླེབས་ཐུབ་ན་དགེ་མཚན་མཐོང་སྟེ་ང་ཚོས་ཐབས་ཤེས་བྱས་པ་རེད། རྩ་བ་རྒྱ་ནག་གུང་བྲན་གཞུང་ལ་ང་ཚོས་འབྲེལ་བ་བྱེད་སྟངས་ཀྱི་ཐོག་ནས་བཤད་ན། ཐོག་མར་འབྲེལ་བ་བྱུང་དུས་ང་ཚོས་བཤད་རྒྱུ་བྱུང༌། རྒྱ་བོད་ཀྱི་རྩོད་པ་འདི་གདོང་བསྟན་ནས་སྐད་ཆ་བཤད་ཆོག་པ་ཞིག་ཡིན་པ་ལས། ལྐོག་ལ་རྒྱབ་བཤད་བྱས་ནས་བསྡད་དགོས་པ་ཞིག་མིན།

ང་ཚོའི་ནུས་པ་དང༌། ལག་ཆ་ཤུགས་ཆེ་ཤོས་ནི་རྒྱུ་མཚན་གྱི་ཐོག་ནས་སྐད་ཆ་བཤད་རྒྱུ་དེ་ཡིན་པས་ང་ཚོའི་ལག་ཆ་བེད་སྤྱོད་བྱེད་རྒྱུའི་གོ་སྐབས་བྱུང་བའི་སྐབས་ལ་ང་ཚོས་གོ་སྐབས་དེ་འཛིན་དགོས་ཀྱི་འདུག ང་ཚོ་རྒྱ་མི་ལ་གདོང་བསྟན་མི་ནུས་པ་དང༌། རྒྱ་མིའི་འཁྲིས་ལ་འགྲོ་མ་ནུས་པ་ཞིག་མིན་པར་བརྟེན་གདོང་བསྟན་ནས་ཕྱིན་ན་ཡག་པོ་འདུག་ཅེས་ང་ཚོས་སྲིད་བྱུས་དེ་ཟིན་པ་རེད། ཐའེ་ཝན་ལ་ཡིན་ནའང་དེ་དེ་བཞིན་རེད། དཔེར་ན། ན་ནིང་འདིར་རྐྱེན་ཅིག་ལྷགས། དེའི་འོག་ནས་ཐག་གཅོད་ཅིག་བྱས། གནས་སྐབས་ཅིག་རིང་ཆོས་དང་རིག་གཞུང་གི་ཐོག་ནས་འབྲེལ་བ་བྱེད་རྒྱུ་དེ་ཡང་མཚམས་འཇོག་བྱེད་དགོས་ཀྱི་འདུག་ཅེས་བརྗོད་པ་རེད། འོན་ཀྱང་མི་ནི་འགྲོ་བཞིན་པ་རེད། བོད་གཞུང་གིས་གཏན་འབེབས་དང༌། སྲིད་བྱུས་ཟིན་པ་དེ་སླ་པོ་བཟོ་མཁན་ལྟ་བུ་ཞིག་ལས་སྙིང་པོ་གཏན་ནས་མི་འདུག

ཕྱོགས་གཞན་དག་ཅིག་ནས་བལྟས་ན། ཐའེ་ཝན་ནང་ལ་ནང་པ་ཁྱོན་ཆེན་པོ་ཡོད་པ་རེད། ནང་པ་ཡོད་པ་ཙམ་དུ་མ་ཟད་མང་པོ་ཞིག་གིས་བོད་ཀྱི་ནང་པའི་ཆོས་ལ་གཞི་ནས་བྲོ་བ་རྙེད་ནས་ཡིད་ཆེས་བྱེད་ཀྱི་ཡོད་པ་རེད། སྔོན་མ་བདུད་འཇོམས་རིན་པོ་ཆེའི་ཞལ་སློབ་དེ་འདྲ་ཡོད། དེ་དག་ནས་མར་བརྒྱུད་ནས་པད་ནོར་རིན་པོ་ཆེ། ཁོང་རྣམ་པ་ཚོའི་སློབ་བརྒྱུད་ཡོད། དེ་བཞིན་བཀའ་བརྒྱུད་ཕྱོགས་ནས་ཀྱང་སྔར་ནས་སློབ་བརྒྱུད་དེ་འདྲ་ཡོད་པ་རེད། དེ་འདྲའི་ཐོག་ནས་ཁོང་ཚོས་བོད་ཀྱི་ནང་པའི་ཆོས་ལ་དོ་སྣང་དང༌། རེ་འདོད་བྱེད་མཁན་ཡོད་ཐག་ཆོད་རེད། ང་ཚོའི་ངོས་ནས་ཀྱང་དེ་དག་གི་རེ་བ་བསྐངས་ནས་ཡག་པོ་ཞིག་བྱེད་ཐུབ་ན། སྤྱིར་སངས་རྒྱས་བསྟན་པའི་ཞབས་འདེགས་རེད། ཡང་སྒོས་རྒྱ་བོད་གཉིས་ཀྱི་འབྲེལ་བའི་ཐོག་ལ་མཚོན་ནའང༌། རྒྱ་མི་གཅིག་ཡིན་ནའང་བོད་པའི་གནས་ཚུལ་བདེན་པ་དེ་ཤེས་ཐུབ་པ་ཞིག་དང༌། ཤེས་པའི་ཐོག་ནས་བོད་པར་ཤ་ཚ་སླེབས་ཐུབ་པ་ཞིག་བྱུང་ན་དེ་ང་ཚོར་དགོས་པ་ཞིག་རེད།

ང་ཚོའི་མི་ཕར་འགྲོ་མཁན་ཚོས་སོ་སོའི་བསམ་བློ་ངོ་མ་རང་ས་ལ་བཞག་ན་བོད་གཞུང་ལ་རྒྱབ་གཏོད་བྱེད་ཀྱི་མེད་ལ། ལྷག་བསམ་མ་དག་པ་མེད་ན་ཡང༌། བྱེད་སྟངས་ཤིག་གིས་རྐྱེན་པས་མཐའ་མ་བོད་མིའི་སྤྱི་ཚོགས་ནང་མཐོང་ཚུལ་ངན་པ་ཆགས་པ་དེ་ང་ཚོར་མི་དགོས་པ་ཞིག་རེད། ང་ཚོས་བྱེད་ཕྱོགས་དེ་ཚོའི་སྐོར་ལ་ཕྱོགས་མང་པོ་ནས་བསམ་བློ་བཏང་ནས་སོ་སོའི་དམ་བཅའ་འཛིན་ཐུབ་པ། ཁ་གཏད་གཅོག་དགོས་སར་བདེན་པ་བདར་ནས་ཁ་གཏད་གཅོག་ཐུབ་པ། གྲོགས་པོ་བཟོ་དགོས་སར་གྲོགས་པོ་བཟོ་ཐུབ་པ། དེ་འདྲའི་མི་འགྲོ་ཐུབ་པའི་བསམ་བློ་གཏོང་དགོས་པ་ཞིག་རེད། དེ་གལ་ཆེན་པོ་འདུག་རྒྱ་དམར་ནག་གཉིས་ཀྱི་འབྲེལ་བའི་གནས་སྟངས་དེ་འདྲ་ཞིག་རེད། དེ་རྣམས་འཕྲོས་བཤད་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༡ ཟླ་ ༨ ཚེས་ ༡༠ ཉིན་བཀའ་བློན་ལྔ་གསར་མཇལ་དམ་འབུལ་སར་སྩལ་བའི་བཀའ་སློབ།

ཀ༽ འོས་ཐོན་གྱི་བཀའ་བློན་དང་། གལ་ཆེའི་གནས་དུས།

ད་རེས་སྤྱི་འཐུས་ཁ་གྲངས་མང་དུ་བཏང༌བ་དང་། སྤྱི་འཐུས་འོས་འདེམས་བྱེད་སྟངས་ལ་བསྒྱུར་བཅོས་བཏང་བའི་རྗེས་སྤྱི་འཐུས་མང་མོས་འོས་འདེམས་ཀྱིས་བཀའ་བློན་གཏན་འཁེལ་བྱས་པའི་དུས་ཚོད་དང་པོ་ཡིན་པ་རེད། བཀའ་བློན་འོས་ཐོན་མི་གཉིས་མ་གཏོགས་མ་བྱུང་སྟབས། ལས་དོན་དངོས་སུ་ལག་ལེན་བཀལ་དུས་མི་མ་འདང་བའི་དཀའ་ངལ་འཕྲད་པར་བརྟེན། ད་ལམ་བཅའ་ཁྲིམས་གཞིར་བཟུང་གིས་ཁ་སྣོན་མི་གསུམ་བསྐོས་ནས་ད་ཆ་བཀའ་བློན་མི་ལྔ་ཆགས་པ་རེད། ཚང་མར་བཀྲ་ཤིས་བདེ་ལེགས་ཡོད། ད་ཆ་དམིགས་བསལ་གྱི་འགྱུར་བ་མ་བྱུང་ན་ལོ་ལྔའི་རིང་ཁྱེད་ཚོས་ལས་འགན་འཁྱེར་དགོས་ཤིང་། ད་ལྟའི་དུས་ཚོད་ཧ་ཅང་གི་གལ་འགངས་ཆེན་པོ་ཞིག་གི་སྐབས་སུ་འགན་འཁྱེར་མཁན་གྱི་བཀའ་བློན་ཡིན་པས། ཚང་མས་ཧུར་ཐག་བྱེད་ངེས་ལ། དེ་ལྟར་བྱ་རྒྱུ་ཧ་ཅང་གལ་ཆེན་པོ་ཆགས་ཡོད།

ངོས་རང་སྒེར་གྱི་ངོས་ནས་བཤད་ན། ད་ལྟ་ལོ་ལྔ་བཅུ་ང་བདུན་ལ་སླེབས་ཤིང་། ད་ལྟ་ལས་དུས་འདིའི་བཀའ་བློན་མི་ལྔ་པོ་དེས་ལོ་ལྔའི་རིང་ལས་དོན་བྱེད་དགོས་སྟབས་ཕལ་ཆེར་ང་ལོ་དྲུག་ཅུ་རེ་གཅིག་མ་སླེབས་བར་དུ་ལས་དོན་སྒྲུབ་དགོས་ཀྱི་ཡོད། ང་ཚོས་ཐབས་ཤེས་ཡག་པོ་ཞིག་བྱེད་ཐུབ་ན། ལོ་ལྔའི་ནང་ཚུད་ལ་འགྱུར་བ་བཟང་དུ་འགྲོ་རྒྱུའི་ཕྱིའི་ཆ་རྐྱེན་གྱི་ཆ་ནས་ང་ཚོར་དངོས་གནས་རེ་བ་ཆེན་པོ་ཡོད། ཕྱིའི་ཆ་རྐྱེན་བཟང་པོ་ཡོད་པ་དེ་དག་ང་ཚོའི་ངོས་ནས་སྐབས་འཕྲལ་ལོངས་སུ་སྤྱད་ནས་ཐབས་ཤེས་ཐུབ་མིན་ནི་ང་རང་ཚོར་ལག་ལུས་པ་རེད། ཐབས་ཤེས་ཡག་པོ་ཞིག་ཐུབ་ན། ཕྱི་ནང་གི་རྐྱེན་གཉིས་འཛོམས་ཀྱི་ཐོག་ནས་ང་རང་ཚོ་ལོ་ནས་ལོ་བསྟུད་ཇེ་བཟང་ནས་ཇེ་བཟང་འགྲོ་ཐུབ་པའི་རེ་བ་ཏན་ཏན་ཡོད། ཡང་གལ་སྲིད་ལོ་ལྔའི་རིང་ལ་ང་རང་ཚོའི་ཐབས་ཤེས་ཡག་པོ་མ་བྱུང་བར་འཐུས་ཤོར་ཕྱིན་ན། ང་རང་ཚོ་ཚང་མ་ན་ཚོད་རྒས་འགྲོ་གི་ཡོད་པས་ལས་འགན་ཇེ་ཆེ་ནས་ཇེ་ཆེར་འགྲོ་ངེས་ཡིན་པས། ཚང་མས་ཧུར་ཐག་གནང་དགོས་ཞེས་ཞུ་རྒྱུ་ཡིན།

ང་ཚོས་བར་ཌྷམ་བཅའ་ཁྲིམས་ཤིག་གཏན་འབེབས་བྱས་པ་དང་། དེ་ནས་མ་འོངས་པའི་མང་གཙོའི་རྩ་ཁྲིམས་ཟིན་བྲིས་ཤིག་སྔོན་མ་ནས་ཡོད་པ་དེར་བསྐྱར་བཅོས་ཀྱི་ཐོག་ནས་དངོས་གནས་མང་གཙོའི་ངོ་བོ་ཡོངས་སུ་རྫོགས་པ་ཞིག་རིང་མིན་གཏན་འཁེལ་ཐུབ་པའི་རྩིས་གཞི་རེད། དེ་ཡང་ང་ཚོའི་ལས་འགན་གཅིག་ཆགས་ཡོད། དེ་ནས་དུས་ཡུན་འདིའི་རིང་ལ་ཕྱོགས་གཅིག་ནས་ང་ཚོ་བཙན་བྱོལ་དུ་བསྡད་པའི་བོད་མིའི་ནང་ལ་མང་གཙོའི་གོ་རྟོགས་དང༌། མང་གཙོའི་ལག་ལེན་བསྟར་རྒྱུ་བཅས་ཀྱི་ཉམས་མྱོང་རིམ་གསོག་ཐུབ་པའི་ཐོག་ལ་ཤུགས་སྣོན་བྱ་རྒྱུ་གལ་ཆེན་པོ་འདུག བོད་ཕྱི་ནང་གི་འབྲེལ་བ་ཡོང་གི་ཡོད་པ་འདིའི་གནས་ཚུལ་གྱི་འོག་ནས་བོད་ནང་ཁུལ་ལ་ཡང་ང་ཚོས་མ་འོངས་པའི་མང་གཙོའི་རྩ་ཁྲིམས་ཟིན་བྲིས་གསལ་བསྒྲགས་བྱས་པའི་གནས་ཚུལ་དེ་རྣམས་བོད་ནང་སླེབས་ཐུབ་པའི་བསམ་བློ་གཏོང་དགོས་ལ། ཐབས་ཤེས་ཀྱང་བྱེད་དགོས།

ཁ༽ སྒྲིག་འཛུགས་ཚགས་ཚུད་དང་། བཀའ་སྤྱིའི་ཞུ་སྒོ།

དེ་ནས་ད་ལྟ་ང་ཚོ་འདིར་ཡོད་པའི་སྒྲིག་འཛུགས་ཁག་འདི་དག་སྤྱིར་བཏང་ལྟོས་ས་ལྟོས་འཇོག་གི་ངོས་ནས་བཤད་ན་ཡག་ཐག་ཆོད་ཡོད་ཀྱང༌། ཕྱོགས་གཅིག་ནས་ང་རང་ཚོའི་ལས་འགན་འདི་ཤིན་ཏུ་འགན་ལྗི་པོ་དང༌། ཛ་དྲག་གི་གནས་ཚུལ་ཡོད་པ་འདི་ལ་ལྟོས་ན། ང་ཚོས་ད་ལྟའི་ལས་ཀ་བྱེད་སྟངས་ཡག་པོ་ཡོད་སྙམ་པའི་ཆོག་ཤེས་བྱས་ནས་སྡོད་ཐབས་མེད་པས། ཕྱོགས་གང་ས་ནས་ཞིབ་འཇུག་དང༌། དོ་སྣང་བྱས་ཏེ་ད་དུང་ཚགས་མ་ཚུད་པ་དང༌། དེ་འདྲའི་འགལ་རྐྱེན་ཡོད་ས་དེ་དག་ལ་བཟོ་བཅོས་རྒྱག་དགོས་མིན་དང་། གང་འདྲ་བྱེད་དགོས་མིན་བསམ་བློ་གཏོང་དགོས་ཀྱི་འདུག

ཡང་གཉིས་ནས་ང་རང་ཚོའི་ལས་ཀ་མང་པོ་ཞིག་འགོ་བཙུགས་ནས་ཨ་གསར་མ་ཡོལ་བའི་རིང་ལ་གང་ལ་གང་འཚམ་གྱི་སྤུས་དག་པོ་ཡོད་ནའང༌། ལོ་གང་འཚམ་ཕྱིན་རྗེས་འཆར་ཅན་དང༌། རྙིང་པ་ལྟ་བུ་ཆགས་ནས་སླ་རུ་འགྲོ་མཁན་ཞིག་ཡོང་གི་ཡོད། དེ་ལྟར་མི་ཡོང་བར་ཡིད་གཟབ་བྱེད་དགོས། སྤྱི་འཐུས་མང་དུ་ཕྱིན་ཡོད། ང་ཚོའི་སྒྲིག་འཛུགས་ཡས་མས་གང་ཅིའི་ཐོག་ལ་མང་ཚོགས་ནང་ནས་སྤྱིར་བཏང་ནམ་རྒྱུན་ནས་བསམ་འཆར་དེ་འདྲའི་རིགས་ཡོང་གི་ཡོད་པ་རྣམས་ལ་སྤྱི་འཐུས་ནས་མི་མང་གི་ཚབ་བྱས་ཏེ་ངོ་ཐོག་གནས་ཚུལ་ལ་ཞིབ་འཇུག་དང༌། སྣོན་འཕྲིའི་བསྒྱུར་བཅོས་གང་འདྲ་ཞིག་གཏོང་དགོས་ཀྱི་ཡོད་ནའང་གཏོང་དགོས།

མ་གཞི་ཁ་སང་སྤྱི་འཐུས་ཚོགས་གཙོ་གཉིས་ཀྱི་དམ་འབུལ་སྐབས་ལ་སྐད་ཆ་བྱུང་བ་བཞིན་རེད། གཞེན་སྐུལ་བྱེད་རྒྱུ་གཅིག་པུས་འདང་གི་མེད་པར་བརྟེན། མིའི་སེམས་ནང་ལ་བག་ཡོད་དང༌། ཕྲན་བུ་ངོ་ཚ་ཁྲེལ་གཞུང་གི་བསམ་པ་སྐྱེ་བའི་ཐབས་ཤེས་བྱེད་དགོས་ཀྱི་འདུག གཞན་དེ་མིན་ཧུར་ཐག་བྱེད་དགོས་ཞེས་རྟག་ཏུ་བཤད་པ་དེས་ཕན་ཚོད་གཅིག་ཕན་གྱི་ཡོད་ན་ཡང༌། དེ་གཅིག་པུས་འདང་གི་མེད་པའི་གནས་ཚུལ་གསལ་པོ་རེད། ང་ཚོའི་སྒྲིག་འཛུགས་ཡས་མས་ཚང་མ་ཚགས་ཚུད་པོ་ཡོང་ཐབས་ལ་གཞི་རྐང་སྤྱི་འཐུས་ཚོའི་ཐོག་ནས་འཛེམས་ཟོན་དང༌། ཕྱོགས་ལྷུང་མེད་པའི་ཐོག་ནས་ཕྲན་བུའི་ནན་ཙམ་བྱེད་ཐུབ་པ་བྱུང་ན། དེ་ནས་བཀའ་ཤག་གི་ཐོག་ནས་ཀྱང་དེ་ཚོའི་ཐོག་ལ་གང་དགའ་ཅི་ལེགས་ཀྱི་གོ་བསྡུར་དང༌། ཡར་རྒྱས་གཏོང་རྒྱུ་དང༌། ཚགས་ཚུད་དུ་གཏོང་རྒྱུའི་བྱེད་ཐབས་ཡོད་ཀྱི་རེད་བསམ་གྱི་འདུག དེ་དག་ལ་དགོངས་པ་བཞེས་ཐུབ་ན་ཡག་པོ་མེད་དམ་བསམ་བྱུང༌། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༢ ཟླ་ ༢ ཚེས་ ༣ ཉིན་བོད་མི་མང་སྤྱི་འཐུས་གྲོས་ཚོགས་ཐོག་སྩལ་བའི་བཀའ་སློབ།

ཀ༽ བོད་དོན་གྱི་བདེན་མཐའ་དང་། གྲ་སྒྲིག་གི་ཞུ་སྒོ།

དེ་རིང་ང་ཚོ་ཚོགས་ཁང་གསར་པ་འདིའི་ནང་ཚང་མ་འཛོམས་པ་དང་པོ་རེད། ཁྱེད་རང་ཚོ་ཚང་མས་ཉིན་བསྟུད་ནས་ཚོགས་འདུ་གནང་བར་ཐུགས་རྗེ་ཆེ་དང་། བཀྲ་ཤིས་བདེ་ལེགས་ཞུ་རྒྱུ་ཡིན། ང་རང་ཚོ་ཆབ་སྲིད་གནས་ཚུལ་གྱིས་རྐྱེན་པས་བཙན་བྱོལ་བ་ཆགས་ནས་ལོ་སུམ་ཅུ་སོ་གསུམ་ལ་ཉེ་བ་འགྲོ་བཞིན་ཡོད། དེའི་རིང་ལ་ཕྱོགས་གཅིག་ནས་འཕྲལ་སྒང་བཙན་བྱོལ་བའི་གནས་སྟངས་ཀྱི་དཀའ་ངལ་སེལ་རྒྱུ་དང༌། མ་འོངས་པར་བོད་ནང་ཞབས་འདེགས་བསྒྲུབ་རྒྱུའི་དོན་ལ་གཞོན་སྐྱེས་ཚོར་སློབ་སྦྱོང་སྤྲོད་རྒྱུ། ཆོས་སྡེ་ཁག་ནས་ནང་དོན་རིག་པ་གཙོ་བོར་གྱུར་པའི་བོད་ཀྱི་རིག་གནས་ཆེ་ཆུང་རྣམས་བརྒྱུད་འཛིན་ཐུབ་པའི་དོན་ལ་ཚང་མས་འབད་བརྩོན་བྱས་ཡོད།

དེ་དང་ཆབས་ཅིག་མ་འོངས་པར་བོད་རང་དབང་སླར་གསོ་བྱུང་བའི་རྗེས་བོད་ནང་གི་བྱེད་ཕྱོགས་ལ་བསམ་བློ་བཏང་ནས་མ་འོངས་པའི་བོད་ཀྱི་རྩ་ཁྲིམས་ཟིན་བྲིས་ཤིག་ཕྱི་ལོ་དྲུག་ཅུ་རེ་གྲངས་ནས་བཟོས་ཡོད། དེའི་ཚེ་ནམ་ཞིག་ང་རང་ཚོའི་རང་དབང་རང་ལག་ཏུ་སོན་ནས་ངེས་པར་དུ་སོ་སོའི་ལུང་པ་སོ་སོ་རང་ཉིད་ཀྱིས་བསྐྱང་རྒྱུ་ཞིག་ཡོང་བར་ཡིད་ཆེས་གཙང་མ་བྱས་ཡོད་ཀྱང༌། ལོ་དུས་འདི་འདྲ་ཞིག་ལ་ཡོང་གི་རེད་སྙམ་པའི་ཚོད་དཔག་བྱ་རྒྱུ་ཁག་པོ་ཆགས་ཡོད།

བར་ལམ་དུས་ཀྱི་འགྱུར་བ་མང་པོ་ཞིག་འགྲོ་བཞིན་པ་དང༌། གཙོ་ཆེ་ཤོས་བོད་ནང་ཡོད་པའི་རྒྱ་ཆེའི་མི་མང་མི་ཐོག་བརྗེས་འགྲོ་གི་ཡོད་ནའང་སོ་སོའི་མི་རིགས་ཀྱི་ལྟ་བ་དང༌། མི་རིགས་ཀྱི་དོན་ལ་ལྷག་བསམ་དང་སྙིང་སྟོབས་འཁྱེར་སོ་ཧ་ལས་པ་ཞིག་ཡོད། ང་རང་ཚོ་བཙན་བྱོལ་ལ་ཡོད་པའི་བོད་མི་ཚོ་ཡིན་ནའང་རྩ་བའི་བོད་སྤྱི་པའི་དོན་དག་ཚང་མའི་སེམས་ལ་མངོན་གསལ་དོད་ལོས་དང༌། ཤུགས་ཆེ་ཆུང་ལྟ་བུ་ཡོང་བ་ལས། སྤྱིར་བཏང་བོད་མི་སྤྱི་བོ་གནམ་བསྟན་ཡོངས་ཀྱི་སེམས་ནང་སོ་སོ་བོད་པ་ཡིན་བསམ་པ་དང༌། རྒྱ་མིས་བཙན་དབང་བྱས་བྱུང་བསམ་པ་ཞིག་ཚང་མའི་སེམས་ནང་ཟུབ་ཏུ་མེད་པར་གནས་ཡོད།

དེ་ལྟ་བུའི་ཕྱི་ནང་གི་རྒྱུ་རྐྱེན་མང་པོ་ཞིག་འཛོམས་པའི་འོག་ནས། ད་ཆ་ང་ཚོ་གཞིས་བྱེས་མཉམ་འཛོམས་ཡོང་རྒྱུའི་དུས་ཤིག་ལོ་ཤས་རྗེས་སུ་ཡོང་བའི་ཚོད་དཔག་བྱེད་ཐུབ་པ་ལྟ་བུ་ཡིན། དེ་ནི་ང་ཚོ་བོད་པ་གཅིག་པུའི་བསམ་ཚུལ་ཐོག་ནས་བཤད་པ་ཞིག་མ་ཡིན་པར། རྒྱ་ནག་གི་ཐོག་ལ་མཁས་པ་ཡིན་ཟེར་མཁན་གང་ལ་གང་འཚམ་ཞིག་གི་བསམ་ཚུལ་གཅིག་གྱུར་ཡིན་པ་དང༌། ལྷག་དོན་རྒྱ་མི་རང་གི་ནང་ནས་བར་ལམ་བྲོས་བྱོལ་ལ་ཡོང་བ་མང་པོ་ཞིག་གི་བསམ་ཚུལ་དང་ཡང་གཅིག་གྱུར་ཆགས་ཀྱི་འདུག ད་ལོ་ལྔའམ། མཐོ་ན་ལོ་བཅུའི་ནང་ཚུད་ལ་འགྱུར་བ་ཆེན་པོ་ཞིག་འགྲོ་རྒྱུར་ཚང་མས་རེ་བ་རྒྱག་གི་ཡོད། དེར་བརྟེན་ད་ཆ་མ་འོངས་པའི་བོད་དེ་ཕལ་ཆེར་ང་ཚོའི་དམིགས་འོག་ལ་ཚུད་པའི་སྒོ་ནས་ང་ཚོས་དེ་རྩིས་ཀྱི་གྲ་སྒྲིག་བྱེད་རྒྱུ་དང༌། བསམ་བློ་གཏོང་རྒྱུ་ཧ་ཅང་གལ་ཆེན་པོ་ཡིན།

ཁ༽ མ་འོངས་པའི་གྲ་སྒྲིག་དང་། རྩ་ཁྲིམས་ལ་བསྐྱར་བཅོས།

ཕྱོགས་གཅིག་ནས་བསམ་བློ་བཏང་ན། ང་ཚོའི་རང་དབང་རྩོད་ལེན་བྱེད་རྒྱུ་འདིར་ཧ་ཅང་དཀའ་ངལ་ཆེན་པོ་ཡོད་པ་ང་རང་ཚོ་ཚང་མའི་ཉམས་མྱོང་ཐོག་ནས་ཤེས་གསལ་ཡིན། ཡིན་ནའང་རང་དབང་བྱུང་བའི་མཚམས་ནས་སོ་སོའི་ལུང་པ་འཛིན་སྐྱོང་བྱེད་རྒྱུའི་ལས་འགན་སོ་སོ་རང་ཉིད་ཀྱིས་འཁུར་དགོས་པར་བརྟེན་གཅིག་བྱས་ན་དཀའ་ངལ་འདི་ལས་ཆེ་བ་ཞིག་དང༌། རྣམ་པ་མི་འདྲ་བའི་དཀའ་ངལ་མང་པོ་ཡོང་སྲིད་པ་ཡིན། སྡུག་ས་ནས་བཤད་ན། ང་ཚོ་ནང་ཁུལ་འཁྲུག་རྩོད་མི་ཡོང་བའི་ངེས་པ་མེད། མ་འོངས་པར་ང་ཚོ་ནང་ཁུལ་འགལ་ཟླ་བྱུང་ན། དེ་ནི་ཧ་ལས་པའི་དཀའ་ངལ་ཞིག་དང༌། བཟོད་ཐབས་མེད་པའི་གནས་ཚུལ་ཞིག་ཡིན་པར་བརྟེན། མ་འོངས་པར་བོད་རང་དབང་སོན་པའི་མཚམས་ལ་ང་ཚོའི་བྱེད་ཕྱོགས་སྐོར་ལ་ད་ལྟ་ནས་བསམ་བློ་ཏན་ཏན་གཏོང་དགོས་ཀྱི་འདུག

གཉིས་ནས། ང་ཚོ་འདི་ཁུལ་ཡིན་ཡང་རུང༌། བོད་ནང་ཡིན་ཡང་རུང༌། རིགས་གཅིག་གིས་རྒྱ་མི་བོད་ནས་ཐོན་པའི་ཉིན་མོ་དེར་ང་ཚོའི་དོན་དག་ཡོངས་རྫོགས་འགྲུབ་པ་རེད་བསམ་པའི་བསམ་བློ་སྟབས་བདེ་པོ་དེ་འདྲ་གཏོང་མཁན་ཡོང་གི་ཡོད་བཟོ་འདུག་པས་དེ་ལྟར་གཏན་ནས་མིན། དངོས་གནས་རང་དབང་བྱུང་བའི་མཚམས་ལ་མི་གཞན་ཞིག་ལ་ཁག་འཕངས་ལག་འཕྱིས་བྱེད་ས་མེད་པར་སོ་སོ་རང་ཉིད་ཀྱིས་འགན་ཆ་ཚང་འཁྱེར་དགོས་པར་བརྟེན་གནད་དོན་དེ་ཧ་ཅང་གལ་ཆེན་པོ་ཆགས་ཀྱི་འདུག ཚང་མས་མཁྱེན་གསལ་ལྟར། སྔོན་མ་ཡོད་པའི་རྩ་ཁྲིམས་ཟིན་བྲིས་དེ་ལོ་སུམ་ཅུའི་གོང་ནས་བཟོས་པ་ཡིན་སྟབས་དེའི་དུས་ཀྱི་གནས་ཚུལ་མང་པོ་ཞིག་འགྱུར་བ་ཕྱིན་ཡོད། ད་ཆ་དངོས་ཡོད་གནས་ཚུལ་དང་བསྟུན་ཏེ་ཕྱོགས་གང་ས་ནས་བསམ་བློ་བཏང་སྟེ་སྔོན་མའི་རྩ་ཁྲིམས་ཟིན་བྲིས་དེར་བསྐྱར་བཅོས་བྱེད་པ་དང༌། མང་གཙོ་ཡོངས་སུ་རྫོགས་པའི་རྩ་ཁྲིམས་ཤིག་བཟོ་རྒྱུའི་ཆེད་དུ་ལོ་གཅིག་གཉིས་གོང་ཚོགས་ཆུང་ཞིག་བཙུགས་པ་ཡིན།

རྩ་ཁྲིམས་ཀྱི་ཟིན་བྲིས་བཟོ་རྒྱུ་སྨོས་མེད་ཁར། ད་དུང་མ་འོངས་པའི་བྱེད་ཕྱོགས་སྐོར་ལ་ལམ་སྟོན་ཡིག་ཆ་གསལ་པོ་ཞིག་བཟོ་རྒྱུ་གལ་ཆེན་པོ་མཐོང་སྟེ་ཟླ་ཤས་གོང་དུ་འགོ་བཙུགས་པ་ཡིན་ནའང་ད་ལྟ་གཏན་གཙང་མ་འཁེལ་བ་ཞིག་བྱུང་མ་སོང༌། ཐོག་མར་བྱས་ན་གཏན་གཙང་མ་འཁེལ་བ་བྱས་ཏེ་དེ་རིང་སྤྱི་འཐུས་ཚང་འཛོམས་ཀྱི་ཐོག་ལ་ཡིག་ཆ་དེ་འབུལ་རྒྱུ་བྱུང་ན་བསམ་པ་དྲན་ཡང༌། བྲེལ་བ་བྱས་ན་དགོས་པ་མི་འདུག་པས་གོ་བསྡུར་ལྷོད་ལྷོད་བྱ་རྒྱུ་དང༌། དེ་རིང་དེའི་ནང་དོན་ནམ། སྙིང་དོན་བསམ་བློའི་འཁྱེར་སོ་དེ་དག་ཞུས་ན་བསམ་པ་བྱུང༌།

ག༽ བར་བརྒལ་གྱི་སྲིད་གཞུང་དང་། སྲིད་གཞུང་དེའི་ལས་འགན།

ང་རང་ཚོར་རང་དབང་བྱུང་ནས་གཞིས་བྱེས་མཉམ་འཛོམས་བྱུང་མ་ཐག་ཏུ་གང་བྱེད་རྒྱུ་ཡིན་ཞེ་ན། ཐོག་མར་བར་བརྒལ་དུས་སྐབས་ཀྱི་གཞུང་ཞིག་འཛུགས་རྒྱུ་དང༌། དེའི་འགོ་འཛིན་དེ་དམིགས་བསལ་གྱི་འཐུས་མི་བསྡུ་བསྐོང་བྱས་ཏེ་འོས་འདེམས་མང་མོས་རྩེ་ཏོག་ནས་གཏན་འཁེལ་ཐུབ་པ་བྱུང་ན་དང༌། དེ་མིན་གང་ལྟར་མི་དྲག་པ་ཞིག་ལ་འགན་སྤྲད་དེ་བར་བརྒལ་དུས་སྐབས་ཀྱི་གཞུང་འཛུགས་རྒྱུ། དེ་འདྲའི་མི་དེ་ལ་ལོ་རྒྱུས་ཐོག་ནས་༸རྒྱལ་བ་རིན་པོ་ཆེར་ཡོད་པའི་དབང་ཚད་རྣམས་རྩིས་སྤྲོད་བྱ་རྒྱུ། ངས་དེ་སྔོན་ནས་བོད་རང་དབང་བྱུང་བའི་མཚམས་ནས་ངས་སྲིད་དོན་གྱི་འགན་འཁྱེར་གྱི་མིན། བོད་མི་སྤྱི་འགྲེ་སྤྱི་མཚུངས། ཤཱཀྱའི་དགེ་སྦྱོང་དཀྱུས་མ་ཞིག་བྱས་ནས་སྡོད་ཀྱི་ཡིན་ཞེས་རྟག་པར་བཤད་པ་དེ་བག་གྲོ་པོ་བྱས་ཏེ་བཤད་པ་མ་ཡིན་པར། ངོ་ཐོག་ལག་ལེན་བསྟར་རྒྱུར་སེམས་ཐག་བཅད་ནས་བཤད་པ་ཡིན། གནས་ཚུལ་དེ་ཡིག་ཆ་དེའི་ཐོག་ལ་གསལ་པོ་བཀོད་ན་བསམ་པ་ཡིན། ངོས་ནས་དབང་ཚད་ཡོངས་རྫོགས་མི་དེར་རྩིས་སྤྲོད་བྱས་པ་དང་ཆབས་ཅིག་ང་ཚོ་བཙན་བྱོལ་གཞུང་གི་སྒྲིག་འཛུགས་འདི་རང་བཞིན་གྱིས་མཇུག་འགྲིལ་རྒྱུ་རེད།

བར་བརྒལ་དུས་སྐབས་ཀྱི་གཞུང་གསར་པ་བཙུགས་པ་དེའི་ལས་འགན་དང་པོར། བོད་ཆོལ་ཁ་གསུམ་གཅིག་ཏུ་བསྒྲིལ་བའི་བོད་རིགས་ས་ཁུལ་ཡོངས་རྫོགས་ནས་རྩ་ཁྲིམས་ཁྲིམས་བཟོ་ལྷན་ཚོགས་ཀྱི་ཆེད་དུ་མི་མང་གི་འཐུས་མི་བསྡུ་བསྐོང་བྱེད་རྒྱུའི་ལས་འགན་གཅིག་དང༌། དེ་དང་འབྲེལ་ཡོད་ཀྱི་ལས་དོན་མང་པོ་ཞིག་ཐོན་རྒྱུ་རྣམས་ལམ་སང་འགོ་བཙུགས་ཀྱིས་བྱེད་རྒྱུ། ཚོགས་ཆེན་དེའི་ཐོག་ནས་བོད་ཀྱི་རྩ་ཁྲིམས་དེ་གཞིར་བཞག་ནས་གཞུང་གི་འགྲོ་སྟངས་གསར་པ་ཞིག་ཆགས་ཡོང་གི་རེད། ལས་དོན་དེ་དག་ལོ་གཉིས་ནང་ཚུད་ལ་ཟིན་ཐུབ་པ་བྱེད་རྒྱུ། གཞུང་གསར་པ་དེ་མ་ཚུགས་ཀྱི་བར་ལ། ད་ལྟ་རྒྱ་མིས་སྒྲིག་འཛུགས་བཟོས་པའི་ཤེས་ཡོན་དང༌། འཕྲོད་བསྟེན། དཔལ་འབྱོར་སོགས་ལས་རིགས་སྡེ་ཚན་མང་པོ་ཞིག་ནང་རྒྱ་མིས་བཀོད་སྒྲིག་བྱས་པའི་ལས་བྱེད་བོད་མི་མང་པོ་ཞིག་ཡོད། ཁོང་ཚོས་ད་ལྟ་བར་ཉམས་མྱོང་གང་འཚམ་བསགས་ཡོད་ལ། རྒྱུས་ཡོད་ཡག་པོ་ཆགས་ཡོད། ད་ཕན་ཁོང་ཚོར་གླ་ཕོགས་རྒྱ་མིས་རྒྱག་གི་ཡོད་པ་དང༌། རྒྱ་མིས་བཀོད་སྒྲིག་བྱས་པའི་ལས་ཁུངས་ནང་བསྡད་ཡོད་ཀྱང་བསམ་བློ་བོད་པ་གཙང་མ་བྱས་ཏེ་སྡོད་མཁན་བརྒྱ་ཆ་གོ་དགུ་ལས་མི་ཉུང་བ་ཞིག་ཡོད། ཁོང་ཚོས་མུ་མཐུད་དེ་ལས་འགན་འཁྱེར་རྒྱུ་དང་། མི་རེ་ཟུང་དམིགས་བསལ་ཅན་ཡོང་ཆས་ཆེ་ཞིང་། དེ་ནི་གནས་ཚུལ་ཐ་དད་རེད།

ཕྱིན་ཆད་བོད་ཀྱི་རྩ་ཁྲིམས་གཏན་འཁེལ་མཚམས་ནས། རྩ་ཁྲིམས་གཞིར་བཟུང་གཞུང་གསར་པ་ཞིག་འཛུགས་རྒྱུ་དང༌། སྒྲིག་འཛུགས་བཟོ་བཅོས་རྒྱག་རྒྱུའི་དུས་ཚོད་ཅིག་ཡོང་གི་རེད། ང་ཚོ་བཙན་བྱོལ་བའི་སྒྲིག་འཛུགས་ནང་ལས་ཀ་བྱེད་མཁན་ཚོར་དམིགས་བསལ་གྱི་ཐོབ་ཐང་གང་ཡང་མེད། འོན་ཀྱང་སོ་སོའི་ཤེས་ཡོན་དང༌། ཉམས་མྱོང་ལ་གཞིགས་པས་ལས་ཀ་གང་སྤྲད་པ་དེ་དག་བྱེད་དགོས།

བར་བརྒལ་དུས་སྐབས་ཀྱི་སྲིད་གཞུང་གིས་ཚོགས་ཆེན་བསྡུ་བསྐོང་བྱས་ནས་གཏན་འབེབས་ཟིན་པའི་རྩ་ཁྲིམས་གཞིར་བཟུང་གི་གཞུང་གསར་པ་བཙུགས་པ་དེའི་ཐོག་ནས། ད་ལྟ་རྒྱ་མིས་བཀོད་སྒྲིག་བྱས་པའི་སྡེ་ཚན་དེ་དག་ལ་འགྱུར་བ་གང་འདྲ་གཏོང་དགོས་ཀྱི་ཡོད་མེད་ནི་དེའི་ཚེ་དེའི་དུས་ཀྱི་གནས་ཚུལ་རེད། དེ་བར་ད་ལྟ་བཀོད་སྒྲིག་ཡོད་པ་དེ་རྣམས་མུ་མཐུད་ནས་བསྡད་རྒྱུ་དང༌། ལས་བྱེད་ཀྱང་ད་ལྟ་ཡོད་པ་རྣམས་ནས་མུ་མཐུད་ལས་འགན་འཁྱེར་རྒྱུ་བྱས་ན་ལྷིང་འཇགས་པ་དང༌། གྲ་འགྲིགས་པ་ཡོང་གི་རེད།

སྤྱི་ཡོངས་ཀྱི་འགྲོ་སྟངས་འདི་འདྲ་ཡིན་ཞེས་གསལ་པོ་ཞིག་བྱུང་ན། བོད་ནང་ད་ལྟ་ལས་ཀ་བྱེད་མཁན་རིགས་འགའ་ཞིག་གི་བསམ་བློའི་ནང་གནས་ཚུལ་འགྱུར་བ་ཕྱིན་པའི་མཚམས་ལ་ང་ཚོ་ལས་བྱེད་ཚོའི་གནས་སྟངས་གང་འདྲ་ཆགས་ཡོང་བསམ་པའི་བློ་གཡེང་ཡོང་སྲིད་པ་ཞིག་རེད། ངས་གསུང་བཤད་ཙམ་མ་ཡིན་པར་༸རྒྱལ་བ་རིན་པོ་ཆེའི་མིང་ཐོག་ནས་གཏན་འབེབས་གསལ་བསྒྲགས་བྱས་པའི་ཡིག་ཆ་ཞིག་ཐོན་ན། ཚང་མའི་བསམ་བློའི་ནང་གསལ་པོ་དང༌། གུང་འགྲིགས་པོ་ཞིག་ཆགས་ཡོང་རྒྱུར་བརྟེན། དེ་ལྟ་བུའི་ཡིག་ཆ་ཞིག་བཏོན་ན་བསམ་པ་ཡིན། འཛམ་གླིང་སྤྱི་ཡོངས་ལའང་ང་ཚོར་རང་དབང་བྱུང་བའི་མཚམས་ལ་བྱེད་སྟངས་འདི་འདྲ་ཡིན་ཞེས་པའི་ཡིག་ཆ་གསལ་པོ་ཞིག་ཡོད་ན་ཕྱི་ནང་སུས་བལྟས་ཀྱང་བསམ་བློའི་ནང་གསལ་པོ་དང་། བྱེད་བདེ་པོ་ཞིག་ཡོང་གི་རེད་བསམ་གྱི་འདུག

ང༽ རྩ་ཁྲིམས་ཀྱི་འཆར་ཟིན་དང་། ཆབ་དཔལ་གྱི་ལམ་ལུགས།

དེ་ནས་རྩ་ཁྲིམས་རྒྱས་པ་ཞིབ་ཚགས་པོ་ཞིག་འདི་ནས་གོ་སྒྲིག་བྱེད་ཐུབ་མིན་གང་ལྟར་ཡང་མ་འོངས་པར་ཚོགས་འདུ་ཆེན་པོ་དེའི་ཐོག་ནས་གཏན་འབེབས་བྱེད་རྒྱུའི་གྲོས་གཞིའམ། རྩ་ཁྲིམས་ཀྱི་འཆར་ཟིན་ལྟ་བུ་ཞིག་བཟོས་ན་བསམ་པ་ཡོད། དེ་ཡང་ང་རང་གི་བསམ་འཆར་ཙམ་ལས་དེ་ངེས་པར་དུ་གཏན་འཁེལ་དགོས་ཞེས་བརྗོད་མི་ཐུབ་ལ། བརྗོད་འདོད་ཀྱང་མེད། འཆར་ཟིན་དེའི་ནང་རྩ་དོན་འཚེ་མེད་ཞི་བའི་བསྟི་གནས་བཟོ་རྒྱུ་སྔོན་མ་དོན་ཚན་ལྔའི་ནང་གསལ་བ་བཞིན་བཀོད་ཡོད། ང་རང་སྒེར་གྱི་ངོས་ནས་བལྟས་ན། བོད་ཁམས་འཚེ་མེད་ཞི་བའི་བསྟི་གནས་གཙང་མ་ཞིག་ཡོང་ཐབས་བྱ་རྒྱུ་འདི་ང་རང་ཚོ་བོད་མི་རང་ཉིད་ལ་ཁེ་ཕན་ཡོང་བ་ཙམ་དུ་མ་ཟད། ཁྱིམ་མཚེས་ཀྱི་ལུང་པ་ཚང་མར་ཕན་ཐོགས་བྱེད་ཐུབ་པ་ཞིག་དང༌། འཛམ་གླིང་སྤྱི་ལ་ཡང་མིག་དཔེ་བཟང་པོ་བསྟན་ཐུབ་རྒྱུར་ཧ་ཅང་གལ་གནད་ཆེན་པོ་མཐོང་གི་འདུག ང་རང་གི་མི་ཚེ་ཡོངས་རྫོགས་འདིའི་ཐོག་ཏུ་བཏང་བསམ་པ་ཡོད། མིང་གང་ཞིག་འཁྱེར་རུང་མ་འཁྱེར་རུང་འདིའི་ཐོག་ལ་མ་ཤི་བར་དུ་དཀའ་ལས་རྒྱག་བསམ་གྱི་ཡོད།

དཔལ་འབྱོར་གྱི་འགྲོ་སྟངས་ལ་མཚོན་ན་ཡང༌། མཁས་པ་ཁ་ཤས་ཀྱིས་ནང་པའི་ཆོས་ཀྱི་ལྟ་བ་དང་འབྲེལ་བའི་དཔལ་འབྱོར་གྱི་ལམ་ལུགས་ཤོད་མཁན་ཡོང་གི་འདུག ངས་མགོ་ཡག་པོ་འཚོས་ཀྱི་མེད། སྤྱིར་དཔལ་འབྱོར་གྱི་འགྲོ་སྟངས་ཡག་པོ་ཤེས་ཀྱི་མེད། གང་ལྟར་ལྟ་བའི་འཁྱེར་སོ་བྱམས་སྙིང་རྗེ་གཞི་ལ་བཞག་པའི་དཔལ་འབྱོར་ལམ་ལུགས་ཤིག་འཛིན་དགོས། དེའི་ནང་ལ་གཅིག་བྱས་ན་སྤྱི་ཚོགས་རིང་ལུགས་ཀྱི་ལམ་ལུགས་ནང་ནས་ལེགས་ཆ་ཡོད་པ་དེ་དག་ལེན་རྒྱུ་དང༌། ཕན་ཐོགས་མེད་པའི་རིགས་ང་ཚོས་ལྐུག་པ་ཨུ་ཚུགས་བྱེད་དགོས་དོན་མེད། མ་རྩའི་རིང་ལུགས་ཀྱི་དཔལ་འབྱོར་ལམ་ལུགས་དང༌། སྒེར་སོ་སོའི་ནུས་པ་བཏོན་ནས་རང་གི་ཁེ་ཕན་དང་འབྲེལ་བའི་ཡར་རྒྱས་འགྲོ་རྒྱུ་ཞིག་ཡོད་པ་བཅས་ཕྱོགས་གཉིས་ཀ་ནས་ལེགས་ཆ་བླང་རྒྱུ་བྱུང་ན་ཡག་པོ་མིན་ནམ་བསམ་གྱི་འདུག

གཞུང་གི་འགྲོ་སྟངས་དེ་ཕལ་ཆེར་དབྱིན་ཇིའི་སྐད་ཆ་ (Parliamentary) གྲོས་ཚོགས་ལམ་ལུགས་ཞེས་པ་ལྟར་བྱས། སྲིད་དོན་གྱི་ཚོགས་པའི་འཐུས་མི་མང་བ་སུ་ལ་བྱུང་བ་དེས་གཞུང་འཛིན་རྒྱུ་དང༌། ཆོས་ལུགས་རིས་མེད་ཅེས་པ་འདི་ང་རང་སྒེར་གྱི་ངོས་ནས་བལྟས་ན་ཕལ་ཆེར་འཚམས་པོ་མེད་དམ་དྲན་གྱི་འདུག་རུང༌། ཕྱོགས་གཅིག་ནས་ད་ལྟའི་དངོས་ཡོད་གནས་ཚུལ་ལ་ཕྱི་ནང་གཞིས་བྱེས་མི་མང་སྤྱི་ཡོངས་ཀྱི་བསམ་ཚུལ་ལ་ཆོས་སྲིད་ཟུང་འབྲེལ་ཞེས་པ་འདི་ལ་བློ་མོས་ཆེ་བ་ཡོང་རྒྱུར་བརྟེན་བཅའ་ཁྲིམས་ནང་ལའང་བཀོད་ཡོད་པ་རེད། ད་ལྟའི་གནས་ཚུལ་ནས་བལྟས་ན་འདི་རང་འོས་ཤིང་འཚམས་པ་ཡོད་བཟོ་འདུག སྙིང་དོན་དེ་ལྟར་འཁོད་པའི་ཡིག་ཆ་ཞིག་གོ་སྒྲིག་བྱེད་མུས་མགྱོགས་མྱུར་ཟིན་བྲིས་གཏན་གཙང་མ་འཁེལ་མཚམས་ཡོངས་གྲགས་བྱས་ནས་འདོན་རྒྱུ་ཡིན། དེ་རིང་དངོས་གཞི་ཞུ་རྒྱུ་འདི་སྐོར་ཡིན།

ཅ༽ བོད་དོན་དྲིལ་བསྒྲགས་དང་། གཞུང་མང་གི་འཐུས་ཤོར།

མ་གཞི་བོད་པ་མི་རེ་ངོ་རེས་ལྷག་བསམ་བཅངས་ནས་སྤྱི་པའི་དོན་དག་ལ་བསམ་བློ་གཏོང་གི་ཡོད་ན་ཡང༌། སྐབས་འཕྲལ་སོ་སོར་བོད་པའི་གནས་ཚུལ་འགྲེལ་བཤད་རྒྱག་རྒྱུའི་གོ་སྐབས་མང་པོ་ཞིག་རང་བཞིན་སྣང་མེད་དབང་གིས་དུས་ཚོད་ཆུད་ཟོས་ཤོར་གྱི་མེད་དམ་བསམ་གྱི་འདུག དཔེར་ན། ད་རེས་ཉེ་ཆར་ངོས་རང་མཏ་ཡ་པ་སྡེ་ཤི་དང༌། ཨོ་རི་ས་གཞིས་ཆགས་སོགས་ལ་བསྐྱོད་སྐབས་ས་གནས་སོ་སོའི་རྒྱ་གར་གྱི་གསར་འགྱུར་འགོད་མཁན་མང་པོ་ཐུག་བྱུང༌། ཁོ་རང་ཚོའི་ངོས་ནས་བོད་ཀྱི་གནས་ཚུལ་ཤེས་འདོད་དང༌། དོ་སྣང་ཆེན་པོ་འདུག ཡིན་ནའང་བོད་ཀྱི་གནས་ཚུལ་ཤེས་མཁན་ཧ་ཅང་ཉུང་ཉུང་རེད།

ང་ཚོས་ཕྱི་དྲིལ་ཚགས་པར་ལ་ཤུགས་རྒྱག་དགོས་ཞེས་སྔོན་མ་ནས་བཤད་ཡོད་ཀྱང༌། ད་དུང་ཡང་འཐུས་ཤོར་ཆེན་པོ་འགྲོ་གི་འདུག དཔེར་ན། ང་རང་ཚོ་སྐད་ཆ་ཡོང་གི་ཡོད་པ་ལྟར། བོད་མི་བལ་གོས་ཚོང་མཁན་ལ་ཆ་བཞག་ན། ཧ་ལམ་རྒྱ་གར་གྱི་ས་ཁུལ་གྲོང་ཁྱེར་ཕལ་མོ་ཆེར་སླེབས་ཀྱི་ཡོད། བལ་གོས་ཚོང་པ་མི་རེ་ངོ་རེས་བོད་པའི་ལོ་རྒྱུས་མདོར་བསྡུས་ཀྱི་དྲིལ་བསྒྲགས་ཤོག་ལྷེ་རེ་གཉིས་ལས་མ་བྱུང་ཡང་མི་ལ་སྟོན་རྒྱུ་དང༌། སྤྲོད་རྒྱུ་ཡོད་པ་ཞིག་བྱུང་ན། ལེན་མཁན་ཁག་གཅིག་གིས་ཀློག་གི་རེད། ཁག་གཅིག་གིས་མ་ཀློག་ཀྱང་སྐྱོན་མེད། རང་ཤུགས་ཀྱིས་དྲིལ་བསྒྲགས་ཡོང་གི་རེད། དེ་འདྲའི་ཐབས་བྱུས་ང་ཚོས་བྱེད་ཐུབ་པ་ཞིག་འཐུས་ཤོར་འགྲོ་གི་འདུག མདོ་དོན་ཡང་སྙིང་རྒྱ་གར་ནང་བོད་པའི་གནས་ཚུལ་ཤེས་མཁན་རྒྱ་གར་མི་མང་ཤིན་ཏུ་ཉུང་ཉུང་ཡིན་པ་འདི་སྐོར་དྲིལ་བསྒྲགས་ལས་ཀར་ཤུགས་སྣོན་བྱ་རྒྱུ་ཧ་ཅང་གལ་ཆེན་པོ་མཐོང་གི་འདུག

དེ་བཞིན་བོད་ནང་གཉེན་འཕྲད་འགྲོ་མཁན་དང༌། ཚུར་གཉེན་འཕྲད་ཡོང་མཁན་དེ་ཚོ་མི་རེ་ངོ་རེར་ཆོས་བརྒྱུད་སོ་སོའམ། ཆོལ་ཁ་སོ་སོ་ནས་ཉེ་བ་གཉེན་འབྲེལ་ལ་བོད་པའི་གནས་ཚུལ་བཤད་དེ་ཤེས་ཐབས་བྱེད་རྒྱུ་ཤིན་ཏུ་གནད་གལ་ཆེ། ང་ཚོ་གཞུང་གི་ངོས་ནས་ཚང་མར་ཁྱབ་པ་ཞིག་བྱེད་ཐུབ་ཀྱི་མེད་ལ། ད་ལྟ་ནུས་པས་འདང་གི་མི་འདུག བོད་མི་མི་རེ་ངོ་རེས་སྤྱི་དོན་སེམས་ཁུར་འཁྱེར་ནས་ཞར་དང་ཞོར་ལ་བོད་པའི་གནས་ཚུལ་ཤོད་ཐུབ་པ་བྱུང་ན་ཤུགས་རྐྱེན་ཆེན་པོ་ཐེབས་རྒྱུ་རེད། དེ་ལྟར་ཡོང་བ་ལ་འདིར་ཡོད་པའི་བོད་མི་ཁྱིམ་ཚང་ཚང་མའི་ནང་བོད་དོན་ཆབ་སྲིད་ཀྱི་ཚོར་བ་ཤུགས་ཆེ་སླེབས་པ་ཞིག་བཟོ་དགོས་ཀྱང་དེ་ལྟར་ཡོང་གི་མེད་པ་རེད།

བར་ལམ་བོད་ནས་ཡོང་མཁན་ཚོས་བལ་ཡུལ་ནང་སླེབས་ན་ཚོང་གི་སྐོར་མ་གཏོགས་ཤོད་མཁན་མི་འདུག་ལ། རྒྱ་གར་ནང་ལའང་བལ་གོས་ཚོང་ལས་ཀྱི་སྐོར་མ་གཏོགས་བཤད་རྒྱུ་མི་འདུག དེང་སང་ཨ་མི་རི་ཀར་གཞིས་ཆགས་འགྲོ་མཁན་སྐོར་གྱི་སྐད་ཆ་མ་གཏོགས་བཤད་རྒྱུ་མི་འདུག་ཅེས་ཟེར་གྱི་འདུག དེ་དག་ནི་ཞབས་འདྲེན་རེད། བོད་པའི་སྤྱི་ཚོགས་ཡོངས་ལ་རང་བཞིན་གྱི་བོད་པའི་དོན་དག་ལ་སེམས་ཁུར་དང༌། དོ་སྣང་ཡོད་ན་ཞར་དང་ཞོར་ལ་སྤྱི་དོན་གྱི་སྐད་ཆ་ཐོན་གྱི་རེད། དེ་ལྟར་མེད་ན་ཚོགས་འདུ་འཚོགས་ས་ཞིག་ལ་སླེབས་དུས་ཁྲལ་ལྟ་བུའི་སྐད་ཆ་ཕྲན་བུ་བཤད། སོ་སོའི་ནང་ལ་སླེབས་དུས་དོན་དག་གཞན་དག་ཅིག་བཤད་དེ་བསྡད་ན། བོད་ནས་ཡོང་མཁན་ཚོ་བོད་ནས་ཡོང་དུས་སེམས་ཤུགས་ཡོད་ཀྱང་འདིར་སླེབས་རྗེས་སེམས་ཤུགས་ཆག་རྒྱུའི་ཉེན་ཁ་འདུག འདི་ཕྱོགས་སླེབས་པའི་འབྲས་བུར་ཕར་ལོག་སྐབས་བསམ་བློའི་ནང་བོད་པའི་ཆབ་སྲིད་ཐོབ་ཐང་གི་གོ་རྟོགས་མཐོ་རུ་སོང་ནས་སེམས་ཤུགས་འཕར་བ་ཞིག་ཡོང་གི་མེད་པ་རེད། ང་ཚོས་གོ་སྐབས་མང་པོ་ཆུད་ཟོས་གཏོང་གི་འདུག དེའི་ཐད་ཚང་མས་སེམས་ཁུར་བླངས་ནས་ཤུགས་སྣོན་རྒྱག་རྒྱུ་གལ་ཆེན་པོ་འདུག

གཞིས་ཆགས་ཁག་གི་གནས་ཚུལ་དང༌། གཞིས་ཆགས་ཀྱི་འགོ་འཛིན་དེ་དཔལ་འབྱོར་དང༌། ཤེས་ཡོན་གྱི་གནས་ཚུལ་ཙམ་མ་ཡིན་པར་རྩ་བའི་ཆབ་སྲིད་ཀྱི་བསམ་བློ་ཕྲན་བུ་ཡོད་མཁན་ཞིག་ཡིན་ན་ས་གནས་ས་ཐོག་ལ་ལས་ཀ་བྱེད་ཕྱོགས་ཕྲན་བུ་ཟབ་པ་དང༌། གཞིས་འགོར་ཆབ་སྲིད་ཀྱི་བསམ་བློར་དོ་སྣང་དེ་ཙམ་མེད་པའི་ས་ཁུལ་ཁ་ཤས་ལ་མང་ཚོགས་ཚོས་ཀྱང་ལས་འགུལ་དམིགས་བསལ་བྱེད་རྒྱུ་མ་བྱུང་བ་ད་རེས་ངོས་ནས་དོ་སྣང་བྱུང༌། དེ་ཚོ་ཐབས་ཤེས་མ་བྱས་པ་དང༌། འཐུས་ཤོར་སོང་བའི་སྐྱོན་ཆ་རེད། སྤྱི་འཐུས་ཡིན་ནའང་འདྲ། བཀའ་ཤག་ཡིན་ནའང་འདྲ། ལས་ཁུངས་སྡེ་ཚན་སོ་སོས་ཁ་ནས་མང་པོ་ཞིག་ཤོད་ཀྱི་ཡོད་ཀྱང༌། ལག་ལེན་ངོ་མ་དོན་འཁེལ་མ་ཐུབ་པར་ཐི་གུ་སྣེ་ཤོར་འགྲོ་བ་ཞིག་མཐོང་གི་འདུག

ང་ཚོས་བྱེད་ཐུབ་པ་བོད་མི་ནང་ཁུལ་ལ་ཇི་ལྟར་བྱས་ཏེ་ཤུགས་སྣོན་རྒྱག་ཐུབ་པ་འདུག གོ་སྐབས་ཕྲན་བུ་ཞིག་བྱུང་ཡང་དེ་དམ་འཛིན་བྱས་ཏེ་སེམས་ཤུགས་སྤེལ་ཐབས་དང༌། འཛམ་གླིང་གང་སར་བོད་པ་ཚོའི་ངོས་ནས་གང་ཞིག་བྱེད་ཐུབ་པ་འདུག་བསམ་བློ་གཏོང་དགོས། ཕྱོགས་གཅིག་ནས་བལྟས་ན་ཡག་ཐག་ཆོད་ཡིན་ན་ཡང༌། ང་ཚོའི་གནས་ཚུལ་ཛ་དྲག་དང༌། ལས་འགན་ཤིན་ཏུ་ལྕི་བ་ལ་འདི་དག་ལ་དཔགས་ན་ད་ལྟ་ང་ཚོའི་བྱེད་སྟངས་འདིས་འདང་གི་མི་འདུག་པས་ཤུགས་རྒྱག་དགོས་ཞེས་འབོད་སྐུལ་མ་བྱེད་ཐབས་མེད་ཆགས་ཀྱི་འདུག རྒྱ་གར་ནང་དང༌། ཕྱི་རྒྱལ་ཁག བོད་ནང་བཅས་པར་བོད་ཀྱི་བདེན་དོན་གནས་ཚུལ་གསལ་བཤད་བྱ་རྒྱུ་དང༌། བོད་ཀྱི་བདེན་དོན་རྩོད་པའི་རྒྱུ་མཚན་དང༌། རྩོད་ལེན་བྱེད་སྟངས་སོགས་ཕྱོགས་མང་པོའི་ཐད་ད་དུང་ནུས་ཤུགས་བསྐྱེད་དགོས་ཀྱི་འདུག

ཆ༽ སྒྲིག་ཁྲིམས་གནོན་སྡོམ་དང་། ཟོལ་མེད་ཀྱི་གཞེན་སྐུལ།

བར་ལམ་བཅའ་ཁྲིམས་གསར་པ་བཟོས་ཏེ་བཀའ་ཤག་གི་སྒྲིག་འཛུགས་ལ་བསྒྱུར་བཅོས་ཕྲན་བུ་ཕྱིན་ཡོད་པ་དང༌། སྤྱི་འཐུས་ཚོར་ཡང་འགན་ཆེན་པོ་སླེབས་ཡོད། གདན་ས་ཁག་གི་མཁན་པོ་ཚོར་ཡང་བརྗོད་རྒྱུ་བྱུང༌། ད་རེས་ཀོ་ལི་སྒལ་ལ་སེ་ར་ཚོགས་ཆེན་གྱི་དགེ་བསྐོས་གཉིས་གསར་མཇལ་ལ་སླེབས་བྱུང༌། ངས་ཁོང་གཉིས་ལ་དགེ་བསྐོས་ཁ་ཚ་ཙམ་བྱེད་དགོས། དགེ་བསྐོས་གཅིག་གིས་ཟོན་བྱས། གཉིས་ཀྱིས་ཟོན་བྱས་ན་ཡག་པོ་མི་འདུག ཁ་ཚ་ཙམ་བྱེད་དགོས་བཤད་པ་ཡིན། དགེ་བསྐོས་གཅིག་གིས་སྐབས་རེ་ཕྲན་བུ་ལག་པ་འགྱོགས་དགོས་པ་ཡོང་གི་འདུག་པ་དེ་ལྟར་བྱས་ན་འགྲིགས་ཀྱི་ཡོད་དམ་ཞེས་ཟེར་བར་ངས་ཁྱད་པར་ཡོད་པ་མ་རེད། སོ་སོའི་ངོས་ནས་ལྷག་བསམ་རྣམ་དག་དང༌། དྲང་པོ་དྲང་བཞག་བྱེད་དགོས། དེ་ལྟར་བྱས་ཕྱིན་དྲན་སྐུལ་བྱེད་མཁན་མེད་པ་ལས་ཡོད་པ་ཡག་གི་རེད། བར་ལམ་གྱི་ཉམས་མྱོང་ནས་བལྟས་ན་བློ་གསལ་གླིང་གི་མགོན་པོས་དགེ་བསྐོས་བྱེད་སྐབས་ཁ་ཚ་པོ་བྱས་པ་དེས་ཕྲན་བུ་ཕན་འདུག བཀའ་ཆོས་ཀྱི་ཉིན་མཐའ་མར་གྲྭ་པ་ཚོར་ཡང་སྒྲིག་ལམ་ཀུན་སྤྱོད་ཡག་པོ་བྱེད་དགོས། ད་ལམ་དགེ་བསྐོས་ལ་ངས་མངགས་ཡོད། དགེ་བསྐོས་ཀྱི་ཁ་ཚ་པོ་བྱེད་ཀྱི་འདུག་ན། དེ་དགེ་བསྐོས་ཀྱི་ནོར་འཁྲུལ་མ་རེད། ངས་ཁ་ཚ་པོ་བྱེད་དགོས་བཤད་པ་ཡིན།

དེ་བཞིན་དུ་འགོ་བཀའ་བློན་ཚོས་གཤམ་འོག་ལས་བྱེད་པར་དགའ་མིན་དགའ་མདོག་གིས་བསུན་པོ་བཟོས་པ་མ་ཡིན་པར། དངོས་གནས་ལྷག་བསམ་རྣམ་དག་དང༌། དྲང་པོ་དྲང་བཞག རྒྱུ་འབྲས་དཔང་འཕེར་གྱི་ཐོག་ནས་སྐྱོན་བརྗོད་བྱེད་རྒྱུ་དེ་གལ་ཆེན་པོ་འདུག དེ་བཞིན་སྤྱི་འཐུས་ཚོའི་ཐོག་ནས་ཀྱང༌། འགོ་བཀའ་བློན་ནས་ལས་ཁུངས་ཆེ་ཕྲ་ཚོའི་ནང་ལས་བྱེད་པས་འཐུས་ཤོར་ཡོད་ན། རྒྱབ་བཤད་མིན་པར། མདུན་ལ་གདོང་བསྟན་ནས་ལྷག་བསམ་རྣམ་དག་དང༌། དྲག་པོ་དྲང་བཞག ཤོག་ཤོག་བསྒྲིལ་མ་ཡིན་པར་ཐད་ཀར་འཛེམས་ཟོན་སྤངས་ནས་བཤད་རྒྱུ་གལ་ཆེན་པོ་འདུག གཙོ་ཆེ་སྒྲིག་འཛུགས་ལས་ཁུངས་ཁག་གི་ལས་དོན་རྣམས་ཚགས་ཚུད་ཡག་པོ་ཡོང་བའི་དོན་ལ་ཚང་མས་རྒྱུ་མཚན་ལྡན་པའི་ཐོག་ནས་འཛེམས་ཟོན་སྤངས་ཏེ་ཟོལ་མེད་ཀྱི་གཞེན་སྐུལ་བྱེད་རྒྱུ་སྐབས་སུ་གང་བབས་པ་རྣམས་ནན་པོ་བྱེད་རྒྱུ་གལ་ཆེན་པོ་འདུག

ང་རང་སྒེར་ལ་ཆ་བཞག་ན། སྐྱེས་པའི་དུས་ཚོད་འདི་བོད་ཀྱི་ལོ་རྒྱུས་ནང་གི་དུས་ཚོད་སྡུག་ཤོས་བོད་ཆགས་འཇིག་ཡོང་བའི་མཚམས་ལ་སྐྱེས་པ་རེད། ད་ཆ་ཧ་ཅང་གི་ན་རྒས་རྫི་རྡིབ་མ་བྱུང་གོང་ལ་བོད་ཀྱི་བདེན་མཐའ་གསལ་ཐུབ་པའི་རེ་བ་ཆེན་པོའི་དུས་ལ་སླེབས་ཡོད་པས། ད་བར་ཚང་མས་ཧུར་ཐག་བྱས་པ་ལྟར། ད་དུང་ཡང་སྙིང་ལ་རུས་པ་བཅུག་ནས་ཤུགས་རྒྱག་རྒྱུ་ཤིན་ཏུ་གལ་ཆེན་པོ་ཡིན། དེང་སང་གི་དུས་ཚོད་འདི་བོད་ནང་ལ་ཛ་དྲག་གི་གནས་ཚུལ་ཆགས་ཡོད།

ད་རེས་ཉེ་ཆར་རྒྱ་གར་ལྷོ་ཕྱོགས་སུ་བོད་མི་ཞིག་ཐུག་བྱུང༌། དེས་བཤད་པའི་སྐད་ཆ་བརྒྱ་ཆ་བརྒྱ་བདེན་པ་ཡིན་མིན་མི་ཤེས་ཀྱང༌། ཁོ་རང་ལ་པེ་ཅིང་བརྒྱུད་བོད་མི་ལས་བྱེད་པའི་ས་ནས་ཐོས་པར། བོད་ཆོལ་ཁ་གསུམ་གཅིག་ཏུ་སྒྲིལ་བའི་ནང་ལ་རྒྱ་མི་སླེབས་ཟིན་པ་ཁྲི་བརྒྱད་བརྒྱ་དྲུག་ཅུ་དང༌། བཅིངས་བཀྲོལ་དམག་མི་ཁྲི་དྲུག་ཅུ་རེ་བདུན་སླེབས་ཡོད་པ་དང༌། ཕྱི་ལོ་ ༡༩༨༤།༨༥།༨༦ བཅས་ལོ་གསུམ་ནང་སྐྱེ་སྒོ་བཀག་པ་ཁྲི་ལྔ་ཟིན་པའི་གནས་ཚུལ་གོ་ཐོས་བྱུང་འདུག དེ་ལྟར་བོད་ནང་གི་གནས་ཚུལ་དངོས་གནས་ཛ་དྲག་གི་དུས་ལ་སླེབས་ཡོད་པ་དང༌། མཐུན་པའི་གནས་ཚུལ་ལ་ཆ་བཞག་ནའང་ཕྱི་རོལ་འཛམ་གླིང་སྤྱིའི་འགྱུར་འགྲོས་ཀྱི་གནས་ཚུལ་རེ་བ་ཆེན་པོ་ཡོད་པའི་དུས་ཚོད་ལ་སླེབས་ཡོད། དེ་ལྟར་མཐུན་རྐྱེན་དང༌། འགལ་རྐྱེན་གང་གི་ཆ་ནས་ཀྱང་དུས་ཚོད་གཉན་འཕྲང་ཞིག་ཐོག་སླེབས་ཡོད་པས་ཚང་མས་རིག་པ་བསྒྲིམས་ནས་ཧུར་ཐག་བྱ་རྒྱུ་ཤིན་ཏུ་གལ་ཆེན་པོ་ཡིན། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༢ ཚེས་ ༡༠ བཀའ་བློན་དྲུག་གསར་མཇལ་དམ་འབུལ་སྐབས་སྩལ་བའི་བཀའ་སློབ།

ཀ༽ བཀའ་བློན་གྱི་དམ་འབུལ་དང་། ཚད་ལྡན་གྱི་མང་གཙོ།

བར་ལམ་བཀའ་བློན་གྱི་འོས་གཞི་འདོན་ཕྱོགས་ལ་བསྒྱུར་བཅོས་བཏང་སྟེ་འདི་ནས་གྲོས་གཞི་བཏོན་པ་དང་། དེ་ལ་སྤྱི་འཐུས་ཀྱི་ཐོག་ནས་འོས་བསྡུ་བྱས་ཏེ་འདེམས་ཐོན་བྱུང་བའི་བཀའ་བློན་གཏན་འཁེལ་བྱས་པ་ཐེངས་དང་པོ་ཡིན་པས། ཚང་མར་བཀྲ་ཤིས་བདེ་ལེགས་ཡོད། ཕྱོགས་གཅིག་ནས་བོད་བསྟན་སྲིད་སྤྱི་དོན་ཧ་ཅང་འགན་ཆེན་པོ་ཞིག་གི་དུས་སྐབས་སུ་སླེབས་པ་དང༌། དེའི་ལས་འགན་ང་རང་ཚོ་བོད་མི་སྤྱི་བོ་གནམ་བསྟན་ཡོངས་རྫོགས་ལ་འཁྲི་ཡོད་པ་དང༌། ཡང་སྒོས་ལྷག་པར་ཅན་དུ་ཕྱིན་ཆད་བོད་མི་རིགས་རིག་གཞུང་དང་བཅས་པ་གང་འདྲ་ཞིག་ཆགས་མིན་དེ་ད་ལྟའི་མི་ང་ཚོའི་མི་རབས་ལ་ལྟོས་ཚབས་ཆེན་པོ་ཞིག་ཆགས་ཡོད། དུས་ཚོད་འདི་འདྲ་ཞིག་གི་སྐབས་ལ་ང་རང་ཚོ་འགན་འཁྲི་ཡོད་པ་ཚང་མས་གཅིག་མཇུག་གཉིས་མཐུད་ཀྱིས་འབད་བརྩོན་བྱེད་རྒྱུ་གལ་ཆེན་པོ་རེད། ཡང་སྒོས་ཚང་མས་རེ་བ་བརྒྱབ་སྟེ་འདེམས་ཐོན་བྱུང་བའི་ཁྱེད་རང་ཚོ་ཚང་མས་ཧུར་ཐག་གནང་དགོས།

དེ་ནས་དོན་ཚན་གཅིག་ལ། བར་ལམ་བཀའ་བློན་གསར་པ་གཏན་འཁེལ་ནས་དམ་བཅའ་འབུལ་རྒྱུའི་ལམ་སྲོལ་ཞིག་བྱུང་བ་རེད། དེ་ཡོང་བའི་གནས་སྟངས་གང་འདྲ་ཞིག་ལ་ཐུག་ཡོད་ཅེ་ན། འཛམ་གླིང་འདིའི་སྒང་ལ་ལུགས་སྲོལ་མང་པོ་ཞིག་ཡོད་པའི་ནང་ནས་མང་གཙོའི་ལུགས་སྲོལ་འདི་མི་མང་གི་ཁེ་ཕན་དང༌། མི་མང་གི་འཚོ་བའི་ཐོག་ལ་དྲག་ཤོས་ཆགས་ཡོད། ང་རང་ཚོ་བོད་པར་ཆ་བཞག་ནའང༌། མ་འོངས་པར་བོད་རང་དབང་ཐོབ་མཚམས་དངོས་གནས་དོན་དམ་པའི་རང་དབང་ལྡན་པའི་མང་གཙོ་ཞིག་གི་ཐོག་འགྲོ་རྒྱུར་ང་ཚོས་ཡིག་ཆ་དང་འབྲེལ་བའི་ཐོག་ནས་གཏན་འཁེལ་བྱས་ཟིན་པ་རེད། བོད་ནང་གི་མི་མང་ཚོས་ཀྱང་དེ་སྔའི་བོད་ཀྱི་ལམ་ལུགས་ལ་དགའ་བསུ་ཞུ་གི་མ་རེད། རྒྱ་མིས་གོ་སྐབས་ཟིན་ནས་ཏཱ་ལའི་བླ་མས་འགོ་འཁྲིད་པའི་བོད་པ་ཚོས་སྤྱི་ཚོགས་རྙིང་པའི་ལམ་ལུགས་བསྐྱར་གསོ་བྱེད་ཀྱི་ལུགས་ཤོད་ཀྱི་ཡོད།

དཔེར་ན། ཆུང་ཙག་ལ་ཆ་བཞག་ན། བལ་ཡུལ་དང༌། རྒྱ་གར་སོགས་ལ་སླེབས་སྐབས་སྐུ་ངོ་ཞེས་བརྗོད་དགོས་པ་དང༌། ལྷ་ལྕམ། སྐུ་ཞབས་ཞེས་ཟེར་དགོས་ཀྱི་ཡོད། འདི་དག་སྤྱི་ཚོགས་རྙིང་པ་རོ་ལངས་རྒྱག་པའི་དཔེ་མཚོན་རེད་ཅེས་འདི་ལྟར་བཤད་འདུག ང་རང་ཚོ་བོད་པའི་ངོས་ནས་བཤད་ན། བོད་ནང་ལ་ཡོད་པའི་བོད་མི་རྣམས་དང༌། དེ་བཞིན་བོད་ཀྱི་ཕྱི་ལ་ཡོད་པའི་བོད་པ་འབུམ་གཅིག་དང་ཉིས་ཁྲི་གསུམ་ཁྲི་ཞིག་ཡོད་པའི་མི་འབོར་འདིའི་ནང་ལ་མ་འོངས་པའི་བོད་སྤྱི་ཚོགས་རྙིང་པ་བསྐྱར་གསོ་ཐུབ་ན་སྙམ་པའི་བསམ་བློ་འཁོར་མཁན་དངོས་སུ་ལྟ་ཅི། ཧ་ལམ་རྨི་ལམ་ལའང་འཁོར་མཁན་ཡོད་མདོག་ཁ་པོ་མ་རེད། མ་འོངས་པར་དངོས་གནས་དྲང་གནས་རང་དབང་མང་གཙོ་མཚན་ཉིད་ཚང་བ་ཞིག་གི་ཐོག་འགྲོ་རྒྱུར་ང་ཚོས་འགྱུར་བ་མེད་པའི་དམ་བཅའ་དང༌། དམིགས་ཡུལ་འཛིན་གྱི་ཡོད། དམིགས་ཡུལ་དེ་མ་འོངས་པའི་དུས་སྐབས་སུ་གློ་བུར་ཐོག་བབས་ཡོང་རྒྱུ་མིན་སྟབས་སྔ་ས་ནས་གོམ་པ་རིམ་སྤོས་ཀྱིས་འགྲོ་དགོས་པར་བརྟེན། ༡༩༥༩ ལོར་ང་ཚོ་རྒྱ་གར་ནང་སླེབས་པ་ནས་བཟུང་སྟེ་མང་གཙོའི་ལམ་གྱི་ཐོག་གོམ་པ་སྤོས་ཏེ་ལམ་ལུགས་ཕྱོགས་དེར་བསྐྱོད་བཞིན་པའི་ཐོག བར་ལམ་ནས་བཙན་བྱོལ་བའི་སྒྲིག་འཛུགས་ཡོད་པ་འདི་དག་ད་དུང་མང་གཙོའི་ངོ་བོར་ཤུགས་ཆེ་རུ་གཏོང་རྒྱུའི་ཐབས་ཤེས་རིམ་པ་བྱས་ཡོད། འདི་ལྟ་བུའི་གནས་ཚུལ་དང་འབྲེལ་ནས་བར་ལམ་བཀའ་བློན་དམ་འབུལ་ཡང་ཡང་བྱེད་རྒྱུའི་རྒྱུ་རྐྱེན་དེ་འདྲ་ཆགས་པ་རེད།

བཀའ་ཤག་གསར་པར་བཀའ་བློན་རིམ་པ་གསར་པ་ཞིག་སླེབས་ཡོད་པ་ཁྱེད་རང་ཚོའི་ལས་ཀ་བྱེད་སྟངས་དེ་ཡང་དངོས་གནས་མང་གཙོའི་ངོ་བོ་ཚང་བ་དང༌། མང་གཙོའི་རང་བཞིན་ལྡན་པ་བྱེད་རྒྱུ་གལ་ཆེན་པོ་ཡིན། རྩ་བ་ང་རང་ཚོར་སྒྲིག་ཁྲིམས་ལྡན་པའི་སྒྲིག་འཛུགས་ཤིག་དགོས་ཀྱི་ཡོད་ཅིང་། སྒྲིག་འཛུགས་དེ་ཡང་ཡིག་གཞིའི་ཐོག་གཏན་འབེབས་བྱས་ཏེ་བཟོས་པ་ལས། མི་གཅིག་གིས་བཀའ་བཀོད་བཏང་ནས་བཟོས་པ་ཞིག་མིན། བཀའ་ཤག་ནང་ལས་ཀ་བྱེད་ཕྱོགས་འདི་དག་བཀའ་བློན་ལྷན་འཛོམས་སྐབས་འདྲ་མཉམ་དང༌། ཁུར་མཉམ་ལེན། ཡང་དོན་གལ་ཆེ་རིགས་ལ་འོས་བསྡུ་ལྟ་བུ་བྱས་ཏེ་ཐག་གཅོད་བྱེད་འགབ། མདོ་དོན་ཡང་སྙིང་བཀའ་ཤག་ནང་ལས་ཀ་ཚགས་ཚུད་ཅིག་དང༌། སྒྲིག་ཁྲིམས་ཡག་པོ་ཞིག་དགོས་ཀྱི་ཡོད། འདི་དག་བཅའ་ཁྲིམས་ཀྱི་ཡིག་ཆ་གཞིར་བཞག་བྱས་ན་མཚན་ཉིད་ཚང་བ་ཞིག་ཡོང་ཐུབ། འདི་དོན་ཚན་གཅིག་ཡིན།

ཁ༽ ༸རྒྱལ་བའི་དགོངས་གཞི་དང་། དྲིལ་བསྒྲགས་ཀྱི་གནས་ཚུལ།

དེ་ནས་དོན་ཚན་གཅིག་ལ། ལས་བསྡོམས་ཚོགས་འདུའི་སྐབས་དང༌། མི་མང་ལ་གསལ་བཤད་བྱེད་པའི་སྐབས། དེ་མིན་དྲིལ་བསྒྲགས་བྱེད་རྒྱུའི་གནད་དོན་མང་པོ་ཞིག་ལ། ༸རྒྱལ་བ་རིན་པོ་ཆེའི་དགོངས་གཞི་ཟེར་བ་འདི་ད་ཕྱིན་མ་བརྗོད་ན་ལེགས། རིགས་གཅིག་ལ་༸རྒྱལ་བ་རིན་པོ་ཆེའི་དགོངས་གཞི་རེད་ཅེས་བརྗོད་ན་ཕན་ཐོགས་ཕྲན་བུ་ཡོད་ཀྱང༌། ཕྱོགས་གཅིག་ནས་ང་ཚོས་དངོས་གནས་ཁ་ཞེ་ངོ་ལྐོག་མེད་པར་མང་གཙོའི་ལམ་དུ་འགྲོ་རྒྱུར་ཤུགས་སྣོན་རྒྱག་བཞིན་པའི་གནས་ཚུལ་འདི་དང་མཐུན་གྱི་མི་འདུག འདི་འདྲ་བྱས་ན་ཧ་ལམ་རྒྱ་མིའི་སྐད་ཆ་དེ་སྔ་མའོ་ཙེ་ཏུང་དང༌། དེང་སང་ཏེང་ཞའོ་ཕིང་ཞེས་རྟག་པར་ཟེར་བ་ལྟར་ཆགས་གྲབས་བྱེད་ཀྱི་འདུག ང་ཚོས་༸རྒྱལ་བ་རིན་པོ་ཆེའི་དགོངས་བཞེས་ཟེར་བ་འདི་མ་བརྗོད་ན་ཡག་པོ་འདུག

ང་ཚོ་བཙན་བྱོལ་ལ་གནས་པའི་རིང་རྩ་བའི་མཐར་ཐུག་གི་འགན་ངས་འཁྱེར་གྱི་ཡོད་སྟབས། བཀའ་ཤག་ནས་ཐག་གཅོད་བྱས་པའི་ལས་དོན་གལ་ཆེའི་རིགས་ནང་དོན་༸རྒྱལ་བ་རིན་པོ་ཆེར་གོ་བསྡུར་བྱས་པ་དང༌། ༸རྒྱལ་བ་རིན་པོ་ཆེའི་རྒྱབ་སྐྱོར་དང་མོས་མཐུན་ཡོད་པའི་ཐོག་ནས་ཐག་གཅོད་བྱས་པ་སུས་ཀྱང་ཤེས་ཀྱི་རེད། དེར་༸རྒྱལ་བ་རིན་པོ་ཆེའི་དགོངས་གཞི་ཞེས་ཚིག་སྣོན་རྒྱག་དགོས་དོན་མི་འདུག ༸རྒྱལ་བ་རིན་པོ་ཆེའི་བསམ་ཚུལ་རེད་ཅེས་བཤད་ན། དཔེར་ན། སྤྱི་འཐུས་ཚོགས་འདུ་དང༌། ཡང་ན། མང་ཚོགས་ནང་བསམ་འཆར་བསྡུ་བའི་སྐབས་གལ་སྲིད་མི་གཅིག་ལ་བསམ་འཆར་སྣོན་མ་ཞིག་དང༌། ཡང་དགེ་སྐྱོན་ཡོ་བསྲངས་བྱེད་རྒྱུའི་བསམ་འཆར་ཞིག་ཡོད་ཀྱང༌། ༸རྒྱལ་བ་རིན་པོ་ཆེའི་བསམ་ཚུལ་ལ་སྐྱོན་བརྗོད་དང༌། དེ་ལ་སྣོན་འཕྲི་བྱེད་པར་སོང་དོགས་ཀྱིས་བསམ་འཆར་ཤོད་མ་བདེ་བ་ཞིག་དང༌། སྐབས་རེ་དེ་ལྟར་བྱུང་སྐབས་སྤྱི་ཚོགས་ནང་ཁོས་༸རྒྱལ་བ་རིན་པོ་ཆེའི་དགོངས་བཞེད་ལ་བརྩི་གི་མེད་ཅེས་ལག་པ་འཕྱིས་ས་ལྟ་བུ་ཆགས་ཡོང་གི་འདུག

མ་འོངས་པར་༸རྒྱལ་བ་རིན་པོ་ཆེའི་དགོངས་གཞི་ཟེར་བ་འདི་བརྗོད་མི་དགོས། ༸རྒྱལ་བ་རིན་པོ་ཆེས་བཀའ་བློན་ཚོའི་འོས་གཞི་བཏོན། དེར་སྤྱི་འཐུས་མང་མོས་ཀྱིས་ཐག་གཅོད་བྱས་ཏེ་བཀོད་པ་ཞིག་དང༌། གནད་དོན་གལ་ཆེ་འདི་དག་སྤྱི་འཐུས་ཀྱི་མོས་མཐུན་དང༌། རྒྱབ་སྐྱོར་ཡོད་པའི་འོག་ནས་གཏན་འབེབས་བྱེད་ཀྱི་ཡོད་པའི་རྩ་དོན་འདི་དག་གཞིར་བཟུང་ང་ཚོ་ཚང་མ་འདྲ་མཉམ་གྱི་གནས་ཚུལ་འོག་ནས་བསམ་བློ་བཏང༌། གོ་བསྡུར་བྱས། ཐག་གཅོད་བྱས། སྲིད་བྱུས་འཛིན་གྱི་ཡོད་པར་བརྟེན་༸རྒྱལ་བ་རིན་པོ་ཆེ་མི་ཁེར་རྐྱང་ཞིག་གི་དགོངས་གཞི་ཟེར་བ་འདི་ད་ཕྱིན་མི་དགོས་པ་བྱས་ན་བསམ་པ་དྲན་སོང༌། འདི་ཁྱེད་རང་ཚོས་ཐུགས་ལ་བཅངས་དགོས། གཞན་དམིགས་བསལ་ཞུ་རྒྱུ་གང་ཡང་མེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༥ ཚེས་ ༣༠ ཉིན། བཀའ་ཤག་ཚོགས་ཁང་དུ་རྒྱ་གར་གྱི་བོད་དོན་རྒྱབ་སྐྱོར་ལྷན་ཚོགས་ཐོག་སྩལ་བའི་བཀའ་སློབ།

ཀ༽ རྒྱ་གར་གྱི་བཀའ་དྲིན་དང་། བཙན་བྱོལ་བའི་གནས་སྟངས།

ད་རེས་འདིར་ང་ཚོ་བོད་གངས་ཅན་པ་དང་དགེ་རྒན་དགེ་ཕྲུག་ལྟ་བུའི་ཐུན་མོང་མ་ཡིན་པའི་འབྲེལ་བ་ཡོད་པའི་རྒྱ་གར་འཕགས་པའི་ཡུལ་གྱི་གྲོགས་པོ་རྣམ་པ་ལྷན་རྒྱས་ལ་ཞུ་རྒྱུར། ཁྱེད་རང་ཚོ་འདིར་ཆེད་མངགས་ཕེབས་ཏེ་བོད་དོན་ཐོག་ཐུགས་ཁུར་ཆེན་པོའི་ཐོག་ནས་བཀའ་མོལ་དང༌། བཀའ་བསྡུར་གནང་བར་ང་རང་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞེས་ཞུ་རྒྱུ་ཡིན། དྷ་རམ་ས་ལའི་གངས་ཅན་སྐྱིད་གཤོངས་འདི་ང་ཚོ་བཙན་བྱོལ་བོད་མིའི་སྒྲིག་འཛུགས་གནས་ཡུལ་ལྟེ་བ་ཡིན་ཞིང༌། གྲོགས་པོ་རྣམ་པ་འདིར་ཕེབས་པར་བརྟེན་ཁྱེད་རྣམ་པས་ས་ཆ་འདིའི་གནས་ཚུལ་གཟིགས་སྐབས་ང་ཚོའི་འཚོ་བ་སྐྱེལ་སྟངས་ལ་ཐུགས་སྣང་ཡོང་གི་རེད། ད་རེས་རྣམ་པ་ཚོ་འདིར་གོ་བསྡུར་གནང་བར་ཕེབས་པ་འདི་ཕལ་ཆེར་འདས་པའི་ལོ་སུམ་ཅུ་གྲངས་ནང་ང་ཚོའི་ཉམས་མྱོང་གསར་པ་ཞིག་ཡིན། ཁྱེད་རྣམ་པས་ཁ་ས་ནས་འགོ་ཚུགས་ཏེ་དེ་རིང་ཞོགས་པ་བར་ཚོགས་འདུ་འཚོགས་ཏེ་བོད་ནང་གི་གནས་སྟངས་དང༌། དེ་བཞིན་བར་ལམ་རྒྱ་ནག་དང་འབྲེལ་བ་བྱུང་ནས་ད་ལྟ་བར་གྱི་གནས་སྟངས་གང་འདྲ་ཞིག་ཆགས་ཡོད་མེད་དེ་དག་གི་ཐོག་དང༌། མ་འོངས་པར་བོད་རང་དབང་བྱུང་བའི་མཚམས་མང་གཙོ་ཡང་དག་པ་ཞིག་ཡོང་བའི་དོན་དུ་ང་ཚོས་གོ་རིམ་གང་འདྲ་ཞིག་སྒྲིག་གི་ཡོད་མེད་དེ་དག་གི་སྐོར་བཅས་ལ་བཀའ་མོལ་གང་འཚམ་བྱུང་ཡོད་འདུག་པས་ངས་དམིགས་བསལ་ཞུ་དགོས་པ་མི་འདུག་སྙམ།

ད་རེས་འདིར་ཁྱེད་རང་ཚོ་ཚོགས་འདུ་དམིགས་བསལ་ཞིག་འཚོགས་པར་ཕེབས་པ་འདི་ངའི་སེམས་ནང་དངོས་གནས་དགའ་པོ་དང༌། ཁྱེད་རང་ཚོར་ཐུགས་རྗེ་ཆེ་ཞུ་འདོད་ཆེན་པོ་བྱུང༌། གང་ལགས་ཤེ་ན། ང་ཚོ་བོད་དང་རྒྱ་གར་གཉིས་ཆོས་དང་རིག་གཞུང་ཐོག་འབྲེལ་བ་ཤིན་ཏུ་ཟབ་པོ་ཡོད། རྒྱ་གར་ནི་དངོས་གནས་ང་ཚོའི་གློ་སྙིང་བྲང་གསུམ་བསྟན་ས་ལྟ་བུ་ཞིག་ཡིན། ཧ་ལམ་བོད་པའི་མི་ཚེ་སྐྱེལ་སྟངས་ཀྱང་རྒྱ་གར་འཕགས་པའི་ཡུལ་གྱི་རྣམ་དཔྱོད་ཀྱི་ལམ་སྟོན་དེའི་འོག་ནས་ང་ཚོས་མི་ཚེ་སྐྱེལ་གྱི་ཡོད། དེ་ལྟར་ཐུན་མོང་མ་ཡིན་པའི་འབྲེལ་བ་ཞིག་ཡོད་པ་དང༌། གཉིས་ནས་བོད་ཀྱི་བདེ་སྡུག་འདི་རྒྱ་གར་གྱི་བདེ་སྡུག་དང་འབྲེལ་བ་ཡོད་པ་ཞིག་དངོས་ཡོད་གནས་ཚུལ་ཧ་ཅང་གསལ་པོ་ཡིན། དེ་འདྲའི་འབྲེལ་བའི་གནས་སྟངས་ཤིག་ཡོད་པའི་ཁར། དེང་སང་བོད་དོན་ལ་འཛམ་གླིང་ཐོག་གང་ལ་གང་འཚམ་གྱི་དོ་སྣང་ཆེ་རུ་འགྲོ་གི་ཡོད། དུས་ཚོད་འདི་འདྲ་ཞིག་གི་སྐབས་ལ་ང་ཚོའི་རེ་བ་རྒྱག་ས་དང༌། གློ་སྙིང་བྲང་གསུམ་བསྟན་པའི་རྒྱ་གར་གྱི་གྲོགས་པོ་ཚོར་ད་རེས་དམིགས་བསལ་གྱི་ཐུགས་ཁུར་བཞེས་པ་འདི་ཧ་ཅང་རྒྱུ་མཚན་ལྡན་པ་ཞིག་ཡིན་པ་ངོས་རང་ལ་ཚོར་སྣང་ཆེན་པོ་བྱུང༌།

འདས་པའི་ལོ་སུམ་ཅུ་སོ་བཞི་ལྷག་ཙམ་རིང་རྒྱ་གར་ནི་ང་ཚོའི་ཕ་ཡུལ་གཉིས་པ་ལྟ་བུ་ཡིན་ཞིང༌། དུས་ཡུན་དེའི་རིང་གཙོ་ཆེ་རྒྱ་གར་གཞུང་དང༌། དེ་བཞིན་འབྲེལ་ཡོད་མངའ་སྡེ་ཁག་གི་གཞུང༌། ལྷག་དོན་བོད་པ་དང་འབྲེལ་བ་ཡོད་པའི་རྒྱ་གར་གྱི་ས་ཁུལ་གང་སའི་མི་མང་བཅས་ཀྱིས་དངོས་གནས་ང་ཚོ་བོད་པར་ནང་མི་གཅིག་གྱུར་ལྟ་བུའི་འདུ་ཤེས་དང༌། སེམས་ཐག་ཉེ་པོའི་སྒོ་ནས་རྒྱབ་སྐྱོར་དང༌། མཐུན་རྐྱེན་རོགས་རམ་གནང་བའི་འོག་ང་ཚོ་རྒྱ་གར་ལུང་པའི་ནང་བཙན་བྱོལ་གྱི་མིང་འཁྱེར་ནས་བསྡད་ཡོད། བཙན་བྱོལ་བ་ང་ཚོ་བོད་པ་གཅིག་པུ་མིན་ཞིང༌། དཔེར་ན། ལུང་པ་གཞན་དག་ནང་དུའང་བཙན་བྱོལ་བ་ཡོད་པ་རེད། དེ་ཚོའི་གནས་སྟངས་དང༌། ང་ཚོ་བོད་པ་བཙན་བྱོལ་བའི་གནས་སྟངས་གཉིས་པོ་བསྡུར་ན་ང་ཚོ་ཧ་ལམ་སོ་སོའི་ཁྱིམ་ནང་བསྡད་པ་ལྟ་བུའི་འདུ་ཤེས་འཆར་རྒྱུ་ཡོད་པ་འདི་ཤིན་ཏུ་བཀའ་དྲིན་ཆེན་པོ་རེད་བསམ་གྱི་ཡོད།

དུས་ཡུན་དེའི་རིང་ང་ཚོ་ཡོད་པ་ནང་ཁུལ་ནས་ཡིན་ནའང་རུང༌། བོད་པར་རྒྱབ་སྐྱོར་དང༌། ཤ་ཚ་བྱེད་མཁན་ཕྱི་རྒྱལ་གྱི་གྲོགས་པོ་ཚོའི་ནང་ནས་ཡིན་ནའང་རུང༌། སྐབས་རེ་རྒྱ་གར་གཞུང་གིས་བོད་ཀྱི་རང་དབང་འཐབ་རྩོད་ཐོག་རྒྱབ་སྐྱོར་བྱ་རྒྱུ་འདི་ལས་ཤུགས་ཆེ་ཙམ་ཞིག་བྱེད་དགོས་ངེས་ཀྱང༌། ད་ལྟ་དེ་ཙམ་གྱི་ནུས་པ་བཏོན་གྱི་མི་འདུག་བསམ་པའི་བསམ་ཚུལ་ཡོང་གི་ཡོད། དཔེར་ན། ང་རང་སྒེར་གྱི་ངོས་ལའང་ཕྱི་ལོ་ ༡༩༨༨-༡༩༨༩ དེ་ཚོའི་སྐབས་བོད་ནང་ཛ་དྲག་གི་གནས་ཚུལ་བྱུང་སྐབས་འཛམ་བུ་གླིང་གི་ས་ཁུལ་མང་པོས་དེ་ལ་དོ་སྣང་བྱས་ཏེ་བློ་ཕམ་བྱུང་བའི་རྣམ་འགྱུར་སྟོན་གྱི་ཡོད་ཀྱང་། རྒྱ་གར་གྱི་ནང་ནས་དེ་ཙམ་གྱི་རྣམ་འགྱུར་གསལ་པོ་མ་ཐོན་པ་དང༌། དེ་བཞིན་བོད་པས་རྔམ་སྟོན་ཁྲོམ་སྐོར་བྱ་རྒྱུར་ཡང་སྐབས་རེ་དཀའ་ངལ་འཕྲད་པ་དེ་ལྟ་བུའི་ཐོག་ནས་བློ་ཕམ་ཡོང་གི་འདུག

འོན་ཀྱང་རྣམ་ཀུན་རང་ཉིད་ཀྱིས་གཞན་ལ་གང་འདྲ་བརྗོད་ཀྱི་ཡོད་ཅེ་ན། ང་ཚོ་བོད་མིར་རྒྱ་གར་གཞུང་གིས་གནས་ཚུལ་བྱེ་བྲག་པ་ཞིག་གི་ཐོག་ནས་གནང་སྟངས་འདི་འདྲ་ཞིག་གནང་བའི་རྒྱུ་མཚན་ང་ཚོས་ཤེས་མི་ཐུབ་པ་མིན། ང་ཚོའི་བལྟ་སྟངས་ནི་རྒྱ་གར་གཞུང་གིས་ང་ཚོར་རོགས་རམ་དང༌། རྒྱབ་སྐྱོར་གང་འདྲ་གནང་ཡོད་པ་དེ་དག་ཕྱོགས་ཡོངས་སུ་རྫོགས་པའི་ཐོག་བལྟས་ན་རྒྱ་གར་གཞུང་དང༌། རྒྱ་གར་མི་མང་དངོས་གནས་བཀའ་དྲིན་ཆེན་པོ་ཡིན་པ་རྒྱུན་དུ་མཐོང་རྒྱུ་ཡོད་ཅེས་ཤོད་ཀྱི་ཡོད། རྒྱ་གར་དང་བོད་ཅེས་བརྗོད་དུས་ཐུན་མོང་མ་ཡིན་པའི་འབྲེལ་བ་ཡོད་པ་ཞིག་ཡིན། དེ་ནི་སྔར་འདས་པའི་ལོ་རྒྱུས་དང༌། དེ་རིང་ཁ་སང་ཡང་འཛམ་བུ་གླིང་འདིའི་སྒང་ལ་བོད་གངས་ཅན་གྱི་ཆོས་དང་རིག་གཞུང་ཞེས་ཚད་མཐོ་ཞིང༌། འཚེ་མེད་ཞི་བའི་ལྟ་བ་དང༌། སྤྱོད་པ་བཟང་པོ་ཡོད་པ་ཞིག་ལ་བརྩི་བ་འདི་རྒྱ་གར་འཕགས་པའི་ཡུལ་གྱི་བཀའ་དྲིན་ལས་བྱུང་བ་ཡིན། ད་ལྟའི་སྐབས་སུའང་བོད་ནང་ཡོད་པའི་རྒྱ་ཆེའི་མི་མང་ཚོས་རེ་བ་རྒྱག་ས་དང༌། ཕུགས་དམིགས་བཅོལ་ས་བཙན་བྱོལ་ལ་ཡོད་པའི་ང་ཚོ་བོད་པ་འདི་དག་ཡིན། ང་ཚོས་འདིར་བསྟི་གནས་ཁྱིམ་ཚང་གསར་པ་ཞིག་བཟུང་སྟེ་མི་ཐོག་བརྗེས་འགྲོ་གི་ཡོད་ཀྱང་མི་རིགས་ཤིག་གི་ཆོས་དང་རིག་གཞུང་གི་རྣམ་པ་ཆ་ཚང་མུ་མཐུད་ཟིན་ཏེ་བོད་པའི་ཚབ་ལྟ་བུ་བྱེད་བཞིན་ཡོད་པ་འདི་བོད་ནང་གི་རྒྱ་ཆེའི་མང་གི་སེམས་ཤུགས་མུ་མཐུད་གནས་རྒྱུར་ཕན་ཐོགས་ཆེན་པོ་ཡོང་གི་ཡོད།

ཁ༽ འཕགས་བོད་ཀྱི་འབྲེལ་བ་དང་། བོད་ཀྱི་རང་དབང་།

བོད་རང་དབང་ཐོབ་རྒྱུའི་ཐད་ཆ་བཞག་ནའང༌། རྒྱ་གར་གྱི་རྒྱབ་སྐྱོར་ནི་ག་དུས་ཡིན་ཡང་ངས་ཤིན་ཏུ་གལ་ཆེན་པོ་ཞིག་ལ་བརྩི་གི་ཡོད། ལུང་པ་གཞན་དག་ནས་ཀྱང་རྒྱབ་སྐྱོར་དང༌། དོ་སྣང་བྱེད་མཁན་ཤུགས་ཆེ་རུ་འགྲོ་གི་ཡོད་པ་དེ་དག་ཀྱང་ང་ཚོར་ངེས་པར་དགོས་པ་ཡིན། འོན་ཀྱང་གལ་ཆེ་ཤོས་ནི་རྒྱ་གར་ལུང་པའི་རྒྱབ་སྐྱོར་དེ་ཡིན། མ་འོངས་པར་ང་ཚོར་རང་དབང་བྱུང་རྗེས་ང་ཚོ་བོད་དང༌། རྒྱ་གར་དབར་སྔར་ཕན་ལོ་ངོ་སྟོང་ཕྲག་རིང་ཐུན་མོང་མ་ཡིན་པའི་འབྲེལ་བ་ཡོད་པ་འདི་ལ་འགྱུར་བ་ནམ་ཡང་འགྲོ་གི་མ་རེད། ད་ཕན་ང་ཚོ་ལོ་སུམ་ཅུ་སོ་བཞི་ལྷག་ཙམ་རིང་རྒྱ་གར་ནང་རྒྱ་གར་གཞུང་གི་རོགས་རམ་འོག་འཚར་ལོངས་བྱུང་ཡོད། གནས་སྟངས་དེར་བལྟས་ན། དངོས་གནས་དོན་དམ་པའི་ཤ་ཚ་ཡོད་མཁན་གྱི་ཕ་མ་ཞིག་གིས་ཕྲུ་གུར་སློབ་སྦྱོང་དང༌། འཚར་ལོང་བྱེད་པའི་མཐུན་རྐྱེན་ཚང་མ་སྦྱར། ཕྲུ་གུ་ནར་སོན་པའི་མཚམས་ལ་རྒྱན་ཆ་བཟང་པོ་བཏགས་ཏེ་ཕྱི་རོལ་གྱི་མི་དང་འབྲེལ་བ་བྱེད་དུ་འཇུག་དགོས་པ་འདི་འཇིག་རྟེན་གྱི་གཤིས་ལུགས་ཡིན་ཀྱང༌། དེའི་ཐད་ཕྲན་བུ་འདང་གི་མི་འདུག

དཔེར་ན། དེ་སྔ་འདས་པའི་དུས་སུ་རྒྱ་གར་གཞུང་གིས། གནང་ཐུབ་པ་ཞིག་གནང་མ་ཐུབ་པ་དང༌། ཡང་གནང་འདོད་ཡོད་ཀྱང་རང་བཞིན་དངོས་ཡོད་གནས་ཚུལ་གྱི་འོག་སྒྲུབ་ཐབས་མ་བྱུང་བ་བཅས་གང་ལྟར་དེ་འདྲའི་གནས་ཚུལ་གྱི་ཆ་ནས་ནོར་འཁྲུལ་བྱུང་ཡོད་ནའང་རུང༌། ཡང་དག་པ་ཞིག་བྱུང་ཡོད་ནའང་རུང༌། འདས་ཚར་བ་རེད། ད་ཆ་བོད་ལ་རྒྱ་མིས་བཙན་འཛུལ་བྱས་ཏེ་ལོ་བཞི་བཅུ་ཞེ་གཉིས་འགྲོ་གི་ཡོད། དཔེར་ན། ཕྱི་ལོ་དྲུག་ཅུ་རེ་གྲངས་ནང་དངོས་གནས་བོད་པར་དོན་དམ་པའི་ཤ་ཚ་ཡོད་མཁན་གྲོགས་པོ་དེ་འདྲ་ནས་ཀྱང་བོད་པའི་གནས་ཚུལ་དེ་ཚར་བ་རེད། དེ་ནི་བློ་ཕམ་པོ་ཞིག་ཡིན་ཀྱང་རེ་བ་རྒྱག་ས་བསྡད་མེད་ཅེས་གསུངས་པའི་དུས་ཚོད་གཅིག་བྱུང་ཡོད།

འོན་ཀྱང་ད་ཆ་དེ་ལྟར་གསུང་མཁན་གྱི་གྲོགས་པོ་རྣམ་པ་ཚོས་འཛམ་གླིང་གི་འགྱུར་བ་ཞེས་པ་འདི་ཁྱད་མཚར་རེད། དངོས་གནས་བོད་དོན་ཐོག་རེ་བ་ཆེན་པོ་ཞིག་འདུག་ཅེས་གསུངས་པའི་དུས་ཚོད་ཅིག་ལ་སླེབས་ཡོད། འགྱུར་བ་དེ་དག་ནི་ལུང་པ་གཅིག་གཉིས་ཀྱི་ཐབས་ཤེས་བྱས་ནས་བྱུང་བ་ཞིག་མིན་ཞིང༌། ང་རང་ཚོའི་ཆོས་ཀྱི་ཐོག་ནས་བཤད་ན་བདེན་པའི་མཐའ་གསལ་བའི་གནས་ཚུལ་གྱི་འོག་ནས་འགྱུར་བ་འགྲོ་གི་ཡོད་པ་ཞིག་དང༌། གཉིས་ནས་བཙན་དབང་བྱེད་པ་འདི་རང་བཞིན་གྱིས་མི་ལ་རན་གྱི་མེད་པར་བརྟེན་མིའི་སྤྱི་ཚོགས་ནང་བཙན་དབང་དང༌། གཅིག་སྡུད་ཀྱི་དབང་བསྒྱུར་དེ་དུས་ཚོད་སྔ་ཕྱི་མ་གཏོགས་འགགས་ནས་འཆི་དུས་སུ་སླེབས་རྒྱུའི་གནས་ཚུལ་འོག་ནས་འགྱུར་བ་ཆེན་པོ་ཞིག་འགྲོ་བཞིན་ཡོད། ད་ཆ་འཛམ་གླིང་སྤྱིའི་འགྱུར་བ་འགྲོ་སྟངས་ཀྱི་གནས་ཚུལ་འདིའི་འོག་ནས་ང་ཚོའི་རྒྱ་གར་གྱི་གྲོགས་པོ་ཚོས་ཀྱང་ཐབས་བྱུས་གསར་པ་ཞིག་དགོངས་བཞེས་གནང་དགོས་པའི་དུས་ཚོད་ལ་སླེབས་ཀྱི་མེད་དམ་བསམ་གྱི་འདུག ད་རེས་རྣམ་པ་ཚོ་འདིར་ཚོགས་འདུ་འཚོགས་པར་ཕེབས་མཁན་ཚོས་སླད་སོ་སོའི་ས་ཁུལ་ལ་ཕེབས་རྗེས་དེ་གར་ང་ཚོའི་གྲོགས་པོ་མང་པོ་ཞིག་ཡོད་པ་དེ་ཚོ་ནང་ཕན་ཚུན་བཀའ་བསྡུར་གྱིས་དགོངས་པ་བཞེས་ནས་གང་ལྟར་ནུས་པ་ཐོན་པ་ཞིག་ཡོང་བ་གནང་རྒྱུ་གལ་ཆེན་པོ་འདུག

ག༽ བོད་རྒྱ་ཐ་དད་དང་། ཁུངས་བཙན་གྱི་དཔང་རྟགས།

ད་ལྟ་འདིར་དེང་སང་ང་རང་གི་བསམ་བློའི་ནང་ཛ་དྲག་དང༌། དངངས་སྐྲག་གི་གནས་ཚུལ་ཁ་ཤས་ཡོང་བ་དེ་དག་ཞུས་ན། མ་གཞི་ཚང་མས་མཁྱེན་གསལ་རེད། བོད་དང་རྒྱ་ཟེར་བ་དེ་གཉིས་མི་རིགས་ཐོག་མར་ཆགས་དུས་ནས་ཐ་དད་སོ་སོ་ཡིན། དེ་ནི་དེང་སང་ཚན་རིག་བརྟག་དཔྱད་བྱེད་མཁན་ཚོས་ས་འོག་ནས་ཐོན་པའི་དངོས་པོའི་བརྟག་དཔྱད་ཞིབ་འཇུག་བྱེད་སྐབས་གསལ་པོ་ཆགས་ཡོང་གི་ཡོད། བོད་དང་། རྒྱ་ནག རྒྱ་གར་བཅས་ཀྱི་ས་ཁུལ་དེ་དག་གི་རིག་གཞུང་ཐོག་མར་ཆགས་ཡོང་དུས་ནས་ཐ་དད་སོ་སོ་བྱས་ཏེ་ཆགས་ཡོད་པ་ཤིན་ཏུ་གསལ་པོ་འདུག དེ་གཞིར་བཟུང་བོད་མི་རིགས་ཞེས་པ་འདི། དཔེར་ན། དུས་རབས་བདུན་པ་བརྒྱད་པའི་སྐབས་ལ་དབུས་ཨེ་ཤ་ཡའི་ནང་གི་སྟོབས་ཆེན་རྒྱལ་ཁབ་གཅིག་ཡིན་པ་གསལ་པོ་རེད།

དེ་ནས་དུས་རབས་བཅུགསུམ་པ་ནས་བཟུང་རྒྱ་མིས་བོད་རྒྱ་ཁོངས་ཆགས་པ་རེད་བརྗོད་ཀྱི་ཡོད་ཀྱང༌། ང་ཚོ་བོད་པའི་ངོས་ནས་བོད་ཀྱི་ཆོས་འབྱུང་ལོ་རྒྱུས་མང་པོའི་ནང་མཆོད་ཡོན་གྱི་འབྲེལ་བ་ཞེས་གསལ་ཡོད། ཐ་ན་ཉེ་བའི་དུས་རབས་ནང་བོད་ལ་མན་ཇུ་གོང་མའི་ཤུགས་རྐྱེན་ཆེན་པོ་ཡོད་པའི་སྐབས་སུའང་མཆོད་ཡོན་གྱི་འབྲེལ་བ་བརྗོད་པ་ལས། ཁོངས་གཏོགས་ཀྱི་འབྲེལ་བའི་སྐད་ཆ་གང་ཡང་མེད། མདོར་ན་བོད་གཞུང་གིས་དབང་སྒྱུར་ས་ཁུལ་ནས་རྒྱ་ནག་ལ་ཁྲལ་འཇལ་བའི་ལོ་རྒྱུས་མེད་པ་བཅས་ཀྱིས་བོད་འདི་ལོ་རྒྱུས་ཐོག་ནས་རང་བཙན་ཡིན་པ་གསལ་པོ་ཡིན། དེ་བཞིན་རྒྱལ་སྤྱིའི་ཁྲིམས་དོན་མཁས་པས་བརྟག་དཔྱད་བྱེད་སྐབས་རྒྱ་མིས་བཙན་འཛུལ་མ་གོང་ལ་བོད་དེ་དངོས་ཡོད་ཀྱི་རང་བཙན་རེད་ཅེས་བཤད་ཡོད། དེ་དག་ནི་འདས་པའི་ལོ་རྒྱུས་རེད།

ང༽ བོད་ཡུལ་རྒྱ་ཡུལ་དང་། སྐད་ཡིག་ལ་གནོན་ཤུགས།

ད་ལྟ་གང་འདྲ་ཞིག་ལ་ངོས་འཛིན་བྱེད་ཀྱི་ཡོད་ཅེ་ན། དེ་ནི་བོད་ཡུལ་རྒྱ་ཡུལ་ཅན་དུ་འགྱུར་བའི་ཛ་དྲག་གི་གནས་ཚུལ་འདི་ཡིན། དེ་ཡང་གཙོ་བོ་བོད་ནང་རྒྱ་མི་ཕོན་ཆེན་ཞིག་ཡོང་གི་ཡོད་པ་དང༌། དེའི་དབང་གིས་རྒྱ་ཡིག་སློབ་སྦྱོང་ལ་ཤུགས་མ་བརྒྱབ་ན། བོད་ཡིག་སློབ་སྦྱོང་ཡག་པོ་ཡོད་ཀྱང་ལས་ཀ་སྤྲོད་སྐབས་བོད་ཡིག་གི་དགེ་རྒན་ལྟ་བུ་དང༌། དེ་མིན་གྱི་བོད་ཀྱི་རིག་གཞུང་དང་འབྲེལ་བ་ཡོད་པའི་སྡེ་ཚན་ཉུང་ཤས་ཤིག་ནང་ལ་མ་གཏོགས། སྤྱིར་བཏང་ལས་རིགས་གཞན་དག་ནང་རྒྱ་ཡིག་མ་ཤེས་ན་ལས་ཀ་མི་ཐོབ་པའི་གནས་ཚུལ་ཞིག་ཆགས་པ་དང༌། དེ་བཞིན་ཡིག་ཚད་གཏོང་སྐབས་རྒྱ་ཡིག་གཙོ་བོར་འཛིན་གྱི་ཡོད་པར་བརྟེན་རྒྱ་ཡིག་ཡག་པོ་ཤེས་ཀྱི་མེད་ན་བོད་ཡིག་རྩེ་ཕུད་ཡོད་ཀྱང་རྒྱུགས་མ་འཕྲོད་པའི་གནས་ཚུལ་ཡོང་གི་ཡོད་པར་བརྟེན། ཉིན་རེ་ཉིན་རེའི་ལས་ཀ་དཔེར་ན། ལས་ཁུངས་ཤིག་ལ་སྤྲོད་རྒྱུའི་སྙན་ཞུ་ཆུང་ཆུང་ཞིག་ཀྱང་རྒྱ་ཡིག་ཐོག་མ་བྲིས་ན་མི་འགྲིགས་པ་སོགས་འགོག་རྐྱེན་མང་པོ་ཞིག་ཡོང་གི་ཡོད་པ་དང༌། ལྷག་པར་རྒྱ་མི་ཕོན་ཆེ་ཞིག་སླེབས་པ་དེས་བོད་མི་ཚོར་རང་བཞིན་དུ་རྒྱ་མིའི་སྐད་ཡིག་བེད་སྤྱོད་དང༌། རྒྱ་མིའི་གཤིས་སྤྱོད་འཇགས་ཡོང་གི་འདུག

ན་ནིང་བོད་ལ་ལྟ་སྐོར་གཉེན་འཕྲད་ལ་འགྲོ་མཁན་བོད་པ་འགའ་ཞིག་ཚུར་འཁོར་ནས་ང་དང་ཐུག་འཕྲད་སྐབས་ཁོང་ཚོས་བརྗོད་དོན། ཁོང་ཚོ་ལྷ་སའི་བར་སྐོར་ཉེ་འཁྲིས་བོད་པའི་ཁྱིམ་ཚང་ཡོད་སར་འགྲོ་སྐབས་ཕོ་གཞོན་མོ་གཞོན་དེ་དག་གིས་རྒྱ་སྐད་ཤ་སྟག་བརྒྱབ་ནས་སྐད་ཆ་ཤོད་ཀྱི་འདུག ཕལ་ཆེར་འདི་ཁུལ་བོད་པ་སྡོད་མཁན་ཨེ་ཡོད་བསམ་པའི་མུར་ཚོད་ལྟའི་ཆེད་བོད་སྐད་ཐོག་ནང་བོད་མི་ཡོད་དམ་ཞེས་དྲིས་སྐབས་ཁོང་ཚོས་ཚུར་བལྟས་ནས་ལན་རྒྱག་གི་འདུག ཁྱེད་རང་ཚོ་བོད་པ་ཡིན་བཞིན་དུ་བོད་སྐད་མི་རྒྱག་པ་གང་ཡིན་ཞེས་སྐད་ཆ་འདྲི་སྐབས་དེའི་ལན་དུ་ཁོང་ཚོས་རྒྱ་སྐད་མ་བརྒྱབ་ན་རྒྱ་མིས་མཐོང་ཆུང་བྱེད་ཀྱི་འདུག རྒྱ་མིའི་མཐོང་ཆུང་མི་ཡོང་བའི་དོན་དུ་ང་ཚོས་རྒྱ་སྐད་རྒྱག་གི་ཡོད་ཅེས་ཟེར་བྱུང་བས། གང་ལྟར་བོད་མི་ཚོས་རྒྱ་སྐད་མ་བརྒྱབ་ཐབས་མེད་ཆགས་འདུག་ཅེས་བརྗོད་བྱུང༌།

དེའི་ཐོག་ནས་གང་ཞིག་མཚོན་གྱི་ཡོད་ཅེ་ན། རྒྱ་མི་ཕོན་ཆེ་སླེབས་ནས་གྲོང་ཁྱེར་དེ་དག་རྒྱ་མིའི་གྲོང་ཁྱེར་ལྟ་བུར་གྱུར་པ་དང༌། བོད་མི་ཚོས་རང་བཞིན་རྒྱ་སྐད་རྒྱག་དགོས་པ་ཞིག་དང༌། རྒྱ་མིས་གང་བྱས་བྱེད་དགོས་པ་ཞིག་ཆགས་ཡོང་གི་ཡོད། དེ་ལྟར་རྒྱ་མི་ཕོན་ཆེ་སླེབས་པའི་གནས་ཚུལ་གྱི་འོག་ནས་བོད་མིའི་རྣམ་པ་རྩ་བརླག་འགྲོ་རྒྱུའི་ཉེན་ཁ་དངོས་གནས་སླེབས་ཡོད། དེ་ནི་ཆབ་སྲིད་པའི་འུར་གཏམ་ལྟ་བུ་མ་ཡིན་པར་དངོས་ཡོད་གནས་ཚུལ་ལ་ཉེན་ཁ་དངོས་གནས་ཡོད་པ་ཞིག་ཡིན།

ཅ༽ དཔལ་འབྱོར་ལ་གོང་གུད་དང་། སྣོད་བཅུད་ལ་གཏོར་བཤིག

དཔལ་འབྱོར་ཐོག་ཆ་བཞག་ན། རྒྱ་ནག་ནས་ཡོང་མཁན་དེ་ཚོ་རིགས་གཅིག་རྐང་འཛིན་གྱི་མཁས་པ་དང༌། དེ་བཞིན་དམིགས་བསལ་གྱི་ལག་རྩལ་ཅན་སོགས་བོད་མིའི་ལས་རྩལ་གྱིས་མ་འདང་བའི་ལས་ཀ་བྱེད་ཐུབ་མཁན་དེ་འདྲ་ཡོང་ན་རྒྱུ་མཚན་ཕྲན་བུ་ཡོད་ལ། དེ་ཚོས་ལས་ཀ་ཡག་པོ་བྱས་ན་དགའ་བསུ་ཐོབ་པའང་ཡོང་སྲིད། འོན་ཀྱང་ད་ལྟ་སླེབས་པའིརྒྱ་མི་ཕོན་ཆེ་དེ་དག་གི་ནང་ནས་མང་ཆེ་བ་ནི་ཤེས་ཡོན་ལག་རྩལ་གང་ཡང་མེད་པའི་དབུལ་པོ་ཤ་སྟག་ཡིན། ཁོང་ཚོ་ལག་གཉིས་སྟོང་པར་ཡོང་སྟེ་བོད་ནང་དཔལ་འབྱོར་གསོག་སྒྲུབ་ཆེད་ཐབས་ཤེས་སྣ་དགུས་བོད་མི་ཚོར་དངུལ་ཕྲན་བུ་ཡོད་པ་རྣམས་རྒྱ་མིའི་ལག་པར་སླེབས་ཀྱི་ཡོད་པ་རེད། བོད་པ་ཚོར་ཡང་དེའི་ཐད་ནོར་འཁྲུལ་ཡོད།

དཔེར་ན། ཞིང་ཁ་དང༌། ཚལ་ཞིང་རྒྱ་མིར་བོགས་མར་གཏོང་བ་དང༌། བོད་པའི་ཚེམ་བུ་བ་དང༌། ཤིང་བཟོ་བ་ཡོད་བཞིན་དུ་རྒྱ་མིའི་ཚེམ་བུ་དང༌། ཤིང་བཟོ་བར་བསྐུལ་བདེ་མགྱོགས་ཁྱད་ལ་བལྟས་ཏེ་ལག་ཀ་ཁོང་ཚོར་སྤྲོད་པ་སོགས་ནོར་འཁྲུལ་ཏན་ཏན་བྱུང་འདུག དེ་ནི་བོད་ཀྱི་དཔལ་འབྱོར་ལ་གནོད་སྐྱོན་ཡོད་པ་ཞིག་ཡིན། གང་ལྟར་རླངས་འཁོར་བརྒྱ་ཕྲག་སྟོང་ཕྲག་ནང་རྒྱ་མི་བོད་དུ་བརྫངས་ནས་རླངས་འཁོར་ཕྱིར་ལོག་སྐབས་བོད་ཀྱི་ཤིང་ཆ་དང༌། གཏེར་དངོས་ཁག་རྒྱ་ནག་ཏུ་དབོར་འགྲོ་གི་ཡོད། རྒྱ་ཕྱོགས་ཀྱི་ཡིག་ཆ་གཞིར་བཟུང་བྱས་ན་བོད་ནང་གཏེར་ཁ་སྣ་གྲངས་བརྒྱ་དང་དྲུག་ཅུ་རེ་གྲངས་ཤིག་ཡོད་པའི་ནང་ཁ་ཤས་ནི་རིན་ཐང་ཤིན་ཏུ་ཆེན་པོ་ཡོད་པ། དཔེར་ན། ཡོ་རི་ནམ་དང༌། དམག་མཁོའི་དངོས་པོ་རྩ་ཆེ་དེ་འདྲ་ཡང་ཡོད། ཁོ་པ་ཚོས་བོད་ཀྱི་བཅུད་ཀྱི་སེམས་ཅན་ལ་སྡུག་སྦྱོང་མནར་གཅོད་དང༌། མི་རིགས་ཀྱི་རིག་གཞུང་ཉམས་བརླག་གཏོང་བ་སྨོས་མེད་ཁར། སྣོད་ཀྱི་ཕུན་སུམ་ཚོགས་པའི་བཀོད་པ་དེ་དག་ཀྱང་ཉམས་ཆག་གཏོང་གི་ཡོད་པ་རེད།

མདོར་ན། བོད་ཀྱི་སྣོད་བཅུད་གཉིས་ཀའི་ཐོག་ཉམས་ཉེས་ཤིན་ཏུ་ཚབས་ཆེ་ཞིག་བཟོ་བཞིན་པ་འདི་གའི་ངང་མུ་མཐུད་ད་དུང་ལོ་ཤས་ཕྱིན་ན་བོད་ལུང་པའི་ནང་བོད་མི་གྲངས་ཉུང་མི་རིགས་ཤིག་ཆགས་རྒྱུ་ཡིན་པ་ཤིན་ཏུ་གསལ་པོ་རེད། དེ་བཞིན་བོད་པའི་ཆོས་དང་རིག་གཞུང་རྩ་མེད་འགྲོ་རྒྱུའི་ཉེན་ཁ་དངོས་གནས་ཡོད་པ་བཅས་ཀྱི་ད་ལྟའི་དུས་ཚོད་འདིར་ང་ཚོ་བོད་མི་རིགས་དང༌། རང་གི་རིག་གཞུང་བཅས་པ་སྲུང་སྐྱོབ་བྱ་རྒྱུའི་ལས་ཀ་མདོར་ན། བོད་ཀྱི་སྣོད་བཅུད་གཉིས་ཀ་སྲུང་སྐྱོབ་བྱ་རྒྱུ་དེ་ཛ་དྲག་གི་གནས་ཚུལ་ཞིག་ལ་མཐོང་གི་འདུག

ཆ༽ གཉིས་ཕན་གྱི་དགོངས་གཞི་དང་། ཞི་བའི་གྲོས་འཆར།

བསམ་ཚུལ་འདི་གཞི་ལ་བཞག་ནས་ད་ཕན་འདས་པའི་ལོ་བཅུ་བཞིའི་རིང་རྒྱ་གཞུང་དང་ཐད་ཀར་འབྲེལ་བ་བྱས་ནས་རང་བཙན་རྩོད་ཀྱི་མེད། བོད་འདི་རང་བཙན་གྱི་ལུང་པ་ཞིག་ཡིན་ཞིང༌། དེ་ནི་ང་ཚོའི་ཐོབ་ཐང་ཡང་ཡིན་ཡང༌། ད་ལྟ་ཛ་དྲག་གི་གནས་ཚུལ་འདིའི་འོག་ནས་ང་ཚོས་རྒྱ་མིའི་ཁེ་ཕན་ལའང་བསམ་བློ་གཏོང་རྒྱུ་ཡོད་པ་ཞིག་དང༌། ང་ཚོ་ཐུན་མོང་དུ་གཅིག་གིས་གཅིག་ལ་ཡིད་ཆེས་དང༌། གཅིག་གིས་གཅིག་གི་ཁེ་ཕན་ལ་བསམ་ཤེས་གོ་ཤེས་ཡོད་པའི་ཐོག་ནས་གཉིས་ཕན་གྱི་ལམ་ཞིག་རྙེད་ཐུབ་ན་བསམས་ནས་ཞི་བའི་དོན་ཚན་ལྔ་ཞེས་པ་དང༌། ཡོ་རོབ་ཏུ་གྲོས་འཆར་ཁག་གཉིས་པོ་འདི་གཞི་རྩའི་རེ་བ་དང༌། བསམ་ཚུལ་དེ་ལྟར་བཅངས་ནས་བཏོན་པ་ཡིན།

འོན་ཀྱང་བློ་ཕམ་པ་ཞིག་ལ་ད་ལྟའང་གྲུབ་འབྲས་ཐོན་མེད། གལ་ཏེ་བོད་རྒྱ་ཡུལ་ཞིག་ཏུ་གྱུར་པ་ཡིན་ན། ཨེ་ཤ་ཡའི་ས་ཁུལ་གྱི་གནས་སྟངས་ལ་རྩ་བའི་ཆ་ནས་འགྱུར་བ་གསར་པ་ཞིག་ཡོང་ངེས་ཡིན། རྒྱ་གར་དང༌། རྒྱ་ནག་གཉིས་ནི་འཛམ་གླིང་ཐོག་མི་གྲངས་མང་ཤོས་ཀྱི་རྒྱལ་ཁབ་ཡིན་ཞིང༌། སྔོན་མ་ང་ཚོ་བོད་ལ་ཡོད་དུས་ཕྱི་ལོ་ལྔ་བཅུ་ང་གྲངས་ཀྱི་འགོ་སྟོད་ལ་རྒྱ་མི་དང༌། རྒྱ་གར་གྱི་དཔོན་རིགས་ཕན་ཚུན་ཐུག་དུས་ཕྱོགས་གཉིས་དབར་དམག་འཐབ་ནམ་ཡང་བྱེད་མ་མྱོང་བའི་ཞི་བདེའི་ཁྱིམ་མཚེས་བཟང་པོ་ཞིག་ཡིན་ཞེས་ཤོད་རེས་བྱེད་ཀྱི་ཡོད། དེ་སྐབས་ངོས་ཀྱི་བསམ་བློའི་ནང་ང་ཚོ་བོད་འདི་རྒྱལ་ཁབ་དེ་གཉིས་ཀྱི་དཀྱིལ་ལ་བསྡད་ཡོད་པས་རྒྱ་དཀར་ནག་གཉིས་དམག་རྒྱག་དགོས་དོན་རྩ་བ་ནས་མེད་བསམ་གྱི་ཡོད།

ཕྱི་ལོ་ ༡༩༦༢ ལོའི་གནས་ཚུལ་དེས་ཧ་ཅང་གསལ་པོ་ཆགས་པ་རེད། ཡིན་ནའང་ད་ལྟ་ཆབ་སྲིད་ཐོག་བོད་རྒྱ་མིས་འཛིན་སྐྱོང་བྱེད་ཀྱི་ཡོད་ཀྱང༌། དངོས་ཡོད་གནས་ཚུལ་ལ་བོད་ཡུལ་འདི་ད་དུང་ཡང་རྒྱ་མིར་རྒྱང་སོ་བལྟ་ས་ཞིག་ཆགས་ཡོད། དེར་བརྟེན་ད་ལྟའང་གང་ལ་གང་འཚམ་གྱི་བར་གནས་ས་ཁུལ་གྱི་གོ་སྐབས་ཤིག་བསྡད་ཡོད། གལ་ཏེ་ནམ་ཞིག་བོད་ཡུལ་འདི་རྒྱ་ཡུལ་ཆ་ཚང་བ་ཞིག་ཏུ་གྱུར་ཚེ་བར་གནས་ས་ཁུལ་གྱི་གོ་སྐབས་དེ་རྩ་བ་ནས་བརླག་སྟེ་ཨེ་ཤ་ཡའི་ས་ཁུལ་གྱི་ད་ལྟའི་གནས་སྟངས་རྩ་བ་ནས་མི་འདྲ་བའི་གསར་པ་ཞིག་ཆགས་ཀྱི་རེད།

ཇ༽ འཛམ་གླིང་གི་ཞི་བདེ་དང་། ཆོས་རིག་གི་རིན་ཐང་།

རིག་གཞུང་གི་ཐོག་ནས་འཛམ་གླིང་གི་ཞི་བདེ་དེ་སེམས་ཀྱི་ཞི་བདེ་བརྒྱུད་ནས་ཡོང་དགོས་པ་གསལ་པོ་ཡིན་ལ། སེམས་ཀྱི་ཞི་བདེ་ཡང་རང་ཉིད་ཆོས་པ་ཞིག་ཡིན་མིན་ལ་མ་ལྟོས་པར་བྱམས་བརྩེའི་རང་བཞིན་ལྡན་པའི་བསམ་བློར་འབྲེལ་བ་ཆེན་པོ་ཡོད། དེའི་ཐད་རྒྱ་གར་འཕགས་པའི་ཡུལ་ནས་ང་ཚོར་ལེགས་སྐྱེས་སུ་གནང་བའི་ནང་པ་སངས་རྒྱས་པའི་ཆོས་དང་འབྲེལ་བའི་བོད་ཀྱི་ཆོས་དང་རིག་གཞུང་འདི་དངོས་གནས་མིའི་སེམས་ཀྱི་ཞི་བདེ་བསྐྲུན་རྒྱུར་ནུས་པ་ཆེན་པོ་ཡོད་པ་གསལ་པོ་ཡིན། སྔར་ཁྱེར་རང་ཚོ་རྒྱ་གར་བས་ང་ཚོ་བོད་པར་གནང་བ་དང༌། ང་ཚོ་བོད་པས་དེའི་ཐོག་ཡུལ་གོམས་གཤིས་ལུགས་དང་བསྟུན་པའི་གནས་ཚུལ་ཕྲན་བུ་བསྣན་ཏེ་གསར་པ་སྟབས་བདེ་ལ་འཇུག་པ་བདེ་བ་ཞིག་བཟོས་པ་མ་ཟད། དེ་དག་བོད་ཀྱི་བྱང་ཕྱོགས་སོག་པོ་ཕྱི་ནང་གཉིས་དང༌། ཁལ་མུག ཐུ་བ། སྦོ་རས་ཐུ་བཅས་པའི་ས་ཁུལ་ཡོངས་ལ་ཁྱབ་གདལ་བཏང་ཡོད།

དེ་བཞིན་རྒྱ་གར་གྱི་བྱང་ཕྱོགས་ཧི་མ་ལ་ཡའི་རི་རྒྱུད་ཡོངས་ལ་བོད་ཀྱི་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་གིས་ཁྱབ་པས་ཨེ་ཤ་ཡའི་རྒྱ་ཆེའི་ས་ཁུལ་གྱི་ཞི་བདེ་དང་འབྲེལ་བའི་ཁྱབ་གདལ་ཆེན་པོ་བྱུང་ཡོད། དཔེར་ན། གནས་ཚུལ་ལེགས་པ་ཞིག་ལ། བར་ལམ་སོག་རིགས་ཀྱི་ས་ཁུལ་ཁག་ལ་ལོ་བཅུ་ཕྲག་ཁ་ཤས་རིང་རིག་གཞུང་རྩ་མེད་སོང་བ་དེ་དག་དེང་སང་ཡུལ་ལུང་དེ་དག་ནང་སོ་སོའི་རིག་གཞུང་རྙིང་པར་དོ་སྣང་གསར་པ་ཞིག་སླེབས་ནས་བསྐྱར་གསོ་བྱ་རྒྱུའི་འབད་བརྩོན་ཆེན་པོ་བྱེད་ཀྱི་འདུག དེ་དག་གི་རྩ་བའི་ས་བོན་རྒྱ་གར་འཕགས་པའི་ཡུལ་ནས་བྱུང་བ་ཡིན་པས་རིག་གཞུང་འདི་ཉམས་པ་སོར་ཆུད་མི་ཉམས་གོང་འཕེལ་བྱུང་ན། རྒྱ་གར་གྱི་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་གྱི་ལས་ཀ་ཞིག་ཡིན་པ་མ་ཟད། དངོས་གནས་མིའི་སེམས་ལ་ཞི་བདེ་སྤྲོད་རྒྱུའི་ཆ་རྐྱེན་ཆེན་པོ་ཞིག་ཀྱང་ཡིན། གཞན་དག་ཕར་བཞག རྒྱ་ནག་གི་གཞོན་སྐྱེས་ས་ཡ་མང་པོ་ཞིག་གི་བསམ་བློར་ཞི་བདེ་སྤྲོད་རྒྱུར་ཏན་ཏན་ཕན་ཐོགས་ཆེན་པོ་ཡོང་ཐུབ་ཀྱི་རེད་བསམས་ནས་ངས་རེ་བ་འདི་འདྲ་བྱེད་ཀྱི་ཡོད། ད་ལྟའི་དུས་ཚོད་ལ་རྒྱ་ནག་ནང་ཆོས་དད་ཉམས་ཆག་ཆེན་པོ་ཕྱིན་ཡོད་ཀྱང་ད་དུང་ཡང་རེ་བ་ཡོད་པ་ཞིག་ཡིན། རང་རེས་ནུས་པ་གང་ཡང་མ་ཐོན་པར་ད་དུང་སྣང་མེད་ངང་ལོ་ཁ་ཤས་ཕྱིན་ན། དེ་མཚམས་འགྱོད་པ་བྱ་རྒྱུ་ལས་རེ་བ་གང་ཡང་མེད་པའི་གནས་ཚུལ་ཞིག་ཡོང་རྒྱུ་ཡིན་པ་ངས་མཐོང་གི་འདུག

ཉ༽ ཛ་དྲག་གི་གནས་ཚུལ་དང་། བོད་ཡུལ་སྐྱོབ་ཐབས།

ད་ལྟའི་དུས་ཚོད་འདིར་བོད་ཡུལ་སྐྱོབ་ཐབས་བྱེད་དགོས་པ་དང༌། དེ་ཡང་དངོས་ཡོད་གནས་ཚུལ་དང་འཚམས་པའི་བསམ་བློ་བཏང་ནས་གོ་རིམ་བསྒྲིགས་དགོས། དེ་དག་གི་སྙིང་པོ་ཞུས་ན། དགག་བྱའི་ཕྱོགས་ནས་རྒྱ་མི་ཕོན་ཆེ་བོད་ལ་ཡོང་བ་དེ་དག་བཀག་ཐུབ་པ་ཞིག་དང༌། བསྒྲུབ་བྱའི་ཕྱོགས་ནས་བོད་ཡུལ་དེ་རིམ་པས་འཚེ་མེད་ཞི་བའི་བསྟི་གནས་སུ་བསྒྱུར་ཐུབ་པ་བྱ་རྒྱུ་འདི་ཛ་དྲག་གི་ལས་ཀ་ཞིག་ལ་མཐོང་གི་འདུག དེའི་ཐད་རྒྱ་གར་མི་མང་གིས་འགོ་འཁྲིད་དེ་འཛམ་གླིང་གི་ཕྱོགས་གང་ས་ནས་དེང་སང་དོ་སྣང་ཡོང་གི་ཡོད་པ་དེ་དག་གི་ནུས་པ་དེ་བས་ཆེ་བ་ཞིག་ཐོན་ཐུབ་པའི་རེ་བ་ཞུ་གི་ཡོད། ངའི་ངོས་ནས་ད་ཕན་རྒྱ་ནག་གཞུང་དང་ལོ་བཅུ་ལྷག་ཙམ་རིང་འབྲེལ་བ་བྱས་པ་ཡིན། སླད་ཀྱང་སྔོན་འགྲོའི་ཆ་རྐྱེན་གང་ཡང་མེད་པའི་ཐོག་ནས་གྲོས་མོལ་བྱ་རྒྱུ་འདི་ང་རང་གི་སྲིད་བྱུས་ཡིན།

རྩ་བའི་ངོ་བོ་དབུ་མའི་ལམ་ཞིག་སྟེ་ཕན་ཚུན་གཅིག་གིས་གཅིག་ལ་ཡིད་ཆེས་དང༌། ཕྱོགས་གཉིས་ཀའི་ཁེ་ཕན་ལ་བསམ་ཤེས་ཀྱིས་སྔོན་འགྲོའི་ཆ་རྐྱེན་གང་ཡང་མེད་པར་གྲོས་མོལ་བྱ་རྒྱུར་འགྱུར་བ་གང་ཡང་མེད། འདས་པའི་ལོ་བཅུ་བཞིའི་ཉམས་མྱོང་གི་ཐོག་ནས་ང་ཚོར་རྒྱལ་སྤྱིའི་རྒྱབ་སྐྱོར་ཤུགས་ཆེ་ཞིག་མ་བྱུང་ན། ང་ཚོའི་ལས་དོན་ལ་གྲུབ་འབྲས་ཐོན་མི་ཐུབ་པ་ར་འཕྲོད་གསལ་པོ་བྱུང་ཡོད། དེར་བརྟེན་ད་ལྟ་འཛམ་གླིང་གི་ཕྱོགས་གང་ས་ནས་དོ་སྣང་བྱེད་མཁན་གང་འཚམ་ཡོད་པ་དེ་དག་གི་འགོ་རྒྱ་གར་འཕགས་པའི་ཡུལ་གྱིས་འཁྲིད་དེ་གྲུབ་འབྲས་ཐོན་ཐུབ་པ་ཞིག་གནང་རོགས་ཞེས་རེ་བ་ཞུ་གི་ཡོད། བོད་ཀྱི་གནད་དོན་འདི་རྒྱ་གར་རྒྱལ་ཁབ་ཀྱི་བདེ་དོན་དང་འབྲེལ་བ་ཡོད་པར་བརྟེན་སྲིད་དོན་ཚོགས་པའི་ཆབ་སྲིད་ཀྱི་ར་བ་ལས་འདས་པ་ཞིག་ཡིན་པ་མ་ཟད། ང་ཚོ་བོད་པ་སྒེར་གྱི་གནས་ཚུལ་ཞིག་ཀྱང་མིན་ཞིང༌། རྒྱ་གར་རྒྱལ་ཁབ་སྤྱི་ཡོངས་དང༌། རྒྱ་གར་གྱི་རིག་གཞུང་སོགས་མང་པོ་ཞིག་དང་འབྲེལ་བ་ཡོད་པས་ཚང་མས་དེར་ཐུགས་སྣང་གནང་གི་རེད་བསམ་པའི་ངས་ཡིད་ཆེས་དང་འབྲེལ་འབོད་སྐུལ་ཞུ་རྒྱུ་ཡིན།

མཐའ་དོན་ཞུ་རྒྱུར། ངས་རྣམ་ཀུན་རྒྱ་གར་གྱི་གྲོགས་པོ་ཚོར་བརྗོད་མུས་བཞིན། རྒྱ་གར་ནི་ང་ཚོའི་དགེ་རྒན་ལྟ་བུ་དང༌། ང་ཚོ་ནི་རྒྱ་གར་གྱི་དགེ་ཕྲུག་ལྟ་བུ་ཡིན་པས། དགེ་ཕྲུག་སྐྱབས་མེད་མགོན་མེད་དུ་གྱུར་ནས་དཀའ་ངལ་འཕྲད་པའི་སྐབས་སུ་དགེ་རྒན་ལ་བརྩེ་བ་དང༌། རྣམ་དཔྱོད་ཡོད་པ་དེ་དག་སྤོབས་པ་དང་ལྡན་པའི་ཐོག་ནས་མངོན་པར་བྱ་རྒྱུ་གལ་ཆེན་པོ་འདུག བརྩེ་བ་དང་རྣམ་དཔྱོད་ཡོད་ཀྱང་སྤོབས་པས་མ་འདང་བའི་དབང་གིས་སྐབས་རེ་དགེ་ཕྲུག་ལ་གྱོང་ཕྲན་བུ་རག་གྲབས་བྱེད་ཀྱི་འདུག ཚང་མར་ཐུགས་རྗེ་ཆེ་ཞུ་རྒྱུ་ཡིན། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༦ ཚེས་ ༦ ཉིན་ནང་སྲིད་བཀའ་བློན་དང༌། སྤྱི་འཐུས། ཕྱོགས་མཐའི་གཞིས་འགོ་བདེ་དོན། ཚོགས་འཐུས་བཅས་པར་སྩལ་བའི་བཀའ་སློབ།

ཀ༽ གཞུང་མང་གི་འབད་རྩོལ་དང་། བཙན་བྱོལ་བའི་གནས་སྟངས།

ཁྱེད་རང་ཚོ་ཚང་མ་ང་ཚོ་བཙན་བྱོལ་བོད་མིའི་ས་ཁུལ་ཡས་མས་མང་པོ་ཞིག་ལ་ས་གནས་ས་ཐོག་ཏུ་ཁུར་བླངས་ཏེ་སྡོད་མཁན་ཤ་སྟག་རེད། མཐུན་རྐྱེན་མ་འཛོམས་པ་དང༌། ལས་དོན་ཐོག་དཀའ་ངལ་མང་པོ་ཡོད་ན་ཡང་ཚང་མས་སེམས་ཤུགས་འཁྱེར་ཏེ་ཧུར་ཐག་འབད་ཐག་བྱེད་ཀྱི་ཡོད། དེ་རིང་ང་རང་ཚོ་ཐུག་པར་དགའ་པོ་བྱུང༌། ང་ཚོ་བོད་མི་བཙན་བྱོལ་བ་ཆགས་ནས་ལོ་འདི་དག་ཕྱིན་པ་རེད། དེའི་རིང་ལ་བོད་པ་བཙན་བྱོལ་བའི་གནས་སྟངས་སྐོར་ལ་བོད་པར་ཤ་ཚ་བྱས་ནས་ཉམས་ཞིབ་བྱེད་མཁན་ཡོད་ལ། ཡང་བློ་གཟུ་བོར་གནས་པའི་ཐོག་ནས་ཉམས་ཞིབ་བྱེད་མཁན་ཡོང་གི་ཡོད། དེ་མིན་བོད་པར་མི་དགའ་བ་དང༌། སྐྱོན་བརྗོད་བྱེད་འདོད་ཀྱི་ཐོག་ནས་ཉམས་ཞིབ་བྱེད་མཁན་ཡང་ཡོང་གི་ཡོད། གང་ལྟར་ད་ལྟ་ཕན་ཆད་ང་ཚོ་བོད་མི་བཙན་བྱོལ་བ་སྤྱི་ཡོངས་ཀྱི་གནས་སྟངས་ཐོག་ལ་མི་ཕལ་མོ་ཆེ་ནས་བསྔགས་བརྗོད་བྱེད་ཡུལ་ཞིག་ཆགས་ཡོད། སྤྱིར་བཏང་ཁ་རྒྱུན་ལ་༸རྒྱལ་བ་རིན་པོ་ཆེའི་ཐུགས་རྗེ་བཀའ་དྲིན་རེད་ཟེར་གྱི་ཡོད་ཀྱང༌། དོན་ངོ་མའི་ཐོག་ལ་ས་གནས་སོ་སོར་ཁུར་བླངས་ཏེ་མི་མང་མཉམ་དུ་སྡུག་དཀའ་ལས་བརྒྱབ་སྟེ་ལས་ཀ་བྱེད་མཁན་ཚང་མས་ཧུར་ཐག་བྱས་པའི་གྲུབ་འབྲས་རེད། དེར་བརྟེན་ངས་ཁྱེད་རང་ཚོར་ཐུགས་རྗེ་ཆེ་ཟེར་རྒྱུ་ཡིན།

ད་ལྟ་ཕན་ཆད་ལ་ང་རང་ཚོ་ཚང་མས་དངོས་ཡོད་ཀྱི་གནས་ཚུལ་དང་མཐུན་པའི་འོག་ནས་འབད་བརྩོན་ཕྱོགས་གང་ས་ནས་བྱས་པའི་འབྲས་བུར་རྒྱ་ནག་གཞུང་གི་ཐོག་ནས་བོད་པར་འབྲེལ་བ་བྱེད་འདོད་མེད་ན་ཡང༌། འདོད་པ་མེད་བཞིན་དུ་བོད་པར་འབྲེལ་བ་བྱེད་དགོས་པའི་གནས་ཚུལ་ཞིག་ཆགས་པ་འདི་ང་ཚོའི་གྲུབ་འབྲས་རེད། སྤྱི་ཡོངས་ཀྱི་ཆ་ནས་འཛམ་གླིང་འདིའི་སྒང་ལ་ཧ་ལས་པའི་འགྱུར་བ་འགྲོ་བཞིན་པའི་གནས་ཚུལ་འདིའི་འོག་ནས། རྒྱ་ནག་གུང་བྲན་གཅིག་སྡུད་ལམ་ལུགས་བཙན་དབང་ཤོད་མཁན་དེ་སྔ་ཕྱི་མ་གཏོགས་བསྒྱུར་བཅོས་འགྲོ་རྒྱུ་ཡིན་པ་ཕལ་ཆེར་ཚོད་ཐིག་ནས་བཤད་ཐུབ་པ་ཞིག་རེད། དེ་སྔ་ཕན་ཆད་ཧ་ལམ་རེ་བ་བྲལ་བའི་གནས་ཚུལ་དེ་འདྲ་ཞིག་གི་འོག་ལ་ཚང་མས་སེམས་ཤུགས་མ་ཆག་པར་རིག་པ་བསྒྲིམས་ནས་བསྡད་པ་རེད། ད་ཆ་རེ་ཐག་ཉེ་པོ་ཞིག་གི་སྒང་ལ་སླེབས་སྐབས་ལྷག་པར་དུ་སེམས་ཤུགས་ཆེ་བསྐྱེད་བྱེད་རྒྱུ་གལ་ཆེན་པོ་རེད། ད་ཕན་ང་ཚོས་རང་དབང་རྩོད་ལེན་བྱས་ཏེ་ལོ་སུམ་ཅུ་སོ་བཞི་ལྷག་ཙམ་ཕྱིན་པ་རེད། ད་དུང་ལོ་ཤས་མུ་མཐུད་ནས་འབད་བརྩོན་བྱེད་དགོས་པ་ཡོང་མདོག་ཁ་པོ་རེད། གང་ལྟར་ལོ་ཤས་ནང་འགྱུར་བ་འགྲོ་རྒྱུའི་རེ་བ་ཏན་ཏན་ཡོད་པ་རེད།

ང་ཚོ་གཞིས་བྱེས་མཉམ་འཛོམས་བྱུང་སྟེ་སོ་སོའི་ལུང་པ་སོ་སོའི་མིས་སྐྱོང་བའི་དུས་ཤིག་སླེབས་ན། གཙོ་ཆེན་དོན་གྱི་བདག་པོ་ནི་བོད་ནང་ལ་ཡོད་པའི་རྒྱ་ཆེའི་མི་མང་རྣམས་ཡིན། དཔེར་ན། ང་རང་ལ་ཆ་བཞག་ན་རང་དབང་ལུང་པའི་ནང་ལ་བོད་མིའི་གཏམ་བརྗོད་པ་དང༌། མགྲིན་ཚབ་པ་ཡིན་ཞེས་ཤོད་ཀྱི་ཡོད། ང་ཚོ་བཙན་བྱོལ་བ་རྣམས་བོད་མིའི་ཆ་ཤས་ཤིག་ཆགས་ཡོད། ཡིན་ནའང་ཕྱོགས་གཅིག་ནས་ང་ཚོ་བཙན་བྱོལ་དུ་ཡོད་མཁན་རྣམས་བཙན་དབང་དང༌། དངངས་སྐྲག་གི་འོག་ཏུ་སྡོད་མི་དགོས་པར་རང་དབང་ལུང་པའི་ནང་ལ་བསྡད་ཡོད་པ་དང༌། མི་ཐོག་གཞོན་པ་རྣམས་ལ་སློབ་གྲྭ་འགྲིམས་པའི་ཤེས་ཡོན་གང་ལ་གང་འཚམ་ཡོད་པ་དང༌། འཛམ་གླིང་གི་གནས་ཚུལ་མཐོང་རྒྱ་ཐོས་རྒྱ་ཡང་ཆེ་ཙམ་ཡོད། ལས་རིགས་བྱེ་བྲག་པའི་ལས་རྩལ་དང༌། ཤེས་ཚད་ཀྱང་ངེས་ཅན་ཞིག་ཡོད། ཕྱིན་ཆད་ང་ཚོ་གཞིས་བྱེས་མཉམ་འཛོམས་བྱུང་བའི་སྐབས་ལ་ང་ཚོར་དམིགས་བསལ་གྱི་ཆ་རྐྱེན་དང་གཞི་རྩ་དེ་ཚོའི་ཐོག་ནས་བོད་ནང་ལ་ཞབས་འདེགས་དམིགས་བསལ་ཅན་སྒྲུབ་ཐུབ་པའི་རེ་བ་དང༌། མདུན་ལམ་ཡོད་ལ། མདུན་ལམ་དེ་བེད་སྤྱོད་ཡག་པོ་ཞིག་བྱེད་ཐུབ་དང་མི་ཐུབ་ནི་ང་རང་ཚོ་སོ་སོར་རག་ལས་པ་རེད།

ཁ༽ ཕྱིར་ལོག་ལ་བསམ་གཞིག་དང་། གཉེན་འཕྲད་ཀྱི་ཐབས་ཤེས།

བོད་ཀྱི་མ་འོངས་པའི་ཆབ་སྲིད་ལམ་སྟོན་ཡིག་གཞི་གཏན་འབེབས་གསལ་བསྒྲགས་བྱས་པའི་ནང་ལ་བཙན་བྱོལ་གཞུང་གི་ལས་བྱེད་པ་ལ་ཡང་དམིགས་བསལ་ཐོབ་ཐང་གང་ཡང་མེད་ཅེས་བཀོད་ཡོད། ཡིན་ནའང་སོ་སོའི་ཤེས་ཡོན་དང༌། འཇོན་ཐང༌། ཉམས་མྱོང་དེ་འདྲའི་ཐོག་ནས་སྐབས་སུ་བབས་པའི་ལས་ཀ་བྱེད་ཐུབ་པ་དེ་རིགས་སྤྱི་འགྲེ་སྤྱི་མཚུངས་བྱེད་ཐུབ་པ་ཡོང་གི་རེད་ལ། བསམ་བློ་གཏོང་དགོས་ཞེས་བཀོད་ཡོད། ང་ཚོའི་གཞོན་སྐྱེས་ཚོའི་བསམ་བློའི་ནང་ལ་གནད་དོན་འདི་དག་སླེབས་དགོས་ཀྱི་འདུག མ་གཞི་བོད་རང་དབང་བྱུང་བའི་མཚམས་ལ་ཕྱི་རྒྱལ་རང་དབང་ལུང་པའི་ནང་ལ་བཙན་བྱོལ་བྱས་ཏེ་སྡོད་མཁན་བོད་མི་ཆིག་འབུམ་ཉིས་ཁྲི་ནས་གསུམ་ཁྲིའི་བར་ལ་ཡོད་པ་ཚང་མ་བོད་ལ་ལོག་པའི་ཁྱབ་པ་མེད། འདི་ནས་ཚུར་ལུང་པ་གསར་པ་ཞིག་གི་ནང་ལ་སོ་སོའི་འགྲོ་སྟངས་ཤེས་ཤིང་། འཚོ་བའི་གནས་སྟངས་སྟབས་བདེ་བ་དང༌། སྡོད་འདོད་ཡོད་པ་ཡོང་མདོག་ཁ་པོ་རེད། དེ་དག་སོ་སོའི་རང་དབང་རེད། འོན་ཀྱང་བོད་མི་མང་ཆེ་བ་བོད་ལ་ལོག་གི་རེད། འགྲོ་མདོག་ཁ་པོ་རེད། ལོག་པའི་མཚམས་ལ་གང་འདྲ་བྱེད་ད་ལྟ་ནས་བསམ་བློ་གཏོང་དགོས།

དེ་སྔ་རང་ཉིད་གྲྭ་པ་ཞིག་ཡིན་ན་སོ་སོའི་དགོན་པའི་ཤག་ཅིག་ཡོད་ལ། དེ་ལུགས་ཀྱི་འགྲོ་སྟངས་དང༌། མི་ཚེ་སྐྱེལ་སྟངས་ཤིག་ཡོད། སྤྱིར་བཏང་མི་མང་ཚོ་ཡིན་ན་སོ་སོའི་ལུང་པ་དེའི་ནང་ལ་སོ་སོའི་ཁང་པ་དང༌། ས་ཞིང་སོགས་ཡོད། སོ་སོ་བོད་ལ་ལོག་སྟེ་ལམ་སེང་སྔར་ཤུལ་དུ་འཛུལ་ཆོག་དང༌། བསྡད་ཆོག་ཡོད་ཤག་ཤག་གི་བསམ་བློ་གཏོང་རྒྱུ་བསྡད་མེད། འགྱུར་བ་ཤིན་ཏུ་ཆེན་པོ་ཕྱིན་ཡོད། རང་ཉིད་སོ་སོའི་རང་ཡུལ་དུ་སླེབས་པའི་མཚམས་སུ་ཁྱིམ་གཞི་གསར་པ་བཙུགས་ཏེ་སོ་སོ་རང་གི་ལག་རྩལ་དང༌། ཤེས་ཡོན་གྱི་ཐོག་ནས་སོ་སོའི་འཚོ་ཐབས་མི་ཚེའི་མདུན་ལམ་བསྟེན་དགོས་པ་དང༌། ངས་ལས་རིགས་འདི་འདྲ་ཞིག་གི་ཐོག་ནས་བོད་སྤྱི་པའི་དོན་དག་ལ་ཕན་པ་བྱས་བསམ་པ་ཞིག་ད་ལྟ་ནས་གུང་སྒྲིག་དགོས། དེ་ཚོའི་ཐོག་ལ་བསམ་བློ་གཏོང་རྒྱུར་དྲན་སྐུལ་བྱས་ན་མང་ཚོགས་ཀྱི་བསམ་བློའི་ནང་ལ་གཞི་རྩ་གསར་པ་དང༌། དོ་སྣང་གསར་པ་ཡོང་རྒྱུར་ཕན་ཐོགས་ཡོང་གི་རེད།

བོད་ལ་གཉེན་འཕྲན་འགྲོ་མཁན་གྱི་སྐོར་ལ་སྔོན་མ་ནས་ང་ཚོ་སྐད་ཆ་ཐེངས་ཁ་ཤས་བྱུང་ཡོད། འདི་ནས་བོད་ལ་གཉེན་འཕྲད་དུ་འགྲོ་མཁན་སྒེར་སོ་སོ་མཐུན་རྐྱེན་མ་འཛོམས་པ་དང༌། ཆ་རྐྱེན་མེད་མཁན་དེ་རིགས་ལ་ཐབས་ཤེས་བྱེད་རྒྱུ་ཡོད་ལས་ཆེ། དེ་ལུགས་གཞིས་འགོ་དང༌། བདེ་དོན་སོ་སོས་དོ་སྣང་བྱས་ཏེ་ང་རང་ཚོའི་ལས་ཁུངས་ཡས་མས་ལའང་འབྲེལ་བ་བྱེད་དགོས། ལྷ་ས་ཁུལ་དུ་ཕར་འགྲོ་ཚུར་འོང་བྱེད་མཁན་མང་པོ་ཡོང་གི་ཡོད། མདོ་སྟོད་སྨད་ཁུལ་ལའང་ཚོགས་པ་ཆེ་ཁག་ཕན་ཚུན་འབྲེལ་བ་བྱས་ཏེ་གནས་ཚུལ་གསལ་པོ་ཤེས་ཀྱི་ཡོད། དེ་མིན་ས་ཁུལ་ཁུག་ཀྱོག་དཔེར་ན། སྟོད་མངའ་རིས་སྐོར་གསུམ་གྱི་ས་ཁུལ་ལྟ་བུ་ཕར་འགྲོ་ཚུར་འོང་དེ་ཙམ་མེད་པའི་ས་ཁུལ་དེ་དག་གི་ནང་དུ་འདི་ནས་གཉེན་འཕྲད་དུ་འགྲོ་མཁན་གྱི་གོ་སྐབས་བསྐྲུན་དགོས་ཤིང་། འདི་ནས་གཉེན་འཕྲད་འགྲོ་འོང་གི་འབྲེལ་བ་ཇི་ཙམ་མང་བ་བྱུང་བ་དེ་ཙམ་གྱིས་ཕན་ཚུན་གནས་ཚུལ་ཇི་མ་ཇི་བཞིན་གསལ་པོ་ཤེས་རྒྱུར་ཕན་ཐོགས་ཡོང་གི་རེད།

ག༽ བཟང་སྤྱོད་ཉམས་བརླག་དང་། ཆོས་དགེའི་ལས་འགན།

དེང་སང་ང་ཚོ་བོད་མིའི་སྤྱི་ཚོགས་ནང་ལ་དེ་སྔ་མི་ཐོག་ནས་མི་ཐོག་གོམས་གཤིས་སུ་འཇགས་པའི་ཡ་རབས་བཟང་པོའི་བསམ་བློ་དང༌། སྤྱོད་པ། གཤིས་ཀ་ཡོད་པ་དེ་དག་རིམ་པས་ཇེ་སྡུག་ཏུ་འགྲོ་གི་ཡོད་པའི་མཐོང་ཚུལ་ཞིག་ཡོང་གི་འདུག་པ་འདི་ཧ་ཅང་འགན་ཆེན་པོ་རེད། ང་ཚོས་བོད་རང་དབང་རྩོད་ལེན་བྱེད་པའི་རྒྱུ་མཚན་གཙོ་བོ་དེ་ཡང༌། ང་ཚོ་བོད་པར་གནའ་རབས་ནས་ཐུན་མོང་མ་ཡིན་པའི་རིག་གཞུང་ཞིག་ཡོད་ཅེས་ཤོད་ཀྱི་ཡོད། དེ་ནི་ང་ཚོས་ཁ་བདེ་པོ་བཤད་པ་མ་ཡིན་པར་རིག་གཞུང་དེས་མིའི་སྤྱི་ཚོགས་དང༌། མི་སྒེར་གང་ཞིག་ཡིན་ནའང་། ཉིན་རེའི་འཚོ་བའི་ནང་ལ་རང་བཞིན་གྱིས་སེམས་ཞི་བདེ་བག་ཕེབས་སུ་གནས་ཐུབ་པར་ཕན་ཐོགས་ཡོད་པའི་རིག་གཞུང་ཞིག་ཡིན་པས། འཛམ་གླིང་སྤྱི་ལ་ཡང་གྱོང་གུན་ཕོག་གི་རེད། དེ་ལྟ་བུའི་ཁྱད་ཆོས་ལྡན་པའི་རིག་གཞུང་སྲུང་སྐྱོབ་བྱེད་རྒྱུ་དེ་བོད་མི་ས་ཡ་དྲུག་ཙམ་དུ་མ་ཟད། རྒྱ་མི་དང༌། འཛམ་གླིང་སྤྱི་ལའང་འགན་ཁུར་ཡོད། ང་རང་ཚོས་བོད་ཀྱི་རིག་གཞུང་རྩ་བ་ཆེན་པོ་ཡིན་ཟེར་བ་འདིར་སོ་སོ་རང་ཉིད་ཀྱིས་གཅེས་སྤྲས་བྱེད་པ་དང༌། སོ་སོའི་ཉིན་རེའི་མི་ཚེ་སྐྱེལ་སྟངས་ནང་ལ་རིག་གཞུང་འདིའི་ཚོར་བ་ཡོད་མཁན་ཞིག་མ་བྱུང་ན་ང་ཚོའི་སྐད་ཆ་སྟོང་པ་ཆགས་འགྲོ་གི་འདུག

ང་ཚོའི་སྤྱི་ཚོགས་ནང་ལ་ཡ་རབས་སྤྱོད་བཟང་གི་ཚོར་སྣང་ཉམས་བསླད་འགྲོ་གི་འདུག་ཟེར་བ་འདི་ཤིན་ཏུ་ཉེན་ཁ་ཆེན་པོ་ཡིན། ཁ་སང་ང་ཚོ་བཀའ་ཤག་ལྷན་རྒྱས་སར་སྐད་ཆ་བྱུང༌། སློབ་གྲྭ་ཁག་ནང་ཆོས་དགེ་ཡོད་པ་ཙམ་གྱིས་མི་འགྲིགས། ཆོས་དགེའི་ལས་འགན་འདོན་པ་སྐྱོར་སྦྱང་དང༌། ཡང་ན་ས་ལམ་གྱི་རྣམ་གཞག་སློབ་རྒྱུ་ཙམ་ཞིག་མིན། མིའི་རང་བཞིན་གྱི་བསམ་བློ་གཏོང་ཕྱོགས་དང༌། མི་དང་མིའི་འབྲེལ་བ་བྱེད་སྟངས། མི་ཡིས་སྲོག་ཆགས་གཞན་དག་ལ་བྱམས་བརྩེའི་ཚོར་བའི་ཐོག་ནས་འབྲེལ་བ་བྱེད་སྟངས་དེ་དག་གི་གནད་དོན་གོ་རྟོགས་ཐུབ་པ་ཞིག་དང༌། གོ་རྟོགས་ཐུབ་པས་མ་ཚད། གཞན་ཚུལ་དེ་དག་སློབ་ཕྲུག་ཚོའི་རྒྱུན་གཤིས་སུ་འཇགས་ཐུབ་པ་ཞིག་ཡོང་ཐབས་ལ་ཤུགས་སྣོན་བྱེད་དགོས་ཀྱི་འདུག སློབ་གྲྭའི་ནང་ལ་དགེ་རྒན་ཚོའི་ངོས་ནས་འགྲེལ་བཤད་རྒྱག་རྒྱུ་དེ་ཚོའི་གྲས་གནད་འགག་ཆེན་པོ་རེད།

དཔེར་ན། ཕྲུ་གུ་སློབ་གྲྭའི་ནང་ལ་སློབ་སྦྱོང་དང༌། སྤྱོད་ལམ་བཟང་པོ་ཞིག་ཡོད་ཀྱང༌། སོ་སོའི་ཁྱིམ་ཚང་དེའི་མིའི་བྱེད་སྟངས་སྤྱོད་ལམ་རྒྱུན་དུ་འཁྲུག་རྩོད་བྱེད་པ་དང༌། ཧམ་རྫུན་ཤོད་པ། མགོ་སྐོར་གཏོང་བ་སོགས་ཚུལ་མིན་ཤ་སྟག་བྱེད་མཁན་ཞིག་ཡིན་ན། ཕྲུ་གུར་ཤུགས་རྐྱེན་ངན་པ་རང་ཤུགས་ཀྱིས་ཐེབས་ངེས་ཡིན། དེར་བརྟེན་ཕྱོགས་གཅིག་ནས་ཤེས་ཡོན་གྱི་བསྟི་གནས་ཚོའི་ནང་ནས་ཤུགས་སྣོན་བྱེད་དགོས་པ་དང༌། ཕྱོགས་གཞན་ཞིག་ནས་བོད་པའི་སྤྱི་ཚོགས་ཀྱི་གོམས་གཤིས་ལ་ལྟོས་ཚབས་ཆེན་པོ་ཡོད། དེ་དག་གི་ཐོག་ཏུ་ཐབས་ཤེས་གང་ཞིག་བྱེད་རྒྱུ་ཡོད་དམ། ངེས་པར་དུ་དོ་སྣང་བྱེད་དགོས་ཀྱི་འདུག གང་ལྟར་འཐུས་ཤོར་གྱི་ཡོད་པ་ཞིག་ཕྱོགས་ཁ་ཤས་ནས་ཤོད་མཁན་བྱུང༌།

ང༽ ཡ་རབས་ཀྱི་དཔེ་མཚོན་དང་། མ་རབས་ལ་མིག་དཔེ།

བར་ལམ་བོད་ནས་ཡོང་མཁན་གཞོན་སྐྱེས་ལྷག་བསམ་དང༌། རྒྱ་མིའི་བཙན་དབང་ལ་གདོང་ལེན་བྱེད་སྟངས་ལ་རྗེས་སུ་ཡི་རངས་འོས་པ་དེ་རིགས་ནས་ཀྱང་ཧ་ཅང་སྣ་ཐུང་ཐུང༌། ལམ་སེང་གྲི་དང༌། རྡོ་ལ་ལག་པ་འཆང་མཁན་དེ་དག་དཔེ་མཚོན་གསལ་པོ་རེད། དེ་རིགས་ལྷག་བསམ་གྱིས་མ་འདང་བ་དང༌། མི་རིགས་ཀྱི་ཞེན་ཁོག་མེད་པ་མིན་ན་ཡང༌། བར་ལམ་ལོ་སུམ་ཅུ་བཞི་བཅུའི་རིང་མི་ཚེ་སྐྱེལ་སའི་སྤྱི་ཚོགས་དེའི་ནང་མ་རབས་བྱ་སྤྱོད་ཀྱིས་ཤུགས་རྐྱེན་ཐེབས་པ་རེད། བྱ་སྤྱོད་དེ་རིགས་ལས་བོད་ནང་ལ་བོད་པའི་རིག་གཞུང་འཐོར་ཞིག་ཉམས་ཆག་འགྲོ་གི་ཡོད་པའི་རྣམ་འགྱུར་གསལ་པོ་རེད།

མ་གཞི་ཁྱད་མཚར་རེད། མི་ལ་རྒྱག་རེས་རྒྱག་རྒྱུ་དང༌། ཐུབ་ཚོད་གཏོང་རྒྱུ་དེ་རིགས་རྒྱ་མིར་དཔེ་བལྟ་གི་ཡོད་པ་ལ། ངལ་རྩོལ་ཧུར་བརྩོན་བྱ་རྒྱུ་དེ་དག་རྒྱ་མིར་དཔེ་བལྟ་གི་མི་འདུག རྒྱ་མི་སྤྲང་པོ་ཞིག་ལྷ་སར་སླེབས་པ་དང༌། སྔོན་ལ་ཁྱི་ཉལ་ས་ལྟ་བུའི་རྫི་སྐྱོར་ཆུང་ཆུང་ཞིག་བསྐོང༌ཐོག་ཞོགས་སྔ་ལངས་དང༌། དགོང་ཕྱི་ཉལ་བྱས་ནས་དཀའ་ལས་བརྒྱབ་སྟེ་ཟླ་བ་ཁ་ཤས་ནང་ལ་རྫི་སྐྱོར་དེ་ཕྲན་བུ་མཐོ་རུ་ཕྱིན། དེ་ནས་ཁོ་རང་ཚོའི་ནང་མི་རིམ་པས་འཛོམས་ཏེ་ཁང་པ་རྒྱ་བསྐྱེད་བྱེད་ཀྱི་ཡོད། རིགས་ཁ་ཤས་ཀྱིས་འདི་ལྟར་བརྗོད་ཀྱི་འདུག རྒྱ་གར་ནང་འཚར་ལོངས་བྱས་པའི་ཕྲུ་གུ་དེ་རིགས་ཕྲན་བུ་གཤིས་ཀ་འཇམ་པ་དང༌། ཕྲན་བུའི་ཡ་རབས་པ་ལྟ་བུ་དང་། སེམས་ཀྱི་གཏིང་ན་ཉོན་མོངས་དུག་གསུམ་ཡོད་པ་འདྲ་མཚུངས་ཡིན་ན་ཡང༌། ལམ་སེང་གསོད་གཏུབ་བྱེད་མཁན་ཕྲན་བུ་ཉུང་བ་ལྟ་བུ་ཞིག་དང་། བོད་ནང་ནས་ཚུར་ཡོང་མཁན་གཞོན་སྐྱེས་རིགས་གཅིག་སྤྱོད་ལམ་ཧ་ཅང་ཐབས་སྡུག་ཡོང་གི་ཡོད།

དེ་སྔ་ང་ཨོ་རི་སར་ཚར་གཅིག་ཕྱིན་པའི་སྐབས་ལ་བོད་མི་ཁྱིམ་ཚང་ཞིག་གི་ནང་ལ་རྒྱ་གར་བ་སིག་གཉིས་སླེབས་འདུག ཁོང་ཚོ་གང་ནས་ཡིན་མིན་དྲིས་པར། ཁོང་ཚོ་ཨམ་བྷར་ས་བལ་གོས་ཚོང་མཁན་ངོ་ཤེས་པ་ཡིན། ལོ་གསར་སྐབས་ང་ཚོའི་སྐུ་མགྲོན་དུ་སྡོད་ཀྱི་ཡོད་ཟེར། བོད་པ་བལ་གོས་ཚོང་མཁན་ཚོས་ལམ་སེང་དངུལ་ལག་སྤྲོད་བྱེད་མི་དགོས་པར་རྒྱ་གར་བའི་ས་ནས་བལ་གོས་བླངས། ཟླ་ཤས་སོང་རྗེས་གཞི་ནས་དངུལ་ཕར་སྤྲད་ན་འགྲིག་གི་ཡོད་ལུགས་ཤོད་ཀྱི་འདུག སྤྱིར་སྟངས་རྒྱ་གར་བ་དངུལ་ལ་བརྩི་པོ་འདི་ལྟ་བུ་ཡོད་མཁན་ཞིག་གིས་བོད་པར་རིན་གོང་ཆེན་པོ་གནད་པའི་དངོས་པོར་བསྐུར་ཏེ་བཟང་པོའི་བློས་འཁེལ་དེ་འདྲ་བྱེད་ཀྱི་ཡོད།

དེ་བཞིན་ཨ་རིའི་ནིའུ་ཡོག་ལ་བོད་པ་གཅིག་གི་ལོ་རྒྱུས་བཤད་རྒྱུ་ཡོད། ཨ་མི་རི་ཀའི་ཁྱིམ་ཚང་གཅིག་གིས་ཨ་སྒོར་ཉིས་སྟོང་དངུལ་འཛིན་མ་ཡིན་པར་དངུལ་རྐྱང་མི་ཚང་གཞན་དག་ཅིག་ལ་སྤྲོད་རྒྱུ་བོད་པ་དེ་ལ་བསྐུར་འདུག བོད་པ་དེ་ནམ་རྒྱུན་གྲོགས་པོ་ཉེ་པོ་དེ་འདྲ་མིན་ཡང༌། གང་ལྟར་བོད་པ་ཞིག་ཡིན་པའི་འདུ་ཤེས་ཐོག་ནས་ཁོས་རྫུན་ཤོད་ཀྱི་མ་རེད། ཁོས་དྲང་པོ་བྱེད་ཀྱི་རེད་བསམ་པའི་ངོས་འཛིན་བྱས་པའི་ལོ་རྒྱུས་ཤིག་དོ་བདག་རང་ཉིད་ནས་ང་ལ་བཤད་བྱུང༌། དེ་ཚོའི་གྲས་བོད་པ་ར་ཡིད་ཆེས་བློས་འགེལ་འཕེར་བའི་ངོས་འཛིན་དང༌། རིན་ཐང་ཞིག་སླེབས་ཡོང་གི་ཡོད།

ཡང་ཁ་སང་ཨ་མི་རི་ཀའི་གཞིས་ཆགས་ནང་ལ་ཡོད་པའི་བོད་མི་ཞིག་གིས་རྐུན་མ་བརྐུས་པའི་གནས་ཚུལ་ཞིག་གོ་ཐོས་བྱུང༌། མ་གཞི་མི་བརྒྱ་ཕྲག་སྟོང་ཕྲག་ནང་ལ་སྡུག་པ་བྱེད་མཁན་རེ་ཟུང་ཡོང་གི་རེད། ཡིན་ན་ཡང་སྤྱི་ཡོངས་ཀྱི་ཐོག་ནས་བཤད་ན། ང་ཚོ་ལྷོད་ཡངས་ཤོར་ཏེ་མིའི་སྤུས་ཀ་ཇེ་སྡུག་ཏུ་འགྲོ་གི་ཡོད་ཚོད་འདུག

ཅ༽ སྤྱོད་བཟང་ལ་སློབ་སྦྱོང་དང་། སྤྱོད་བཟང་ལ་གཅེས་སྤྲས།

ང་ཚོ་རྒྱ་གར་དུ་སྡོད་མཁན་ཚོར་མཚོན་ན། ང་ཚོའི་སྟོན་པ་བཅོམ་ལྡན་འདས་རྒྱ་གར་དུ་འཁྲུངས་པ་རེད། རྒྱན་དྲུག་མཆོག་གཉིས་དང༌། གྲུབ་ཆེན་བརྒྱད་ཅུས་མཚོན་པས་ནང་པ་ཞིག་གི་ངོས་ནས་བཤད་ན་གློ་སྙིང་བྲང་གསུམ་གྱི་གཏད་ས། སྐྱབས་དང༌། མགོན་དང༌། དཔུང་གཉེན་ཚད་འཛིན་བྱེད་ས་རྒྱ་གར་འཕགས་པའི་ཡུལ་གྱི་མཁས་གྲུབ་དེ་དག་ང་ཚོའི་བླ་ན་མེད་པའི་སྐྱབས་མགོན་ཡིན་ཞིང་། ང་རང་ཚོའི་སེམས་ཀྱི་ནང་ནས་ཀྱང་རྒྱ་གར་འཕགས་པའི་ཡུལ་ཞེས་ཧ་ཅང་རྩ་བ་ཆེན་པོར་འཛིན་གྱི་ཡོད། ཡིན་ན་ཡང་དེང་སང་རྒྱ་གར་བ་མི་བྱེ་བྲག་པ་ཁ་ཤས་ཀྱི་བྱེད་སྟངས་ལ་བལྟས་ན་ཧ་ཅང་བློ་ཕམ་གྱི་གནས་ཚུལ་ཡོང་གི་ཡོད། ཁ་རྒྱུན་ལ་གཞུང་གི་རྒྱུ་ནོར་ཞིག་ཡིན་ན་གཏོར་དགོས། བེད་སྤྱོད་བྱེད་དགོས་ཟེར་བ་ལས། དེ་ལ་སོ་སོའི་ཁྱིམ་ཚང་གི་རྒྱུ་ནོར་བཞིན་བདག་གཅེས་བྱེད་དགོས་པ་དང་། དེ་ལ་བསྲི་ཚགས་བྱེད་དགོས་ཟེར་བ་ཁའི་ཟུར་ནས་ཐོན་གྱི་མེད། འགྲོ་ས་ཞིག་ཡོད་ན་ཐུབ་ཚོད་ཤོད་རྒྱུར་ཐེ་ཚོམ་མེད་ལ། ཐུབ་ཚོད་འགྲོ་ས་མེད་མཁན་ཞིག་ཡིན་ན་སྤྲེལ་ལད་ས་འཁྲབ་གནམ་འཁྲབ་བྱེད་མཁན་དེ་ཚོའི་གྲས་ཧ་ཅང་མ་རབས་ཐ་ཤལ་རེད།

ང་རང་ཚོ་བོད་པའི་ནང་ལ་སྔོན་གྱི་རྒྱ་གར་མཁས་པའི་ནང་དོན་རིག་པ་དང༌། རིག་གནས་འདྲ་མིན་གྱི་ཡོན་ཏན་ལེགས་ཆ་མང་པོ་ཡོད་པ་དེ་དག་མ་ཤེས་ཤིང་། དེ་རྣམས་རང་རྒྱུད་ལ་མ་འཇགས། འཕྲལ་སེལ་རྒྱ་གར་བ་ཐ་ཤལ་དེ་ཚོའི་བྱེད་སྟངས་སྤྱོད་པ་སྐྱོ་པོ་དེ་རིགས་ཀྱི་གོམས་གཤིས་འཇགས་རྒྱུའི་ཉེན་ཁ་ཏན་ཏན་ཡོད་པས། ང་ཚོས་ཤིན་ཏུ་ཡིད་གཟབ་བྱེད་དགོས་ཀྱི་འདུག བར་ལམ་བོད་པའི་ནང་མ་རབས་ཀྱི་གཤིས་སྤྱོད་ཤུགས་ཆེ་རུ་འགྲོ་བའི་གནས་ཚུལ་མཐོང་ཐོས་ཡོང་དུས་བསམ་བློ་མང་པོ་འཁོར་གྱི་འདུག བོད་ནང་ཡོད་པའི་རྒྱ་ཆེའི་མི་མང་ང་ཚོས་ནོར་བུ་ནང་བཞིན་རྩ་བ་ཆེན་པོ་བརྩི་བ་དེ་རྣམས་ལ་རྒྱ་མིའི་མིག་ལྟོས་སྡུག་ཆག་གི་གོམས་གཤིས་འཇགས། ཕྱིན་ཆད་ང་ཚོ་བོད་ལ་རང་དབང་བྱུང༌། རྒྱ་མིའི་བཙན་དབང་མེད་པར་ཕྲན་བུའི་ལྷོད་ཡངས་སུ་ཕྱིན་པའི་སྐབས་བོད་མི་མ་རབས་བྱེད་མཁན་མང་དུ་ཕྱིན་ན་ང་ཚོས་རྒྱ་མི་ནང་བཞིན་བསད་གཏུབ་བྱེད་ཤེས་ཀྱི་མ་རེད་ལ་བྱེད་ཀྱི་ཡང་མ་རེད། བྱས་ན་དགེ་མཚན་ཡང་མེད།

ཨཧྥི་རི་ཀའི་ལུང་པ་ཁ་ཤས་རང་དབང་བྱུང་སྟེ་རང་དབང་བྱུང་བའི་དགའ་ཚོར་གྱི་དྲོད་མ་ཡལ་གོང་ནས། ནང་རྡུང་གཏོང་རེས་བྱེད་མཁན་ཡོང་གི་འདུག དེ་འདྲ་ང་ཚོས་མཐོང་དུས་ཐབས་སྡུག་རེད་བསམས་ཏེ་ཁྲེལ་བགད་ཤོར་གྱི་ཡོད། ནམ་ཞིག་ང་རང་ཚོའི་ལུང་པའི་ནང་ལ་དེ་འདྲའི་གནས་ཚུལ་བྱུང་ན་གང་དྲག་བསམ་པའི་སེམས་ནང་བློ་གཡེང་ཡོང་གི་འདུག གནད་དོན་འདི་ཤིན་ཏུ་གལ་ཆེན་པོ་རེད། ཁྱེད་རང་ཚོ་འདིར་ཡོད་པ་རྣམས་ས་གནས་འདྲ་མིན་མང་པོ་ཞིག་ལ་སོ་སོ་སོ་སོའི་འགན་རེ་འཁྱེར་ཏེ་སྤྱི་ཚོགས་ནང་མགོ་འདོན་བྱེད་མཁན་དང༌། གང་ལྟར་ཕྲན་བུའི་ཤུགས་རྐྱེན་ཡོད་མཁན་གྱི་མི་ཡིན་སྟབས་གནད་དོན་འདི་དག་ཤེས་དགོས་པ་གལ་ཆེན་པོ་འདུག ཡ་རབས་སྤྱོད་བཟང་སྐོར་ཚར་གཅིག་འགྲེལ་བཤད་བརྒྱབ་པ་དང༌། ཚར་གཅིག་སློབ་གསོ་བཏང་བས་མི་འགྲིགས་པས། རང་བཞིན་གྱིས་ངང་བསྲིངས་རྒྱུན་མཐུད་ནས་འབོད་སྐུལ་བྱེད་དགོས། གཙོ་ཆེ་ཕ་མ་ཚོས་ཁྱིམ་ཚང་སོ་སོའི་ནང་ལ་ཡ་རབས་སྤྱོད་བཟང་དགོས་པ་གལ་ཆེན་པོ་དང༌། སྣང་ཆེན་པོ་ཡིན་པ་ཤེས་ནས་དེ་ལ་གཅེས་སྤྲས་བྱེད་རྒྱུའི་ངོས་འཛིན་ཤུགས་ཆེན་པོ་ཞིག་བྱུང་ན་དེའི་ཚོད་ཀྱི་ཕྲན་བུ་ཕན་ཐོགས་ཡོང་སྲིད་ཀྱི་རེད།

ང་ཚོས་རང་དབང་སྒྲུབ་རྒྱུ་དཀའ་ལས་ཁག་པོ་རེད། འོན་ཀྱང་རང་དབང་ཐོབ་ནས་འཛིན་སྐྱོང་བྱེད་རྒྱུར་ཡང་དཀའ་ངལ་ཆེན་པོ་ཡོད། བར་ལམ་ང་ཚོའི་ལུང་པར་གཏོར་བཤིགས་ཉམས་ཆགས་ཤིན་ཏུ་ཆེན་པོ་ཕྱིན་ཡོད་པས་ང་ཚོས་སོ་སོའི་ལུང་པའི་ནང་ལ་གཞི་ནས་ཐབས་གསར་གཞིས་གསར་ཐོག་ནས་འཛུགས་སྐྲུན་བྱེད་དགོས་པ་དང༌། དཀའ་ལས་རྒྱག་དགོས་པ་ཞིག་ཆགས་ཡོད། དེའི་ཚེ་དཀའ་ལས་རྒྱག་མཁན་དང༌། འཛུགས་སྐྲུན་བྱེད་མཁན་བོད་མི་རང་ཉིད་ཀྱིས་གཙོ་བོའི་ནུས་ཤུགས་འདོན་དགོས་པ་དང༌། འགན་འཁྱེར་དགོས་པར་བརྟེན། འགན་འཁྱེར་མཁན་བོད་མི་ཚོའི་བསམ་བློའི་འཁྱེར་སོ་དང༌། སྤྱོད་པ་མ་རབས་ཐ་ཤལ་ཆགས་ན་ང་ཚོས་ད་ལྟ་བར་དུ་དཀའ་ལས་བརྒྱབ་པ་དེས་གོ་ཆོད་མ་སོང་བསམ་པ་དྲན་ཡོང་གི་འདུག གནད་དོན་དེ་དག་ཁྱེད་རང་ཚོའི་སེམས་ལ་ངེས་པ་བྱས་ནས་འབད་བརྩོན་བྱེད་དགོས།

ཆ༽ མང་གཙོའི་ལམ་སྲོལ་དང་། སྤྱོད་བཟང་གི་ཤེས་ཡོན།

ང་ཚོ་མང་གཙོ་རང་དབང་ལྡན་པ་ཞིག་གི་ལམ་ལ་འགྲོ་གི་ཡོད། བར་ལམ་ལོ་ཤས་ནང་དེའི་ཐོག་ཤུགས་སྣོན་སྔ་རྗེས་བྱས་ཡོད། ང་ཚོ་རྒྱ་གར་དུ་མ་ཡོང་གོང་ནས་མང་གཙོ་ཡག་པོ་མགོ་འཚོས་ཀྱི་མེད་ཀྱང༌། སྤྱིར་བཏང་མི་སེར་རྒྱལ་ཁབ་ཟེར་བ་མང་མོས་ཐོག་ནས་ལས་དོན་ཐག་གཅོད་བྱེད་པ་དེ་དངོས་གནས་ཡག་པོ་རེད་བསམ་པ་ཞིག་སྔ་མོ་ནས་དྲན་གྱི་ཡོད། གང་ལྟར་མ་འོངས་པའི་བོད་འདི་རང་དབང་མང་གཙོ་ཅན་ལ་འགྲོ་རྒྱུ་ང་ཚོས་ཡིག་ཆ་བཞག ཐག་བཅད་ཟིན་པ་རེད། མང་ཚོགས་ཀྱི་ནུས་པ་ཡག་པོ་ཞིག་ཐོན་པ་ལ་མང་ཚོགས་ལ་ཡ་རབས་སྤྱོད་བཟང་གཞི་རྩར་བཞག་པའི་ཤེས་ཡོན་འདང་ངེས་ཡོད་པའི་ཐོག་ནས་སོ་སོའི་ཐོབ་ཐང་དེ་ལོངས་སྤྱོད་ཐུབ་པ་ཞིག་དགོས་ཀྱི་རེད།

རྒྱུན་གཏན་ནས་ང་ཚོའི་མང་ཚོགས་ཀྱི་ཤེས་ཡོན་ཡར་རྒྱས་གཏོང་སྟངས་དང༌། མང་གཙོའི་འགྲོ་སྟངས་དེ་ཚོའི་གྲས་གོ་རྟོགས་ཤུགས་ཆེ་རུ་གཏོང་རྒྱུ་དེ་ཚོའི་གྲས་ཤིན་ཏུ་གལ་ཆེན་པོ་འདུག དཔེར་ན། སྤྱི་འཐུས་འོས་བསྡུ་བྱེད་སྐབས་བོད་མིའི་གནས་སྟངས་ཁ་འཐོར་ཆགས། གནས་ཚུལ་གསལ་པོ་མ་ཤེས་པ་སོགས་ཆ་རྐྱེན་མ་འཛོམས་པའི་དཀའ་ངལ་ཡོད་ན་ཡང་གང་ལྟར་ནམ་རྒྱུན་ནས་དོ་སྣང་དང༌། སེམས་ཁུར་ཆེ་ཙམ་ཡོད་ན། དེ་ལ་དཔགས་པའི་ཤེས་རྟོགས་མང་བ་ཞིག་ཡོང་ཐུབ་ཀྱི་རེད། གཞན་དེ་ག་ཡིན། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༣ ཟླ་ ༧ ཚེས་ ༡༩ ཉིན། བཀའ་ཤག་ཚོགས་ཁང་དུ་རྒྱུན་བཞུགས་སྤྱི་འཐུས་རྣམ་པ་དང༌། གཞུང་ཞབས་ཆེ་ཕྲ། ས་གནས་གྲོས་ཚོགས་ཀྱི་འཐུས་མི་བཅས་ལ་སྩལ་བའི་བཀའ་སློབ།

ཀ༽ མ་ཤེས་པའི་ལམ་སྟོན་དང་། ལག་ལེན་གྱི་གལ་གནད།

ཁ་སང་བཀའ་ཤག་ནས། ངས་སྐད་ཆ་ཞིག་བཤད་ན་གསུང་གི་འདུག སྔོན་མ་དྲུག་ཅུ་རེ་གྲངས་ནང་ལ་ང་རང་ཚོའི་མི་མང་ལྟ་ཅི་སྨོས། ལས་བྱེད་པ་ཚོ་ཡང་བོད་ནས་ཚུར་འབྱོར་མ་ཐག་འཛམ་གླིང་ཕྱིའི་གནས་ཚུལ་ཤེས་མཁན་ཉུང་ཉུང་ཡིན་པའི་སྐབས་ལ་ངས་བོད་མིའི་སྡོད་སྒར་ཁག་ལ་ཕར་ཚུར་ཡང་ཡང་ཕྱིན། དེ་བཞིན་གཞུང་གི་ལས་བྱེད་པའི་ཐོག་ལ་ཡང་ཐུག་འཕྲད་དང༌། སྐད་ཆ་ཡང་ཡང་བཤད་པ་རེད། དེ་དུས་ལྟོས་ས་ལྟོས་འཇོག་གི་ཕན་ཐོགས་ཕྲན་བུ་བྱུང་ཡོད་ཤས་ཆེ། དེ་ནས་ད་བར་ལོ་མང་པོ་ཕྱིན་ཏེ་གང་ལྟར་མི་ཐོག་གསར་པ་ཞིག་སླེབས་ཡོང་གི་ཡོད། དེ་རྣམས་ཆེ་ཆུང་ལ་མ་ལྟོས་པར་ཤེས་ཡོན་སྦྱོར་བདར་བྱས་པའི་གཞི་རྩ་ཞིག་ཡོད་པ་དང༌། དེའི་ཐོག་ལ་སོ་སོ་རང་ཉིད་ཀྱིས་དོ་སྣང་མ་བྱས་ན་མ་གཏོགས། འཛམ་གླིང་འདིའི་སྒང་གི་གནས་ཚུལ་གང་ལ་ཡང་སློབ་སྦྱོང་བྱེད་ས་ཡོད་པ་དང༌། དོ་སྣང་བྱེད་ས་ཡོད་པ། བྱེད་རྒྱུའི་དུས་ཚོད་བཅས་བྱུང་ཡོད་པས། ད་ཆ་གང་ཅིའི་གནས་ཚུལ་མ་རྟོགས་པ་དང༌། མ་ཤེས་པའི་དུས་ཚོད་ཡོལ་ཟིན་པ་ལྟ་བུ་རེད།

ད་ཆ་ཐུག་ས་གང་ལ་ཐུག་ཡོད་དམ་ཟེར་ན། སྙིང་ཁོང་རུས་པའི་གཏིང་ནས་ལྷག་བསམ་དང༌། འབད་བརྩོན་བསྐྱེད་མ་བསྐྱེད་ལ་ཐུག་ཡོད་པ་ལས་ལག་ལེན་བྱེད་སྟངས་མ་ཤེས་པ་དང༌། འཐོམ་མ་སངས་པའི་གནས་ཚུལ་ཡོལ་ཚར་བར་བརྟེན་ངས་སྐུལ་ལྕག་བྱེད་རྒྱུ་ཙམ་མ་གཏོགས། དེ་ལས་ལྷག་པའི་གསལ་བཤད་དང༌། ངོ་སྤྲོད། དམིགས་བསལ་ལམ་སྟོན་གསར་པ་བྱེད་དགོས་དོན་གང་ཡང་མི་འདུག བྱས་དང་མ་བྱས་ཀྱི་གནས་ཚུལ་ཐ་དད་ཡིན་པ་ལས། ཚང་མས་ཤེས་ཀྱི་ཡོད།

ཕྱོགས་གཅིག་ནས་འདས་པའི་ལོ་སུམ་ཅུ་སོ་བཞི་ལྷག་ཙམ་རིང་ལ་བསམ་བློ་ཞིག་བཏང་ན། ཐོག་མར་ང་ཚོ་རྒྱ་གར་དུ་འབྱོར་ནས་ལོ་གཅིག་མ་སུ་རིར་བསྡད། དེ་ནས་དྲུག་ཅུ་ཐམ་པའི་ལོ་ནས་དྷ་རམ་ས་ལར་སྤོས། དེ་ནས་དུས་ད་ལྟའི་བར་དུ་ང་ཚོ་རང་ཡུལ་བྲལ་ཏེ་གཞན་ཡུལ་དུ་བཙན་བྱོལ་བ་བྱས་ནས་བསྡད། ང་ཚོར་ཤེས་བྱ་ཡོན་ཏན་ཆ་ནས་ཡིན་ཡང་རུང༌། རྒྱུ་དངོས་པོའི་ཆ་ནས་ཡིན་ཡང་རུང༌། གང་གི་ཐོག་ནས་ཀྱང་ང་ཚོ་སྟོབས་ཤུགས་བསྐྱེད་སའི་གཞི་རྩ་མེད་ན་ཡང༌། ཚང་མས་སྙིང་ལ་རུས་པ་བཅུག་སྟེ་འགྱུར་བ་མེད་པའི་ལྷག་བསམ་བརྟན་པོའི་ཐོག་ནས་ཨུ་ཚུགས་བརྒྱབ་སྟེ་འབད་བརྩོན་བྱས་པ་ལ་གྲུབ་འབྲས་གང་ལ་གང་འཚམ་ཞིག་ཏན་ཏན་ཐོན་ཡོད། ང་ཚོའི་ངོ་ཤེས་པ་མང་པོ་ཞིག་གིས་བོད་པར་བསྔགས་བརྗོད་བྱེད་ཡུལ་ཞིག་ཆགས་ཡོད།

ཕྱོགས་གཞན་ནས་ཕྲན་བུ་འཐུས་ཤོར་གྱི་རྣམ་པ་ཞིག་ཀྱང་ཐོན་གྱི་ཡོད་རུང༌། ཆེ་ས་ནས་ང་ཚོར་གྲུབ་འབྲས་གང་ལ་གང་འཚམ་ཞིག་ཐོན་པའི་གཞི་རྩ་ཞིག་ཡོད་སྟབས་ཕྲན་བུ་འཐུས་ཤོར་ཡོད་པ་དེ་རྣམས་ང་ཚོས་བཟོ་བཅོས་བརྒྱབ་ན་རྒྱག་ས་ཡོད་པ་ཞིག་དང༌། རྒྱག་ཐུབ་པ་ཞིག་རེད། ངའི་རྣ་བར་གོ་ཐོས་བྱུང་བའི་སྐྱོན་ཆ་ཡོད་པ་རྣམས་ང་ཚོ་ནང་ཚགས་སྐད་ཆ་བྱུང་ན་ཕན་ཐོགས་ལྟ་བུ་མི་ཡོང་ངམ་བསམ་བྱུང༌། དམིགས་བསལ་ལམ་སྟོན་གསར་པ་ཞུ་རྒྱུ་གང་ཡང་མེད།

གལ་ཆེ་ཤོས་ནི་རང་གིས་ཤེས་པ་དེ་བསམ་པ་རྣམ་དག་དང་། རྒྱབ་མདུན་ངོ་ལྐོག་མེད་པའི་ཐོག་ནས་ལག་ལེན་ཧུར་ཐག་འབད་ཐག་བྱེད་རྒྱུ་དེ་ལ་ཐུག་གི་ཡོད། རྩ་དོན་དེ་ཡིན་པ་རེད། དཔེར་ན་ཆོས་ཉམས་ལེན་བྱེད་པ་ལའང་ཉམས་ལེན་གྱི་གནད་ཤེས་པ་ཙམ་གྱིས་མི་ཆོག་པར་ཉམས་ལེན་གྱི་གནད་དེ་དག་ལག་ལེན་དུ་བཀལ་རྒྱུའི་འདུན་པ་ཤུགས་དྲག་པོ་ཞིག་དགོས་ཀྱི་ཡོད། འཕྲལ་དང་ཕུགས་ཀྱི་དགོས་པ་དགེ་མཚན་རྣམས་མཐོང་ན་དེ་དོན་དུ་གཉེར་བའི་དོན་གཉེར་ཡོང་གི་རེད། ང་རང་ཚོའི་བོད་གཞུང་གི་ལས་ཀ་བྱེད་མཁན་སོ་སོའི་བསམ་བློའི་ཤེས་ཚད་ཡོད་པ་དེ་དག་སྤྱི་པའི་དོན་དག་ཐོག་སྤུངས་ཐུབ་པ་ཞིག་དང༌། སྤྱི་པའི་དོན་དག་ལ་ནུས་པ་བཏོན་ཐུབ་པ་ཞིག་ཡོང་དང་མ་ཡོང་ཟེར་བ་དེ་ལྷག་བསམ་ལ་རག་ལུས་པ་ཡིན་པས་ལྷག་བསམ་ཧ་ཅང་གལ་ཆེན་པོ་ཡིན། འདི་རང་རྒྱལ་གཞན་ཕམ་གྱི་རྩ་བ་ནམ་ཡང་མིན།

ཁ༽ ཆོས་རིག་གི་ཕན་ཐོགས་དང་། ཐུན་མིན་གྱི་འཐབ་རྩོད།

ང་ཚོའི་ལུང་པ་བོད་ཆོས་ལྡན་གྱི་ཞིང་ཁམས་འདི་བོད་མི་རིགས་ཀྱི་ཚེ་རབས་མང་པོའི་ལས་དང༌། སྨོན་ལམ་གྱི་རྒྱུ་དང༌། རྐྱེན་མང་པོ་ཞིག་འཕྲད་པའི་ཐོག་ནས་གྲུབ་པ་ཞིག་ཡིན་པ་རེད། སྤྱིར་བཏང་ཁ་རྒྱུན་ལ་འཕགས་པ་སྤྱན་རས་གཟིགས་ཀྱི་གདུལ་ཞིང་ཟེར་བ་དེ་ལ་རྒྱུ་མཚན་ཕྲན་བུ་ཞིག་ཡོད། དེ་ལྟ་བུའི་དབང་གིས་བོད་མིའི་བསམ་བློའི་འཁྱེར་སོ་དང༌། མིའི་རང་བཞིན་གྱི་གོམས་གཤིས་ཆ་ནས་ཀྱང་བཟང་པོ་ཞིག་དང༌། ཡག་པོ་ཞིག་ཡོད། འཛམ་གླིང་འདིའི་སྒང་ལ་རིག་གཞུང་རྙིང་པ་མང་པོ་ཡོད་པའི་ནང་ནས་བོད་པའི་རིག་གཞུང་འདི་རིག་གཞུང་གཞན་དག་ལ་འགྲམ་ཆུ་ལྡང་མི་དགོས་པ་ཞིག་ཡོད་ལ། དེང་སང་འཛམ་བུ་གླིང་འདིའི་སྒང་ལ་གཟུ་བོར་གནས་པའི་ཐོག་ནས་བརྟག་དཔྱད་བྱེད་མཁན་མི་མང་པོ་ཞིག་གིས་བོད་པའི་རིག་གཞུང་འདི་དག་རྒྱ་ཆེ་ཞིང༌། གཏིང་ཟབ་པོ། ཁ་ཡོད་ལག་ཡོད་ཕན་ཐོགས་ཡོད་པའི་རིག་གཞུང་ཞིག་ལ་བརྩིས་ཀྱི་ཡོད། དངོས་ཡོད་གནས་ཚུལ་ལ་ང་ཚོའི་མི་རབས་ནས་མི་རབས་རིང་དཀའ་ལས་བརྒྱབ་པའི་གྲུབ་འབྲས་བོད་མི་རིགས་ཀྱི་རིག་གཞུང་ཁྱད་ཆོས་དང་ལྡན་པ་འདིས་བོད་མི་ས་ཡ་དྲུག་གི་ཁེ་ཕན་གཅིག་པུ་མ་ཡིན་པར་འགྲོ་བ་མིའི་རིགས་མང་པོར་ཕན་བདེ་སྒྲུབ་ཀྱི་ཡོད། བཅོམ་ལྡན་འདས་ཀྱིས་བསྟན་པ་བྱང་ནས་བྱང་དུ་དར་བར་གསུངས་པ་བཞིན། རྒྱ་གར་འཕགས་པའི་ཡུལ་ནས་བྱང་ཕྱོགས་བོད་དང་། དེ་ནས་བྱང་ཕྱོགས་སོག་པོ། སོག་པོའི་བྱང་ཕྱོགས་ནས་མར་ཐུའུ་ཝ། བྷོ་རས་ཐུ་སོགས་སོག་རིགས་མང་པོ་ཞིག་ལ་ནང་པའི་ཆོས་དར་ཁྱབ་བྱུང་ཡོད།

ཚུར་ཕྱོགས་ཧི་མ་ལའི་རི་རྒྱུད་ངོས་ལ་ཉུང་མཐར་མི་ས་ཡ་བརྒལ་བའི་འདི་ཕྱིའི་ལམ་སྟོན་གྱི་རིག་གཞུང་ཆགས་ཏེ་བསྡད་ཡོད། གལ་ཆེ་ཤོས་མ་འོངས་པར་བོད་ཀྱི་ཆོས་དང་རིག་གཞུང་ཐོག་ནས་རྒྱ་ནག་ནང་མི་ས་ཡ་མང་པོ་ཞིག་ལ་ཕན་ཐོགས་སྒྲུབ་ཐུབ་ཀྱི་རེད་བསམ་པ་ང་ལ་རྟག་པར་དྲན་གྱི་ཡོད། དེ་འདྲའི་གནས་ཚུལ་དང་འབྲེལ་བའི་བོད་རང་དབང་ཆེད་འཐབ་རྩོད་བྱེད་པ་འདི་ལུང་པ་གཞན་དག་གིས་སྲིད་དོན་རྐྱང་པའི་རང་དབང་རྩོད་ལེན་བྱེད་པ་དང་མི་འདྲ་བར་སངས་རྒྱས་ཀྱི་བསྟན་པ་དང་འབྲེལ་བ་ཞིག་ཡིན་པ་དང༌། དེ་ཡང་ང་རང་ཚོ་བོད་མི་གཅིག་པུའི་དོན་མ་ཡིན་པར་ཨེ་ཤ་ཡའི་ས་ཁུལ་དུ་ཁྱབ་ཆེན་པོ་ཡོད་པ་ཞིག་རེད། དེ་ཙམ་དུ་མ་ཟད་དེང་སང་འཛམ་བུ་གླིང་འདིའི་སྒང་ནས་བོད་ཀྱི་རིག་གཞུང་ལ་དོན་གཉེར་དོ་སྣང་བྱེད་མཁན་གང་ལ་གང་འཚམ་ད་ལྟ་ནས་ཡོང་བཞིན་པ་ལྟར། མ་འོངས་པ་ལའང་ཡོང་མདོག་ཁ་པོ་རེད།

ག༽ མི་ཚེའི་སྙིང་པོ་དང་། སེམས་ཀྱི་ཞི་བདེ།

ང་རང་ཚོས་རང་དབང་རྩོད་ལེན་བྱེད་པའི་དོན་དག་འདི་ཆོས་ཀྱི་ཐོག་ནས་བཤད་ན། ཧ་ལམ་འགྲོ་བ་ལྷ་དང་བཅས་པའི་སེམས་ཅན་ཐམས་ཅད་ཀྱི་བདེ་སྐྱིད་ཀྱི་དོན་རྩ་དང་འབྲེལ་བ་ཡོད་པ་དང༌། དངོས་ཡོད་ཀྱི་གནས་ཚུལ་ཐོག་ནས་བཤད་ནའང་དེང་སང་འཛམ་བུ་གླིང་འདིའི་སྒང་གི་མི་མང་པོ་ཞིག་གི་མི་ཚེ་གཅིག་གི་སེམས་ཀྱི་བདེ་སྐྱིད་དང་འབྲེལ་བའི་དོན་དག་རྩ་འགངས་ཆེན་པོ་ཞིག་ཆགས་ཡོད། དེང་སང་མི་མང་པོ་ཞིག་གི་བསམ་བློའི་ནང་རང་ཉིད་སྐྱེས་པའི་ཉིན་མོ་དེ་ནས་བྱམས་བརྩེའི་འཚོ་བས་འཚོ་བ་འདི་མ་ཤེས་པར་བྱམས་བརྩེ་ཟེར་བ་འདི་བྱབ་ཆུང་དང༌། ཕན་ཐོགས་མེད་པ། ནུས་པ་མེད་པ་ཞིག་ལ་ངོས་འཛིན་བྱེད་ཀྱི་ཡོད། དེ་ནི་ཧ་ཅང་བློ་ཆུང་གི་བསམ་བློ་དང༌། གཡམ་རྒྱུགས་ཀྱི་བསམ་བློ་རེད།

ཆེ་ས་ནས་བཤད་ན། འཛམ་གླིང་འདིའི་སྒང་ལ་དོན་དམ་པའི་ཞི་བདེ་ཞིག་དང༌། དོན་དམ་པའི་མིའི་སྤྱི་ཚོགས་བདེ་སྐྱིད་ལྡན་པ་ཞིག་ཡོང་བ་ལ་བྱམས་བརྩེའི་འཚོ་བ་དེ་མིས་མི་ལ་ངོ་སྤྲོད་བྱེད་ཐུབ་པ་ཞིག་དང༌། ངོ་སྤྲོད་བྱས་པའི་འོག་ནས་མིའི་སྤྱི་ཚོགས་ནང་ལ་བྱམས་བརྩེའི་རིན་ཐང་སླེབས་ཐུབ་པའི་ལས་དོན་གང་ལ་གང་འཚམ་ཞིག་བོད་པས་བྱེད་ཐུབ་ངེས་ཡིན། དེ་འདྲའི་གནས་ཚུལ་མང་པོ་ཞིག་ལ་ང་ཚོས་བསམ་བློ་གཏོང་དུས་བོད་སྤྱི་པའི་དོན་དག་ཟེར་བ་འདི་མི་ས་ཡ་དྲུག་གི་དོན་དག་ཆུང་ཆུང་ཞིག་མ་ཡིན་པར། ཤིན་ཏུ་རྒྱ་ཆེའི་དོན་དག་ཆེན་པོ་ཞིག་དང་འབྲེལ་བ་ཡོད་པའི་གནད་དོན་བསམ་བློའི་ནང་ལ་ཤར་བའི་ཐོག་ནས་ལྷག་བསམ་རྣམ་དག་གིས་འབད་བརྩོན་བྱས་ཏེ་མི་ལུས་ཐེངས་གཅིག་བླངས་པ་འདི་དོན་དང་ལྡན་པ་ཞིག་བྱེད་དགོས།

འདོད་རུང་མ་འདོད་རུང་མི་ལུས་ཤིག་བླངས་ཚར་བ་རེད། རྒྱུ་དངོས་པོ་ཡོད་པ་གཅིག་པུས་མི་ཚེ་སྐྱིད་པར་གདེང་འཁེལ་བ་མེད། རྒྱུ་ཡོད་མཁན་གྱི་མི་མང་པོ་སེམས་མ་སྐྱིད་པར་སྡོད་ཀྱི་ཡོད། རྒྱུ་ཡོད་པའི་རྐྱེན་བྱས་ཏེ་དགྲ་བོ་སྣོན་མ་མང་པོ་བཟོ་གི་འདུག རྒྱུ་ཡོད་པའི་རྐྱེན་བྱས་ཏེ་མི་ཚེ་ཆུད་ཟོས་གཏོང་གི་འདུག རྒྱུ་དངོས་པོ་གཅིག་པུ་མི་ཚེའི་སྙིང་པོ་ནམ་ཡང་མིན། ཡང་ཐོབ་གོ་ས་དང༌། དབང༌ཆ། སྟོབས་ཤུགས་ཟེར་བ་དེ་དག་ཀྱང་མི་ཚེའི་སྙིང་པོ་མིན། མི་ཚེའི་སྙིང་པོ་ནི་རང་ཉིད་གསོན་པའི་ཆུ་ཚོད་ཉི་ཤུ་བཞིའི་རིང་སེམས་བག་ཕེབས་པོར་སྡོད་རྒྱུ་ཡོད་པ། ཁ་ཆག་སོང༌། སྣ་རལ་སོང་ཞེས་ཛ་དྲག་གི་གནས་ཚུལ་ཐོས་ན་ཡང་སེམས་ཀྱི་ནང་ལ་ཞི་བདེ་གནས་ཐུབ་པ་བྱུང་ན་སོ་སོ་ཡིན་ནའང་སྐྱིད་པོ་ཡོང་གི་རེད། སོ་སོ་སྐྱིད་པའི་ཞོར་ལ་རང་ཉིད་གང་དུ་གནས་སའི་ཁོར་ཡུག་དང་། མདོར་ན་སྲོག་ཆགས་བྱ་བྱིའུ་ཚུན་ཆད་བག་ཕེབས་བདེ་བར་གནས་ཐུབ་པ་ཞིག་ཡོང་གི་རེད། འཆི་ཁར་ཕྱི་བལྟས་ཤིག་སློག་སྐབས་ངའི་མི་ཚེ་འདི་མི་ཚེ་བཟང་པོ་ཞིག་སྐྱེལ་རྒྱུ་བྱུང་བསམ་པ་བྱུང་ན་འཆི་བའི་ཉིན་མོར་བློ་བདེ་ཤོས་ཡོང་གི་རེད།

དེ་མིན་འཆི་བའི་ཉིན་མོར་ངའི་མི་ཚེ་འདི་གཡོ་སྒྱུ་ཁྲམ་པར་བསྐྱལ་ཏེ་དངུལ་བསགས་པ་ཡིན་ཡང༌། དངུལ་གྱིས་ཕན་ཐོགས་ནི་མ་བྱུང༌། ངའི་མི་ཚེ་ཆུད་ཟོས་ཕྱིན་སོང་བསམ་པའི་འགྱོད་པའི་ངང་ནས་འཆི་རྒྱུ་ཡིན་པ་བརྒྱ་ཆ་བརྒྱ་ཐམ་པ་ཐག་ཆོད་པ་ཡིན། ཆོས་དང་སྐྱེ་བ་སྔ་ཕྱི་ཁས་བླངས་རུང་མ་བླངས་རུང༌། སོ་སོའི་མི་ཚེ་ལྷག་བསམ་དང༌། བྱམས་བརྩེའི་ཚོར་བ་ལྡན་པའི་ངང་ནས་སྐྱེལ་རྒྱུ་བྱུང་ན་རང་གཞན་གཉིས་ཕན་མི་ཚེ་དོན་དང་ལྡན་པ་བྱུང་བ་རེད།

བོད་མི་རིགས་ཀྱི་རང་དབང་བདེན་དོན་གྱི་འཐབ་རྩོད་འདི་མིའི་ཡ་རབས་སྤྱོད་བཟང་གི་གནས་ཚུལ་དང་འབྲེལ་བ་ཆེན་པོ་ཡོད་པས་བྱམས་བརྩེའི་འཚོ་བས་ཁྱབ་པའི་བོད་རང་དབང་གི་ལུང་པ་ཞིག་བྱུང་ན་བོད་མི་རིགས་ལ་བདེ་སྐྱིད་ཡོང་རྒྱུས་མ་ཚད། འཛམ་གླིང་འདིའི་སྒང་གི་མི་རིགས་གཞན་དག་གི་བདེ་དོན་ཡང་འགྲུབ་འགྲོ་གི་རེད། ང་ཚོའི་དམིགས་ཡུལ་དང༌། བསྒྲུབ་བྱ་འདི་འདྲ་ཞིག་ཡིན་བསམ་པའི་ཐོག་ནས་སོ་སོའི་འཕྲལ་སེལ་གྱི་ཁེ་དང༌། གྲགས་པའི་དོན་གཉེར་སྤངས་ཏེ་སྤྱི་དོན་ལྷག་བསམ་རྣམ་དག་གིས་སྒྲུབ་དགོས། ཉེ་དགའ་ཕྱོགས་ལྷུང་གིས་མཐའ་གཅིག་ཏུ་རྒྱ་མིར་མ་དགའ་བ་དང༌། རྒྱ་མིར་སྡུག་པ་ཞིག་བྱུང་ན་བསམ་པ་དྲན་ན་མ་འགྲིགས་པ་རེད། ང་ཚོར་བདེ་སྐྱིད་དགོས་པ་ལྟར། བདེ་སྐྱིད་རྒྱ་མིར་ཡང་དགོས་ཀྱི་རེད། ང་ཚོར་རང་དབང་ལྡན་པའི་བདེ་སྐྱིད་བྱུང་ན་ང་ཚོར་ཕན་པ་ཙམ་དུ་མ་ཟད། རྒྱ་མིར་ཡང་ཕན་གྱི་རེད་བསམ་པའི་ང་ཚོའི་ཀུན་སློང་འདི་དངོས་ཡོད་ཀྱི་གནས་ཚུལ་ཡིན།

ང༽ འཐབ་རྩོད་ཀྱི་དམིགས་ཡུལ་དང་། བྱམས་བརྩེའི་སྤྱི་ཚོགས།

ད་ལྟའི་གནས་སྐབས་ལ་མཚོན་ན། ང་ཚོར་སྡུག་པོ་གཏོང་མཁན་དང༌། བོད་དབང་བསྒྱུར་བྱེད་མཁན་རྒྱ་མི་རེད། ང་ཚོ་རྒྱ་མིའི་ཐུབ་ཚོད་མྱོང་མཁན་དེ་ཡིན་པ་རེད། དེང་སང་རྒྱ་མིས་བོད་པའི་སྒང་ལ་ཐུབ་ཚོད་ཁོ་རང་ཚོའི་འདོད་པ་གང་ཡོད་བཏང་ནས་བསྡད་ཡོད་པས་རྒྱ་མིའི་སེམས་ལ་ཞི་བདེ་མང་བ་དང༌། ང་ཚོའི་སེམས་ལ་ཞི་བདེ་བརླག་དགོས་ཚོད་ཀྱང༌། རྒྱ་མི་ཆེ་ཕྲ་ཆུང་གསུམ་ཕལ་མོ་ཆེ་དང་བསྡུར་ན་ང་ཚོ་བོད་པའི་སེམས་ལ་ཞི་བདེ་མང་བ་ཡོད་པ་ལས། ང་ཚོ་བཙན་དབང་མྱོང་མཁན་གྱི་མིའི་སེམས་ལ་ཞི་བདེ་བརླག་པ་མེད། ད་ལྟའི་རྒྱ་མིས་ང་ཚོ་བོད་པའི་རང་དབང་འཕྲོག བོད་ལུང་པའི་ནང་ལ་ཕ་རོལ་པོའི་རྨོངས་དད་ཀྱིས་ཀུན་ནས་བསླངས་པའི་བཙན་པོས་དབང་སྒྱུར་བྱེད་ཀྱི་ཡོད་ན་ཡང༌། ཁོ་རང་ཚོ་སྐྱིད་པ་གང་ཡང་མེད་པ་མཐོང་གསལ་ཡིན། ད་ལྟ་ང་ཚོ་བོད་པར་དཀའ་ངལ་འཕྲད་པས་མ་ཚད། ཕྱིན་ཆད་རིམ་པས་རྒྱ་གར་སོགས་ཉེ་སྐོར་ས་ཁུལ་གང་སར་དཀའ་ངལ་འཕྲད་རྒྱུ་ཡིན་པ་གསལ་པོ་ཡིན།

ང་རང་ཚོའི་བོད་ལུང་པའི་ནང་ལ་བྱམས་བརྩེ་རྩ་བར་བཞག་པའི་མིའི་སྤྱི་ཚོགས་ཤིག རང་དབང་ལྡན་པའི་ཐོག་ནས་འཛིན་སྐྱོང་ཐུབ་པ་ཞིག་བྱུང་ན། བོད་མིར་ཕན་པ་ཙམ་དུ་མ་ཟད། རྒྱ་མིར་ཡང་ཕན་ཐོགས་ཡོད་པ་བརྒྱ་ཆ་བརྒྱ་ཐམ་པ་ཐག་ཆོད་པ་ཡིན། དེར་བརྟེན་ང་ཚོས་རྒྱ་མིར་གནག་སེམས་གནོད་སེམས་བཅངས་ཏེ་རང་དབང་རྩོད་ལེན་བྱེད་མི་རུང༌། སུ་གཅིག་ལ་ཡང་གནོད་འཚེའི་བསམ་བློ་མེད་མཁན། ཀུན་ལ་ཕན་སེམས་ཀྱི་བསམ་པས་ཀུན་ནས་བསླངས་པའི་ཀུན་སློང་འདི་འདྲ་ཞིག་གིས་ཟིན་པ་བྱུང་ན་དེ་ལ་ལྷག་བསམ་ཟེར་བ་ཡིན། དེ་ལྟ་བུའི་ལྷག་བསམ་གྱི་ཐོག་ནས་ད་ལྟ་ཕན་ང་རང་ཚོས་དཀའ་ལས་བརྒྱབ་པ་དེ་རྒྱག་རིན་ཆོག་པ་ཞིག་དང༌། དཀའ་ལས་བརྒྱབ་པའི་འབྲས་བུ་རྒྱ་ཆེན་པོར་ལོངས་སྤྱོད་ཐུབ་པ་ཡོང་རྒྱུ་ཕལ་ཆེར་ཚོད་དཔག་གང་ལ་གང་འཚམ་བྱེད་ཐུབ་པ་ཞིག་རེད། གནད་དོན་དེ་ང་ཚོ་ཚང་མའི་བློ་ལ་ངེས་དགོས་ཀྱི་འདུག བློ་ལ་ཤར་དགོས་ཀྱི་འདུག ལས་ཁུངས་རེ་རེའི་ནང་ལ་ལས་ཀ་བྱེད་མཁན་མི་བྱེ་བྲག་པ་ཚང་མས་ང་ཚོའི་མཐར་ཐུག་གི་དམིགས་ཡུལ་བསྒྲུབ་བྱ་དེ་གང་འདྲ་ཞིག་ཡིན་པ་གསལ་པོ་ཤེས་དགོས་ཀྱི་འདུག

ཅ༽ ལྷག་བསམ་གྱི་གལ་གནད་དང་། ཉིན་རེའི་བྱ་སྤྱོད།

ལྷག་བསམ་ཟེར་བ་འདི་ཤིན་ཏུ་གལ་ཆེན་པོ་ཡིན། ལྷག་བསམ་ཡོད་ན་ལས་དོན་གང་འདྲ་ཞིག་ཡིན་ན་ཡང་ལྷག་བསམ་གྱིས་ཀུན་ནས་བསླངས་ཏེ་བྱས་ན་ལས་ཀ་དེ་ལ་དཀའ་ངལ་གང་ཡང་མངོན་མི་ཐུབ། འཕྲལ་སེལ་སོ་སོའི་མིང་གི་དོན་དག་དང༌། ང་རང་གི་ལྟོ་གོས་དོན་དག་ཡིན་བསམ་པའི་ལས་ཀ་བྱས་ན་ད་ལྟ་ལས་ཀ་བྱེད་ས་འདི་ལས་ལྷག་པའི་དངུལ་མང་ཙམ་བྱུང་ན་བསམ་པའི་འདོད་རྔམ་དང༌། ཡང་ན་ཐོབ་གོ་སའི་དོན་དག་དང༌། གང་ལྟར་ཕོགས་ཟས་པའི་རྗེས་ལས་ཀ་ཞིག་མ་བྱས་ན་མི་འགྲིགས་ཀྱང༌། ཞོགས་པ་ལས་ཁུངས་ཚུགས་དུས་སྐར་མ་ལྔ་ལས་མ་བྱུང་ཡང་ཕྱི་ཙམ་བསྡད། དེ་རྗེས་རིམ་པས་སྐར་མ་བཅུ་གྲངས། གང་འཚམ་ནས་ཆུ་ཚོད་ཕྱེད་ཀ་ཙམ་དུས་འགྱངས་ཕྱིན་པར་ངོ་ཚ་ཁྲེལ་གཞུང་ཡོང་གི་མེད། ཁོའི་བསམ་བློའི་ནང་ལ་ཁྲལ་གྱི་འདུ་ཤེས་ལས་ལྷག་བསམ་གྱི་རྒྱབ་མ་འཁྱོགས་པ་རེད། ལྷག་བསམ་ཡོད་ན་ལས་ཀར་དཀའ་ངལ་ཕལ་ཆེར་ཡོང་གི་མ་རེད།

ཆོས་ཀྱི་ཐོག་ནས་ལས་དོན་འདི་ངའི་ཚོགས་གསོག་སྒྲིབ་སྦྱོང་ཡིན་སྙམ་པའི་བསམ་བློ་ཞིག་འཁོར་ཐུབ་ཀྱི་རེད། གལ་སྲིད་དེ་ལྟར་མིན་ན་ཡང༌། ལས་ཀ་འདི་ང་རང་གི་གཟི་བརྗིད་ཡིན་བསམ་པ་དྲན་ཐུབ། དཔེར་ན། རྒྱ་མི་གུང་བྲན་གྱིས་སློབ་གསོ་ཐེབས་པའི་མི་ཁ་ཤས་ཀྱིས་སོ་སོའི་སྲོག་བློས་བཏང་སྟེ་གུང་བྲན་ཏང་གི་དོན་དག་ལ་ཞབས་འདེགས་ཞུས་པ་གཟི་བརྗིད་དང་། རྒྱལ་ཁ་ཡིན་ཟེར་གྱི་ཡོད། ང་རང་ཚོ་ལྷག་བསམ་གྱི་རྒྱབ་འཁྱོགས་ན་ལས་ཀ་དེར་དཀའ་ངལ་དུ་མི་མངོན་པའི་ཁར། ད་དུང་ཞོགས་པ་སྔ་པོ་ནས་ད་ཉིན་ལས་ཀ་གསར་པ་བྱེད་རྒྱུ་འདི་དང་འདི་ཡོད། དེ་རྣམས་དེ་རིང་ཚར་བ་བྱས་བསམ་པའི་བསམ་བློའི་ནང་དམིགས་བསལ་གྱི་སེམས་ཤུགས་བསྐྱེད་ཐུབ་པ་ཡོང་གི་རེད།

ལས་ཀ་བྱེད་དགོས་པ་ཞིག་ལ་དཀའ་ལས་ཁག་སྣང་མེད་པར་སོ་སོའི་སེམས་ཀྱི་ནང་ལ་དབྱིངས་འཕར་ཏེ་དགའ་ཚོར་དང་བཅས་བྱེད་རྒྱུ་བྱུང་ན་ཁེ་བཟང་རེད། ལྷག་བསམ་ཐོག་ནས་ལས་ཀ་ཧུར་ཐག་བྱས་ཏེ། གྲུབ་འབྲས་ཐོན་པ་བྱེད་བསམ་པའི་བསམ་བློ་ཞིག་ཡོད་ན་ལས་ཁུངས་ནང་ལ་བསྡད་པའི་གནས་སྐབས་ཙམ་དུ་མ་ཟད། ལས་ཁུངས་གྲོལ་ནས་སོ་སོའི་དགའ་ཉེ་བློ་དཀར་ཐུག་འཕྲད་ཡོང་བའི་སྐབས་ལ་ཡང་ལས་དོན་སྐོར་གང་དགའ་ཅི་ལེགས་གོ་བསྡུར་བྱེད་པ་ཡོང་གི་རེད། ལས་ཀ་འདི་སོ་སོའི་མི་ཚེའི་སྙིང་པོ་ལྡན་པ་ཞིག་ཡིན་བསམ་པ་ཡོང་བའི་སྐབས་ལ་ཆུ་ཚོད་སྒྲིག་དཔྱད་དང༌། ལས་ཁུངས་ནང་ཡོད་མེད་ལ་མ་ལྟོས་པར་རྒྱུན་དུ་སྤྱི་པའི་ལས་དོན་ཐོག་སེམས་ཁུར་དང་དོ་སྣང་ཤུགས་ཀྱིས་སླེབས་ཡོང་གི་རེད། ཁྲལ་གྱི་འདུ་ཤེས་མ་གཏོགས་མེད་མཁན་ཞིག་ཡིན་ན་ཆུ་ཚོད་བདུན་བརྒྱད་ལས་ཀ་བྱེད་པའི་དུས་ཚོད་མི་འཁྱོལ་བའི་ཚོར་སྣང་དང༌། ལས་ཁུངས་གྲོལ་རྗེས་ལས་དོན་སྐོར་བསམ་བློའི་ཟུར་ཙམ་ལ་ཡང་མ་འཁོར་བར་སྡོད་ཀྱི་རེད།

ཁ་ཤས་ཀྱིས་འདི་འདྲ་ཤོད་མཁན་བྱུང༌། དེ་གོང་ཡིན་ན་གངས་ཅན་སྐྱིད་གཤོངས་ནང་ལས་བྱེད་གཞོན་པ་དེ་འདྲ་འཛོམས་སྐབས་བོད་གཞུང་གིས་བྱེད་སྟངས་མ་འགྲིགས་པ་དང༌། ལས་ཁུངས་སོ་སོའི་ནང་ལ་ཡར་རྒྱས་གཏོང་རྒྱུ་དང༌། སྐྱོན་ཆ་གང་ཡོད་ཤོད་རེས་བྱེད་པ་དང༌། སྐབས་རེ་ཐབས་ཤེས་གསར་པ་གང་ཡོད་གོ་བསྡུར་འདྲ་ཡོང་གི་ཡོད། དེང་སང་གངས་སྐྱིད་གཤོངས་ཀྱི་ལས་བྱེད་པའི་ནང་ལ་ཕོགས་དང༌། ཐོབ་ཐང་སྐོར། ཚོང་གི་སྐོར་མ་གཏོགས་བོད་རང་དབང་གི་གནས་ཚུལ་དང་འབྲེལ་བའི་སྐད་ཆ་གླེང་རེས་དང༌། གཏམ་གླེང་བྱེད་མཁན་ཉུང་ཉུང་རེད་ཤོད་མཁན་བྱུང་། བདེན་པ་ཡིན་མིན་མི་ཤེས་ཀྱང་། འདི་འདྲའི་གནས་ཚུལ་གོ་གི་འདུག འདི་ལྟར་ཡོང་བ་དེ་རྩ་བའི་ལྷག་བསམ་གྱི་རྒྱབ་མ་འཁྱོགས་པའི་སྐྱོན་རེད། ལྷག་བསམ་ཡོད་ན་ལས་ཀར་དཀའ་ལས་ཁག་སྣང་མི་ཡོང་བའི་ཁར། དགེ་འདོན་གྱི་སྐྱོན་བསྲང་ཞིག་བྱས་ན་ཡང༌། དགའ་མི་དགའི་གནས་ཚུལ་མ་ཡིན་པར་སྤྱི་པའི་དོན་དག་ལ་བསམ་བློ་བཏང་སྟེ། སྤྱི་པའི་དོན་ལ་ཕན་པའི་ཆེད་དགེ་སྐྱོན་ཡོ་བསྲང་བཤད་པ་ཡིན་སྟབས་མི་དེའི་བསམ་བློའི་ནང་ལ་རང་མནོང་ཁོང་ཟོན་བྱེད་དགོས་དོན་མེད་པས་གོ་བསྡུར་ལྷུག་པོ་ཞིག་བྱེད་ཐུབ་པ་དང༌། བྱས་པའི་མཐའ་མར་ཕར་ཕྱོགས་ནས་ཀྱང་ལྷག་བསམ་གྱིས་ཉན། ཚུར་ཕྱོགས་ནས་ཀྱང་ལྷག་བསམ་གྱིས་བཤད་ན་ཕན་ཚུན་གཅིག་གིས་གཅིག་ལ་ཡིད་ཆེས་དང༌། སྐྱོན་སེལ་དོན་ཕན་ལྡན་པ་ཡོང་གི་རེད།

དེང་སང་གལ་སྲིད་དགེ་འདོན་སྐྱོན་སེལ་བྱས་ན་ཡང་སྒེར་གྱི་དགའ་མིན་དགའ་མདོག་གི་གནས་ཚུལ་འདྲེས་བསྡད་མཁན་ཞིག་དང༌། དགེ་འདོན་ཡོ་བསྲང་བྱས་པའི་འབྲས་བུར་ཕན་ཚུན་གཅིག་གིས་གཅིག་ལ་འཁོན་འཛིན་ཞུགས་མཁན་དེ་འདྲ་ཡོང་གི་འདུག རྩ་བའི་ལྷག་བསམ་ཟེར་བ་ཤིན་ཏུ་གལ་ཆེན་པོ་རེད། ང་རང་ཚོའི་ཐེག་པ་ཆེན་པོའི་ཆོས་ཀྱི་ནང་ལ་བྱང་ཆུབ་སེམས་དཔས་ཟབ་པ་དང༌། རྒྱ་ཆེ་བའི་ལམ་མང་པོ་ཞིག་ལ་ཞུམ་པ་མེད་པའི་སྙིང་སྟོབས་ཀྱིས་བསླབ་པ་དེ་ཡང་རྩ་བ་ལྷག་བསམ་ལ་ཐུག་གི་ཡོད།

དེ་བཞིན་དུ་ང་རང་ཚོ་སྤྱི་པའི་དོན་དག་ལས་ཀ་བྱེད་མཁན་ཚོས་ཀྱང་ང་ཚོའི་ལས་ཀ་འདིའི་དམིགས་ཡུལ་གང་ཡིན་པ་དང༌། དེའི་འཕྲལ་ཕུགས་དགོས་པ་རྒྱུ་མཚན་གང་ཡོད་པ་དེ་རྣམས་སེམས་ལ་ངེས་པའི་ཐོག་ནས་བསམ་པ་དེས་ཀུན་ནས་བསླངས་ཏེ་ལས་དོན་ལ་ཞུགས་ན་དཀའ་ངལ་ག་ཚོད་བྱུང་ཡང་སོ་སོའི་སེམས་ཀྱི་ནང་ལ་གདོང་ལེན་བྱེད་བསམ་པའི་སེམས་ཤུགས་དང༌། སྙིང་སྟོབས་སླེབས་ཀྱི་རེད། དེ་གལ་ཆེན་པོ་འདུག

ཆ༽ འདས་དོན་ལ་ཕྱིར་བལྟ་དང་། དགའ་སྤོབས་ཀྱི་གནས་ཚུལ།

ང་རང་ཚོ་བོད་སྤྱི་པའི་དོན་དག་འདི་སེམས་ཅན་མང་པོ་ཞིག་གི་ཁེ་ཕན་དང་འབྲེལ་བའི་གནས་ཚུལ་ཙམ་དུ་མ་ཟད། འདས་པའི་ལོ་སུམ་ཅུ་སོ་བཞིའི་རིང་གི་གནས་ཚུལ་ལ་བལྟས་ན་ང་ཚོ་སྤོབས་པ་སྐྱེ་བའི་རྒྱུ་མཚན་མང་པོ་ཞིག་ཡོད། དཔེར་ན། ང་ཚོ་བཙན་བྱོལ་བར་སྐྱོབ་གསོའི་ལས་ཀ་བྱེད་མཁན་ངོ་ཤེས་པ་དེང་སང་སྤོའོ་དང༌། རྨོའོ་ཆགས་པ་དེ་དག་ཐུག་འཕྲད་ཡོང་སྐབས་ཕལ་མོ་ཆེས་བོད་པ་བཙན་བྱོལ་བ་ཚོ་བཙན་བྱོལ་བ་གཞན་དག་དང་མི་འདྲ་བའི་ཡར་རྒྱས་ཆེ་ཤོས་དང༌། ཚགས་ཚུད་ཤོས་རེད་ཅེས་ཧ་ལམ་ཚང་མས་ཁ་གཅིག་གྲགས་ཀྱིས་ཤོད་ཀྱི་འདུག དེ་བཞིན་རྒྱ་གར་གཞུང་གིས་མཚོན་པའི་མང་པོ་ཞིག་གིས་ཡོངས་གྲགས་བྱས་ཏེ་ང་ཚོ་བཙན་བྱོལ་གཞུང་ངོས་ལེན་བྱེད་ཀྱི་མེད་ཀྱང༌། དོན་དངོས་པོའི་ཐོག་ནས་ང་ཚོའི་སྒྲིག་འཛུགས་འདི་བོད་ཕྱི་ནང་གཉིས་ཀར་ཤུགས་རྐྱེན་ཐེབས་ཐུབ་པའི་སྒྲིག་འཛུགས་ཤིག་ལ་ངོས་འཛིན་ཤུགས་མ་ཐུབ་ཀྱིས་བྱེད་ཀྱི་ཡོད། གནས་ཚུལ་འདི་དག་ང་ཚོས་རྒྱུ་དངོས་པོས་འགྲོ་སོང་བཏང་བ་དང༌། ཁ་བདེ་པོས་འཁྲབ་པ་མིན་རུང༌། ང་ཚོས་བདེན་པ་བདེན་ཐུབ་དང་། ལྷག་བསམ་རྣམ་དག་བྱས་པའི་འབྲས་བུ་ཡིན།

མངོན་གསལ་དོད་ཤོས་ཤིག་ལ། རྒྱ་ནག་གཞུང་གིས་ང་ཚོ་བོད་པར་དུས་རྒྱུན་དུ་སྐྱོན་བརྗོད་དང༌། དམའ་འབེབས་ཚོགས་གཏམ་བཏང་དང་གཏོང་བཞིན་པ་དེ་གའི་འོག་ནས་ང་ཚོར་འབྲེལ་བ་བྱེད་དགོས་ཀྱི་ཡོད། དེའི་གནས་ཚུལ་ཧ་ཅང་གསལ་པོ་རེད། གང་ལྟར་རྒྱ་ནག་གཞུང་གི་ཕྱི་འབྲེལ་སྲིད་བྱུས་ཐོག་ལ་བོད་པའི་གནས་ཚུལ་འདིས་དཀའ་ངལ་ཆེན་པོ་ཡོང་གི་ཡོད་པ་གསལ་པོ་རེད། དེ་རྣམས་ང་ཚོའི་གྲུབ་འབྲས་ཆེན་པོ་རེད།

དེང་སང་འཛམ་བུ་གླིང་འདིའི་སྒང་ལ་བོད་དོན་ཐོག་ལ་དོ་སྣང་བྱེད་མཁན་མང་པོ་ཞིག་གི་བོད་པར་རོགས་རམ་འདི་བྱས་ན་རང་ལ་ཁེ་ཕན་འདི་ཡོང་གི་རེད་བསམ་པ་གང་ཡང་མེད། ད་དུང་ཁོ་རང་ཚོར་ཚོང་དང༌། དཔལ་འབྱོར། ཆབ་སྲིད་བཅས་གནས་ཚུལ་མང་པོ་ཞིག་གི་ཐོག་ནས་བྱེད་ཁག་པོ་ཡོང་བཞིན་དུ་ང་ཚོ་བོད་པར་རྒྱབ་སྐྱོར་བྱས་པ་འདི་དག་ཧ་ཅང་རིན་ཐང་ཆེན་པོ་ཡིན། བོད་པར་རྒྱབ་སྐྱོར་བྱེད་མཁན་དེ་རྣམས་ལ་ངས་ནམ་རྒྱུན་རྟག་པར་ཤོད་ཀྱི་ཡོད། ཁྱེད་རང་ཚོས་བོད་པར་རྒྱབ་སྐྱོར་དང༌། ཤ་ཚ་བྱས་པ་དེ་རང་གི་ཁེ་ཕན་ཆེད་མིན་པར། བདེན་པར་རྒྱབ་སྐྱོར་བྱེད་མཁན་ཞིག་ཡིན་པར་ངོས་འཛིན་གྱི་ཡོད་ཅེས་ཤོད་ཀྱི་ཡོད། ང་ཚོས་འཐབ་རྩོད་བྱེད་པ་འདི་དྲང་བདེན་ཡིན་པ་དང༌། དྲང་བདེན་ཡིན་པ་ཙམ་དུ་མ་ཟད། འཐབ་རྩོད་བྱེད་སྟངས་དེ་ཡང་འཚེ་མེད་ཞི་བ་དང༌། ལྷག་བསམ་རྣམ་དག་གི་བྱེད་ཀྱི་ཡོད་པའི་གནས་ཚུལ་དེའི་འོག་ནས་ང་ཚོ་བོད་པར་ཤ་དང༌། རྒྱབ་སྐྱོར་འདི་ཙམ་བྱུང་བ་ཡིན།

ཇ༽ ཕྱི་ཡི་སྒྲོམ་གཞི་དང་། ནང་གི་གློ་སྙིང་།

ངས་ཁ་སང་གསུམ་བཅུའི་དུས་དྲན་སྐབས་ལའང་བཤད་རྒྱུ་བྱུང༌། ང་ཚོ་ལྔ་བཅུ་ང་དགུ་ནས་བཟུང་ལས་ཀ་འགོ་འཛུགས་བྱེད་མཁན་ཚོར་རྒྱ་གར་གཞུང་ནས་གཞུང་ཞབས་ཚོར་ཟླ་ཕོགས་སྐོར་བདུན་ཅུ་དོན་ལྔ་དང༌། ཞབས་གྲས་ཚོར་ཟླ་ཕོགས་སྐོར་ལྔ་བཅུ་ང་གཉིས་དང་ཨ་ན་བརྒྱད་བྱས་ཏེ་ལོ་མང་པོ་ཞིག་རིང་ཁུངས་བསྐྱལ་བ་རེད། མོར་ཊི་མར་ཧོལ་ (Mortimer Hall) མ་ཁང་དེ་ལས་ཁུངས་བྱས། མ་ཁང་འོག་ཤོད་ཁང་ཁུངས་ནང་ལས་བྱེད་པ་མཉམ་དུ་བསྡད་དེ་དཀའ་ལས་རྒྱག་མཁན་མང་པོ་བྱུང་ཡོད། དེ་རྣམས་བྱས་རྗེས་ཆེན་པོ་རེད་དྲན་གྱི་འདུག མང་པོ་ཞིག་གྲོངས་ཚར་བ་རེད། ཚེ་དབང་རྟ་མགྲིན་རྟག་པར་དྲན་གྱི་ཡོད། སྙིང་རྗེ། ཚེ་དབང་རྟ་མགྲི་ལགས་ལ་ཆ་བཞག་ན་མཐོང་རྒྱ་དང༌། ཐོས་རྒྱ། ཤེས་བྱ་ཡོན་ཏན་གྱི་རྣམ་དཔྱོད་དམིགས་བསལ་གཏོང་རྒྱུ་མེད་ན་ཡང༌། ལྷག་བསམ་གྱིས་ཕྱུག་པའི་མི་ཡིན་པ་གསལ་པོ་རེད། མི་དེ་ཚོའི་གྲས་ང་ཚོས་རྗེས་དྲན་བྱེད་འོས་པའི་མི་རེད།

ད་ལྟ་འདིར་བཀའ་ཟུར་དབང་རྡོར་ལགས་དང༌། འཇུ་ཆེན་ཐུབ་བསྟན། ཁྱེད་རང་ཚོ་ཁ་ཤས་ཡོད་པ་ཚོས་སོ་སོས་ལས་དོན་བྱེད་པའི་རིང་ལ་ཕྲན་བུ་སྐྱོན་ཆ་སུ་ལ་ཡིན་རུང་ཡོང་གི་རེད། ཆེ་ས་ནས་ཚང་མས་ཧུར་ཐག་འབད་ཐག་བྱས་པའི་གྲུབ་འབྲས་ཡིན་གཤིས། དཀའ་ལས་རྒྱག་མཁན་ད་ལྟ་གསོན་བསྡད་ཉུང་ཤས་རྣམས་ལའང་ཐུགས་རྗེ་ཆེ་ཟེར་གྱི་ཡོད། ང་ཚོ་བཙན་བྱོལ་བའི་རིང་ལ་མི་ཚེ་མཉམ་གཤིབ་བྱས་ཏེ་བསྐྱལ་བ་རེད། བཀའ་དྲིན་རྗེས་དྲན་ཡོད།

ཆོས་ཀྱི་ཐོག་ནས་བཤད་ན་ཚེ་རབས་ཀུན་ཏུ་ཕན་ཚུན་ངོ་ཤེས་པའི་ཐོག་ནས་ཕན་གྲོགས་བྱེད་ཐུབ་ན་བསམ་པའི་སྨོན་ལམ་རྒྱག་གི་ཡོད། འདས་གྲོངས་སོང་བ་དེ་རྣམས་ལ་ཆ་བཞག་ན་བོད་སྤྱི་པའི་དོན་དག་ལ་དཀའ་ལས་བརྒྱབ་པའི་བསོད་ནམས་ཀྱི་མཐུ་ལ་བརྟེན་ནས་ཚེ་རབས་ནས་ཚེ་རབས་བདེ་བར་འགྲོ་ཐུབ་པ་ཡོང་གི་རེད་བསམ་པ་དྲན་གྱི་འདུག སྤྱིར་བཏང་མི་མང་པོ་ཞིག་གིས་༸རྒྱལ་བ་རིན་པོ་ཆེའི་ཐུགས་རྗེ་དང༌། བཀའ་དྲིན་ཟེར་ཡང་དོན་དག་ངོ་མ་བཤད་ན་ང་ནི་ཕྱིའི་སྒྲོམ་ལྟ་བུ་ཞིག་རེད། ངས་མིན་ཡང་ཡིན་མདོག་མདོག མ་འཇོན་ན་ཡང་འཇོན་མདོག་མདོག་བྱས་ཏེ་ཕྱིའི་སྒྲོམ་ལྟ་བུ་བྱས། ནང་གི་གཡོ་འགུལ་བྱེད་མཁན་སྙིང་དང༌། གློ་བ་དང༌། མཆིན་པ། མཁལ་མ་ཟེར་བ་དེ་ཚོའི་གྲས་ལས་དོན་དངོས་སུ་སྒྲུབ་མཁན་ལས་བྱེད་པ་ཁྱེད་རང་ཚོ་ཡིན་པ་རེད། ཕྱིའི་སྒྲོམ་དེ་གང་འདྲ་ཡོང་མིན་ནང་གི་ལས་དོན་སྒྲུབ་མི་སྲ་ཏག་ཏག་ཡོད་མེད་ལ་རག་ལས་ཀྱི་ཡོད། ལས་ཀ་གང་འདྲ་ཞིག་ཡིན་ན་ཡང་དེ་ལ་གྲུབ་འབྲས་ཐོན་ན་ད་དུང་བྱེད་སྙིང་འདོད་པ་ངམ་ངམ་ཤུགས་ཀྱིས་ཡོང་གི་རེད། ལས་ཀར་གྲུབ་འབྲས་མ་ཐོན་ན་གང་འཚམ་ཞིག་ནས་སྒྱིད་ལུག་ཡོང་སྲིད་ཀྱི་རེད། ང་ཚོའི་ལས་ཀའི་ཐོག་བསམ་བློ་བཏང་ན་ལོ་སུམ་ཅུ་སོ་བཞི་དེའི་རིང་བྱས་རྗེས་མི་དམན་ཙམ་གྱི་གྲུབ་འབྲས་ཐོན་ཡོད་པར་བརྟེན། ད་དུང་ཡང་ང་ཚོས་མུ་མཐུད་འབད་བརྩོན་བྱེད་བསམ་པའི་བློ་སྟོབས་སྐྱེ་གཞི་ཞིག་ཡོད། རྒྱུ་མཚན་དེའི་ཐོག་ནས་ང་ཚོ་ཚང་མས་ལྷག་བསམ་གྱིས་ཀུན་ནས་བསླངས་ཏེ་སྤོབས་པ་ཆེན་པོའི་ཐོག་ནས་ལས་དོན་ལ་ཤུགས་རྒྱག་འོས་པ་དང༌། རྒྱག་རྒྱུའི་རྒྱུ་མཚན་ཡོད་པ་ཞིག་རེད།

ཉ༽ ཁ་ཆེའི་བུ་ཕྲུག་དང་། མཉམ་རུབ་ཀྱི་འཐབ་རྩོད།

དེ་རིང་འདིར་ཁ་ཆེའི་ཕྲུ་གུ་ཁྱེད་རང་གཉིས་ལ་དགའ་བསུ་ཡོད། ཁྱེད་རང་ཚོ་བོད་ནས་ཚུར་བྲོས་ཡོང་དུས་ཛ་དྲག་གི་གནས་ཚུལ་འོག་ནས་རྒྱ་གར་གྱི་མི་སེར་ལག་འཁྱེར་བླངས་ཏེ་ཡོང་བ་རེད། དེའི་ཚེ་དེའི་དུས་ཀྱི་གནས་ཚུལ་ཐ་དད་རེད། ཁྱེད་རང་ཚོའི་ངོས་ནས་ང་ཚོ་བོད་པའི་ཁ་ཆེ་ཡིན་ཞེས་ཁའི་རྩེ་མོར་ཤོད་ཀྱི་ཡོད་པ་ལྟར། ང་ཚོའི་ངོས་ནས་ཀྱང་བོད་པའི་ཁ་ཆེ་ཡིན་པར་ངོས་འཛིན་བྱེད་ཀྱི་ཡོད། དེ་སྔའི་དགའ་ལྡན་ཕོ་བྲང་གི་སྲིད་གཞུང་དེ་རྩ་བ་ནང་པའི་གཞུང་དང༌། དེའི་ནང་ཚན་རི་བོ་དགེ་ལུགས་པའི་གཞུང་ལྟ་བུ་ཆགས་ཡོད་ན་ཡང༌། དོན་དངོས་པོའི་གནས་ཚུལ་ལ་ས་དགེ་བཀའ་རྙིང་ཚར་མར་བསྟན་པ་མཆོད་སྦྱིན་གྱི་མངའ་བདག་བྱས་ཏེ་བསྡད་པ་རེད།

ཁ་ཆེ་ལ་ཆ་བཞག་ན། ཁ་ཆེའི་ཁྱིམ་ཚང་ཚོས་བོད་རིགས་ནང་པའི་ཁྱིམ་ཚང་གི་བུ་དང་བུ་མོར་ཕར་ཚུར་གཉེན་སྒྲིག་བྱེད་ཀྱི་ཡོད་པ་ལ་དམིགས་བསལ་གྱི་བསུན་གཙེར་བཟོ་མཁན་མེད་པའི་ཁར། ཁ་ཆེའི་ཆོས་ཀྱི་བྱེད་སྒོ་ཚང་མ་རང་མོས་ལྟར་བྱས་ཏེ་སྡོད་ཀྱི་ཡོད། གནས་ཚུལ་དེ་རྣམས་ལ་བལྟས་ན་དེ་སྔའི་བོད་གཞུང་གིས་ཚང་མར་སྤྱི་མོས་རང་མོས་ཀྱི་འགྲོ་ལུགས་ལག་ལེན་བཀལ་གྱི་ཡོད་པ་ལྟ་བུ་ཞིག་མཐོང་གི་འདུག བོད་ལ་དེ་སྔ་ཡིན་ན་དབུས་གཙང་ཁུལ་བོད་པའི་ཁ་ཆེ་སྟོང་ཕྲག་ཁ་ཤས་དང༌། བོད་ཆོལ་ཁ་གསུམ་ཡོངས་རྫོགས་ལ་ཧ་ལམ་འབུམ་རེ་ཟུང་ཡོད་པ་རེད། དངོས་ཡོད་གནས་ཚུལ་དེ་སྔའི་ལོ་བརྒྱ་ཕྲག་ཁ་ཤས་རིང་གི་བོད་པའི་སྤྱི་ཚོགས་ནང་ལ་བོད་པའི་ཁ་ཆེ་ཡོད་པ་ལྟར། མ་འོངས་པར་བོད་རང་དབང་བྱུང་བའི་མཚམས་ལ་ཡང་སྐྱིད་པའི་ཉི་མ་དེ་ང་ཚོ་ཚང་མས་མཉམ་དུ་ལོངས་སྤྱོད་ཐུབ་པའི་ཆེད་དུ་ད་ལྟ་རང་དབང་སྒྲུབ་པའི་སྐབས་ལ་ང་རང་ཚོ་ཚང་མ་ཐུན་མོང་ཐོག་ནས་འབད་བརྩོན་བྱེད་དགོས་པ་དེ་གལ་ཆེན་པོ་འདུག

བར་ལམ་ང་ཚོའི་ལས་བྱེད་པའི་ནང་ལ་ཁ་ཆེའི་ཕྲུ་གུ་ཁ་ཤས་ཡོད། ཁ་ཆེའི་ཕྲུ་གུ་ཡོད་ན་ཡག་པོ་རེད་ཅེས་འབོད་སྐུལ་བྱས་པར་དེ་རིང་ཁྱེད་རང་ཚོ་གཉིས་སླེབས་བསྡད་ཡོད་རེད། ཁྱེད་རང་གཉིས་ཞྭ་མོ་དཀར་པོ་གྱོན་ཏེ་ཧུར་ཐག་འབད་ཐག་བྱེད་དགོས། སྔོན་མ་དྷ་རམ་ས་ལར་མ་ཎི་གསོག་སྐབས་ཁ་ཆེ་ཚོ་མཉམ་དུ་སྡོད་ཀྱི་ཡོད་པ་འདི་དག་མཐའ་ལ་ལྷུང་བ་རེད། ང་ཚོ་ནང་པ་ཚོའི་མ་ཎི་གསོག་སར་ཁ་ཆེ་ཡོང་དགོས་དོན་མེད། ཁོ་ཚོས་མ་ཎི་བགྲང་གི་ཡོད་མེད་སྐད་ཆ་དྲིས་དགོས་པ་འདུག

ཏ༽ འཚེ་མེད་ཀྱི་འཐབ་རྩོད་དང་། ངོ་མཚར་གྱི་ཁྱད་འཕགས།

ང་ཚོས་བོད་རང་དབང་རྩོད་ལེན་བྱེད་བཞིན་པ་འདི་དག་འཚེ་མེད་ཞི་བའི་ལམ་ནས་བྱེད་ཀྱི་ཡོད། ཉེ་ཆར་གསར་འགོད་མཁན་ཞིག་གིས་བོད་ཀྱི་གནས་ཚུལ་ཛ་དྲག་པོའི་དཀའ་ངལ་མུ་མཐུད་བྱུང་ན། ད་དུང་འཚེ་མེད་ཞི་བའི་ལམ་ལ་མཐའ་གཅིག་ཏུ་འགྲོ་རྒྱུ་ཡིན་ནམ་ཞེས་དྲིས་བྱུང༌། དེ་ཡིན་ཞེས་བརྗོད་པ་ཡིན། གང་ཡིན་ཟེར་ན་དེ་ལ་རྒྱུ་མཚན་མང་པོ་ཡོད། སྤྱིར་འཚེ་བའི་བྱ་བ་དེ་མིའི་སྤྱི་ཚོགས་ནང་མི་འོས་པ་ཙམ་དུ་མ་ཟད། ལྷག་པར་ང་ཚོ་བོད་པའི་དངོས་ཡོད་ཀྱི་གནས་ཚུལ་ལ་རན་པོ་ཞིག་མེད། དཔེར་ན། གལ་ཏེ་བོད་མིས་རྒྱ་མིར་དྲག་པོའི་ཐོག་ནས་ངོ་རྒོལ་བྱས་ཏེ་རྒྱ་མི་ས་ཡ་གཅིག་ཙམ་བསད་ན་ཡང་དེས་རྒྱ་མིར་དེ་ཙམ་ལྟོས་ཁྱད་མེད་པར། ས་ཡ་གཉིས་པ་གསུམ་པ་མུ་མཐུད་གཏོང་ཐུབ་ཀྱི་རེད། བོད་པ་དང་རྒྱ་མི་གཉིས་འདོད་རུང་མ་འདོད་རུང་ས་མཚམས་འབྲེལ་ཏེ་བསྡད་རྒྱུ་མ་གཏོགས། རྒྱ་མི་རྒྱ་ནག་ནས་ཡུལ་གཞན་ལ་སྤོ་རྒྱུ་དང༌། བོད་པ་ཡུལ་གཞན་ཞིག་ཏུ་སྤོ་ཐབས་ནམ་ཡང་མེད། ང་ཚོ་གཤིབས་ཏེ་མཉམ་དུ་སྡོད་དགོས་པ་ཞིག་ལ་མི་རིགས་ཕན་ཚུན་གྱི་བསམ་བློའི་ནང་ལ་འཁོན་འཛིན་དམ་པོ་བྱས་ཏེ་སྡོད་དགོས་ན་ཕན་ཚུན་གཉིས་ཀར་སྐྱིད་པོ་ཡོང་ཐབས་མེད་པར་བརྟེན། མ་འོངས་པར་ང་ཚོ་རང་དབང་སོན་པའི་རྗེས་ལ་རྒྱ་དང༌། བོད་གཉིས་ཁྱིམ་མཚེས་གཅིག་གིས་གཅིག་ལ་བྱམས་བརྩེའི་འཚོ་བ་མ་བརླག་པའི་སྟེང་ནས་གཅིག་རོགས་གཅིག་གིས་བྱས་ཏེ་མཛའ་མཐུན་དགའ་སྐྱིད་ངང་གནས་ཐུབ་པའི་ཆ་རྐྱེན་ཞིག་སྒྲུབ་དགོས།

རྒྱ་མིའི་ངོས་ནས་ཉན་རུང་མ་ཉན་རུང༌། ང་ཚོའི་ངོས་ནས་མ་ལན་མ་འགྱོད་པའི་བསམ་བློ་གཏོང་དགོས་ཀྱི་འདུག ང་ཚོ་བོད་རང་དབང་ལོན་པའི་རྗེས་ལ་རྒྱ་དང༌། བོད་གཉིས་ཁྱིམ་མཚེས་བཟང་པོ་མཛའ་བརྩེའི་བསམ་པ་དང་ལྡན་པའི་ཐོག་ནས་ང་ཚོ་མཉམ་གནས་ཡོང་བའི་དོན་ལ་ང་ཚོས་རང་དབང་རྩོད་ལེན་བྱེད་པའི་སྐབས་འདིར་ཡང་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་རྒྱུ་འདི་གནད་འགག་ཆེན་པོ་འདུག དཔེར་ན། འདས་པའི་ལོ་ཁ་ཤས་ཤིག་རིང་ལ་རྒྱལ་སྤྱིའི་ནང་བོད་དོན་ཐོག་ལ་ཤ་ཚ་དང༌། རྒྱབ་སྐྱོར་བྱེད་མཁན་ཇེ་མང་ནས་ཇེ་མང་འགྲོ་གི་ཡོད། འཛམ་བུ་གླིང་འདིའི་སྒང་ལ་མཧཱ་དྷ་མ་གྷན་དྷིས་རྒྱ་གར་རང་དབང་སྒྲུབ་པའི་སྐབས་འཚེ་མེད་ཞི་བའི་ལམ་ལ་ཕྱིན་པ་རེད། སྐབས་དེར་དབྱིན་ཇིའི་ཤེས་ཚད་དང༌། རྒྱ་གར་ལ་མང་ཚོགས་ཀྱི་སྟོབས་ཤུགས་གང་ལ་གང་འཚམ་ཡོད་པའི་གནས་ཚུལ་འོག་ནས་དམིགས་ཡུལ་འགྲུབ་པ་རེད། ང་ཚོ་བོད་ལུང་པའི་ནང་རྒྱ་མིས་དྲག་གནོན་རྡོག་བརྫིས་གཏོང་གཅིག་མ་བྱས་པའི་གནས་ཚུལ་གྱི་འོག་ནས་ང་ཚོས་འཚེ་མེད་ཞི་བའི་ལམ་ལ་འགྲོ་བ་འདིར་དམིགས་བསལ་གྱི་ངོ་མཚར་ཁྱད་དུ་འཕགས་པ་ཞིག་ཆགས་ཡོད།

ཐ༽ ཞི་བའི་འཐབ་རྩོད་དང་། འཛམ་གླིང་གི་མིག་དཔེ།

ཕྱོགས་གཅིག་ནས་བསམ་བློ་བཏང་ན། ང་ཚོ་བོད་པ་དེ་སྔ་འཛམ་གླིང་འདིའི་སྒང་ནས་ཁ་བྲལ་ཏེ་ཁེར་རྐྱང་དུ་སྡོད་མཁན་མི་རིགས་འདིས་ད་ལྟ་དུས་རབས་ཉི་ཤུ་རྩ་གཅིག་པར་མངོན་དུ་ཕྱོགས་པའི་དུས་ཚོད་འདིའི་སྐབས་སུ་ང་ཚོས་འཛམ་གླིང་འདིའི་སྒང་ལ་སྔར་མེད་པའི་ཡ་རབས་སྤྱོད་བཟང་དང༌། དྲང་བདེན། འཚེ་མེད་ཞི་བའི་ལམ་ནས་རང་དབང་རྩོད་ལེན་བྱེད་པའི་མིག་ལྟོས་གསར་པ་ཞིག་སྤེལ་གྱི་ཡོད་པ་འདི་ང་ཚོའི་གཟི་བརྗིད་ཡིན། ང་ཚོར་དཀའ་ངལ་ཡོད། ཚོགས་གཏམ་དང༌། ཁ་བརྡུང་བཟེད་ཀྱི་ཡོད། འཕྲལ་སེལ་ནུས་པ་ལམ་སེང་མ་ཐོན་པ་ཡོང་གི་ཡོད་ན་ཡང༌། རྩ་བའི་ཆ་ནས་ང་ཚོའི་ལམ་ཕྱོགས་འདིར་འཛམ་གླིང་འདིའི་སྒང་ནས་བསྔགས་བརྗོད་བྱེད་ཀྱི་ཡོད།

མི་འགའ་ཤས་ཀྱིས་ང་ཚོ་རྒྱ་གར་དང༌། བལ་ཡུལ་ལྟ་བུ་ལས་ཚགས་ཚུད་པ་ཡོད་ཟེར་གྱི་འདུག ཁོང་ཚོ་སོ་སོ་རང་དབང་ཡོད་མཁན་གྱི་ལུང་པ་ཞིག་རེད། ཕྲན་བུའི་འཐུས་ཤོར་དང༌། ཚགས་མ་ཚུད་པ་ཡོད་ནའང་དེ་ཙམ་གྱིས་ཡ་ཡུད་འཕོ་འགྱུར་འགྲོ་མི་ཐུབ། ང་ཚོ་བཙན་བྱོལ་བ་ཆགས་ཏེ་བསྡད་ཡོད། རང་ས་སྦར་མཐིལ་ཙམ་ཡང་མེད། སོ་སོའི་རང་དབང་ཐོག་ནས་ལས་ཀ་བྱེད་ཐབས་རྩ་བ་ནས་མེད། བོད་ནང་ལ་ཆ་བཞག་ན། རྒྱ་མིས་ཁྲག་གིས་སྦགས་པའི་ལག་པ་དེས་བོད་པའི་སྐེ་ནས་བཙིར་ཏེ་བསྡད་ཡོད། དེ་འདྲའི་ཛ་དྲག་གི་གནས་ཚུལ་འོག་ལ་ང་ཚོས་རྒྱ་གར་སོགས་རང་དབང་ལུང་པའི་ནང་གི་ལས་ཁུངས་དེ་ཚོ་ལས་བརྒྱ་འགྱུར་སྟོང་འགྱུར་གྱིས་ལྷག་པའི་ལས་དོན་ཚགས་ཚུད་པ་ཞིག་དང༌། ལྷག་པ་ཞིག་མ་བྱས་ན་ང་ཚོའི་དངོས་ཡོད་ཀྱི་གནས་སྟངས་དང་མཐུན་ཐབས་མེད། ང་ཚོས་གཞན་དག་ལ་ལྟོས་ཏེ་ཡག་པོ་ཡོད་བསམས་ཏེ་ཆོག་ཤེས་བྱས་ནས་བསྡད་ན་འགྲིགས་ཐབས་གཏན་ནས་མེད་པས། ཚང་མས་ལྷོད་ཡངས་སུ་མ་བཏང་བར་རིག་པ་སྒྲིམ་དགོས་ཀྱི་འདུག

ཁྱེད་རང་ཚོ་ལས་བྱེད་པ་གཞོན་སྐྱེས་མང་པོ་ཞིག་སྐྱེས་ས་རྒྱ་གར་ནང་སྐྱེས་པ་རེད། གང་ལ་གང་འཚམ་ཞིག་སྐྱེས་ས་བོད་དུ་སྐྱེས་ཀྱང་འཚར་ལོངས་རྒྱ་གར་ནས་བྱས་ཡོད། རྒྱ་མི་གུང་བྲན་གྱིས་ང་ཚོར་སྡུག་སྣ་དགུ་གང་འདྲ་བཏང་ཡོད་མེད་ཁྱེད་རང་ཚོས་མིག་མཐོང་ལག་ཟིན་ཐོག་ནས་སོ་སོའི་ལུས་སྟེང་དུ་མྱངས་མེད་ཅིང༌། ཉིན་རེའི་བསམ་བློའི་ནང་རྒྱ་མིས་ང་ཚོར་མནར་གཅོད་གཏོང་སྟངས་དྲན་གྱི་མེད་པར་བརྟེན། དེ་འདྲའི་ལྷོད་ཡངས་སུ་ཕྱིན་ན་མི་འགྲིགས་པས་རིག་པ་སྒྲིམ་དགོས། རྗེ་བཙུན་མི་ལའི་ཨ་མ་ལགས་ཀྱིས་མི་ལ་མཐུ་སློབ་པར་གཏོང་སྐབས་ཕྲུ་གུ་གཞན་དག་མཐུ་སློབ་མཁན་ཚོ་རྒྱག་ཅིང་སྐྱིད་པའི་སྒོ་ནས་མཐུ་སློབ་པར་འགྲོ་གི་ཡོད། ངེད་མ་མས་གཉིས་འ་ཆད་འུ་ལ་ཐུག་ཅིང་། ཛ་དྲག་གི་གནས་ཚུལ་ལ་བརྟེན་ནས་མཐུ་སློབ་པར་འགྲོ་གི་ཡོད་པས། ཕྲུ་གུ་གཞན་དག་དང་མི་འདྲ་བའི་ནུས་པ་ཐོན་པའི་སློབ་སྦྱོང་བྱེད་དགོས་ཞེས་བསླབ་བྱ་གནང་ཡོད། དེ་བཞིན་དུ་ང་ཚོས་ཀྱང་ཛ་དྲག་གི་གནས་ཚུལ་འདི་འདྲ་ཞིག་འོག་ནས་ལས་ཀ་བྱེད་ཀྱི་ཡོད་པས་གཞན་ལས་ལྷག་ཙམ་ཞིག་ང་ཚོས་བྱེད་མ་ཐུབ་ན་འཐུས་མ་ཤོར་ཙམ་གྱི་འགྲིགས་ཡོད་བསམ་པའི་ཆོག་ཤེས་བྱེད་ཐབས་མེད། གཟབ་གཟབ་བྱེད་དགོས་ཀྱི་འདུག ངས་འགྲེལ་བཤད་བརྒྱབ་པ་འདི་དག་ལྷག་བསམ་སྐུལ་སློང་གི་ཆེད་དུ་ཡིན།

ད༽ དགོས་མེད་ཀྱི་རྒྱས་སྤྲོས་དང་། གལ་ཆེའི་སྒྲིག་གཞི།

ང་ཚོས་དགོས་མེད་རྒྱས་སྤྲོས་བྱེད་པ་འདིར་སྙིང་པོ་གཏན་ནས་མི་འདུག དགོས་ངེས་ཅན་མ་གཏོགས། ཐབ་ཆུང་ཆུང་ལ་མེ་ཚ་པོ་དགོས་ཞེས་ངས་སྔོན་མ་ནས་བཤད་ཡོད། གྲྭ་ས་གྲྭ་ཚང་ཁག་ལ་གཙུག་ལག་ཁང་ཆེན་པོ་བརྒྱབ། འགྲོ་སོང་ཆེན་པོ་བཏང༌། ཁྲ་ཁྲ་ཟིང་ཟིང་བཟོ་རྒྱུ་འདིར་དགོས་པ་ཆེ་བ་མི་འདུག དེ་ལས་ལྟོ་ཞིམ་ཙམ་ཟས། སློབ་སྦྱོང་ཡག་པོ་བྱས་ན་རང་དབང་ལོན་པའི་སྐབས་ལ་དེ་ཡང་ལུས་སོང༌། དེ་ཡང་ལུས་སོང་བསམ་པའི་སེམས་ཁྲལ་བྱེད་མི་དགོས་པ་ཡོང་གི་རེད། དེང་སང་ཕྱི་མི་ངོ་ཤེས་པ་ཁ་ཤས་ཀྱིས་གཞིས་ཆགས་ཁག་གི་ནང་གྲྭ་པ་ཚོས་རྒྱས་སྤྲོས་ཆེ་དྲགས་འདུག་ཟེར་བ་དང༌། གངས་ཅན་སྐྱིད་གཤོངས་ལའང་རྒྱས་སྤྲོས་ཆེ་དྲགས་འདུག་ཟེར་མཁན་ཁ་ཤས་བྱུང༌། ཕྱི་མི་ཙམ་མིན་པར་བོད་རིགས་ནང་ནས་ཀྱང་བསམ་འཆར་དེ་ལྟར་ཡོང་གི་འདུག དེ་ཚོར་དོ་སྣང་ཡིད་གཟབ་བྱེད་དགོས་ཀྱི་འདུག

སྒྲིག་གཞི་ཟེར་བ་འདི་ངེས་པར་དུ་དགོས་པ་ཞིག་རེད། སྒྲིག་གཞི་གཏན་འབེབས་ཡོད་པའི་ཆ་ནས་ལས་དོན་ཚགས་ཚུད་དུ་འགྲོ་རྒྱུར་ཕན་གྱི་ཡོད། འོན་ཀྱང་སྐབས་རེ་སྒྲིག་གཞིའི་ཐོག་ནས་ལས་ཀ་ལམ་སེང་བྱེད་བདེ་མེད་པ་ཡོང་སྐབས་ཁ་ཤས་ཀྱིས་ལས་ཀ་བྱེད་སྙིང་མ་འདོད་པར་སྒྲིག་གཞིར་ཁག་བཏགས་ཏེ་ལས་ཀར་གཡོལ་ཐབས་དང༌། དུས་འགྱངས་ཡོང་གི་ཡོད། དེ་ལྟ་བུའི་སྐྱོན་རིགས་མི་ཡོང་བ་བྱེད་དགོས།

ན༽ འབྲེལ་ལམ་གྱི་འཐུས་ཤོར་དང་། སྒྲིག་གཞིའི་དགོས་དོན།

ལྷག་པར་ང་རང་ཚོའི་ལྷན་ཁང་ཕན་ཚུན་འབྲེལ་བ་ཉུང་དྲགས་པའི་སྐྱོན་འདུག སོ་སོའི་ལྷན་ཁང་དེའི་ལས་ཀར་སྐྱོན་མེད་ཙམ་བྱུང་བ་ཙམ་གྱིས་མི་འགྲིགས། ང་ཚོའི་བཙན་བྱོལ་བོད་གཞུང་གི་སྒྲིག་འཛུགས་ལྷན་ཁང་ཁག་གི་ལས་རིགས་རྣམ་པ་སྣ་ཚོགས་ཐམས་ཅད་ཀྱི་བབས་ས་བོད་རང་དབང་སྒྲུབ་རྒྱུའི་དམིགས་ཡུལ་གཅིག་གི་ཐོག་ལ་བབས་དགོས་པའི་གནད་དོན་གསལ་པོར་རྟོགས་པའི་ཐོག་ནས་ཚང་མས་ཕྱར་བ་གྲུ་འདེགས་བྱ་རྒྱུ་གལ་ཆེན་པོ་ཡིན། དཔེར་ན། བར་ལམ་དོ་སྣང་བྱུང༌བར། ལས་ཁུངས་གཅིག་གི་ལས་བྱེད་པ་ཞིག་གཞིས་ཆགས་ནང་དང༌། ཡང་ན་ཕྱི་རྒྱལ་ཁག་ལ་ཕར་ཚུར་ཕྱིན་པའི་སྐབས་སུ་སོ་སོའི་ལས་ཁུངས་དེའི་ནང་གི་གནས་ཚུལ་ཁོ་ན་མ་གཏོགས། གནས་ཚུལ་གཞན་དག་ལ་འགྲེལ་བཤད་རྒྱག་རྒྱུ་མེད་མཁན། མགོ་ཡང་མ་འཚོས་པ། ཁུར་ཡང་མ་བླངས་པའི་སྐྱོན་ཞིག་ཡོང་གི་འདུག

ལས་ཁུངས་གཅིག་གི་ནང་གི་དྲུང་ཆེའམ། ལས་བྱེད་པ་སུ་ཡིན་རུང༌། གང་ལྟར་ས་གནས་ཤིག་ལ་སླེབས་དུས་སོ་སོ་ཡོང་དོན་ལས་ཁུངས་བྱེ་བྲག་པ་ཞིག་གི་ལས་དོན་ཆེད་ཡོང་གི་ཡོད་ན་ཡང༌། ས་གནས་ས་ཐོག་ཏུ་སླེབས་པའི་རྗེས་ལ་ལས་ཁུངས་ཚང་མའི་མི་གོ་བཅད་དེ་གནས་ཚུལ་ལ་བརྟག་དཔྱད་དང༌། ཞིབ་འཇུག་བྱེད་རྒྱུ་གང་ཐུབ་བྱས། ཚུར་སླེབས་ནས་འབྲེལ་ཡོད་ཚང་མར་སྙན་སེང་ཞུ་རྒྱུས་མཚོན་པའི་ལས་ཁུངས་ཚང་མའི་གོ་བཅད་ཐུབ་པ་ཞིག་བྱུང་ན་ལས་དོན་དང་འགྲོ་སོང་གཉིས་ཀར་ཕན་གྱི་རེད། ལས་ཁུངས་སོ་སོའི་ནང་ལ་ཡོད་པའི་ལས་བྱེད་པ་ནས་ལས་ཁུངས་ཡོངས་རྫོགས་ཀྱི་གནས་ཚུལ་ཤེས་ཐུབ་པ་དང༌། དོ་སྣང་སླེབས་ཐུབ་པ་ཞིག་བྱེད་དགོས། དེ་ཡང་གནད་འགག་ཅིག་ཆགས་ཀྱི་འདུག

སྐབས་རེ་དྷ་རམ་ས་ལའི་ལས་ཁུངས་ཕན་ཚུན་འབྲེལ་བ་གསང་པོ་མ་བྱུང་བའི་ཐོག་ནས་གནས་ཚུལ་མ་རྟོགས་པ་དེ་འདྲ་ཀི་ལོ་མི་ཊར་སྟོང་ཕྲག་བརྒལ་བའི་ལུང་པར་ཕར་ཡི་གེ་བཏང༌། ཚུར་ཡིག་ལན་འབྱོར། དེ་ནས་གཞི་ནས་མགོ་འཚོས་པ་དེ་འདྲ་ཡོང་གི་ཡོད་བཟོ་འདུག་པ་དེ་ནི་ཤིན་ཏུ་སྐྱོན་ཆེན་པོ་རེད། གང་ལྟར་ལས་ཁུངས་གཅིག་གིས་གཅིག་ལ་ཕར་ཚུར་འབྲེལ་བ་བྱ་རྒྱུ་དེ་གལ་ཆེན་པོ་འདུག དེའི་ཐོག་མ་འདང་བའི་གནས་ཚུལ་ཡོང་གི་ཡོད་བཟོ་འདུག

ཕྱོགས་གཅིག་ནས་སྒྲིག་གཞིའི་གནས་ཚུལ་ལམ་དང་ལུགས་སྲོལ་ལྟ་བུར་བཟུང༌། དངོས་ཡོད་ཀྱི་གནས་ཚུལ་ལ་འདི་བྱས་ན་འདི་འདྲ་ཞིག་ཡོང་གི་རེད། འོན་ཀྱང་སྒྲིག་གཞི་དང་མཐུན་གྱི་མི་འདུག་ཟེར་ནས་ལག་པ་འཕྱིས་ཏེ་ལས་དོན་འཐུས་ཤོར་འགྲོ་གི་ཡོད། ང་རྟག་པར་དྲན་གྱི་ཡོད། སྒྲིག་གཞི་མིས་བཟོས་པ་རེད། སྒྲིག་གཞི་བཟོ་དགོས་དོན་ནི་ལས་དོན་ཚགས་ཚུད་ཡོང་ཐབས་ལ་བཟོས་པ་རེད། གལ་ཏེ་ལས་དོན་བྱེད་དགོས་པ་ཞིག་སྒྲིག་གཞི་དང་མ་མཐུན་པའི་ཐབས་ཤེས་བྱས་ཏེ་འགྲུབ་ཀྱི་ཡོད་ན་སྒྲུབ་རྒྱུ་རེད་བསམ་དྲན་གྱི་འདུག རྗེས་སུ་གནས་ཚུལ་དེ་དེའི་ཚེ་དེའི་དུས་ཀྱི་གནས་སྟངས་དང་བསྟུན་ནས་ལག་ལེན་བཀལ་བ་ཡིན། སྒྲིག་གཞི་དང་འགལ་གྱི་འདུག་ཀྱང༌། གནས་ཚུལ་འདི་ལ་བརྟེན་ནས་ཐག་གཅོད་བྱས་པ་ཡིན་ཞེས་རྗེས་སུ་སྤྱི་འཐུས་ལ་ཡིན་ཡང་རུང༌། འབྲེལ་ཡོད་ལས་ཁུངས་གང་ཡིན་ལ་འགྲེལ་བཤད་རྒྱག་རྒྱུ་ཡོད་པ་ཞིག་ཡོང་གི་རེད་ལ། དེ་ལྟར་དགོས་པ་ཞིག་ཀྱང་རེད། སྒྲིག་གཞིས་ལག་པ་བསྡམས་པ་ལྟ་བུ་མིན་པ་ཞིག་བྱ་རྒྱུ་གལ་ཆེན་པོ་མིན་ནམ་སྙམ། སྒྲིག་གཞིར་བརྟེན་ནས་ལས་དོན་སྒྲུབ་རྒྱུའི་ཛ་དྲག་གི་གོ་སྐབས་འཕྲོ་བརླག་ཕྱིན་ན་ཧ་ཅང་ཕངས་པོ་རེད།

པ༽ གནས་ཚུལ་ལ་ཤེས་རྟོགས་དང་། གཞན་ལ་འགྲེལ་བཤད།

མ་གཞི་གོང་དུ་བཤད་ཟིན་ཅིང་། ལས་བྱེད་ཚང་མས་ལྷག་བསམ་བསྐྱེད་དེ་ང་ཚོ་བོད་སྤྱི་པའི་མཐར་ཐུག་གི་དམིགས་ཡུལ་སྒྲུབ་སྟངས་སྐོར་ལ་དུས་རྒྱུན་གཏན་ནས་སེམས་ཁུར་དང་དོ་སྣང་བྱེད་དགོས། སྐབས་རེ་བགྲོ་གླེང་དང་དྲི་བ་དྲིས་ལན་ལྟ་བུ་བྱས། དེའི་ཐོག་ལ་ཐོས་བསམ་སྒོམ་གསུམ་བྱེད་རྒྱུ་གལ་ཆེན་པོ་འདུག སྔོན་ལ་འགྲེལ་བཤད་རྒྱག་མཁན་གྱིས་འགྲེལ་བཤད་བརྒྱབ་སྟེ་ཐོས་བྱུང་གི་ཤེས་རབ་བསྐྱེད། ཐོས་པའི་དོན་ལ་སོ་སོས་དོ་སྣང་བྱས། ཡིག་ཆ་འདྲ་ཀློག གསར་འགྱུར་འདྲ་ཉན། བརྟག་དཔྱད་བྱས། བསམ་བློ་བཏང༌། བསམ་བློའི་ནང་ལ་གང་ལ་གང་འཚམ་བསམ་བྱུང་གི་ངེས་པ་རྙེད་པ་ཞིག་བྱུང་ན། མི་སུ་ལ་འགྲེལ་བཤད་རྒྱག་དགོས་བྱུང་ནའང་མཐའ་མ་འགག་པ་བཤད་ཐུབ་པ་ཡོང་གི་རེད། སོ་སོས་དོ་སྣང་མ་བྱས་པར་སྣང་ཆུང་ལྷོད་གཡེང་བྱས་ཏེ་བསྡད་ན། མི་གཅིག་གིས་བོད་པའི་གནས་ཚུལ་སྐད་ཆ་དྲིས་སྐབས་འདི་ཤེས་མ་བྱུང༌། འདི་གང་འདྲ་ཡིན་ནམ། འདི་ཡང་མགོ་འཚོས་མ་བྱུང་ཞེས་བརྗོད་དགོས་བྱུང་ན་ཤིན་ཏུ་ཐབས་རྡུགས་རེད།

དཔེར་ན། ཨ་མི་རི་ཀར་གཞིས་ཆགས་འགྲོ་མཁན་ཚོར་ངས་རྟག་པར་ཤོད་ཀྱི་ཡོད། ཁྱེད་རང་ཚོ་རྒྱ་གར་དུ་སྡོད་རྒྱུན་རིང་དམིགས་བསལ་དྲི་བ་དྲིས་མཁན་མེད་ལ། དོ་སྣང་བྱེད་མཁན་ཡང་གཅིག་བྱས་ན་ཡོང་གི་མེད་ཤས་ཆེ། ཨ་མི་རི་ཀའི་ས་ཆ་གསར་པ་ཞིག་ལ་སླེབས་དུས་དྲི་བ་བྱེད་མཁན་རང་བཞིན་གྱིས་མང་པོ་ཡོང་གི་རེད། དེ་སྐབས་སོ་སོ་གང་ནས་ཡོང་སའི་ས་ཆ་སྡེ་སྒོར་སྒོར་ཆུང་ཆུང་དེའི་གནས་ཚུལ་ལས། དེ་མིན་གང་ཡང་བཤད་རྒྱུ་མེད་མཁན་ཞིག་ཆགས་ན་ངོ་ཚ་པོ་ཡོང་གི་རེད། བོད་རྒྱལ་ཁབ་དང༌། བོད་མི་རིགས་ཀྱི་ཆ་ནས་ཐབས་སྐྱོ་པོ་རེད། ང་ཚོ་བཙན་བྱོལ་བའི་གནས་སྟངས་དང༌། བོད་སྤྱིའི་ལས་དོན་བྱེད་སྟངས་རྣམས་མགོ་འཚོས་པ་དང༌། སེམས་ལ་ངེས་པ་བྱས་ཏེ། སྙིང་པོ་རྣམས་མི་ལ་འགྲེལ་བཤད་རྒྱག་ཐུབ་པ་བྱེད་རྒྱུ་གལ་ཆེན་པོ་རེད་ཅེས་ངས་རྟག་པར་ཤོད་ཀྱི་ཡོད།

དེ་བཞིན་དུ་ལྷག་པར་ལས་བྱེད་པ་ཚོས་ང་ཚོའི་སྒོ་གང་སའི་གནས་ཚུལ་ཚང་མ་ཤེས་པ་བྱེད་རྒྱུ་ཤིན་ཏུ་གལ་ཆེན་པོ་ཡིན། རྒྱ་ནག་གཞུང་གིས་ན་ནིང་དེབ་དཀར་པོ་ཞིག་བཏོན་པ་དེར་ང་ཚོས་འགྲེལ་བཤད་ཡིག་ཆ་ཕྱོགས་བསྒྲིགས་བྱས་ཏེ་བཏོན་པ་རེད། དེ་ཚོའི་གྲས་ང་རང་གི་ངོས་ནས་ཀྱང་སློབ་སྦྱོང་བྱེད་དགོས་ཀྱི་འདུག དོ་སྣང་བྱེད་སྐབས་ངས་མ་ཤེས་པ་དེ་འདྲ་ཁ་ཤས་དོན་ཡོང་གི་འདུག ཁྱེད་རང་ཚོས་ཀྱང་ཡིག་ཆ་དེ་ཚོའི་གྲས་ལ་དོ་སྣང་བྱས་ཏེ་སེམས་ལ་དོན་དག་རྣམས་ངེས་ཐུབ་པ་བྱེད་དགོས་ཀྱི་འདུག

ཕ༽ སྤྱི་དོན་ལ་ཧུར་འབད་དང་། སྒོ་གསུམ་གྱི་ཡ་རབས།

གོང་དུ་བརྗོད་ཟིན་པ་བཞིན། ང་ཚོས་དཀའ་ལས་བརྒྱབ་པ་འདི་བོད་མི་རིགས་སྤྱི་སྒེར་ཚང་མའི་འཕྲལ་ཡུན་གྱི་ཁེ་ཕན་ཆེན་པོ་ལ་ཐུག་སྟེ་རྒྱག་གི་ཡོད་སྟབས། ཚང་མས་ངལ་བ་ཁྱད་བསད་ཐོག་ནས་དགའ་ཞིང་སྤྲོ་བཞིན་དུ་སེམས་ཁུར་བླངས་དགོས་པ་ལས། ཉི་མ་གང་འཁྱོལ་ལྟ་བུ་བྱས་ན་གཏན་ནས་མི་འགྲིགས། ལས་བྱེད་འགོ་དམངས་ཚང་མས་ལས་ཁུངས་ཞོགས་པ་སྔ་ཙམ་ཚུགས་པ་དང༌། དགོང་དྲོ་ཕྱིས་ཙམ་སྡོད་པ། ཛ་དྲག་ཡོད་པའི་སྐབས་ལ་ཆུ་ཚོད་སྦྲེལ་ཏེ་སྡོད་དགོས་པ་བྱུང་རུང་དེ་ལ་དཀའ་ངལ་གྱི་འདུ་ཤེས་མེད་པ་ཞིག་བྱས་ཕྱིན། རེ་ཟུང་ཁྱུ་དེའི་ནང་ལ་འདྲིས་སྙིང་མ་འདོད་ན་ཡང་ཤུགས་མ་ཐུབ་ཀྱི་འདྲེས་དགོས་པ་ཞིག་དང་། དེ་ལྟར་མ་འདྲེས་ན་ཕོ་རོག་དཀར་པོ་ཆགས་འགྲོ་གི་རེད། སྤྱི་ཡོངས་ཐོག་ནས་ཧུར་བརྩོན་གྱི་མིག་ལྟོས་ཤིག་རང་བཞིན་དུ་སླེབས་ན་དེས་ཤུགས་རྐྱེན་ཐེབས་ཡོང་གི་རེད།

གང་ལྟར་ང་རང་ཚོའི་སྒྲིག་འཛུགས་ཀྱི་འགོ་བྱེད་མཁན་ཡིན་ཡང་རུང༌། ལས་བྱེད་པ་སྒེར་སོ་སོ་ཡིན་ཡང་རུང༌། ཚང་མས་སེམས་ཁུར་བླངས་ཏེ་ཕྱིན་ཆད་ལྷོད་གཡེང་དུ་འགྲོ་བའི་གནས་ཚུལ་འདི་འདྲ་མ་ཡོང་བ་ཞིག་ཚང་མས་སེམས་ལ་བཅངས་ཏེ་གཟབ་གཟབ་གནང་ཤོག་ཨང་། སྐབས་རེ་ང་ཚོའི་གནས་སྟངས་ཕྲན་བུ་དྲག་ཏུ་ཕྱིན་པའི་སྐབས་ལ་སྣང་བ་སྐྱིད་པོ་བྱེད་རྒྱུ་དེ་ཤེས། སྣང་བ་སྐྱིད་པོ་བྱེད་པ་ལའང་བྱེད་སྟངས་རེད། ཡ་རབས་ཐོག་ནས་སྣང་བ་སྐྱིད་པོ་བྱེད་སྟངས་དེ་དཔལ་དང་རྒྱན་རེད། དེ་ལྟར་མིན་པར་སེམས་ཐག་ཐུང་དྲགས། མིག་རྒྱང་ཐུང་དྲགས་ཏེ་སྣང་བ་སྐྱིད་པོ་བྱེད་ཀྱི་ཡོད་ཅེས་སྤྱི་དོན་ལ་སེམས་ཁུར་མ་བླངས་པ་དང་། སྒྲིག་ཁྲིམས་མ་འཁུར་བ་དེ་ཚོའི་གྲས་ལྐུག་པའི་སྣང་བ་སྐྱིད་པོ་བྱེད་སྟངས་རེད། མཐའ་མ་ཕུགས་ལ་རང་དྲིན་རང་ལ་ཆུང་བར་སོང་སྟེ་སྤྱི་ཚོགས་ཀྱི་ནང་མི་ཚུལ་ལྡན་གྲས་ནས་བུད་རྒྱུའི་ཉེན་ཁ་ཡོད། ཁ་ཤས་ངན་ལང་ཤོར་ནས་ཧམ་པ་ཚ་རུ་གཏོང་མཁན་དང༌། ངན་བྱས་ངོ་འཁྱེར་བྱེད་མཁན་དེ་ཚོ་ཡག་པོ་གང་ཡང་མིན། འདི་ཕྱི་ལས་འབྲས་གང་ལ་གཏུགས་ཀྱང་རན་གྱི་མེད། སྒྲིག་ལམ་འཁུར་ཤེས་དང༌། སྤྱོད་པ་ཡ་རབས་བྱ་རྒྱུ་གལ་ཆེན་པོ་ཡིན།

མདོར་ན་སྐད་ཆ་ཤོད་སྟངས་ཚུན་ཆད་ཡ་རབས་ཀྱི་ཚུལ་དང་མཐུན་པ་བྱེད་རྒྱུ་གལ་ཆེན་པོ་རེད། གཙོ་བོ་ཡ་རབས་ཀྱི་རྩ་བ་བྱམས་བརྩེ་ཡིན། རང་རྒྱུད་ལ་བྱམས་བརྩེའི་ཚོར་བ་ཡོད་ན། ཕྱི་ལ་ལུས་ངག་གི་རྣམ་འགྱུར་འཇམ་པོ་དང༌། ཕན་པའི་རང་བཞིན་ལས། གནོད་པའི་རང་བཞིན་མ་ཡིན་པའི་རྣམ་འགྱུར་ཤུགས་མ་ཐུབ་ཀྱིས་ཐོན་གྱི་རེད། དེ་ལ་ཡ་རབས་ཀྱི་སྤྱོད་པ་ཟེར་བ་ཡིན། གལ་ཏེ་ཚིག་གི་ཞེ་ས་མ་ཤེས་ཀྱང་གནད་འགག་ཆེན་པོ་མིན། སྔོན་མ་གཟིམ་འགག་གཅིག་ཡོད། ཁོ་སྙིང་རྗེ། ང་འཆམ་འཆམ་ལ་ཕྱིན་ཏེ་སྐབས་རེ་ངས་ས་སྟེང་དུ་རང་དགར་སྡོད་སྐབས་གཟིམ་འགག་དེས་གདན་ཆུང་ཞིག་འཁྱེར་ཏེ་ང་ལ་རྐུབ་དེ་ཁྱག་ཙམ་གནང་རོགས་ཟེར་གྱི་ཡོད། ཁོས་ཞེ་ས་མ་ཤེས་ཀྱང་གུས་ཞབས་དང༌། ཡ་རབས་བྱས་ཏེ་ཤོད་ཀྱི་ཡོད། རྒྱུན་དུ་ང་ཚོ་ཚང་མས་ཡ་རབས་དང༌། བྱམས་བརྩེའི་ཚོར་སྣང་ཡོད་པའི་ཐོག་ནས་ལུས་ངག་གི་རྣམ་འགྱུར་བཟང་པོ་ཐོན་པ་བྱ་རྒྱུ་ཧ་ཅང་གལ་ཆེན་པོ་འདུག

དེང་སང་ང་ཚོ་བོད་མིའི་སྤྱི་ཚོགས་ཀྱི་ནང་དང༌། སློབ་གྲྭའི་ནང་ལ་ཡ་རབས་གཞན་ཕན་གྱི་རྣམ་འགྱུར་ཉུང་དུ་འགྲོ་བ་དང༌། ཚུལ་མིན་མ་རབས་ཀྱི་སྤྱོད་པ་ཤུགས་ཆེ་རུ་འགྲོ་གི་འདུག་ཅེས་ཟེར་མཁན་ཡོང་གི་འདུག་པ་དེ་ནི་ཛ་དྲག་གི་གནས་ཚུལ་ཞིག་ཏུ་མཐོང་གི་འདུག དེ་བཞིན་བར་ལམ་བོད་ནས་གསར་འབྱོར་ཡོང་མཁན་ཁ་ཤས་ཀྱིས་མི་གསོད་ཀྱི་གནས་ཚུལ་ཡང་གཅིག་གཉིས་བྱུང་བ་རེད། ཤིན་ཏུ་ཐབས་སྡུག་རེད། དེང་སང་བོད་ནང་ཡོང་མཁན་གསར་པ་ཚོར་ང་ཚོ་བོད་པའི་ནང་ལ་མི་མ་རབས་གཅིག་བྱུང་ན་ཡང་མང་དྲགས་པ་རེད་ཅེས་ངས་རྟག་པར་ཤོད་ཀྱི་ཡོད། ང་ཚོས་མ་འོངས་པར་བོད་ཞི་བདེའི་བསྟི་གནས་བཟོ་གི་ཡིན་ཞེས་ཤོད་ཀྱི་ཡོད། ཡ་རབས་སྤྱོད་བཟང་འདི་བོད་པའི་སྲོག་ནང་བཞིན་ཡིན་པ་རྟག་པར་ཤོད་ཀྱི་ཡོད། ང་ཚོས་བཤད་པ་བཞིན་འཛམ་གླིང་འདིའི་སྒང་གི་མི་ཚོས་ང་ཚོ་བོད་མིར་གཞན་དང་མི་འདྲ་བའི་རིན་ཐང་ཞིག་བརྩི་གི་ཡོད། གང་འཚམ་ནས་ང་རང་ཚོ་བོད་པ་རང་ཉིད་ཀྱི་བྱེད་སྟངས་ཐོག་ནས་ང་ཚོར་རིན་ཐང་བརྩི་མཁན་ཚོ་ཧ་ལོག་པ་ལྟ་བུ་བྱུང་ན་ཧ་ལས་པའི་ཐབས་སྡུག་རེད།

གལ་ཏེ་མ་འོངས་པར་བོད་རང་དབང་ལོན་པའི་མཚམས་ལ་བོད་ཀྱི་ལུང་པའི་ནང་གཅིག་གིས་གཅིག་ལ་གསོད་རེས་གཏུབ་རེས་བྱེད་པའི་གདུག་རྩུབ་ཀྱི་བསམ་པ་དང༌། གདུག་རྩུབ་ཀྱི་སྦྱོར་བས་ཁྱབ་པའི་གནས་ཚུལ་ཞིག་བྱུང་ན། གང་ཞིག་བྱས་སོང་བསམས་ནས་སྐབས་རེ་དངངས་སྐྲག་སྐྱེ་གྲབས་བྱེད་ཀྱི་འདུག ལྷག་པར་དུ་ལས་ཀྱི་སྲི་ཞུ་བའི་སྣེ་ལ་ཡོད་པ་ཁྱེད་རང་ཚོས་དམིགས་བསལ་གྱི་སེམས་ཁུར་བླངས་ཏེ་གཟབ་གཟབ་བྱེད་དགོས་ཀྱི་འདུག ཡ་རབས་སྤྱོད་བཟང་ཟེར་བ་འདི་ཆོས་ཀྱི་སྐད་ཆ་མིན། ང་ཚོར་རང་དབང་དགོས་ཟེར་བ་འདི་བདེ་སྐྱིད་ཀྱི་ཆེད་དུ་རེད། བདེ་སྐྱིད་ཡོང་མིན་གྱི་གཙོ་བོའི་རྒྱུ་རྐྱེན་ཆེ་ཤོས་ནི་སྤྱི་ཚོགས་འདི་ཡ་རབས་ཞི་བདེའི་ཚོར་བ་ལྡན་པའི་སྤྱི་ཚོགས་ཤིག་ཆགས་མིན་ལ་ཐུག་ཡོད།

བ༽ འཐབ་རྩོད་ཀྱི་དམིགས་ཡུལ་དང་། སྲི་ཞུ་བའི་བཟང་སྤྱོད།

ང་ཚོས་རང་དབང་རྩོད་ལེན་བྱས་ཏེ་མ་འོངས་པར་ཞི་བདེའི་བསྟི་གནས་ཀྱི་སྤྱི་ཚོགས་བྱམས་བརྩེའི་ཚོར་བས་ཁྱབ་པ་ཞིག་འཛུགས་སྐྲུན་བྱེད་ཀྱི་ཡིན་ཟེར་གྱི་ཡོད་ལ། དེ་སྒྲུབ་པའི་གནས་སྐབས་ལའང་འཚེ་མེད་ཞི་བའི་ལམ་ལ་བསྟེན་དགོས་པ་དང༌། ཚང་མས་ཉིན་རེའི་འཚོ་བའི་ནང་ཡ་རབས་སྤྱོད་བཟང་གི་ཚོར་བས་ཁྱབ་པ་ཞིག་ངེས་པར་དུ་བྱེད་དགོས། དེ་མིན་གནས་ཚུལ་ཁྱད་མཚར་ཆགས་ཀྱི་འདུག ང་ཚོས་མི་མང་ལ་ཡ་རབས་སྤྱོད་བཟང་བྱེད་དགོས་ཞེས་རྟག་ཏུ་ཤོད་བཞིན་དུ་ལས་བྱེད་པ་ཚོའི་ནང་ནས་ཡ་རབས་སྤྱོད་བཟང་བཤིག་མཁན་ལྟ་བུ་མ་ཡིན་པར། སྤྱི་ཚོགས་ཀྱི་ནང་དུ་མིག་དཔེར་འོས་པ་ཞིག་བྱེད་དགོས། ཡང་ལས་བྱེད་པ་འགའ་ཤས་ཀྱིས་བཤད་ཀྱང་ཉན་གྱི་མི་འདུག་ཅེས་ཟེར་གྱི་འདུག མིས་ཉན་པ་ལ་རང་ཉིད་མིས་བརྩི་བཀུར་འོས་པ་ཞིག་དགོས་ཀྱི་རེད། རང་ལ་མིས་ཇི་ཙམ་བརྩི་བཀུར་ཡོད་པའི་ཚོད་ཀྱིས་རང་གིས་མི་ལ་བཤད་ན་མིས་ཉན་གྱི་རེད།

སྔར་གྱི་ལོ་རྒྱུས་ནང་མང་པོས་བཀུར་བ་ཞེས་པ་ལྟར་རང་ལ་སྤྱི་མོས་ཡོད་པ་ཞིག་དགོས་ཀྱི་རེད། མིས་རང་ལ་སྤྱི་མོས་དང༌། བརྩི་བཀུར་ཡོད་ན་རང་གིས་མི་ལ་བཟང་པོའི་ཁ་ཏ་བསླབ་བྱ་བྱས་པ་དེས་མི་ལ་ཕན་གྱི་རེད་ལ། མིས་ཀྱང་ཉན་གྱི་རེད། ལས་བྱེད་པ་རང་ཉིད་ཀྱི་སོ་སོའི་སྤྱོད་ལམ་ཡག་པོ་ཞིག་མ་བྱུང་ན་མིས་བརྩི་བཀུར་བྱེད་ཀྱི་མ་རེད། མིས་བརྩི་བཀུར་མ་བྱས་པའི་སྐབས་ལ་ལས་ཀའི་ཐོག་ལའང་འཐུས་ཤོར་ཡོང་གི་རེད། ལས་བྱེད་པ་ཚོས་སྤྱི་ཚོགས་ནང་ལ་གཡོ་འགུལ་གཏོང་བའི་གནད་དོན་འདི་སེམས་ལ་འཇགས་དགོས་ཀྱི་འདུག བར་ལམ་ངོ་ཤེས་པ་ཁ་ཤས་ཀྱིས་འདི་ལྟར་བརྗོད་ཀྱི་འདུག ང་ཚོ་ཕྱི་རྒྱལ་ཁུལ་ལ་ཡོད་སྐབས་མི་ཁ་ཤས་ཀྱིས་བོད་གཞུང་གིས་འགྲིགས་ཀྱི་མི་འདུག་བརྗོད་དུས་བཙན་བྱོལ་བོད་གཞུང་དྷ་རམ་ས་ལར་ཡོད། ང་ཚོ་བོད་མི་མང་གི་གཞུང་ཡིན་ཞེས་སོ་སོས་དགའ་ཞེན་ཆེན་པོ་བྱེད་ཀྱི་ཡོད། དེ་ནས་དྷ་རམ་ས་ལར་ཚུར་ཡོང་སྟེ་དུས་ཡུན་ཕྲན་བུ་སྡོད་སྐབས་ལས་བྱེད་པ་ཚོས་སྒེར་དོན་གྱི་སྐད་ཆ་ཤོད་པ་ལས། སྤྱི་པའི་དོན་དག་ལ་ཚང་མས་གང་དྲག་ཅི་དྲག་སྙམ་པའི་སེམས་ཁུར་གང་ཡང་མེད་པ་ལྟ་བུ་འདུག་ཅེས་བརྗོད་མཁན་གཅིག་གཉིས་བྱུང༌།

མ་གཞི་མི་སོ་སོའི་མཐོང་ཚུལ་འཆར་སྣང་མི་འདྲ་བ་མང་པོ་ཡོང་བ་ཆོས་ཉིད་ཡིན་ན་ཡང༌། ངས་དེ་ལ་དོ་སྣང་བྱེད་དགོས་ཀྱི་འདུག་བསམ་བྱུང༌། ཆེ་ས་ནས་ང་ཚོར་གྲུབ་འབྲས་ཐོན་ཡོད། ང་ཚོ་ངོ་གནོང་དགོས་པ་དང༌། ཞུམ་དགོས་པ་མེད་ཀྱང༌། ད་དུང་དེ་ལས་གྲུབ་འབྲས་ལེགས་པ་ཐོན་པ་དང༌། སྐྱོན་གྱི་རིགས་ཆ་ཕྲ་མོ་ནས་མི་འབྱུང་བའི་བསམ་བློ་གཏོང་དགོས་ཀྱི་འདུག ང་ཚོར་རེ་བ་རྒྱག་སའི་གཞི་རྩ་ཞིག་ཡོད་པར་བརྟེན་སྐྱོན་གྱི་ཆ་ཕྲན་བུ་ཡོད་པ་རྣམས་ལ་ང་རང་ཚོ་ནང་ཁུལ་ནས་དོ་སྣང་བྱས། དེ་དག་སེལ་ཐབས་བྱས་ན་སེལ་ཐུབ་པ་ཞིག་རེད། ད་ལྟ་བརྗོད་པ་འདི་རྣམས་ཁྱེད་རང་ཚོ་ཚང་མའི་སེམས་ལ་ངེས་པ་བྱས་ནས་ཧུར་ཐག་བྱེད་རོགས།

མ༽ ཕྱི་ཡི་སྒྲོམ་གཞི་དང་། བཟང་པོ་བློས་འགེལ།

དེ་རིང་འདིར་དུས་ཚོད་མ་སྒྲིག་ལྷུན་གྲུབ་ཀྱིས་གཏན་འཇགས་ལས་བྱེད་པ་ཚོ་དང༌། ཕྱོགས་མཐའ་ནས་ཡོང་བའི་ལས་བྱེད་ཚང་མ་འཛོམས་ཡོད་པ་རེད། འདིར་ཡོད་པའི་ལས་བྱེད་པ་ཡིན་ཡང་རུང༌། ཕྱི་རྒྱལ་ཡུལ་ཁག་ཏུ་ཡོད་པའི་ལས་བྱེད་པ་ཡིན་རུང༌། གང་ལྟར་ཚང་མ་བོད་སྤྱི་པའི་དོན་དག་བྱེད་མཁན་ཤ་སྟག་ཡིན་པས་ཕན་ཚུན་འབྲེལ་བ་གསང་པོ་ཞིག་དང༌། གནས་ཚུལ་གསལ་པོ་རྟོགས་པ་བྱེད་རྒྱུ་གལ་ཆེན་པོ་འདུག ངས་ཕྱིའི་སྒྲོམ་ལྟ་བུའི་འགོ་ཁྲིད་བྱེད་རྒྱུ་ལས། གཅིག་དང་གཉིས་ཀྱི་མགོ་འཚོས་ཀྱི་མ་རེད་ལ། དུས་ཚོད་ཀྱང་འདང་གི་མི་འདུག ང་རང་ཡང་ཁ་འདོན་བྱེད་དགོས། དཔེ་ཆ་ཀློག་དགོས། མི་དེ་འདྲ་ཐུག་འཕྲད་བྱེད་རྒྱུར་དུས་ཚོད་མང་པོ་འགྲོ་གི་འདུག ངས་ལས་ཁུངས་ཡས་མས་ཚང་མའི་ལས་དོན་ལ་ལྟ་རྟོག་བྱེད་ཐུབ་པའི་དབང་དུ་བཏང་ནའང༌། དེ་ལས་ངས་ཕྱོགས་གཞན་དག་ཅིག་ལ་དུས་ཚོད་བཏང་ན་དེ་དག་ཕན་རླབས་ཆེ་བ་ལྟ་བུ་ཞིག་མཐོང་གི་འདུག

ལས་ཁུངས་ནང་གི་འཛིན་སྐྱོང་དང༌། སྟངས་འཛིན་བྱེད་རྒྱུ། བཀོད་སྒྲིག་གི་ལས་ཀ་མང་པོ་བྱ་རྒྱུ་ཚང་མ་ངའི་ཀླད་པས་འདང་གི་མ་རེད། དེ་རྣམས་བཀའ་བློན་ཚོ་དང༌། དྲུང་ཆེ་ཁག ལས་བྱེད་པ་མི་རེ་ངོ་རེས་བྱེད་དགོས་པ་རྣམས་ཁྱེད་རང་ཚོས་འགན་གཙང་མ་བླངས་ཏེ་བྱས་ན་འགྲིགས་པ་རེད། ཁྱེད་རང་ཚོས་བྱེད་མི་ཐུབ་པའི་རིགས་གཅིག་གི་ནང་ལ་ངའི་དུས་ཚོད་བཏང་ན། ང་རང་ཚོ་ཕྱོགས་ཚང་མའི་ནུས་པ་གང་ཡོད་སྤྱི་ལ་ཐོན་ཐུབ་པ་ཞིག་ཡོང་གི་རེད། ཕྱི་ལོགས་སུ་ཡོད་པའི་དོན་གཅོད་པ་ཚོ་ཡིན་ཡང་རུང༌། འདིར་ལས་ཁུངས་ཡས་མས་སུ་ཡོད་པའི་ལས་བྱེད་པ་ཡིན་ཡང་རུང༌། གཙོ་ཆེན་བཀའ་ཤག་གི་བཀའ་བློན་ཚོ་དང༌། དེ་བཞིན་དྲུང་ཆེ་ཆུང༌། ཁྱེད་རང་ཚོ་ཚང་མས་ཧུར་ཐག་བྱེད་ཀྱི་རེད་བསམས་ནས་ངས་བཟང་པོ་བློས་འགེལ་བྱེད་ཀྱི་ཡོད་པ་ལས། མི་རེ་ངོ་རེར་རྒྱང་སོ་ལྟ་བུ་བརྒྱབ་ནས་ངས་ཞུས་དག་གཏོང་ཐུབ་ཀྱི་མི་འདུག་ལ། ངས་དང་པོ་ནས་དེ་འདྲ་བྱེད་རྩིས་ཀྱང་མེད། ངས་བཟང་པོ་བློས་འགེལ་བྱས་པ་རེ་ཟུང་གིས་མདུན་ལ་འདྲ་ཆགས་པོ་བཤད། རྗེས་སུ་ཁ་དན་ཚིག་གནས་མེད་མཁན། སྐབས་རེ་མགོ་སྐོར་གཏོང་གི་ཡོད་པ་ལྟ་བུ་དེ་འདྲ་ཡོང་གི་འདུག དེ་ཚོའི་གྲས་ཤིན་ཏུ་ཐབས་སྐྱོ་པོ་རེད། གང་ལྟར་ལས་ཀ་བྱེད་མཁན་ཁྱེད་རང་ཚོར་ངས་བཟང་པོ་བློས་འགེལ་བྱེད་ཀྱི་ཡོད་པ་ལྟར། ཁྱེད་རང་ཚོའི་ངོས་ནས་ཀྱང་ལྷག་བསམ་རྣམ་དག་འདི་ཕྱི་ལས་འབྲས་འཕེར་བ་བྱེད་དགོས།

༼མཆན། འདིའི་མཇུག་ནས་ཕྲན་བུ་ཞིག་གསུང་པར་གསལ་མིན་གྱིས་ཡིག་ཐོག་ཕབ་འགོད་ཞུ་མ་ཐུབ།༽

༄༅། །ཕྱི་ལོ་ ༡༩༩༣ ཟླ་ ༧ ཚེས་ ༢༨ ཉིན་སྤྱི་འཐུས་གྲོས་ཚོགས་ཐོག་སྩལ་བའི་བཀའ་སློབ།

ཀ༽ མང་གཙོའི་མདུན་བསྐྱོད་དང་། སྤྱི་འཐུས་ཀྱི་ལས་འགན།

ཚོགས་གཙོ་རྣམ་པ་གཉིས་དང༌། སྤྱི་འཐུས་རྣམ་པ། བཀའ་བློན་རྣམ་པ་བཅས་ལྷན་རྒྱས་ལ་ཞུ་རྒྱུར། ད་རེས་ང་འདི་གར་བསྡད་པའི་སྐབས་འཁེལ་སྟབས་ཁྱུག་ཙམ་བཅར་ཐུབ་ན་བསམ་པ་བྱུང༌། ཚོགས་འདུའི་འགོ་འཛུགས་སར་གཞུང་འབྲེལ་བྱས་ཏེ་ཡོང་རྒྱུར་འདོད་པ་མི་འདུག་ལ། དགོས་པ་ཡང་མི་འདུག ཚོགས་འདུ་འཚོགས་ནས་ཉིན་གཉིས་པ་གསུམ་པ་དེ་འདྲ་ཞིག་ལ་བཅར་ན་ཞེས་བཀའ་མོལ་བྱུང༌། ངས་བར་ལམ་གྱི་གནས་ཚུལ་རོབ་ཙམ་ཞིག་ཞུས་རྗེས་ཆུ་ཚོད་སྐར་མ་ ༣༠།༤༠ ཙམ་བསྡད་ནས་ཁྱེད་ཚོས་གོ་བསྡུར་བྱེད་སྟངས་མཐོང་ན་ཡག་པོ་འདུག་པས་ངས་འཁྱུག་ཙམ་བསྡད་ན་བསམ་པ་བྱུང༌། ད་ལྟ་ཁྱེད་རང་ཚོས་གོ་བསྡུར་བྱེད་རྒྱུའི་དོན་ཚན་གང་འདྲ་ཞིག་འཁེལ་ཡོད་དམ་ཞེས་བཀའ་བརྩད་གནང༌།

ང་ཚོ་བཙན་བྱོལ་བ་བྱས་ནས་ལོ་སུམ་ཅུ་སོ་བཞི་ལྷག་ཙམ་ཕྱིན་པ་རེད། དེའི་རིང་ལ་ཕྲུ་གུ་སྟོང་ཕྲག་མང་པོར་སློབ་སྦྱོང་སྤྲོད་རྒྱུས་མཚོན། ལས་འགུལ་མང་པོ་ཞིག་བྱས་པ་དང་ཆབས་ཅིག མ་འོངས་པར་བོད་རང་དབང་མང་གཙོའི་ལམ་སྲོལ་ཡང་དག་པ་ཞིག་ཡོང་ཐུབ་པའི་དོན་དུ་ང་ཚོ་བཙན་བྱོལ་བ་ཆགས་མ་ཐག་པ་ནས་བསམ་བློ་བཏང་ཡོད། དམིགས་ཡུལ་དེ་བཟུང་སྟེ་ལག་ལེན་འགེལ་སྐབས་ལས་ཀ་གསར་པ་ཞིག་ཡིན་སྟབས་བསྒྱུར་བཅོས་གཏོང་གིན་གཏོང་གིན་འབད་བརྩོན་བྱས་པ་རེད། བར་ལམ་བཅའ་ཁྲིམས་གཏན་འབེབས་བྱས་ཏེ་མང་གཙོའི་ལག་ལེན་ཡར་རྒྱས་ཕྱིན་པ་རེད། བར་ལམ་གྲོས་ཚོགས་ཀྱི་ནུས་པ་ཤུགས་ཆེ་རུ་གཏོང་རྒྱུའི་རིམ་པ་གསར་པ་ཆགས་ནས་དུས་ཡུན་གང་འཚམ་ཕྱིན་པ་དེའི་རིང་ལ་ཚང་མས་ཧུར་ཐག་གནང་བར་ཐུགས་རྗེ་ཆེ་ཞེས་ཞུ་རྒྱུ་ཡིན།

ང་གཞིས་ཆགས་ཁག་ལ་འགྲོ་དུས་བཅའ་ཁྲིམས་སྐོར་ལ་ཕྲན་བུ་བཤད་པ་ཡིན། བཀའ་ཤག་གི་གསུང་བཤད་ནང་ལའང་གྲོས་ཚོགས་དང་གྲོས་ཚོགས་ཞེས་ཡང་ཡང་ཐོན་གྱི་ཡོད། ང་ཚོའི་གཞུང་འཛིན་ལས་བྱེད་ཚོའི་ཐོག་ནས་རལ་གྲི་གནམ་གཡུག་ལྟ་བུ་བྱས་ཏེ་ཐག་གཅོད་བྱེད་པ་མ་ཡིན་པར། གང་ལྟར་སྤུས་ཀ་དག་ལོད་ལ་མ་ལྟོས་པར་མང་ཚོགས་ནང་ནས་འོས་བསྡུ་བྱས་པའི་གྲོས་ཚོགས་ཀྱིས་གཏན་འབེབས་ལ་བསྟུན་དགོས་པ་དང༌། དེའི་དབང་ཚད་འོག་ནས་འགྲོ་དགོས་པ་ཞིག་ཆགས་པ་འདི་ནི་མང་གཙོའི་ངོ་བོ་ཤུགས་ཆེར་འགྲོ་གི་ཡོད་པའི་རྟགས་མཚན་ཡག་པོ་རེད་བསམ་པ་དྲན་གྱི་འདུག

ང་སྔོན་མ་ཆུང་ཆུང་སྐབས་ནས་གཞན་ལ་སྐད་ཆ་དྲི་རྒྱུའི་གོམས་གཤིས་ཤིག་ཡོད། འབྲེལ་ཡོད་ཚོར་གོ་བསྡུར་བྱ་རྒྱུ་སྨོས་མེད་ཐོག ངས་ངོ་ཤེས་པའི་སྤྱིར་བཏང་གི་མི་གད་པ་ཚུན་ཆད་ལ་ངས་བསམ་འཆར་དེ་འདྲ་དྲིས་ཀྱི་ཡོད། དེ་སྔོན་ཡིན་ན་འབྲེལ་ཡོད་ཁག་ལ་གོ་བསྡུར་བྱས་ནས་མཐའ་མའི་ཐག་གཅོད་ངས་བྱས་ན་མ་འགྲིགས་པ་མེད་པ་ལྟ་བུ་ཞིག་རེད། ཡིན་ན་ཡང་བར་ལམ་ང་ཚོའི་བཅའ་ཁྲིམས་གཏན་འབེབས་ཟིན་པའི་རྗེས་ལ། ཐག་གཅོད་བྱེད་རྒྱུའི་རིགས་བཅའ་ཁྲིམས་དང་མཐུན་གྱི་ཡོད་དམ་མེད་བསམ་པའི་བསམ་བློ་གཉིས་པ་ཞིག་གཏོང་དགོས་ཀྱི་འདུག དེ་ནི་ཡར་རྒྱས་རེད་བསམ་པ་དྲན་གྱི་འདུག མ་འོངས་པར་མང་གཙོའི་ལག་ལེན་ཆ་ཚང་ཡོང་བ་ལ་ཉམས་མྱོང་གསོག་རྒྱུ་དེ་གལ་ཆེན་པོ་རེད།

དཔེར་ན། བོད་ནང་འོས་བསྡུ་བྱ་རྒྱུ་སོགས་ཕལ་ཆེར་དུས་ཚོད་གང་འཚམ་འགོར་སྲིད་ཀྱི་རེད། དེ་སྔ་རྒྱ་མིས་དབང་སྒྱུར་མ་བྱས་གོང་ང་ཚོར་དེ་འདྲའི་ཉམས་མྱོང་མེད་པ་དང༌། རྒྱ་མིས་དབང་སྒྱུར་བྱས་རྗེས་དམར་པོའི་གཅིག་སྡུད་ཀྱི་ལམ་ལུགས་འོག་ཕྱིན་ནས་ཡང་དག་པའི་མང་གཙོའི་གོ་སྐབས་མེད་པ་དང༌། ཞེད་སྣང་ཁོ་ནའི་འོག་རྒྱ་མིའི་མཆུ་ཏོ་འགུལ་བསྐྱོད་བྱེད་སྟངས་ལ་བལྟས་ནས་སྐད་ཆ་བཤད་རྒྱུ་ལས། གཏམ་བརྗོད་རང་དབང་རྩ་བ་ནས་མེད་པར་བརྟེན། མ་འོངས་པར་བོད་ནང་ལག་ལེན་འགེལ་སྐབས་དཀའ་ངལ་འཕྲད་རྒྱུ་དང༌། ཉམས་མྱོང་རིམ་པས་གསོག་དགོས་པ་ཞིག་ཆགས་ཀྱི་རེད། ང་ཚོ་བཙན་བྱོལ་བ་ཚོ་རང་དབང་གི་ལུང་པར་ལོ་ངོ་སོ་བཞི་ཙམ་གྱི་རིང་གཏམ་བརྗོད་རང་དབང་ལ་ལོངས་སྤྱད་ནས་བསྡད་པ་དང༌། གཉིས་ནས་འཛམ་གླིང་ནང་རང་དབང་མང་གཙོའི་ལམ་སྲོལ་འདྲ་མིན་ཡོད་པ་རྣམས་མཐོང་རྒྱ་ཐོས་རྒྱ་ཆེ་བ་དང༌། དངོས་སུ་ལག་ལེན་བཀལ་ནས་ཉམས་མྱོང་གང་འཚམ་བསགས་ཡོད། མ་འོངས་པར་བོད་རང་དབང་ཤར་བའི་མཚམས་ལ་ང་ཚོ་བཙན་བྱོལ་བའི་སྒྲིག་འཛུགས་འདིས་དབང་ཆ་འཛིན་གྱི་ཡིན་ཟེར་གྱི་མེད་ཀྱང༌། ང་ཚོས་ཉམས་མྱོང་བསགས་པ་རྣམས་བོད་ནང་ངོ་སྤྲོད་བྱེད་རྒྱུ་གནད་འགག་ཆེན་པོ་རེད་བསམ་གྱི་འདུག

ད་ལྟ་ང་ཚོ་བཙན་བྱོལ་བའི་འཕྲལ་སེལ་གྱི་སྒྲིག་འཛུགས་ཤིག་ཡིན་ན་ཡང༌། མ་འོངས་པར་བོད་ནང་དེང་རབས་དང་མཐུན་པའི་མང་གཙོའི་ཆབ་སྲིད་འཛིན་སྐྱོང་ཐོག་ང་ཚོས་ཉམས་མྱོང་བསགས་པ་རྣམས་ངོ་སྤྲོད་བྱེད་ཐུབ་པའི་ཆ་རྐྱེན་སྒྲུབ་རྒྱུ་ང་ཚོའི་ལས་འགན་ཆེན་པོ་ཞིག་ཡིན་པར་རྟག་ཏུ་དྲན་གྱི་ཡོད། སྤྱི་འཐུས་ཀྱི་ཚོགས་འདུ་དང༌། སྤྱི་འཐུས་ཀྱི་དམ་འབུལ་བྱེད་སྐབས་ག་དུས་ཡིན་ན་ཡང༌། སྤྱི་འཐུས་རང་ཉིད་ཀྱི་འབྱུང་ཁུངས་གང་ནས་ཡིན་མིན་ལ་མ་ལྟོས་པར་སོ་སོ་སྤྱི་འཐུས་ནང་སླེབས་པའི་རྗེས་ལ་བོད་ཆོལ་ཁ་གསུམ། མདོར་ན་བོད་མི་ས་ཡ་དྲུག་གི་སྤྱི་མི་ཞིག་བྱ་རྒྱུ་དམ་བཅའ་བཞག་པ་ལྟར། སྤྱི་མི་དངོས་འབྲེལ་ཞིག་བྱ་རྒྱུ་གལ་ཆེན་པོ་རེད་ཅེས་ངས་རྒྱུན་དུ་ཞུ་གི་ཡོད།

ལྷག་བསམ་ལ་རྒྱ་ཆེ་ཆུང་མང་པོ་ཡོད། ལྷག་བསམ་རྣམ་དཔྱོད་ཀྱིས་རྒྱབ་མ་འཁྱོག་པའི་སྐབས་ལ་ལྷག་བསམ་སྦུག་སྲུབ་དོག་པོ་ཞིག་ཡོང་གི་ཡོད། སྐབས་རེ་ལྷག་བསམ་སྦུག་སྲུབ་དོག་དྲགས་ཏེ་སྤྱི་མི་སྤྱི་མིའི་གདན་ཐོག་སྡོད་མི་ཐུབ་པ་ཡོང་མི་སྲིད་པ་མ་རེད། དེ་སྔ་ནས་དེ་འདྲ་བྱུང་ཡོད། དེ་འདྲའི་ཐོག་ལ་ཕྱི་ནས་མཐོང་ཚུལ་ཡོང་སྲིད་པ་དང༌། ལྷགས་སྲིད་པ་ཡིན་པས་གཟབ་གཟབ་བྱེད་དགོས་པ་ཞིག་རེད། སྔོན་མ་ནས་རྟག་ཏུ་ཞུ་གི་ཡོད་ལ། ད་རེས་ཀྱང་ཞུས་ན་བསམ་པ་དྲན་སོང༌། ཆོས་ལུགས་ཡིན་ཡང་རུང༌། ཆོལ་ཁ་ཡིན་ཡང་རུང༌། སོ་སོའི་འབྱུང་ཁུངས་གང་ནས་ཡིན་རུང་སྤྱི་འཐུས་ནང་སླེབས་ཚར་བའི་རྗེས་ལ་ཆེ་ནས་བོད་སྤྱི་པའི་དོན་དག་ལ་བསམ་བློ་གཏོང་བ་ལས། ཆུང་སར་བསམ་བློ་བཏང་སྟེ་རྗེས་སུ་བྱབ་ཆུང་ཆགས་ན་ཡག་པོ་མེད། དེ་གལ་ཆེན་པོ་ཞིག་མཐོང་གི་འདུག

ད་ལྟ་བར་དུ་སྤྱིར་བཏང་འཛམ་གླིང་ནང་འགྱུར་བ་ཆེན་པོ་འགྲོ་བཞིན་པ་དེ་ནི་ཡར་རྒྱས་ཀྱི་ངོ་བོ་རེད། བཙན་དབང་ཞེས་པ་འདི་མིའི་རང་བཞིན་ལ་རན་གྱི་མེད་པར་བརྟེན། རིམ་པས་རིམ་པས་དུས་ཡུན་སོང་རྗེས་མང་ཚོགས་ཀྱི་བསམ་ཚུལ་ལ་བདེན་མཐའ་གསལ་རྒྱུ་ཆོས་ཉིད་ཡིན་སྟབས། དེ་འདྲའི་ཐོག་ནས་འགྱུར་བ་ཧ་ལས་པ་ཞིག་ཕྱིན་པ་རེད། དེ་དང་ཆབས་ཅིག་བོད་པའི་གནས་ཚུལ་ལ་ཡང་འཛམ་གླིང་ཐོག་དོ་སྣང་ཆེ་རུ་ཕྱིན་ཏེ་རྐྱེན་མང་པོ་ཞིག་བཟང་པོའི་ཕྱོགས་ལ་སྨིན་བཞིན་པ་རེད།

ཁ༽ བཟང་ངན་གྱི་འགྱུར་འགྲོས་དང་། གོ་སྐབས་དམ་འཛིན།

དེ་སྔ་ནས་ངས་ཚར་འགའ་ཤས་ཞུས་པ་ལྟར། དེ་རིང་ཡང་བསྐྱར་ཞུ་འདོད་བྱུང༌། ཕྱོགས་གཅིག་ནས་བསམ་བློ་བཏང་ན་ང་ཚོར་གོ་སྐབས་བཟང་པོ་སྤོབས་པ་སྐྱེས་འོས་པ་ཡོང་གི་ཡོད་པ་རེད། ཡིན་ནའང་ད་ལྟ་ང་ཚོས་རྒྱུ་བསྒྲུབ་བཞིན་པ་ལས། འབྲས་བུ་ལོངས་སྤྱོད་པའི་དུས་སྐབས་ལ་སླེབས་མེད། ང་ཚོས་ད་དུང་གཉན་འཕྲང་གི་ལམ་མང་པོ་འགྲིམས་དགོས་པས་འགལ་རྐྱེན་གང་འདྲ་ཡོང་མིན་ཆ་མ་མཆིས་སྟབས། ཚང་མས་སྒོ་གང་ས་ནས་གཟབ་གཟབ་བྱ་རྒྱུ་ཧ་ཅང་གལ་ཆེན་པོ་འདུག གལ་ཏེ་ཕྱི་ནང་གི་རྐྱེན་བཟང་པོ་འཛོམས་པའི་དུས་སྐབས་ལོངས་སུ་སྤྱད་ནས་ནུས་པ་ཐོན་པ་ཡག་པོ་ཞིག་བྱེད་མ་ཐུབ་པར་འཐུས་ཤོར་ཕྱིན་ན། གོ་སྐབས་བཟང་པོ་བསྐྱར་དུ་ཡོང་རྒྱུ་ཁག་པོ་རེད།

དེང་སང་ང་ཚོ་སྤོབས་པ་དང༌། སྤྲོ་བ་སྐྱེ་བའི་འགྱུར་བ་ཡོང་གི་ཡོད་པ་དེའི་ཚོད་ཀྱི་ལས་འགན་ཡང་ལྕི་རུ་འགྲོ་གི་ཡོད། འཛམ་གླིང་ཕྱོགས་མང་པོ་ནས་བོད་པའི་ཐོག་རྒྱབ་སྐྱོར་བྱ་རྒྱུ་གང་འདུག་སྙམ་ནས་ང་ཚོར་དོ་སྣང་བྱེད་པའི་སྐབས་འདིར་ང་ཚོས་གོ་སྐབས་དམ་བཟུང་གིས་གོ་བསྡུར་བྱ་རྒྱུ་དང༌། ལས་དོན་དུས་ཐོག་བྱེད་མ་ཐུབ་པར་ཉིན་འགྱངས་ཞག་འཕུལ་སོང་ནས་ང་ཚོར་དོ་སྣང་བྱེད་མཁན་ཚོའི་སེམས་ནང་ཉོབ་མདངས་སླེབས་ན་ཧ་ཅང་སྐྱོན་ཆ་ཆེན་པོ་རེད། དེ་རྩིས་ང་ཚོ་ཚང་མའི་བསམ་བློའི་ནང་སེམས་ཤུགས་ཆེ་བསྐྱེད་ཀྱིས་གོ་སྐབས་ཡོད་པ་དེ་དག་སྐད་ཅིག་ཀྱང་ཆུད་ཟོས་མི་འགྲོ་བ་བྱ་རྒྱུ་ཛ་དྲག་ཆེན་པོ་དང་གལ་ཆེན་པོ་འདུག ང་རང་གིས་གཙོས། བཀའ་ཤག་དང་སྤྱི་འཐུས་ཚང་མས་དུས་ཐོག་དུས་ཐོག་སྐུལ་ལྕག་བྱ་རྒྱུ་དང༌། ནོར་བཅོས་ཡོ་བསྲང་བྱ་རྒྱུ་གང་ཡོད་འཛེམས་ཟོན་མེད་པའི་ཐོག་ནས་ཧུར་བསྐྱེད་གནང་རྒྱུ་ཤིན་ཏུ་གལ་ཆེན་པོ་འདུག

རྒྱ་ནག་ལ་འབྲེལ་བ་བྱས་པའི་གནས་ཚུལ་སྤྱི་ཡོངས་ཆ་ནས་ད་ཕན་ལོ་བཅུ་བཞིའི་རིང་ལ་འགྱུར་བ་གང་ཡང་ཕྱིན་མེད་ཀྱང་དེའི་རིང་ང་ཚོར་ཉམས་མྱོང་གང་བྱུང་ཟེར་ན། ང་ཚོས་རྒྱ་ནག་གཞུང་ལ་མེས་འཚིགས་མེར་གཏུགས་ཀྱི་ཐབས་ཤེས་བྱས་པ་གཅིག་པུས་མི་འགྲིགས་པར། ཕྱི་ནས་རྒྱ་ནག་གཞུང་ལ་འབོད་སྐུལ་གནོན་ཤུགས་ཤིག་མ་བྱུང་ན་ཡོང་ཐབས་མེད་པ་གསལ་པོ་རེད། གནས་ཚུལ་དེར་རྒྱ་མིའི་ངོས་ནས་འགལ་ཟླ་ལྟ་བུར་མཐོང་གི་ཡོད་ན་ཡང༌། དེ་འདྲ་མ་བྱེད་དཀའ་མེད་རྒྱ་མི་ཁོ་རང་ཚོས་བཟོས་པ་རེད། ད་ཕན་ང་ཚོས་ལོ་བཅུ་བཞིའི་རིང་འབྲེལ་བ་བྱས་པ་དེ་ལ་རྒྱ་མིའི་ངོས་ནས་ལྷག་བསམ་རྣམ་དག་གིས་གོ་བསྡུར་བྱས་ཏེ་བློ་འཇོག་ས་ཞིག་བྱུང་ཡོད་ན། ང་ཚོའི་ངོས་ནས་ཕྱི་ལ་སྐད་ལོག་རྒྱག་དགོས་དོན་གང་ཡང་མེད། ང་ཚོས་རྒྱ་མིས་བབས་གསེས་གོ་བསྡུར་ཇི་ལྟར་བྱས་ཀྱང་ཁ་དང་ཞལ་ཐུག་པ་ལྟ་བུས་བོད་ནང་དྲག་ཤུགས་ཀྱིས་གནོན་གཅིག་བྱས་སྟབས། ང་ཚོས་ཕྱི་ལ་སྐད་མ་རྒྱག་ཐབས་མེད་བྱུང་བ་རེད། ད་ལྟ་བར་དུ་གནས་སྟངས་དེ་འདྲ་རེད། ད་དུང་ཡང་ལམ་དེར་ཕྱིན་ན་བསམས་ནས་བསྡད་ཡོད། རྒྱལ་ལོ་དོན་གྲུབ་ཁོང་ཚོ་འཁོར་རན་བསྡད་ཡོད་པས་གནས་ཚུལ་གང་འདྲ་ཆགས་ཡོད་དམ། ང་ཚོ་ཚོགས་འདུ་མ་གྲོལ་གོང་ལ་ལས་བསྡོམས་བརྒྱབ་ནས་དེ་ལུགས་ཀྱི་བསམ་བློ་གཏོང་རྒྱུ་ཡོང་གི་རེད། ད་ལྟ་ཐག་ཆོད་པ་བཤད་རྒྱུ་མེད།

ག༽ རྒྱ་ནག་གི་འགྱུར་འགྲོས་དང་། བོད་མིའི་གྲ་སྒྲིག

གང་ལྟར་ད་ཕན་ལོ་འགའ་ཤས་ནང་འགྱུར་འགྲོས་སྤྱི་ཡོངས་ཀྱི་བསམ་བློ་བཏང་ན། དམར་པོའི་གཅིག་སྡུདེ་རིང་ལུགས་དེ་སྔ་ཕྱི་མ་གཏོགས་གནས་ཐབས་མེད་པ་ཕལ་ཆེར་ཚོད་དཔག་བྱེད་ཐུབ་པ་ཞིག་རེད། ང་ཚོ་གོ་བསྡུར་བྱེད་སྐབས་གནད་དོན་འགའ་ཤས་གསལ་བསྒྲགས་བྱེད་དགོས་པ་ཡོང་གི་རེད། འགའ་ཤས་གསལ་བསྒྲགས་བྱེད་མ་འོས་པ་ཡང་ཡོང་གི་རེད། གང་ལྟར་ནང་བསྡུར་བྱས་ནས་གནས་ཚུལ་འདི་འདྲ་ཞིག་ཆགས་ན་ང་ཚོས་བྱེད་ཕྱོགས་གང་འདྲ་ཞིག་བྱེད། གནས་ཚུལ་འདི་འདྲ་ཆགས་ན་དངོས་གནས་གནས་ཚུལ་དེ་ལ་གཞིགས་པས་ང་ཚོས་གང་ཞིག་བྱེད་པ་འགབ་གོ་བསྡུར་བྱེད་དགོས་ཀྱི་འདུག དཔེར་ན། རྒྱ་ནག་ལ་ལ་གུང་བྲན་ཏང་གི་ནང་ནས་མང་གཙོའི་སྒྱུར་བཅོས་ཀྱི་འགོ་ཚུགས་པའི་གནས་ཚུལ་འགྱུར་འགྲོས་ཕྱིན་ན། རྒྱ་ནག་གི་ཕྱི་སྒྲོམ་དང༌། ནུས་པ་ད་ལྟ་བཞིན་སྡོད་སྲིད། ཡིན་ན་ཡང་རང་དབང་ཆེ་རུ་ཕྱིན། ཉན་ཤེས་གོ་ཤེས་ཆེ་རུ་འགྲོ་མདོག་ཁ་པོ་རེད། དེ་འདྲ་བྱུང་ན་རྒྱ་ནག་ནང་ཁུལ་མི་གསོད་ཁྲག་སྦྱོར་ཡོང་གི་མ་རེད། གང་ཅིའི་གནས་ཚུལ་གཞི་ལྷིང་ཐོག་ནས་ཕྱིན་ན། སྤྱི་ཡོངས་ཆ་ནས་བཤད་ན་དེ་ཡག་པོ་རེད། གལ་ཏེ་དེ་འདྲ་ཞིག་ལ་ཕྱིན་ན། ང་ཚོས་ད་ལྟའི་ཐབས་ཤེས་བྱེད་ཕྱོགས་འདི་ག་མུ་མཐུད་འགྲོ་རྒྱུ་ཆག་མི་ཡོང་ངམ། ཡང་ན་དེ་མིན་ཐབས་ཤེས་གསར་པ་གང་ཞིག་བྱེད་རྒྱུ་འདུག་གམ།

ཡང་རྒྱ་ནག་གུང་བྲན་གྱིས་དབང་ཆ་མུ་མཐུད་མཁྲེགས་བཟུང་བྱེད་པ་དེར་རང་དབང་རྩོད་ལེན་བྱེད་མཁན་ཤེས་ཡོན་ཅན་དང༌། དེ་བཞིན་སློབ་ཕྲུག་ཚོས་ངོ་རྒོལ་ཡོད་དང་ཡོད་བཞིན་པའི་ཐོག དམག་མིའི་ནང་ནས་ཀྱང་མང་གཙོ་རང་དབང་གི་ཐོག་ལ་ཤ་ཚ་དང༌། གདུང་སེམས་བྱེད་མཁན་ཡོད་པའི་གནས་ཚུལ་ལོ་གཉིས་ཙམ་གོང་ནས་གོ་ཐོས་བྱུང༌། ཨ་རིར་རྒྱ་ནག་ནས་བྲོས་བྱོལ་ཡོང་བའི་མི་མགོ་འཚོས་ངེས་ཤིག་གིས་ང་ལ་དེ་འདྲ་བཤད་བྱུང༌། བར་ལམ་ས་ཁུལ་ཁག་གི་དམག་མིའི་འགོ་བྱེད་ཚོ་ཕན་ཚུན་བརྗེ་ལེན་ཡར་དཀྲུག་མར་དཀྲུག་མང་པོ་བྱས་པ་དང༌། བར་ལམ་དམག་སྒར་ཁག་ནང་ཞི་ལྷིང་མེད་པའི་གནས་ཚུལ་ཐོན་པར་གཞིགས་ན། ཕལ་ཆེར་ར་འཕྲོད་མཁན་ལྟ་བུ་ཞིག་འདུག

གལ་ཏེ་དམར་ཤོག་གིས་དབང་ཆ་མཁྲེགས་བཟུང་བྱེད་པ་དེ་ལ་རང་དབང་མང་གཙོའི་ལས་འགུལ་བྱེད་མཁན་ཚོས་ངོ་རྒོལ་གྱི་རྣམ་པ་ཐོན། དེ་ལ་དམག་མིའི་རྒྱབ་སྐྱོར་ཐོག་ནས་ཟིང་ཆ་ལངས་ན། ང་ཚོའི་བྱེད་ཕྱོགས་གང་འདུག དེ་ལ་སོགས་པའི་གནས་ཚུལ་འགྱུར་བ་འདྲ་མིན་སྣ་ཚོགས་ཡོང་སྲིད་པ་རེད། དེ་འདྲའི་འགྱུར་བ་སོ་སོར་ང་ཚོའི་ངོས་ནས་བྱེད་ཕྱོགས་གང་ཡོད་ད་ལྟ་ནས་བསམ་བློ་བཏང་སྟེ་གོ་བསྡུར་ཞིབ་ཆ་བྱེད་དགོས། གལ་སྲིད་དེ་འདྲའི་འགྱུར་བ་མ་ཕྱིན་ན་ཡང་གོ་བསྡུར་བྱས་པར་སྐྱོན་གང་ཡང་མེད། ང་ཚོས་གོ་བསྡུར་མ་བྱས་ཚེ་གློ་བུར་ལ་གནས་ཚུལ་གསར་པ་ཞིག་ཐོན་ན། བྱེད་ཚོད་མ་ཐིག་པའི་སྐྱོན་ལྷགས་ཉེན་ཡོད། ཕྱོགས་གཅིག་ནས་བསམ་བློ་བཏང་ན་རྨི་ལམ་གྱི་སྐད་ཆ་ལྟ་བུ་ཞིག་ཡིན་ཀྱང༌། ལས་འགན་ཡོད་མཁན་ཚོས་དོགས་སློང་དོགས་གཅོད་གོ་བསྡུར་ཇི་ཙམ་མང་བ་བྱུང་བ་དེ་ཙམ་གྱིས་བསམ་བློའི་ནང་གསལ་པོ་དང༌། ཚོད་ཐིག་པོ། གུང་འགྲིགས་པོ་ཡོང་རྒྱུ་ཡིན་སྟབས། གོ་བསྡུར་བྱེད་དགོས་ཀྱི་འདུག

ང༽ ཕྱི་འབྲེལ་རྒྱ་བསྐྱེད་དང་། ཐའེ་བོད་ཀྱི་འབྲེལ་གསར།

དེ་བཞིན་ང་ཚོར་ཕྱི་ལ་འབྲེལ་བ་གང་འཚམ་ཡོད་པ་དང༌། དེ་བཞིན་འབྲེལ་ཡོད་ལས་ཁུངས་ཚོའི་ཐོག་ནས་ཀྱང་འབྲེལ་བ་ཡོང་གི་ཡོད། བཀའ་བློན་དང༌། ཚོགས་གཙོ། སྤྱི་འཐུས། དེ་བཞིན་གཞོན་ནུ་ཚོགས་པ་དང༌། བུད་མེད་ཚོགས་པ་དེ་ཚོའི་ཐོག་ནས་ཀྱང་འབྲེལ་བ་ཡོང་གི་ཡོད་པ་རེད། ད་ལྟ་འབྲེལ་བ་ཡོད་པ་དེ་དག་རྒྱ་བསྐྱེད་བྱེད་དགོས་ཀྱི་འདུག ད་དུང་ང་ཚོའི་སྤྱི་འཐུས་གྲོས་ཚོགས་ཀྱི་ཐོག་ནས་འབྲེལ་བ་བྱེད་ཐུབ་ན། ང་ཚོ་བོད་མི་བཙན་བྱོལ་བར་གྲོས་ཚོགས་ཤིག་ཡོད་པ་དང༌། དེ་ཡང་མང་གཙོའི་མཚན་ཉིད་ཚང་བ་ཞིག་ཡོད་པའི་རྣམ་འགྱུར་ཐོན་པ་སོགས་ཀྱི་དགེ་མཚན་ཞིག་མེད་དམ་སྙམ། ཡང་ང་ཚོའི་གྲོས་ཚོགས་འཛམ་གླིང་ཐོག་མིང་གྲགས་ཆེ་རུ་གཏོང་དགོས་ཟེར་བ་མིན་ཡང༌། དེ་ལ་གནད་འགག་ཅིག་མེད་དམ་བསམ་པ་འདུག དེར་བརྟེན་ང་ཚོས་ཕྱི་ལ་འབྲེལ་བ་བྱེད་རྒྱུར་ཤུགས་གནོན་རྒྱག་རྒྱུ་གང་འདུག་གམ།

བར་ལམ་ཐའེ་ཝན་ལ་འབྲེལ་བ་བྱེད་ཕྱོགས་འགྱུར་བ་ཕྱིན་པ་རེད། ད་ལྟའི་གནས་བབས་ལ་བལྟས་ན། ཐའེ་ཝན་རང་གི་ནང་ལ་རང་དབང་ཤུགས་ཆེ་རུ་འགྲོ་གི་ཡོད། བར་སྐབས་དམར་པོའི་རྒྱལ་ཁབ་མང་པོ་ཞིག་ལ་འགྱུར་བ་ཕྱིན་པ་དང༌། འཛམ་གླིང་སྤྱི་ཡོངས་ཀྱི་འགྱུར་བའི་གནས་ཚུལ་གྱི་འོག་ནས་ཐའེ་ཝན་སྤོབས་པ་ཆེ་རུ་ཕྱིན་པ་དང་ཆབས་ཅིག་མང་གཙོའི་རང་བཞིན་ཤུགས་ཆེ་རུ་དང༌། ལས་ཀ་ཕྱི་གསལ་ནང་གསལ་དྲང་བདེན་གྱི་ཐོག་ལ་གང་འཚམ་འགྲོ་གི་ཡོད་པ་དེ་ནི་ང་ཚོའི་མཐུན་པའི་རྐྱེན་ཡིན་པ་རེད། མཐུན་པའི་རྐྱེན་དེའི་འོག་ནས་བར་ལམ་ང་ཚོ་དང་ཐའེ་ཝན་དབར་འབྲེལ་བ་གསར་པ་ཞིག་སླེབས་ཡོད། མ་གཞི་ད་ལྟ་གནས་ཚུལ་འགོ་ཚུགས་པ་ཙམ་རེད།

ད་ལྟ་ཟླ་ཤས་ཀྱི་གནས་ཚུལ་ལ་བལྟས་ན། ང་ཚོས་རྣམ་དཔྱོད་ཟབ་མོའི་ཐོག་ནས་ཐབས་ཤེས་འབྲེལ་བ་ཡག་པོ་ཞིག་བྱེད་ཐུབ་ན་ཐའེ་ཝན་གྱི་འགྱུར་བ་དེས་གཅིག་བྱས་ན་ང་ཚོར་ཁེ་ཕན་ཡོད་པ་ཞིག་དང་། ཐའེ་ཝན་ལའང་དགེ་མཚན་ཡོང་སྲིད་པ་རེད། དཔེར་ན། བོད་པར་འཛམ་གླིང་ཐོག་ནས་མཐོང་ཚུལ་ཡག་པོ་ཡོད་པའི་རྐྱེན་གྱིས་བོད་པ་དང་ཉེ་པོ་བྱུང་ན། ཐའེ་ཝན་ལའང་ཕན་ཐོགས་ཡོང་གི་ཡོད་པའི་བསམ་ཚུལ་ཡོད་ས་རེད། དཔག་ཚོད་ང་ཚོས་ཁོང་ཚོར་ཕན་ཐོགས་ཡོད་པའི་མཐོང་ཚུལ་ཡོད་པ་དེ་གནས་ཚུལ་བཟང་པོ་ཞིག་རེད། དེ་འདྲའི་སྐབས་འགལ་རྐྱེན་དེ་འདྲ་ཕྲན་བུ་ཡོང་སྲིད་ཀྱང༌། ཆེ་ས་ནས་ཐབས་ལམ་ཡག་པོ་ཞིག་རྙེད་ཐུབ་ན། ཆུང་ཙག་རིགས་ལ་ཐབས་མཁས་པོའི་ཐོག་ནས་ཕྱིན་ན་ལེགས་པ་མེད་དམ་བསམ་པ་འདུག ད་ལྟའི་གོ་སྐབས་འདི་བཟུང་ནས་ལོ་གཅིག་གཉིས་ཕྱིན་མཚམས་གྲུབ་འབྲས་བཟང་པོ་ཡོང་གི་མི་འདུག་ན། གནས་ཚུལ་ཐ་དད་རེད། ད་ལྟའི་གོ་སྐབས་ཡོད་པ་འདི་དག་རྣམ་དཔྱོད་ལྡན་པའི་ཐོག་ནས་བཟུང་སྟེ་ཐབས་ལམ་ཞིག་བཙལ་ཐུབ་ན་བསམ་པ་ངའི་བསམ་ཚུལ་དེ་ཡིན། ཞིབ་ཕྲ་གོ་བསྡུར་བྱ་རྒྱུ་ཡོང་གི་རེད།

ཅ༽ གཞིས་བྱེས་ཀྱི་འཐུས་ཤོར་དང་། བཟང་སྤྱོད་ཉམས་བརླག

ཚོགས་པ་སོ་སོར་ངས་བོད་ཕྱི་ནང་འབྲེལ་བ་ཡོང་སྟངས་སྐོར་སྔ་རྗེས་བརྗོད་རྒྱུ་བྱུང༌། བོད་ཕྱི་ནང་འགྲོ་འོང་བྱུང་རྗེས་ཕར་འགྲོ་མཁན་མང་པོ་ཞིག་གིས་སོ་སོའི་ཁོར་ཡུག་ཆུང་ཆུང་ཞིག་གི་གནས་ཚུལ་མ་གཏོགས། བོད་སྤྱི་པའི་དོན་དག་དང་འབྲེལ་བའི་འགྲེལ་བཤད་རྒྱག་ཐུབ་མཁན་ཧ་ཅང་ཉུང་ཉུང་ཡིན་འདུག དེའི་ཐོག་འཐུས་ཤོར་འགྲོ་གི་མེད་དམ་བསམ་པ་འདུག ཁ་ས་བོད་ལ་འགྲོ་མཁན་ཞིག་ཐུག་བྱུང་བ་དེས་བོད་ནང་འདི་ཁུལ་གྱི་གནས་ཚུལ་འགྲེལ་བཤད་གང་ཐུབ་བརྒྱབ་པ་ཡིན། བོད་ནང་སྡོད་མཁན་ཚོས་འདི་ཁུལ་ཡོང་མཁན་མང་པོ་འདུག་ཀྱང་འགྲེལ་བཤད་དེ་འདྲ་རྒྱག་མཁན་མ་བྱུང་ཞེས་ཤོད་ཀྱི་འདུག་ཅེས་བཤད་བྱུང༌། འདིར་ཡོད་ཆོལ་ཁ་གསུམ་དང༌། ཚོགས་པ་གཞན་དག་ཚང་མས་སྤྱི་དོན་ལ་སེམས་ཁུར་ལེན་དགོས། དཔེར་ན། བར་ལམ་ང་ཚོའི་ཡིག་ཆ་གསར་པ་དེ་འདྲ་ཐོན་ཡོད་པ་ཚོར་མང་ཚོགས་ནས་དོ་སྣང་ཆེ་ཙམ་བྱས་ཏེ་མགོ་འཚོས་མཁན་གྱི་མི་གཅིག་བོད་ནང་སླེབས་ཐུབ་ན་ཤུགས་མ་ཐུབ་ཀྱིས་ཤུགས་རྐྱེན་ཞིག་ཐེབས་ཀྱི་རེད། དོ་སྣང་མ་བྱས་པར་བསྡད་ན་གོ་སྐབས་ཡོད་པ་དེ་ཆུད་ཟོས་ཕྱིན་པ་རེད། དེ་སྐོར་ཐབས་ཤེས་བྱ་རྒྱུ་གང་འདུག་གམ། མང་ཚོགས་ནས་བོད་སྤྱི་དོན་ཐོག་དོ་སྣང་བྱས་ཏེ་མདོར་ན་རྨི་ལམ་ཚུན་ཆད་གཏོང་ཐུབ་པ་ཞིག་དགོས་ཀྱི་འདུག དེ་འདྲ་མེད་ན་འཕྲལ་སེལ་སློབ་གསོ་ཞིག་བརྒྱབ་ནའང་སེམས་ནང་འཇགས་མི་ཐུབ་པའི་འཐུས་ཤོར་ཡོང་གི་འདུག

བོད་ནང་ཤེས་ཡོན་དང༌། འཕྲོད་བསྟེན་ཐོག་ང་ཚོ་ཕྱི་ལ་ཡོད་པ་ཚོས་རྒྱབ་སྐྱོར་ཐབས་ཤེས་བྱེད་རྒྱུ་གང་འདུག་གམ། མ་གཞི་བསམ་བློའི་ཐོག་ནས་འབྲེལ་བ་ཧ་ལས་པ་ཞིག་ཡོད་པ་ལྟར། ད་དུང་སྤྱི་སྒེར་རིམ་པ་མང་པོ་ཞིག་གི་ཐོག་ནས་འབྲེལ་བའི་ནུས་པ་ཤུགས་ཆེ་རུ་གཏོང་རྒྱུ་གལ་ཆེན་པོ་འདུག བོད་པའི་སྤྱི་ཚོགས་ནང་ཡ་རབས་སྤྱོད་བཟང་གི་གོམས་གཤིས་དེ་དག་དེང་སང་ཉམས་གུད་འགྲོ་གི་འདུག་ཅེས་ཤོད་མཁན་འགའ་ཤས་ཡོང་གི་འདུག དེ་ང་ཚོའི་སྲོག་རྩ་ལྟ་བུ་ཞིག་རེད། ང་ཚོ་བོད་པ་ལ་ནང་པའི་ཆོས། དེའི་ནང་ཚན་ནས་ཐེག་པ་ཆེན་པོའི་ཆོས། གཞན་ཕན་བྱང་ཆུབ་ཀྱི་སེམས་ཞེས་པའི་བསླབ་བྱ་བཟང་པོ་དེའི་ཤུགས་རྐྱེན་དང་མིག་ལྟོས་སྤྱི་ཚོགས་ནང་རང་བཞིན་གྱིས་འཇགས་ནས་ཡོད་པའི་ཐུགས་རྗེས་བོད་པ་རྣམས་རྒྱ་གར་དང༌། རྒྱ་མི་སུ་དང་བསྡུར་ཡང་སེམས་རྒྱུད་བཟང་བ་དང༌། ངང་རྒྱུད་རིང་བ། མི་གཤིས་འཇམ་པ་ཞིག་ཡོད་པ་རེད། དེ་ཤེས་ཡོན་གཅིག་པུའི་ཐོག་ནས་བྱུང་བ་མིན་པར་ཉིན་ཞག་ཕྲུགས་གཅིག་གི་བསམ་བློ་གཏོང་སྟངས་དང༌། མི་ཚེ་སྐྱེལ་སྟངས། མདོར་ན་སྒོ་གསུམ་ཡ་རབས་སྤྱོད་བཟང་གི་ཐོག་ནས་ཡོང་གི་ཡོད་པ་རེད། དེ་འཐུས་ཤོར་ཕྱིན་ན་ཤིན་ཏུ་ཕངས་པོ་ཡིན།

དཔེར་ན། ངས་བོད་རང་དབང་བྱུང་མཚམས་ཞི་བདེའི་བསྟི་གནས་མིས་སྨོན་རང་སྐྱིད་ཅིག་ཡོང་ཐབས་བྱེད་ཀྱི་ཡོད། དེ་འདྲ་བྱུང་ན་འཛམ་གླིང་སྤྱིའི་གུང་གསེང་གཏོང་ཡུལ་ཞིག་ཡོང་གི་རེད། གྲོང་ཁྱེར་ཆེན་པོའི་ནང་སྡོད་མཁན། བྲེལ་བས་ལུས་ལ་ངལ་དུབ་དང༌། སེམས་ནང་དངངས་སྐྲག་དང༌། སེམས་ཁྲལ་སྣ་ཚོགས་ཡོད་མཁན་ཚོ་བདུན་ཕྲག་འགའ་ཤས་བོད་ཀྱི་ས་ཆ་དང༌། མཁའ་རླུང་གཙང་མ་དེའི་ནང་གུང་གསེང་དུ་ཡོང་ན། བོད་པའི་རང་གཤིས་ཡ་རབས་སྤྱོད་བཟང་གི་ཐོག་ནས་ཁྱེད་ཚོའི་སེམས་ལ་ཞི་བདེ་སྤྲོད་ཐུབ་ཀྱི་རེད་ཅེས་ངས་ཕྱི་རྒྱལ་བར་ཤོད་ཀྱི་ཡོད།

ཡང་དམིགས་བསལ་དོ་སྣང་ཡོད་མཁན་རིགས་ལ་དེང་སང་འཛམ་གླིང་ནང་གཟུགས་པོའི་འཕྲོད་བསྟེན་ཆེད། ཡོ་གའི་ཉམས་ལེན་གྱི་མིག་ལྟོས་ཡོད་པ་དེ་འདྲའི་གོ་སྐབས་ཀྱང་ཡོང་གི་རེད། དེ་ཚོས་བོད་མི་ས་ཡ་དྲུག་གི་ཁེ་ཕན་གཅིག་པུ་མིན་པར། འཛམ་གླིང་སྤྱི་ལ་བསམ་བློའི་ཞི་བདེ་དང༌། ལུས་པོའི་འཕྲོད་བསྟེན་ཐོག་ལ་ཕན་ཐོགས་ཡོང་རྒྱུའི་ནུས་པ་དང་ཆ་རྐྱེན་ང་ཚོར་ཡོད་པ་རེད། བོད་ནང་ལ་སངས་རྒྱས་ཀྱི་ཆོས་དང་འབྲེལ་བའི་ཡ་རབས་སྤྱོད་བཟང་གི་རིག་གཞུང་འདི་དག་གིས་མདོར་ན་སྲོག་ཆགས་གྲོག་སྦུར་ཚུན་ཆད་ལའང་ཕན་གྱི་ཡོད། ཧི་མ་ལ་ཡའི་ས་ཁུལ་རྣམས་དང༌། དེ་བཞིན་སོག་པོ་ཕྱི་ནང་དང༌། རྒྱ་མི་རང་གི་ནང་ལའང་ཕན་ཐོགས་ཆེན་པོ་ཡོང་རྒྱུ་ཡིན་པ་རྒྱུན་དུ་དྲན་གྱི་ཡོད་ན་ཡང༌། བོད་པ་སྤྱི་ཡོངས་ཀྱི་ནང་ལ་ང་ཚོའི་ཡ་རབས་བཟང་སྤྱོད་ཀྱི་གོམས་གཤིས་སྔར་ཡོད་རིམ་པས་ཉམས་བརླག་ཕྱིན་ན། ད་ལྟ་བར་དུ་དཀའ་ལས་བརྒྱབ་པ་དེ་གང་ཞིག་ཆགས་སོང་བསམ་པའི་སེམས་ནང་དངངས་སྐྲག་ཡོང་གི་འདུག

ཉེ་བའི་ཆར་བོད་ནས་ཡོང་མཁན་རྣམས་ལྷག་བསམ་དང༌། མི་རིགས་ཀྱི་ཞེན་ཁོག་ཧ་ལས་པ་ཡོད་ཀྱང༌། རྒྱ་མིའི་མིག་ལྟོས་འགོས་པའམ། སྤྱི་ཚོགས་ཀྱི་གནས་སྟངས་ཛ་དྲག་གི་འོག་བསྡད་པའི་ཤུགས་རྐྱེན་གང་ལྟར། བོད་མིའི་བཟང་པོའི་རང་གཤིས་ཉམས་ཞན་དུ་ཕྱིན་པའི་ལག་རྗེས་ལ། རེ་ཟུང་གིས་ཕྲན་བུའི་འགྲིགས་མ་འགྲིགས་ལ་ལམ་སེང་གྲི་རྒྱག་རེས་བྱེད་མཁན་འགའ་ཤས་བྱུང་བ་རེད། བོད་ནས་ཡོང་མཁན་འགའ་ཤས་ཀྱིས་ད་ལྟ་རྒྱ་མིས་མནན་ནས་བསྡད་པ་ལས། རང་དབང་བྱུང་བའི་མཚམས་སུ་ནང་འཁྲུག་གསོད་རེས་བྱས་ཏེ་བསྡད་མི་ཡོང་ངམ་ཞེས་སེམས་ཁྲལ་བྱས་ནས་ཤོད་ཀྱི་འདུག ངས་དེ་འདྲ་ཡོང་གི་མ་རེད་ཅེས་ཤོད་ཀྱི་ཡོད་ཀྱང༌། བར་ལམ་གྱི་གནས་ཚུལ་ལ་བལྟ་དུས། ང་རང་ཡང་བློ་དོགས་སྐྱེ་དགོས་པ་བྱུང༌།

ང་ཚོའི་འཐབ་རྩོད་འདི་མི་རིགས་གཞན་གྱི་འཐབ་རྩོད་དང་འདྲ་གི་མེད་ཅེས་ཁའི་རྩེ་མོ་ལ་འཁྱེར་ནས་ཤོད་པའི་རྨང་གཞི་ནི། ང་ཚོས་འཚེ་བ་མེད་པ་དང༌། བྱམས་བརྩེས་ཀུན་ནས་བླངས་ཏེ་རང་དབང་སྒྲུབ་ཀྱི་ཡོད་པ་རང་གཞན་གཉིས་ཕན་གྱི་བྱ་བ་འདི་ཡིན། དེ་ཡོང་དང་མ་ཡོང་བོད་པའི་རང་གཤིས་ཡ་རབས་སྤྱོད་བཟང་ཟེར་བ་དེར་ཐུག་ཡོད། སྤྱིར་བཏང་རང་གཞན་ཚང་མ་ཉོན་མོངས་དུག་གསུམ་གྱི་གཞན་དབང་ཅན་ཡིན་ན་ཡང༌། ཆེས་རགས་པའི་དུག་གསུམ་གྱི་གཞན་དབང་དུ་གྱུར་པ་ཞིག་ཆགས་པ་ཡིན་ན་ང་ཚོར་རང་དབང་བྱུང་རུང་ཧ་ལས་རྒྱུ་དང༌། ངོ་མཚར་ཆེ་རྒྱུ་མེད་བསམ་གྱི་འདུག དེར་འཐུས་ཤོར་འགྲོ་གི་འདུག་དང་མི་འདུག འཐུས་ཤོར་འགྲོ་གི་འདུག་ན། འཐུས་ཤོར་དེ་ཕྱོགས་གང་འདྲ་ཞིག་གི་ཐོག་ནས་འགྲོ་གི་འདུག་ཞིབ་འཇུག་བྱེད་དགོས།

སྔོན་མ་ནས་བླ་མ་ཚོས་སྤྱི་ཚོགས་ཐོག་གསུང་ཆོས་གནང་རྒྱུའི་འབད་བརྩོན་བྱས་ཡོད་ཀྱང༌། དེ་གཅིག་པུས་འདང་གི་ཡོད་བཟོ་མི་འདུག སློབ་གྲྭའི་ནང་ཕྲུ་གུ་ཚོ་ཆུང་ཆུང་སྐབས་ནས་ཡ་རབས་ཀྱི་གོམས་གཤིས་འཇགས་པ་ཞིག་དགོས་ཀྱི་ཡོད་ལ། དགེ་རྒན་ཚོས་ཀྱང་སློབ་ཚན་འཁྲིད་པ་ཙམ་མ་ཡིན་པར། སྒོ་གསུམ་གྱི་སྤྱོད་ལམ་ཐོག་ནས་ཕྲུ་གུའི་བསམ་བློའི་ནང་ཡ་རབས་སྤྱོད་བཟང་འཇགས་ཐབས་བྱེད་དགོས་པ་ལས། ཚིག་སྐམ་པོའི་ངོ་སྤྲོད་ཙམ་གྱིས་ཡོང་ཐབས་མེད། དེ་ཚོའི་སྐོར་ཛ་དྲག་གལ་ཆེར་བརྩིས་ཏེ་འབྲེལ་ཡོད་རྣམས་ནས་གོ་བསྡུར་བསམ་གཞིགས་བྱ་རྒྱུ་གལ་ཆེན་པོ་འདུག ང་ཚོའི་སྤྱི་ཚོགས་འདི་སྤྱི་ཚོགས་གཞན་དག་དང་འདྲ་བར་མ་རབས་ཀྱི་འཚོ་བས་འཚོ་བ་ཞིག་བྱུང་ན་ང་ཚོའི་དགོས་དོན་གཏོར་བ་རེད། ང་ཚོས་ད་ལྟ་ནས་དོ་སྣང་བྱེད་དགོས་པ་ལས། མངོན་གསལ་དོད་པོའི་འཐུས་ཤོར་ཕྱིན་ཚར་ན་ཕྱིས་དྲགས་པ་རེད། རི་ལུག་པ་ཐག་པས་མ་འདུམ་པའི་དཔེ་ལྟ་བུ་ཆགས་ན་སྐྱོན་ཆེན་པོ་རེད། དེ་སྐོར་ངས་རྟག་ཏུ་སྐད་རྒྱག་གི་ཡོད།

ཆ༽ ཛ་དྲག་གི་གནས་སྟངས་དང་། རབ་བྱུང་སྡོམ་གཙང་།

ང་ཚོའི་བོད་སྤྱིའི་གནས་ཚུལ་འདི་བོད་ཆགས་འཇིག་ལ་ཐུག་པའི་གནས་ཚུལ་རེད་ཅེས་ངས་བཤད་བཞིན་པ་འདི་ཧམ་རྫུན་མིན་པའི་དངོས་ཡོད་གནས་ཚུལ་རེད། ངས་འཛམ་གླིང་ནང་འབོད་སྐུལ་དེ་ལྟར་བྱས་པ་བཞིན། ང་ཚོ་བོད་མི་ནང་ཁུལ་ནས་ཀྱང་བོད་ཀྱི་གནས་ཚུལ་ཛ་དྲག་ཡོད་པ་འདིར་སེམས་ཁུར་བླངས་ཏེ་ལས་འགུལ་གང་ཐུབ་བྱེད་དགོས་ཀྱི་འདུག དེ་མིན་རྒྱ་གར་ནང་བོད་མི་བཙན་བྱོལ་བ་ཚོས་ལས་འགུལ་གསར་པ་གང་ཡང་བྱེད་ཀྱི་མི་འདུག་པས། ཏཱ་ལའི་བླ་མས་ཧམ་རྫུན་ཤོད་ཀྱི་མེད་དམ་བསམ་པ་དྲན་སྲིད། བོད་ནང་ཛ་དྲག་གི་གནས་ཚུལ་དངོས་ཡོད་རྣམས་བོད་མི་བཙན་བྱོལ་བ་ཚང་མས་རྟོགས་པའི་ཐོག་ནས་བསམ་བློའི་ནང་དངངས་སྐྲག་དང༌། སེམས་ཁུར་བསྐྱེད་ནས་ཐབས་ཤེས་ལས་འགུལ་བྱེད་རྒྱུ་འདི་གནད་དོན་གཅིག་ཆགས་ཀྱི་མེད་དམ་བསམ་པ་དྲན་སོང༌།

དེང་སང་བོད་ནས་གྲྭ་བཙུན་མང་པོ་ཞིག་རྒྱ་གར་དུ་ཡོང་གི་ཡོད། དེ་དག་གི་ཁྲོད་ནས་ཕལ་ཆེ་བ་བོད་ནང་དམིགས་བསལ་གྱི་གནས་ཚུལ་ཆགས་ཏེ་རྒྱ་མིས་བཙོན་ལ་བཅུག་པའམ། རྒྱ་མིས་ནག་ཐིག་བཀོད་དེ་ལས་ཀ་ནས་ཕུད་པ་སོགས་ཉེན་ཁ་ཡོད་པ་དེ་རིགས་རེད། ཁོང་ཚོར་ང་ཚོས་དགའ་བསུ་ཞུ་འོས་པ་རེད། ཡང་དེ་མིན་འགའ་ཤས་རྒྱ་གར་ནང་དཔེ་ཆ་བལྟས་ནས་ནམ་འཕང་གཅོད་ཐུབ་པ་ཡང་མ་བྱུང༌། བོད་ནང་གྲོང་གསེབ་ཁུལ་འགའ་ཤས་ལ་བུད་མེད་མང་བ་དང༌། སྐྱེས་པ་ཉུང་བ་ཆགས། གྲོང་སྡེ་འགའ་ཤས་སྟོང་འགྲོ་མཁན་དེ་འདྲ་རེ་ཟུང་ཡོད་བཟོ་འདུག་པས་དེ་རིགས་ཉེན་ཁ་རེད། བོད་ནང་མི་གཅིག་ཡིན་ཀྱང་སོ་སོའི་ས་ཆ་ཟིན་ནས་སྡོད་རྒྱུ་གལ་ཆེན་པོ་ཡིན།

སྤྱིར་བཏང་ཆོས་བྱེད་པ་ལ་སེར་སྐྱ་ཕོ་མོའི་དབྱེ་བ་མེད་ན་ཡང༌། སེར་མོ་བ་སྡོམ་གཙང་ཡིན་ན་ཆོས་ཀྱི་ཉམས་ལེན་རླབས་ཆེ་བའི་དགོས་པ་ཡོད་སྟབས། སྟོན་པ་བཅོམ་ལྡན་འདས་ཉིད་ཀྱང་ཁྱིམ་སྤངས་ཏེ་རབ་ཏུ་བྱུང་བར་མཛད་པ་རེད། དེ་ནི་རླབས་ཆེན་ཡང་དག་པ་རེད། ཡིན་ནའང་སྤུས་མ་དག་པ་མང་པོ་བྱུང་ན་དེས་སྟོན་པའི་ཞབས་འདེགས་དང༌། སྟོན་པའི་ཞབས་འདྲེན་གང་ལ་འགྲོ་བསམ་བློ་གཏོང་དགོས་པ་ཞིག་རེད། དེ་སྐོར་ངས་བོད་པའི་སྤྱི་ཚོགས་ནང་དགེ་སྐྱོན་ཤོད་ཀྱི་ཡོད་པ་དེ་ལ་འགའ་ཤས་ཀྱིས་༸རྒྱལ་བ་རིན་པོ་ཆེས་དེ་འདྲ་རང་གསུང་རྒྱུ་ཨེ་ཡོད་ཞེས་བསམ་འཆར་ཡོང་གི་འདུག དེ་ཚོའི་གྲས་ལ་ང་ཚོའི་སྤྱི་ཚོགས་ནས་དོ་སྣང་བྱེད་དགོས་ཀྱི་འདུག ང་ཚོ་སྣང་བ་དག་ནས་ཕྱིན་ཏེ་ནམ་ཞིག་སྐྱོན་ཆེན་པོ་ལྷགས་ན་མི་འགྲིགས་པས་གནད་འགག་ཞིག་མེད་དམ་སྙམ་པ་དྲན་གྱི་འདུག ང་ཚོ་བཙན་བྱོལ་བའི་ནང་གྲྭ་པ་བསླབ་པ་རྒན་པ་ཚོའི་ནང་ཐར་པ་དོན་གཉེར་བྱེད་མཁན་རིགས་གཅིག་ཡོད་ན་མ་གཏོགས། གཞོན་པ་ཚོའི་ནང་ལ་མང་པོ་ཡོང་གི་ཨེ་ཡོད་བསམ་པ་འདུག ཕྲུ་གུ་དགོན་པར་བཅུག་བཞག་ན་འཕྲལ་སེལ་ལྟོ་གོས་འགྲིགས་པ་དང༌། ཤེས་ཡོན་ཕྲན་བུ་འཇགས་འགྲོ་གི་རེད་བསམ་པ་དེ་འདྲ་ཡོང་གི་མེད་དམ། དེ་ཚོའི་གྲས་སློབ་གྲྭར་ཞུགས་པ་ལེགས། ང་ཚོར་སློབ་གྲྭའི་མཐུན་རྐྱེན་རྒྱ་གར་གཞུང་གི་བོད་སློབ་འཛིན་སྐྱོང་ཚོགས་པ་དང༌། ཤེས་རིགས་ལས་ཁུངས། བོད་ཁྱིམ་བཅས་ནས་ཐབས་ཤེས་གང་ཡོང་བྱེད་ཀྱི་ཡོད་པ་དང༌། སྒེར་པ་རེ་ཟུང་ནས་ཀྱང་དོ་སྣང་བྱེད་བཞིན་ཡོད་པ་རེད། དེ་འདྲའི་ནང་སློབ་སྦྱོང་བྱ་རྒྱུར་ཤུགས་རྒྱག་ཐུབ་ན་ལེགས།

ང་ཚོ་ལྔ་དྲུག་ནས་བོད་ནང་གཞུང་འབྲེལ་གྱི་མཛད་སྒོས་གྲོད་པ་རྒྱག་བསྡད་ཡོད། དེང་སང་མི་ཐུག་འཕྲད་སྐབས་ལ་ཤོད་དགོས་པ་དེ་ཁ་གསལ་གཏིང་གསལ་བྱས་ཏེ་ཤོད་ཀྱི་ཡོད། འདྲ་ཆགས་པོ་བྱས་ན་དུས་ཚོད་ཆུད་ཟོས་རེད། དེ་ནི་རང་གིས་རང་ལ་མགོ་སྐོར་གཏོང་མཁན་ལྟ་བུ་ཞིག་ལས་ཡག་པོ་མཐོང་གི་མི་འདུག ངས་གྲོས་ཚོགས་ཐོག་ལ་གང་ས་གང་ནས་ཆ་བསྡུ་ཡ་བསྡུ་བྱས་ཏེ་ཞུས་པ་ལྟ་བུ་ཆགས་ཡོད་ན་དགོངས་དག་ཞུ་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༥ ཚེས་ ༣༠ ཉིན་དཔལ་འབྱོར་བཀའ་བློན་དང་། སྡེ་ཚན་ཁག་གི་འགན་འཛིན་རྣམས་ལ་སྩལ་བའི་བཀའ་སློབ།

ཀ༽ དཔལ་འབྱོར་གྱི་གལ་གནད་དང་། བཙན་བཟུང་གི་དཀའ་རྙོག

ཚང་མར་བཀྲ་ཤིས་བདེ་ལེགས་ཡོད། བར་ལམ་དཔལ་འབྱོར་གྱི་སྡེ་ཚན་ཁག་ནས་ང་རང་ཚོའི་མ་རྩར་གཞིགས་པའི་ཐབས་ཤེས་ཡག་ཐག་ཆོད་ཟེར་དགོས། སྔོན་མ་དྲུག་ཅུ་རེ་གྲངས་དང༌། དེ་ཚོའི་སྐབས་ལ་ལྕགས་མདོང་བཟོ་གྲྭ་དང༌། ཤོག་བུའི་བཟོ་གྲྭ་བཙུགས་ཏེ་དཔལ་འབྱོར་འདུ་འགོད་ཀྱི་ལས་ཀ་བྱས་པ་རྣམས་གྲ་མ་འགྲིགས་དོན་ཏེ་འཐུས་སྒོ་ཚང་བ་བྱུང་མེད། དེང་སང་ལས་ཀ་ཙག་ཙིག་དེ་འདྲའི་ཐོག་ནས་ཁེ་འབབ་གང་ལ་གང་འཚམ་བཟོ་ཐུབ་ཀྱི་ཡོད། གཙོ་བོ་ཁྱེད་རང་ཚོ་ལས་ཀ་བྱེད་མཁན་ཚོས་ས་གནས་ས་ཐོག་ལ་ཚང་མས་སེམས་ཁུར་བླངས། ངལ་བ་ཁྱད་བསད་ཀྱི་ཐོག་ནས་དཀའ་ལས་བརྒྱབ་པའི་ཐོག་ནས་བྱུང་བ་ཡིན་པས། ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན། ཁྱེད་རང་ཚོ་བརྒྱུད་དེ་ས་གནས་སོ་སོར་དངོས་སུ་ལས་ཀ་བྱེད་མཁན་མང་པོ་ཞིག་ཡོད་པ་ཚང་མའི་ལག་པ་འགྲིམས་པའི་འོག་ནས་ཁེ་འབབ་ཡོང་གི་ཡོད་སྟབས་ཁོང་ཚོ་ཚང་མར་ཐུགས་རྗེ་ཆེ་ཟེར་གྱི་ཡིན།

ལས་ཀ་གང་འདྲ་ཞིག་བྱེད་དགོས་ཀྱང་དངུལ་མེད་ན་བྱེད་ཐབས་མེད། ད་ལྟ་ངས་བརྩད་དཔྱོད་བྱས་པ་བཞིན། ང་རང་ཚོས་འཆར་ཅན་ལ་ཆོག་ཤེས་བྱས་ཏེ་མི་སྡོད་པར་མུ་མཐུད་དེ་ཡར་རྒྱས་འགྲོ་ཐུབ་པའི་བསམ་བློ་བཏང༌། མི་ཚོའི་ས་ནས་སློབ་སྟོན་འདྲ་བླངས། དེ་འདྲའི་ཐོག་ནས་ཐབས་ཤེས་མུ་མཐུད་སྒོ་གང་ས་ནས་བྱེད་རྒྱུ་དེ་གལ་ཆེན་པོ་རེད། ཚང་མས་ཧུར་ཐག་བྱེད་དགོས། སྡུག་ཏུ་མ་སོང་བ་བྱེད་དགོས། དཔལ་འབྱོར་གལ་ཆེན་པོ་རེད། ང་རང་ཚོའི་ལས་རིགས་མང་པོའི་ནང་ལ་ཡག་པོ་འདུག་ཅེས་བསྟོད་བསྔགས་བྱས། མཇུག་ཏུ་ཨ་ཁ་བསྟོད་བསྔགས་སྔ་དྲགས་སོང་ཟེར་བ་ཡོང་གི་འདུག དེ་གྲས་སུ་མ་སོང་བར་ཚང་མས་ཧུར་ཐག་བྱེད་དགོས།

ང་རང་ཚོ་བོད་སྤྱི་པའི་དོན་དག་ལ་དཔལ་འབྱོར་དང༌། ཤེས་རིག འཕྲོད་བསྟེན། ཆབ་སྲིད་ཀྱི་མཚོན་པའི་ལས་རིགས་རྣམ་པ་འདྲ་མིན་མང་པོ་ཡོད་པ་དེ་ཐམས་ཅད་བབས་ས་ང་ཚོ་བོད་སྤྱི་པའི་དོན་དག་ལ་བབས་ཡོང་གི་ཡོད། ང་ཚོ་བོད་པ་སྤྱི་བོ་གནམ་བསྟན་ཡོངས་རྫོགས་དངོས་གནས་རྒྱ་མིའི་འོག་ལ་སྡོད་སྙིང་མ་འདོད་པ་ཞིག་ང་ཚོ་ཚང་མའི་བསམ་བློའི་ནང་ལ་ཡོད་པ་རེད། དེ་ལ་ཕྱི་ནས་འབོད་སྐུལ་དང༌། སློབ་གསོ་གཏོང་དགོས་པ་མེད། མི་སུ་ཡིན་རུང་དཔོན་པོ་རྒྱ་མིས་བྱས་ནས་སྡོད་འདོད་མེད། ཡང་སྒོས་ལྷག་པར་ཅན་དུ་དཔོན་པོ་རྒྱ་མིས་བྱས་ནས་ང་ཚོ་ཚང་མར་བདེ་སྐྱིད་ཡག་པོ་ཞིག་འགྲུབ་ཀྱི་ཡོད་ན་གང་ལ་གང་འཚམ་གྱི་རིན་གོང་ཞིག་རྒྱག་ཆོག་ཀྱང་། དེ་ཡང་ཡོད་པ་མ་རེད།

ང་ཚོའི་ལུང་པའི་ནང་ལ་ཆུ་རྒྱུས་རྩ་བ་ནས་མེད་མཁན་གྱི་མི་གསར་པ་ཞིག་ཡོང་སྟེ་ཐ་ན་བོད་པའི་ཟ་སྟངས། འཐུང་སྟངས། འགྲོ་སྟངས་ཡན་ཆད་ཁོང་ཚོའི་མཛུབ་སྟོན་འོག་ལ་འགྲོ་དགོས་པ་ཞིག་ཆགས། དེ་དངོས་ཡོད་གནས་ཚུལ་ལ་རན་གྱི་མེད་པའི་རྒྱུ་མཚན་ལ་བརྟེན་ནས་བོད་པའི་ཕྱོགས་ནས་རྣམ་འགྱུར་ཅུང་ཟད་ཅིག་ཐོན་ན་དེ་ཁྲིམས་འགལ་དང༌། ནག་ཉེས་ཆེན་པོ་རེད་ཅེས་ཟེར་བ་དེ་དཔེ་མི་སྲིད་པའི་ཐབས་སྐྱོ་པོ་རེད། ང་རང་ཚོ་བོད་པ་སུ་དང་སུ་ཡིན་རུང༌། བསམ་བློའི་ནང་ལ་རྒྱ་མིའི་འོག་ལ་བསྡད་ན་འགྲིགས་ཀྱི་འདུག་བསམ་མཁན་སུ་ཡང་ཡོང་ཤེས་ཀྱི་མ་རེད། རྒྱ་མིས་ང་ཚོའི་སྒང་ལ་འབུ་ཆེས་ཆུང་ཟོས་ཀྱིས་ཐུབ་ཚོད་བཤད་བྱུང་བསམ་པ་ང་ཚོ་ཚང་མའི་བསམ་བློའི་ནང་ལ་ཡོད་ལ། ང་ཚོ་འགྱེལ་ས་ནས་ལངས་པ་སྐད་འབོད་བྱེད་པ་དང༌། ཁ་བདེ་པོའི་སྟོང་བཤད་ཙམ་གྱིས་མི་འགྲིགས་པར་ལས་རིགས་རྣམ་གྲངས་མང་པོའི་ཐོག་ནས་ཕྱོགས་གང་ས་ནས་ནུས་པ་འདོན་དགོས།

ཁྱེད་རང་ཚོ་དཔལ་འབྱོར་འདུ་འགོད་ཀྱི་ལས་ཀ་བྱེད་མཁན་ཡིན་སྟབས། བོད་སྤྱི་པའི་དོན་དག་ཆེ་ས་དེའི་ཐོག་ལ་ང་ཚོ་ཚང་མའི་ནུས་པ་སྤུངས་ས་དེའི་སྒང་ལ་སྤུངས་དགོས། ད་ལྟ་བར་ཚང་མས་ཧུར་ཐག་བྱས་པ་ལྟར། ད་དུང་ཡང་ཧུར་ཐག་དང༌། གཟབ་གཟབ་བྱེད་དགོས། ཤེས་སོང་ངམ། བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༤ ཟླ་ ༧ ཚེས་ ༢༨ ཉིན། སྤྱི་འཐུས་གྲོས་ཚོགས་ཐོག་སྩལ་བའི་བཀའ་སློབ།

ཀ༽ སྒྲིག་འཛུགས་ཀྱི་ཕན་ནུས་དང་། འཛམ་གླིང་གི་བདེན་རྒྱབ།

དེ་རིང་འདིར་གྲོས་ཚོགས་སར་གནས་ཚུལ་ཙག་ཙིག་ཁ་ཤས་ཞུས་ན་བསམ་པ་བྱུང༌། མ་གཞི་ཚང་མས་མཁྱེན་མཁྱེན་པ་ཤ་སྟག་རེད། འདས་པའི་མི་ལོ་སོ་ལྔ་ལྷག་ཙམ་རིང་ལ་བོད་ཀྱི་ལོ་རྒྱུས་ཐོག་ང་རང་ཚོར་ཐོབ་ཐང་ཡོད་པའི་རང་དབང་སླར་གཡོ་བྱེད་རྒྱུའི་ལས་འགུལ་མང་པོ་ཞིག་བསྒྲུབས་དང་སྒྲུབ་བཞིན་པ་དེའི་ནང་ཚན་གཅིག མང་གཙོའི་མིང་དོན་མཚུངས་པའི་ཉམས་མྱོང་བསགས་ཐུབ་པ་ཞིག་དང༌། དེའི་ཐོག་ལག་ལེན་འཁེལ་ཐབས་རབ་དང་རིམ་པ་མང་པོ་ཞིག་བྱས་ཡོད། དེའི་ནང་ནས་གྲོས་ཚོགས་འདི་གལ་ཆེ་ཤོས་ཡིན་སྟབས་ང་རང་གི་བསམ་ཚུལ་ཁ་ཤས་ཞུ་རྒྱུ་བྱུང་ན་བསམ་པ་དྲན་སོང༌། འདིར་ཚོགས་མི་ཁ་ཤས་གསར་པ་ཕེབས་ཡོད། འདས་པའི་ལོ་ངོ་དེ་དག་ལ་ཕྱི་མིག་ཞིག་བལྟ་དུས། གང་ལ་གང་འཚམ་གྱི་གྲུབ་འབྲས་ཐོན་ཡོད། འཛམ་གླིང་འདིའི་སྟེང་ང་ས་གནས་འདྲ་མིན་མང་པོར་སླེབས་པའི་སྐབས་སུ་བོད་པའི་གནས་ཚུལ་མཁྱེན་མཁན་ཕལ་མོ་ཆེས་བོད་མི་བཙན་བྱོལ་བ་རྣམས་འཛམ་བུ་གླིང་འདིའི་སྟེང་གི་བཙན་བྱོལ་བ་མང་པོའི་ནང་ནས་མི་འདྲ་བ་ཞིག་དང༌། སྒྲིག་འཛུགས་ཀྱི་ཆ་ནས་གོང་བུའི་ནུས་པ་ཡོད་མཁན་ཞིག་མཐོང་གི་ཡོད་པ་རེད།

མངོན་གསལ་དོད་ཤོས་ཤིག་ལ་རྒྱ་ནག་གཞུང་གི་ངོས་ནས་ཀྱང༌། ང་ཚོ་བོད་པའི་གནས་ཚུལ་དང༌། བཙན་བྱོལ་བའི་གོང་བུ་གཅིག་གྱུར་གྱིས་ནུས་པ་འདི་སྣང་མེད་དུ་བཞག་ཐབས་མེད་པ་ཞིག་ཏུ་གྱུར་ཡོད། དེ་འདྲའི་གནས་ཚུལ་དེས་གང་ཞིག་གསལ་པོ་མཚོན་གྱི་ཡོད་དམ་ཞེ་ན། ང་ཚོ་བཙན་བྱོལ་བའི་སྒྲིག་འཛུགས་འདིའི་ཐོག་ནས་བོད་སྤྱི་པའི་དོན་དུ་ཞབས་འདེགས་གང་འཚམ་ཞིག་འགྲུབ་ཐུབ་ཀྱི་ཡོད་པ་དང༌། ཕན་ནུས་གང་ལ་གང་འཚམ་ཡོད་པའི་གནས་ཚུལ་གསལ་པོ་མཚོན་གྱི་ཡོད། དེ་ང་ཚོར་སྤོབས་པ་སྐྱེ་འོས་པ་ཞིག་རེད།

གཉིས་ནས་བོད་པའི་སྤྱི་པའི་དོན་དག་འདི་ཡང་སངས་རྒྱས་ཀྱི་བསྟན་པ་དང་ཟུང་དུ་འབྲེལ་བའི་ཞི་བདེའི་རིག་གཞུང་དང་འབྲེལ་བ་ཡོད་པ་ཞིག་རེད། དེ་འདྲའི་གནས་ཚུལ་འོག་འཛམ་གླིང་འདིའི་སྒང་ལ་སེམས་ཀྱི་ཞི་བདེ་བསྐྲུན་ཆེད་བོད་མི་བཙན་བྱོལ་བས་གང་ལ་གང་འཚམ་ཞབས་འདེགས་བསྒྲུབས་ཡོད། དེའི་ཐོག་ནས་བོད་པར་ཤ་ཚ་སླེབས་མཁན་ཇེ་མང་དུ་འགྲོ་གི་ཡོད། ད་ལྟ་བོད་པའི་ཆོས་དང་རིག་གཞུང་གི་ཐོག་ནས་བོད་པར་ཤ་ཚ་སླེབས་མཁན་དེ་རྣམས་རིམ་པས་བོད་རང་དབང་རང་བཙན་གྱི་འཐབ་རྩོད་ཐོག་ལའང་ཤ་ཚ་སླེབས་རྒྱུ་རེད། དེ་དང་དེ་འདྲའི་རྐྱེན་གྱིས་སྤྱིར་བཏང་འཛམ་གླིང་ཕྱི་ནང་གི་གནས་ཚུལ་ལ་དོ་སྣང་ཡོད་མཁན་གྱི་མང་ཚོགས་ཁྲོད་ལ་བོད་པའི་གནས་ཚུལ་ཤོད་མཁན་ཇེ་མང་ནས་ཇེ་མང་དུ་འགྲོ་བ་དང༌། དེ་དང་འབྲེལ་བའི་བོད་པའི་ཐོག་ལ་ཤ་ཚ་དང་སེམས་ཁུར་བྱེད་མཁན་ཡང་ཇེ་མང་དུ་འགྲོ་བཞིན་པ་རེད། མང་ཚོགས་ནང་བོད་དོན་ལ་ཤ་ཚ་དང་རྒྱབ་སྐྱོར་གྱི་བསམ་པ་ཤུགས་ཆེན་པོ་ཡོད་པའི་དབང་གིས་གསར་འགྱུར་ཁག་གི་ནང་ལ་ཡང་བོད་དོན་ཡང་ཡང་ཐོན་ཏེ་བོད་པའི་བདེན་དོན་མང་ཆེ་བས་ཤེས་རྟོགས་ཡོང་གི་ཡོད་པ་རེད། དེ་འདྲའི་རྐྱེན་གྱིས་འཛམ་བུ་གླིང་གི་ལུང་པ་མང་པོ་ཞིག་གི་གྲོས་ཚོགས་ནང་བོད་པའི་སྐོར་ལ་གྲོས་ཆོད་བཞག་རྒྱུ་དང༌། གཏམ་གླེང་བྱེད་མཁན་ཡོང་གི་ཡོད། དེས་སྲིད་གཞུང་སོ་སོའི་ནང་དུའང་ཤུགས་རྐྱེན་ཞིག་ཐེབས་ཀྱི་ཡོད། དེ་འདྲའི་གནས་ཚུལ་ལ་གཞིགས་ན་ད་ལྟ་ཕན་ཆད་བཙན་བྱོལ་བའི་སྒྲིག་འཛུགས་འདིའི་ཐོག་ནས་དངོས་གནས་གྲུབ་འབྲས་ངེས་ཅན་ཞིག་ཐོན་ཡོད། འདི་ནི་ང་ཚོ་སྤྱི་དང༌། ཐུན་མོང་གི་ནུས་ཤུགས་ཐོག་ནས་བྱུང་བ་ཞིག་ཡིན་པར་བརྟེན། དེ་རིང་གྲོས་ཚོགས་ལ་ཕེབས་པའི་སྤྱི་འཐུས་རྣམ་པ་དང༌། དེ་བཞིན་འཛིན་སྐྱོང་ཁོངས་ཀྱི་བཀའ་བློན་རྣམ་པ་དང༌། བོད་སྤྱི་པའི་དོན་ལ་ལྷག་བསམ་རྣམ་དག་གི་སོ་སོའི་ནུས་པ་གང་ཡོད་བཏོན་ནས་ཞབས་འདེགས་བསྒྲུབས་དང་སྒྲུབ་བཞིན་པ་རྣམས་ལ་ཐུགས་རྗེ་ཆེ་ཞུ་གི་ཡོད།

ཁ༽ བཀའ་སྤྱི་བསྐོ་གཞག་དང་། ཞུ་སྒོའི་ལམ་སྟོན།

ངའི་མཐོང་ཚུལ་མི་གཞན་ལའང་ཤོད་ཀྱི་ཡོད་པ་ལྟར། ད་ལྟའི་བོད་ནང་གི་གནས་སྟངས་ལ་བལྟས་ན་ཧ་ལམ་རེ་བ་བྲལ་བ་ལྟ་བུ་ཞིག་ཡིན་ནའང༌། འཛམ་གླིང་སྤྱི་ཡོངས་ཀྱི་གནས་ཚུལ་ལ་བལྟས་ན་བོད་དོན་ལ་རེ་བ་ཧ་ཅང་ཆེན་པོ་ཡོད་པའི་དུས་ཚོད་ལ་སླེབས་ཡོད་སྟབས། ང་ཚོས་ད་ལྟ་ཕན་ཆད་གྲུབ་འབྲས་བྱུང་བ་རྣམས་མ་རྩར་བཞག་ན། ད་དུང་ང་ཚོ་ཚང་མས་ནུས་པ་བསྐྱེད་དེ་ཤུགས་རྒྱག་དགོས་རྒྱུ་དེ་ཧ་ཅང་གལ་ཆེན་པོ་འདུག སྤྱི་ཡོངས་ཚང་མས་སྔར་བཞིན་ཐུགས་ཁུར་ཆེ་བསྐྱེད་དང༌། རིག་པ་བསྒྲིམས་ནས་ནུས་པ་འདོན་རོགས་གནང་ཞུ་རྒྱུ་ཡིན།

དེ་དང་འབྲེལ་ནས་ད་དུང་འཛིན་སྐྱོང་གི་ལས་ཀའི་ཐོག་ཡིན་ཡང་རུང༌། གྲོས་ཚོགས་ཀྱི་གནས་སྟངས་ཐོག་ཡིན་ཡང་རུང༌། ང་ཚོས་ད་དུང་ལས་ཀ་བྱེད་ཀྱིན་བྱེད་ཀྱིན་ལ་ཉམས་མྱོང་གསོག་གིན་གསོག་གིན་བྱས་ནས་ལས་དོན་ཚགས་ཚུད་དུ་གཏོང་རྒྱུ་དང༌། སྣོན་འཕྲི་བསྒྱུར་བཅོས་གང་ཞིག་གཏོང་དགོས་པ་དེ་ཚོ་ནུས་པ་ཐོན་པ་ཞིག་ཡོང་བའི་དགོངས་པ་བཞེས་དགོས་ཀྱི་འདུག ལྷག་པར་དུ་སྒྲིག་འཛུགས་འཛིན་སྐྱོང་སྡེ་ཚན་ཁོངས་རྩ་བའི་ལྷག་བསམ་ཡོད་ཀྱང་། བོད་པའི་གཤིས་ཀར་ཛ་དྲག་གི་གནས་ཚུལ་མ་བྱུང་ན་ཕྲན་བུའི་ཉིན་འགྱངས་ཞག་ཕུད་དང༌། སྤྱི་མ་སྤོམ་ལ་ལུས་འགྲོ་མཁན་ཞིག་ཡོང་གི་ཡོད། ད་ལྟ་ང་ཚོས་ཆོག་ཤེས་བྱས་ནས་བསྡད་པས་འགྲིགས་ཐབས་རྩ་བ་ནས་མེད་པས་ད་དུང་ཚགས་ཚུད་དུ་དང༌། ནུས་ཤུགས་ཆེ་བ་ཐོན་ཆེད་བྱེད་ཐབས་གང་ཡོད་ཡིན་གཅིག་མིན་གཅིག་དགོངས་པ་བཞེས་ནས་ཡར་རྒྱས་ཡོང་ཐབས་གནང་རྒྱུ་གལ་ཆེན་པོ་འདུག

ད་ལྟ་སྤྱི་འཐུས་ལས་དུས་འདིའི་ས་ནས་མ་འོངས་པར་འཐུས་མི་ཡོང་ཕྱོགས་ཀྱི་སྐོར་དང༌། འཐུས་མི་འོས་བསྡུ་བྱེད་སྟངས་ཀྱི་སྐོར་སོགས་ད་ལྟ་བར་དུ་ཉམས་མྱོང་བསགས་པའི་དགེ་སྐྱོན་གང་ཞིག་ཡོད་མེད་ལ་གཞིགས་ནས་བསྣོན་འཕྲི་བསྒྱུར་བཅོས་གཏོང་དགོས་པ་སོགས་རིམ་པས་གོ་བསྡུར་གནང་རྒྱུ་མེད་དམ། དེ་བཞིན་བཀའ་བློན་བསྐོ་ཕྱོགས་ད་བར་དངོས་ཡོད་ཀྱི་ཉམས་མྱོང་ལ་གཞིགས་ནས་བསྒྱུར་བཅོས་ཕྲ་ལ་ཕྲན་བུ་ཕྱིན་ཡོད་ཀྱང༌། ད་དུང་མང་གཙོའི་རང་བཞིན་ལྡན་པ་ཞིག་ལག་ལེན་འཕེལ་ཐབས་བྱེད་ཕྱོགས་གང་དགའ་ཅི་ལེགས་ད་རེས་ཀྱི་གྲོས་ཚོགས་འདིའི་སྟེང་ཐུབ་མིན་ལ་མ་ལྟོས་པར། རིམ་པས་གོ་བསྡུར་བྱས་ནས་བསྒྱུར་བཅོས་གཏོང་དགོས་གང་འདུག དེ་ཚོའི་སྐོར་ལ་དགོངས་པ་བཞེས་ན་བསམ་གྱི་འདུག སྤྱི་ཡོངས་ཀྱི་སྐོར་གནས་སྟངས་ཞུ་རྒྱུ་གཅིག་དེ་ཡིན།

ག༽ ཛ་དྲག་གི་གནས་སྟངས་དང་། གཉིས་སྨན་གྱི་ལམ་བུ།

དེ་ནས་གཉིས་པ། བོད་དོན་དཀའ་རྙོག་སེལ་ཐབས་སྐོར་ལ་མ་གཞི་ཚང་མས་ཞིབ་ཕྲ་མཁྱེན་གསལ་རེད། ཡིན་ནའང་ངས་གྲོས་ཚོགས་ལྷན་རྒྱས་ལ་གཅིག་ཞུས་ན་བསམ་པ་དྲན་སོང༌། ཁ་སང་གསུམ་བཅུའི་དུས་དྲན་སྐབས་བཤད་པ་བཞིན། ད་ལྟ་ཕན་འདས་པའི་ལོ་བཅོ་ལྔ་ཙམ་རིང་ཐབས་ཤེས་མ་ལན་མ་འགྱོད་པ་ཞིག་བྱས་པ་རེད། དེ་ཚོ་བརྒྱ་ཆ་བརྒྱ་ཐམ་པ་ཚགས་ཚུད་པོ་ཞིག་གི་ཐོག་ནས་བྱས་ཡོད་མེད་ལ་ང་ཐེ་ཚོམ་འདུག་སྟེ། ཡིན་ནའང་ཐབས་ཤེས་གང་ཡོང་ཅི་ཡོང་བྱས་པ་རེད། དེ་ལྟར་བྱེད་དགོས་པའི་དམིགས་ཡུལ་གཙོ་བོ་དེ་བོད་ཡུལ་རྒྱ་ཡུལ་ལ་བསྒྱུར་བའི་ཛ་དྲག་གནས་ཚུལ་ཞིག་ཡོད་པ་དེ་སྐྱོབ་པའི་ཐབས་ཤེས་ཛ་དྲག་གིས་བྱེད་དགོས་པ་ཞིག་ཆགས་བསྡད་ཡོད། དེའི་དོན་དུ་དབུ་མའི་ལམ་བརྒྱུད་ནས་འབད་བརྩོན་བྱས་པ་རེད།

ཕྱོགས་གཅིག་ནས་རྒྱ་ནག་གཞུང་དང་མཉམ་དུ་བོད་དོན་དཀའ་རྙོག་སེལ་ཐབས་གང་དགའ་ཅི་ལེགས་ཀྱི་གོ་བསྡུར་བྱེད་རྒྱུའི་གོ་སྐབས་འགོ་ཚུགས་ཐུབ་མེད་པས་གྲུབ་འབྲས་མ་ཐོན་པར་ངོས་འཛིན་གྱི་ཡོད། གཉིས་ནས་བོད་ནང་རྒྱ་མི་ཕོན་ཆེན་ཡོང་བཞིན་པ་གཙོ་བོར་གྱུར་པའི་ཛ་དྲག་གི་དཀའ་ངལ་དེའི་ཐོག་ལའང་ཕན་ཐོགས་གང་ཡང་མ་བྱུང་བར་རྒྱ་མི་མུ་མཐུད་ནས་ཡོང་བཞིན་པ་དང༌། དམ་བསྒྲགས་ཀྱི་གནས་ཚུལ་ཇེ་སྡུག་ཏུ་འགྲོ་བཞིན་པ་དང༌། ཁོར་ཡུག་གི་གནས་ཚུལ་ཇེ་སྡུག་ཏུ་འགྲོ་བཞིན་པ་རེད། དེས་མ་ཚད་སྡུག་ཤོས་ཤིག་ལ་བོད་ལོའི་ལོ་གསར་གྱི་སྔོན་དུ་བོད་ནས་ཡོང་མཁན་གྱི་མི་ཁག་གཅིག་གཉིས་ཀྱི་ཤོད་སྟངས་ལ། བོད་ནང་གནས་ཚུལ་ཇེ་སྡུག་ཏུ་འགྲོ་བཞིན་པ་དང༌། ༸རྒྱལ་བ་རིན་པོ་ཅེས་དབུ་འཁྲིད་པའི་སྒྲིག་འཛུགས་ཀྱི་ལངས་ཕྱོགས་དེ་སྐོར་རྒྱ་ནག་གཞུང་དང་ཐད་ཀར་གོ་བསྡུར་བྱེད་མ་ཐུབ་པ་དེ་འདྲའི་འོག་ནས། རིགས་ཁ་ཤས་ཕྲན་བུའི་སེམས་ཤུགས་ཆག་གི་ཡོད་པའི་རྣམ་པ་འདུག་ཅེས་པའི་གནས་ཚུལ་དེ་འདྲ་ཞིག་གོ་བྱུང༌། དེ་གོ་དུས་ཛ་དྲག་ཞིག་མཐོང་སོང༌། ང་ཚོ་བཙན་བྱོལ་དུ་ཡོད་པའི་བོད་མི་ཚོའི་ལས་འགན་གཙོ་བོ་ནི། བོད་ནང་དུ་བསྡད་པའི་རྒྱ་ཆེའི་མི་མང་གི་འགྲན་ཟླ་བྲལ་བའི་སེམས་ཤུགས་ཡོད་པ་དེ་མ་ཆག་པར་ཆ་ཐམས་ཅད་ནས་དེའི་ཐོག་སྨན་ཐབས་བྱེད་རྒྱུ་དེ་རེད། བོད་ནང་གི་མི་མང་གི་སེམས་ཤུགས་ལ་འགལ་རྐྱེན་ཐེབས་ན་རྩ་བ་ནས་མ་འགྲིགས་པ་རེད། དེ་རྣམས་གནས་ཚུལ་གཅིག་རེད།

ང༽ གཉིས་སྨན་གྱི་བཞེད་དགོངས་དང་། དགེ་སྐྱོན་གྱི་བསམ་ཚུལ།

ད་ཕན་འདས་པའི་ལོ་བཅོ་ལྔ་ཙམ་རིང་དབུ་མའི་ལམ་ཕྱོགས་ཀྱི་ཐབས་ལམ་ལ་བསམ་འཆར་ཡོང་གི་ཡོད་པ་དང༌། བསམ་འཆར་དེ་རྣམས་ལ་རྒྱུ་མཚན་ཡོད་ལ། བསམ་འཆར་དེ་རྣམས་ལ་དགའ་བསུ་ཞུ་ཡོད། བསམ་འཆར་ཇི་ཙམ་མང་བ་ཡོད་ན་དེ་ཙམ་གྱིས་ང་རང་ཚོའི་བསམ་བློའི་ནང་བརྡར་ཤ་ཆོད་པ་ཡོང་གི་ཡོད། ང་རང་གི་སྲིད་བྱུས་སམ། ཐབས་ལམ་བསྟེན་ཕྱོགས་དེའི་ཐད་ལའང་རྒྱུ་མཚན་ཞིག་ཡོད། དངོས་ཡོད་ཀྱི་གནས་ཚུལ་དང་མཐུན་པའི་རྒྱུ་མཚན་ཡོད་པར་བརྟེན། འཛམ་གླིང་འདིའི་སྒང་གི་རྒྱ་ནག་ཐོག་ལ་མཁས་པ་ཡིན་ཟེར་མཁན་ཚོ་དང༌། ཚོང་འབྲེལ་གྱི་གནས་སྟངས་ལ་སོགས་པས་རྒྱ་ནག་ལ་བག་ཟོན་བྱེད་དགོས་མཁན་གྱི་རྒྱལ་ཁབ་མང་པོ་ཞིག་གིས་ངའི་ལམ་ཕྱོགས་དེའི་ཐོག་ལ་རྒྱབ་སྐྱོར་བྱེད་བདེ་པོ་ཆགས་ཏེ་འཛམ་བུ་གླིང་འདིའི་སྟེང་ནས་ང་ཚོར་རྒྱབ་སྐྱོར་ཡོང་བ་ལ་ཕན་ཆ་ཏན་ཏན་བྱུང་ཡོད། ལོ་ནས་ལོ་མཐུད་འཛམ་བུ་གླིང་དུ་ང་ཚོར་རྒྱབ་སྐྱོར་བྱེད་མཁན་ཇེ་མང་དུ་འགྲོ་གི་ཡོད། ཡིན་ནའང་བོད་ནང་ཛ་དྲག་གི་ཉེན་ཁར་ཕན་ཐོགས་མ་བྱུང་བ་དང༌། ལྷག་པར་དུ་བོད་རིགས་རེ་ཟུང་གི་སེམས་ཤུགས་ཆག་རྒྱུའི་ཤུགས་རྐྱེན་ཐེབས་ཀྱི་ཡོད་ན། ངའི་རྒྱུ་མཚན་གྱིས་མ་འདང་པ་ལྟ་བུ་ང་རང་གི་བསམ་བློའི་ནང་ལ་ཡང་ཕྲན་བུའི་ཐེ་ཚོམ་སྐྱེས་ཀྱི་འདུག

ཛ་དྲག་གི་གནས་ཚུལ་སེལ་བའི་དགོས་པ་དེ་མ་འགྲུབ་ན་ཡང༌། ཕུགས་རྒྱང་རིང་པོའི་ཐོབ་ཐང་རྩོད་རྒྱུའི་གནད་འགག་ཅིག་ཡོད་པ་རེད། འཕྲལ་གྱི་ཛ་དྲག་གནས་ཚུལ་ལ་ཕན་ཐོགས་མེད་པ་འདྲ་འདྲ་ལ། ཕུགས་རྒྱང་རིང་པོའི་ཐོབ་ཐང་རྩོད་རྒྱུའི་སེམས་ཤུགས་ལ་འཐུས་ཤོར་ཕྱིན་ན། དེ་གྱོང་ཞིག་ཆག་གི་ཡོད། ད་ལྟ་བར་དུ་ངས་ཐབས་ཤེས་བྱེད་ཕྱོགས་ལ་རིགས་གཅིག་ནས་རྒྱབ་སྐྱོར་མང་པོ་ཐོབ་ཡོད་ཀྱང༌། རིགས་གཅིག་ནས་དཀའ་ངལ་གསར་པ་འཕྲད་ཀྱི་ཡོད། སྔོན་མ་ནས་ངས་མཐར་ཐུག་གི་ཐག་གཅོད་མི་མང་གིས་བྱེད་དགོས་ཞེས་བཤད་པ་བཞིན། ད་ཆ་མི་མང་ལ་སྐད་ཆ་དྲིས་ནས་མང་མོས་ཀྱི་བསམ་ཚུལ་གང་ཡོད་པ་དེར་ཐག་གཅོད་བྱས། ཐག་གཅོད་དེ་བཞིན་སྲིད་བྱུས་སུ་བཟུང་ན་ཡག་ཉེས་དགའ་སྡུག་གང་ཞིག་ཡོང་གི་ཡོད་ནའང་འགྱོད་པ་གང་ཡང་ཡོད་པ་མ་རེད། ང་རང་ཚོ་ཚང་མ་མང་མོས་ཐོག་ནས་བསམ་བློ་བཏང༌། གོ་བསྡུར་བྱས་ནས་ཐག་གཅོད་བྱས་ན་འགྱོད་པ་རྩ་བ་ནས་མེད་པ་ཞིག་མཐོང་གི་འདུག མི་མང་རྣམས་ལ་སྐད་ཆ་དྲིས་རྒྱུ་དང༌། བསམ་ཚུལ་གང་ཡོད་བསྡུ་རྒྱུའི་ཐད། ང་ཚོ་བཙན་བྱོལ་དུ་ཡོད་པ་རྣམས་ལས་སླ་པོ་རེད། བོད་ནང་ལ་ཡོངས་གྲགས་བྱས་ནས་བསམ་ཚུལ་བསྡུ་མི་ཐུབ་ཀྱང་། བོད་ཀྱི་ས་ཁུལ་གནད་ཡོད་ཕལ་མོ་ཆེ་ནས་བསམ་ཚུལ་གང་ལ་གང་འཚམ་ཞིག་བསྡུ་ཐུབ་ཀྱི་རེད། དུས་ཡུན་ཕྲན་བུ་འགོར་སྲིད། དེ་འདྲའི་འོག་ནས་ཐག་གཅོད་བྱས་ན་འགྱོད་པ་མེད་པ་ཞིག་རེད། དེ་ངའི་བསམ་ཚུལ་ཡིན།

ཁ་སྔོན་གསུམ་བཅུའི་དུས་དྲན་གྱི་གསུང་བཤད་ཐོག་བརྗོད་དགོས་པའི་རྒྱུ་མཚན་དེ་ལྟར་ཡིན། ད་ཆ་དུས་ཚོད་ལམ་སེང་ཐག་བཅད་ནས་བརྗོད་ཐུབ་པ་མི་འདུག་ཀྱང་། དུས་ཚོད་ངེས་ཅན་ཞིག་གི་མཚམས་ལ་མི་མང་གི་བསམ་ཚུལ་བསྡུ་རྒྱུ་དང༌། བསྡུ་སྟངས་དེ་ཡང་ང་ཚོས་ཐབས་ལམ་བསྟེན་ཕྱོགས་འདྲ་མིན་གང་འདྲ་ཡོད་པ་རྣམས་མི་མང་ལ་གསལ་བཤད་བྱས། ཐབས་ལམ་བསྟེན་ཕྱོགས་ཐོག་ལ་དགེ་དང་སྐྱོན། དཀའ་ངལ་གང་ཡོད་པ་དེ་ཚོའི་གྲས་གསལ་བཤད་བགྲོ་གླེང་དང༌། ནང་བསྡུར་ཞིབ་ཕྲ་བྱ་རྒྱུར་དུས་ཚོད་ལྷོད་ལྷོད་ཟླ་བ་ཁ་ཤས་སམ། ཟླ་དྲུག་གམ། ལོ་གཅིག་ཙམ་བཞག་ནས་མང་ཚོགས་ཁྲོད་དུ་གནས་ཚུལ་མགོ་འཚོས་ངེས་བྱས། གཡམ་རྒྱུགས་མ་ཡིན་པར་གནས་ཚུལ་གསལ་པོ་རྟོགས་པའི་འོག་ནས་ང་ཚོའི་ཐབས་ལམ་བསྟེན་ཕྱོགས་མང་མོས་འོས་བསྡུ་བྱས། དེ་གཞི་ལ་བཞག་ནས་ཐག་གཅོད་བྱས་ན་བསམ་པའི་བསམ་ཚུལ་དེ་ཡིན།

ད་ལྟ་དུས་ཚོད་གཏན་འཁེལ་མེད་ཀྱང༌། བྱེད་ཕྱོགས་དེ་ལྟར་བྱ་རྒྱུར་བརྟེན། གྲོས་ཚོགས་འཚོགས་བཞིན་པའི་སྐབས་ཙམ་མ་ཟད། དུས་རྒྱུན་ལྡན་ནས་བསམ་བློ་བཏང༌། སེམས་ཁུར་གྱི་ཐོག་ནས་བྱེད་ཕྱོགས་གང་འདྲ་འདུག་གམ། ད་ལྟ་ང་ཚོས་དྲན་པ་དང༌། ལག་ལེན་བཀལ་བཞིན་པའི་ཐབས་ཤེས་འདི་རིགས་མིན་པའི་ཐབས་ལམ་གསར་པའི་བློ་གྲོས་གང་ཡོད་འདོན་དགོས། གྲོས་ཚོགས་འཐུས་མི་གཙོ་བོར་གྱུར་པའི་བོད་མི་སུ་འདྲ་ཞིག་ཡིན་རུང༌། བོད་པའི་གྲོགས་པོ་སུ་འདྲ་ཞིག་ཡིན་རུང༌། ད་ལྟའི་ཛ་དྲག་གི་དཀའ་ངལ་སེལ་ཐབས་ལག་ལེན་འཁེལ་ཐུབ་པའི་ཐབས་ལམ་གསར་པ་སྟོན་མཁན་བྱུང་ན་དགའ་བསུ་ཡོད། དེ་གནས་ཚུལ་གཅིག་ཡིན།

ཅ༽ བཞུགས་སྒར་གྱི་ཡུལ་མི་དང་། ཆུ་སྒང་གི་དཀའ་རྙོག

དེ་ནས་མ་གཞི་དོན་དག་ཆུང་ཆུང་ཞིག་རེད། འོན་ཀྱང་ཉེ་ཆར་དྷ་སར་རྙོག་དྲ་ཕྲན་བུ་བྱུང་བ་རེད། ཁྱེད་རང་ཚོ་ཐག་རིང་པོ་ནས་ཕེབས་མཁན་ཚོས་གཅིག་བྱས་ན་གནས་ཚུལ་གསལ་པོ་མ་ཤེས་མཁན་ཡོད་སྲིད། ཁ་སྔོན་རྐྱེན་དེ་འདྲ་ཞིག་བྱུང་བའི་མཐའ་མའི་འབྲས་བུར་ཡུལ་པ་ཚོས་བོད་བཙན་བྱོལ་བ་ཚོས་ཡུལ་པ་ཚོར་ཕན་ཐོགས་ག་ཚོད་བྱུང་ཡོད་པ་ལ་དོ་སྣང་གསར་པ་སླེབས་པ་དང༌། བོད་པ་ཚོའི་ངོས་ནས་ཀྱང་ཡུལ་པ་ཚོ་དྲིན་ཆེན་པོ་ཡིན་པ་དང༌། ལྷག་པར་རང་གི་ལུང་པ་བྲལ་ན་ས་གནས་གང་དུ་བསྡད་ནའང་དཀའ་ངལ་ཞིག་འདུག་སྙམ་ནས་སོ་སོའི་ལུང་པ་དྲན་སྐྱོར་རྒྱག་དགོས་པའི་ཕན་ཐོགས་བྱུང་འདུག གང་ལྟར་རྐྱེན་ངན་གྲོགས་ལ་ཤར་བ་འདྲ་པོ་བྱུང་སོང༌།

གནས་ཚུལ་གཞན་ཞིག་ནི། བར་ལམ་ཆུ་བཞི་སྒང་དྲུག་གི་སྒྲིག་འཛུགས་ཀྱི་མིང་ཐོག་ནས་ཐའེ་ཝན་བོད་སོག་ལས་ཁུངས་ཀྱི་མི་སྣ་དང་མཉམ་དུ་ཡིག་ཆ་བཞག་པ་དེ་འདྲའི་ཐོག་ནས་དཀའ་རྙོག་ཅིག་བྱུང་བ་རེད། རྩ་བའི་ཐེ་ཝན་དང་འབྲེལ་བ་བྱེད་ཕྱོགས་སྐོར་ལ། ཐའེ་ཝན་དང་འབྲེལ་བ་བཟང་པོ་ཞིག་མཐུད་ཐུབ་ན་བསམ་པ་སྔ་ཕྱི་བར་གསུམ་དུ་ཡོད། གང་ཡིན་ཞེ་ན། ང་རང་ཚོའི་རྩ་བའི་བོད་ཀྱི་དཀའ་རྙོག་སེལ་ཐབས་འདི་རྒྱ་དང་བོད་གཉིས་དབར་སྐད་ཆ་བཤད་ནས་ཐབས་ལམ་རྙེད་ཐབས་བྱ་རྒྱུ་ལས་མི་གཞན་ཞིག་དང་མཉམ་དུ་སྐད་ཆ་བཤད་ནས་ཐག་གཅོད་བྱེད་ཐབས་མེད་པ་ཞིག་རེད། རྒྱ་མི་མཉམ་དུ་སྐད་ཆ་བཤད་ནས་ང་ཚོའི་དཀའ་ངལ་སེལ་བ་ཞིག་ཡོང་བ་ལ་རྒྱ་མིའི་བསམ་བློའི་ནང་ལ་བོད་པའི་དངོས་ཡོད་ཀྱི་གནས་ཚུལ་གང་འདྲ་ཞིག་ཡིན་པ་རྣམས་གསལ་པོར་རྟོགས་པ་བྱེད་རྒྱུ་གལ་ཆེན་པོ་ཡིན། རྒྱ་མིའི་མི་མང་གི་བསམ་བློའི་ནང་ལ་བོད་པའི་གནས་ཚུལ་གསལ་པོ་རྟོགས་པའི་ཐབས་ལམ་གཙོ་བོ་ཞིག་ཐའེ་ཝན་གྱིས་གཙོས་པའི་རྒྱ་མི་རིགས་རང་དབང་ལུང་པའི་ནང་གནས་པ་རྣམས་ལ་བོད་པའི་གནས་ཚུལ་གང་འདྲ་ཡིན་པ་འགྲེལ་བཤད་བརྒྱབ་ནས་གནས་ཚུལ་ཇི་ཙམ་གསལ་པོ་བརྗོད་ཐུབ་པ་དེ་ཙམ་གྱིས་རྒྱ་ནག་ནང་ལ་རིམ་པས་བོད་ཀྱི་གནས་ཚུལ་གསལ་པོ་ཆགས་ཐུབ། རྒྱ་མིའི་བསམ་བློའི་ནང་བོད་པའི་དངོས་ཡོད་གནས་ཚུལ་རྟོགས་པ་བྱེད་རྒྱུའི་ནུས་པ་ཆེ་ཤོས་རྒྱ་མི་རིགས་ཁོ་རང་ཚོ་བརྒྱུད་ནས་འབྲེལ་བ་བྱེད་རྒྱུ་དེ་གནད་གལ་ཆེན་པོར་བརྩིས་ཀྱི་ཡོད། གཞི་རྩ་ཐའེ་ཝན་སྔ་མ་དང་མི་འདྲ་བར་དེང་སང་གཏམ་བརྗོད་རང་དབང་དང༌། མང་གཙོའི་རང་བཞིན་ལྡན་པ་ཞིག་ཏུ་འགྱུར་བ་འགྲོ་དང་འགྲོ་བཞིན་པའི་སྐབས་ཡིན་པ་དང༌། ཐའེ་ཝན་སྲིད་གཞུང་ཡིན་ནའང་རུང༌། ཐའེ་ཝན་གྱི་མི་མང་པོ་ཞིག་ནས་བོད་པར་འབྲེལ་བ་བྱེད་རྒྱུའི་འདོད་པ་ཆེན་པོ་ཡོད། དེ་འདྲའི་གནས་ཚུལ་འོག ང་ཚོ་དང་ཐའེ་ཝན་གཉིས་འབྲེལ་བ་ཡག་པོ་ཞིག་བྱུང་ན་བསམ་པ་དང༌། འབྲེལ་བ་དེ་ཡང་ང་རང་ཚོའི་ཐོབ་ཐང་དང༌། ལངས་ཕྱོགས་གཞིར་བཞག་གི་འབྲེལ་བ་ཡག་པོ་ཞིག་བཟོ་ཐུབ་ན་བསམས་ཏེ་ཉེ་བའི་ཆར་མི་ཕྱིན་ནས་བར་སྐབས་ཀྱི་འབྲེལ་བ་སྐྱར་གསོ་བྱས་ཀྱང༌། དེ་དག་འདོད་པ་ཁེངས་པ་ཞིག་བྱུང་མེད།

མདོ་དོན་ཐའེ་ཝན་བོད་སོག་ལས་ཁུངས་དང་འབྲེལ་ཡོད་ཐོག་ནས་ང་ཚོར་རྙོག་དྲ་མང་པོ་ཡོང་གི་ཡོད་པ་རྣམས་སེལ་ཆེད་ཐའེ་ཝན་སྲིད་གཞུང་ལ་འབྲེལ་བ་བཟང་པོ་ཞིག་ཡོང་ཐུབ་པའི་འབད་བརྩོན་བྱེད་བཞིན་པའི་སྐབས་ཡིན་པ་ལས་ད་ལྟ་འབྲེལ་བ་བཟང་པོ་ཞིག་ཆགས་ཐུབ་མེད། དེ་འདྲའི་དུས་ཚོད་ཅིག་ལ་བོད་པའི་སྤྱི་ཚོགས་ནང་ནས་ཚོགས་པ་ཞིག་གི་མིང་ཐོག་ནས་བོད་སོག་ལས་ཁུངས་ལ་འབྲེལ་བ་ཞིག་ཆགས་པ་རེད། སྤྱིར་ན་ཕྱི་ཡི་རྒྱལ་ཁབ་ཞིག་ལ་འབྲེལ་བ་བྱས་ནས་ཡིག་ཆ་བཞག་རྒྱུ་དེ་མ་འོས་པ་ཞིག་རེད། བོད་གཞུང་གིས་སྲིད་བྱུས་མཁྲེགས་པོ་བཟུང་ནའང༌། བོད་མི་ནང་ཁུལ་ནས་ཀོ་ཐག་གློད་དེ་ནུས་པ་ཐོན་མི་ཐུབ་པ་དང༌། སྡུག་ཤོས་ཤིག་ལ་གཞུང་གི་ལངས་ཕྱོགས་ལ་བརྩི་སྲུང་བྱེད་མཁན་གྱི་མི་རྣམས་ཕར་མ་སླེབས་པ་དང༌། ཤེས་བཞིན་ཁྱད་གསོད་བྱེད་མཁན་ཡིན་མིན་ལ་མ་ལྟོས་པར་གང་ལྟར་དངུལ་དང་དངོས་པོར་རྔམས་ནས་འགྲོ་མཁན། ཆབ་སྲིད་ཀྱི་གནད་དོན་དང༌། བོད་ཀྱི་བདེན་དོན་སྐོར་ལ་མགོ་འཚོས་ལ་མ་འཚོས་ཀྱི་ཐོག་ནས་འགྲོ་བ་དེ་ཚོ་རྒྱ་མི་ལ་དགོས་པ་དེ་ཆགས་ཀྱི་འདུག ཡང་ན་ང་ཚོ་བོད་གཞུང་གི་སྲིད་བྱུས་དེ་དག་ཆ་ཚང་རྟོགས་རྗེས་དེའི་ལངས་ཕྱོགས་ཕྱི་ནང་རྒྱབ་མདུན་གང་དུ་ཡང་མངོན་གསལ་དོད་པོ་བྱས་ནས་བཤད་ཐུབ་མཁན་ཞིག་དང༌། འགྲེལ་བཤད་རྒྱག་ཐུབ་མཁན་གྱི་མི་ཞིག་ཕྱིན་ནའང་དེས་དགེ་མཚན་ཞིག་ཡོང་གི་རེད། བར་ལམ་གྱི་གནས་སྟངས་ཁྱད་མཚར་པོ་འདིས་ང་ཚོར་དམིགས་བསལ་དཀའ་ངལ་ཞིག་འཕྲད་ནས་འགལ་རྐྱེན་ཆེན་པོ་ཞིག་ཆགས་ཡོང་གི་འདུག

དེ་ཙམ་དུ་མ་ཟད་འདས་པའི་ལོ་ཡུན་གང་ལ་གང་འཚམ་གྱི་རིང་ལ་ཆུ་བཞི་སྒང་དྲུག་སྒྲིག་འཛུགས་ཀྱི་མིང་ཐོག་ནས་ལས་ཀ་བྱེད་ཕྱོགས་གང་ལ་གང་འཚམ་ཞིག་ང་ཚོའི་བསམ་བློ་གཏོང་ཕྱོགས་ཀྱི་སྒང་དུ་མ་འགྲོ་བའི་གནས་ཚུལ་རབ་དང་རིམ་པ་བྱུང་སོང༌། ཁ་སང་ཁོ་ཚོ་མི་གསུམ་ཐུག་པའི་སྐབས་སུ་དེ་དག་གསལ་པོ་བཤད་རྒྱུ་བྱུང༌། མི་སྒེར་ངོས་ནས་ང་ཚོ་ཚང་མ་ངོ་ཤེས་པ་ཤ་སྟག་ཡིན། ལོ་མང་པོ་ཞིག་ནས་རྒྱུས་ཡོད་ནང་ཚགས་ཡིན་ནའང༌། བྱེད་ཕྱོགས་ཐོག་ཧོལ་རྒྱུག་ཐལ་ཆ་ཆེན་པོ་འགྲོ་བའི་གནས་ཚུལ་འདི་ད་རེས་ཙམ་མ་ཡིན་པར་སྔ་རྗེས་སུ་བྱུང་སྟབས། ཕྱིན་ཆད་དེ་འདྲ་མ་ཡོང་བའི་གཙང་མ་ཞིག་བཟོ་རྒྱུ་གལ་ཆེན་པོ་འདུག འདི་ནི་ང་ཚོའི་རྩ་དོན་ལ་ཐུག་ཡོང་གི་ཡོད།

རྩ་བ་ཆུ་བཞི་སྒང་དྲུག་མདོ་སྟོད་ཀྱི་ཆོལ་ཁ་དེ་ཆོལ་གསུམ་ནང་ནས་ཆོལ་ཁ་གལ་ཆེན་པོ་ཞིག་རེད། འདས་པའི་དུས་སྐབས་ལའང་བོད་ནང་དུ་ཆོལ་ཁ་དེའི་ཁོངས་ཀྱི་མི་མང་པོ་ཞིག་གིས་བོད་བསྟན་སྲིད་ཀྱི་དོན་ལ་སོ་སོའི་དམ་བཅའ་འཛིན་ནས་སྡོད་མཁན་དང༌། དཀའ་ངལ་མྱོང་མཁན་མང་པོ་བྱུང་ཡོད། སངས་རྒྱས་ཀྱི་བསྟན་པ་གཙོ་བོར་གྱུར་པའི་མདོར་ན། ས་དགེ་བཀའ་རྙིང་བོན་དང་བཅས་པའི་ནང་བཤད་པ་དང་སྒྲུབ་པ་གཉིས་ཀྱི་ཐོག་ནས་བསྟན་པ་འཛིན་སྐྱོང་སྤེལ་གསུམ་བྱེད་མཁན་མི་འབོར་ཆེན་པོ་བྱུང་ཡོད་ལ། ད་ལྟ་ཡིན་ནའང༌། ང་ཚོ་བཙན་བྱོལ་བའི་ས་དགེ་བཀའ་རྙིང་བོན་དང་བཅས་པའི་བསྟི་གནས་ཕལ་མོ་ཆེའི་ནང་དུ་མཁན་པོ་ལས་ཟུར་མང་ཆེ་བ་མདོ་སྟོད་ཆོལ་ཁའི་ནང་ནས་སླེབས་ཡོད། ཆོལ་ཁ་གལ་ཆེན་པོ་ཞིག་གི་མིང་འཁྱེར་ནས་ལས་ཀ་གང་བྱུང་མང་བྱུང་ཡོང་སྐབས། ཕུགས་རྒྱང་པོའི་ཆ་ནས་ང་རང་ཚོ་ཆོལ་ཁ་ནང་ཁུལ་ལའང་མཐོང་ཕྱོགས་དང༌། དོགས་པ་ཡོང་མཁན། དེ་འདྲའི་རྐྱེན་གྱིས་གཙོ་ཆེ་ཤོས་མདོ་སྟོད་མི་མང་ནང་ལ་བློ་ཕམ་དང་ཡིད་ཆད་ཀྱི་གནས་ཚུལ་བྱུང་ན་ཧ་ལས་པའི་ཉེན་ཁ་ཆེན་པོ་རེད།

ཆ༽ ཆོལ་གསུམ་གཅིག་སྒྲིལ་དང་། རྩ་བའི་རྩ་དོན།

འདས་པའི་ལོ་རྒྱུས་ནང་བལྟས་ན། རྐྱེན་ཆུང་ཆུང་ཞིག་གིས་མཐོང་ཕྱོགས་མང་པོ་ཞིག་ཡོང་བ་དང༌། མཐོང་ཕྱོགས་གཅིག་བྱུང་ཚར་དུས་བསམ་བློའི་ནང་དོགས་པ་རྣམ་རྟོག་ཆགས་ནས་ལས་ཀ་གང་བྱས་ཀྱང་ཚང་མས་དེའི་ནང་དུ་ཁ་གསལ་གཏིང་གསལ་མ་ཡོང་བའི་གནས་ཚུལ་ཞིག་ཡོང་གི་ཡོད། ཆོལ་གསུམ་གོང་བུ་གཅིག་གྱུར་དང༌། དམ་ཚིག་ཟོང་ཁ་གཅིག་སྒྲིལ་ཟེར་བ་འདི་ང་ཚོའི་རྩ་དོན་ཡིན། དེའི་ཐོག་ལ་འགལ་རྐྱེན་འགྲོ་བའི་ལས་ཀ་བྱེད་ཕྱོགས་དང༌། རྐྱེན་ཆུང་ཆུང་གིས་ང་ཚོའི་ནང་དུ་དམ་ཚིག་མ་གཙང་བ་ཆགས་ན་ནམ་ཡང་མི་འགྲིགས་པ་ཞིག་རེད། ད་ལྟ་ངས་འགོ་འཁྲིད་པའི་བཙན་བྱོལ་གཞུང་འདིས་ད་ཕན་ལོ་ངོ་སུམ་ཅུ་སོ་ལྔ་ལྷག་ཙམ་གྱི་རིང་དུ།

རིང་ནས་སྙིང་དུ་བརྣག་པའི་འདོད་པའི་དོན། །

ཡོངས་རྫོགས་བོད་ལྗོངས་རང་དབང་གཙང་མའི་དཔལ། །

ཞེས་པ་འདི་རྩ་བའི་སྲིད་བྱུས་དང༌། རྩ་དོན་དུ་བརྩིས་ནས་བསྡད་ཡོད། ང་ཚོའི་ཆོལ་ཁ་གསུམ་ལེགས་ཉེས་སྐྱིད་སྡུག་ཅི་བྱུང་ནའང་ཚང་མ་དགའ་གཅིག་སྡུག་གཅིག་འོག་ལ་འགྲོ་རྒྱུའི་བསམ་ཚུལ་དེ་དང༌། སྲིད་བྱུས་དེ་ལ་འགྱུར་བ་གཏོང་རྒྱུའི་བསམ་བློ་རྨི་ལམ་ལའང་ཡོད་པ་མ་རེད། ཡིན་ནའང་བོད་རིགས་འགའ་ཤས་ནས་དེའི་སྐོར་ལ་དོགས་པ་བྱེད་མཁན་ཡོད་ཚོད་འདུག དེ་གང་ཞིག་བྱས་ནས་བྱུང་བ་རེད་དམ། དཔེ་མི་སྲིད་པའི་ཐབས་སྡུག་པོ་རེད། ད་ལྟ་གནས་ཚུལ་ལྷགས་པའི་དཀའ་ངལ་དེ་ཙམ་མ་ཡིན་པར་ད་ཕྱིན་ཆད་དཀའ་ངལ་དེ་འདྲ་མི་ཡོང་བ་ཞིག་དང༌། ཆོལ་གསུམ་དམ་ཚིག་ཟོང་ཁ་གཅིག་སྒྲིལ། གཅིག་གིས་གཅིག་ལ་དོགས་པ་རྣམ་རྟོག་གཏན་ནས་མེད་པ་གཙང་མ་ཞིག་དགོས་རྒྱུ་ཤིན་ཏུ་གལ་ཆེན་པོ་ཡིན་པས། ད་རེས་རྐྱེན་གཅིག་ལངས་པ་དེའི་ཐོག་ནས་ཕྱིན་ཆད་ན་ཚ་སྐྱར་ལོག་མི་ཡོང་བའི་གཙང་མ་ཞིག་བཟོ་ཐུབ་ན་བསམ་པ་དེ་རེད། དེའི་ཐོག་ལ་ཚོགས་གཙོ་གཉིས་དང༌། བཀའ་ཤག སྐབས་རེ་རྒྱུན་ལས་ལའང་འབྲེལ་བ་ཆགས་ཀྱི་ཡོད།

གང་ལྟར་ཡང་སྙིང་བཀའ་སྤྱི་ལྷན་ཚོགས་བྱིངས་ཀྱི་བསམ་ཚུལ་གང་དག་ཡོད་མེད་བསྡུས་ཡོད་པ་རེད། ཧ་ལམ་བརྒྱ་ཆ་དགུ་བཅུ་གོ་དགུའི་བསམ་ཚུལ་གཅིག་གྱུར་ཡོད་པ་གསལ་པོ་འདུག་པ་ཧ་ཅང་དགའ་པོ་བྱུང༌། དངོས་གནས་ཡིན་དགོས་པ་ཞིག་ཀྱང་རེད། ང་ཚོས་ལྷག་བསམ་རྣམ་དག་བྱས་པ་དེ་ལ་གཙོ་བོ་རྒྱ་ཆེའི་མི་མང་རྣམས་ཀྱི་ཡིད་ཆེས་དང་བློ་འགེལ་ཐུབ་པ་ཞིག་ཡོང་དགོས་པ་ལྟར། མང་ཚོགས་ནང་བསམ་ཚུལ་ཧ་ཅང་ཡག་པོ་ཡོད་པ་ལྟ་བུ་འདུག མང་ཚོགས་ཀྱི་བསམ་ཚུལ་དང༌། ང་རང་ཚོའི་རྩ་བའི་སྲིད་བྱུས་དེ་གཞི་ལ་བཞག་ནས་ད་ལམ་རྐྱེན་འཕྲད་པ་དེ་བཀའ་སྤྱི་ལྷན་ཚོགས་ནས་རིམ་པས་ཐག་གཅོད་བྱེད་ཀྱི་རེད། དྲང་པོས་གཞུང་བསྲངས་ནས་ཐག་གཅོད་བྱས་པ་དེ་ལ་རེ་ཟུང་གི་འདོད་པ་ལ་འགྲོ་མི་འགྲོ་ཡོང་མདོག་ཁ་པོ་རེད། ཡིན་ནའང་མང་ཚོགས་ཀྱིས་རྒྱབ་སྐྱོར་ཏན་ཏན་བྱེད་ཀྱི་རེད། བོད་ཆོལ་ཁ་གསུམ་འཕགས་པ་སྤྱན་རས་གཟིགས་ཀྱི་གདུལ་ཞིང༌། བོད་མི་ས་ཡ་དྲུག་འཚོ་དང་མི་འཚོའི་དུས་ཚོད་འདིའི་ནང་ལ་དོན་དག་མེད་པའི་དོགས་པ་རྣམ་རྟོག་ཡོང་གི་ཡོད་པ་དེ་ཐབས་སྐྱོ་པོ་རེད། དེ་འདྲ་མི་ཡོང་བ་བྱ་རྒྱུ་གལ་ཆེན་པོ་འདུག

ང་ཚོ་བོད་བཙན་བྱོལ་གཞུང་གིས་ལྷག་བསམ་རྣམ་དག་ཐོག་ནས་འཕྲལ་ཕུགས་རྒྱང་གསུམ་གྱི་སྲིད་བྱུས་ཤིག་མི་ནུས་མི་ཐུབ་བཞིན་དུ་ཨུ་ཚུགས་བརྒྱབ་ནས་བཏོན་པ་འདི་ལ་ཆོལ་གསུམ་མི་མང་ཚང་མས་གཅིག་རྒྱབ་གཅིག་གནོན་གྱི་ནུས་པ་བཏོན་དགོས་པ་ལས། བོད་གཞུང་ལ་ཡིད་མ་ཆེས་བྱེད་ས་ཞིག་དང༌། སྐྱོན་འདོགས་བྱེད་ས་ཞིག་དང༌། ཁྱད་གསོད་བྱེད་ས་ཞིག་རྩ་བ་ཉིད་ནས་མ་རེད་བསམ་གྱི་འདུག རྒྱ་མིའི་ངོས་ནས་ཏཱ་ལའི་བླ་མའི་སྤུན་མཆེད་ཅིག་ཡོང་དུས་དེར་འབྲེལ་བ་ལམ་སེང་བྱེད་ཀྱི་ཡོད་པ་དང༌། བོད་གཞུང་གི་སྐུ་ཚབ་བམ། བོད་གཞུང་གི་ལས་བྱེད་པའི་མིང་ཐོག་ནས་ཡོང་དུས་ཀ་ཀོར་བྱེད་ཀྱི་ཡོད་པ་རེད། རྒྱ་མིས་བཙན་བྱོལ་གཞུང་ལ་གནད་འགག་ཅིག་བརྩིས། བོད་པ་ནང་ཁུལ་ནས་བཙན་བྱོལ་གཞུང་ལ་སྙིང་པོ་ཡོད་པ་མ་རེད་ཞེས་བརྗོད་ན། རང་གིས་རང་ལ་བྱིན་གྱིས་བརླབས་ཟེར་བ་དེ་ཆགས་པ་རེད། ཧ་ཅང་ཐབས་སྐྱོ་པོ་རེད།

ང་ཚོ་འདིར་ཚོགས་པ་སྐྱིད་སྡུག་ཆེ་ཆུང་སྣ་ཚོགས་ཡོད་པའི་ནང་ནས། མདོ་སྟོད་ཆོལ་ཁའི་ཚོགས་པའི་ཐོག་ནས་མ་འོངས་པར་ང་ཚོའི་ལས་ཀ་བྱེད་ཕྱོགས་ལ་བསམ་ཚུལ་འདྲ་མིན་གྱི་བསམ་འཆར་བཏོན་རྒྱུ་ལོས་ཡོང༌། དགའ་བསུ་ཡོད། ཡིན་ནའང་རྩ་བའི་བསམ་བློའི་ནང་དོགས་པ་རྣམ་རྟོག་བྱེད་པ་འདི་འདྲ་ཕྱིན་ཆད་མི་ཡོང་བ་བྱེད་རྒྱུ་དང༌། གཙང་མ་ཡོང་ཐབས་བྱ་རྒྱུ་གལ་ཆེན་པོ་རེད། ད་རེས་གོ་སྐབས་འདིའི་ཐོ་གནས་ཕྱིན་ཆད་ང་ཚོར་དཀའ་ངལ་འདི་འདྲ་མ་ཡོང་བ་བྱེད་རྒྱུ་དེ་གལ་ཆེན་པོ་འདུག

ཇ༽ སྒེར་གྱི་ན་ཚ་དང་། སྤྱི་དོན་ལ་དོ་ཕོག

དེ་ནས་ངས་འཕྲོས་བཤད་བྱས་ནས་བརྗོད་འདོད་པ་ཞིག་ལ། ད་རེས་གནས་ཚུལ་འདི་འདྲ་ཡོང་སྐབས། དང་པོ་ང་ཚོའི་བསམ་བློ་གཏོང་སྟངས་དེ་ལྷག་བསམ་རྣམ་དག་གིས་ང་ཚོ་བོད་སྤྱི་པའི་སྲིད་བྱུས་ཀྱི་རྩ་དོན་ཞིག་ལ་ཐུག་ནས་ཤོད་ཀྱི་ཡོད་པ་ལས། མི་སྒེར་གྱི་ན་ཚའམ། དགའ་མི་དགའི་གནས་ཚུལ་འོག་ནས་གཟེར་ལངས་པ་ཞིག་རྩ་བ་ཉིད་ནས་མ་རེད། འདིར་བཀའ་ཤག་དང༌། ཚོགས་གཙོ་ཁོང་ཚོའི་ཐོག་ནས་སྒེར་གྱི་དགའ་མི་དགའི་གནས་ཚུལ་སྤུ་ཙམ་ཡང་མེད། ཡིན་ནའང་སྐབས་རེ་ཁྲོག་འདྲ་པོ་ཐེབས་ནས་སྒེར་གྱི་དགའ་མི་དགའི་གནས་ཚུལ་ཕྲན་བུ་འདྲེས་ལྷད་ཡོང་གི་མེད་དམ་བསམ་གྱི་འདུག དེ་འདྲ་བྱས་ན་ཕན་རྒྱུའི་ཚབ་ལ་གནོད་ཀྱི་རེད། ཉེ་ཆར་ཁ་ཤས་ནས་ཁ་རྩོད་བྱེད་རེས་དེ་འདྲ་ཕྲན་བུ་བྱུང་བ་དེ་བློ་ཕམ་གྱི་རྒྱུ་རེད། ཕན་ཐོགས་རྩ་བ་ནས་ཡོད་པ་མ་རེད།

རྩ་དོན་ད་ལྟ་ངས་ཞུས་པ་བཞིན། ཆོལ་ཁ་ཆེན་པོ་ཞིག་གི་མིང་ཡོད་མཁན་གྱི་སྒྲིག་འཛུགས་ཞིག་ཡིན་དུས་དངོས་གནས་མིང་དོན་མཚུངས་པའི་སྤྱི་པའི་དོན་ལ་ཞབས་འདེགས་འགྲུབ་ཐུབ་པ་ཞིག་དང༌། ནུས་པ་ཆ་ཚང་བཏོན་ཐུབ་པ་ཞིག་དགོས་ཀྱི་ཡོད། འགལ་རྐྱེན་གྱི་སྟེང་དུ་མི་འགྲོ་བ་དགོས་ཀྱི་འདུག དེ་རྩ་དོན་རེད། དེའི་ཐོག་ལ་བཀའ་སྤྱི་ལྷན་རྒྱས་ནས་རིམ་པས་ཐག་གཅོད་གཏན་འབེབས་ཡོང་གི་རེད། དེའི་ཐད་ཚང་མས་རྒྱབ་སྐྱོར་ནུས་པ་ཐོན་པ་ཞིག་བྱེད་དགོས། གང་ལྟར་ཕྱིན་ཆད་དཀའ་ངལ་དེ་རིགས་མི་མཐུད་ནས་མི་ཡོང་བ་བྱ་རྒྱུ་གལ་ཆེན་པོ་ཡིན། སྤྱི་པའི་དོན་དུ་ལྷག་བསམ་རྣམ་དག་རྒྱབ་མདུན་ངོ་ལྐོག་མེད་པ་དྲང་པོ་དྲང་བཞག་གི་ལས་ཀ་བྱེད་དུས་སྒེར་གྱི་དགའ་མི་དགའི་གནས་ཚུལ་འདྲེས་ནས་ཕྱིན་ན་དེ་ངོ་ལྐོག་གི་ལས་ཀའི་ཐོག་འགྲོ་གི་ཡོད་པ་རེད། དེ་རྩ་བ་ནས་ཡག་པོ་མ་རེད།

དེ་དང་ཆབས་ཅིག་མི་མང་ཁྲོད་ནས་ཀྱང་ལྷིང་འཇགས་པོ་བྱེད་དགོས། ལྷག་བསམ་གྱིས་ཀུན་ནས་བསླངས་པ་ཞིག་ཡིན་ནའང་བྱེད་སྟངས་ཟང་ཟིང་ཆགས་ན་ཕན་ཐོགས་ལས་གནོད་ཚབས་ཆེ་བ་ཡོད། གལ་ཆེ་ཤོས་རྒྱ་མིས་བལྟས་ནས་བསྡད་ཡོད། ང་ཚོ་ནང་ཁུལ་བྱབ་སྐྱེལ་མཁན་འདྲ་པོ་བྱས་ན་སྙིང་པོ་གང་ཡང་མི་འདུག ཚང་མས་བསམ་བློ་ཆེ་ས་ནས་བཏང༌། གུ་ཡངས་ས་ནས་བཏང༌། མདོ་དོན་ཡང་སྙིང་བཙན་བྱོལ་གཞུང་གི་སྒྲིག་འཛུགས་ཡོད་པ་འདིས་བོད་སྤྱི་པའི་ཚབ་བྱེད་ཀྱི་ཡོད། དེས་ནུས་པ་ཐོན་པ་ཞིག་བྱེད་རྒྱུ་གལ་ཆེན་པོ་འདུག ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༢ ཚེས་ ༡ ཉིན། སྐབས་བཅུ་གཅིག་པའི་བོད་མི་མང་སྤྱི་འཐུས་གྲོས་ཚོགས་སར་སྩལ་བའི་བཀའ་སློབ།

ཀ༽ རྩ་དོན་གྱི་གནས་སྟངས་དང་། བྱ་ཐབས་གསར་པ།

དེ་རིང་ཚོགས་འདུ་ཉིན་མ་དང་པོ་དེ་ཡིན་པ་རེད། ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། ང་རང་ཚོ་ཚོགས་འདུ་འཚོགས་རྒྱུ་འདི་མི་རེ་ངོ་རེའི་ཐོག་ནས་བློ་གྲོས་གསར་པ་བཏོན་རྒྱུ་དང༌། དགེ་འདོན་སྐྱོན་སེལ་བྱེད་རྒྱུ། དེ་དང་ཆབས་ཅིག་ཉམས་མྱོང་ཡང་མང་པོ་ཞིག་བསགས་པའི་ཐོག་ནས་མ་འོངས་པར་ཡར་རྒྱས་མུ་མཐུད་འགྲོ་རྒྱུར་ཕན་ཐོགས་ཡོད་སྟབས་ཚང་མར་བསྔགས་བརྗོད་ཞུ་རྒྱུ་དང༌། ཡག་པོ་ཞིག་ཡོང་གི་རེད་བསམ་པའི་རེ་བ་ཡོད།

དེ་རིང་དམིགས་བསལ་ཞུ་རྒྱུ་རྒྱ་ཆེན་པོ་གང་ཡང་མི་འདུག རྒྱ་ནག་དང་འབྲེལ་བ་བྱེད་ཕྱོགས་སྐོར་ནི། བར་ལམ་འགྱུར་བ་གསར་པ་གང་ཡང་མ་ཕྱིན་པར་བསྡད་ཡོད། དེ་བཞིན་གོ་མིང་ཏང་སྲིད་གཞུང་དང་འབྲེལ་བ་བྱེད་རྒྱུའི་སྐོར་ལའང་དམིགས་བསལ་གྱི་གནས་ཚུལ་གསར་པ་གང་ཡང་ཐོན་མེད་པས་འདིར་ཞུ་རྒྱུ་གང་ཡང་མི་འདུག སྐད་ཆ་རྙིང་པ་བསྐྱར་ཟློས་བྱས་ནས་དགོས་པ་མི་འདུག

སྤྱི་ཡོངས་བོད་པའི་རྩ་དོན་གྱི་གནས་སྟངས་ནི། ཕྱོགས་གཅིག་ནས་འཛམ་གླིང་ཕྱི་ལོགས་ནས་བོད་པའི་ཐོག་ལ་དོ་སྣང་བྱེད་མཁན་ཇེ་མང་འགྲོ་བཞིན་པ་དང༌། ལྷག་དོན་རྒྱ་མིའི་ནང་ནས་བོད་པའི་འཐབ་རྩོད་འདི་བདེན་པའི་རང་བཞིན་ཡིན་པ་ཞིག་དང༌། བོད་པར་ཐོབ་ཐང་ཡོད་པའི་འཐབ་རྩོད་ཡིན་པར་ངོས་འཛིན་བྱེད་མཁན་རྒྱ་རིགས་མང་དུ་མང་དུ་འགྲོ་གི་ཡོད་པ་རེད། ཕྱི་ལོགས་སུ་ཡོད་པའི་རྒྱ་མི་ཙམ་དུ་མ་ཟད། རྒྱ་ནག་རང་དུ་ཡོད་པའི་རྒྱ་མིའི་ནང་ལའང་དེ་རིགས་ཡོང་གི་ཡོད་པ་དེ་ནི་ཧ་ཅང་གི་གནད་འགག་ཆེན་པོ་རེད་བསམ་གྱི་འདུག དེ་འདྲའི་ཕྱི་ཕྱོགས་ནས་རྒྱབ་སྐྱོར་གྱི་རྣམ་པ་ཤུགས་ཆེ་རུ་འགྲོ་བཞིན་པ་དང༌། གལ་ཆེ་ཤོས་བོད་ནང་ཡོད་པའི་གཞིས་ལུས་རྒྱ་ཆེའི་མི་མང་གི་སེམས་ཤུགས་དང༌། སྙིང་སྟོབས་དེ་ང་ཚོའི་སྟོབས་ཤུགས་ཀྱི་རྩ་བ་ཡིན་པ་རེད། བོད་ཆོལ་ཁ་གསུམ་གྱི་ས་ཁུལ་གང་སར་རྒྱ་ཆེའི་མང་ཚོགས་ནས་གང་ཅིའི་གནས་ཚུལ་གོ་རྟོགས་ཆེ་རུ་འགྲོ་བ་དང༌། དེའི་རྐྱེན་གྱིས་རྒྱ་མིར་བཟོད་མ་བདེ་བའི་གནས་ཚུལ་ཤུགས་ཆེ་རུ་ཆེ་རུ་འགྲོ་གི་ཡོད་པ་དེ་ཧ་ཅང་གསལ་པོ་རེད།

དེ་ལྟར་ཕྱོགས་གཅིག་ནས་ང་རང་ཚོའི་གནས་ཚུལ་རེ་བ་ཇེ་ཆེ་ཇེ་ཆེར་འགྲོ་བཞིན་པ་རེད། ཡང་ཕྱོགས་གཅིག་ནས་བོད་ནང་རྒྱ་ནག་གཞུང་གིས་འུ་ཐུག་ཐབས་ཟད་ཀྱི་ཐོག་ནས་མཐའ་གཅིག་ཏུ་དྲག་གནོན་གྱི་སྲིད་བྱུས་ཛ་དྲག་ཅིག་ཆགས་བསྡད་ཡོད། གནས་ཚུལ་འདི་གཉིས་ཀྱི་ཐོག་ནས་ད་ལྟའི་དུས་ཚོད་འདི་ཧ་ཅང་གི་གཉའ་འཕྲང་ཅན་ཞིག་གི་སྒང་ལ་སླེབས་ཡོད་པས་ང་ཚོའི་ངོས་ནས་ཉི་མ་རེ་རེ་ཡིན་ཡང་དུས་ཚོད་འཕྲོ་བརླག་མ་ཕྱིན་པ་ཞིག་དང༌། ལྷོད་ཡངས་སྤྱི་ཟོམ་དུ་མ་ལུས་པ་ཞིག་བྱེད་དགོས། དཔེར་ན། དེ་རིང་གི་གྲོས་ཚོགས་ཐོག་ནས་ཡིན་ནའང་ང་ཚོའི་རྩ་དོན་གྱི་ཐོག་ཐབས་ཤེས་ད་ལྟའི་བར་བྱས་དང་བྱེད་བཞིན་པ་ལྟར། ད་དུང་ཐབས་ཤེས་གསར་པ་བྱེད་དགོས་པ་གང་ཞིག་འདུག་གམ། དེ་ཡང་སྟོང་གཏམ་བཤད་པ་མ་ཡིན་པར་དངོས་ཡོད་གནས་ཚུལ་ལག་ལེན་འཁེལ་ངེས་ཀྱི་བསམ་འཆར་དང༌། བློ་གྲོས་གསར་པ་འདོན་རྒྱུ་ཧ་ཅང་གལ་ཆེན་པོ་རེད།

དེ་བཞིན་འཛིན་སྐྱོང་བཀའ་ཤག་གིས་མཚོན་པའི་ལས་ཁུངས་ཡས་མས་ཚང་མས་ཧུར་ཐག་བྱེད་ཀྱི་ཡོད་པ་དང༌། འདས་པའི་ལོ་སོ་དྲུག་མ་ཟིན་ཙམ་གྱི་རིང་ལ་ང་ཚོ་ཚང་མར་དཀའ་ངལ་དང༌། སྐྱོན་ཆ་ནོར་འཁྲུལ་ཡོང་གི་ཡོད་ན་ཡང༌། སྤྱི་ཡོངས་ཀྱི་ཐོག་ང་ཚོ་ཡར་རྒྱས་འགྲོ་བཞིན་པ་རེད། ད་ཆ་བདེན་མཐའ་གསལ་ལ་ཉེ་བའི་དུས་ལ་སླེབས་ཀྱི་ཡོད་པར་བརྟེན་ལྷག་པར་དུའང་རིག་པ་བསྒྲིམས་ནས་ཤུགས་རྒྱག་རྒྱུ་ཧ་ཅང་གི་གལ་ཆེན་པོ་འདུག སྐབས་རེ་ངོ་ཚ་སྨིན་པོའི་བཟོ་འདྲ་པོ་དང༌། ཡང་ན་ཕྲན་བུའི་ཟོན་བྱས་དྲགས་པ། ཡང་ན་ལས་ཀ་དངོས་གཞི་བྱེད་དུས་ཚགས་མ་ཚུད་པ་དེ་འདྲ་ཕྲན་བུ་ཡོང་གི་ཡོད་པ་རེད། དེ་ཚོར་དམིགས་བསལ་གྱིས་གཟབ་གཟབ་དང༌། དོ་སྣང་བྱེད་དགོས་ཀྱི་འདུག དེ་ཞུ་རྒྱུའི་དོན་ཚན་གཅིག་ཡིན།

ཁ༽ ཁ་གསལ་གཏིང་གསལ་དང་། དགེ་འདོན་སྐྱོན་སེལ།

དེ་ནས་འདི་གཅིག་ཞུ་སྙིང་འདོད་ཀྱི་འདུག ཚོགས་འདུའི་ཐོག་གོ་བསྡུར་དང་སྦྱངས་བཤད་གནང་བའི་སྐབས་ལ། ངས་ནམ་རྒྱུན་ཕྱི་རྒྱལ་མི་ཚོ་ཐུག་དུས་བཤད་རྒྱུ་ཞིག་ལ། ང་བཙན་བྱོལ་བ་ཆགས་ནས་ཉམས་མྱོང་གསར་པ་དང༌། ཁེ་ཕན་གང་ཞིག་བྱུང་སོང་ཟེར་ན། བོད་ལ་ཡོད་པའི་སྐབས་ལམ་དང་ལུགས་སྲོལ་ལྟ་བུའི་འགྲོ་སྟངས་ཤིག་ཡོད་པར་བརྟེན་སྐབས་རེ་སྒམ་པོ་དང༌། སྤམ་པོ་བྱེད་དགོས་པ་ཞིག་ཡོང་གི་ཡོད། ད་ཆ་བཙན་བྱོལ་བ་ཆགས་རྗེས་དཀའ་ངལ་གྱི་འོག་ལ་དངོས་ཡོད་གནས་ཚུལ་དང་བསྟུན་ནས་བྱེད་རྒྱུ་ལས། དེ་ལས་ལྷག་པའི་སྤམ་པོ་དང༌། འདྲ་ཆགས་པོ་བྱེད་རྒྱུའི་དུས་ཚོད་བསྡད་མེད་པས་ངའི་བསམ་བློ་གཏོང་སྟངས་དང༌། བྱེད་སྟངས་མང་པོ་ཞིག་དངོས་ཡོད་གནས་ཚུལ་དང་ཐག་ཉེ་རུ་ཕྱིན་པ་ལྟ་བུའི་ཉམས་མྱོང་ཡོང་གི་འདུག་ཅེས་ཤོད་ཀྱི་ཡོད།

ང་ཚོའི་གྲོས་ཚོགས་དང༌། ལས་ཁུངས་ཡས་མས་ཀྱི་ཚོགས་འདུ་གང་དུ་ཡིན་རུང༌། སྤྱིར་ང་ཚོ་བཙན་བྱོལ་བ་ཆགས་བསྡད་ཡོད་པ་དང༌། ཡང་སྒོས་ང་རང་ཚོ་བོད་སྤྱི་པའི་དོན་གནད་འདི་སྲོག་ཆད་ལ་ཉེ་བའི་ནད་པ་ལྟ་བུའི་ཛ་དྲག་གི་གནས་ཚུལ་ཡིན་པར་བརྟེན། ང་ཚོས་མཁས་པོ་སྙན་པོ་དང༌། འདྲ་ཆགས་པོ་བྱས་ནས་ཉི་མ་འཁྱོལ་ཐབས་བྱས་པས་ནམ་ཡང་མི་འགྲིགས། དངོས་ཡོད་གནས་ཚུལ་ལ་ང་ཚོར་དཀའ་ངལ་གང་འདྲ་ཡོང་གི་འདུག གང་འདྲ་བྱས་ནས་སེལ་དགོས་ཀྱི་འདུག་བསམ་བློ་བཏང༌། ཁ་ཡོད་ལག་ཡོད་ཀྱི་འཁྱོག་པོ་ཡོ་བསྲང་བྱེད་རྒྱུ་དང༌། དགེ་འདོན་སྐྱོན་སེལ་བྱེད་ཐབས་བསམ་འཆར་འཛེམས་ཟོན་དང༌། སྤྱི་ཟོམ་ལེ་ལོ་དེ་འདྲའི་དབང་དུ་མ་སོང་བ་ཞིག་དང༌། དེ་ཡང་ཐད་ཀར་གསལ་པོ་བྱས་ནས་བཤད་རྒྱུ་དེ་ཤིན་ཏུ་ནས་གལ་ཆེན་པོ་འདུག

མ་གཞི་སྤྱི་ཚོགས་གང་དུ་ཡང་ཡོང་མུས་ལས། བོད་པ་གཅིག་པོའི་གནས་ཚུལ་མིན་ན་ཡང༌། སྐབས་རེ་སྤྱི་དོན་ཆེ་ས་དེར་དོ་སྣང་གང་ཡང་མེད་པ་ཞིག་ལ་ཆུང་ཙག་གི་ཐོག་ལ་ཤོག་ཁག་ཕྱོགས་འཐེན་བྱེད་པ་དེ་གབ་ཕྱི་གོ་ལོག་རེད། གང་ལྟར་ང་ཚོ་གཉན་འཕྲང་གི་དུས་ཚོད་ལ་སླེབས་ཡོད་སྟབས་ཚང་མ་རིག་པ་བསྒྲིམས་ནས་དུས་ཚོད་སྐར་མ་གཅིག་ཡིན་ཡང་ཆུད་ཟོས་དང༌། ལྷོད་གཡེང་མ་སོང་བ་ཞིག་བྱེད་རྒྱུ་དེ་གལ་ཆེན་པོ་འདུག འདི་གཅིག་ཞུས་ན་བསམ་པ་དྲན་བྱུང༌།

ག༽ མི་གཤིས་ལ་འགྱུར་ལྡོག་དང་། གཞན་ཕན་གྱི་རྩ་དོན།

དོན་ཚན་གཉིས་པ་དེ། ང་ཚོ་བཙན་བྱོལ་བའི་སློབ་གྲྭ་ཚོའི་ནང་ལ་ཕྲུ་གུའི་གཤིས་ཀ་དང༌། ཕྲུ་གུའི་སྤྱོད་ལམ་གྱི་ནང་མ་རབས་ཀྱི་རིགས་ཕྲན་བུའི་ཤུགས་ཆེ་རུ་འགྲོ་གི་ཡོད་པ་ཞིག་གོ་ཐོས་ཡོང་གི་འདུག གཞིས་ཆགས་ཁག་གི་གཞིས་མི་ཚོའི་གཤིས་ཀ་ཕྲན་བུའི་ཡ་རབས་ཀྱི་སྤྱོད་པ་ཤུགས་ཆེ་བ་དང༌། དྷ་རམ་ས་ལས་མཚོན་པའི་ས་ཁུལ་འཁྲུག་ཆ་ཆེ་བ་དེ་ཚོའི་ནང་ལ་ཡ་རབས་ཀྱི་གཤིས་ཀ་དེ་ཕྲན་བུའི་ཉུང་བ་འདུག་ཅེས་ང་ལ་བསམ་ཚུལ་ཤོད་མཁན་དེ་འདྲ་བྱུང༌། ང་ཚོའི་སྤྱི་ཚོགས་ནང་ལ་ཕྲན་བུའི་གཤིས་ཀ་དེ་འགྱུར་གྱི་ཡོད་བཟོ་འདུག ཁག་ནི་ཁག་མི་འདུག སོ་སོ་རྟག་པར་གཤིབས་ནས་སྡོད་སའི་གཡས་གཡོན་གྱི་མི་ཚོའི་གོམས་གཤིས་དེ་འཇགས་ཡོང་གི་ཡོད་པ་རེད།

དེ་བཞིན་ང་ཚོའི་ལས་བྱེད་པའི་ནང་དང༌། གྲོས་ཚོགས་ཀྱི་འཐུས་མིའི་ནང་ལ་ཡང༌། གཡས་གཡོན་གྱི་ཤུགས་རྐྱེན་ག་ལེ་ག་ལེར་ཐེབས་ཀྱི་མེད་དམ་སྙམ། དཔེར་ན། སྤྱིར་བཏང་སྤྱི་ཚོགས་ནང་ཕྱི་རྒྱལ་གྱི་གཞས་ཞབས་བྲོ་དང༌། ལུགས་སྲོལ་ལ་དགའ་པོ་བྱེད་ཀྱི་ཡོད་པ་དེ་ཚོར་དེ་ཙམ་གྱི་གནད་འགག་ཆེ་བ་མི་འདུག ཡིན་ནའང་དེ་ཚོའི་གྲས་ཀྱིས་ཤུགས་རྐྱེན་ལ་བརྟེན་ནས་རིམ་པས་ང་ཚོའི་སྤྱི་ཚོགས་ནང་ཡ་རབས་སྤྱོད་བཟང་གི་གོམས་གཤིས་འགྱུར་བ་ཕྱིན་ན། དེ་ཧ་ཅང་གི་ཉེན་འགན་ཆེན་པོ་ཞིག་མཐོང་གི་འདུག ང་རང་སྒེར་གྱི་ངོས་ནས་བོད་རང་དབང་འཐབ་རྩོད་ཀྱི་ལས་འགུལ་ནང་ལ་ཞུགས་པ་འདི་ང་སྟོན་པ་བཅོམ་ལྡན་འདས་ཀྱི་རྗེས་འབྲངས་ཤཱཀྱའི་དགེ་སློང་ཐེབས་ཆག་ཅིག་ཡིན་པའི་ཆ་ནས་འོས་པར་བསམ་གྱི་ཡོད།

བོད་ཀྱི་རང་དབང་དེ་སངས་རྒྱས་ཀྱི་བསྟན་པ་དང་འབྲེལ་བ་ཡོད། བོད་ཀྱི་རིག་གཞུང་དེ་ནང་པ་སངས་རྒྱས་པའི་ཆོས་དང་འབྲེལ་བ་ཡོད། སྙིང་རྗེ་རྩ་བར་གྱུར་པའི་རིག་གཞུང་དང༌། གོམས་གཤིས་འདི་དག་གིས་དངོས་ཡོད་གནས་ཚུལ་ལ་མི་ལ་ཕན་ཐོགས་ཡོད་པ་ཞིག་རེད། ང་རང་ཚོ་ནང་པ་ཙམ་དུ་མ་ཟད། ཆོས་མེད་མཁན་གྱི་མི་ལའང་ཕན་གྱི་ཡོད། མི་ཙམ་དུ་མ་ཟད། སྲོག་ཆགས་སྤྱི་ལ་ཡིན་ནའང་ཕན་ཐོགས་ཡོད། དེ་འདྲའི་རིག་གཞུང་སྲུང་སྐྱོབ་བྱེད་རྒྱུ་དེ་སངས་རྒྱས་ཀྱི་བསྟན་པའི་དོན་དང་འབྲེལ་བའི་ལས་དོན་ཡིན་པར་བརྟེན་དགེ་སློང་ཞིག་གི་ངོས་ནས་ལས་དོན་དེ་སྒྲུབ་རྒྱུ་ནི་རང་ཉིད་བྱང་ཆུབ་སྒྲུབ་པའི་ཐབས་ལམ་ཡིན་པ་དང༌། ངའི་མི་ཚེ་དོན་དང་ལྡན་པ་ཞིག་ཆགས་ཀྱི་འདུག་བསམ་གྱི་ཡོད།

སྔོན་མ་ང་ལོ་སུམ་ཅུ་སོ་གྲངས་སླེབས་པའི་སྐབས་ལ་སྒོམ་ཞིག་རྒྱག་རྒྱུ་བྱུང་ན་བསམ་པ་དྲན་མྱོང༌། མཁས་གྲུབ་ནོར་བཟང་རྒྱ་མཚོ་དང༌། རྗེ་བཙུན་མི་ལ་རས་པ་དེ་ཚོའི་རྣམ་ཐར་མཐོང་དུས་ག་དུས་ཡིན་ཡང་ལུས་ཀྱི་བ་སྤུ་གཡོས་ནས་འཇོན་གྱི་ཡོད་མེད་དང༌། ཐུབ་ཀྱི་ཡོད་མེད་མི་ཤེས་ཏེ། བསམ་བློའི་ནང་དེ་འདྲ་དྲན་གྱི་ཡོད། སྐབས་ཤིག་ལ་ལོ་གསུམ་ཕྱོགས་གསུམ་ཞིག་སྡོད་ཀྱི་ཡིན་ཞེས་བརྗོད་རྒྱུ་ཡང་བྱུང་ལ། འདོད་པའང་ཡོད། ཡིན་ནའང་ཕྱོགས་གཞན་ཞིག་ནས་བསམ་བློ་གཏོང་དུས་ང་ཚོའི་སྤྱི་དོན་བསྒྲུབ་རྒྱུ་འདི་སངས་རྒྱས་ཀྱི་བསྟན་པ་དང༌། གཞན་ཕན་དང་འབྲེལ་བའི་བྱ་བ་ཡིན་སྟབས་ཀུན་སློང་གིས་རྒྱབ་འཁྱོགས་ན་འདི་ཆོས་བྱས་པ་རང་རེད། བསམ་ཚུལ་དེ་འདྲ་བྱས་ནས་ད་ལྟ་བར་བསྡད་ཡོད།

ངས་བོད་སྤྱི་པའི་དོན་བསྒྲུབ་འདི་ཆབ་སྲིད་ཀྱི་རང་དབང་རང་བཙན་གྱི་དོན་གཅིག་པུ་མིན་པར། དེ་ལས་ལྷག་པའི་འགྲོ་བ་མིའི་རིགས་སྤྱི་དང༌། སེམས་ཅན་ཐམས་ཅད་ཀྱི་བདེ་སྐྱིད་ཀྱི་རྩ་བ་དང་འབྲེལ་བ་ཞིག་ཡིན་བསམས་ནས་བསྡད་ཡོད། དངོས་ཡོད་གནས་ཚུལ་ལ་ང་ཚོ་རྒྱ་མིའི་དབང་འོག་ལ་བོད་ཀྱི་རིག་གཞུང་དེ་ཁ་ཐབས་གང་འདྲ་ཞིག་ལ་གྱར་ནས་བསྡད་འདུག་གམ། ང་ཚོར་རང་དབང་ཞིག་མ་བྱུང་ན་ནང་པ་སངས་རྒྱས་ཀྱི་ཆོས་དང་འབྲེལ་བའི་ཐུན་མོང་མིན་པའི་རིག་གཞུང༌དང་། འགྲོ་བ་མི་སྤྱི་ལ་ཕན་ཐོགས་ཡོད་པ་དེ་གནས་ཐུབ་ཐབས་མེད་པ་ལོང་བས་བལྟས་པའི་ཁམས་གསུམ་ཞེས་པ་བཞིན་གསལ་པོ་ཡིན། དེ་ལྟར་ན་ང་རང་ཚོ་མི་རེ་ངོ་རེའི་ངོས་ནས་དེ་འདྲའི་དམིགས་ཡུལ་བསྒྲུབ་སྟངས་དེ། ཁ་ནས་གཏམ་འདྲ་ཆགས་པོ་བཤད་པ་དང༌། གྲོས་ཆོད་གཏན་འབེབས་བྱས་པ་གཅིག་པུས་མ་འགྲིགས་པར་མི་རེ་ངོ་རེའི་སྒོ་གསུམ་གྱི་ཉིན་རེའི་སྤྱོད་པ་དེ་ང་ཚོའི་དམིགས་ཡུལ་བསྒྲུབ་བྱ་དེ་དང་རིགས་མཐུན་པ་ཞིག་གི་སྒང་ལ་འགྲོ་དགོས་ཀྱི་འདུག

ང༽ ངན་སྤྱོད་ཁྱབ་གདལ་དང་། དོན་ལྡན་གྱི་སྙིང་པོ།

སློབ་གྲྭའི་ནང་ལ་ཡོད་པའི་ཕྲུ་གུ་ཚོའི་སྤྱོད་ལམ། སྤྱི་ཚོགས་ནང་གི་མི་ཚོའི་སྤྱོད་པ་དེ་རང་ཉིད་འཇོན་པོ་དང༌། འཕེར་པོ་ཡིན་པའི་ཁུལ་བྱས་ཏེ་གཞན་གྱི་ལད་ཟློས་བྱེད་སྟངས་འདི་རིགས་ལ་ཡིད་གཟབ་བྱེད་དགོས། དཔེར་ན། རྒྱ་གར་ནང་ལ་ཆ་བཞག་ན་ཡག་པོ་མང་པོ་ཡོད་ཀྱང༌། སྡུག་པའང་མང་པོ་ཡོད། མགོ་བདེ་པོ་བྱེད་རྒྱུ་དང༌། དབང་ཡོད་བཤད་རྒྱུ། ཧམ་རྫུན་བཤད་རྒྱུ། འཕྲོག་བཅོམ་བྱེད་མཁན་དེ་འདྲ་མང་པོ་ཡོད། ང་ཚོས་ལས་རིགས་གཞན་དག་མང་པོ་ཞིག་འཛམ་གླིང་ནང་ཡར་རྒྱས་ཕྱིན་པ་ལ་དཔེ་བལྟས་ནས་ཚུར་ལེགས་ཆ་ལེན་རྒྱུ་ཡོད། ང་ཚོས་དེ་དག་གི་རྗེས་སུ་འབྲངས་དགོས།

སྙིང་རྗེ་རྩ་བར་གྱུར་པའི་གཞན་ཕན་ཡ་རབས་སྤྱོད་བཟང་ཟེར་བ་འདི་འཛམ་གླིང་ནང་སུ་གཅིག་ལ་དཔེ་བལྟ་ས་མེད། འདི་ནི་སོ་སོ་རང་ཉིད་ལ་ཕ་མེས་ཀྱི་དུས་ནས་ཡོད་པ་འདི་ངོ་ཤེས་པའི་ཐོག་ནས་རང་དོན་རང་གཅེས་ཀྱིས་འཛིན་སྐྱོང་བྱེད་དགོས། ང་ཚོ་ལས་རིགས་མང་པོ་ཞིག་ནང་དངོས་གནས་རྗེས་ལུས་ཡིན་པ་འདི་ངོས་ཟིན་དགོས་པ་ལས། ང་ཚོ་ཕྱོགས་ཚང་མ་ནས་ཡག་པོ་ཡིན་ཞེས་བརྗོད་ན་མངོན་པའི་ང་རྒྱལ་རེད། ནོར་བ་རེད། ཡིན་ན་ཡང་ཕྱིའི་གནས་ཚུལ་ཐམས་ཅད་ལ་ཡི་རངས་པ་དང༌། ཡིད་འཕྲོག་ནས་སྤྱི་ཚོགས་ནང་གི་གོམས་གཤིས་སྡུག་པོ་དེ་དག་ང་ཚོ་ལ་འཇགས་ན། རྩ་བ་ནས་ཡག་པོ་མེད་པས། ང་ཚོ་བོད་མི་སྤྱི་བོ་གནམ་བསྟན་ཡོངས་སུ་རྫོགས་པས་གནད་དོན་དེ་ལ་དོ་སྣང་ཆེན་པོས་ལེགས་ཉེས་རྣམ་པར་འབྱེད་ཐུབ་པ་བྱེད་དགོས། གནད་དོན་འདི་དེ་རིང་གྲོས་ཚོགས་འདིར་ཐད་ཀར་འབྲེལ་བ་མེད་པ་འདྲ་པོ་ཞིག་ཡིན་ཀྱང༌། གཅིག་བྱེད་དུས་གཞི་རྩ་གཙོ་བོ་ལྟ་བུ་ཡིན། སྙིང་རྗེ་དང༌། གཞན་ཕན་ལྷག་བསམ་གྱི་རྩ་བར་གྱུར་པའི་མིའི་གཤིས་ཀ་དེ་ཡོད་ན། བྱ་བ་གང་དང་གང་ཡིན་རུང་དོན་ལྡན་སྙིང་པོ་ཡོད་པ་ཞིག་དང༌། སྲོག་དང་ལྡན་པ་ཞིག་ཆགས་པ་རེད། དེ་འདྲའི་བརྩེ་བ་དང་ལྷག་བསམ་གྱིས་ཟིན་པའི་ཡ་རབས་ཀྱི་སྤྱོད་པ་དེ་མེད་ན། མཁས་པོ་དང༌། ཡོན་ཏན་ཅན། འཇོན་པོ་གང་འདྲ་ཞིག་ཡོད་རུང༌། ལྷ་བདུད་དུ་བབས་པ་ནང་བཞིན་ཡོང་རྒྱུའི་ཉེན་ཁ་ཡོད།

མིའི་སྤྱི་ཚོགས་ཀྱི་ནང་ལ་སྐྱོན་དང་ནོར་འཁྲུལ་ཡོང་བ་དང༌། ལྷག་དོན་དངུལ་དང་དངོས་པོས་བསླུས་པའི་གནས་ཚུལ་དེ་ཚོའི་གྲས་ལྷག་བསམ་གྱིས་མ་འདང་པའི་སྐྱོན་གྱིས་བྱུང་བ་ཡིན། ང་རང་ཚོ་མི་རྣམས་ཀྱི་སྲོག་འཚོ་བའི་དགོས་དོན་གཙོ་བོ་མི་ཡ་རབས་ཤིག་དང༌། མི་སེམས་བཟང་པོ་ཞིག་དགོས་རྒྱུ་དེ་རེད། འཛམ་གླིང་འདིའི་སྒང་ལ་སྲོག་ཆགས་རིགས་འདྲ་མིན་སྟོང་ཕྲག་ཁྲི་ཕྲག་ཡོད་པའི་ནང་ནས་འགྲོ་བ་མི་ཟེར་བ་འདི་སྡུག་ཤོས་ཤིག་འདུག སེམས་ཅན་གཞན་དག་སྟག་དང་གཟིག་ཟེར་བ་དེ་ཚོའི་གྲས་ལྟར་སྣང་ལ་ཤ་དང་ཁྲག་ལ་སྤྱོད་མཁན་ཞིག་ཡིན་ན་ཡང༌། སོ་སོའི་གྲོག་ཁོག་ལྟོགས་པ་སེལ་རྒྱུའི་ཐབས་ཤེས་བྱེད་པ་ལས། དེ་ལས་ལྷག་པའི་གཞན་ལ་བརྡབ་གསིག་མནར་གཅོད་གཏོང་གི་མེད། ང་རང་ཚོ་མི་ཟེར་མཁན་དེ་གང་འདྲ་ཞིག་འདུག་གམ། སོ་སོའི་ལྟོས་གོས་གཏམ་གྱིས་མི་འགྲིགས་པར་མིའི་རྣམ་དཔྱོད་བེད་སྤྱོད་ལོག་པར་བྱས་ཏེ་ཕྱོགས་གང་སར་བཟོད་མ་བདེ་བཟོ་གི་ཡོད། མི་ལས་བྱེད་རྒྱུ་མང་བ་ཞིག་དང༌། མི་ལས་རྙོག་དྲ་མང་བ་བཟོ་མཁན་ཞིག་འཛམ་གླིང་འདིའི་སྒང་ལ་སྲོག་ཆགས་གཞན་དག་མི་འདུག དེའི་གཉེན་པོར་སྙིང་རྗེ་རྩ་བར་གྱུར་པའི་གཞན་ཕན་ལྷག་པའི་བསམ་པ་ཞིག་ཡོད་ན། མི་དེའི་ནུས་པ་ཆ་ཚང་གཞན་ཕན་གྱི་རང་བཞིན་དང༌། རང་གཞན་ཚང་མར་ཕན་ཐོགས་ཡོད་པ་ཞིག་འབྱུང་ཐུབ།

ཅ༽ འཛམ་གླིང་གི་བདེ་སྐྱིད་དང་། བོད་མིའི་གོམས་གཤིས།

དངོས་གནས་བཤད་པ་ཡིན་ན། ཕན་སེམས་ཟེར་རྒྱུ་འདི་འཛམ་བུ་གླིང་ཡོངས་རྫོགས་བདེ་བར་འཚོ་དང་མི་འཚོའི་རྩ་བར་ཐུག་བསྡད་ཡོད། ང་ཚོ་བོད་པར་ཕ་མེས་ཀྱི་དུས་ནས་བཟང་པོའི་གོམས་གཤིས་དང༌། ང་ཚོར་ཁྱད་ནོར་འདི་འདྲ་ཞིག་ཡོད་པ་དེ་ངོས་ཟིན་པའི་ཐོག་ནས་བདག་པོ་རྒྱག་རྒྱུ་ཧ་ཅང་གི་གལ་ཆེན་པོ་འདུག བདག་པོ་རྒྱག་སྟངས་དེ་ཁ་ནས་འདྲ་ཆགས་པོ་བཤད་པ་དང༌། ཡི་གེ་འདྲ་ཆགས་པོ་བཞག་པས་མི་འགྲིགས་པར་སོ་སོ་ཞོགས་པ་ཡར་ལངས་པ་ནས་དགོང་དྲོ་མ་ཉལ་བར་སྒོ་གསུམ་གྱི་སྤྱོད་པ་དང་འབྲེལ་བ་ཡོད་པ་ཞིག་བྱེད་དགོས། དེ་ལྟར་བྱུང་བ་ཡིན་ན། ང་རང་ཚོ་ལས་ཀ་བྱེད་མཁན་ཡིན་ནའང་འདྲ། ཁྲིམས་བཟོའི་ནང་གི་མི་ཡིན་ནའང་འདྲ། སུ་དང་སུ་ཡིན་ན་ཡང་བྱ་བ་ཅི་བྱས་པ་དེ་དག་རང་གཞན་ཚང་མར་ཕན་པའི་སྙིང་པོ་ཅན་དང༌། ཕན་པའི་རང་བཞིན་ཅན་ཞིག་ཡོང་གི་རེད། དེ་ཁྱེད་རང་ཚོ་ཚང་མའི་དགོངས་པར་ཡག་པོ་ཞིག་འཇགས་རོགས་གནང༌།

ཕན་སེམས་དང་ལྷག་བསམ་ཟེར་མཁན་དེ་མ་བྱུང་ན་འཇོན་པོ་རྒོད་པོ་དང་། འཕེར་པོ་ཇི་ཙམ་ཡོད་ཀྱང༌ཕན་ཐོགས་ཡོང་རྒྱུ་ཤིན་ཏུ་ཁག་པོ་རེད། ལྷག་བསམ་ཟེར་བ་འདི་རྩ་བ་ཞིག་ཡིན་པས་སོ་སོ་རང་ཉིད་ཀྱིས་ལག་ལེན་ལ་བཀལ། མི་ལ་ཡང་འབོད་སྐུལ་བྱས་ན་ཡག་པོ་ཡོད། ང་ཚོ་ལས་བྱེད་ནང་ཁུལ་ལ་མཁས་པོ་སྙན་པོ་དང༌། མགོ་བདེ་དྲན་འཕྲུལ་གྱི་བག་ཆགས་དེ་ག་ལེ་ག་ལེར་སླེབས་ན། ལས་བྱེད་ནང་ཁུལ་དམ་ཚིག་མཐུན་པོ་ཡོང་གི་མ་རེད། སྤྱི་འཐུས་ནང་ཚགས་ཡིན་ནའང་དམ་ཚིག་མཐུན་པོ་ཡོང་གི་མ་རེད། མགོ་སྐོར་དང༌། མཁས་པོ་སྙན་པོའི་ཐོག་ནས་ཕྱི་ནང་མི་མཐུན་མཁན། རྒྱབ་མདུན་ངོ་ལྐོག་གི་ལས་ཀ་ཞིག་བྱུང་ན། དུད་འགྲོ་ཡིན་ནའང་ཡིད་ཆེས་བྱེད་ཀྱི་མི་འདུག་ན། ལྷག་པར་ང་ཚོ་མི་ཟེར་མཁན་དེས་ཡིད་ཆེས་ག་ལ་བྱེད། དེས་ན་ང་ཚོ་ཚང་མས་བསམ་པ་རྣམ་དག་བྱེད་རྒྱུ་ཧ་ཅང་གི་གལ་ཆེན་པོ་འདུག

ང་ཚོས་བཙན་བྱོལ་གཞུང་ངོས་ལེན་བྱེད་དགོས་ཞེས་འབོད་སྐུལ་བྱེད་ཀྱི་ཡོད་པ་འདི་རྒྱུ་མཚན་དང་ལྡན་པ་ཞིག་ཡིན་ན་ཡང༌། བཙན་བྱོལ་གཞུང་གི་ལས་ཀྱི་སྣེ་མོར་གཏོགས་པའི་གྲོས་ཚོགས་ཀྱི་འཐུས་མིའི་མིང་འཁྱེར་མཁན་དང༌། ལས་བྱེད་པར་ཡིད་ཆེས་བརླག་རྒྱུའི་གནས་ཚུལ་བྱུང་ན་ང་ཚོའི་གཞུང་གི་རིན་ཐང་བརླག་སོང་བ་རེད། ང་༸རྒྱལ་བ་རིན་པོ་ཆེ་ལ་ཆ་བཞག་ན་ལོ་རྒྱུས་ཐོག་ནས་མིང་ཆེན་པོ་ཡོད་ན་ཡང༌། ངས་རྒྱབ་མདུན་ངོ་ལྐོག་དང༌། མགོ་བདེ་དྲན་འཕྲུལ་བྱས་ན་ང་ལ་སུས་རྩིས་ཀྱི་རེད་དམ། ངས་བསམ་པ་རྣམ་དག་བྱེད་པ་འདི་མིས་ང་ལ་བརྩིས་ན་བསམས་ནས་བྱས་པ་མིན་ཡང༌། ང་རང་བཅོམ་ལྡན་འདས་ཀྱི་རྗེས་སུ་འབྲངས་ནས་ཇི་ཙམ་ཐབས་སྡུག་ཀྱང་སྟོན་པ་བཀའ་དྲིན་ཅན་དེའི་ཞབས་མ་འདྲེན་མཁན་ཞིག་བྱེད་བསམ་པ་རྨི་ལམ་ཚུན་ཆད་ལའང་དྲན་གྱི་ཡོད།

དེ་བཞིན་བཙན་བྱོལ་གཞུང་གི་ལུས་པོའི་གཟུགས་སྒྲོམ་གྱི་རྩ་བ་འཛིན་མཁན་གྲོས་ཚོགས་དང༌། འཛིན་སྐྱོང་གི་ལྷན་ཁང་ཁག་ཚང་མས་བསམ་པ་རྣམ་དག་དང་། མིས་ཆ་འཇོག་འཕེར་བ་ཞིག་ངེས་པར་དུ་བྱེད་དགོས། མ་གཞི་ཆེ་ས་ནས་བྱས་ན་ད་ལྟ་བར་ལོ་སོ་དྲུག་ལ་ཉེ་བའི་དུས་ཡུན་རིང་ང་ཚོས་མི་འདུག་མི་འདུག་ཅེས་སྡུག་སྐད་རྒྱག་གིན་རྒྱག་གིན་ལ་ང་ཚོས་མདུན་ལ་གོམ་པ་ངེས་ཅན་ཞིག་སྤོས་ཡོད། གོམ་པ་སྤོས་པའི་ནུས་པ་དེ་ད་རྒྱ་མིས་ང་ཚོའི་ཐོག་ལ་རྣམ་འགྱུར་སྟོན་སྟངས་ནས་མཚོན་གྱི་ཡོད། ཡིན་ནའང་ང་ཚོར་མི་དགོས་པའི་གནས་ཚུལ་ཆུང་ཙག་མང་པོ་ཞིག་ཡོང་གི་ཡོད། དེ་ཚོའི་གྲས་ལ་ཚང་མས་གཟབ་གཟབ་བྱེད་དགོས། མཁྱེན་སོང་ངམ། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༤ ཚེས་ ༩ ཉིན། གངས་སྐྱིད་དུ་སྤྱི་འཐུས་ལྷན་ཚོགས་ནས་བཙན་བྱོལ་བོད་མིའི་ས་གནས་གྲོས་ཚོགས་དང༌། རང་བདེན་ཚོགས་ཆུང་གི་འཐུས་མི། གཞིས་འགོ་བདེ་དོན་བཅས་པར་ཆབ་སྲིད་ཟབ་སྦྱོང་གོ་སྒྲིག་གནང་བའི་སར་སྩལ་བའི་བཀའ་སློབ།

ཀ༽ བཙན་བྱོལ་བའི་ཀུན་སློང་དང་། མཐར་ཐུག་གི་དམིགས་ཡུལ།

དེ་རིང་འདིར་གྲོགས་པོ་རྣམ་པ་ལྷན་རྒྱས་ལ་ཞུ་རྒྱུར། ད་རེས་ཉིན་ཤས་རིང་བཙན་བྱོལ་གཞུང་འབངས་གཉིས་ཀའི་མི་སྣ་མང་པོ་ཞིག་འདིར་འདུ་འཛོམས་ཀྱིས་གོ་བསྡུར་དང༌། སློབ་སྦྱོང་བྱེད་པའི་དུས་ཚོད་བཟང་པོ་ཞིག་བྱུང་བ་ཧ་ཅང་ཡག་པོ་བྱུང་འདུག སྐུ་ཞབས་ཨེ་པི་ཊན་ཌན་ཁོང་གིས་གསུང་བཤད་ཇི་གནང་ལྟར། འཇར་མན་གྱི་ཚོགས་པ་དེའི་ཐོག་ནས་ལོ་མང་པོའི་རིང་བོད་པའི་ཐོག་དོ་སྣང་དང༌། ཤ་ཚ་བྱས་ནས་མཐུན་རྐྱེན་ཐབས་ཤེས་རོགས་རམ་གནང་བ་ཤིན་ཏུ་བཀའ་དྲིན་ཆེན་པོ་ཡིན་པས་ཐུགས་རྗེ་ཆེ་ཞུ་འདོད་བྱུང༌། ཁོང་རང་གི་ངོས་ནས་ཀྱང་དམིགས་བསལ་དོ་སྣང་གནང་བར་ཧ་ཅང་དགའ་པོ་བྱུང༌། ཁོང་ལ་ཡང་དམིགས་བསལ་ཐུགས་རྗེ་ཆེ་ཞུ་གི་ཡིན།

དེ་རིང་འདིར་རྒྱ་གར་དང༌། བལ་ཡུལ། འབྲུག་སོགས་ཕྱོགས་མཐའི་ས་ཁུལ་མང་པོ་ཞིག་ནས་གཞིས་འགོ་བདེ་དོན་ཁག་དང༌། ས་གནས་རང་བདེན་ཚོགས་ཆུང་གི་ལས་ཀ་བྱེད་མཁན་སོགས་དེ་དང་དེས་མཚོན་པའི་མི་སྣ་མང་པོ་ཞིག་འདུ་འཛོམས་བྱུང་ཡོད། ངོས་ནས་ཐོག་མར་ཞུ་འདོད་ཡོད་པ་ཞིག་ལ། ང་རང་ཚོ་ཚང་མ་བཙན་བྱོལ་བ་ཆགས་པའི་ཉིན་དང་པོ་ནས་ཀུན་སློང་ཁྱེར་སྟངས་དེ་སོ་སོ་སྲོག་མགོ་ཐོན་ཙམ་དང༌། བྲོས་ཐར་ཐུབ་ཙམ་ཞིག་བྱུང་ན་བསམ་པ་འདི་མིན།

ངས་སྒྲུང་ཞིག་བཤད་ན། ༡༩༥༩ ལོ་ང་རང་ནོར་བུ་གླིང་ག་ནས་ལྷ་སའི་མཚན་མོའི་ཆུ་ཚོད་བཅུ་པ་ཙམ་ལ་ཐོན་ཡོང་བ་ཡིན། སྐབས་དེར་གཟིམ་ཆུང་གསར་པ་ནས་ཐོན་ཁར་གློག་གི་འོད་མདངས་ཕྲན་བུ་ཆུང་དུ་བཏང༌། དེ་ནས་རྡོ་སྐས་པད་སྤུངས་སྟེང་སླེབས་པ་དང༌། སྐོར་བ་ཞིག་བརྒྱབ་ནས་བསམ་བློའི་ནང་ད་ལམ་ཕྱོགས་བསྐྱོད་བྱས་ནས་ང་ཚོའི་བདེན་པའི་འཐབ་རྩོད་ཀྱི་ལས་འགན་བསྒྲུབས་ཏེ་རང་གི་ལུང་པར་ཕྱིར་ལོག་གིས་གཞིས་བྱེས་མཉམ་འཛོམས་བྱུང་བའི་མོས་པ་བྱས་པ་ཡིན། མདོ་དོན་ང་རང་ཚོའི་བསམ་བློའི་ནང་ལ་ལྷ་ས་ནས་ཉེན་གཡོལ་བྱས་ཏེ་བྲོས་པ་འདིའི་མཐར་ཐུག་གི་དམིགས་ཡུལ་རང་དབང་བསྐྱར་ལེན་བྱ་རྒྱུ་འདི་བཟུང་ནས་བཙན་བྱོལ་དུ་སླེབས་པ་རེད། བཙན་བྱོལ་ལ་སླེབས་རྗེས་སྡུག་ས་ནས་བཤད་ན་ཧ་ལམ་མི་ཐོག་འགོར་ཡང་ང་ཚོའི་རྩ་བའི་བསྒྲུབ་བྱ་འདི་བརྗེད་ཐབས་མེད་པར་བརྟེན། བསྒྲུབ་བྱ་འདི་སྒྲུབ་མཁན་གྱི་བོད་པ་གཙང་མ་ཞིག་ཏུ་མུ་མཐུད་སྡོད་ཐུབ་རྒྱུའི་དམིགས་ཡུལ་བཟུང་ནས་བོད་པ་ཚོ་ཁ་འཐོར་མ་ཡིན་པར། བོད་པའི་གཞིས་ཆགས་ཞེས་བོད་མི་སྟོང་ཕྲག་གཉིས་གསུམ་མཉམ་དུ་སྡོད་ཐུབ་པའི་ཐབས་ཤེས་བྱས་ནས་གཞིས་ཆགས་བྱས་པ་རེད།

ཁ༽ རྒྱང་རིང་གི་ཕུགས་བསམ་དང་། མ་འོངས་པའི་གྲ་སྒྲིག

དེ་ནས་གལ་ཆེ་ཤོས་ཤིག་ལ་སྐབས་དེར་རྒྱ་གར་སྲིད་བློན་ནེཧ་རུས་ང་ལ་ནང་མའི་ཐོག་ནས་བོད་པའི་བདེན་པའི་འཐབ་རྩོད་བྱ་རྒྱུ་འདི་ཤེས་བྱ་ཡོན་ཏན་གྱི་ཐོག་ནས་འཐབ་རྩོད་བྱེད་དགོས་པས། བཙན་བྱོལ་ལ་ཡོད་པའི་བོད་མི་གཞོན་སྐྱེས་ཚོར་དེང་དུས་ཀྱི་ཤེས་ཡོན་སློབ་སྦྱོང་དང༌། བོད་རང་ཉིད་ཀྱི་ཤེས་ཡོན་ཟུང་དུ་འབྲེལ་བའི་ཐོག་ནས་སློབ་སྦྱོང་སྤྲོད་རྒྱུ་གལ་ཆེན་པོ་རེད་ཅེས་བཀའ་སློབ་གནང་བྱུང༌། ང་ཚོས་ཀྱང་དེ་ལྟར་ངོས་འཛིན་གསལ་པོ་བྱས་ཏེ་སློབ་གྲྭ་ཁག་བཙུགས་ནས་དུས་ད་ལྟ་བར་དུ་དེའི་ཐོག་ཏུ་བསྐྱོད་བཞིན་པ་ཡིན།

དེ་དང་ཆབས་ཅིག་བཙན་བྱོལ་ལ་ཡོད་པའི་ང་ཚོའི་སྲིད་གཞུང་འདིས་རྒྱ་མིར་ཁ་གཏད་གཅོག་པའི་སྐབས་སུ་འཛམ་བུ་གླིང་གི་མི་སྣ་རྣམས་ལ་རྒྱ་མིས་བོད་དབང་སྒྱུར་བྱས་པའི་འོག་གི་གནས་སྟངས་འདི་འདྲ་རེད། ང་ཚོ་བདེན་པའི་འཐབ་རྩོད་བྱེད་མཁན་ཚོར་རང་དབང་བྱུང་ན་ང་ཚོའི་མ་འོངས་པའི་བྱེད་སྟངས་དང༌། ལམ་ལུགས་འགྲོ་སྟངས་འདི་འདྲ་ཡིན་ཞེས་བསྟན་རྒྱུ་ཡོད་པ་ཞིག་དགོས་པ་ལས། བོད་གཞུང་བཀའ་ཤག་ཡོད་པ་ཙམ་གྱིས་འགྲིགས་ཀྱི་མེད་པར་བརྟེན། ཐོག་མར་དྲུག་ཅུ་ཐམ་པའི་ལོར་སྤྱི་འཐུས་འཛུགས་རྒྱུས་མཚོན་པའི་བཙན་བྱོལ་བོད་གཞུང་གི་སྒྲིག་འཛུགས་ཡོད་པ་འདིས་ཕྱོགས་གཅིག་ནས་ད་ལྟ་ད་ལྟའི་ལས་ཀ་ཚགས་ཚུད་ཡོང་བ་བྱེད་པ་དང༌། གཉིས་ནས་འཛམ་གླིང་གི་མདུན་ལ་ང་ཚོས་འཐབ་རྩོད་བྱེད་པ་འདི་རྒྱ་མིས་བཤད་པ་ལྟར་གྱི་སྤྱི་ཚོགས་རྙིང་པ་རོ་ལངས་རྒྱག་པའི་ཆེད་དུ་མིན་པར། དངོས་ཡོད་གནས་ཚུལ་གྱི་ཐོག་ནས་མ་འོངས་པའི་བྱེད་ཕྱོགས་འཆར་གཞི་དང༌། འགྲོ་སྟངས་འདི་འདྲ་ཡིན་ཞེས་འཛམ་གླིང་ཐོག་བསྟན་ཐུབ་པའི་དོན་དུ་དྲུག་ཅུ་རེ་གཅིག་རེ་གཉིས་ནས་མ་འོངས་པའི་མང་གཙོའི་རྩ་ཁྲིམས་ཀྱི་ཟིན་བྲིས་འགོ་བཙུགས་ནས་ཐ་མ་དྲུག་ཅུ་རེ་གསུམ་ནང་གནས་སྐབས་ཀྱི་ཟིན་བྲིས་གཏན་འབེབས་བྱས་པ་རེད།

དེ་ལྟར་ང་ཚོས་ཕྱོགས་གཅིག་ནས་གཞུང་གི་སྒྲིག་འཛུགས་འདི་རྒྱང་རིང་གི་ཕུགས་བསམ་དང༌། རྒྱུ་མཚན་ལྡན་པའི་ཐོག་ནས་གྲ་སྒྲིག་གི་ལས་ཀ་མང་པོ་ཞིག་བྱས་ཡོད། དེ་དག་ལ་ཕྱི་མིག་བལྟ་དུས་ལོ་སུམ་ཅུ་སོ་དྲུག་ལྷག་ཙམ་རིང་ང་རང་ཚོར་གྲ་མ་འགྲིག་གི་གནས་ཚུལ་མང་པོ་བྱུང་ཡོད་ཀྱང༌། ཆེ་ས་ནས་བཤད་ན་ང་རང་ཚོ་ཡག་ཐག་ཆོད་བྱུང་ཡོད་ཅེས་བརྗོད་ཆོག འཛམ་གླིང་ཐོག་བཙན་བྱོལ་བ་ང་ཚོ་བོད་པ་གཅིག་པུ་མིན་པར། དཔེར་ན། པ་ལེ་སི་ཐན་སོགས་བཙན་བྱོལ་བ་མང་པོ་ཡོད་པ་དེ་དག་ང་ཚོ་ལས་ཤེས་ཡོན་ལེགས་པ་དང༌། མཐུན་རྐྱེན་འཛོམས་པ། རྒྱབ་སྐྱོར་བྱེད་མཁན་མང་བ་བཅས་ཡོད་ན་ཡང༌། དཀའ་ངལ་མང་པོ་འཕྲད་ཀྱི་ཡོད། ང་ཚོ་ཐོག་མར་བཙན་བྱོལ་བ་ཆགས་སྐབས་དེང་དུས་ཀྱི་ཤེས་བྱ་ཡོན་ཏན་ཡོད་མཁན་དང༌། ཉམས་མྱོང་ཡོད་མཁན་ཉུང་ཉུང་ཡིན་པའི་ཐོག དཔལ་འབྱོར་གྱི་ནུས་པ་ནི་དེ་བས་ཀྱང་མེད། མི་གྲངས་ཀྱི་ཆ་ནས་ཀྱང་ཉུང་ཉུང་ཡིན། ཕར་ཕྱོགས་ང་ཚོའི་ཁ་གཏད་གཅོག་ཡུལ་ལ་ཆ་བཞག་ན་འཛམ་གླིང་འདིའི་ཐོག་གི་སྟོབས་ཆེན་རྒྱལ་ཁབ་ཅིག་ཡིན་པར་བརྟེན། ང་ཚོར་དཀའ་ངལ་ཇི་ཡོད་བརྗོད་མི་དགོས་པ་ཡིན། འོན་ཀྱང་ང་རང་ཚོ་ཚང་མས་རིག་པ་བསྒྲིམས་ཏེ་ཧུར་ཐག་བྱས་པའི་ལག་རྗེས་ལ་དེང་སང་ང་ཚོའི་གནས་སྟངས་ཁོང་ཚོའི་ཚོད་དཔག་ལས་བརྒལ་བ་ཞིག་བྱུང་ཡོད།

ཕྱི་ལོ་ ༡༩༥༩ ལོར་བོད་མིའི་གྱེན་ལངས་ལ་དྲག་གནོན་བྱས་རྗེས་རྒྱ་མིའི་འགོ་ཁྲིད་ཚོའི་བསམ་བློའི་ནང་ད་ནས་ཟླ་ཤས་སམ། ཡང་ན་ལོ་གཅིག་གཉིས་རིང་ཏཱ་ལའི་བླ་མས་འགོ་འཁྲིད་པའི་བཙན་བྱོལ་ལ་ཡོད་པའི་བོད་མི་ཚོས་སྐད་ཅོར་ཕྲན་བུ་རྒྱག་སྲིད་ཀྱང༌། དེ་ནས་རིམ་པས་ནག་སུབ་ཐེབས་ཀྱི་རེད་བསམ་པའི་རེ་བ་དང༌། ཚོད་དཔག་བྱས་ཡོད། མཇུག་ཏུ་ངོས་ནས་ཐོས་པ་ཞིག་ལ་བདེན་པ་ཡིན་མིན་མི་ཤེས་ཀྱང༌། ལྷ་སར་དྲག་གནོན་བྱས་རྗེས་མའོ་ཙེ་ཏུང་གིས་པེ་ཅིང་ནས་ཏཱ་ལའི་བླ་མ་ཇི་བྱས་རྩད་གཅོད་བྱས་པར། དེའི་ལན་དུ་ཏཱ་ལའི་བླ་མ་བྲོས་ཤོར་འདུག་ཅེས་བཤད་པར་བརྟེན། མའོ་ནས་འོ་ན་ང་ཚོའི་དམག་ལ་རྒྱལ་ཁ་ཐོབ་མེད་པར་ཕམ་པ་རེད་ཅེས་བཤད་པའི་གནས་ཚུལ་ཞིག་འདུག

ག༽ འདས་པའི་གྲུབ་འབྲས་དང་། མ་འོངས་པའི་ཞུ་སྒོ།

ཡིན་ན་ཡང་ལོ་སུམ་ཅུ་སོ་དྲུག་ཕྱིན་པའི་སྐབས་ལ་བོད་པ་བཙན་བྱོལ་བ་ཉུང་ཉུང་ཡིན་ཡང༌། གཙོ་ཆེར་བོད་ནང་ཡོད་པའི་རྒྱ་ཆེའི་མི་མང་གི་སེམས་ཤུགས་དང༌། སྙིང་སྟོབས་འགྲན་ཟླ་བྲལ་བ་ཞིག་ཡོད་པ་འདི་རྩ་བའི་རྒྱུ་རྐྱེན་ཡིན་ལ། གཉིས་ནས་ང་ཚོ་བཙན་བྱོལ་ལ་ཡོད་པ་ཚོ་ཡང་སྲ་ཐག་ཐག་བྱས་ནས་བསྡད་པའི་རྐྱེན་གྱིས་འཛམ་གླིང་ཐོག་དོ་སྣང་ཤུགས་ཇེ་ཆེར་འགྲོ་གི་ཡོད། གནས་ཚུལ་འདིའི་འོག་རྒྱ་ནག་གཞུང་གི་བྱེད་སྟངས་སྐོར་ངོས་ནས་ཉི་ཧོང་ནང་བརྗོད་རྒྱུ་བྱུང༌། ད་རེས་ངོས་རང་ཉི་ཧོང་ལ་འགྲོ་རྒྱུའི་ཐད་རྒྱ་ནག་གཞུང་གིས་ཉི་ཧོང་གཞུང་ལ་ངོ་རྒོལ་ཤུགས་ཆེ་བྱས་འདུག ཏཱ་ལའི་བླ་མ་ཉི་ཧོང་ནང་ཡོང་རྒྱུར་ཆོག་མཆན་སྤྲད་ན་ཉི་ཧོང་དང་རྒྱ་ནག་བར་གྱི་འབྲེལ་བར་གནོད་སྐྱོན་ཆེན་པོ་ཡོང་གི་རེད་ཅེས་ཧ་ཅང་གི་འགན་སྤུངས་ནས་བཤད་འདུག

དེ་བཞིན་འཛམ་གླིང་གི་ལུང་པ་གང་སར་ཤོད་མུས་དང༌། མདོར་ན་སློབ་གྲྭ་ཆེ་ཁག་ལ་སྐད་ཆ་ཤོད་པར་འགྲོ་དུས་ཀྱང་རྒྱ་ནག་གཞུང་གིས་ངོ་རྒོལ་ཐ་ཚིག་སྒྲོག་གི་འདུག དེ་ནི་ང་མི་གཅིག་ལ་ཕན་གནོད་འབྲེལ་ཐུབ་པའི་ནུས་པ་ཡོད་པར་བརྟེན་ནས་ངོ་རྒོལ་བྱས་པ་ཞིག་མ་ཡིན་པར། རྩ་བའི་བོད་ནང་ཡོད་པའི་རྒྱ་ཆེའི་མི་མང་གི་སེམས་ཤུགས་དང༌། གཉིས་ནས་ང་ཚོ་བཙན་བྱོལ་བ་ཚོར་གོང་བུའི་ནུས་པ་ངེས་ཅན་ཞིག་ཡོད་པའི་གནས་ཚུལ་ལ་བརྟེན་ནས། ༸རྒྱལ་བ་རིན་པོ་ཆེ་ཕར་ཚུར་འགྲོ་བསྐྱོད་ལ་རྒྱ་ནག་གཞུང་གིས་དོ་སྣང་བྱས་ཏེ་ཕྱོགས་གང་ས་ནས་ངོ་རྒོལ་དགག་བྱ་བྱེད་དགོས་པ་ཞིག་ཆགས་ཡོད། གནས་ཚུལ་དེའི་ཐོག་ནས་བོད་དོན་འདི་ཤི་མེད་པ་དང༌། རྒྱ་ནག་སྟོབས་ཆེན་རྒྱལ་ཁབ་ཀྱི་ཕྱི་འབྲེལ་ལས་དོན་ནང་བོད་པའི་གནས་ཚུ་འདི་དཀའ་ངལ་ཆེ་ཤོས་སུ་གྱུར་ཏེ། རྒྱ་ནག་ཕྱི་འབྲེལ་ལས་ཁུངས་ཀྱི་ལས་བྱེད་ཚོས་ག་དུས་ཡིན་ཡང་དེའི་ཐད་འགྲེལ་བཤད་ཡག་པོ་རྒྱག་མི་ཐུབ་པ་ཞིག་ཆགས་ཡོད། མ་གཞི་ཤར་ཏུར་ཀི་སི་ཐན་དང༌། ནང་སོག་གི་ཐོག་ནས་རྒྱ་ནག་གཞུང་ལ་རྙོག་དྲ་ཡོད་ཀྱང༌། འཛམ་གླིང་སྤྱི་ཡོངས་ཀྱི་ཐོག་རྒྱ་ནག་གཞུང་ལ་ངོ་ཚ་ཁ་སྐྱེངས་ཆེ་ཤོས་བོད་ཀྱི་གནས་ཚུལ་ཐོག་ནས་ཡོང་གི་ཡོད་པ་རེད། དེ་ནི་ང་ཚོར་སྟོབས་ཤུགས་ནུས་པ་ངེས་ཅན་ཞིག་ཡོད་པའི་རྟགས་ཡིན་ལ། ང་ཚོས་རྒྱ་ནག་ཐོག་གང་འཚམ་གྱི་བསུན་པོ་བཟོ་ཐུབ་པ་དང༌། རང་བཞིན་སྣང་མེད་ལ་འཇོག་ཐབས་མེད་པ་ཞིག་བཟོ་ཐུབ་ཀྱི་ཡོད། མདོ་དོན་ང་རང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་དྲུག་སོང་བ་དེའི་རིང་གྲུབ་འབྲས་མི་དམན་པ་ཞིག་བྱུང་ཡོད་པ་གསལ་པོ་ཡིན།

ཡིན་ན་ཡང་ང་ཚོའི་འཐབ་རྩོད་འདི་ཕྱོགས་གཅིག་ནས་ཧ་ཅང་འགན་ལྕི་པོའི་ལས་ཀ་ཆེན་པོ་ཞིག་ཡིན་པ་དང༌། གཉིས་ནས་བོད་ནང་གི་གནས་ཚུལ་ཧ་ཅང་ཛ་དྲག་ཅན་དུ་གནས་ཡོད་པས། ང་ཚོ་ཡག་ཐག་ཆོད་ཡོད་ཅེས་ལྷོད་གཡེང་བྱས་ནས་བསྡད་པས་འགྲིགས་ཐབས་ནམ་ཡང་མེད། ད་ཕན་ང་ཚོས་ཉམས་མྱོང་གང་འཚམ་བསགས་ཏེ་ཚོང་པ་ལྟ་བུར་མཚོན་ན། མ་རྩ་མེད་ས་ནས་མ་རྩ་ཕྲན་བུ་ཚུགས་ཡོད་པ་འདིའི་ཐོག་མུ་མཐུད་མ་རྩ་སྣོན་མ་ཡོང་ཐབས་ལ་སྒོ་གང་ས་ནས་ཤུགས་རྒྱག་དགོས་པ་འདི་ནི་ང་ཚོའི་སྐབས་སུ་བབས་པའི་ལས་འགན་ཡིན། དེར་བརྟེན་དྷ་སར་ཡོད་པའི་བཙན་བྱོལ་གཞུང་དང༌། དེ་བཞིན་གྲོས་ཚོགས། ཕྱོགས་མཐའི་གཞིས་ཆགས་ས་ཁུལ་གྱི་ལས་བྱེད་མི་མང་ཡོངས་དང་བཅས་པས་གཅིག་གྱུར་གྱི་ནུས་པའི་ཐོག་ནས་ང་ཚོ་གོང་འོག་བར་གསུམ་ལ་སྐབས་སུ་བབས་པའི་ལས་ཀ་ཚང་མ་ངེས་པར་ཚགས་ཚུད་ཡོང་བ་བྱ་རྒྱུ་གལ་ཆེན་པོ་འདུག

ང༽ ༸རྒྱལ་བའི་མཛད་འཕྲིན་དང་། བོད་དོན་གྱི་རེ་བ།

ང་རང་སྒེར་གྱི་ངོས་ནས་བཤད་ན། ཕྱོགས་གཅིག་ནས་གཙོ་བོ་༸རྒྱལ་བ་རིན་པོ་ཆེའི་མིང་ཞིག་ཡོད་པ་དང༌། གཉིས་ནས་བོད་རྒྱ་ཆེའི་མི་མང་གིས་ཡིད་ཆེས་དང་རེ་བ་བྱས་པའི་གནས་ཚུལ་འོག ང་རང་ཡུལ་ལུང་ཕན་ཚུན་ལ་འགྲོ་སྐབས་བོད་པའི་གནས་ཚུལ་དྲིལ་བསྒྲགས་ཆེན་པོ་ཡོང་བ་དང༌། མི་ཚོས་ཀྱང་དོ་སྣང་ཆེན་པོ་བྱེད་ཀྱི་འདུག་པར་བརྟེན། ངོས་ནས་འབོད་སྐུལ་བྱེད་དུས་ཕྲན་བུ་ཕན་གྱི་འདུག དེ་ནི་ང་རང་གི་ལས་འགན་དང༌། སོ་སོའི་ལས་ཀྱིས་བསྐོས་པ་ཞིག་ཡིན་ལ། ཕྱོགས་གཅིག་ནས་བསོད་ནམས་གསོག་གི་རེད་བསམས་ཏེ་དེ་ལ་ཡིད་ཆེས་ཀྱིས་གང་ཡོང་ཅི་ཡོང་བྱེད་བཞིན་པའི་གནས་སྟངས་འདིའི་ཐོག ང་ཚོའི་རྩ་བའི་ལུས་གཟུགས་ལྟ་བུ་བཙན་བྱོལ་བ་སྤྱིའི་གོང་བུའི་ནུས་པ་ཚགས་ཚུད་པོ་ཞིག་ཡོང་བ་བྱེད་དགོས།

ངོས་ནས་ཕན་ཚུན་གང་སར་བསྐྱོད་དེ་ལས་དོན་འགོ་བཙུགས་ཏེ་ནུས་པ་ཕྲན་བུ་ཐོན་གྱི་ཡོད་པ་དེའི་མཇུག་མཐུད་རྒྱུ་དང༌། གྲུབ་འབྲས་ཐོན་པ་ཞིག་བྱ་རྒྱུ་འདི་རྩ་བ་བཙན་བྱོལ་བ་སྤྱིའི་གོང་བུའི་ནུས་པའི་ཐོག་ནས་བྱེད་དགོས་ཀྱི་འདུག དེ་རིང་འདིར་མི་མང་ཚང་མ་འཛོམས་མེད་ཀྱང༌། གང་ལྟར་གཞིས་སྒར་སོ་སོའི་གནད་ཡོད་མི་སྣ་མང་པོ་ཞིག་སླེབས་ཡོད་པས། ད་ཕན་ང་ཚོར་གྲུབ་འབྲས་ཡག་པོ་ཐོན་ཡོད་ཀྱང༌། ད་དུང་ལྷོད་གཡེང་ནམ་ཡང་བྱེད་མི་རུང༌། རེ་བ་ལ་སྔས་བཅོལ་བ་ལྟ་བུ་དང༌། ཡང་ན་ཉིན་མ་གང་འཁྱོལ་ལྟ་བུ་ནམ་ཡང་མི་ཡོང་བ་བྱེད་དགོས། ངོས་ནས་གླེང་མོལ་བྱས་པའི་ནང༌། འཛམ་གླིང་སྤྱི་བྱེ་བྲག་གི་གནས་ཚུལ་མང་པོའགྱུར་བ་འགྲོ་སྟངས་ཀྱི་ཐོག་ནས་ང་ཚོ་བོད་པའི་བདེན་མཐའ་གསལ་ལ་ཉེ་བའི་དུས་ལ་སླེབས་ཡོད་ཅེས་བཤད་པ་འདི་རེ་བ་མེད་པ་ཞིག་ལ་རེ་བ་ཡོད་ཚུལ་བཤད་པ་མིན། འཛམ་གླིང་ཐོག་རྒྱ་ནག་ཐད་ཞིབ་འཇུག་པ་མཁས་པ་ཚོས་ཞིབ་འཇུག་བྱེད་སྐབས་འགྱུར་བ་འགྲོ་རྒྱུ་ཡིན་པར་ཁོང་ཚོ་ཕལ་མོ་ཆེའི་མཐོང་ཚུལ་གཅིག་གྱུར་རེད། ད་བར་ང་ཚོས་དཀའ་ལས་བརྒྱབ་པར་གྲུབ་འབྲས་ངེས་ཅན་ཞིག་ཐོབ་ཡོད་པ་ལྟར། ད་དུང་མུ་མཐུད་ཚང་མས་ནུས་པ་བཏོན་ནས་ཤུགས་རྒྱག་རྒྱུ་ཧ་ཅང་གལ་ཆེན་པོ་འདུག

ཅ༽ མཐུན་སྒྲིལ་གྱི་གོང་བུ་དང་། རྒྱ་གཞུང་གི་གཏོར་བཤིག

དེ་ནས་གལ་ཆེ་ཤོས་གཅིག་ང་རང་ཚོའི་མཐུན་སྒྲིལ་ཡིན། མ་གཞི་ང་རང་ཚོ་མཐུན་སྒྲིལ་དང༌། དད་པ་དམ་ཚིག ལ་རྒྱ་གཅིག་གྱུར་བཅས་སྤྱི་ཡོངས་ཀྱི་ཆ་ནས་ཡག་ཐག་ཆོད་ཡོད། ཡིན་ན་ཡང་སྐབས་རེ་སྐྱོན་ཆ་ཕྲན་བུ་ཡོང་གི་ཡོད། གཏམ་འཆལ་ལྷགས་རིགས་ལ་རྩད་གཅོད་བྱས་ན་ཁུངས་ལུང་དེ་ཙམ་མེད་ཀྱང༌། གཏམ་འཆལ་ཁྱབ་པ་དེས་རྐྱེན་པས་ཞིབ་ཕྲའི་རྟོག་དཔྱོད་མེད་མཁན་གྱི་མི་ཚོ་སྐབས་རེ་མགོ་རྨོངས་པ་ལྟ་བུ་དང༌། ཡང་སྐབས་རེ་དེ་འདྲའི་བདེན་མི་བདེན་གྱི་གནས་ཚུལ་ཞིག་ལྷགས་ན་ཕན་ཚུན་ལན་སྐྱེལ་རྒྱུར་ཧུར་ཐག་བྱེད་པ་དང༌། དེ་ཡང་རང་གིས་འགན་འཁྱེར་མི་དགོས་པར་གཅིག་ཟེར་གྱི་འདུག གཅིག་ཡིན་པ་འདྲ་ཟེར་བ་འདི་རིགས་ཕལ་ཆེར་ང་རང་ཚོ་བོད་པའི་གཤིས་ཀ་ལྟ་བུ་ཡིན་འདུག དེ་འདྲས་རྐྱེན་པས་སྐབས་རེ་སྐྱོན་ཆ་ཡོང་གི་ཡོད། གཙོ་ཆེ་ཤོས་ཆོས་ལུགས་ཁག་དང༌། ཆོལ་ཁའི་ཐོག་ནས་ནང་ཁུལ་ཤོག་འཐེན་བྱས་ཏེ་ཕྱོགས་སུ་ལྷུང་བའི་གནས་ཚུལ་མི་ཡོང་བ་བྱེད་དགོས། དེ་སྐོར་སྤྱི་ཡོངས་ཀྱི་ཆ་ནས་ཏན་ཏན་ཡག་ཏུ་འགྲོ་གི་ཡོད་པ་ལྟ་བུ་འདུག ད་དུང་ཡང་ཚང་མས་དོ་སྣང་བྱས་ནས་མཐུན་པོ་བྱ་རྒྱུ་ཧ་ཅང་གལ་ཆེན་པོ་ཡིན།

དེ་ནས་ང་རང་ཚོས་རྒྱ་གར་གྱི་ཡུལ་པ་ཚོར་མཐུན་སྒྲིལ་བྱ་རྒྱུ་སྤྱི་ཡོངས་ཀྱི་ཆ་ནས་ཡག་ཐག་ཆོད་ཀྱང༌། ང་ཚོས་དོ་སྣང་གསར་པ་བྱེད་དགོས་པ་ཞིག་ལ། དེང་སང་རྒྱ་དཀར་ནག་གི་འབྲེལ་བ་མང་དུ་འགྲོ་གི་ཡོད་པའི་གནས་ཚུལ་འདིའི་འོག་རྒྱ་མིའི་ངོས་ནས་རྒྱ་གར་གྱི་གཞུང་འབྲེལ་མི་སྣ་སྨོས་ཅི། དེ་མིན་ཤེས་ཡོན་ཅན་དང༌། གསར་འགྱུར་འགོད་མཁན། ཚོང་རིགས། སྤྱིར་བཏང་སློབ་གྲྭའི་ལས་བྱེད་པ་དང༌། དགེ་རྒན། སློབ་ཕྲུག མི་མང་དང་བཅས་པའི་རྒྱ་གར་གྱི་སྡེ་ཚན་ཚང་མའི་ནང་རྒྱ་མིས་ཏན་ཏན་བོད་པའི་བཙན་བྱོལ་སྒྲིག་འཛུགས་ཀྱི་གོང་བུའི་ནུས་པ་གཅོག་རྒྱུའི་ཐབས་ཤེས་དངོས་བརྒྱུད་ནས་བྱེད་ཀྱི་ཡོད་པའི་གནས་ཚུལ་གསལ་པོ་ཡིན། དེར་བརྟེན་སྔོན་དང་མི་འདྲ་བར་ཧིན་བོད་ཀྱི་བར་ལ་རྒྱུ་ཆུང་རྐྱེན་ཆེ་བཟོ་རྒྱུའི་ཉེན་ཁ་ཏན་ཏན་ཡོད། དོན་རྐྱེན་གནས་ཚུལ་ཆུང་ཙག་ཅིག་ལྷགས་ན་དེའི་ཐོག་རྒྱ་མིས་ལམ་སེང་འབྲེལ་བ་བྱས་ཏེ་དངུལ་དང་དངོས་པོའི་ནུས་པ་འདོན་སྲིད། དེ་འདྲའི་གནས་ཚུལ་འོག་རྐྱེན་ཆུང་ཆུང་ཞིག་ལྷགས་ན། ལམ་སེང་འུར་སྒྲོག་ཆེན་པོ་མི་བྱེད་པའི་ངེས་པ་མེད་པས། དེ་རྩིས་ཚང་མས་ཡུལ་པ་ཚོ་དང་ཕན་ཚུན་མཐུན་པོ་བྱ་རྒྱུ་དང༌། ཡུལ་པའི་མིག་སྣང་ལ་མི་མཛེས་པའི་རིགས་མི་བྱ་རྒྱུ་སོགས་ལ་སྔར་ལས་ལྷག་པའི་སྒོ་ནས་གཟབ་གཟབ་བྱེད་དགོས།

ཆ༽ མང་གཙོའི་ལམ་སྲོལ་དང་། མི་མང་གི་འགན་འཁུར།

དེ་ནས་སྐབས་སུ་བབས་པའི་གནད་དོན་ཞུ་རྒྱུ་ཞིག་ལ། བཙན་བྱོལ་ལ་ཡོད་པའི་སྒྲིག་འཛུགས་འདིས་ང་ཚོའི་རང་དབང་གི་བདེན་དོན་འཐབ་རྩོད་བྱེད་ཀྱི་ཡོད། བདེན་དོན་གྱི་འཐབ་རྩོད་དེ་ཡང་དམིགས་ཡུལ་ཡོད་པ་དང༌། དམིགས་ཡུལ་དེ་གཞིར་བཟུང་འཆར་གཞི་ལྡན་པའི་ལམ་ཕྱོགས་གནས་ཚུལ་གསལ་པོ་བཟོ་དགོས། བོད་ནི་འཛམ་གླིང་འདིའི་ཐོག་གནས་པའི་ལུང་པ་ཞིག་ཡིན་པ་དང༌། སྔ་མོ་བོད་མིའི་ཁ་རྒྱུན་ལ་བོད་ལུང་པ་ལྷ་དང་བླ་མའི་གདན་ས་ཡིན། ལུང་པ་གཞན་དག་དང་འདྲ་གི་མ་རེད་ཅེས་བཤད་དེ་རྨོངས་དད་དམ། ཡང་ན་བློ་རྒྱ་ཆུང་བའི་བསམ་ཚུལ་ཞིག་ཡོད།

ད་ཆ་དེ་འདྲ་བསམ་པས་འགྲིགས་ཐབས་མེད་པས་འཛམ་གླིང་ཀུན་དང་མཐུན་པའི་འགྲོ་སྟངས་ཤིག་ཐོག་འགྲོ་དགོས། མང་གཙོའི་ལམ་སྲོལ་ཞེས་པ་འདི་འཛམ་གླིང་ཀུན་དང་མཐུན་པ་ཞིག་ཡིན་ལ། དོན་ངོ་མའི་ཆ་ནས་དེས་མི་མང་མི་རེ་ངོ་རེའི་བསམ་བློའི་ནང་འགན་ཁུར་ཞིག་སླེབས་ནས་བྱ་བ་བརྟན་པོ་དང༌། ནུས་པ་ཐོན་པའི་དགེ་མཚན་ཡོད་པ་རེད། དེང་ཕན་བོད་པའི་ལོ་རྒྱུས་གནས་ཚུལ་ནང་༸རྒྱལ་བ་རིན་པོ་ཆེ་མི་གཅིག་ལ་ཧ་ཅང་ལྟོས་ཚབས་ཆེན་པོ་ཡོད། དཔེར་ན། སྤྱིར་བཏང་མི་མང་པོ་ཞིག་གི་ཁ་རྒྱུན་ལ་༸རྒྱལ་བ་རིན་པོ་ཆེས་གཅིག་གནང་གི་རེད་ཟེར་བ་དང༌། ༸རྒྱལ་བ་རིན་པོ་ཆེ་བཞུགས་རིང་ལ་ང་ཚོའི་བདེན་མཐའ་མ་གསལ་ན་དེ་ནས་དཀའ་ངལ་འཕྲད་ཀྱི་རེད་ཟེར་བ་འདི་འདྲའི་སྤྱིར་བཏང་གི་བསམ་ཚུལ་ཞིག་ཡོང་གི་ཡོད།

གསར་འགྱུར་འགོད་མཁན་མང་པོས་ཀྱང་ངོས་ལ་དེ་ལྟར་དྲིས་ཀྱི་འདུག ངོས་ནས་སྤོབས་པ་དང་ལྡན་པའི་ཐོག་ནས་ཁོང་ཚོར་ལན་འདེབས་སུ་ང་ཚོས་བོད་མི་རིགས་ཀྱི་བདེན་དོན་དེ་བོད་མི་རིགས་ཀྱི་རང་དབང་དོན་དུ་འཐབ་རྩོད་བྱེད་ཀྱི་ཡོད་པ་ལས། མི་གཅིག་གི་ཁེ་ཕན་དང༌། ༸རྒྱལ་བ་རིན་པོ་ཆེའི་དོན་དུ་འཐབ་རྩོད་རྩ་བ་ནས་བྱེད་ཀྱི་མེད། ༸རྒྱལ་བ་སྐུ་འཕྲེང་རིམ་བྱོན་གྱི་སྒྲིག་འཛུགས་གནས་སྟངས་འདི་མ་བྱུང་གོང་རོལ་ནས་བོད་མི་རིགས་ཡོད་པ་རེད། དེར་མ་ཟད་ལོ་སྟོང་ཕྲག་སྔོན་ནང་པ་སངས་རྒྱས་པའི་ཆོས་ལུགས་བོད་དུ་མ་དར་གོང་ནས་རླབས་ཆེན་གྱི་བོད་མི་རིགས་འདི་ཡོད་པ་ཞིག་ཡིན་པས། གལ་སྲིད་ངའི་ཚེ་ལ་སྐྱོན་བྱུང་བ་ཡིན་ན་གློ་བུར་འཕྲལ་སེལ་གྱི་དཀའ་ངལ་འདྲ་འཕྲད་སྲིད་ཀྱང༌། རྩ་བའི་བོད་མི་རིགས་ཀྱི་བདེན་དོན་འཐབ་རྩོད་འདི་བོད་མི་མང་གིས་མུ་མཐུད་བྱེད་རྒྱུ་ལས། མི་གཅིག་ལ་ལྟོས་ཤིང་རག་ལུས་ལྟ་བུ་ཞིག་རྩ་བ་ནས་མ་རེད་ཅེས་ཤོད་ཀྱི་ཡོད།

ང་ཚོས་ངེས་པར་དུ་ངོ་མའི་ཐོག་བསམ་བློ་དེ་བཞིན་གཏོང་དགོས། གཞི་རྩའི་འགྲོ་སྟངས་འདི་བོད་མི་མི་རེ་ངོ་རེའི་བསམ་བློའི་ནང་འགན་ཁུར་ཡོད་པ་ཞིག་དང༌། སོ་སོའི་མི་རིགས་ཀྱི་འཐབ་རྩོད་ཡིན་པ་ངོས་འཛིན་བྱས་པའི་ཐོག་ནས་ཚང་མས་སེམས་ཤུགས་བསྐྱེད་རྒྱུ་གལ་ཆེན་པོ་ཆགས་ཡོད། ང་ཚོ་མང་གཙོའི་ཐོག་འགྲོ་རྒྱུ་འདི་སྔ་ཕྱི་བར་གསུམ་དུ་གཏན་འཁེལ་བའི་ལས་ཀ་འཆར་གཞི་ལྡན་པ་ཞིག་ཡིན། ད་ལྟ་བར་དུ་ང་ཚོར་གྲུབ་འབྲས་ཀྱང་ཡག་ཐག་ཆོད་བྱུང་ཡོད། ད་དུང་ཡང་འགྲོ་སྟངས་ཚད་དང་མཚན་ཉིད་ཡོངས་སུ་ཚང་བ་ཞིག་བྱེད་དགོས། དེ་ཡང་བཞུགས་སྒར་དབུས་ཀྱི་འགྲོ་སྟངས་ཙམ་མ་ཡིན་པར། ས་གནས་སོ་སོའི་གྲོས་ཚོགས་ཀྱི་རྣམ་པ་གསལ་པོ་ཐོན་པ་ཞིག་བྱེད་དགོས། ལས་འགུལ་དེ་ཚོའི་ཐད་ད་ལྟ་གནས་ཚུལ་གསལ་པོ་མ་རྟོགས་པ་དང༌། བྱེད་སྟངས་གསལ་པོ་མ་ཤེས་པའི་དབང་གིས་ཇི་བཞིན་ཚང་བ་ཞིག་ཡོང་གི་མེད་ན་ཡང༌། དེའི་ཐད་ཏན་ཏན་ཚགས་ཚུད་ཡོང་བའི་འབད་བརྩོན་བྱ་རྒྱུ་ཤིན་ཏུ་གལ་ཆེན་པོ་ཡིན།

མང་གཙོ་ཞེས་པ་འདི་འཇིག་རྟེན་མགོ་མེད་མཇུག་མེད་ཀྱི་སྐད་ཆ་ཞིག་རྩ་བ་ནས་མིན་ཞིང༌། དེ་ནི་སྒྲིག་ཁྲིམས་ཡོད་པ་ཞིག་དང༌། སྒྲིག་དང་མཐུན་པའི་སྒོ་ནས་མི་རེ་ངོ་རེས་སེམས་ཁུར་དང༌། ལས་འགན་མང་ཙམ་འཁྱེར་དགོས་པའི་གནས་ཚུལ་ཞིག་ཡིན། དེ་ལྟར་ཡོང་བ་ལ་མང་ཚོགས་ཀྱི་གོ་རྟོགས་དང༌། ཚང་མའི་བསམ་བློའི་ནང་འགན་ཁུར་མང་ཙམ་སླེབས་པ་ཞིག་བྱེད་དགོས། དེ་ལྟར་བྱུང་ན་མང་གཙོའི་ངོ་བོ་མཚན་ཉིད་ཚང་བ་ཞིག་ཡོང་ཐུབ། དེ་ལྟར་མ་བྱུང་ན་མགོ་ལ་སྡོད་མཁན་མི་རེ་ཟུང་གིས་ཁ་ལ་མང་གཙོ་འཁྱེར། ངོ་མའི་ལག་ལེན་ཚུལ་མིན་བྱེད་མཁན་ཡོང་གི་ཡོད། དེང་སང་འཛམ་གླིང་གི་ལུང་པ་མང་པོ་ཞིག་ནང་རྩ་བའི་ཁྲིམས་ལ་སོགས་པ་མང་གཙོའི་འགྲོ་སྟངས་ཡག་པོ་ཡོད་ཀྱང༌། དོན་ལག་ལེན་ངོ་མའི་ཐོག་མི་རེ་ཟུང་གི་ཁ་ཤུགས་འོག་འགྲོ་བའི་གནས་ཚུལ་ཡོང་གི་འདུག ང་རང་ཚོ་བོད་པའི་ནང་དེ་འདྲ་མི་ཡོང་བའི་དོན་དུ་རྩ་བ་མང་ཚོགས་རང་ཉིད་ནས་རྒྱུན་དུ་དོ་སྣང་གིས་གོ་རྟོགས་ཐུབ་པ་བྱེད་དགོས།

དེ་ལྟར་ཡོང་བ་ལ་བཞུགས་སྒར་གྱི་གནས་ཚུལ་གཅིག་པུས་མི་འགྲིགས་པར། ས་གནས་སོ་སོའི་ནང་མང་གཙོའི་འགྲོ་ལུགས་དང་མཐུན་པའི་བྱེད་སྟངས་སྤྱོད་སྟངས་རྣམས་རྒྱུན་དུ་མི་མང་ནས་མཐོང་ཐུབ་པའི་གསལ་པོ་ཞིག་དགོས་པ་དང༌། དེའི་ལག་ལེན་དང་ཉམས་མྱོང་ཇི་ཙམ་མང་བ་དང༌། ཇི་ཙམ་གསལ་པོ་བྱུང་བ་དེའི་ཚོད་ཀྱིས་མི་མང་གི་བསམ་བློ་གཏོང་རྒྱུ་དང༌། མིག་ལྟོས་ལ་ཕན་གྱི་རེད། དབུས་ཀྱི་གྲོས་ཚོགས་ཡིན་ནའང་འདྲ། ས་གནས་སོ་སོའི་གྲོས་ཚོགས་ཡིན་ནའང་འདྲ། གང་ལྟར་མང་གཙོའི་རང་བཞིན་ལྡན་པའི་སྒྲིག་འཛུགས་ཀྱི་རྣམ་པ་གསལ་པོ་ཐོན་པ་བྱ་རྒྱུ་འདི་ཤིན་ཏུ་གལ་ཆེན་པོ་ཡིན། ཞིབ་ཕྲའི་གནས་ཚུལ་ངས་དེ་ཙམ་ཤེས་ཀྱི་མེད་ཀྱང༌། ཁྱེད་རང་ཚོས་ད་ལྟ་བར་དུ་གོ་བསྡུར་བྱས་པ་ལྟར་གནད་འགག་ཅི་འདྲ་ཡིན་མིན་ཤེས་རྒྱུར་ཕན་ཐོགས་ཏན་ཏན་བྱུང་ཡོད། མདོ་དོན་ཚགས་ཚུད་པོ་བྱ་རྒྱུ་ཧ་ཅང་གལ་ཆེན་པོ་ཡིན།

ཇ༽ གྲོས་ཚོགས་ཀྱི་འཐུས་མི་དང་། དོན་དམ་གྱི་སྤྱི་མི།

དེ་ནས་མང་གཙོའི་ལུང་པ་གང་འདྲ་ཞིག་ལ་བལྟས་ཀྱང་མཐོང་གསལ་གཅིག་ལ། ཚོགས་པ་སྐྱིད་སྡུག་འདྲ་མིན་ནས་འདེམས་སྒྲུག་བྱས་ཏེ་གྲོས་ཚོགས་ནང་འཐུས་མི་སླེབས་པ་དེ་དག་དོ་བརྟན་ཞིག་ཡོད་ན། དངོས་གནས་མང་གཙོའི་དམིགས་ཡུལ་ཇི་བཞིན་སྒྲུབ་ཐུབ་པ་དང༌། མི་དེ་ཇི་བཞིན་ཚང་བ་ཞིག་མེད་ན། མིང་ལ་མང་གཙོའི་སྒྲིག་འཛུགས་ཀྱི་མིང་བཏགས་ཡོད་ཀྱང༌། དོན་དངོས་ཐོག་མི་དབུལ་པོ་རྣམས་རང་འཇགས་ལ་ལུས་ནས་མུ་མཐུད་དཀའ་ངལ་ནང་ལྷུང་བའི་གནས་ཚུལ་ལུང་པ་འདྲ་མིན་མང་པོའི་ནང་དུ་ཡོང་གི་འདུག སོ་ནམ་གྲོང་པའི་དཔེ་ལ་ལྟོས་ཞེས་པ་ལྟར་ང་ཚོ་བོད་པ་ཚོས་ཀྱང་དེ་འདྲ་མི་ཡོང་བ་ངེས་པར་དུ་བྱེད་དགོས།

མི་མང་གིས་འདེམས་སྒྲུག་བྱས་ནས་ཐོན་པའི་མི་དེ་དག་དངོས་གནས་དོན་དམ་པའི་མང་ཚོགས་ཀྱི་ཚབ་བྱེད་ཐུབ་པ་ཞིག་དང༌། མི་མང་གི་འཕྲལ་ཕུགས་ཁེ་གྱོང་ལ་དོན་དམ་གྱི་སེམས་ཁུར་ཡོད་པ་དེ་འདྲ་སླེབས་ཐུབ་པ་བྱ་རྒྱུ་གལ་ཆེན་པོ་འདུག དེ་ལྟར་ཡོང་བ་ལ་རྣམ་ཀུན་ནས་མི་མང་གིས་དོ་སྣང་བྱེད་དགོས། རྣམ་ཀུན་ནས་དོ་སྣང་མ་བྱས་པར་འོས་བསྡུའི་དུས་ཚོད་སླེབས་དུས་གཞི་ནས་སུ་དགའ་སུ་ལེགས་ཞེས་ཁ་ཤས་ནས་མི་གཞན་ལ་སྔས་བཅོལ་གྱི་ཡོད། དེ་འདྲ་མིན་པར་རྣམ་ཀུན་ནས་ང་ཚོའི་གཞིས་ཆགས་ཁག་གི་ནང་མི་དྲག་པ་སུ་ཡོད་མེད་མི་མང་གིས་དོ་སྣང་ཉམས་ཞིབ་བྱ་རྒྱུ་གལ་ཆེན་པོ་ཡིན།

ལུང་པ་མང་པོའི་མང་གཙོ་འགྲོ་སྟངས་ནང་དཀའ་ངལ་ཆེ་ཤོས་གཅིག་རྣམ་ཀུན་མི་ཁ་རྒྱགས་པའམ། ཡང་ན་ཁ་བདེ་པོ་དེ་ཚོས་སྐད་ཆ་མང་པོ་ཤོད་དུས་ཡག་པོ་ཡིན་པ་རེད་བསམས་ཏེ་དེ་ལ་འོས་འཕེན། དེས་ཀྱང་སྒྲུབ་མི་ཐུབ་པའི་བྱ་བ་མང་པོ་ཞིག་ཁས་ལེན་བྱས། འོས་ཐོབ་ནས་དབང་ཆ་བྱུང་ཚར་དུས་སྔོན་ལ་ཁས་ལེན་བྱས་པ་རྣམས་ཕར་ཁག་ཚུར་དཀྲིས་ཀྱིས་གཡོལ་ཏེ་མཐའ་མ་སོ་སོའི་དངུལ་ཁུག་རྒྱང་མཁན་དེ་འདྲ་ཡོང་གི་ཡོད། དེ་ཚོའི་གྲས་མི་མང་གིས་རྣམ་ཀུན་མི་ཡག་པོ་གང་འདྲ་ཡོད་མེད་དོ་སྣང་དང༌། བརྟག་དཔྱད་མ་བྱས་པས་ལན་པ་ཡིན། མ་གཞི་མི་ས་ཡ་དང༌། དུང་ཕྱུར་མང་པོའི་ནང་ནས་འདེམས་དགོས་དུས་ཁག་པོ་ཡོད།

རྣམ་ཀུན་ངོས་ནས་རྒྱ་གར་བ་ངོ་ཤེས་པ་དེ་འདྲ་དང༌། ཡང་རྒྱ་གར་ནང་གཏམ་བཤད་བྱེད་པ་དེ་འདྲའི་སྐབས་སུ། རྒྱ་གར་ལ་ཆབ་སྲིད་ཐོག་རང་བཙན་ཐོབ་ཡོད་ཀྱང༌། དཔལ་འབྱོར་དང༌། དེ་མིན་གནས་ཚུལ་མང་པོ་ཞིག་གི་ཐོག་ད་ལྟ་འཐབ་རྩོད་བྱེད་བཞིན་པའི་སྐབས་ཡིན་པ་ལས་རྒྱལ་ཁ་ཆ་ཚང་ཐོབ་མེད། དངོས་གནས་ལྷག་བསམ་དང༌། སྙིང་སྟོབས་ཅན་གྱི་རྒྱ་གར་གྱི་མི་སྣ་ཚོ་ས་ཆ་ཁུག་ཀྱོག་ནང་ངལ་གསོ་བྱས་ནས་སྡོད་པའི་དུས་ཚོད་མིན་ཞིང༌། དེ་སྔོན་རྒྱ་གར་རང་དབང་རང་བཙན་གྱི་འཐབ་རྩོད་བྱེད་སྐབས་ཀྱི་སེམས་ཤུགས་དང་སྙིང་སྟོབས་དེ་ད་ལྟ་མུ་མཐུད་ནས་འཁྱེར་དགོས་ཞེས་ཤོད་ཀྱི་ཡོད།

དངོས་གནས་སེམས་ཤུགས་ཡོད་པའི་མི་ཡ་རབས་དང༌། དྲང་བདེན། བསམ་པ་རྣམ་དག་ཅན་དེ་ཚོའི་གྲས་ཀྱིས་ལྷོད་གཡེང་བྱས་ཏེ་བསྡད། མི་སྐབས་འཚོལ་མགོ་བདེ་དྲན་འཕྲུལ་བྱེད་མཁན་དེ་ཚོའི་གྲས་མདུན་དུ་ཐོན་ནས་འདྲ་མིན་བཅོ་བརྒྱད་འཁྲབ་སྟེ་འོས་ཐོབ་པའི་རྗེས་སུ་གྲ་མ་འགྲིགས་ཀྱི་གནས་ཚུལ་ཐོན་ཡོང་གི་ཡོད། ང་རང་ཚོ་བོད་པའི་སྤྱི་ཚོགས་ནང་ད་ལྟ་ཡག་པོ་ཡོད་ཀྱང༌། ད་དུང་དེ་ཚོའི་ཐོག་ཚང་མས་རྒྱུན་དུ་དོ་སྣང་བྱས་ནས་ས་གནས་གྲོས་ཚོགས་དང༌། དབུས་ཀྱི་གྲོས་ཚོགས་ནང་འཐུས་མིར་ཡོང་མཁན་དེ་ཚོ་ཡིན་གཅིག་མིན་གཉིས་ང་རང་ཚོའི་ཁ་རྒྱུན་ལ་ཡོད་པ་བཞིན་བརྒྱ་འདེམས་སྟོང་སྒྲུག་བྱས་ཏེ་མི་ལེགས་པ་ཚོ་སླེབས་ཐུབ་པ་བྱ་རྒྱུ་གལ་ཆེན་པོ་ཡིན། དེ་ལྟར་བྱུང་ན་མི་མང་གིས་རེ་བ་བྱས་ཏེ་བསྐོས་པ་རེད་ལ། བསྐོས་པའི་མི་དེས་ཀྱང་རང་ལ་རེ་བ་རྒྱག་མཁན་དེ་དག་མི་བསླུ་བ་ཞིག་ཡོང་གི་རེད། དེ་ཚོར་རྣམ་ཀུན་ནས་དོ་སྣང་བྱ་རྒྱུ་གལ་ཆེན་པོ་ཡིན།

ཉ༽ རྒྱ་དམར་ནག་དང་། འབྲེལ་ལམ་གྱི་གནས་སྟངས།

བོད་རྒྱ་གཉིས་ཀྱི་གནས་ཚུལ་སྐོར་དེ་རིང་བཀའ་ཤག་ནས་ཞིབ་ཕྲ་བརྗོད་རྒྱུ་ཡིན་པས་ཁྱེད་རང་ཚོ་སྐད་ཆ་ཡོང་གི་རེད། རྒྱ་མི་གུང་བྲན་དང་ང་ཚོའི་འབྲེལ་བའི་ཐད་གནས་ཚུལ་གསར་པའི་འགྱུར་བ་གང་ཡང་བྱུང་མེད། ད་ལྟའི་བྱེད་སྟངས་ལ་བལྟས་ན་མཁྲེགས་སུ་འགྲོ་གི་ཡོད་པ་ལྟ་བུ་འདུག དེ་ནི་གནས་སྐབས་ཀྱི་སྣང་ཚུལ་ཞིག་ལས་དེ་ལྟར་མུ་མཐུད་སྡོད་ཐུབ་རྒྱུ་མིན་པ་ཧ་ཅང་གསལ་པོ་ཡིན། ང་ཚོའི་ངོས་ནས་ད་བར་ལོ་བཅོ་ལྔའི་རིང་དབུ་མའི་ལམ་གྱི་སྲིད་བྱུས་འདི་འགྱུར་བ་མེད་པར་བསྡད་ཡོད།

ཐའེ་ཝན་དང་འབྲེལ་བ་བྱེད་སྟངས་འདི་ཡང་ད་ཕན་འདས་པའི་ལོ་ཤས་ཀྱི་སྲིད་བྱུས་ངོ་བོ་དེ་རང་ལ་བསྡད་ཡོད། འབྲེལ་བ་བྱེད་དགོས་པ་ཞིག་ཡིན་ཞིང༌། འབྲེལ་བའི་ཐོག་ནས་ད་ཕན་ཐའེ་ཝན་བོད་སོག་ལས་ཁུངས་ཟེར་བའི་མི་སྣས་བོད་པའི་སྤྱི་ཚོགས་ནང་དངུལ་དང་དངོས་པོས་བསླུས་ཏེ་དཀའ་ངལ་བཟོས་པ་འདི་དག་མེས་འཚིག་མེར་གཏུགས་ཡིན་ལུགས་མིན་ལུགས་ཀྱི་སྐད་ཆ་བཤད་ནས་དཀའ་ངལ་སེལ་ཐབས་བྱེད་དགོས། རྒྱབ་བསྟན་ཏེ་འབྲེལ་བ་ཡག་པོ་ཞིག་མཐུད་མ་ཐུབ་ན། གནས་ཚུལ་དེའི་འོག་ནས་གང་བྱུང་མང་བྱུང་བྱེད་མཁན་དེ་ཚོར་གོ་སྐབས་ཤིག་ཡོང་གི་ཡོད་པ་རེད། དཀའ་ངལ་ཡོང་སའི་དོ་བདག་དེ་རང་ལ་གཏུགས་ནས་ང་ཚོས་སྐད་ཆ་ཡག་པོ་ཞིག་བཤད་ཐུབ་ན། ཐའེ་ཝན་གྱི་ངོས་ནས་ཀྱང་དངོས་ཡོད་གནས་ཚུལ་ལ་བཙན་བྱོལ་གཞུང་གི་སྤྱིའི་སྒྲིག་འཛུགས་འདི་དང་འབྲེལ་བ་ཡག་པོ་ཞིག་བྱུང་ན་ཐའེ་ཝན་གཞུང་གིས་ཀྱང་འདི་འདེམས་ནས་སྤྱིའི་སྒྲིག་འཛུགས་དང་འབྲེལ་བ་བྱ་རྒྱུ་ལས། གང་བྱུང་མ་བྱུང་བྱེད་མཁན་དེ་ཚོར་འབྲེལ་བ་བྱེད་འདོད་དང༌། དགའ་པོ་བྱེད་པ་ཞིག་རྩ་བ་ནས་ཡོང་ཤེས་ཐབས་མེད།

ད་བར་ང་ཚོའི་ངོས་ནས་འབྲེལ་བ་ཡག་པོ་ཞིག་མཐུད་ཐུབ་མེད། ད་དུང་ཡང་འབྲེལ་བའི་ཐད་ང་ཚོའི་འདོད་པ་ཁེངས་པ་ཞིག་ལམ་སེང་ཡོང་གི་མེད་ན་ཡང་ཐབས་ཤེས་བྱེད་དགོས། དེ་ལྟར་ཐབས་ཤེས་བྱས་ཀྱང་ཕ་རོལ་པོའི་ངོས་ནས་འབྲེལ་བ་བྱེད་འདོད་མེད་ན་དེ་ནི་གནས་ཚུལ་ཐ་དད་ཡིན། ཕ་རོལ་པོའི་ངོས་ནས་འབྲེལ་བ་བྱེད་འདོད་ཡོད་པ་ཡིན་ན། ང་ཚོའི་ངོས་ནས་ཀྱང་འབྲེལ་བ་བྱས་ཏེ་ས་གནས་ས་ཐོག་ཏུ་རྩ་བའི་སྲིད་གཞུང་རང་ལ་གཏུགས་ནས་ད་བར་འཕྲད་པའི་དཀའ་ངལ་དེ་དག་སེལ་རྒྱུའི་ཐབས་ཤེས་ཤིག་ཏན་ཏན་རྙེད་ཀྱི་རེད་བསམ་གྱི་འདུག དེ་ཡང་གལ་ཆེན་པོ་ཡིན།

ཏ༽ རྒྱ་དཀར་ནག་གི་འབྲེལ་བ་དང་། རྒྱ་གར་ལ་ལྟ་སྟངས།

ང་ཚོས་རྒྱ་གར་གཞུང་ལ་ལྟ་སྟངས་ཐད། དེང་སང་རྒྱ་གར་གཞུང་དང༌། རྒྱ་ནག་གཞུང་གཉིས་འབྲེལ་བ་མང་དུ་འགྲོ་བའི་གནས་ཚུལ་འདི་འདྲའི་ཆ་ནས་རྒྱ་གར་ཕྱི་སྲིད་ལས་ཁུངས་ཀྱིས་དམིགས་བསལ་བག་ཟོན་ཆེན་པོ་བྱེད་ཀྱི་ཡོད། དཔེར་ན། ཉེ་ཆར་ཞི་བའི་གོམ་བགྲོད་བྱེད་རྒྱུས་མཚོན་པའི་དེ་འདྲའི་ཐོག་རྒྱ་གར་གཞུང་ལ་མཛད་དཀའ་ཡོད་པའི་གནས་ཚུལ་བརྗོད་ཀྱི་ཡོད། དེ་འདྲ་ཡོང་བའི་སྐབས་ལ་ང་ཚོ་བོད་པའི་ནང་རྒྱ་གར་གཞུང་གིས་ཀོ་ཐག་གློད་ཀྱི་འདུག་བསམ་པའི་བསམ་ཚུལ་ཞིག་ཡོང་གི་ཡོད་ཀྱང༌། ང་ཚོས་རྒྱ་གར་གཞུང་ལ་ལྟ་སྟངས་འདི་ཕྱོགས་ཡོངས་ནས་བལྟ་རྒྱུ་གལ་ཆེན་པོ་ཡིན། གོང་དུ་བརྗོད་པ་བཞིན་རྒྱ་གར་གཞུང་གིས་ལོ་སུམ་ཅུ་ངོ་དྲུག་ལྷག་ཙམ་རིང་བོད་པ་བཙན་བྱོལ་བའི་ཐོག་རྒྱབ་སྐྱོར་དངོས་གནས་ཧ་ལས་པ་ཞིག་གནང་ཡོད། ད་ལྟ་ཕན་ཆད་རྒྱ་གར་གཞུང་གིས་རྒྱབ་སྐྱོར་གནང་ཡོད་ལ། མ་འོངས་པར་ཡང་རྒྱ་གར་གཞུང་གིས་བོད་པ་བློས་གཏོང་ཐབས་རྩ་བ་ནས་མེད། ལོ་རྒྱུས་ཐོག་ཆོས་དང་རིག་གཞུང་གི་འབྲེལ་བའི་ཐོག་ནས་བོད་པར་རང་བཞིན་གྱི་ཤ་ཚ་ཡོང་གི་རེད་ལ། དངོས་ཡོད་གནས་ཚུལ་ལའང་བོད་པའི་གནས་ཚུལ་ཡག་པོ་ཞིག་བྱུང་ན། རྒྱ་གར་ལ་ཁེ་ཕན་ཡོད་པ་དང༌། བོད་ཡུལ་རྒྱ་ཡུལ་ངོ་མ་ཞིག་ལ་བསྒྱུར་བ་ཡིན་ན། རྒྱ་གར་ལ་གྱོང་གུན་ཇི་ཙམ་ཡོང་གི་ཡོད་མེད་ཧ་ཅང་གསལ་པོ་ཡིན། དེར་བརྟེན་ང་ཚོས་རྒྱ་གར་གཞུང་ལ་སྒོ་གང་སའི་གནས་ཚུལ་ལ་བལྟས་ཏེ་ཕྱོགས་བསྡོམས་བྱས་ནས་ལྟ་སྟངས་ཤིག་འཛིན་དགོས་པ་ལས། གནས་ཚུལ་བྱེ་བྲག་པ་གཅིག་གི་ཐོག་བློ་ཕམ་བྱུང་བ་དེས་རྐྱེན་བྱས་ཏེ་རྒྱ་གར་གཞུང་གི་བྱེད་ཀྱི་མ་རེད་ཅེས་བརྗོད་ན་དེ་ནི་རྒྱུ་མཚན་རྣམ་པར་དག་པ་ཞིག་མིན།

རང་རེ་བོད་པའི་གནས་ཚུལ་དྲིལ་བསྒྲགས་དང༌། ཐབས་ཤེས་བྱེད་སྟངས་ཀྱི་ལམ་སྟོན་འཆར་གཞི་ཡག་པོ་ཞིག་བཟོ་ཐུབ་ན། བོད་པ་སྤྱི་བྱིངས་སྨོས་ཅི། བལ་གོས་ཚོང་མཁན་ཚོའི་ངོས་ནས་ཀྱང་གང་འཚམ་གྱི་དྲིལ་བསྒྲགས་དང༌། ཐབས་ཤེས་བྱེད་ཐུབ་ཀྱི་རེད། དེ་ཚོའི་གྲས་ང་ཚོས་འཐུས་ཤོར་གྱི་མེད་དམ་སྙམ། རིགས་གཅིག་གིས་བོད་གཞུང་གིས་བྱེད་ཀྱི་རེད་ཟེར་ནས་འགན་ཆ་ཚང་བོད་གཞུང་གི་ཐོག་སྤུངས་ཀྱི་འདུག སོ་སོ་མི་རེ་ངོ་རེ་ལ་ཐབས་ཤེས་བྱེད་པའི་གོ་སྐབས་མེད་ན་དེ་ནི་གནས་ཚུལ་ཐ་དད་ཡིན་པས་འགྱོད་པ་གང་ཡང་མེད། གོ་སྐབས་ཡོད་བཞིན་དུ་ལྷོད་ཡངས་ཀྱིས་མ་བྱས་ན་དེ་ནི་ཧ་ཅང་ཕངས་པོ་ཡིན། རང་རེ་གཞུང་འབངས་ཚང་མས་ཇི་ལྟར་བྱས་ཏེ་ང་ཚོ་བོད་པའི་བདེན་དོན་འདི་སྤྱིར་འཛམ་བུ་གླིང་དང༌། ཡང་སྒོས་རྒྱ་གར་མི་མང་ནང་གསལ་པོ་བཟོ་རྒྱུའི་ཐབས་ཤེས་སྒོ་གང་ས་ནས་འཐུས་མ་ཤོར་བ་བྱ་རྒྱུ་ཧ་ཅང་གལ་ཆེན་པོ་ཡིན།

ཐ༽ སྒྲིག་འཛུགས་ཀྱི་དགེ་མཚན་དང་། འཐབ་རྩོད་ཀྱི་ལག་ཆ།

ང་ཚོའི་བཙན་བྱོལ་གཞུང་གི་སྒྲིག་འཛུགས་འདི་དངོས་གནས་བརྒྱ་ཆ་བརྒྱ་ཐམ་པ་མང་གཙོའི་ལམ་དུ་འགྲོ་གི་ཡོད། འདི་དག་འཕྲལ་སེལ་འདྲ་ཆགས་པོ་ཡོང་བའི་དོན་དང༌། འཕྲལ་སེལ་གྱི་དགོས་པ་རྒྱུ་མཚན་ཞིག་ལ་བརྟེན་ནས་བྱས་པ་ཞིག་མ་ཡིན་པར། ང་ཚོས་ད་ལྟ་མང་གཙོའི་འགྲོ་སྟངས་ཀྱི་ཉམས་མྱོང་བསགས་ཏེ། ཕྱིན་ཆད་བོད་ནང་མིག་དཔེའི་ལམ་སྟོན་བྱེད་རྒྱུའི་གོ་སྐབས་ཤིག་བྱུང་མཚམས་དེ་ལྟར་བྱེད་ཐུབ་པའི་བསམ་བློ་བཏང་ནས་ད་ལྟ་བར་དུ་བསམ་པ་རྣམ་དག་བྱས་ཡོད་ཅིང༌། སྒྲིག་འཛུགས་འདི་ཡང་བོད་སྤྱི་པའི་སྒྲིག་འཛུགས་ཡིན། སྐབས་རེ་ཆོལ་ཁ་དང༌། ཆོས་ལུགས་ཀྱི་འཐེན་འཁྱེར་ལྟ་བུས་སོ་སོའི་བསྒྲུབ་བྱའམ། ངོ་མའི་ན་ཚ་མི་རེ་ཟུང་བློ་ལ་མ་བབས་པ་དང༌། ཡང་ན་ལས་ཁུངས་བྱེ་བྲག་པ་ཞིག་སྣང་བར་མི་འགྲོ་བ་ཞིག་བྱུང༌། དེ་དག་ཁ་ནས་བཤད་དུས་བོད་གཞུང་གིས་བྱེད་ཀྱི་མ་རེད་ཅེས་ཤོད་ཀྱི་ཡོད། ངོས་ནས་རྣམ་ཀུན་གཞིས་ཆགས་ཁག་ལ་འགྲོ་སྐབས། སྔོན་ལ་འགྲིག་གི་མི་འདུག་ཅེས་རྙོག་དྲ་ཤོད་ས་ཞིག་ཡོད་ན་ཡོད་པ་འདི་དྲིན་ཆེ་གི་རེད་ཅེས་བཤད་ཡོད། འདི་གལ་ཆེན་པོ་ཡིན། བཙན་བྱོལ་གཞུང་གི་སྒྲིག་འཛུགས་འདི་བོད་རང་དབང་གི་དོན་དུ་འཐབ་རྩོད་བྱེད་མཁན་གྱི་སྒྲིག་འཛུགས་ཤིག་ཡིན་པ་ལས། སྒྲིག་འཛུགས་འདི་མི་སྒེར་རེ་ཟུང་གི་ཁེ་ཕན་རྩོད་མཁན་ཞིག་རྩ་བ་ནས་མིན། མི་རེ་ཟུང་གི་ཁེ་ཕན་ལ་བརྟེན་ནས་བཙུགས་པ་ཞིག་ཀྱང་མིན། དེར་བརྟེན་ང་ཚོའི་བཙན་བྱོལ་གཞུང་འདི་བོད་སྤྱི་དང༌། ལྷག་པར་བཙན་བྱོལ་བོད་མིའི་སྤྱིའི་སྒྲིག་འཛུགས་ཤིག་ཡིན་པ་དང༌། བོད་རང་དབང་གི་འཐབ་རྩོད་བྱེད་པའི་ལག་ཆ་མེད་ཐབས་མེད་པ་ཞིག་ཡིན་པ་ངོས་འཛིན་གསལ་པོ་བྱེད་དགོས།

སྒྲིག་འཛུགས་ལ་སྐྱོན་བརྗོད་བྱེད་ལའང་བྱེད་སྟངས་ཡོད། ཤ་ཚ་ལྡན་པའི་ཐོག་ནས་དངོས་གནས་མ་འགྲིགས་མ་འཐུས་པ་རྒྱུ་མཚན་བགྲངས་ཏེ་བཤད་རྒྱུ་ཡོད་ན། གསང་གསང་སྦས་སྦས་མེད་པ་གསལ་པོར་བཤད། གང་དགའ་ཅི་ལེགས་ཀྱི་གོ་བསྡུར་བྱས་ནས་སྐྱོན་ཆ་སེལ་ཐབས་བྱ་རྒྱུ་ང་རང་ཚོ་ཚང་མའི་ལས་འགན་ཡིན། རྒྱུ་མཚན་ལྡན་པའི་སྐྱོན་བརྗོད་གང་ཞིག་བྱ་རྒྱུ་ང་རང་ཚོ་ཚང་མའི་ལས་འགན་ཡིན། རྒྱུ་མཚན་ལྡན་པའི་སྐྱོན་བརྗོད་གང་ཞིག་བྱ་རྒྱུ་ཡོད་ཀྱང་བརྗོད་དགོས་ཞེས་ད་ཕན་ལོ་སུམ་ཅུ་སོ་གྲངས་རིང་ཐེངས་མང་བཤད་ཡོད་ལ། དཔེར་ན། ངའི་ངོས་ནས་མ་འགྲིགས་མ་འཐུས་པ་གང་ཡོད་ཀྱང་གསལ་པོ་བརྗོད་དགོས་ཞེས་བཤད་ཡོད། ལེགས་བཅོས་འདི་གཏོང་དགོས་ཞེས་བཤད་རྒྱུ་མེད་པ་ཞིག་ལ། རང་དགར་བོད་གཞུང་གི་ཡས་འགྲིགས་ཀྱི་མི་འདུག མས་འགྲིགས་ཀྱི་མི་འདུག་ཅེས་རྟག་པར་བརྗོད་ན། གནས་ཚུལ་ཤེས་མཁན་ཞིག་གིས་བལྟས་ན་གང་བྱུང་མང་བྱུང་བརྗོད་པ་ཞིག་དང༌། བརྗོད་མཁན་དེ་རང་ཐབས་སྐྱོ་པོ་ཞིག་ལ་མཐོང་རྒྱུ་ཡིན་ཡང༌། གནས་ཚུལ་གསལ་པོ་མ་རྟོགས་མཁན་དེ་འདྲ་རིགས་གཅིག་གི་བསམ་བློའི་ནང་འདི་ཡང་མིན་ནམ། བོད་གཞུང་གིས་བྱབ་སྐྱེལ་གྱི་མེད་དམ་སྙམ་པ་དྲན་སྲིད། དེ་འདྲའི་ཐོག་ནས་བཙན་བྱོལ་གཞུང་ལ་ལྟ་སྟངས་ནོར་འཁྲུལ་བྱུང་ན་ཡག་པོ་མེད།

ང་རང་ཚོ་འདིར་མི་འབུམ་གཅིག་ལྷག་ཙམ་ཡོད་པ་འདི་དག་ཚང་མས་སྤྱི་པའི་གཞུང་འདི་ལ་ཤ་ཚ་ཡོད་པ་ཞིག་དང༌། སྤྱི་པའི་གཞུང་འདི་ཚགས་ཚུད་ཡག་པོ་ཡོང་བར་ཚང་མས་ཁུར་མཉམ་ལེན་བྱེད་དགོས་པ་དང༌། དགེ་འདོན་སྐྱོན་སེལ་བྱ་རྒྱུ་ཞིག་ཡིན་ན་ཡང་ཤ་ཚའི་ཐོག་ནས་བྱེད་དགོས་པ་ལས། འདི་འབེན་ལྟ་བུར་བརྩིས་ཏེ་སྒོ་གང་ས་ནས་ནུས་པ་གཅོག་གང་ཐུབ་བྱས་ན་ཡག་པོ་གང་ཡང་མི་འདུག སྐབས་རེ་མིའི་གཤིས་ཀ་ནས་དེ་འདྲ་ཡོང་སྲིད། སོ་སོ་སྒེར་གྱི་ན་ཚའི་ཐད་ནས་མི་དགའ་བ་ཞིག་ཡོང་བའི་སྐབས་ལ་བོད་སྤྱི་པའི་དོན་དག་བརྗེད་པ་ལྟ་བུ་དང༌། ཡང་ན་གལ་གནད་ཆེ་ཆུང་གོ་ལྡོག་པ་དེ་འདྲ་ཁ་ཤས་ཡོང་གི་འདུག སོ་སོ་སྒེར་གྱི་ཐོག་ནས་ན་ཚ་ཞིག་བྱུང་སྐབས་ཧ་ལམ་བསྟན་པ་དང༌། སྒོ་ཕྱོགས་སློག་དགོས་བྱུང་ནའང་ཡ་ང་བག་ཚ་མེད་པ་ལྟ་བུ་འདི་འདྲའི་རྣམ་པ་ཞིག་སྐབས་རེ་ཐོན་ཡོང་གི་འདུག དེ་ཚོའི་གྲས་མ་ཤེས་པ་དང༌། བློ་ཆུང་དྲགས་པའི་སྐྱོན་ཡིན། ང་རང་ཚོར་བཙན་བྱོལ་གཞུང་གི་སྒྲིག་འཛུགས་ཤིག་ཡོད་ན་ཡོད་པ་རང་དྲིན་ཆེ་བ་ཡིན།

རྣམ་ཀུན་ཚང་མས་བཙན་བྱོལ་གཞུང་གི་བྱེད་སྟངས་གང་འདྲ་བྱེད་ཀྱི་ཡོད་ཡག་པོ་ཤེས་པ་བྱེད་དགོས། དངོས་གནས་མ་འགྲིགས་མ་འཐུས་པའི་གནས་ཚུལ་ཞིག་བྱུང་འདུག་ན་རྒྱུ་མ་ཕུ་འདེད་ཀྱིས་དེའི་གནས་ཚུལ་སོ་སོས་བརྩད་ཆོད་པ་བྱས། རྒྱུ་མཚན་ཆ་ཚང་ཡོད་པའི་ཐོག་ནས་དགེ་འདོན་སྐྱོལ་སེལ་གྱི་བསམ་འཆར་སུས་བཤད་ཀྱང་དེ་དགའ་བཞིན་སྤྲོ་བཞིན་དང་ལེན་བྱ་རྒྱུ་ལས། དེ་ལ་མིས་སྐྱོན་བརྗོད་བྱས་ཉེས་ཆེ་ཞེས་སུས་ཀྱང་བཤད་ཤེས་ཀྱི་མ་རེད་ལ། གལ་སྲིད་བཤད་པ་ཡིན་ནའང་ཤོད་མཁན་ཁོ་རང་གི་ནོར་འཁྲུལ་རེད། དེར་བརྟེན་དགེ་སྐྱོན་ཤོད་ས་ཡོད་པ་མ་ཟད། དེ་ཡང་དུས་རྟག་ཏུ་སྒོ་ཕྱེ་ནས་བཞག་ཡོད་ཀྱང༌། ཤོད་ས་དེར་མ་བཤད་པར། རྒྱབ་ཏུ་གང་བྱུང་མང་བྱུང་བཤད་ན་དགོས་པ་གང་ཡང་མི་འདུག

ད༽ ༸རྒྱལ་བའི་ཐུགས་བསྐྱེད་དང་། འབངས་ཀྱི་བསྒྲུབ་བྱ།

འདས་པའི་ལོ་སུམ་ཅུ་སོ་གྲངས་རིང་རྩ་བའི་ང་ཚོའི་བོད་མི་མང་ཚོགས་གཞི་རྩའི་ཆ་ནས་རང་ཚུགས་བརྟན་པོ་བཟུང་ནས་བསྡད་པ་ཧ་ཅང་ཡག་པོ་ཡིན། ད་དུང་ཡང་དེ་ཚོའི་ཐོག་ལ་ཚང་མས་ཤུགས་སྣོན་རྒྱག་དགོས། དེ་རིང་འདིར་ས་གནས་མང་པོ་ཞིག་ནས་གནས་ཚུལ་ཤེས་མཁན་ཤ་སྟག་སླེབས་ཡོད་པས། ངོས་ཀྱི་བཤད་པ་རྣམས་ཚང་མའི་སེམས་ལ་ངེས་པ་བྱས་ཏེ། ཧུར་ཐག་བྱ་རྒྱུ་གལ་ཆེན་པོ་ཡིན། ང་ནི་སེམས་ཤུགས་རྩ་བ་ནས་ཆག་མེད། སྤྱོད་འཇུག་ནས།

ཇི་སྲིད་ནམ་མཁའ་གནས་པ་དང༌། །འགྲོ་བ་ཇི་སྲིད་གནས་གྱུར་པ། །

དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །

ཅེས་གསུངས་པ་བཞིན་ངོས་ནས་རྒྱུན་དུ་སྨོན་ལམ་རྒྱག་གི་ཡོད་ལ། གང་དུ་སྡུག་བསྔལ་དང་རྙོག་དྲ་ཡོད་ས་དེར་ངོས་ནས་ཕན་ཐོགས་བྱེད་ཐུབ་ན་བསམས་ནས་རྒྱུན་དུ་སེམས་བསྐྱེད་ཀྱི་ཡོད། འོན་ཀྱང་ངས་བསམ་པ་རྣམ་དག་བྱས་པ་འདི་བསམ་པ་རྣམ་དག་མིན་པའི་ཁུངས་སྐྱེལ་རྒྱུ་མཚན་གང་ཡང་མེད་བཞིན་དུ་ངས་བསམ་པ་རྣམ་དག་གིས་བཤད་པ་འདི་ཉན་ལ་མ་ཉན་དང༌། བརྩི་ལ་མི་བརྩི་བྱེད་པའི་སྐབས་ལ། བོད་ནང་ཡོད་པའི་རྒྱ་ཆེའི་མི་མང་དེ་དག་གི་གདོང་ལ་བལྟས་ནས་གང་དྲག་བསམ་པ་མ་གཏོགས། གཞན་གཡུག་བཞག་ནའང་ཁྱད་པར་མི་འདུག་བསམ་པ་འདི་འདྲ་སྐབས་རེ་དྲན་གྱི་འདུག འདི་འདྲའི་གནས་ཚུལ་བྱུང་ན་སྙིང་པོ་གང་ཡང་མེད།

ཡང་ན་ངས་བྱས་པ་འདི་དག་མ་འགྲིགས་མ་འཐུས་པའི་རྒྱུ་མཚན་གཅིག་ནས་གཉིས་སུ་བགྲངས་ཏེ་ཁུངས་ལུང་འབྲེལ་བ་ཞིག་བཤད་རྒྱུ་ཡོད་ན། དེར་ངོས་ནས་དགའ་བསུ་ཞུ་རྒྱུ་ཡིན། དངོས་གནས་ནོར་ཡོད་ན་ནོར་འདུག་ཅེས་བརྗོད་རྒྱུ་ལས། མདུན་ལ་༸རྒྱལ་བ་རིན་པོ་ཆེ་ཞེས་དད་པ་བྱེད་ཀྱི་ཡོད་པ་ལྟ་བུས་སྐབས་རེ་ངུ་ཡང་ངུ་གི་ཡོད་པ་དང༌། རྒྱབ་ལ་ངས་བཤད་པར་བརྩི་མི་དགོས་པ་དང༌། སེམས་ལ་འཇོག་མི་དགོས་པ་འདི་འདྲ་བྱེད་དུས་སྐབས་རེ་གང་འདྲ་ཡིན་ནམ་སྙམ་པ་དྲན་གྱི་འདུག་ལ། དེ་ལྟར་དྲན་མི་སྲིད་པ་ཡང་མིན་པས། འདི་ཚང་མའི་སེམས་ལ་བཞག་ནས་ཧུར་ཐག་བྱེད་དགོས།

སྔར་ཆོས་རྒྱལ་མེས་དབོན་རྣམ་གསུམ་ལ་སོགས་པ་དེ་ཚོའི་སྐབས་ནས་བཟུང་ང་རང་ཚོ་བོད་ཁ་བ་ཅན་པ་ཞེས་པའི་མི་རིགས་འདི་དག་སྤྱིར་འཛམ་གླིང་འདིའི་ཐོག་གི་མིའི་ཚད་ལོངས་པ་ཞིག་དང༌། སྒོས་སུ་ང་རང་ཚོ་བོད་མི་རིགས་རྣམས་འདི་ཕྱི་གཉིས་ཡོད་ཀྱི་མི་རིགས་སྙིང་སྟོབས་ཅན་དང༌། སེམས་པ་བཟང་པོ། གང་ཡང་བྱེད་ཐུབ་མཁན་གྱི་མི་རིགས་ངོ་མཚར་ཅན་ཞིག་ཡིན། དེ་འདྲའི་ངོ་མཚར་ལྡན་པའི་མི་རིགས་དེ་བྱུང་ནས་ད་བར་ལོ་ཉིས་སྟོང་ལྷག་ཙམ་དང༌། བོན་པོའི་ཆོས་འབྱུང་ལོ་རྒྱུས་གཞི་ལ་བཞག་ན་ཧ་ལམ་ལོ་བཞི་སྟོང་ཙམ་ཕྱིན་ཡོད། ད་ལྟའི་དུས་ཚོད་འདིར་གནམ་གྱིས་ས་བརྡུངས་པ་ལྟ་བུའི་གནས་ཚུལ་ཞིག་བྱུང་ནས་བོད་མི་རིགས་ཞེས་པ་འདི་ཆགས་འཇིག་གི་མཚམས་ལ་སླེབས་པའི་སྐབས་འདིར་དོན་དག་ཆུང་ཙག་ལ་མགོ་འཁོར་ནས་སྤྱིའི་ལས་ཀ་འཐུས་ཤོར་ཕྱིན་ན་དེ་ནི་དཔེ་མི་སྲིད་པའི་ཕངས་པོ་དང་ཐབས་སྐྱོ་པོ་ཡིན།

ང་རང་སྒེར་གྱི་ངོས་ནས་བཤད་ཀྱང་༸རྒྱལ་བ་རིན་པོ་ཆེ་སྐུ་འཕྲེང་བཅུ་བཞི་བྱུང་བའི་ནང་ནས་མི་ཚེའི་བཟང་ཤོས་ཀྱི་ཆ་དེ་དག་མིའི་ལུང་པར་བཙན་བྱོལ་བྱས་ཏེ་སྐྱེལ་མཁན་ང་མ་གཏོགས་བྱུང་མེད། ལོ་ཉི་ཤུ་རྩ་ལྔ་ནས་ལོ་དྲུག་ཅུ་རེ་གཅིག་ལ་མ་སླེབས་པར་བཙན་བྱོལ་བ་བྱས་ནས་སོ་སོའི་ལུང་པར་བསྡད་ཐུབ་མེད། ༸རྒྱལ་བ་རིན་པོ་ཆེའི་ངོས་ནས་ཤ་ཚ་བོད་པ་ལ་ཡོད་ཀྱང༌། བོད་པར་གང་ཡང་བྱེད་ཐུབ་མེད། ད་ཆ་ལོ་ཁ་ཤས་ནང་བོད་དོན་བདེན་མཐའ་གསལ་བ་ཡིན་ན་ཡང༌། ལོ་དྲུག་ཅུ་རེ་གྲངས་ཀྱི་མི་ཞིག་ཆགས་ཚར་དུས། དེ་སྔ་ལོ་སུམ་ཅུའི་སྐབས་བྱེད་ཐུབ་པ་དེ་འདྲ་ད་ཆ་བྱེད་ཐུབ་ཐབས་མེད། དེ་ལྟར་ཕྱོགས་གཅིག་ནས་བསམ་བློ་བཏང་ན། བསོད་ནམས་དམན་པའི་མི་ལྟ་བུ་ཞིག་ཆགས་ཡོད། འོན་ཀྱང་ཕྱོགས་གཞན་ཞིག་ནས་བསམ་བློ་བཏང་ན། ད་ལྟ་ང་མི་ལུས་ཐོབ་པ་འདིས་མི་གོ་ཆོད་འདུག་སྙམ་པ་དྲན་གྱི་འདུག ད་ལྟ་བོད་མི་རིགས་ཆགས་འཇིག་གི་མཚམས་ལ་སླེབས་པའི་སྐབས་འདིར་དེ་ཙམ་མ་འཇོན་ནའང་སྡུག་རུས་བྱས་ནས་གནས་བབ་གང་འཚམ་ཟུང་མཁན་ཞིག་བྱས་ཡོད་སྙམ་པ་དྲན་གྱི་འདུག

དེ་བཞིན་བོད་མི་རིགས་ལ་ཆ་བཞག་ནའང་ཕྱོགས་གཅིག་ནས་བསམ་བློ་བཏང་ན། དངོས་གནས་བོད་ལུང་པ་ནག་པོ་ཡུག་གཅིག་ལ་གཏོང་བའི་དུས་ཚོད་འདི་འདྲ་ད་ཕན་བོད་ཀྱི་ལོ་རྒྱུས་ནང་བྱུང་མ་མྱོང་བ་ཞིག་ཡིན། ང་རང་ཚོ་འདི་འདྲའི་དུས་ཚོད་ལ་སྐྱེས་པའི་མི་ཐོག་ཁ་ཐབས་སྐྱོ་པོ་དང༌། བསོད་ནམས་དམན་པོ་ཞིག་ཡིན་པ་རེད། ཡིན་ནའང་ཡང་ཕྱོགས་གཞན་ཞིག་ནས་བསམ་བློ་བཏང་ན། ང་ཚོ་དུས་ཚོད་འདི་འདྲ་ཞིག་ལ་སྐྱེས་པའི་མི་འདི་དག་གིས་མི་གོ་ཆོད་པ་ཞིག་བྱ་རྒྱུའི་གོ་སྐབས་ང་ཚོར་ཡོད། ཕྱོགས་བཅུའི་རྒྱལ་བ་སྲས་དང་བཅས་པ་དང༌། སྲུང་མ་ཡེ་ཤེས་ཀྱི་སྤྱན་ལྡན་ཚོས་སྤྱི་མཐུན་བསོད་ནམ་དམན་པའི་དུས་ལ་སྐྱེས་པའི་མི་འདི་དག་གིས་ཧུར་ཐག་བྱས་ནས་བོད་ཡུལ་འགྱེལ་ས་ནས་ལངས་ཐུབ་པ་དང༌། སངས་རྒྱས་ཀྱི་བསྟན་པའི་མེ་རོ་གསོ་ཐུབ་པ་ཞིག་མི་ཐོག་འདིས་བྱས་པ་གཟིགས་ཐུབ་པ་ཞིག་དང༌། མ་འོངས་པའི་ལོ་རྒྱུས་ཐོག་ཏུའང་ལོ་རྒྱུས་སྨྲ་བ་པོ་ཚོས་དུས་ཚོད་དེ་འདྲ་ཞིག་གི་སྐབས་ལ་བོད་ཅེས་པ་ཧ་ལམ་རྨེག་མེད་དུ་འགྲོ་བའི་ཉེན་ཁ་ཞིག་བྱུང་འདུག་ཀྱང༌། དེ་དུས་ཀྱི་མི་དེ་དག་གིས་ཕོ་གོ་ཆོད་ནས་ད་ཆ་གནས་སྟངས་འདི་འདྲ་ཞིག་བྱུང་འདུག་ཅེས་བརྗོད་རྒྱུ་ཡོང་གི་རེད། ཕྱོགས་གཅིག་ནས་སྤྱི་མཐུན་བསོད་ནམས་དམན་པའི་དུས་ལ་སྐྱེས་པའི་མི་ཐོག་གཅིག་ཡིན་ཀྱང༌། ཕྱོགས་གཞན་ཞིག་ནས་བསམ་བློ་བཏང་ན་ལོ་རྒྱུས་ཐོག་ལག་རྗེས་ཆེན་པོ་འཇོག་མཁན་གྱི་མི་ཐོག་ཅིག་བྱེད་ཐུབ་པའི་གོ་སྐབས་ང་ཚོར་ཡོད་པ་འདི་ཚང་མའི་སེམས་ལ་ངེས་པའི་ཐོག་ནས་འབད་བརྩོན་བྱེད་དགོས།

ན༽ བོད་དོན་གྱི་འཐབ་རྩོད་དང་། འཛམ་གླིང་ལ་ཕན་ཐོགས།

ང་རང་ཚོའི་བོད་སྤྱི་པའི་དོན་དག་འདི་སངས་རྒྱས་ཀྱི་བསྟན་པ་དང་འབྲེལ་བའི་དོན་དག་ཅིག་ཡིན་པ་ལས། རང་རྒྱལ་གཞན་ཕམ་གྱི་གནད་དོན་ཞིག་མིན་ཞེས་ངས་སྤོབས་པ་དང༌། ཁ་འཕང་མཐོན་པོས་ཚང་མར་ཤོད་ཀྱི་ཡོད་ལ། རྒྱ་མི་ཚོ་ལའང་དེ་ལྟར་ཤོད་ཀྱི་ཡོད། ང་ཚོར་རྒྱ་ཡུལ་འཕུང་བ་དང༌། བོད་ཡུལ་རྒྱལ་བའི་བསམ་བློ་ནམ་ཡང་མེད། བོད་ལུང་པ་རང་དབང་བྱུང་ན། ང་རང་ཚོའི་ཆོས་དང་རིག་གཞུང་རྩ་ཆེ་འདི་དག་ཉམས་པ་སོར་ཆུད་དང༌། མི་ཉམས་གོང་འཕེལ་ཡོང་བའི་ལས་ཀ་ཚགས་ཚུད་པོ་ཞིག་བྱེད་ཐུབ། དེ་ལྟར་བྱེད་ཐུབ་ན་བོད་པའི་མི་ལ་ཕན་པ་ཙམ་དུ་མ་ཟད། བོད་ཀྱི་སྲོག་ཆགས་གྲོག་སྦུར་ཚུན་ཆད་བདེ་སྐྱིད་ལ་སྤྱོད་ཐུབ་པ་ཡོང་རྒྱུ་དང༌། དེ་ཙམ་དུ་མ་ཟད་རྒྱ་གར་གྱི་བྱང་ཕྱོགས་ཧི་མ་ལ་ཡའི་རི་རྒྱུད་ཀྱི་ས་ཁུལ་ཡོངས་ལ་བྱམས་བརྩེ་དང་འབྲེལ་བའི་རིག་གཞུང་འདི་མུ་མཐུད་སྲུང་སྐྱོབ་བྱེད་ཐུབ་པ་ཞིག་ཡོང་རྒྱུ་ཡིན། དེ་བཞིན་ཆེན་པོ་ཧོར་གྱི་ཡུལ་སོགས་བྱང་ཕྱོགས་ས་ཁུལ་དེ་དག་ནང་གི་མི་ཚོ་མི་ཚེ་དོན་དང་ལྡན་པ་ཞིག་སྐྱེལ་ཐུབ་རྒྱུར་ང་ཚོས་གང་འཚམ་གྱི་ཕན་ཐོགས་བྱེད་ཐུབ།

ལྷག་པར་མི་འབོར་མང་ཤོས་ཡོད་པའི་རྒྱ་ནག་གི་ལུང་པ་དེ་ཚོའི་ནང་ད་ལྟ་གང་འདྲ་ཞིག་ཆགས་འདུག་གམ། གུང་བྲན་རིང་ལུགས་ཀྱི་གཅིག་སྡུད་ལམ་ལུགས་འོག་ཕྱི་ནས་བཙན་དབང་བཤད། ནང་ནས་སློབ་གསོ་བཏང་སྟེ་སྤྱི་ཚོགས་བསྒྱུར་བཅོས་གཏོང་རྒྱུའི་རེ་བ་བྱེད་ཀྱི་ཡོད་ཀྱང༌། བཙན་དབང་དང་སྒྲིག་ཁྲིམས་ཀྱིས་གཅུན་པའི་གནས་ཚུལ་འདིར་འགྱུར་བ་ཕྲན་བུ་ཞིག་བྱུང་མ་ཐག འགོ་དཔོན་རིགས་ཚོའི་ནང་ནས་ལྐོག་ཟ་རུལ་སུངས་ཀྱིས་མཚོན་པའི་ཁྲིམས་འགལ་གྱི་ལས་ཀ་བྱེད་ཀྱི་ཡོད་ལ། དེ་བཞིན་ཁོང་ཚོ་བུ་རྒྱུད་ནང་དང༌། མི་མང་ཁྲོད་གང་སར་དེ་ལྟར་ཡོང་གི་ཡོད། མི་ཞེས་པ་འདི་ནང་སེམས་དུལ་མ་ཐུབ་ན། ཕྱི་ནས་བཟོ་བཅོས་རྒྱག་རྒྱུ་ཁག་པོ་ཡིན། ད་ལྟ་ཨུ་རུ་སུའི་ནང་གནས་ཚུལ་ཅི་འདྲ་ཆགས་འདུག་གམ། དེ་བཞིན་ཡོ་རོབ་ཤར་ཕྱོགས་དང༌། རྒྱ་ནག་ལ་ཆ་བཞག་ནའང་གནས་ཚུལ་གང་འདྲ་ཆགས་ཀྱི་འདུག་གམ། ད་ལྟ་དཔལ་འབྱོར་གྱི་སྲིད་བྱུས་ཕྲན་བུ་ལྷུག་ཏུ་ཕྱིན་པ་འདིས་མི་ཚོ་དངུལ་ལ་དགའ་རུ་ཕྱིན། དེའི་དབང་གིས་ལྐོག་ཟ་རུལ་སུངས་དང༌། ཁྲིམས་མེད་སྒལ་རལ་གྱི་བྱ་བ་ཇེ་སྡུག་ཏུ་འགྲོ་གི་ཡོད།

དེང་སང་གུང་བྲན་རིང་ལུགས་ཀྱི་ལྟ་བས་མིའི་སྤྱི་ཚོགས་ནང་རང་ཁྲིམས་རང་སྲུང་ཐུབ་པ་བཟོ་རྒྱུའི་ནུས་པ་བརླག་སྟབས། རྒྱ་ནག་གུང་བྲན་གྱི་འགོ་ཁྲིད་ཚོས་དེ་སྔོན་ཁུང་དགག་བརྒྱབ་ཟིན་པའི་ཁུང་བུ་ཙིའི་ལྟ་བ་དང་སྤྱོད་པའི་ཐོག་རེ་བ་དང་འབད་བརྩོན་བྱེད་ཀྱི་འདུག ང་ཚོ་བོད་ལ་ཡོད་པའི་སངས་རྒྱས་ཀྱི་བསྟན་པ་སྟེ། མདོར་ན་བྱམས་བརྩེ་རྩ་བར་བཞག་པའི་ཡ་རབས་བཟང་པོའི་ལྟ་བ་དང༌། སྤྱོད་པ་འདི་དག་བོད་ནང་ཉམས་པ་སོར་ཆུད་མི་ཉམས་གོང་འཕེལ་སྲ་ཐག་ཐག་ཅིག་བྱེད་ཐུབ་པ་བྱུང་ན། རྒྱ་ནག་ལུང་པ་ཆེན་པོ་དེའི་ནང་ཁྱབ་ཐུབ་པ་ཞིག་ཏན་ཏན་ཡོང་གི་རེད། དེར་བརྟེན་ང་ཚོས་རང་དབང་དགོས་ཞེས་བརྗོད་པ་འདི་རྒྱ་ཡི་ཁེ་ཕན་ལ་ཡང་འབྲེལ་བ་ཡོད།

ང་ཚོའི་འཐབ་རྩོད་འདི་རང་རྒྱལ་གཞན་ཕམ་གྱི་གནས་ཚུལ་མིན་པར། རང་གཞན་ཀུན་ལ་ཕན་བདེ་ཡོང་བ་དང༌། ཀུན་ལ་བདེ་སྐྱིད་ཡོང་བའི་ཆེད་དུ་ཡིན། དེ་ལྟ་ན་ང་ཚོའི་འཐབ་རྩོད་འདི་རླབས་ཆེན་གྱི་བྱ་བ་ཞིག་ཡིན་པ་ལས་འུ་ཐུག་གི་ལས་ཀ་ཞིག་རྩ་བ་ནས་མིན་པས། ང་ཚོའི་སྙིང་སྟོབས་གོང་དུ་འཕེལ་ཞིང༌། སྤྲོ་སྣང་དང་བཅས་དཀའ་ལས་རྒྱག་ཐུབ་པ་ཞིག་ཡིན། ང་ཚོའི་ལས་ཀ་འདི་ཁྲལ་དང་ཁྲིམས་ལྟ་བུ་གཏན་ནས་མིན། མི་འགའ་ཞིག་གིས་ཕོགས་ཆེ་ཆུང་ལ་བརྩིས་བརྒྱབ་སྟེ་བོད་གཞུང་ནས་ཕོགས་འདི་ཙམ་སྤྲད་ན་བོད་གཞུང་གི་ལས་ཀ་བྱེད་ཀྱི་ཡིན། བོད་གཞུང་ནས་དེ་ལྟར་མ་སྤྲད་ན། ང་འདི་ལས་ལྷག་པའི་ལས་ཀ་བྱེད་ས་ཡོད་མདོག་མདོག་བྱེད་པ་དེ་ཚོའི་གྲས་ལྐུག་པ་དང༌། ཀླད་ཆུང་གི་བསམ་བློ་ཡིན། དངོས་གནས་བྱས་ན་བསམ་བློ་དེ་འདྲ་འཁོར་ཤེས་སྟངས་མེད་པ་ལྟ་བུ་ཡིན། ད་ལྟ་བར་དུ་ཚང་མས་ཧུར་ཐག་བྱས་པ་ལྟར། ད་དུང་ཡང་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༢ ཚེས་ ༢ ཉིན་སྤྱི་འཐུས་སྐབས་བཅུ་གཅིག་པའི་གྲོས་ཚོགས་ཐོག་སྩལ་བའི་བཀའ་སློབ།

ཀ༽ སྒྲིག་འཛུགས་ཀྱི་དགོས་དོན་དང་། འཕྲལ་ཕུགས་ཀྱི་བསྒྲུབ་བྱ།

དེ་རིང་གྲོས་ཚོགས་ལས་དུས་འདིའི་ཚོགས་འདུ་མཇུག་མ་དེ་ཡིན་པ་རེད། ཕྲན་བུ་འགྲིགས་མ་འགྲིགས་ནི་གང་དུ་ཡང་ཡོང་སྲིད་པ་ཞིག་རེད། ཡིན་ནའང་ཆེ་སའི་ཐོག་ནས་ཚང་མ་ཡག་ཐག་ཆོད་ཡིན་པས། ཐུགས་རྗེ་ཆེ་ཞེས་ཟེར་རྒྱུ་ཡིན། རིན་པོ་ཆེས་ཧུར་ཐག་བྱས་ནས་ཡག་པོ་བྱུང་སོང༌། ཚོགས་གཙོ་ལ་དམིགས་བསལ་གྱི་ཐུགས་རྗེ་ཆེ་ཞེས་ཞུ་འདོད་བྱུང༌།

ངོས་ནས་འདི་སྐོར་ཞུ་འདོད་འདུག ང་ཚོ་ཚོགས་ཁང་འདིའི་ནང་བཙན་བྱོལ་མི་མང་ཚོའི་ངོས་ནས་འོས་འདེམས་བྱས་པའི་གྲོས་ཚོགས་ཀྱི་འཐུས་མི་ཚོ་དང༌། བཀའ་ཤག་བཅས་ཚོགས་ཏེ་བཙན་བྱོལ་གཞུང་འཛིན་སྐྱོང་བྱེད་ཀྱི་ཡོད། ང་ཚོར་ལུང་པ་མེད་ན་ཡང༌། བཙན་བྱོལ་བའི་གནས་སྟངས་འོག་གྲོས་ཚོགས་དང༌། བཀའ་ཤག་གིས་བཙན་བྱོལ་གཞུང་ཨུ་ཚུགས་བྱས་ནས་འཛུགས་པའི་དགོས་དོན་གཙོ་བོ་གང་ཡིན་ཟེར་ན། བཙན་བྱོལ་ལ་ཡོད་པའི་བོད་མི་འབུམ་ལྷག་ཙམ་གྱི་དོན་གཅིག་པུ་མིན། མ་གཞི་གཞིས་ཆགས་ཁག སློབ་གྲྭ་ཁག ཆོས་སྡེ་ཁག་གིས་མཚོན་པར་ཞབས་འདེགས་བསྒྲུབ་རྒྱུའི་ལས་འགན་ཡོད་ན་ཡང༌། ལས་འགན་གཙོ་བོ་ནི་སོ་སོའི་ལུང་པ་རང་དབང་སླར་གསོ་ཐུབ་ཐབས་དང༌། སྔོན་ལ་ཁ་ཚ་དགོས་གཏུགས་སོ་སོའི་ལུང་པའི་ནང་ལ་ཛ་དྲག་གི་ཉམས་ཉེས་ཆེན་པོ་འགྲོ་བ་དེ་སེལ་ཐབས་བྱ་རྒྱུ་དེ་ཡིན། དེར་བརྟེན་ཚོགས་ཁང་འདིའི་ནང་ཚོགས་མཁན་ཚོས་རྩ་བའི་བསམ་བློ་གཏོང་ས་དེ། བོད་རང་དབང་གི་དོན་དང༌། བོད་སྤྱི་པའི་དོན། བོད་མི་ས་ཡ་དྲུག་གི་དོན་དུ་བསམ་བློ་གཏོང་དགོས།

སྐབས་རེ་བཙན་བྱོལ་བ་ཉུང་ཤས་ཤིག་གི་རྙོག་དྲའི་ཐོག་དུས་ཚོད་མང་པོ་ཆུད་ཟོས་བཏང་ན་ཐབས་སྐྱོ་པོ་རེད། དེ་འདྲའི་ཐོག་ནས་ལོ་དང་ཟླ་བ་བསྟུད་ནས་ཕྱིན་ན། བོད་མི་ས་ཡ་དྲུག་བསླུས་པ་འདྲ་པོ་རེད། ང་ཚོ་བཙན་བྱོལ་བ་ཉུང་ཤས་ནང་ཁུལ་གྱི་རྙོག་དྲ་དོན་དག་ཆུང་ཆུང་ཞིག་སྤྱི་དོན་ཁ་ལ་འཁྱེར་ནས་དཀའ་ངལ་ཡོང་གི་ཡོད་པ་འདི་བློ་ཕམ་པོ་དང༌། ཐབས་སྐྱོ་པོ་རེད། ཚོགས་ཁང་འདིའི་ནང་ཡོད་མཁན་དང༌། གངས་ཅན་སྐྱིད་གཤོངས་ལ་ཡོད་མཁན་ཚང་མས་རྩ་བའི་ལས་འགན་གང་ཡིན་པ་དེ་ངོས་འཛིན་གསལ་པོ་བྱས་ཏེ། རྩ་བའི་ལས་འགན་དེ་བསྒྲུབ་རྒྱུའི་ཐོག་ལ་བསམ་བློ་གཏོང་རྒྱུ་དང༌། ནུས་པ་ཐོན་པ་བྱེད་རྒྱུ་གལ་ཆེན་པོ་རེད།

ཕྱོགས་གཅིག་ནས་ང་ཚོ་སྣང་བ་དག་ནས། བཙན་བྱོལ་གཞུང་དང༌། བོད་གཞུང་ཞེས་རྒྱ་གར་གཞུང་དང་ཧ་ལམ་འདྲ་འདྲ་ཡིན་པའི་བསམ་བློ་གཏོང་མཁན་ཁ་ཤས་མེད་དམ་བསམ་གྱི་འདུག དེ་འདྲ་མ་རེད། ང་ཚོ་འདིར་བཙན་བྱོལ་བ་རྒྱ་ཆེའི་མི་མང་གི་ལྷག་བསམ་དང༌། རྒྱབ་སྐྱོར་གྱི་འོག་ནས་འཚོ་ཟིན་བསྡད་པ་མ་གཏོགས། གཞུང་གཅིག་གི་ཐོབ་ཐང་དང༌། ནུས་པ་རྩ་བ་ནས་མེད། ཡང་རིགས་གཅིག་གིས་མང་གཙོ་ཞེས་སོ་སོའི་རང་ཡུལ་དང༌། རང་དབང་ཡོད་མཁན་གྱི་ནང་དུ་བྱས་པ་ནང་བཞིན་འདྲ་དཔེ་རྒྱས་འགེབས་བྱེད་རྒྱུ་ཡང་ཁག་པོ་ཡིན། དཔེར་ན། ལུང་པ་ཡོད་མཁན་ཚོས་དམག་དུས་སྐབས་དམག་གི་བློན་ཆེན་ལྷན་ཚོགས་ཞེས་འཛུགས་རྒྱུ་སོགས་ཛ་དྲག་གི་གནས་ཚུལ་ལ་དཔག་པའི་འགྲོ་སྟངས་ཡོད་པ་རེད། རང་གི་ལུང་པ་ཡོད་པའི་ཐོག་ནས་ལུང་པ་གཞན་དག་ལ་འཁྲུག་པ་རྒྱག་གི་ཡོད་པའི་གནས་ཚུལ་ལ་ང་ཚོས་ཚད་བསྡུར་བྱ་ཐབས་མེད། ང་ཚོ་བཙན་བྱོལ་བ་ཆགས་ནས་སོ་སོར་ས་ཆ་སྦར་མཐིལ་ཙམ་ཡང་མེད། གཉིས་ནས་ང་ཚོ་མིའི་ལུང་པ་ལ་བསྡད་ནས། བོད་རང་དབང་བསྐྱར་དུ་ལེན་ཐབས་བྱེད་པ་འདི་མི་ཉུང་ཤས་ཀྱི་ཁེ་ཕན་ལ་ཐུག་པ་དང༌། འཕྲལ་སེལ་ཆབ་སྲིད་ཀྱི་ལྟ་བ་མཐུན་མིན་གྱི་གནས་ཚུལ་མ་ཡིན་པར་ང་ཚོ་མི་རིགས་གཅིག་གི་དོན་དག་ལ་ཐུག་ཡོད། དེ་ཡང་བོད་མི་རིགས་འཚོ་གསོན་གྱི་མཚམས་ལ་ཐུག་ཡོད།

སྤྱིར་ན་མི་ས་ཡ་དྲུག་གི་ཁེ་ཕན་ལས། མི་ས་ཡ་སྟོང་ཕྲག་གི་ཁེ་ཕན་གལ་ཆེ་བ་ཡིན་ན་ཡང༌། བོད་མི་ས་ཡ་དྲུག་ལ་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་གི་ཐོག་ནས་ཁྱད་ཆོས་ཤིག་ཡོད་པ་འདིར་ད་ཆ་འཛམ་གླིང་ནང་བློ་གཟུ་བོར་གནས་པ་མང་པོ་ཞིག་གིས་དོ་སྣང་དང༌། དགའ་མོས། བསྟོད་བསྔགས་བྱེད་ཀྱི་ཡོད་པ་རེད། དེ་འདྲའི་རིག་གཞུང་འདིས་བོད་མི་རང་ཉིད་ལ་ཕན་པས་མ་ཚད། ཨེ་ཤ་ཡ་དང༌། ཆེ་ས་ནས་བཤད་ན་འཛམ་གླིང་སྤྱི་ལ་ཡང་གང་ལ་གང་འཚམ་ཕན་ཐོགས་བྱེད་ཐུབ་པའི་ནུས་པ་དང་ཆ་རྐྱེན་ཡོད་པ་རེད།

དེས་ན་ང་ཚོས་རང་དབང་འཐབ་རྩོད་བྱེད་པའི་ལས་དོན་འདི་དག་ཆོས་དང་མཐུན་པ། རྒྱུ་མཚན་ལྡན་པ་གལ་ཆེན་ཆགས་ཡོད། ང་ཚོས་རང་དབང་རྩོད་ལེན་བྱ་རྒྱུའི་ལས་འགན་རླབས་ཆེན་འདི་དག་རང་རྒྱལ་གཞན་ཕམ་གྱི་ཐོག་ནས་མིན་པར་བསམ་པ་རྣམ་དག་གི་ཐོག་ནས་བསྒྲུབས་ན། བསོད་ནམས་ཀྱི་ཚོགས་རྒྱ་ཆེན་པོ་བསགས་ཐུབ་རྒྱུ་རེད། མ་འོངས་པར་ང་ཚོའི་མི་རིགས་རིག་གཞུང་དང་བཅས་པ་གསོན་ཐུབ་ན། རྒྱ་ཆེན་པོར་ཕན་ཐོགས་བྱེད་ཐུབ་པའི་ཆ་རྐྱེན་དང་ནུས་པ་ཡོད་པའི་གནད་དོན་ཆེ་ས་ལ་བསམ་བློ་མ་བཏང་བར་ཆུང་ཙག་ལ་མགོ་འཁོར་ནས་བསྡད་ན་མི་འགྲིགས། རྒྱུན་དུ་འགྲོ་འཆག་ཉལ་འདུག་གང་གི་སྐབས་ལའང་ཆེ་ས་དེར་བསམ་བློ་ཡག་པོ་གཏོང་དགོས། ཆེ་ས་དེ་བསམ་བློར་མ་འཁོར་བར་ཆུང་ཙག་བཤད་ནས་བསྡད་ན་དགོས་པ་མི་འདུག

ཁ༽ བོད་དོན་གྱི་འཐབ་རྩོད་དང་། འཛམ་གླིང་གི་བདེན་རྒྱབ།

དེ་ནས་དོན་ཚན་གཅིག་ལ། འཛམ་བུ་གླིང་འདིའི་སྒང་ལ་ང་ཚོ་བོད་མིའི་བདེན་དོན་འཐབ་རྩོད་བྱ་རྒྱུའི་གནས་ཚུལ་འདི་ཕྱོགས་གཅིག་ནས་རྙིང་པ་ཆགས་པ་དང་། ཕྱོགས་གཅིག་ནས་དཔལ་འབྱོར་གྱི་ཐོག་ནས་འཛམ་བུ་གླིང་ལ་ཐད་ཀར་འབྲེལ་བ་ཤུགས་ཆེན་པོ་མེད་པ། རྒྱ་མི་ནི་དཔུང་དང་སྟོབས་གང་ཅིའི་ཆ་ནས་འཛམ་གླིང་རྒྱལ་ཁབ་ཆེ་ཁག་ཚོས་ཀྱང་ཟོན་དང་དོ་སྣང་བྱེད་དགོས་པའི་རྒྱལ་ཁབ་ཅིག་རེད། ཡིན་ནའང་ང་ཚོ་བོད་པར་ཤ་ཚའི་ཐོག་ནས་བདེན་རྒྱབ་བྱེད་མཁན་ཇེ་མང་དུ་འགྲོ་བཞིན་ཡོད། དེ་ནི་བོད་ནང་རྒྱ་ཆེའི་མི་མང་ཚོས་རང་ཚུགས་བརྟན་པོ་ཟིན་ནས་བསྡད་པའི་གནས་ཚུལ་དང་། གཉིས་ནས་རྒྱ་མི་ཁོ་རང་ཚོས་དྲང་བདེན་མིན་པའི་བྱེད་སྟངས་ཀྱི་ཐོག་ནས་བྱུང་བ་རེད།

གང་ལྟར་འཛམ་གླིང་ནང་བོད་པར་བདེན་རྒྱབ་བྱེད་མཁན་ཡག་པོ་ཡོད། བཙན་བྱོལ་གཞུང་ལ་ཆ་བཞན་ནའང་ཆབ་སྲིད་ཀྱི་གནས་ཚུལ་ཐོག་ནས་གཞུང་འབྲེལ་གྱི་མི་ཚོས་བཙན་བྱོལ་གཞུང་ངོས་འཛིན་བྱེད་རྒྱུ་ཁག་པོ་ཡིན་ནའང་། སྤྱིར་བཏང་བློ་གཟུ་བོར་གནས་པའི་གསར་ཤོག་ཁག་དང་། ཆེ་ས་ནས་ཡུ་རོབ་གྲོས་ཚོགས་སོགས་གྲོས་ཚོགས་ཁག་མང་པོའི་གྲོས་ཆོད་ནང་ལ་བཙན་བྱོལ་གཞུང་ཞེས་ངོས་ལེན་གསལ་པོ་བྱེད་བཞིན་པ་རེད། དེའི་རིགས་ཧ་ཅང་ཡར་རྒྱས་ཆེན་པོ་རེད་བསམ་གྱི་འདུག དེ་དང་ཆབས་ཅིག་རྒྱ་རིགས་ཀྱི་ནང་ནས་བོད་པའི་ཐོག་ལ་དོ་སྣང་བྱེད་མཁན་མང་དུ་འགྲོ་བ་དང་། བོད་པ་ལ་བདེན་རྒྱབ་བྱེད་དགོས་ཟེར་མཁན་ཡོང་གི་ཡོད་པ་འདི་དག་ནི་ཧ་ཅང་ཡག་པོ་རེད། ང་ཚོ་བོད་ཀྱི་དཀའ་ངལ་མཐར་ཐུག་སེལ་རྒྱུ་དེ་རྒྱ་མི་དང་ཐད་ཀར་འབྲེལ་བའི་ཐོག་ནས་སེལ་དགོས་པར་བརྟེན། རྒྱ་རིགས་ནང་ནས་ང་ཚོར་རྒྱབ་སྐྱོར་ཡོང་རྒྱུ་དེ་ཧ་ཅང་གལ་ཆེན་པོ་རེད། ད་ལྟར་བར་འབྲེལ་བ་གང་འཚམ་ཡོད་པ་ལྟར། ད་དུང་འབྲེལ་བ་བྱེད་རྒྱུ་གནད་འགག་ཆེན་པོ་འདུག

དེ་དང་ཕྱོགས་མཚུངས་འཛམ་གླིང་ཚང་མར་བཙན་བྱོལ་གཞུང་གི་མི་སྣ་ཕར་ཚུར་འགྲོ་འོང་དང༌། གྲོས་ཚོགས་ཀྱི་མི་སྣ་ཕར་ཚུར་འགྲོ་འོང་ཡོང་གི་ཡོད། གཞོན་ནུ་དང༌། བུད་མེད་ཁོངས་ནས་ཀྱང་འབྲེལ་བ་ཡོང་གི་ཡོད། དཔེར་ན། སྔ་ལོ་པེ་ཅིང་ལ་རྒྱལ་སྤྱིའི་བུད་མེད་ལྷན་ཚོགས་སར་བོད་པའི་བུད་མེད་ཁ་ཤས་ཕྱིན་ནས་གོ་ཆོད་ཐག་ཆོད་བྱུང་ཡོད། དེ་དང་འབྲེལ་བའི་ལས་འགུལ་སྣ་ཚོགས་ཕྱོགས་གང་ས་ནས་སྤེལ་གྱི་ཡོད་པ་ལ། ད་ལྟ་བར་དེ་ཚོའི་གྲུབ་འབྲས་གང་ལ་གང་འཚམ་ཐོན་ཡོང་གི་ཡོད་པ་རེད། ད་དུང་ཚང་མས་ཤུགས་རྒྱག་རྒྱུ་ཧ་ཅང་གལ་ཆེན་པོ་འདུག

ག༽ རྒྱ་གཞུང་གི་མཁྲེགས་འཛིན་དང་། གཉིས་མོས་ཀྱི་ཐབས་ལམ།

བར་སྐབས་རྒྱ་ནག་གིས་བོད་པ་ཙམ་མིན་པར། ཐའེ་ཝན་ལ་རྣམ་འགྱུར་སྟོན་སྟངས་དང༌། ཧོང་ཀོང་ལ་དབྱིན་ཇིའི་མང་གཙོ་ལས་འགུལ་བྱེད་མཁན་ཚོར་རྣམ་འགྱུར་སྟོན་སྟངས་དང༌། དབྱིན་ཇི་དང༌། ཨ་རི་ལ་རྣམ་འགྱུར་སྟོན་སྟངས་སོགས་རྒྱ་ནག་གིས་ཕྱོགས་གང་སར་མཁྲེགས་པོའི་སྲིད་བྱུས་འཛིན་གྱི་ཡོད་པ་དང༌། སྲིད་བྱུས་དེའི་འོག་ནས་བོད་པའི་ཐོག་ལའང་མཁྲེགས་པོ་བྱེད་ཀྱི་ཡོད། བར་སྐབས་པཎ་ཆེན་རིན་པོ་ཆེའི་ཡང་སྲིད་ཐོག་ལ་ཡང་གནས་ཚུལ་དེ་ལྟར་བྱུང་བ་རེད། ཡིན་ནའང་དེ་ཚོར་དེ་ཙམ་བློ་གཡེང་མི་འདུག རྒྱ་ནག་གི་ཤེས་ཡོན་ཅན་དང༌། མང་ཚོགས་ཁྲོད་ནས་བོད་པའི་ཐོག་ལ་བདེན་རྒྱབ་ཡོང་གི་ཡོད་པར་བརྟེན། ད་ལྟ་རྒྱ་ནག་སྲིད་གཞུང་གི་དབང་ཆ་འཛིན་མཁན་ཚོས་མཁྲེགས་པོ་བྱེད་པ་དེ་གནས་སྐབས་ཀྱི་གནས་སྟངས་ཤིག་རེད་མ་གཏོགས། གཏན་དུ་སྡོད་ཀྱི་རེད་བསམ་གྱི་མི་འདུག གཉིས་ནས་ཏིང་ཞའོ་ཕིང་འཆི་གསོན་གྱི་མཚམས་ལ་སླེབས་ནས་ཚོད་མ་ཐིག་གི་གནས་ཚུལ་ཞིག་རེད། བར་སྐབས་རྒྱ་ནག་གིས་མཁྲེགས་པོ་བྱས་པ་དང༌། པཎ་ཆེན་རིན་པོ་ཆེའི་སྐོར་གྱི་གནས་ཚུལ་དེ་ཚོར་བསམ་བློ་གསར་པ་གཏོང་དགོས་པ་དང༌། ཞུམ་དགོས་དོན་ཡོད་པ་མ་རེད་བསམ་གྱི་འདུག

ང་རང་གི་ངོས་ནས་ཞི་བའི་དོན་ཚན་ལྔ་དང༌། ཡོ་རོབ་གྲོས་ཚོགས་སར་གྲོས་འཆར་བཏོན་པ་རྣམས་ལ་འགྱུར་བ་གང་ཡང་མེད། རྒྱ་ནག་ཕྱོགས་ནས་ཕྲན་བུ་རྣམ་འགྱུར་བཟང་དུ་ཕྱིན་ན། ང་ཚོའི་ངོས་ནས་དབུ་མའི་ལམ་དེ་རང་བརྒྱུད་ནས་གཉིས་མོས་ཀྱི་ཐབས་ལམ་བཙལ་རྒྱུའི་བསམ་བློ་དེར་འགྱུར་བ་གང་ཡང་མེད། དེ་དང་ཆབས་ཅིག་པཎ་ཆེན་རིན་པོ་ཆེའི་སྐོར་ལ་ཆ་བཞག་ནའང༌། རྩ་བའི་རྒྱ་ནག་གཞུང་གིས་དངོས་ཡོད་གནས་ཚུལ་ལ་བསམ་བློ་གཏོང་རྒྱུའི་གནས་ཚུལ་ཞིག་ཆགས་ན། བར་སྐབས་བྱུང་བའི་རྙོག་དྲ་རིམ་པས་སེལ་རྒྱུའི་ཐབས་ཤེས་ཡོང་གི་རེད་བསམ་གྱི་འདུག དེ་ཙམ་གྱི་འགན་མཐོང་གི་མི་འདུག

ང༽ སྒྲིག་འཛུགས་ཀྱི་གལ་གནད་དང་། སྒྲིག་འཛུགས་སྲ་བརྟན།

ང་ཚོར་འཛིན་སྐྱོང་དང༌། གྲོས་ཚོགས་བཅས་པའི་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདི་ཧ་ཅང་གལ་ཆེན་པོ་རེད། འདི་ནི་མི་རིགས་གཅིག་གི་འཐབ་རྩོད་ཀྱི་དོན་དུ་མ་གཏོགས། མི་སྒེར་པ་གཅིག་གི་གནས་ཚུལ་མ་རེད། མི་སྒེར་པ་ཞིག་གི་གནས་ཚུལ་ཡིན་ན། སོ་སོ་གསོན་པའི་རིང་ལ་བཟང་ཐག་ངན་ཐག་ཆོད་རྒྱུ་དེ་ཙམ་ལས་བསམ་བློ་མང་པོ་གཏོང་དགོས་མེད། ང་ཚོའི་ལས་དོན་འདི་དག་མི་རིགས་ཤིག་གི་དོན་ཡིན་སྟབས། མི་ཐོག་ནས་མི་ཐོག་གི་གནད་དོན་ལ་བསམ་བློ་གཏོང་དགོས། དེ་སྔ་ཕྱི་ལོ་ ༡༩༦༠ ལོ་སྨད་དམ་ ༡༩༧༠ ནང་ལ་བཙན་བྱོལ་གཞུང་གི་ད་ལྟའི་གནས་སྟངས་འདི་འདྲར་བསྡད་ན་བརྟན་པོ་མི་འདུག མ་མཐར་རྒྱ་གར་གཞུང་གི་ལས་ཁུངས་ལ་དེབ་སྐྱེལ་བྱས་པའི་ཚོགས་པ་ཞིག་བཟོ་ཐུབ་སྙམ་ནས་འབད་བརྩོན་བྱས་ཤིང་ཡིག་ཆ་བཟོས་པ་རེད། ང་ཚོས་དེ་དུས་ནས་བསམ་བློ་བཏང་ཡོད།

དེང་སང་བློ་གཟུ་བོར་གནས་པ་དང༌། ཆབ་སྲིད་ཀྱི་དཀའ་རྙོག་མེད་མཁན་ཚོའི་ནང་ནས་བཙན་བྱོལ་གཞུང་ངོས་ལེན་གྱི་རྣམ་འགྱུར་ཐོན་ཡོང་གི་ཡོད་པར་བརྟེན། ང་ཚོ་བཙན་བྱོལ་གྱི་སྒྲིག་འཛུགས་འདི་ལྷག་པར་དུ་གལ་ཆེན་པོ་ཆགས་ཡོང་གི་འདུག རྒྱ་མིའི་མིག་སྣང་དང༌། བོད་པ་ལ་རྒྱབ་སྐྱོར་བྱེད་མཁན་ཚོའི་མིག་སྣང་ལ་བཙན་བྱོལ་གཞུང་གི་སྒྲིག་འཛུགས་སྲ་བརྟན་ཡོད་པ་དང༌། དེས་འགན་འཁྱེར་ནས་རང་དབང་རྩོད་ལེན་བྱེད་ཀྱི་ཡོད་པ་ཕྱི་ནང་སུས་བལྟས་ཀྱང་གསལ་པོར་མཐོང་ཐུབ་པ་ཞིག་བྱུང་ན། ༸རྒྱལ་བ་རིན་པོ་ཆེ་མི་གཅིག་གསོན་རུང་མ་གསོན་རུང་གནད་འགག་མེད་པའི་གནས་ཚུལ་ཞིག་ཆགས་ཡོང་གི་རེད། དེང་སང་རྒྱ་མི་ཁ་ཤས་ཀྱིས་བརྗོད་གསལ། ༸རྒྱལ་བ་རིན་པོ་ཆེ་ལོ་དྲུག་ཅུ་བརྒལ་འགྲོ་གི་ཡོད་སྟབས། ཁྱེད་ཚོ་བོད་པར་རེ་བ་གང་ཡང་ཡོད་པ་མ་རེད་ཅེས་ཟེར་གྱི་ཡོད་འདུག དེ་ནི་རྒྱ་མི་ཁོ་རང་ཚོ་ལྐུག་དྲགས་པ་རེད། ང་ཚོ་མི་ཐོག་ནས་མི་ཐོག་དཀའ་ལས་རྒྱག་དགོས་བྱུང་ནའང་རྒྱག་ཐུབ་མཁན་གྱི་མི་རིགས་ཤིག་རེད། ང་ཚོའི་ངོས་ནས་མི་རིགས་ཀྱི་འཐབ་རྩོད་དང༌། མི་རིགས་ཀྱི་ཐོབ་ཐང་ཞིག་རྩོད་ཀྱི་ཡོད་པ་འདི་སྤྱི་པའི་སྒྲིག་འཛུགས་ཀྱི་ཐོག་ནས་ལས་འགན་འཁྱེར་རྒྱུ་དང༌། སྒྲིག་འཛུགས་ཀྱི་རྣམ་པ་གསལ་པོ་ཐོན་ཐུབ་པ་བྱེད་རྒྱུ་གལ་ཆེན་པོ་འདུག

དངོས་ཡོད་གནས་ཚུལ་ལ་༸རྒྱལ་བ་རིན་པོ་ཆེ་ལོ་རྒྱུས་ཀྱི་ཐོག་ནས་ཡིན་ནའང་རེད། ལས་དང་སྨོན་ལམ་གྱི་ཐོག་ནས་ཡིན་ནའང་རེད། གང་ལྟར་འབྲེལ་བ་ཡོད་པ་ཞིག་རེད། ངས་ད་ལྟ་བར་དུ་བྱས་པ་ལྟར། ད་དུང་མ་ཤི་བར་དུ་བོད་བསྟན་སྲིད་ཀྱི་དོན་ལ་ཞབས་འདེགས་སྒྲུབ་བསམ་པའི་སེམས་ཐག་བཅད་ཡོད་པ་ལས་དེར་འགྱུར་བ་གང་ཡང་མེད། ཡིན་ནའང་སྤྱི་པའི་སྒྲིག་འཛུགས་སྲ་བརྟན་ཡོད་པ་འདི་སྟོན་ཐུབ་པ་བྱེད་རྒྱུ་གལ་ཆེན་པོ་འདུག ཁ་སང་ནིའུ་ཡོག་ཏུ་ཟས་བཅད་ངོ་རྒོལ་བྱེད་མཁན་ཚོའི་དོན་ཚན་གཅིག་ལ་བཙན་བྱོལ་གཞུང་ངོས་ལེན་བྱེད་དགོས་ཞེས་ཡོད་པ་མ་རེད་དམ། སྲོག་ཚུན་ཆད་བློས་བཏང་ནས་མི་ལ་འབོད་སྐུལ་ཞུ་གི་ཡོད་པ་རེད། མི་ལ་འབོད་སྐུལ་བྱེད་རྒྱུའི་སྔོན་ལ་ང་རང་ཚོ་ནང་ཁུལ་ནས་བཙན་བྱོལ་གཞུང་ཡོད་པ་འདི་རྩ་བ་ཆེན་པོ་དང༌། དེ་ཉམས་ཆག་མ་འགྲོ་བ་དང༌། དེའི་མཐོང་དང་ནུས་པ་ཆེ་རུ་འགྲོ་ཐབས་ལ་ཚང་མས་ཁུར་བླངས་དགོས། སྐབས་རེ་འཛིན་སྐྱོང་དང༌། གྲོས་ཚོགས་ཀྱི་བར་ཆུང་ཙག་རིགས་ལ་ཕར་གཡོག་ཚུར་གཡོག་བྱེད་པ་དེ་བྱབ་ཆུང་རེད། དེ་ཚོར་དགོས་པ་མི་འདུག སྤྱི་པའི་སྒྲིག་འཛུགས་སྲ་བརྟན་ཡོང་རྒྱུའི་འགན་ཚང་མར་འཁྲི་ཡོད། གྱོང་ཕོག་ན་སྤྱི་པར་ཕོག་རྒྱུ་རེད། གདོན་གཅིག་ཟིན་གྱི་ན་ཚ་ཟེར་བ་ལྟར་ཚང་མས་ཁུར་མཉམ་ལེན་བྱེད་རྒྱུ་གལ་ཆེན་པོ་འདུག ཕར་ཁག་ཚུར་དཀྲི་དང༌། ལག་པ་འཕྱིས་རེས་བྱས་ན་སྙིང་པོ་ཅི་ཡང་མེད།

མདོ་དོན་སྙིང་པོ་ང་ཚོ་བཙན་བྱོལ་གཞུང་གི་སྒྲིག་འཛུགས་འདི་སྲ་བརྟན་བཟོ་རྒྱུ་གལ་ཆེན་པོ་མཐོང་གི་འདུག སྔོན་མ་ནས་ངས་བརྗོད་ཡོད། ༸རྒྱལ་བ་རིན་པོ་ཆེས་གཅིག་བཤད་ན་འགུལ་སྐྱོད་རྒྱག་རྒྱུ་དང༌། མ་བཤད་ན་འགུལ་བསྐྱོད་དང་གསར་གཏོད་བྱེད་རྒྱུ་མེད་པ་ལྟ་བུ་ཞིག་བྱས་ན་ཡག་པོ་གཏན་ནས་མི་འདུག བར་སྐབས་ཕྲན་བུ་དྲག་ཏུ་ཕྱིན་པ་རེད། ལྷན་ཁང་སོ་སོའི་དྲུང་ཆེ་ཚོ་དང༌། འབྲེལ་ཡོད་བཀའ་བློན་ཚོས་སོ་སོས་ཁུར་བླངས་ནས་ཡག་ཐག་ཆོད་ཡོད། ད་དུང་བཙན་བྱོལ་གཞུང་གི་སྒྲིག་འཛུགས་འདིའི་ཐོག་ནས་འགན་ཆ་ཚང་ལེན་རྒྱུ་གནད་འགག་ཆེན་པོ་མཐོང་གི་འདུག

དཔེར་ན། རྒྱ་བོད་གཉིས་འབྲེལ་བ་བྱ་རྒྱུའི་གནས་ཚུལ་བྱུང་བའམ། དེ་བཞིན་འཛམ་གླིང་ནང་བོད་པའི་ཚབ་བྱེད་རྒྱུ་ལ། ངའི་མིང་གི་རྗེས་འབྲེལ་ཐོག་ནས་ཕྲན་བུ་ཕན་ཐོགས་བྱེད་རྒྱུ་ཡོང་གི་ཡོད། དེ་འདྲའི་རིགས་ལ་ཚོགས་གཙོའམ། བཀའ་བློན་ཁྲི་པ་ཕྱིན་ནའང་དེ་ནང་བཞིན་ཡོང་ཐུབ་ཐབས་མེད། དེ་ཚོའི་གྲས་ངས་མ་བྱས་རང་བྱས་རེད། དེ་མིན་འཛིན་སྐྱོང་གིས་མཚོན་པའི་ལས་དོན་རྣམས་༸རྒྱལ་བ་རིན་པོ་ཆེ་མེད་ནའང་སྒྲིག་འཛུགས་ནས་འགན་ཆ་ཚང་འཁྱེར་ནས་བྱེད་ཐུབ་པ་བྱུང་ན། ཕྱོགས་གཅིག་ནས་བཙན་བྱོལ་གཞུང་གི་སྒྲིག་འཛུགས་ཀྱི་རྣམ་པ་གསལ་པོ་ཐོན་ཐུབ་པ་དང༌། རྒྱ་མིའི་མིག་སྣང་ལའང་༸རྒྱལ་བ་རིན་པོ་ཆེ་མེད་ནའང་མུ་མཐུད་ལས་ཀ་སྲ་བརྟན་བྱེད་ཐུབ་ཀྱི་འདུག་བསམ་པ་ཞིག་ཡོང་ཐུབ་རྒྱུ་དང༌། འཛམ་གླིང་ཕྱི་ལོགས་ནས་བཙན་བྱོལ་གཞུང་ངོས་ལེན་གང་འཚམ་ཡོད་པ་དེ་དག་གོང་འཕེལ་དུ་འགྲོ་རྒྱུར་ཕན་ཐོགས་ཆེན་པོ་ཡོད།

ང་རང་སྒེར་ངོས་ནས་ཆ་བཞག་ན། ལོ་དྲུག་ཅུ་བརྒལ་ནས་ན་རྒས་རྫི་སྡིབ་ཆེ་རུ་འགྲོ་རྒྱུ་མ་གཏོགས་གཞོན་དུ་འགྲོ་རྒྱུ་མེད་པ་ཆོས་ཉིད་རེད། ཡིན་ན་ཡང་ཆེ་སའི་ཐོག་ལ་༸རྒྱལ་བ་རིན་པོ་ཆེའི་མིང་གི་རྗེས་འབྲེལ་གྱི་ཐོག་ནས་སྐབས་བབས་ཡོད་པ་རྣམས་ངས་མ་བྱས་རང་བྱས་རེད། དེ་མིན་སྒྲིག་འཛུགས་ཀྱི་ཐོག་ནས་ལས་འགན་ཇི་ཙམ་མང་བ་འཁྱེར་ན། ང་གནས་ཟོས་བདེ་བ་ཡོང་རྒྱུ་དང༌། གཉིས་ནས་མང་གཙོའི་འགྲོ་སྟངས་ཀྱི་ཐོག་ནས་མང་ཚོགས་རང་ནས་ནུས་པ་བཏོན། སྒྲིག་འཛུགས་ཀྱི་ཐོག་ནས་ལས་འགན་ཆ་ཚང་འཁྱེར་རྒྱུ་བྱུང་ན་དགེ་མཚན་ཆེན་པོ་ཡོད།

ཅ༽ སྐུ་དབང་རྩིས་སྤྲོད་དང་། བསྟན་པའི་ཞབས་འདེགས།

ཡང་སྡུག་ས་ནས་བཤད་ན་ཆོས་དང་དམ་ཚིག་ཟེར་བ་དེ་ལ་ཡང་རྒྱུ་མཚན་ཡོད་པ་རེད། ངས་ལོ་རྒྱུས་སྒྲུང་ཞིག་བཤད་ན། ད་ལམ་བཀའ་ཤག་དང༌། ཚོགས་གཙོར་ཞུས་པ་ཡིན། དཔེར་ན། སྐུ་མདུན་སྐུ་གོང་མས་རབ་བྱུང་བསྙེན་རྫོགས་སྟོང་ཕྲག་ཁྲི་ཕྲག་སྒྲུབ་ཡོད་པ་ལས། མང་ཚོགས་ལ་ཆོ་འཕྲུལ་སྨོན་ལམ་ཆེན་མོར་གསུང་རར་སྐྱེས་རབས་ཀྱི་གསུང་ཆོས་ཙམ་ལས། བཀའ་ཆོས་ཧ་ལམ་གནང་ཡོད་པ་མ་རེད། སྐུ་གོང་མས་ངས་ཆབ་སྲིད་ཀྱི་འགན་བླངས་ནས་ལས་དོན་བྱེད་སྐབས་ནང་ཁུལ་མོས་མི་མོས་སྣ་ཚོགས་ཡོང་རྒྱུར། བླ་མ་དང་སློབ་མའི་འབྲེལ་བ་ཤུགས་ཆེན་བྱུང་ན་ཡག་པོ་མི་འདུག་པར་བརྟེན། གསུང་ཆོས་མང་པོ་གནང་གི་མེད། ཅེས་གསུངས་འདུག སོག་ཡུལ་ལ་བཞུགས་དུས་གྲྭ་པ་ཚོར་དཔེ་ཁྲིད་དང༌། མང་ཚོགས་ལ་བཀའ་ཆོས་མང་པོ་གནང་འདུག དེ་བཞིན་གསར་བརྗེ་མ་བྱུང་གོང་ལ་སོག་པོའི་འགྲུལ་པ་མི་སྣ་ལྷ་སར་ཡོང་མཁན་རྣམས་ལ་གསུང་ཆོས་གནང་གི་ཡོད་པ་རེད། བོད་རིགས་ཚོ་ལ་དགག་བྱ་ཞིག་གཟིགས་ནས་གསུང་ཆོས་མ་གནང་བ་རེད།

ང་ལ་ཆ་བཞག་ན། ཆོས་ཀྱི་འབྲེལ་བ་བྱུང་ནས་དམ་ཉམས་ཀྱི་གནས་ཚུལ་བྱུང་ན་ཡག་པོ་མེད་པ་ཤེས་གསལ་ཡིན་པ་དང༌། ད་ལྟ་བར་ངས་ཆོས་ཕྱོགས་ལ་དུས་ཚོད་མང་བ་བཏང་ཡོད། ང་རང་གི་གཤིས་ཀའི་ཆ་ནས་ཆོས་ཕྱོགས་ཐོག་བློ་བདེ་བ་ཡོང་གི་འདུག འཇིག་རྟེན་སྲིད་ལུགས་དང༌། ཆབ་སྲིད་སྐོར་ངས་སྦྱངས་མེད་ལ། ཤེས་ཀྱི་ཡང་མེད། ལྷག་པར་ཁ་གཏིང་མི་མཚུངས་པ་དང༌། གཡོ་སྒྱུ་བྱེད་མཁན་འཕྲད་པའི་སྐབས་ལ་ང་མགོ་སྐོར་ཐེབས་པའི་གནས་ཚུལ་འགའ་ཤས་བྱུང༌། མ་འོངས་པར་ཡང་ཡོང་སྲིད། ངས་ཆབ་སྲིད་ཤེས་ཀྱི་མི་འདུག འཇོན་གྱི་མ་རེད། ད་ལྟ་བར་དུ་ཆོས་ཕྱོགས་ནས་བསྟན་པ་སྤྱིའི་ཞབས་འདེགས་ཕྲན་བུ་ཞུས་ཡོད། དེ་མ་ཤི་བར་དུ་ཞུས་བསམ་པ་ཡོད། བོད་རང་དབང་སོན་པའི་མཚམས་ལ་ངས་ཆབ་སྲིད་ཀྱི་ལས་ཀ་འཇོག་རྒྱུ་ཡིན། ཕྱིན་ཆད་བོད་ལ་སླེབས་རྗེས་ཐད་འཕུར་གནམ་གྲུ་ཞིག་བྱུང་ན། དད་པ་དམ་ཚིག་ཡོད་པའི་ན་རྒས་རྫི་རྡིབ་ཀྱི་པོའོ་རྨོའོ་རྣམས་ཐུག ཚང་མ་སེམས་སྐྱིད་པོ་བཟོས། བོད་ཙམ་མིན་པར་རྒྱ་ནག་དང༌། རྒྱ་གར་ནང་དང༌། ད་ལྟ་བར་འབྲེལ་བ་བྱུང་བའི་འཛམ་བུ་གླིང་གང་སར་ང་རང་མ་ཤི་བར་དུ་ཕན་ཐོགས་སྒྲུབ་བསམ་གྱི་འདུག དེས་སེམས་ཤུགས་ཆགས་ཀྱི་མི་འདུག ཐང་ཆད་ཀྱི་མི་འདུག སྤྲོ་བ་སྐྱེད་ཀྱི་འདུག

དེ་མིན་ཆབ་སྲིད་ཀྱི་གནས་ཚུལ་ཤེས་ཀྱི་མི་འདུག་པས་མ་འོངས་བོད་རང་བཙན་བྱུང་བའི་མཚམས་ལ་སྲིད་དོན་བཞག་རྒྱུའི་ཡོངས་གྲགས་གསལ་བསྒྲགས་བྱས་ཟིན་པ་ཡིན། བཙན་བྱོལ་ལ་ཡོདེ་རིང་གནས་སྐབས་ངས་འགན་མ་བླངས་ཀ་མེད་ཡིན་ནའང༌། ཆུང་ཙག་རྣམས་གྲོས་ཚོགས་དང་འབྲེལ་བ་གྲོས་ཚོགས་དང༌། འཛིན་སྐྱོང་དང་འབྲེལ་ཡོད་འཛིན་སྐྱོང་བཀའ་ཤག་གིས་བྱས། ལས་ཁུངས་སོ་སོའི་འགན་སོ་སོས་བླངས། རྙོག་དྲ་འདྲ་བྱུང་ན་༸རྒྱལ་བ་རིན་པོ་ཆེ་རྫ་རྩི་རྒྱག་མཁན་ཡོད་བསམ་པ་དེ་མི་དགོས་པ་བྱས། རྙོག་དྲ་བྱུང་ན་ང་ཚོ་རང་གིས་སེལ་རྒྱུ་ལས། ༸རྒྱལ་བ་རིན་པོ་ཆེར་བརྗོད་ཡུལ་མེད་བསམ་པ་བྱས། ༸རྒྱལ་བ་རིན་པོ་ཆེ་མེད་པ་དང་ཁྱད་མེད་ཁྱེད་རང་ཚོས་འགན་ཆ་ཚང་འཁྱེར་རྒྱུའི་བསམ་བློ་གཏོང་དགོས། དཀའ་ངལ་འདྲ་བྱུང་ན་༸རྒྱལ་བ་རིན་པོ་ཆེས་སེལ་གྱི་རེད་བསམ་ན། ཕྱོགས་གཅིག་ནས་འཐུས་ཤོར་འགྲོ་རྒྱུ་དང༌། མ་འོངས་པར་ང་མེད་པའི་དུས་ཚོད་ཅིག་ཤར་རྒྱུ་རེད། ད་ལྟ་༸རྒྱལ་བ་རིན་པོ་ཆེ་ཡོད་པའི་གནས་སྐབས་ལ་འགན་ཆ་ཚང་སྒྲིག་འཛུགས་ནས་འཁྱེར་ཐུབ་པ་བྱུང་ན་ཡག་པོ་འདུག

མ་འོངས་པའི་བྱེད་ཕྱོགས་སྐོར་ཚང་མས་གོ་བསྡུར་བྱས་དང་བྱེད་བཞིན་པ་རེད། ཚང་མས་གོ་བསྡུར་ལྷུག་པོ་ཞིག་གནང༌། ངས་འདི་འདྲ་བྱས་ན་ཡག་པོ་འདུག་ཅེས་ཞིབ་ཚགས་ཞུ་རྒྱུ་མེད། ཆེ་ས་ནས་ང་རང་གིས་གང་དྲན་པ་རྣམས་གོང་དུ་ཞུས་པ་ལྟར་ཡིན་པས་ཁྱེད་རང་ཚོས་ཐུགས་ལ་ཞོགས། མདོ་དོན་ཡང་སྙིང༌། བོད་སྤྱི་པའི་དོན་དག་ཡག་པོ་ཞིག་བྱུང་ན། ད་ལྟ་སོ་སོར་ཆེ་མཐོང་གང་འཚམ་ཡོད་པ་དང༌། ཐོབ་ཐང་རྩོད་ས་ཞིག་བསྡད་མེད། ཚང་མ་མཉམ་དུ་འདུར་རྒྱུ་རེད། དེ་ཚོ་རང་དོན་ལ་ཐུག་ཡོད་པ་ལས་མི་རེ་གཉིས་ཀྱི་ཁེ་ཕན་ལ་ཐུག་པ་མིན། ང་རང་ཚོའི་དོན་དག་རེད། བོད་ལ་རང་དབང་དང་བདེ་སྐྱིད་བྱུང་ན་ང་ཚོར་ཕན་གྱི་ཡོད། བཙན་བྱོལ་བ་སྲ་བརྟན་བྱུང་ན་ང་ཚོར་ཕན་གྱི་ཡོད། སྤྱི་པའི་ལས་ཀ་དེ་འཐུས་ཤོར་བ་དང་། ཚགས་མ་ཚུད། ཞབས་འདྲེན་ཞུས་ན་གྱོང་ང་ཚོ་ཚང་མར་རག་གི་ཡོད་པ་ལས། མི་ཉུང་ཤས་ལ་གྱོང་རག་གི་མ་རེད། ཚང་མས་ཧུར་ཐག་བྱེད་བཞིན་ཡོད་ཀྱང་ད་དུང་སྐུལ་ལྕག་ཞུས་ན་བསམ་བྱུང༌། མ་གཞི་ཉན་དང་མི་ཉན་ཐེ་ཚོམ་རེད། བརྗོད་རྒྱུ་ངའི་ལས་འགན་རེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༦ ཚེས་ ༡ ཉིན་སྐབས་བཅུ་གཉིས་པའི་སྤྱི་འཐུས་ལྷན་ཚོགས་ཀྱི་ཚོགས་གཙོ་བགྲེས་གཞོན་དམ་འབུལ་སར་སྩལ་བའི་བཀའ་སློབ།

ཀ༽ མང་གཙོའི་གྲུབ་འབྲས་དང་། མི་རིགས་ཀྱི་སྤྱི་དོན།

དེ་རིང་ཐེངས་འདིའི་གྲོས་ཚོགས་ཀྱི་སྤྱི་འཐུས་བྱིངས་ཚོ་དང༌། དེ་བཞིན་ཚོགས་གཙོ་རྣམ་པ་གཉིས་གསར་མཇལ་དམ་འབུལ་ཐོག་ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། གཞི་རྐང་ང་རང་ཚོ་བཙན་བྱོལ་གྱི་གནས་སྟངས་འོག་ནས་འདས་པའི་ལོ་སུམ་ཅུ་སོ་བདུན་ལྷག་ཙམ་རིང་བྱས་རྗེས་གྲུབ་འབྲས་མི་དམན་ཙམ་བྱུང་ཡོད། དེའི་ནང་ནས་དོན་གལ་ཆེ་བ་ཞིག་ནི་མང་གཙོའི་སྒྲིག་འཛུགས་སམ། མང་གཙོའི་ལག་ལེན་འགེལ་བཞིན་པ་འདི་ཕལ་ཆེར་གྲུབ་འབྲས་ཆེ་ཤོས་ཀྱི་གྲས་ཤིག་ཆགས་ཡོད།

དེ་ཡང་ཁ་ཙམ་ཚིག་ཙམ་མ་ཡིན་པར་ང་རང་ཚོ་དངོས་གནས་མང་མོས་འོས་བསྡུ་བྱས་པའི་འཐུས་མི་འདི་དག་ལ་དབང་ཚད་ཡོད་པ་ཞིག་དང༌། བར་སྐབས་མང་ཚོགས་ཀྱི་ཁྲོད་དུའང་འོས་བསྡུ་བྱ་རྒྱུ་འདི་རང་གི་ལས་འགན་ཡིན་པ་ངོས་འཛིན་གསལ་པོ་ཐུབ་པ་ཙམ་དུ་མ་ཟད། གནད་འགག་ཡོད་པ་ཞིག་ལ་བརྩིས་ཏེ་དོ་སྣང་དང༌། དོ་ཁུར་ཆེ་རུ་ཕྱིན་པ་འདི་དག་དངོས་གནས་རྟགས་མཚན་ཡག་པོ་ཞིག་རེད། ཕྱོགས་གཅིག་ནས་ང་རང་ཚོའི་གྲོས་ཚོགས་ཀྱི་གནས་སྟངས་ཀྱང་ལས་དུས་རེ་རེ་ནས་སྤུས་ཀ་དག་ཏུ་ཕྱིན་པ་དང༌། ཕྱོགས་གཉིས་ནས་ཉམས་མྱོང་བསགས་ཏེ་རྒྱུས་ཡོད་ཆགས་ཡོང་གི་ཡོད། ལས་དུས་སྔོན་མའི་སྐབས་ཚང་མས་ཧུར་ཐག་བྱས་ཡོད་པ་རེད་ལ། རྐང་ཟམ་གདོང་རིན་པོ་ཆེས་ཧུར་ཐག་བྱས་པ་རེད།

ད་རེས་ཀྱི་ལས་དུས་གསར་པ་འདིའི་ནང་ཁྱེད་རང་ཚོ་འཐུས་མི་རྙིང་པ་གང་འཚམ་ཞིག་སླེབས་ཡོད། ཁྱེད་རང་ཚོར་རྒྱུས་མངའ་ཡོད་པ་རེད། དེ་ནས་གསར་པའང་མང་པོ་ཞིག་སླེབས་པ་དང༌། ལྷག་དོན་བུད་མེད་མང་པོ་ཞིག་སླེབས་པ་དང༌། ལོ་གཞོན་པ་མང་པོ་ཞིག་སླེབས་ཡོད་པ་འདི་དག་ང་ཚོ་སྤོབས་པ་སྐྱེ་འོས་པ་ཞིག་ཡིན། གང་ལྟར་ང་རང་ཚོའི་ལས་ཀ་འདི་མི་རིགས་ཤིག་གི་དོན་དག་གི་འཐབ་རྩོད་ཡིན་པས། མི་ཐོག་རྒན་པ་ཚོ་རྫོགས་ཀྱིན་རྫོགས་ཀྱིན་ལ་མི་ཐོག་གཞོན་པ་གཅིག་མཇུག་གཉིས་མཐུད་ཀྱིས་འགན་ལེན་དགོས་པར་བརྟེན། ད་ལྟའི་ང་ཚོའི་གནས་སྟངས་འདི་གོ་རིམ་འགྲིགས་པོ་དང༌། རིམ་པ་མ་འཆོལ་བ་ཡོང་བ་འདི་དངོས་གནས་ང་རང་ཚོ་སྤོབས་སྐྱེ་འོས་པ་ཞིག་དང༌། ཧ་ཅང་ཡག་པོ་རེད། ཐེངས་འདིའི་སྐབས་ལས་ཀ་སྔར་ལས་ཚགས་ཚུད་པ་དང༌། གྲུབ་འབྲས་ཡོང་བའི་ཆ་རྐྱེན་དང་གོ་སྐབས་ཡོད་སྟབས་ཚང་མ་ཡག་པོ་ཡོང་བའི་ངོས་ནས་བཀྲ་ཤིས་བདེ་ལེགས་དང༌། སྨོན་ལམ་ཞུ་གི་ཡོད། དེ་དང་ཆབས་ཅིག་ཚང་མར་ཧུར་ཐག་བྱེད་དགོས་ཞེས་གཞེན་སྐུལ་ཞུ་རྒྱུ་ཡིན།

ང་རང་ཚོ་ཆབ་སྲིད་ཀྱི་བཙན་བྱོལ་བ་ཡིན་པར་བརྟེན་ང་རང་ཚོའི་ཐོག་ལ་བཙན་བྱོལ་བའི་ཆ་ནས་བྱུང་བའི་དཀའ་ངལ་སེལ་རྒྱུ་དང༌། གཙོ་ཆེ་ཤོས་བོད་རྒྱ་ཆེའི་གཞིས་ལུས་མི་མང་དེ་དག་གི་རེ་བའི་མིག་འབུར་ང་ཚོར་བལྟས་ཏེ་ཡོད་པས། བོད་མི་རིགས་ཀྱི་སྤྱི་དོན་བསྒྲུབ་རྒྱུའི་ལས་འགན་ཧ་ཅང་ཆེན་པོ་ཞིག་ང་ཚོར་འཁྲི་ཡོད། ང་རང་ཚོས་བསྒྲུབ་རྒྱུའི་ལས་འགན་འདི་ཤིན་ཏུ་ལྕི་པོ་ཞིག་དང༌། ཕྱོགས་གཅིག་ནས་བསམ་བློ་བཏང་ན་བློ་ཡུལ་ལ་མི་ཤོང་པ་ལྟ་བུ་ཞིག་ཡོད། གང་ཡིན་ཞེ་ན། བོད་པས་རང་དབང་རྩོད་ལེན་བྱེད་ཡུལ་དེ་འཛམ་གླིང་འདིའི་སྒང་གི་ཆེ་བཙན་རྒྱལ་ཁབ་ཚོས་ཀྱང་བག་ཟོན་བསྟེན་དགོས་པའི་སྟོབས་ཆེན་རྒྱལ་ཁབ་ཅིག་ལ་ཐུག་པར་བརྟེན། ཧ་ལམ་ཐུབ་ཨེ་ཡོང་སྙམ་པའི་གནས་ཚུལ་ལྟ་བུ་ཡོད། ཡིན་ནའང་ང་ཚོས་རྩོད་ལེན་བྱེད་པ་འདི་རྒྱུ་མཚན་ལྡན་པ་དང༌། དྲང་བདེན་ཡིན་པ། དེ་ཡང་རང་རྒྱལ་གཞན་ཕམ་གྱི་བསམ་བློའི་ཐོག་ནས་མ་ཡིན་པར་བོད་པ་བདེ་བ་ཞིག་དང༌། རྒྱ་མི་ཚོ་ཡང་སྐྱིད་པ་ཞིག་ཡོང་བའི་དོན་ལ་ང་ཚོས་འཐབ་རྩོད་བྱེད་ཀྱི་ཡོད།

ང་ཚོར་བདེན་པ་ཡོད་པས་ན་དེ་ལ་ཏན་ཏན་ནུས་པ་ཞིག་ཀྱང་ཡོད་དགོས། དེ་ནི་ཡིད་ཆེས་གཅིག་པུའི་སྒོ་ནས་བཤད་པ་མིན། རྒྱ་མི་དམར་པོས་བོད་དབང་བསྒྱུར་བྱས་ནས་ལོ་བཞི་བཅུ་ཞེ་དྲུག་དང༌། ༡༩༥༩ ལོའི་ཛ་དྲག་གི་གནས་ཚུལ་དེ་བྱུང་ནས་ཀྱང་ལོ་སུམ་ཅུ་སོ་བརྒྱད་ལ་ཉེ་བ་ཞིག་སོང་སྟེ་གང་ལྟར་གནས་ཚུལ་རྙིང་པར་གྱུར་ཡོད། འཛམ་གླིང་འདིའི་ཐོག་གནས་ཚུལ་གསར་པ་མང་པོ་ཞིག་ཐོན་ཏེ་གནས་ཚུལ་གཞན་དག་རྙིང་པར་འགྱུར་བ་ཆོས་ཉིད་ཡིན། ང་རང་ཚོ་བོད་པའི་གནས་སྟངས་འདི་གཞན་དང་མི་འདྲ་བ་ཞིག་ཡིན། ལུང་པ་ཁ་ཤས་ལ་སྣུམ་གྱི་ཐོན་ཁུངས་ཡོད་པ་དང༌། ཡང་འགའ་ཤས་ཕན་ཚུན་དགྲ་ཟླ་དགྲ་གཤེད་ཆགས་པ་དེ་འདྲའི་འོག་ནས་རོགས་རམ་བྱེད་བདེ་པོ་ཞིག་ཡོང་གི་ཡོད། ང་ཚོ་ནི་དེ་འདྲ་གང་ཡང་མིན། ང་ཚོར་འགལ་རྐྱེན་མང་པོ་ཞིག་ཡོད་པའི་གནས་ཚུལ་འདིའི་འོག་ནས་བོད་པར་རྒྱལ་སྤྱིའི་ཐོག་ནས་དོ་སྣང་བྱེད་སྟངས་དེ་ཕལ་ཆེར་ལོ་རེ་ནས་ལོ་རེ་མི་སྡོད་པར་ཤུགས་ཆེ་རུ་ཆེ་རུ་འགྲོ་གི་ཡོད། དེ་ཙམ་དུ་མ་ཟད། རྒྱ་མིའི་ངོས་ནས་མཚོན་ན། སྤྱིར་བཏང་རྒྱ་མི་བློ་གཟུ་བོར་གནས་པ་ཞིག་ཡིན་ནའང་རང་བཞིན་གྱིས་རིགས་ཞེན་དང༌། སོ་སོའི་རྒྱ་ནག་རྒྱལ་ཁབ་ཟེར་བའི་ཞེན་ཁོག་ཅིག་ཡོད་ནའང༌། དེང་སང་རྒྱ་རིགས་ནང་ནས་ཀྱང་བོད་པའི་ཐོག་དོ་སྣང་བྱེད་མཁན་མང་དུ་འགྲོ་བཞིན་པ་དང༌། བོད་པར་བདེན་པ་ཡོད་པ་ཞིག་དང༌། ད་ལྟ་བར་དུ་རྒྱ་ནག་གཞུང་གིས་བོད་པའི་ཐོག་འཛིན་པའི་སྲིད་བྱུས་ལ་སྐྱོན་ཆ་ཡོད་པར་ངོས་འཛིན་བྱེད་པ་དེ་དག་ནི་རྩ་བའི་ང་རང་ཚོར་བདེན་པ་ཡོད་པ་འདིའི་ནུས་པ་རིམ་པས་གསལ་གྱི་ཡོད་པའི་རྟགས་གསལ་པོ་ཡིན།

ཕྱོགས་གཅིག་ནས་བོད་ནང་ཧོབ་སྟེ་བལྟས་ན། རྒྱ་ནག་གཞུང་གི་རྩ་བའི་སྲིད་བྱུས་ཀྱི་ལམ་སྟོན་འོག་ས་གནས་ལས་བྱེད་པ་ཚོའི་བྱེད་སྤྱོད་ཡིན་ནའང་འདྲ། གང་ལྟར་དེང་སྐབས་བོད་ནང་སྲིད་བྱུས་ཧ་ཅང་རྩུབ་པོ་ཞིག་དང༌། ཧ་ཅང་མཁྲེགས་པོ་ཞིག་བྱེད་ཀྱི་ཡོད་པ་རེད། དེ་བཞིན་ང་ཚོ་ཕྱི་རྒྱལ་ཡུལ་ཁག་ཏུ་འགྲོ་སྐབས་སུ་ཡང༌། ས་གནས་སོ་སོར་ཡོད་པའི་རྒྱ་ནག་གཞུང་ཚབ་ཁག་གི་ཐོག་ནས་འགོག་རྐྱེན་བཟོ་རྒྱུར་ཤུགས་རྒྱག་གི་ཡོད་པ་རེད། རྒྱ་ནག་སྟོབས་ཤུགས་ལྡན་པ་ཞིག་ཡིན་ཀྱང༌། བོད་པས་ཕྲན་བུ་སྡོད་བཟོད་མི་བདེ་བ་བཟོ་ཐུབ་ཀྱི་ཡོད་པར་བརྟེན། བཀག་འགོག་གི་ནུས་པ་ཕྱོགས་གང་ས་ནས་བཏོན་པ་ལས། ང་ཚོས་ཕན་གནོད་མེད་པ་དང༌། གཙོ་ཆེ་ཤོས་བོད་ནང་ཡོད་པའི་གཞི་ལུས་མི་མང་དེ་དག་གིས་རྒྱ་ནག་གཞུང་ལ་བློ་གཏད་བྱས་ཏེ་བསྡད་ཡོད་ན། ང་ཚོ་ཕྱི་ལོགས་ལ་ཡོད་པའི་བོད་པ་ཉུང་ཤས་ཤིག་ལ་འདི་ཙམ་གྱི་རྒྱ་ནག་གཞུང་གིས་དོ་སྣང་ཆེན་པོ་བྱེད་དགོས་པའི་རྒྱུ་མཚན་ཡོད་མེད།

འཛམ་གླིང་ཐོག་རྒྱ་ནག་ལ་མཚན་ཤས་འགྲོ་རྒྱུའི་བོད་ནང་གི་གནས་ཚུལ་འདི་དག་གཞན་གྱིས་ཤེས་དོགས་རྟག་པར་དྲི་ངན་ས་གཡོག་བྱེད་ཀྱི་འདུག ཁོང་ཚོས་དེ་ལྟར་བྱེད་དགོས་པ་འདི་ང་ཚོའི་ནུས་པ་ཐོན་གྱི་ཡོད་པའི་རྟགས་མཚན་ཡིན། དེར་བརྟེན་ང་ཚོའི་བདེན་པའི་ལས་ཀ་འདིར་ནུས་པ་ཞིག་ཡོད་པ་དང༌། ནུས་པ་དེ་ཡང་ཇེ་གསལ་ཇེ་གསལ་དུ་འགྲོ་གི་ཡོད། འོན་ཀྱང་བོད་པ་ཉུང་དྲགས་པ་དང་། རྒྱ་མི་མང་དྲགས་པའི་གནས་ཚུལ་གྱི་འོག་ནས་ང་ཚོའི་ཁ་དཔེར་སངས་རྒྱས་བྱོན་བྱོན་ལ་བྲམ་ཟེ་རྒས་ཟེར་བ་ལྟར། བདེན་མཐའ་མ་གསལ་གོང་ལ་དཀའ་ངལ་གཞན་དག་ཡོང་རྒྱུའི་ཉེན་ཁ་ཡོད་པ་ལས། གཞི་རྩའི་ནས་ང་ཚོ་བློ་བདེ་པོ་བྱས་ཏེ་སོ་སོའི་རེ་བ་ལྟར་ཡིད་ཆེས་གཙང་མའི་སྒོ་ནས་ལས་ཀ་བྱེད་ཐུབ་པ་ཞིག་ཡིན། དེར་བརྟེན་ཚང་མས་སྔར་བཞིན་བདེན་པ་བདེན་ཐོག་ཏུ་འཁྱོལ་བའི་འབད་བརྩོན་གནང་རྒྱུ་ཧ་ཅང་གལ་ཆེན་པོ་ཡིན།

ཁ༽ ལྟ་སྤྱོད་ཀྱི་འཁྱེར་སོ་དང་། འཚེ་མེད་ཞི་བ།

ང་ཚོས་བདེན་པ་དང༌། རྒྱུ་མཚན་ལྡན་པ། རང་རྒྱལ་གཞན་ཕམ་མིན་པའི་ལྟ་བའི་འཁྱོར་སོའམ། སྤྱོད་པའི་བྱེད་ཐབས་འདི་འདྲ་ཞིག་གི་ཐོག་འགྲོ་གི་ཡོད་པ་འདི་དག་ཚང་མས་དུས་རྒྱུན་ལས་ཀ་བྱེད་སྐབས་དང༌། གོ་བསྡུར་བྱེད་པའི་སྐབས་གང་ལའང་ལྟ་སྤྱོད་འདི་འདྲ་ཞིག་འཁྱེར་དགོས་པ་ལས། དུས་རྒྱུན་ཉིན་ཞག་ཕྲུགས་གཅིག་གི་དུས་ཚོད་ནང་ལྟ་སྤྱོད་འདི་དག་འཁྱེར་མི་དགོས་པ་བྱས་ན་མི་འགྲིགས། གཞུང་འབྲེལ་ལས་འགན་ཡོད་མིན་ལ་མ་ལྟོས་པར་བོད་མི་སུ་དང་སུ་ཡིན་ནའང་ང་ཚོའི་བདེན་པའི་དོན་དག་ལ་འཐབ་རྩོད་བྱེད་ཀྱི་ཡོད་སྟབས། བོད་པ་མི་རེ་ངོ་རེའི་ངོས་ནས་རྩོད་པ་བྱེད་སྟངས་ཀྱང་ལྟ་སྤྱོད་དེ་དག་དང་མཐུན་པ་ཞིག་དང༌། ང་རང་ཚོའི་མི་ཚེ་སྐྱེལ་སྟངས་ཀྱང་ལྟ་སྤྱོད་དེ་དག་དང་མཐུན་པ་ཞིག་དང༌། ང་རང་ཚོའི་མི་ཚེ་སྐྱེལ་སྟངས་འདི་ཡང་དེ་འདྲ་ཞིག་དགོས་རྒྱུ་ཤིན་ཏུ་གལ་ཆེན་པོ་རེད་བསམ་གྱི་འདུག

ང་ཚོས་འཚེ་མེད་ཞི་བའི་ལམ། བྱམས་བརྩེས་ཀུན་ནས་བླངས་པའི་ཐོག་ནས་འཐབ་རྩོད་བྱེད་ཀྱི་ཡོད། མ་འོངས་པའི་འདི་སྔོན་ལ་མ་མཐར་ཡང་རང་སྲིད་རང་སྐྱོང་ཡག་པོ་ཞིག་དང༌། དེའི་ཐོག་ནས་རིམ་པས་ལུང་པ་ཕན་ཚུན་དབར་གྲོས་མོལ་གྱིས་གཅིག་གིས་གཅིག་ལ་དོགས་པ་རྣམ་རྟོག་བྱེད་མི་དགོས་པའི་གནས་ཚུལ་ཡག་པོ་ཞིག་བྱུང་བའི་ཐོག་ནས། བོད་འདི་འཚེ་མེད་ཞི་བའི་བསྟི་གནས་ཤིག་བཟོ་ཐུབ་རྒྱུར་ང་ཚོས་རེ་བ་རྒྱག་གི་ཡོད་ལ། དམིགས་ཡུལ་དེ་འདྲ་ཞིག་བཞག་ཡོད། འཚེ་མེད་ཞི་བ་ཞེས་པ་འདི་གོ་མཚོན་སྤངས་པ་གཅིག་པུར་ཟེར་བ་མིན། ཕྱི་ལ་གོ་མཚོན་མེད་པ་ཙམ་གྱིས་མི་ཆོག་པར་ནང་གི་བསམ་བློའི་ནང་བྱམས་བརྩེའི་ཚོར་བ་ཡོད་པ་ཞིག་དགོས་པ་ཡིན། རང་རྒྱུད་ལ་ཞེ་སྡང་དང༌། གནག་སེམས། གནོད་སེམས་ཀྱི་རྣམ་པར་རྟོག་པའི་མེ་ལྕེ་འབར་ནས་བསྡད་ན་ཕྱིའི་གོ་མཚོན་མེད་ནའང༌། མདོར་ན། ཁུ་ཚུར་ལས་མེད་ནའང་བེད་སྤྱོད་བྱེད་སྲིད། ང་ཚོས་འཚེ་མེད་ཞི་བ་ཞེས་བརྗོད་པ་འདིའི་དོན་དག་ངོ་མ་བསམ་བློའི་ཐོག་འཚེ་མེད་ཞི་བ་དགོས་པ་དང༌། དེའི་ངོ་བོ་ཡང་བྱམས་བརྩེའི་བསམ་པ་དགོས་པ་འདི་ཡིན།

དེར་བརྟེན་ང་རང་ཚོ་བོད་པ་ཚང་མས་དེ་འདྲའི་ཆེ་སའི་དམིགས་ཡུལ་འགྲུབ་རྒྱུར་སོ་སོའི་ཡིད་ཆེས་དང་འབྲེལ་ནས་འབད་བརྩོན་བྱེད་ཀྱི་ཡོད་སྟབས། སོ་སོ་རྒྱུན་གྱི་འཚོ་བ་སྐྱེལ་བའི་ནང་ལ་ཡང་བྱམས་བརྩེའི་ཚོར་བ་ཡོད་པ་ཞིག་དགོས་རྒྱུ་གལ་ཆེན་པོ་འདུག བྱམས་བརྩེའི་ཚོར་བ་ཡོད་ན་གཞན་ལ་བརྩི་བཀུར་ཡོད་པ་དང༌། གཞན་ལ་བརྩི་བཀུར་ཡོད་ན་རྒྱུ་འབྲས་དཔང་འཕེར་བྱེད་པ་དང༌། གང་ལའང་མཐོ་གནོན་ཕྲག་དོག་མེད་པར་དྲང་པོ་དྲང་བཞག་བྱེད་པ་ཞིག་རང་བཞིན་གྱིས་ཡོང་གི་རེད། ང་རང་ཚོ་བོད་པ་ཚང་མས་མདོ་དོན་ཉིན་ཞག་ཕྲུགས་གཅིག་ནང་བཟང་པོའི་སྤྱོད་པས་དུས་འདའ་བ་ཞིག་དང༌། བཟང་པོའི་སྤྱོད་པ་འདི་སོ་སོའི་མི་ཚེ་སྐྱེལ་སྟངས་ནང་གོམས་གཤིས་ལ་འཇགས་པ་བྱེད་དགོས། དེའི་ཐོག་ལ་ཚང་མས་དོ་སྣང་མ་བྱས་པར་རིམ་པས་དེང་སང་འཛམ་གླིང་གི་འཁྲུག་ཆ་དོད་པོ་དེ་ཚོས་ཡིད་འཕྲོག་སྟེ་མངོན་པར་བསྟོད་དྲགས་ན་མི་འགྲིགས།

མ་གཞི་དེའི་ཕྱོགས་ནས་བཟང་པོའི་ཡོན་ཏན་དང༌། ལེགས་ཆ་ལེན་རྒྱུ་ཡོད། ང་ཚོ་དེ་སྔ་འཛམ་གླིང་ཕྱི་རོལ་དང་ཁ་བྲལ་ཏེ་བསྡད་པའི་རྐྱེན་གྱིས་རྗེས་ལུས་ཐེབས་ཡོད་པ་དེ་དག་ཁ་གསབ་དགོས་པ་ཡིན་ཀྱང༌། འཛམ་བུ་གླིང་གི་འཁྲུག་ཆ་དོད་པོའི་སྤྱི་ཚོགས་ནང་ཆགས་སྡང་ཤུགས་དྲགས་པའི་གཞན་དབང་དུ་གྱུར་པའི་བྱ་ཐབས་དེ་ཚོའི་གྲས་ང་ཚོའི་རྣམ་དཔྱོད་ཀྱིས་བརྟག་སྟེ་དང་པོ་ནས་ཉེས་ཆ་ཡིན་པར་ངོས་འཛིན་མ་འཕྱུག་པ་བྱ་རྒྱུ་ཤིན་ཏུ་གལ་ཆེན་པོ་ཡིན། འདིར་ཡོད་གྲོས་ཚོགས་ཀྱི་འཐུས་མི་ཚོ་བོད་པའི་སྤྱི་ཚོགས་ནང་ཕྱོགས་གཅིག་ནས་ཕྲན་བུའི་མགོ་འཚོས་པ་དང༌། ནུས་པ་ཡོད་པ། རྣམ་དཔྱོད་ཆེ་བ་ཡོད་པ་འདི་དག་ལ་ལ་མི་མང་ནས་རེ་བ་བརྒྱབ། དྲག་རེ་བྱས་ཏེ་སླེབས་པ་རེད། བཙན་བྱོལ་བའི་མི་སྡེའི་ནང་གི་བཅུད་ཀྱི་སྙིང་པོ་དག་ཕྱུངས་པ་ལྟ་བ་ཡིན་པར་བརྟེན། ད་ལྟ་བཤད་མ་ཐག་པའི་བོད་པའི་བཟང་པོའི་ཡོན་ཏན་ཚང་བ་ཞིག་དགོས་ཀྱི་འདུག་ཅེས་བརྗོད་པ་འདི་དག་ད་ལྟ་གྲོས་ཚོགས་ནང་ཡོད་པའི་འཐུས་མི་ཚོ་ནས་ང་ཚོའི་སྤྱི་ཚོགས་ནང་མིག་དཔེ་མཚོན་ཐུབ་པ་ཞིག་དགོས་ཀྱི་འདུག

ག༽ བྱམས་བརྩེའི་རིན་ཐང་དང་། བཟང་པོའི་ཡོན་ཏན།

དཔེར་ན། ངོས་རང་ལ་མཚོན་ན། མི་ལ་བྱམས་བརྩེ་དགོས་ཞེས་བརྗོད་པ་ཙམ་མ་གཏོགས། ཞོགས་པ་ཆུ་ཚོད་གསུམ་དང་ཕྱེད་ཙམ་ལ་ལངས་པ་ནས་བཟུང་བྱམས་བརྩེ་ཞེས་པ་འདི་ངོས་རང་གི་སྲོག་ནང་བཞིན་གཅེས་པོ་དང༌། རྩ་ཆེན་ལ་བརྩིས་ནས་འབད་བརྩོན་བྱེད་ཀྱི་ཡོད། དེ་བཞིན་ཁྱེད་རང་ཚོ་ཡིན་ནའང་གང་ལྟར་སོ་སོའི་ཉིན་རེའི་མི་ཚེའི་ནང་མི་བཟང་པོ་ཞིག་དང༌། མི་ཡ་རབས་ཤིག་ཡོང་བའི་དོན་དུ་སོ་སོའི་སེམས་ལ་ལྕག་བཅུག་ནས་ཡག་པོ་ཞིག་བྱེད་དགོས། མི་མང་གིས་རེ་བ་བརྒྱབ་ནས་བློ་གཏད་བཅོལ་ཏེ་བདམས་པའི་འཐུས་མི་ཚོས་སྤྱི་ཡོངས་ལ་ཆབ་སྲིད་ཐོག་ལམ་སྟོན་བྱས་པ་ཙམ་དུ་མ་ཟད། མ་འོངས་པའི་བསྒྲུབ་བྱ་མི་སྨོན་རང་སྐྱིད་ཡག་པོ་ཞིག་ཡོང་བ་ལ་ཕྱི་ནང་གཉིས་ཀྱི་ཐོག་ནས་ཆ་རྐྱེན་ཕུན་སུམ་ཚོགས་པ་ཞིག་དགོས་པ་ལས། ཕྱི་ནང་གཉིས་ཀའི་མཐུན་རྐྱེན་མ་འཛོམས་ན་མི་སྨོན་རང་སྐྱིད་ཡོང་ཐུབ་ཐབས་མེད།

དེ་ལྟར་ཡོང་བའི་ལམ་སྟོན་ཡང་བོད་པའི་སྤྱི་ཚོགས་ནང་ཁ་ནས་འགྲེལ་བཤད་རྒྱག་རྒྱུའི་གནས་ཚུལ་གཅིག་པུ་མ་ཡིན་པར། སོ་སོའི་སྒོ་གསུམ་གྱི་སྤྱོད་པའི་ཐོག་ནས་མིའི་མདུན་ལམ་མཚོན་ཐུབ་པ་ཞིག་དང༌། དཔེ་མཚོན་བསྟན་ཐུབ་པ་ཞིག་དགོས་ཀྱི་འདུག མིའི་ཡིད་འཕྲོག་རྒྱུ་ཟེར་བ་འདི་ཡང་ངག་ཚིག་ཙམ་གྱིས་ཡིད་དབང་འཕྲོག་རྒྱུ་ཁག་པོ་ཡིན། མི་རྣམ་དཔྱོད་ཅན་ཞིག་ཡིན་ན་བརྟག་དཔྱད་བྱེད་པ་མ་གཏོགས་ཚིག་སྐམ་པོ་ལ་ཡིད་ཆེས་བྱ་རྒྱུ་ཁག་པོ་ཡིན། ཚིག་སྐམ་པོ་སུས་ཀྱང་ཤོད་ཤེས། བདུད་སྡིག་ཏོ་ཅན་གྱིས་ཀྱང་བཤད་ཤེས་ཀྱི་རེད། ཡིན་ནའང་ལག་ལེན་ངོ་མའི་ཐོག་སོ་སོའི་སྒོ་གསུམ་གྱི་སྤྱོད་པ་འདི་ཉིན་ཞག་ཕྲུགས་གཅིག་དང༌། མདུན་ཕྲག་གཅིག་གཉིས་དང༌། ཟླ་བ་གཅིག་གཉིས། ལོ་གཅིག་གཉིས་ཙམ་མ་ཡིན་པར་སོ་སོ་དབུགས་མ་ཆད་ཀྱི་བར་དུ་བཟང་པོའི་སྤྱོད་པ་འདི་དང་མ་བྲལ་བ་བྱེད་ཐུབ་ན།

དུ་བ་ལས་ནི་མེར་ཤེས་དང༌། །

ཆུ་སྐྱར་ལས་ནི་ཆུར་ཤེས་ལྟར། །

ཞེས་གསུངས་པ་ཇི་བཞིན། མི་གཞན་གྱིས་ཀྱང་མི་འདིས་སྐད་ཆ་སྙན་པོ་ཤོད་ཤེས་ཀྱི་མི་འདུག་ཀྱང༌། འདི་ཡག་པོ་རེད་འདུག་སྙམ་པ་དང༌། མི་དེ་བརྩི་འཇོག་འཕེར་བ་རེད་འདུག་སྙམ་པ་བྱུང་ནས་མི་དེ་ལ་མོས་པ་དང་ཆ་འཇོག་སླེབས་རྒྱུ་དང༌། མི་གཞན་གྱིས་མིག་དཔེ་ལྟ་ཡུལ་ཞིག་རང་ཤུགས་ཀྱིས་ཆགས་ཡོང་གི་རེད། དེ་ལྟར་བྱུང་ན་ང་ཚོའི་མ་འོངས་པར་བོད་ཀྱི་ཆབ་སྲིད་རང་དབང་རྩོད་ལེན་བྱེད་པའི་ལས་འགན་སྒྲུབ་པ་དང་ཆབས་ཅིག ང་ཚོའི་བསྒྲུབ་བྱ་མཐར་ཐུག་ད་ལྟ་བཤད་མ་ཐག་པ་བཞིན་ཕྱི་ནང་གཉིས་ཀ་ནས་མིའི་བཟང་པོའི་ཡོན་ཏན་གྱིས་ཕྱུག་པའི་སྤྱི་ཚོགས་ཤིག་བསྐྲུན་རྒྱུར་ང་ཚོ་རེ་བ་རྒྱག་གི་ཡོད་པ་དེ་ཡང་འགྲུབ་ཐུབ། དེ་དག་རྒྱ་མིའི་འོག་བསྡད་ན་ཡོང་ཐུབ་ཀྱི་ཡོད་ན་ཁྱད་པར་གང་ཡང་མི་འདུག་ཀྱང༌། དེ་ལྟར་ཡོང་ཐུབ་ཀྱི་མི་འདུག ང་རང་ཚོ་བོད་ཐོག་ཕྱི་ནང་གཉིས་ཀ་ནས་བདེ་སྐྱིད་ཕུན་སུམ་ཚོགས་པ་ཞིག་རྒྱ་མིས་བོད་པར་སྤྲོད་པ་ལ་སྤྲོད་སྟངས་རེད། སྔོན་ལ་རྒྱ་མི་ཁོ་རང་ཚོར་དེ་དག་ཚང་དགོས།

ཙན་དན་གྱི་དྲི་ཞིམ་དེ་སྔོན་ལ་ཙན་དན་རང་ཉིད་ལ་ཡོད་པའི་ཐོག་ནས་རིམ་པས་ཙན་དན་དང་ཉེ་བའི་དངོས་པོ་གཞན་ལ་དྲི་བཟང་པོས་ཁྱབ་ཐུབ་ཀྱི་རེད་ཅེས་གསུངས་པ་བཞིན། རྒྱ་མི་ཁོ་རང་ཚོ་ཁ་ཐབས་འདི་ལས་མེད་པར་ང་རང་ཚོར་སྤྲོད་རྒྱུ་ཁག་པོ་ཡིན། དེར་བརྟེན་ང་ཚོས་རང་སྲིད་རང་སྐྱོང་དགོས་ཞེས་བརྗོད་པ་འདི་རྒྱུ་མཚན་ཡོད་པ་ཞིག་ཡིན། ངོས་ནས་བོད་གཅིག་པུའི་ལོ་རྒྱུས་ཀྱི་སྐད་ཆ་ཤོད་ཀྱི་མེད། ང་ཚོའི་མ་འོངས་པ་གལ་ཆེན་པོ་རེད། མ་འོངས་པར་རྒྱ་མིར་ཕན་ཐོགས་ཡོད་པ་ཞིག་དང༌། བོད་པར་ཡང་བདེ་སྐྱིད་ཡོང་ཐུབ་པ་ཞིག དེ་ཙམ་དུ་མ་ཟད། འཛམ་གླིང་འདིའི་ཐོག་ང་ཚོས་མིག་དཔེ་བཟང་པོ་སྟོན་ཐུབ་རྒྱུའི་ཆ་རྐྱེན་དང་ནུས་པ་ང་ཚོར་ཡོད། དེ་ལྟར་བྱ་རྒྱུའི་གོ་སྐབས་ང་ཚོར་དགོས་ཀྱི་འདུག་ཅེས་ཤོད་ཀྱི་ཡོད།

ངོས་ནས་མི་གཞན་དག་ལ་མཐོང་ཆུང་བྱས་པ་མིན་ཡང༌། རིགས་གཅིག་གིས་རང་རྒྱལ་གཞན་ཕམ་བྱེད་ཐུབ་ན་དེས་འགྲིགས་ཀྱི་ཡོད་པ་ལྟ་བུ་བྱེད་ཀྱི་འདུག ང་ཚོ་དེ་འདྲ་མིན། ང་ཚོ་ནི་མིའི་སྤྱི་ཚོགས་ནང་བཟང་པོ་དང༌། ཡ་རབས་ལྡན་པ་ཞིག་ཡོང་བའི་དོན་ལ་ང་ཚོས་འབད་བརྩོན་བྱེད་ཀྱི་ཡོད། འདི་དག་རང་ཉིད་ལ་ཚང་བའི་སྒོ་ནས་གཞན་ལ་མིག་དཔེ་སྟོན་དགོས་པ་ལས། རང་ལ་མ་ཚང་ན་གཞན་ལ་མིག་དཔེ་སྟོན་ཐབས་མེད། ལྷག་པར་དུ་ཁྱེད་རང་ཚོ་སྤྱི་འཐུས་ནང་ཡོང་མཁན་ཚོས་རྗེ་རིན་པོ་ཆེས་ལམ་རིམ་ཆེན་མོའི་ནང་བཤེས་གཉེན་བསྟེན་ཚུལ་བླ་མའི་མཚན་ཉིད་གསུངས་པའི་མཇུག་དེར། བླ་མ་བསྟེན་པར་འདོད་པས་ཀྱང༌། མཚན་ཉིད་དེ་རྣམས་ཤེས་པའི་སྒོ་ནས་བླ་མ་མཚན་ཉིད་ཚང་བ་བཙལ་དགོས་པ་དང༌། སློབ་མ་བསྟེན་པར་འདོད་པ་དག་གིས་ཀྱང་རང་གིས་མཚན་ཉིད་དེ་དག་དང་ལྡན་པ་བྱེད་དགོས་ཞེས་གསུངས་པ་བཞིན། ང་ཚོའི་སྤྱི་ཚོགས་ནང་གཏེ་པོའི་དཀྱིལ་གྱི་གཟུགས་བཟང་ལྟ་བུ་བསྒྲུགས་ནས་སླེབས་པ་དང༌། སོ་སོའི་ངོས་ནས་ཀྱང་མང་ཚོགས་ལ་ལམ་སྟོན་བྱེད་རྒྱུ་དང༌། འགོ་འཁྲིད་རྒྱུའི་བསམ་བློ་ཡོད་ན། ཡ་རབས་ཀྱི་སྤྱོད་པ་དེ་དག་སོ་སོ་རང་ཉིད་ལ་ཚང་བ་བྱས་ནས་མི་ལ་ལམ་སྟོན་བྱ་རྒྱུ་ཤིན་ཏུ་གལ་ཆེན་པོ་འདུག མི་མང་གིས་རེ་བ་བརྒྱབ་སྟེ་འོས་འདེམས་བྱས་པ་ཚོས་ཆགས་སྡང་ཕྱོགས་ལྷུང་དང༌། འཐེན་འཁྱེར་བྱས་ཏེ་ཞབས་འདྲེན་འགོ་ནས་ཞུས་ཏེ་མི་མང་ལ་མིག་དཔེ་བལྟ་ས་མེད་པ་ཆགས་ན་ཐབས་ཧ་ཅང་སྐྱོ་པོ་དང༌། ངོ་ཚ་པོ་ཡིན། དེ་ལུགས་ཚང་མའི་དགོངས་པར་བཅངས་རྒྱུ་གལ་ཆེན་པོ་འདུག

ང༽ རྒྱ་གཞུང་གི་སྲིད་བྱུས་དང་། བདེན་པའི་ནུས་མཐུ།

དེང་སང་བོད་ནང་རྒྱ་མིས་དབང་སྒྱུར་བྱས་ནས་ཡོད་དུས་བོད་ནང་གི་སློབ་སྦྱོང་སྐོར་ཡིན་ནའང་འདྲ། སྤྱོད་པའི་སྐོར་ཡིན་ནའང་འདྲ། དེ་དག་གི་རྩ་བའི་ལས་འགན་རྒྱ་མིར་ཐུག་ཡོད། ང་ཚོ་བཙན་བྱོལ་བ་བོད་པ་ཉུང་ཤས་ཤིག་ལས་མེད་ཀྱང་སློབ་སྦྱོང་ཐོག་ནས་ཡིན་ནའང་འདྲ། ཆོས་སྡེ་ཁག་ནང་བསྟན་པའི་མེ་རོ་སླར་གསོ་དང༌། ཐོས་བསམ་སློབ་གཉེར་བྱ་རྒྱུ་ཡིན་ནའང་འདྲ། མང་གཙོའི་ལས་རིམ་གྱི་ལག་ལེན་བསྟར་རྒྱུ་ནས་ཡིན་ནའང་འདྲ། དཔེར་ན། ང་ཚོའི་སྤྱི་འཐུས་ནང་དང༌། དེ་བཞིན་ལས་བྱེད་ནང་གཞོན་སྐྱེས་མང་པོ་ཞིག་སླེབས་ཡོང་གི་ཡོད་པ་རེད། དེ་ཚོའི་གྲས་ཕྱོགས་མང་པོ་ཞིག་ལ་རྒྱ་མིའི་བསམ་བློའི་ནང་ཁོང་ཚོ་རྗེས་སུ་ལུས་ཐེབས་ཀྱི་ཡོད་པ་ཞིག་མཐོང་ནས་ང་ཚོས་དྷ་རམ་ས་ལར་ཁ་གཏད་གཅོག་དགོས། དྷ་རམ་ས་ལར་ཁ་གཏད་གཅོག་རྒྱུ་འདི་རྗེས་ལུས་མ་ཐེབས་པ་བྱེད་དགོས་ཞེས་དེ་འདྲའི་ཐོག་ང་ཚོ་བོད་པ་བཙན་བྱོལ་བའི་བུ་ཕྲུག་ཚོར་སློབ་སྦྱོང་སྤྲོད་རྒྱུ་དང༌། ཆོས་སྡེ་ཁག་ཚོས་བསྟན་པའི་མེ་རོ་གསོས་ཏེ་ལུང་རྟོགས་ཀྱི་བསྟན་པ་བཤད་སྒྲུབ་གཉིས་ཀྱིས་འཛིན་པའི་རྨང་གཞི་འདིང་རྒྱུ། དེ་བཞིན་མང་གཙོའི་ལས་རིམ་གྱི་ངོ་བོ་བཅས་འདི་དག་རྒྱ་མིས་དབང་སྒྱུར་བྱས་པའི་བོད་དང་བསྡུར་ན། ང་ཚོ་རྗེས་ལུས་རྩ་བ་ནས་ཐེབས་མེད།

དེ་དག་ནི་ང་ཚོས་འཛམ་བུ་གླིང་འདིའི་ཐོག་ངོམས་ཆོག་པ་ཞིག་ཡིན་ལ། རྒྱ་མི་ལའང་ངོམས་ཆོག་པ་ཞིག་ཡིན། ཐའེ་ཝན་གྱི་གནས་ཚུལ་ཡིན་ནའང་འདྲ། ཧོང་ཀོང་གི་གནས་ཚུལ་ཡིན་ནའང་འདྲ། བོད་ཀྱི་གནས་ཚུལ་ཡིན་ནའང་འདྲ། ད་ལྟའི་རྒྱ་ནག་གཞུང་གི་སྲིད་བྱུས་འཛིན་སྟངས་འདི་འཕྲལ་སེལ་འུ་ཐུག་ཐབས་ཟད་ཀྱི་བྱེད་སྟངས་ཞིག་དང༌། འཛམ་གླིང་ཐོག་རྒྱ་ནག་སྟོབས་ཆེན་རྒྱལ་ཁབ་སུ་གཅིག་ལ་ཡ་ང་བག་ཚ་མི་དགོས་པ་ཞིག་ཡིན་སྙམ་པའི་རྣམ་འགྱུར་སྟོན་རྒྱུའི་དམིགས་ཡུལ་ཙམ་མ་གཏོགས། ད་ལྟའི་སྲིད་བྱུས་འདིས་དཀའ་ངལ་སེལ་རྒྱུ་དང༌། རྙོག་དྲ་སེལ་རྒྱུའི་ཐད་ཕན་ཐོགས་མེད་པ་རྒྱ་མི་ཁོ་རང་ཚོས་ཀྱང་ཤེས་ཀྱི་ཡོད་པ་རེད། སྔ་ཕྱིར་མ་ལྟོས་པར་དཀའ་ངལ་སེལ་ཐབས་མ་བྱས་ན་དཀའ་ངལ་དེ་དག་མུ་མཐུད་སྡོད་རྒྱུ་དང༌། བསྡད་པ་ཙམ་དུ་མ་ཟད། ད་དུང་སྡུག་ཏུ་འགྲོ་རྒྱུའི་ཉེན་ཁ་ཡོད་པ་རེད།

རིམ་པས་དཀའ་ངལ་སེལ་རྒྱུའི་དོན་དུ་དངོས་ཡོད་གནས་ཚུལ་དང་འཚམས་པའི་བསམ་བློ་ཞིག་རྒྱ་མི་ཚོར་འཁོར་གྱི་རེད་ལ། འཛམ་གླིང་སྤྱི་ཡོངས་ཀྱི་ཐོག་ནས་ཀྱང་རྒྱ་མིར་འབོད་སྐུལ་དང་ནང་མོལ་བྱེད་ཀྱི་ཡོད་པར་བརྟེན། སྔ་ཕྱི་ལ་མ་ལྟོས་པར་ང་ཚོ་སྐད་ཆ་བཤད་རྒྱུ་ཞིག་ཡོང་གི་རེད་བསམ་གྱི་འདུག དེ་འདྲ་ཡོང་སྐབས་འཛམ་གླིང་གི་ཁྲོམ་རའམ། ལེགས་ཉེས་དཔྱོད་པའི་སྡིངས་ཆ་དེའི་སྟེང་ང་རང་ཚོའི་ངོས་ནས་ཕྱི་ནང་ངོ་ལྐོག་བྱེད་མི་དགོས་པའི་ཐོག་ནས་ཤོད་ཐུབ་པ་ཞིག་བྱེད་དགོས། རྒྱ་མིའི་ངོས་ནས་བརྐྱང་ཙམ་བསྐུམ་ཙམ་བྱས་ཏེ་སྡོད་དགོས་པ་ཞིག་ཆགས་ཡོད། ང་ཚོའི་སྟོབས་ཤུགས་དང༌། ནུས་པ་རྒྱ་མིའི་དྲག་ཤུགས་ཀྱིས་མནན་བསྡད་ཡོད་པས་ཕྱོགས་གཞན་དག་ནས་ང་ཚོའི་ནུས་པ་བཏོན་ཐབས་མེད་ཀྱང༌། གདོང་དང་གདོང་བསྟན་ནས་སྐད་ཆ་བཤད་པའི་སྐབས་ལ་ང་ཚོའི་ནུས་པ་ཏན་ཏན་ཐོན་ཡོང་གི་རེད། དེར་བརྟེན་ཚང་མས་འདི་གལ་ཆེན་པོར་བརྩིས་ནས་ནུས་པ་ཐོན་པ་བྱེད་དགོས།

༸རྒྱལ་བ་རིན་པོ་ཆེས་ཆོས་ཀྱི་སྐད་ཆ་ཤོད་ཀྱི་འདུག ཡ་རབས་བྱུང་ན་ཡག་པོ་ཡིན་ཀྱང༌། ང་ཚོ་ཁ་ཚ་དགོས་གཏུགས་རྒྱ་མིར་ཁ་གཏད་གཅོག་དགོས་ཀྱི་འདུག་བསམ་ན་ནོར་འཁྲུལ་རེད། རྒྱ་མིར་ཁ་གཏད་གྲི་མེ་མདས་གཅོག་མི་ཐུབ་པས། བདེན་པ་དང་རྒྱུ་མཚན་ལྡན་པ། ད་ལྟ་བཤད་མ་ཐག་པ་དེ་དག་ང་རང་ཚོར་ཚང་མའི་ཐོག་ནས་རྒྱ་མིར་ཁ་གཏད་གཅོག་དགོས། འདི་གལ་ཆེན་པོ་འདུག ངོས་ནས་བཀའ་མོལ་ཞུ་གི་མིན་ཞེས་ཞུ་མུར་གོ་སྐབས་ཡོད་དུས་ཕྲན་བུ་ཞུས་པ་འདི་དག་ཚང་མའི་དགོངས་པར་བཅངས་ནས་ཧུར་ཐག་གནང་རོགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༦ ཚེས་ ༤ ཉིན། བོད་མི་མང་སྤྱི་འཐུས་སྐབས་བཅུ་གཉིས་པའི་ཚོགས་དུས་དང་པོར་སྩལ་བའི་བཀའ་སློབ།

ཀ༽ བཀྲ་ཤིས་བདེ་ལེགས་དང་། བོད་དོན་གྱི་གནས་ཚུལ།

དེ་རིང་འདིར་ཚོགས་གཙོ་དང༌། གྲོས་ཚོགས་ཀྱི་འཐུས་མི་རྣམ་པ་ཚོ། འཛིན་སྐྱོང་གི་བཀའ་བློན་དམ་འབུལ་ད་ལྟ་གྲུབ་མ་ཐག་པ་རྣམ་པ་ཚོ། དེ་བཞིན་ང་ཚོའི་ལས་ཁུངས་ཁག་གི་དྲུང་ཆེ་རྣམ་པ་ཚོ་བཅས་ཕེབས་ཡོད་པ་རེད། དང་པོ་འདིར་གྲོས་ཚོགས་སྐབས་བཅུ་གཉིས་པའི་འཐུས་མི་རྣམ་པ་ཚོར་བཀྲ་ཤིས་བདེ་ལེགས་ཞུ་རྒྱུ་དང༌། དེ་བཞིན་འཛིན་སྐྱོང་གི་བཀའ་བློན་རྙིང་པ་ཚོ་དང༌། དེ་བཞིན་གསར་པ་ཚོ་བཅས་ལའང་བཀྲ་ཤིས་བདེ་ལེགས་ཞུ་རྒྱུ་ཡིན།

ང་ཚོའི་གནས་སྟངས་འདི་རང་གི་ལུང་པ་བྲལ་ཏེ་མིའི་ལུང་པར་གྱར་ཏེ། བཙན་བྱོལ་བ་ཟེར་བའི་མིང་གཅིག་གི་འོག་ལ་གནས་ཡོད་པ་དང༌། ཡང་སྒོས་སོ་སོའི་ལུང་པའི་ནང་ལ་དཀའ་ངལ་ཧ་ཅང་ཆེན་པོ་ཡོད་པ་དང༌། མདོར་ན་འཛམ་གླིང་འདིའི་སྒང་ལ་ལོ་རྒྱུས་ཡོད་པའི་མི་རིགས་རྙིང་ཤོས་ཀྱི་གྲས་ཤིག་དང༌། དེ་ཡང་ཐུན་མོང་མ་ཡིན་པའི་ཆོས་དང་རིག་གཞུང་གཏིང་ཟབ་ཡོད་པ། དེ་ཡང་བོད་པ་རང་ཉིད་ལ་ཕན་ཐོགས་བྱེད་པའི་ནུས་པ་ཡོད་པ། ཆེ་ས་ནས་བཤད་ན་འཛམ་གླིང་གི་འགྲོ་བ་མི་སྤྱི་ལའང་གང་ལ་གང་འཚམ་གྱི་ཕན་ཐོགས་སྒྲུབ་ཐུབ་པའི་ནུས་པ་ཡོད་པའི་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁའི་ངང་གནས་ཡོད་པ་དང༌། ཉེ་བའི་ཆར་བོད་ནང་རྒྱ་ནག་གཞུང་གིས་དངོས་སུ་གདུག་རྩུབ་ཆེན་པོ་བྱེད་པའི་སྐབས་ལ། ང་རང་ཚོ་འདིར་བཀྲ་ཤིས་བདེ་ལེགས་ཟེར་ཐབས་མེད་པ་ལྟ་བུ་ཞིག་རེད།

ཡིན་ནའང་ཕྱོགས་གཅིག་ནས་ང་ཚོ་དཀའ་ངལ་འདི་འདྲ་ཞིག་གི་འོག་ལ་བོད་པའི་སེམས་ཤུགས་མ་ཉམས་པར་ང་ཚོའི་བདེན་པའི་མཐའ་གསལ་ཡོང་བསམ་པའི་ཡིད་ཆེས་དང༌། འབད་རྩོལ་མུ་མཐུད་བྱེད་ཀྱི་ཡོད་པའི་ཁར། ད་དུང་ལོ་རེ་ནས་ལོ་རེར་ང་ཚོའི་སྙིང་སྟོབས་དང༌། འབད་རྩོལ་བྱ་རྒྱུའི་ནུས་པ་ཆེ་རུ་འགྲོ་བ་དུས་ཚོད་ཅིག་ལ་སླེབས་ཡོད་པ་རེད། ང་ཚོའི་ལས་དོན་ནུས་ཤུགས་ཆེ་རུ་གཏོང་བ་ལ་ཕྱི་ནང་གི་རྐྱེན་མང་པོ་ཞིག་འཛོམས་ཡོང་གི་ཡོད་པ་རེད། ཕྱིའི་རྐྱེན་འཛམ་གླིང་འདིའི་སྒང་ལ་བོད་པའི་གནས་ཚུལ་ལ་དོ་སྣང་བྱེད་མཁན་དང༌། བོད་པའི་གནས་ཚུལ་འདི་བདེན་པ་ཡིན་པ་ཞིག གཞན་དག་གིས་དབང་ཤེད་ཐུབ་ཚོད་ཀྱི་རང་བཞིན་ཡིན་པ་ཞིག བོད་པས་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་རང་དབང་རྩོད་ལེན་བྱེད་པ་འདིར་འཛམ་གླིང་འདིའི་སྟེང་ཧ་ལམ་མིག་དཔེ་བལྟ་སའི་ཡུལ་ཞིག་ལ་མཐོང་གི་ཡོད་པ་རེད།

དེ་འདྲའི་ཐོག་ནས་ང་ཚོར་དོ་སྣང་དང༌། རྒྱབ་སྐྱོར་བྱེད་མཁན་ཇེ་མང་ཇེ་མང་དུ་འགྲོ་གི་ཡོད། ནང་གི་རྐྱེན་བོད་མི་གཞོན་སྐྱེས་གང་ལ་གང་འཚམ་ནར་སོན་པ་དང༌། དེ་བཞིན་དེང་དུས་ཀྱི་ཤེས་ཡོན་གང་ལ་གང་འཚམ་ཡོད་པ། ཕྱི་ནང་གི་གནས་ཚུལ་མཐོང་ཐོས་མྱོང་ཚོར་གྱི་གོ་སྐབས་མང་པོ་བྱུང་བ། ཉམས་མྱོང་ཡང་ཆེ་རུ་ཕྱིན་ནས་ང་ཚོ་བོད་པའི་ངོས་ནས་ནུས་པ་འདོན་མཁན་གྱི་ནུས་ཤུགས་བཟང་དུ་འགྲོ་གི་ཡོད། ང་ཚོའི་སྙིང་སྟོབས་ཕྱི་རུ་མཚོན་པ་ལ་རང་དབང་ལུང་པའི་ནང་བཙན་བྱོལ་བའི་གྲོས་ཚོགས་ཤིག་དང༌། བཙན་བྱོལ་གྱི་སྲིད་གཞུང་ཞིག་བཙུགས་ཡོད་པ་འདི་ཡང་ལོ་རེ་ནས་ལོ་རེར་དུས་ཚོད་རིམ་སོང་གིས་ཚགས་ཚུད་དུ་དང༌། སྤུས་ཀ་དག་ཏུ་འགྲོ་བའི་དུས་ཚོད་ཅིག་ལ་སླེབས་པར་བརྟེན་རྒྱུ་མཚན་ལྡན་པའི་ཐོག་ནས་བཀྲ་ཤིས་བདེ་ལེགས་ཟེར་ཆོག་པ་ཞིག་ཆགས་ཡོད། དེ་སྔ་ཕྱི་ལོ་ ༡༩༥༩ དང་ ༡༩༦༠ སྐབས་སུ་ང་ཚོའི་གྲོགས་པོ་ཚོས་ད་ཆ་བོད་དོན་ལ་རེ་བ་རྒྱག་རིན་མེད། བོད་དེ་ཚར་བ་རེད་ཅེས་ཤོད་ཀྱི་ཡོད་ཀྱང༌། དེང་སང་འཛམ་གླིང་ནང་འགྱུར་བ་ཆེན་པོ་འགྲོ་བཞིན་པ་འདིའི་གནས་ཚུལ་འོག་ནས་བོད་དོན་ལ་རེ་བ་ཆེན་པོ་འདུག་ཅེས་ཤོད་ཀྱི་ཡོད་པར་བརྟེན། ཚང་མས་ཐུགས་ཁུར་བསྐྱེད་རོགས་གནང་ཞུ་རྒྱུ་ཡིན།

ཁ༽ མང་གཙོའི་དམིགས་ཡུལ་དང་། རྒན་རྗེས་གཞོན་མཐུད།

ཁ་སང་ཚོགས་གཙོ་རྣམ་པ་གཉིས་དམ་འབུལ་སྐབས་བཀའ་མོལ་བྱུང་བ་བཞིན། ད་ལམ་གྲོས་ཚོགས་ནང་ལ་འཐུས་མི་གསར་པ་གཞོན་སྐྱེས་དང༌། བུད་མེད་མང་པོ་སླེབས་འདུག ང་ཚོའི་འཐབ་རྩོད་བྱེད་མཁན་མི་ཐོག་རྙིང་པ་རྫོགས་ཀྱིན་རྫོགས་ཀྱིན་མི་ཐོག་གསར་པས་མུ་མཐུད་ཡོང་བ་འདི་དངོས་གནས་དྲང་གནས་རླབས་ཆེན་རེད། དངོས་གནས་བློ་བདེ་པོ་བྱེད་ཆོག་པ་ཞིག་རེད། ལེགས་ཕྱོགས་ནས་བཤད་ན། བདེན་མཐའ་གསལ་ལ་ཉེ་བ་ཞིག་ཏུ་སླེབས་ཡོད།

སྡུག་ས་ནས་བཤད་ན། ང་རང་ཚོའི་འཐབ་རྩོད་འདི་༸རྒྱལ་བ་རིན་པོ་ཆེ་དང་འབྲེལ་བ་ཡོད་པའི་སྲིད་གཞུང་གི་གནས་ཚུལ་མིན་ལ། མི་ཐོག་གཅིག་གི་ཁེ་ཕན་ཞིག་དང༌། མི་ཉུང་ཤས་ཞིག་གི་ཁེ་ཕན་ཡིན་ན། དེ་ལ་རྒྱབ་སྐྱོར་བྱེད་མཁན་དང་དོ་སྣང་བྱེད་མཁན་རིམ་བཞིན་ཡལ་འགྲོ་རྒྱུ་དང༌། འགྱུར་བ་འགྲོ་རྒྱུའི་ཉེན་ཁ་ཏན་ཏན་ཡོད། འོན་ཀྱང་ང་ཚོས་འཐབ་རྩོད་བྱེད་བཞིན་པ་འདི་མི་རིགས་ཤིག་གི་དོན་དུ་ཡིན་སྟབས་ད་ལྟའི་མི་ཐོག་རྫོགས་ནའང་མི་ཐོག་གསར་པས་མུ་མཐུད་ནས་མཇུག་སྐྱེལ་དགོས་ཀྱི་ཡོད། ད་ལྟ་བཀའ་ཤག་གི་སྒོ་འགྲམ་དེར་བཀལ་བའི་བཀའ་བློན་རིམ་བྱུང་གི་འདྲ་པར་དེ་དག་ལ་ལྟ་སྐབས། ད་ཕན་མི་ཐོག་མང་པོ་རྫོགས་འགྲོ་གི་ཡོད་ཀྱང༌། ང་ཚོའི་འཐབ་རྩོད་ཀྱི་ལས་དོན་མུ་མཐུད་དེ་ཤུགས་ཆེ་རུ་འགྲོ་གི་ཡོད་པ་ལས་སྐྱོ་རུ་འགྲོ་གི་མེད། ད་ཆ་གཞོན་སྐྱེས་འཚར་ལོངས་བྱེད་མཁན་ཚོས་འགན་འཁྱེར་རྒྱུའི་འགོ་ཚུགས་ཀྱི་ཡོད། འདས་པའི་ལོ་སུམ་ཅུ་ལྷག་ཙམ་ཞིག་གི་རིང་ང་ཚོས་གཙོ་བོ་ཤེས་ཡོན་ཐོག་ལ་དོ་སྣང་བྱས་པའི་ལག་རྗེས་སམ། གྲུབ་འབྲས་ལ་མི་ཐོག་གསར་པ་ཚོས་འགན་འཁྱེར་ནས་འབད་རྩོལ་བྱ་རྒྱུའི་རྟགས་དང་རྣམ་འགྱུར་གསལ་པོ་ཐོན་གྱི་ཡོད་པ་འདི་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞུ་གི་ཡོད།

འདས་པའི་ཉམས་མྱོང་གི་ཐོག་ནས་ང་ཚོས་མང་གཙོ་ཡང་དག་པ་ཞིག་ཡོང་རྒྱུར་འབད་བརྩོན་བྱས་ཡོད། འདི་ནི་མིའི་ལུང་པར་འཕྲལ་སེལ་བཙན་བྱོལ་བྱས་ཏེ་སྡོད་པའི་རིང་ལ་ཡང་གནད་འགག་ཆེན་པོ་འདུག་ལ། མ་འོངས་པར་བོད་གཞིས་བྱེས་མཉམ་འཛོམས་བྱུང་བའི་མཚམས་ལ་མཐའ་གཅིག་ཏུ་རང་དབང་ལྡན་པའི་མང་གཙོ་ཞིག་ལ་འགྲོ་རྒྱུ་དེ་ང་རང་ཚོའི་དམིགས་ཡུལ་གཙོ་བོ་ལ་བཞག་ཡོད། འདི་ནི་ནང་པ་སངས་རྒྱས་པའི་ཆོས་དང་མཐུན་པ་ཞིག་ཡིན། ལབ་གླེང་རྩ་བ་ནས་མེད་པ་ཞིག་ཁག་པོ་ཡིན་ན་ཡང༌། གང་ལྟར་འཛམ་གླིང་ནང་མང་གཙོའི་ལམ་སྲོལ་འདི་དྲག་ཤོས་ཤིག་ཆགས་ཡོད།

མང་གཙོའི་དམིགས་ཡུལ་ནི་མི་མང་གི་དོན་དག་རེད། མི་མང་གི་དོན་དག་སྒྲུབ་སྟངས་ཀྱང་མི་མང་རང་ནས་འགན་ཁུར་མང་ཙམ་ལེན་པ་དང༌། ཐེ་གཏོགས་མང་ཙམ་ཡོད་པ་ཞིག་བྱུང་ན་ཕན་ཐོགས་ཧ་ཅང་ཆེན་པོ་ཡོད་པར་བརྟེན། ང་ཚོས་མཐའ་གཅིག་ཏུ་མང་གཙོའི་ལམ་སྲོལ་འདིའི་སྒང་ལ་ཨུ་ཚུགས་བརྒྱབ་སྟེ་འགྲོ་གི་ཡོད། བསམ་ཚུལ་དེ་འདྲ་ཞིག་འོག་ནས་གྲོས་ཚོགས་དང༌། འཛིན་སྐྱོང་གི་སྡེ་ཚན་མང་པོ་སོ་སོར་བཙུགས་ཡོད། ང་ཚོའི་གྲོས་ཚོགས་དང༌། འཛིན་སྐྱོང་སོ་སོའི་ལས་འགན་དང་། ངོ་བོ་མི་འདྲ་བའི་ཁྱད་པར་ཡོད་ན་ཡང༌། རྩ་བའི་བོད་སྤྱི་པའི་དོན་དག་དང༌། བསྒྲུབ་བྱ་གཅིག་གྱུར་ཡིན་སྟབས་རྩ་དོན་གྱི་ཐོག་ལ་ཚང་མས་གདུང་ཤུགས་གཅིག་བསྒྲིལ་གྱིས་ཕྱར་བ་གྲུ་འདེགས་བྱ་རྒྱུ་གལ་ཆེན་པོ་མཐོང་གི་འདུག

སྐབས་རེ་ང་ཚོའི་ལས་ཀ་དེ་འཛིན་སྐྱོང་ཁོངས་ནས་བྱུང་མ་སོང་ཟེར་བ་དང༌། དེ་གྲོས་ཚོགས་ནས་གསལ་པོ་ཐག་ཆོད་བྱུང་མ་སོང་ཟེར་བ་ལྟ་བུ་སྤྱི་ས་བར་སར་བཞག་ན་དུས་ཚོད་རྫོགས་འགྲོ་གི་ཡོད། དུས་ཚོད་ཀྱིས་སྒུག་གི་མེད། དེ་འདྲའི་ངང་ལ་ལས་དོན་འཐུས་ཤོར་ཕྱིན་ན་ཤིན་ཏུ་ཕངས་པོ་རེད། དེར་བརྟེན་ཕྱར་བ་གྲུ་འདེགས་ཀྱི་ནུས་པ་འདོན་རྒྱུ་དེ་གལ་ཆེ་ཤོས་ཤིག་མཐོང་གི་འདུག ཡང་དེ་དང་ཆབས་ཅིག་སོ་སོར་ཐུན་མོང་མ་ཡིན་པའི་ལས་འགན་རེ་རེ་ཡོད་པ་དེ་ཡང་འཐུས་ཤོར་མེད་པ་བྱེད་དགོས། དེའི་ཐོག་ནས་ཕར་ཚུར་ལྟ་རྟོག་བྱེད་རྒྱུ་དང༌། ལྷག་པར་དུ་ནོར་འཁྲུལ་ཡོད་སར་འཁྱོག་པོ་ཡོ་བསྲང་བྱེད་དགོས།

སྤྱིར་བཏང་ང་ཚོ་བོད་པའི་གཤིས་ཀ་ལ་སྐད་ཆ་སྡུག་པ་དང༌། རྩུབ་པ་ཞིག་བཤད་མ་དགོས་པ་གཙོ་བཟུང་བྱེད་ཀྱི་ཡོད། དེ་འདྲའི་གོམས་གཤིས་དེ་བཟང་པོའི་ཡོན་ཏན་ཡིན་ན་ཡང༌། ང་ཚོས་སྤྱི་པའི་དོན་དག་ཐོག་ཕྱི་གསལ་ནང་གསལ་བྱས་ཏེ་གོ་བསྡུར་བྱེད་སྐབས་འདྲ་ཆགས་པོ་དང་སྤམ་པོ་བྱས་ནས་མ་བསྡད་པར། འཁྱོག་པོ་ཡོ་བསྲང་བྱ་དགོས་པ་དེ་ཚོའི་རིགས་འཛེམས་ཟོན་སྤངས་ཏེ་གསལ་པོར་བྱེད་དགོས། སྤྱི་དོན་ཐོག་ཕན་པའི་བསམ་པས་ཀུན་ནས་བླངས་ཏེ་འཁྱོག་པོ་ཡོ་བསྲང་དང་སྐྱོན་བརྗོད་བྱེད་པ་ལས། བརྣག་སེམས་གནོད་སེམས་བཅངས་ཏེ་སྐྱོན་བརྗོད་བྱས་པ་མིན་སྟབས། དེ་འདྲ་ལ་འཛེམས་ཟོན་བྱ་དགོས་དོན་མེད། ནམ་རྒྱུན་ནས་ནང་ཁུལ་ཕར་ཚུར་གསལ་བཤད་འདྲ་བྱེད་ཀྱི་ཡོད་པ་དེར་ལེགས་ཆ་ཡོད་པས། ད་དུང་དེ་འདྲ་བྱེད་རྒྱུ་གལ་ཆེན་པོ་འདུག ཚང་མས་ཕྱར་བ་གྲུ་འདེགས་ཀྱི་དགོངས་པ་བཞེས་རྒྱུ་དེ་གལ་ཆེན་པོ་མིན་ནམ་བསམ་གྱི་འདུག

ག༽ སྤྱི་འཐུས་ཀྱི་ལས་འགན་དང་། བཀའ་སྤྱིའི་ཞུ་སྒོ།

དེ་བཞིན་ང་ཚོའི་གྲོས་ཚོགས་ཀྱི་འཐུས་མི་རྣམ་པ་ཚོ་ནས་གྲོས་ཚོགས་ཚུགས་པའི་སྐབས་ལ་སེམས་ཁུར་དང༌། འགན་བཞེས་ཀྱི་ཡོད་པ་གཅིག་པུ་མིན་པར་འཐུས་མི་རྣམས་སོ་སོའི་ས་གནས་ས་ཐོག་ལ་བཞུགས་པའི་སྐབས་ལ་ཡིན་ནའང༌། གྲོས་ཚོགས་འཚོགས་པའི་སྐབས་ཀྱི་སེམས་ཁུར་དེ་མུ་མཐུད་ནས་བླངས་ཏེ་ས་གནས་ས་ཐོག་མང་ཚོགས་ཀྱི་བསམ་ཚུལ་འདྲ་མིན་གང་ཡོད་པ་དེ་དག་དང༌། ལས་བྱེད་པའི་ནང་ལ་ལྐོག་རྔན་ཟ་གི་ཡོད་པ་ལྟ་བུ་དང༌། དེ་བཞིན་ལས་བྱེད་པའི་ལས་འགན་མ་འཁྱོལ་བ་ལྟ་བུ་སོགས་ཀྱི་སྐྱོན་དང་ནོར་འཁྲུལ་གྱི་གནས་ཚུལ་ཡོད་པ་དེའི་གྲས་ལས་བྱེད་པར་དགའ་མིན་དགའ་མདོག་མིན་པར། དྲང་པོ་དྲང་བཞག་གི་ཐོག་ནས་སྐབས་འཕྲལ་གྲོས་ཚོགས་ནང་ཡིན་ནའང་རུང༌། བཀའ་ཤག་ལ་ཡིན་ཡང་རུང༌། དེ་བཞིན་འབྲེལ་ཡོད་སོ་སོར་ཐད་ཀར་གསལ་པོ་བཤད་རྒྱུ་ཡོད་པ་ཞིག་དགོས་ཀྱི་འདུག

མདོ་དོན་གྲོས་ཚོགས་འཚོགས་པའི་སྐབས་ལ་ཡིན་ནའང་རུང༌། ཕྱོགས་མཐའ་ཁག་ཏུ་སྡོད་སྐབས་ཡིན་ནའང་རུང༌། སོ་སོས་སེམས་ཤུགས་འཁྱེར་ནས་འགན་ཁུར་བླངས་ཏེ་ལས་དོན་སྒྲུབ་ཐུབ་པ་བྱུང་ན། བོད་གཞུང་གི་རྩ་བའི་བསམ་བློ་གཏོང་ཕྱོགས་དང་བྱེད་ཕྱོགས་སྐབས་རེ་མང་ཚོགས་ཀྱི་ནང་མགོ་མ་འཚོས་པ་ཡོང་སྐབས་དང༌། སྐབས་རེ་མི་འགའ་ཤས་ཀྱིས་ཤེས་བཞིན་དུ་དཀྲོག་རྐྱེན་དང༌། སྒྲོ་འདོགས་བྱེད་པ་དེ་འདྲ་སྤྱི་ཚོགས་ནང་ཡོང་སྲིད་པ་ཞིག་རེད། དེ་འདྲའི་སྐབས་ལ་དངོས་ཡོད་གནས་ཚུལ་འདི་རེད། འདི་མ་རེད་ཅེས་གསལ་བཤད་བྱེད་ཐུབ་པ་ཡོང་གི་རེད། དེ་ཡང་གནད་འགག་ཅིག་མཐོང་གི་འདུག

དེ་ནས་གྲོས་ཚོགས་དང༌། དེ་བཞིན་བཀའ་ཤག་གི་ཐོག་ཞུ་དགོས་པ་ཞིག་པ། དེང་སང་འཛམ་བུ་གླིང་འདིའི་སྒང་ལ་ང་ཚོར་དོ་སྣང་བྱེད་མཁན་དང༌། ཤ་ཚ་སེམས་ཁུར་བྱེད་མཁན་ཧ་ཅང་ཤུགས་ཆེན་པོ་ཡོད། གཙོ་ཆེ་ཤོས་ཡོ་རོབ་ལ་བོད་པའི་གནས་ཚུལ་ཤོད་མཁན་ཤུགས་ཆེ་ཤོས་ཤིག་ཡོད། ང་ཚོའི་ནུས་པ་ལ་དཔག་པའི་ཧ་ཅང་ཡག་པོ་རེད། ཁོང་ཚོས་བོད་པའི་གནས་ཚུལ་གོ་འདོད་བྱེད་པ་དང༌། ཁྱེད་རང་ཚོ་ལ་རོགས་རམ་གང་ཞིག་བྱེད་དགོས་ཀྱི་འདུག་ཅེས་ཚུར་དོ་སྣང་བྱེད་པའི་སྐབས་སུ། ང་ཚོས་དེ་ལ་དཔག་པའི་གནས་ཚུལ་མཁོ་སྤྲོད་བྱ་རྒྱུ་མ་འདང་བ་དང༌། གནད་དོན་འདི་འདྲ་ཞིག་ལ་བསམ་བློ་གཏོང་རོགས་ཟེར་རྒྱུ་དེ་ཉུང་དྲགས་པའམ། གོ་སྐབས་ལེན་མ་ཐུབ་པ་བྱེད་ཀྱི་མེད་དམ་སྙམ། ང་ཚོའི་ངོས་ནས་གསར་གཏོད་ཀྱི་རྣམ་པ་ཤུགས་ཆེ་ཙམ་སྟོན་ཐུབ་པ་ཞིག་བྱུང་ན་སྙམ། སྤྱིར་ཁག་པོ་ཡིན་ན་ཡང༌། དུས་རྒྱུན་ལྡན་ནས་བསམ་བློ་བཏང༌། དཔེ་བལྟས། དོ་སྣང་དམིགས་བསལ་བྱེད་དགོས། ད་ལྟ་ང་ཚོའི་གསར་གཏོད་ཀྱི་རང་བཞིན་མ་འདང་བ་ལྟ་བུ་འདུག

དེ་བཞིན་གྲོས་ཚོགས་ནང་ཆ་བཞག་ནའང༌། གཞི་རྐང་ལོ་རེ་ནས་ལོ་རེར་གྲོས་ཚོགས་ཀྱི་མང་གཙོའི་བྱེད་སྟངས་དེ་དག་ཇེ་བཟང་ལ་འགྲོ་གི་ཡོད་པ་དང༌། ཉམས་མྱོང་ཇེ་མང་ཡོང་གི་ཡོད་ཀྱང༌། ད་དུང་ཡར་རྒྱས་དང༌། གསར་གཏོད་ཐོག་བསམ་བློ་གཏོང་དགོས། གཅིག་བྱས་ན་ང་རང་གི་བསམ་བློ་སོ་སོའི་ཆོས་དང་རིག་གཞུང་ལ་རང་མཐོང་ཆེ་དྲགས་པ་ཡིན་ཤས་ཆེ། གང་ལྟར་གཟུ་བོར་གནས་པའི་མི་མང་པོ་ཞིག་གིས་ནང་ཆོས་དང་འབྲེལ་བའི་ལྟ་བ་དང༌། སྤྱོད་པ་བཟང་པོ་འདིས་མིའི་རིགས་སྤྱི་དང༌། ཁོར་ཡུག་ལའང་ཕན་ཐོགས་ཡོད་པ་ཞིག་མཐོང་གི་ཡོད་པ་རེད། སོ་སོའི་གཞུང་གི་འཛིན་སྐྱོང་བྱེད་མཁན་གྱི་སྲིད་བྱུས་ཐོག་ལ་ཡིན་ནའང་རུང༌། གྲོས་ཚོགས་ཀྱི་ཐོག་ལ་ཡིན་ནའང་རུང༌། མང་པོ་ཞིག་ལ་རྩ་བའི་ལྟ་བ་དང་སྤྱོད་པ་བཟང་པོའི་བག་ཆགས་ཤིག་ཡོད་པ་འདི་འཛམ་གླིང་ས་ཁུལ་གཞན་ནས་ཚུར་དཔེ་བླངས་པ་མིན་པར། གོམས་གཤིས་བཟང་པོ་དེའི་རྒྱུ་ཆ་ང་རང་ཚོ་ལ་ཕ་མེས་མི་ཐོག་ནས་མི་ཐོག་བརྒྱུད་དེ་གནས་ཡོད། ང་ཚོར་དཀའ་ངལ་འཕྲད་པ་སེལ་ཐུབ་ཙམ་བྱེད་པ་ཙམ་གྱིས་གང་ནས་འགྲིགས། དེ་དང་ཆབས་ཅིག་རླབས་ཆེ་ས་ནས་གསར་གཏོད་ཀྱི་རང་བཞིན་ལྡན་པའི་བསམ་བློ་གཏོང་རྒྱུ་དང༌། ལག་ལེན་འཁེལ་བའི་འཆར་གཞི་བཏིང་ཐུབ་ན་ཡག་པོ་མིན་ནམ་བསམ་གྱི་འདུག གཞན་ང་ལ་ཞུ་རྒྱུ་གང་ཡང་མི་འདུག

དེ་ནས་ཁ་སྔོན་བཀའ་མོལ་བྱུང་བ་བཞིན། ང་རང་ཚོའི་ངོས་ནས་རྒྱུ་མཚན་ལྡན་པ་ཞིག་དང༌། དྲང་བདེན་གྱི་ངོ་བོ་ངོས་ཟིན་པའི་ཐོག་ནས་བདེན་པའི་ནུས་པ་དང༌། བདེན་པའི་སྟོབས་ཤུགས་ལ་བརྟེན་ནས་འཐབ་རྩོད་བྱེད་ཀྱི་ཡོད་སྟབས། སྤྱི་དང༌། བྱེ་བྲག་རང་རང་སོ་སོར་བདེན་དོན་དེ་ཚང་བའི་ཐོག་ནས་འབད་རྩོལ་བྱེད་དགོས་པ་དེ་གལ་ཆེན་པོ་རེད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༧ ཚེས་ ༡༠ ཉིན་གཞུང་ཞབས་བགྲེས་ཡོལ་རྗེས་དྲན་ཚོགས་འདུའི་ཐོག་སྩལ་བའི་བཀའ་སློབ།

ཀ༽ འདས་དོན་ལ་དྲན་གསོ་དང་། ༸རྒྱལ་དབང་གི་སྐུ་ཚེ།

དེ་རིང་འདིར་འཛོམས་པའི་ང་རང་ཚོ་ཚང་མ་འཇིག་རྟེན་ཡོངས་གྲགས་ཀྱི་མཐོང་ཚུལ་ལྟར་བྱས་ན་ང་རང་ཚོ་བཙན་བྱོལ་བ་ཆགས། མི་རིགས་ཀྱི་དཀའ་ངལ་ཧ་ཅང་ཆེན་པོ་ཞིག་ལ་གདོང་ལེན་འཐབ་རྩོད་བྱེད་པའི་དུས་ཚོད་ནང་ང་རང་ཚོ་ཚང་མས་ལས་དོན་མཉམ་དུ་བསྒྲུབས་ཏེ་དེ་ནས་རྒས་ཡོལ་བྱས་པ་ད་ལྟ་གསོན་པོར་གནས་པ་ཚོ་དང༌། འདས་གྲོངས་སུ་ཕྱིན་པའི་རྗེས་ཤུལ་ཚོ། ད་ལྟ་ལས་འགན་སྒྲུབ་བཞིན་པ་ཚོ་བཅས་ནང་པ་སངས་རྒྱས་པའི་ཆོས་པ་ཞིག་གི་ངོས་ནས་བཤད་ན། ང་རང་ཚོ་ཚེ་རབས་མང་པོ་ཞིག་ནས་ལས་དང་སྨོན་ལམ་གྱི་འབྲེལ་བ་ཡོད་པའི་གནས་ཚུལ་འོག་དུས་ཚོད་ཁག་པོ་འདིའི་སྐབས་ལ་༸རྒྱལ་བ་རིན་པོ་ཆེར་རོགས་པ་བྱེད་མཁན་ཞིག་ཏུ་སྐྱེས་ནས་ཆེ་གཞོགས་ཆུང་གཞོགས་ཀྱིས་སྤྱི་པའི་དོན་དག་བསྒྲུབས་ཏེ་ཆོས་དང༌། ཟང་ཟིང་གི་འབྲེལ་བ་ཐུན་མོང་མ་ཡིན་པ་ཡོད་པའི་གྲོགས་པོ་རྣམ་པ་ལྷན་རྒྱས་ལ་ཞུ་རྒྱུར།

བར་སྐབས་གཞུང་ཞབས་འདེམས་བསྐོ་ལྷན་ཁང་ལ་ང་རང་ཚོའི་བྱས་རྗེས་ཡོད་མཁན་འདས་གསོན་ཚང་མར་དྲན་གསོའི་ཆེད་མཉམ་འཛོམས་བྱ་རྒྱུ་ཞིག་བྱུང་ན་ཡག་པོ་ཡོང་ལུགས་ཀྱི་བསམ་ཚུལ་བྱུང་བ་བཞིན་དེ་རིང་དངོས་སུ་འགྲུབ་པར་ང་རང་ཡང་ཧ་ཅང་དགའ་པོ་བྱུང༌། ཐོག་མར་ཁྱེད་རང་ལེགས་སྐྱེས་ཀྱི་བྱ་དགའ་འཐོབ་མཁན་ཚང་མར་བཀྲ་ཤིས་བདེ་ལེགས་ཞུ་རྒྱུ་ཡིན། དེ་སྔ་ཕན་ཆད་ཧུར་ཐག་གིས་དཀའ་ལས་རྒྱག་མཁན་དེ་དག་ལ་ང་ཚོས་རྗེས་དྲན་བྱེད་པ་དང་ཆབས་ཅིག་ང་རང་ཚོ་ཚང་མའི་ལས་དོན་ནི་ཆོས་དང་འབྲེལ་བ་ཡོད་པ་ཞིག་ཡིན། བོད་གཞུང་དགའ་ལྡན་ཕོ་བྲང་ལ་ཆ་བཞག་ན་བརྒྱ་ཆ་བརྒྱ་ནོར་འཁྲུལ་མེད་ཅེས་བརྗོད་རྒྱུ་ནི་མི་སྲིད་པ་ལྟ་བུ་ཡིན། སྤྱི་ཡོངས་ཀྱི་ཐོག་ནས་བཤད་ན་དངོས་གནས་ཆོས་ལྡན་རྒྱལ་ཁབ་ཀྱི་གཞུང་ཞིག་ཆགས་ཡོད། གཞུང་འདི་འདྲ་ཞིག་གི་སྲི་ཞུའི་ཐོག་སོ་སོས་ཞབས་འདེགས་ཞུས་པ་དེ་དག་ཀུན་སློང་གིས་རྒྱབ་འཁྱོགས་ན་བསོད་ནམས་དཔག་ཏུ་མེད་པ་བསགས་ཡོད། དེར་བརྟེན་ཁྱེད་རང་ཚོས་སྔོན་བྱས་ཀྱི་བསོད་ནམས་ལ་རྗེས་སུ་ཡི་རངས་དང་འབྲེལ་བསྔོ་བ་སྨོན་ལམ་བྱེད་དགོས། ངོས་ནས་ཀྱང་སྨོན་ལམ་རྒྱག་གི་ཡིན།

དེ་རིང་འདིར་མི་རྒན་པ་མང་པོ་ཞིག་འཛོམས་ནས་ང་རང་ཚོ་དངོས་སུ་ཐུག་འཕྲད་བྱེད་ཐུབ་པ་བྱུང་བ་དང་གཅིག གཉིས་ནས་ལས་བསྡོམས་ཉན་དུས་གཞི་ནས་ངོས་ཀྱི་སེམས་ནང་འདས་པའི་ལོ་སུམ་ཅུ་སོ་བདུན་ལྷག་ཙམ་གྱི་གནས་ཚུལ་མང་པོ་ཞིག་རྨི་ལམ་རྨིས་པ་ལྟ་བུའི་དྲན་གསོ་ཐེབས་ཏེ་དགའ་པོ་བྱུང༌། སྔོན་མ་ངོས་རང་ཆུང་ཆུང་སྐབས། དཔེར་ན། དཔོན་པོ་དང༌། གཞུང་ཞབས་ནང་ནས་བགྲེས་པ་ཚོས་ངོས་ལ་ཆུང་སྲིད་རིན་པོ་ཆེ་ཞེས་བརྗོད་ཀྱི་ཡོད། ཆུང་སྲིད་རིན་པོ་ཆེ་འཚུབ་པོ་ཡོད་ལ་གྲུང་པོ་ཡང་ཡོད། དེ་འདྲའི་ཆུང་སྲིད་རིན་པོ་ཆེ་འདི་ད་ཆ་ལོ་དྲུག་ཅུ་རེ་གཉིས་ལ་སླེབས་ཏེ་མགོ་ལ་སྐྲ་དཀར་མང་དུ་འགྲོ་གི་ཡོད།

༸རྒྱལ་དབང་སྐུ་ཕྲེང་བཅུ་གསུམ་བར་བྱོན་པའི་ནང་ནས་དགེ་འདུན་གྲུབ་པ་དང༌། དགེ་འདུན་རྒྱ་མཚོ། ༸གོང་ས་ལྔ་ཆེན་པོ་གསུམ་མ་གཏོགས་གཞན་སྐུ་ཕྲེང་བཅུའི་དགུང་གྲངས་ལས་ངོས་རང་ཆེ་བ་ཆགས་འདུག མཁས་གྲུབ་རྒྱ་མཚོ། ཚུལ་ཁྲིམས་རྒྱ་མཚོ། ལུང་རྟོགས་རྒྱ་མཚོ་དེ་དག་ལས་དགུང་ན་མཐོ་བ་འཚོ་བཞུགས་གནང་ཡོད་ལ། དེ་བཞིན་༸རྒྱལ་མཆོག་བསྐལ་བཟང་རྒྱ་མཚོ་དང༌། འཇམ་དཔལ་རྒྱ་མཚོ། ཡོན་ཏན་རྒྱ་མཚོ་བཅས་ལ་བལྟོས་ན་དགུང་ལོ་རིང་བ་སྟེ་དགུང་གྲངས་ང་བརྒྱད་བར་བཞུགས་ཡོད། ངོས་ཀྱི་ལོ་ནི་དེ་ལས་བརྒལ་ཡོད། ༸གོང་ས་ལྔ་པ་ཆེན་པོ་དང༌། དགེ་འདུན་རྒྱ་མཚོ་དགུང་ལོ་དྲུག་ཅུ་རེ་གྲངས་བཞུགས་ཡོད་པ་དེ་དག་གི་དགུང་གྲངས་ནས་ལོ་གཉིས་གསུམ་ནང་བརྒལ་རྒྱུ་དང༌། དགེ་འདུན་གྲུབ་པ་དགུང་ལོ་བརྒྱད་ཅུ་གྱ་གྲངས་བཞུགས་ཡོད་པ་དེའི་བར་ད་དུང་ལོ་གང་འཚམ་ཡོད། ང་རང་ཚོ་ཚང་མ་ལོ་ན་མཉམ་དུ་རྒས་ཏེ་རྒས་པོ་ནང་ཁུལ་ཐུག་དུས་ངོས་རང་ཧ་ཅང་དགའ་པོ་བྱུང༌།

ཁ༽ སྲོག་གི་སྙིང་པོ་དང་། ༸རྒྱལ་བའི་ཐུགས་བསྐྱེད།

ཕྱོགས་གཅིག་ནས་བསམ་བློ་བཏང་ན་ང་ཚོའི་མི་ཚེ་འདི་དུས་སྐྱོ་པོ་ཞིག་ནང་བསྐྱལ་བ་དང༌། ཡང་ཕྱོགས་གཞན་ཞིག་ནས་བསམ་བློ་བཏང་ན་ལུང་པ་གང་དུ་ཡིན་ན་ཡང་དཀའ་ངལ་ཡོད་ཅིང༌། དངོས་གནས་མི་རིགས་ཤིག་ཆགས་འཇིག་གི་མཚམས་ལ་ཐུག་པའི་སྐབས་འདིར་ང་རང་ཚོས་ཞབས་འདེགས་ཕྲན་བུ་ཞུ་རྒྱུ་བྱུང་བ་འདི་དང་དངོས་གནས་ང་ཚོའི་གཟི་བརྗིད་དང་བྱས་རྗེས་ཡིན། ང་རང་ཚོ་དུས་ཚོད་ཧ་ཅང་དཀའ་ངལ་ཅན་ཞིག་ནང་སྐྱེས་ཏེ་སྐྱོ་པོ་ཡོད་ཀྱང༌། བསམ་བློ་ཞིབ་ཏུ་བཏང་ན་དངོས་གནས་ང་ཚོའི་མི་ཚེ་འདིར་མི་ལུས་བླངས་པ་བླངས་གོ་ཆོད་པ་དང༌། བོད་གངས་ཅན་གྱི་ཡུལ་དུ་སྐྱེས་པ་འདི་སྐྱེ་གོ་ཆོད་པ་ཞིག་ང་ཚོས་བྱས་ཡོད།

ངོས་རང་ལ་ཆ་བཞག་ནའང་དུས་ཚོད་ཁག་པོ་འདིའི་ནང་ད་ཕན་གང་ཡོང་བྱས་པ་ཡིན་བསམ་གྱི་ཡོད་ལ། ད་དུང་ཡིན་ན་ཡང་མ་ཤི་བར་དུ་བོད་སྤྱི་པའི་དོན་དག་བསྒྲུབ་རྒྱུ་འདི་མ་གཏོགས་གཞན་གང་ཡང་མེད། སྤྱོད་འཇུག་ནང༌།

ཇི་སྲིད་ནམ་མཁའ་གནས་པ་དང༌། །འགྲོ་བ་ཇི་སྲིད་གནས་གྱུར་པ། །

དེ་སྲིད་བདག་ནི་གནས་གྱུར་ནས། །འགྲོ་བའི་སྡུག་བསྔལ་སེལ་བར་ཤོག །

ཅེས་གསུངས་པ་ལྟར་རྒྱུན་དུ་སྨོན་ལམ་རྒྱག་གི་ཡོད་ལ། ཇི་སྲིད་ནམ་མཁའ་མ་ཟད་ཀྱི་བར་དུ་གཞན་དོན་བསྒྲུབ་རྒྱུ་འདི་དངོས་གནས་སྲོག་གི་སྙིང་པོ་ཡིན། སྒོས་སུ་བོད་པའི་མི་ཞིག་ལ་སྐྱེས་པ་དང༌། གཙོ་ཆེ་ཤོས་བོད་ནང་གི་རྒྱ་ཆེའི་མི་མང་དེ་དག་གིས་ངོས་ལ་རེ་བ་དང༌། ཡིད་ཆེས་བློས་འགེལ་བྱེད་ཀྱི་ཡོད་སྟབས། ངོས་ནས་རང་གི་ཐོད་པ་ས་ལ་མ་ལྷུང་བར་བོད་སྤྱི་པའི་དོན་དག་ལ་གང་ཡོང་ཅི་ཡོང་བྱེད་བསམ་པའི་སེམས་ཤུགས་ཡོད་བཞིན་པ་འདི་ལ་འགྱུར་བ་མེད། ཧུར་ཐག་བྱེད་ཀྱི་ཡོད།

ག༽ འཛམ་གླིང་གི་རྒྱབ་སྐྱོར་དང་། སྲི་ཞུ་བའི་འབད་རྩོལ།

ད་ཆ་རྒས་ཡོལ་ལ་ཕེབས་པའི་བགྲེས་སོང་ཚོར་དངོས་སུ་ལས་ཁུངས་ནང་ལས་འགན་གང་ཡང་མེད་ཀྱང༌། བོད་པའི་སྤྱི་ཚོགས་ནང་བསྡད་ཡོད་པས། དེ་དུང་མུ་མཐུད་སེམས་ཁུར་བླངས་ནས་གང་ཡོང་ཅི་ཡོང་གནང་དགོས། སོ་སོའི་དགའ་ཉེ་བློ་དཀར་གཅིག་ལ་གཉིས་བརྒྱུད་ཀྱིས་བོད་སྤྱི་པའི་དོན་དག་ལ་སེམས་ཁུར་མེད་མཁན་ཚོར་སེམས་ཁུར་གསར་དུ་སླེབས་ཐབས་དང༌། ཡོད་མཁན་ཚོ་གོང་ནས་གོང་དུ་འཕེལ་ཐབས་ཀྱི་ལས་དོན་ཚང་མས་ཧུར་ཐག་བྱ་རྒྱུ་གལ་ཆེན་པོ་འདུག གལ་ཆེ་ཤོས་ང་རང་ཚོ་ལས་ཀ་བྱས་དང་བྱེད་བཞིན་པ་འདི་དག་ལ་གཞི་རྩའི་ཆ་ནས་ད་ལྟ་བར་དུ་བྱས་རྗེས་དང་གྲུབ་འབྲས་གང་འཚམ་བྱུང་ཡོད། སྔ་མོ་ང་རང་ཚོར་གཞི་རྩ་མེད་སར་གཞི་རྩ་གསར་པ་ཚུགས་ཐུབ་པ་ཡག་ཐག་ཆོད་ཡིན། ཡིན་ནའང་ང་ཚོའི་ལས་འགན་འདི་ཆེན་པོ་ཞིག་ཡིན་སྟབས་ང་ཚོས་ལྷོད་ཡངས་དང༌། སྤྱི་དོན་ཟོམ་འཇོག ཉི་མ་གང་འཁྱོལ་དེ་འདྲའི་ཐོག་ཕྱིན་ན་ཧ་ཅང་ཐལ་ཆ་དང༌། ཉེན་ཁ་ཆེན་པོ་ཡིན།

འདས་པའི་ལོ་སུམ་ཅུ་སོ་བདུན་རིང་ལ་ལས་བྱེད་པའི་མི་ཐོག་རིམ་པས་བརྗེས་འགྲོ་གི་ཡོད་ཅིང༌། ཤེས་ཚད་ཡག་ཏུ་འགྲོ་གི་ཡོད་ཀྱང༌། སྙིང་ལ་རུས་པ་བཅུག་ནས་དཀའ་ལས་རྒྱག་རྒྱུའི་སེམས་ཤུགས་ཕྲན་བུ་ཆུང་དུ་འགྲོ་གི་མེད་དམ་སྙམ་པའི་མཐོང་ཚུལ་ཡོང་གི་འདུག དེའི་ཐོག་ཚང་མས་གཟབ་གཟབ་ཡག་པོ་ཞིག་བྱེད་མ་ཐུབ་ན། འདས་པའི་ལོ་སུམ་ཅུ་སོ་བདུན་རིང་དངོས་གནས་ང་རང་ཚོ་གཞི་རྩ་མེད་སར་གཞི་རྩ་གསར་པའི་རྩ་བ་ཡག་པོ་ཞིག་ཚུགས་ཐུབ་ཡོད་པ་འདི་དག་ལོ་ནས་ལོ་སྦྲེལ་ཏེ་འབད་བརྩོན་བྱས་པའི་འབྲས་བུ་ཡིན། ཡག་པོ་མ་བྱས་ན་གཞི་རྩ་ཚུགས་པ་འདི་དག་ལོ་གཅིག་གཉིས་དང༌། ཟླ་བ་གཅིག་གཉིས་ནང་འཐུས་ཤོར་འགྲོ་སྲིད་པ་ཡིན། དེར་བརྟེན་ང་ཚོས་ཕྱོགས་གཅིག་ནས་དེ་སྔ་ཕན་ཆད་ཀྱི་ལས་ཀའི་གྲུབ་འབྲས་ལ་རྗེས་སུ་ཡི་རངས་དང་བསྔོ་བ་རྗེས་དྲན་བྱེད་པ་དང་ཆབས་ཅིག སྔོན་ཆད་མཐུན་རྐྱེན་ཞན་པོ་དང༌། ཤེས་ཡོན་སོགས་གང་ཅི་འདང་ངེས་མེད་པའི་གནས་ཚུལ་འོག་གྲུབ་འབྲས་དེ་ཙམ་ཐོབ་ཡོད་ན། ད་ཆ་འཛམ་བུ་གླིང་གི་ཕྱོགས་གང་ས་ནས་ང་ཚོར་གྲོགས་པོ་གསར་པ་མང་པོ་ཞིག་རྙེད་པ་དང༌། དེ་ཙམ་དུ་མ་ཟད་གཞུང་མང་པོ་ཞིག་གིས་ང་ཚོར་ཆབ་སྲིད་ཐོག་ནས་གདུང་སེམས་མཉམ་བསྐྱེད་དང༌། དཔལ་འབྱོར་གྱི་ཐོག་ནས་གཙོ་ཆེ་ཤོས་སློབ་སྦྱོང་དང༌། འགྲོ་བ་མིའི་བདེ་ཐབས་ཞེས་པའི་འོག་ནས་བོད་ནས་གསར་འབྱོར་ཡོང་མཁན་ཚོའི་ངལ་སེལ་དང༌། མང་གཙོ་ཅན་ལ་བསྒྱུར་ཐབས་བཅས་ལ་དེང་སང་རོགས་རམ་བྱེད་མཁན་གྱི་མཐུན་རྐྱེན་སྔོན་མའི་རྩིས་བྱས་ན་མང་དུ་འགྲོ་གི་ཡོད།

དེ་བཞིན་ལས་ཀ་བྱེད་མཁན་གྱི་ངོས་ལ་ཆ་བཞག་ནའང་དེ་སྔ་ཕྱི་ལོ་ ༡༩༥༩ ལོར་ང་ཚོ་བོད་ནས་ཚུར་འབྱོར་འཕྲལ་དང༌། དྲུག་ཅུ་རེ་གྲངས་ནང་ཕྱིའི་སྐད་ཤེས་པ་ཤིན་ཏུ་དཀོན་པོའི་དཀའ་ངལ་བྱུང་ཡོད། དེང་སང་ཕྱི་ནང་གི་ཤེས་ཡོན་གཉིས་འཛོམས་ཀྱི་མི་མང་དུ་ཕྱིན་ཡོད། ད་ཆ་ཕྱི་ནང་གི་མཐུན་རྐྱེན་བཟང་དུ་ཕྱིན་པའི་སྐབས་ལ་སྔར་བས་ཀྱང་གྲུབ་འབྲས་བྱས་རྗེས་མང་བ་ཐོན་ཐུབ་པ་ཞིག་བྱེད་དགོས་སྙམ་པའི་བསམ་བློ་བཏང་ནས་ཚང་མས་རང་རེའི་ཁ་དཔེར་ཡོད་པ་བཞིན་ཞོགས་སྔ་ལངས་དང༌། དགོང་ཕྱི་ཉལ་བྱས་ནས་ཤུགས་རྒྱག་རྒྱུ་ཧ་ཅང་གལ་ཆེན་པོ་ཡིན།

སྡུག་ས་ཞིག་ནས་བཤད་ན། གལ་ཏེ་ལས་བྱེད་ཚོས་འཕྲལ་སེལ་ཉི་མ་གང་འཁྱོལ་གྱི་རྣམ་པས་རྡོ་ལ་ཨི་ཁུང་ཕུག་པ་ལྟ་བུའི་ཨུ་ཚུགས་རྒྱག་མ་ཐུབ་པར་ལྷོད་གཡེང་ཕྱིན་ཏེ། ཕྱིའི་རོགས་རམ་བྱེད་མཁན་ཚོ་ལ་བོད་པས་ལས་དོན་ཧུར་ཐག་བྱས་པའི་གྲུབ་འབྲས་བསྟན་རྒྱུ་ཡོད་པ་ཞིག་མ་བྱས་ན། ཁོང་ཚོར་བོད་པར་རོགས་རམ་བྱེད་དགོས་པའི་འགན་འཁྲི་གང་ཡང་མེད་ཅིང༌། ཁོང་ཚོའི་བསམ་པར་ང་ཚོས་བོད་པར་རྒྱབ་སྐྱོར་བྱེད་དགོས་ཀྱང༌། བོད་པ་ཚོའི་ཁ་ཐབས་དེ་འདྲ་ཞིག་ལས་མི་འདུག་བསམ་པ་དྲན་ན་རྒྱབ་སྐྱོར་ཉུང་དུ་འགྲོ་རྒྱུ་རེད། དེར་བརྟེན་ང་རང་ཚོ་འདིར་ལས་ཀ་བྱེད་མཁན་ཚོས་ད་ལྟ་མཐུན་རྐྱེན་འགྲིག་ཙམ་ཡོད་པ་འདི་དག་མུ་མཐུད་གནས་ཤག་ཤག་དང༌། ཡོང་ཤག་ཤག་གིས་ལྷོད་གཡེངས་ཕྱིན་ན། ཁུངས་མ་འཁྱོལ་བྱ་རྒྱུའི་ཉེན་ཁ་ཆེན་པོ་ཡོད་པས་དེ་ལུགས་ཚང་མས་གཟབ་གཟབ་མ་བྱས་ན་ཡག་པོ་མཐོང་གི་མི་འདུག

ང༽ སྒྲིག་འཛུགས་སྲ་བརྟན་དང་། མི་རིགས་ཀྱི་འཐབ་རྩོད།

རྩ་བ་རང་རེའི་བདེན་པའི་རྒྱལ་ཁའི་མཐའ་གསལ་ལ་ཉེ་བ་ནི་རིགས་པས་དཔྱད་ནའང་རུང༌། དེ་བཞིན་བླ་ལྷ་ཁག་གི་ལུང་བསྟན་ལ་བལྟས་ནའང་རུང༌། ཕྱི་ནང་གི་གནས་ཚུལ་གང་ལ་བལྟས་ཀྱང་དངོས་གནས་གསལ་པོ་ཡོད། ཡིན་ན་ཡང་བརྟག་པ་མཐའ་བཟུང་གིས་ཅི་སྟེ་ངེས་མེད་ང་རང་ཚོ་བྱ་བ་ལམ་འགྲོ་མ་བྱུང་བར་ང་ཚོས་མུ་མཐུད་ནས་འབད་བརྩོན་རྒྱུན་རིང་བྱེད་དགོས་པའི་གནས་ཚུལ་ཞིག་བྱུང་བའི་དབང་དུ་བཏང་ན། ང་རང་ཚོར་ད་ལྟ་བཙན་བྱོལ་གཞུང་ཞེས་པའི་སྒྲིག་འཛུགས་ཤིག་རྩ་བ་ཚུགས་ཏེ་ཡོད་པ་འདི་མུ་མཐུད་ནས་བརྟན་པོ་དང༌། ནུས་པ་ཐོན་པ་ཞིག་ཡོང་བར་ཚང་མས་འབད་བརྩོན་བྱ་རྒྱུ་གལ་ཆེན་པོ་འདུག

དཔེར་ན། རང་རེའི་སྐུ་ཚབ་ཚོགས་པ་བོད་དང༌། རྒྱ་ནག་ཁུལ་ལ་ལྟ་སྐོར་འགྲོ་སྐབས་དང༌། དེ་བཞིན་པེ་ཅིང་དུ་སྐུ་ཚབ་བསྐྱོད་པའི་སྐབས་བཅས་སུ་རྒྱ་མིའི་ལས་བྱེད་པ་དང༌། དཔོན་རིགས་ཁ་ཤས་ཀྱིས་ཁྱེད་རང་ཚོ་བོད་པའི་གནས་ཚུལ་དེ་མི་གཅིག་ལ་ཐུག་ཡོད་པ་དང༌། མི་གཅིག་པུ་དེ་ནི་རྒས་འགྲོ་གི་ཡོད་པས་དེ་མེད་པ་ཆགས་མཚམས་བོད་པའི་གནས་ཚུལ་ཡལ་འགྲོ་གི་རེད་ཅེས་ཤོད་མཁན་བྱུང་འདུག ང་རང་ཚོ་བོད་པའི་དངོས་ཡོད་གནས་ཚུལ་ཇི་ལྟར་ཡིན་པའི་སྐོར་ངོས་ནས་ད་རེས་འཇར་མན་དུ་རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་འདུའི་ཐོག་གསལ་པོ་བརྗོད་རྒྱུ་བྱུང༌། མི་ཁ་ཤས་ཀྱི་མཐོང་ཚུལ་ལ་བོད་པའི་གནས་ཚུལ་འདི་༸རྒྱལ་བ་རིན་པོ་ཆེར་ཐུག་པ་དང༌། ༸རྒྱལ་བ་རིན་པོ་ཆེའི་ཁེ་ཕན་ཡིན་པ་ལྟ་བུ་དེ་འདྲ་རྩ་བ་ནས་མ་རེད། མི་ཁ་ཤས་ཀྱི་བསམ་བློའི་ནང་གལ་སྲིད་༸རྒྱལ་བ་རིན་པོ་ཆེ་མེད་པ་ཆགས་ཚེ་བོད་དོན་ཤི་འགྲོ་གི་རེད་སྙམ་པ་དྲན་གྱི་ཡོད་པ་དེ་རིགས་ནི་རྩ་བ་ནས་ནོར་འཁྲུལ་རེད། དེ་འདྲ་ཡོང་ཤེས་ཐབས་མེད། ༸རྒྱལ་བ་རིན་པོ་ཆེ་ཤི་བའི་ཉིན་མོ་འཕྲལ་སེལ་མིའི་སེམས་ཤུགས་ཆག་པ་དང༌། གློ་བུར་ཧོར་འཐོར་བ་ལྟ་བུ་ཡོང་སྲིད་ཀྱང༌། བོད་པའི་བདེན་པའི་འཐབ་རྩོད་ནི་བོད་མི་རིགས་མ་རྫོགས་ཀྱི་བར་དུ་མུ་མཐུད་བྱེད་ཀྱི་རེད་ཅེས་བརྗོད་རྒྱུ་བྱུང༌།

དེར་བརྟེན་འདིར་བཙན་བྱོལ་གཞུང་གི་ལས་ཀ་བྱེད་མཁན་ཚོས་བོད་གཞུང་གི་སྒྲིག་འཛུགས་ཤིག་ཡོད་པ་འདི་སྲ་བརྟན་ཡར་རྒྱས་ཡོང་བ་བྱ་རྒྱུའི་ཐོག་ཤུགས་རྒྱག་དགོས། དེ་ལྟར་ཡག་པོ་ཞིག་བྱེད་ཐུབ་ན། དངོས་གནས་གོང་དུ་བརྗོད་པའི་བརྟག་པ་མཐའ་བཟུང་གི་ང་ཚོའི་རང་དབང་འཐབ་རྩོད་འདི་ད་དུང་མུ་མཐུད་ལོ་ཉི་ཤུ་སུམ་ཅུའི་བར་འགོར་བའི་དབང་དུ་བཏང་ན་ཡང་བཙན་བྱོལ་བོད་གཞུང་གི་སྒྲིག་འཛུགས་ཤིག་ཡོད་པ་འདི་མུ་མཐུད་སྲ་ཐག་ཐག་གནས་ཏེ་ལས་ཀ་བྱེད་ཐུབ་པ་ཡོང་རྒྱུ་ཡིན། དེ་ལུགས་བསམ་བློ་བཏང་སྟེ་གོ་རིམ་སྒྲིག་དགོས་པར་མ་ཟད། ད་ལྟ་ལས་ཀ་བྱས་དང་བྱེད་བཞིན་པ་ཚོའི་སེམས་ཤུགས་དང༌། སྙིང་སྟོབས་བསྐྱེད་རྒྱུ་ཤིན་ཏུ་གལ་ཆེན་པོ་ཡིན།

ཅ༽ ལྷག་བསམ་སྤེལ་ཐབས་དང་། སྲི་ཞུ་བར་སློབ་སྟོན།

ཡང་ད་ཕན་ལས་ཀ་བྱས་པ་རྣམས་ལ་ཡི་རངས་དང་རྗེས་དྲན་བྱས་པ་ཙམ་ལས། ད་ལྟའི་ལས་ཀའི་ཐོག་འཐུས་ཤོར་ཕྱིན་ན། ཕུབ་མའི་འོག་གི་ཆུ་དོང་། ཞེས་དཔེ་ལ་ཡོད་པ་བཞིན་རིམ་པས་འཐུས་ཤོར་འགྲོ་རྒྱུའི་ཉེན་ཁ་ཏན་ཏན་ཡོད། ཉེན་ཁ་དེ་མི་ཡོང་བའི་འགོག་སྲུང་བྱེད་ཐབས་སུ་ཕྱོགས་གཅིག་ནས་བཅའ་ཁྲིམས་དང༌། ལས་བྱེད་པའི་སྒྲིག་གཞི་མང་པོ་ཞིག་བཟོས་ཡོད་པ་དེ་དག་གི་ནུས་པའི་ཐོག་ནས་ལས་ཀ་འཐུས་མ་ཤོར་བའི་ཐབས་ཤེས་ཡོང་གི་ཡོད། ཡིན་ནའང་སྒྲིག་གཞི་ཡིག་ཐོག་ཡག་པོ་ཡོད་ཀྱང༌། ལག་ལེན་ངོ་མའི་ཐོག་མི་རེ་ངོ་རེས་ངོ་ལྐོག་མེད་པའི་ཡག་པོ་ཞིག་བྱེད་མ་ཐུབ་ན། སྒྲིག་གཞི་ཡག་པོ་ཡོད་ཀྱང་མིས་མགོ་བདེ་དྲན་འཕྲུལ་བྱས་པའི་འོག་ནས་སྒྲིག་གཞིའི་དོན་དག་ལག་ལེན་ཇི་བཞིན་མ་འཁེལ་བ་ཡོང་སྲིད་པས། མི་སོ་སོའི་ལྷག་བསམ་དང༌། སྙིང་སྟོབས་ནི་ཤིན་ཏུ་གལ་ཆེན་པོ་ཡིན། མིའི་ལྷག་བསམ་དང་སྙིང་སྟོབས་ཞེས་པ་འདི་སྐྱེས་ཙམ་ཉིད་ནས་རང་བཞིན་དུ་ཡོད་པ་ཞིག་དང༌། དེ་ཆེ་རུ་དང་ཆུང་དུ་འགྲོ་རྒྱུ་མེད་པ་བཞིན་ཞིག་མིན།

དེར་བརྟེན་ལས་བྱེད་བྱ་སྤུ་གནོན་རིམ་པ་ཡོད་པ་བཞིན། ཁྱེད་རང་ལས་ཁུངས་སོ་སོའི་འགོ་འཁྲིད་མཁན་གཙོ་བོ་བཀའ་བློན་ནས་བཟུང་ཚང་མས་བརྒྱུད་སྐུལ་དང༌། འབོད་སྐུལ། གསེད་བཀྲོལ་བཅས་བྱེད་དགོས། ཉིན་རེ་ཉིན་རེའི་ཡིག་ཐོག་གི་ལས་ཀ་འགྲིགས་ཙམ་བྱུང་ན་དེ་ག་རང་ལ་ཡིད་ཚིམ་ནས་མ་བསྡད་པར། ང་རང་ཚོ་འདིར་ལས་ཀ་བྱས་ནས་དཀའ་ལས་རྒྱག་དགོས་པའི་རྒྱུ་མཚན་གང་ཡིན་པ་དང༌། གནད་འགག་གང་ལ་ཐུག་པ། ཁེ་ཕན་གང་ཞིག་ཡོད་པ། དེ་ཡང་ཚེ་འདིར་ཁེ་ཕན་གང་ཡོད་པ་དང་། ཕྱི་མར་ཁེ་ཕན་གང་ཞིག་ཡོད་པ། བོད་རྒྱ་ཆེ་མི་མང་གིས་རེ་བ་གང་འདྲ་བྱེད་ཀྱི་ཡོད་པ། འཛམ་བུ་གླིང་གིས་གང་འདྲ་བྱས་ཏེ་ལྟ་གི་ཡོད་པ་བཅས་ཡང་ནས་ཡང་དུ་སློབ་གསོ་གཏོང་དགོས། དེ་ཡང་ཚོགས་འདུ་འཚོགས་པ་ལྟ་བུ་མ་ཡིན་པར་ཞར་དང་ཞོར་ལ་ལས་བྱེད་གསར་པ་ཡོང་མཁན་ཚོར་ངོ་སྤྲོད་དང༌། རྒྱུས་སྟོན། སློབ་གསོ་བྱ་རྒྱུ་ཤིན་ཏུ་གལ་ཆེན་པོ་མཐོང་གི་འདུག

བར་སྐབས་ནས་ང་རང་ཚོའི་སློབ་གྲྭ་ཁག་གི་མིའི་སྤུས་ཀ་སྡུག་ཏུ་འགྲོ་གི་ཡོད་པའི་གནས་ཚུལ་ཞིག་གོ་ཐོས་ཡོང་གི་འདུག མ་གཞི་དེ་སྐོར་ཤེས་རིག་གི་འབྲེལ་ཡོད་ཚོགས་འདུ་དེ་འདྲའི་ཐོག་བརྗོད་རྒྱུ་བྱུང༌། ང་ཚོའི་སློབ་གྲྭ་ཁག་གི་ནང་ཕྲུ་གུ་ཆུང་ཆུང་སྐབས་ནས་བསམ་བློའི་འཁྱེར་སོ་དང༌། ལྷག་བསམ་གྱི་ལམ་ཕྱོགས་ཡག་པོ་ཞིག་ཡོང་བའི་དོན་དུ་ང་ཚོས་རྒྱ་མི་ནང་བཞིན་གྱི་མི་བདེན་རྫུན་སྒྲིག་གི་སློབ་གསོ་མ་ཡིན་པར། བདེན་པའི་གནས་ཚུལ་གང་ཡོད་པ་དེ་ཚོ་འགྲེལ་བཤད་བརྒྱབ་ནས་ལྷག་བསམ་བསྐྱེད་ཐབས་བྱེད་དགོས། ཧམ་པ་དང་རྫུན། མ་ཡིན་ཡིན་ཚུལ་གྱི་ཐོག་ནས་སློབ་གསོ་གཏོང་དགོས་དོན་མེད། དངོས་ཡོད་གནས་ཚུལ་འགྲེལ་བཤད་བརྒྱབ་ན་སློབ་གསོ་དེ་གས་ཐོབ་རྒྱུ་ཡིན་པས་དེ་དག་སློབ་གྲྭ་ཁག་གི་ནང་དམིགས་བསལ་གྱིས་དོ་སྣང་བྱེད་དགོས།

སློབ་གྲྭ་ཐོན་ནས་ལས་བྱེད་པའི་ནང་ཡོང་མཁན་ཚོ་ཐོག་མར་གསར་པ་ཡིན་ཞིང༌། དེའི་སྐབས་ལྷག་བསམ་གྱི་གཞི་རྩའི་རྨང་གཞི་ལོ་ཏོག་ལྟ་བུ་ཆུང་ཆུང་ཞིག་ཡོད་པ་དེ་ལ་དྲོད་དང༌། རླན་གཤེར། མཁའ་རླུང་བཅས་ཇི་ལྟར་དགོས་པ་སྤྲད་ནས་གསོ་སྐྱོང་བྱེད་པ་ལྟར། ལས་བྱེད་གཞོན་སྐྱེས་ཡོང་མཁན་ཚོའི་ཐོག ལས་བྱེད་རྒན་པ་ཚོས་གསོ་སྐྱོང་བྱེད་དགོས། ཉིན་རེ་ཉིན་རེའི་ལས་ཀ་འཐུས་ཤོར་མེད་ཙམ་ཞིག་བྱུང་ན་དེ་ལ་ཆོག་ཤེས་བྱས་ནས་མ་བསྡད་པར་མུ་མཐུད་ནས་ལྷག་བསམ་སྙིང་སྟོབས་ཆེ་རུ་འགྲོ་ཐབས་དང༌། ཧུར་བརྩོན་ཆེ་རུ་འགྲོ་ཐབས་ཀྱི་སློབ་གསོ་གཏོང་རྒྱུ་དང༌། གསལ་བཤད་བྱ་རྒྱུ་འདི་གལ་ཆེན་པོ་མིན་ནམ་བསམ་གྱི་འདུག

ཆ༽ ལས་བྱེད་པར་ལྟ་རྟོག་དང་། བྱ་སྤྱོད་ལ་བརྡ་འདེད།

ཡང་རིགས་གཅིག་གིས་གནས་ཚུལ་ཤེས་བཞིན་དུ་དེ་ཙམ་གྱི་དོ་སྣང་མི་བྱེད་པ་དེ་འདྲ་ཡོང་སྲིད། དེ་ཚོའི་གྲས་ལ་སྤྱིར་བཏང་ལས་རྒྱུ་འབྲས་ཀྱི་ཐོག་ནས་ལས་བཟང་པོ་ལ་འབྲས་བུ་བདེ་སྐྱིད་ཡོང་བ་དང༌། ལས་ངན་པ་ལ་འབྲས་བུ་སྡུག་བསྔལ་ཡོང་བ་ཆོས་ཉིད་ཡིན། ལས་རྒྱུ་འབྲས་ཞེས་པ་འདི་ནུས་ཤུགས་ཆེན་པོ་ཡིན། དེར་བརྟེན་ང་རང་ཚོའི་ལས་བྱེད་པའི་ནང་ནས་ཡིན་ནའང་འདྲ། འབྲེལ་ཡོད་ཀྱི་ལས་ཁུངས་ཚོ་ཡིན་ནའང་འདྲ། ལས་བྱེད་པར་ལྟ་རྟོག་བྱེད་མཁན་གྱི་ལས་བྱེད་ཚོ་ཡིན་ནའང་འདྲ། ལས་ཁུངས་སོ་སོའི་ནང་གི་འགོ་བཀའ་བློན་ནས་བཟུང་དྲུང་ཆེ་ཆུང་ཚང་མས་དངོས་ཡོད་གནས་ཚུལ་ལ་ཤེས་བཞིན་དུ་ལྷག་བསམ་གྱིས་མ་འདང་བ་ལྟ་བུ་དང༌། ལས་ཀའི་ཐོག་ཧུར་བརྩོན་མེད་པའི་བཟོ་ལྟ་མཐོང་བཞིན་དུ་བཟང་པོ་བྱས་ནའང་ཡག་པོ་འདུག ངན་པ་བྱས་ནའང་ཡག་པོ་འདུག་ཅེས་འདྲ་ཆགས་པོ་དང༌། གད་མོ་བགད་ནས་མཛེས་ཆོས་ཁོ་ནའི་ཐོག་ཕྱིན་ན་ཡག་པོ་གཏན་ནས་མེད།

ལྷག་བསམ་ཅན་ཧུར་ཐག་བྱེད་མཁན་ཚོའི་བསམ་བློའི་ནང་ཧུར་ཐག་བྱས་ནའང་དེ་ག་རེད། ཉི་མ་གང་འཁྱོལ་བྱས་ནས་བསྡད་ནའང་དེ་ག་རེད་སྙམ་ནས་མཐོང་ཚུལ་གྱི་སྐད་ཆ་ཤོད་མཁན་ཡོང་གི་འདུག དེ་ཚོའི་གྲས་འགོ་བཀའ་བློན་ཚོས་རང་ཉིད་བཀའ་བློན་ལོ་ཁ་ཤས་བྱེད་ཡུན་དེའི་རིང་མི་ལ་སྡུག་པ་བརྗོད་མ་དགོས་པ་དང༌། མི་ལ་དགྲ་བསགས་མ་དགོས་ཙམ་གྱི་ངང་དུས་ཚོད་འཁྱོལ་ན་དེ་གས་འགྲིགས་བསམ་པའི་བསམ་བློ་བཏང་ན་ནོར་བ་རེད། བཀའ་བློན་འཁྱུར་རྒྱུ་ཡོད་ཀྱང༌། བོད་གཞུང་གི་སྒྲིག་འཛུགས་འདི་འཁྱུར་རྒྱུ་མེད། བོད་གཞུང་གི་སྒྲིག་འཛུགས་འདི་མུ་མཐུད་སྡོད་དགོས་པ་ཡིན།

ངོས་རང་ལ་ཆ་བཞག་ནའང་གཞིས་བྱེས་མཉམ་འཛོམས་ཀྱི་དུས་ཚོད་བྱུང་ན་ཉི་མ་དེ་ཉིན་ནས་བོད་གཞུང་དགའ་ལྡན་ཕོ་བྲང་ངམ། ང་ཚོའི་གཞུང་འདིའི་འགོ་ཁྲིད་མི་བྱེད་པ་དང༌། ལས་འགན་མི་འཁུར་རྒྱུར་ངོས་ནས་སེམས་ཐག་གཙང་མ་བཅད་ཟིན་པ་ཡིན། དེ་ལྟར་གཞིས་བྱེས་མཉམ་འཛོམས་ཀྱི་དུས་ཚོད་མ་བྱུང་བར་དུ་གནས་སྐབས་སོ་སོའི་ལས་ཀྱིས་བསྐོས་པ་ལྟར་ངོས་ནས་འགར་ཁུར་མི་བྱ་ཐབས་མེད་ཡིན་སྟབས་ངོས་རང་ལམ་སང་དགོངས་པ་ཞུ་ཆོག་ཆོག་མི་འདུག ཁྱེད་ཚོ་ཕྲན་བུ་མ་འགྲིགས་པ་བྱུང་ན་ལམ་སང་དགོངས་པ་ཞུས་ནས་སྐྱིད་པོ་ཡིན་བསམ་པ་དེ་འདྲའི་ཐོག་ནས་གང་བཟོ་བཟོ་དང༌། ལེ་གང་འགྲིགས་འགྲིགས་ཤིག་གི་ལམ་ལ་ཕྱིན་ན་མི་འགྲིགས།

ཕྱོགས་གཅིག་ནས་སློབ་གསོ་དང༌། གཞེན་སྐུལ་གསལ་ཤོད་ཀྱི་ངོ་སྤྲོད་བྱེད་དགོས་པ་དང༌། ཕྱོགས་གཉིས་ནས་སྒྲིག་གཞི་དང་རྩ་འཛིན་བྱེད་སའི་གནས་ཚུལ་གཞི་ལ་བཞག་པའི་ཐོག་ནས་སྟངས་འཛིན་བྱེད་དགོས། དེ་ནི་སྒེར་གྱི་དགའ་མིན་དགའ་མདོག་གི་གནས་ཚུལ་རྩ་བ་ནས་མིན་པར་བོད་སྤྱི་པའི་དོན་དག་ཡིན། སྒེར་གྱི་ཐོག་ནས་གྲོགས་པོ་བྱས། སྤྱི་པའི་ལས་ཀའི་ཐོག་མ་འགྲིགས་པ་ཡོད་ན་དེའི་ཐད་གསལ་པོ་བྱས་ཏེ་ཉེས་པ་འགེལ་དགོས་ཀྱི་ཨེ་ཡོད། ཆད་གཅོད་བྱེད་དགོས་ཀྱི་ཨེ་ཡོད་དེ་ལྟར་བྱེད་དགོས་པ་ཡིན།

དཔེར་ན་ང་རང་ཚོའི་དགོན་སྡེ་ཁག་གི་ནང་དུ་སྒྲིག་དང༌། ཀུན་སྤྱོད་ཅེས་པ་འདུལ་བ་ནས་བཤད་པ་བཞིན་དགེ་འདུན་གྱི་ནང་ཁྲིམས་དང་མཐུན་པ་ཞིག་ཡོང་དང་མི་ཡོང་ལས་སྣེ་ཚོས་བརྟག་དཔྱད་བྱས། ཁྲིམས་མཐུན་མི་བྱུང་མཁན་ཞིག་འདུག་ན་དེ་ངའི་གྲོགས་པོ་ཡིན། ངའི་ངོ་ཤེས་ཡིན་ཞེས་བརྗོད་ས་མེད། འདུལ་བའི་གཞུང་དང་མཐུན་པ་དང༌། དགེ་འདུན་གྱི་ནང་ཁྲིམས་དང་མཐུན་པའི་སྒོ་ནས་ཐག་གཅོད་གང་བྱེད་དགོས་ཀྱང་བྱེད་དགོས་པ་ལས། ཟོམ་འཇོག་བྱས་ཏེ་བསྡད་ན། དགོན་པ་གྲྭ་ཚང་ཚོའི་སྒྲིག་ཁྲིམས་སླ་རུ་སླ་རུ་དང༌། སྡུག་ཏུ་སྡུག་ཏུ་འགྲོ་རྒྱུ་ཡིན། དེ་བཞིན་དུ་ལས་བྱེད་པའི་ནང་ལའང་སྟངས་འཛིན་ཡག་པོ་མ་བྱས་ན་སླ་རུ་སླ་རུ་དང༌། སྡུག་ཏུ་སྡུག་ཏུ་འགྲོ་རྒྱུའི་ཉེན་ཁ་ཡོད།

ཇ༽ ༸རྒྱལ་བའི་སྐུ་ཚེ་དང་། ཚོགས་གསོག་གི་ཞབས་ཞུ།

ཁྱེད་རང་ཚོ་གཞན་དག་གསུང་བཤད་གནང་མཁན་ཚོས་ད་ལྟ་བར་དུ་བྱས་པའི་ཡག་ས་ནས་གསུངས་པ་རེད། ངས་སྡུག་ས་ནས་མ་བཤད་ན་ཆ་ལག་ཚང་གི་མི་འདུག གལ་ཆེ་ཤོས་ང་རང་ཚོས་མ་འོངས་པར་གཟབ་གཟབ་མ་བྱས་ན་ངོས་རང་ལོ་རྒས་འགྲོ་བ་དང༌། ༸རྒྱལ་བ་རིན་པོ་ཆེའི་ནུས་པ་རྫོགས་འགྲོ་བ་མ་གཏོགས་ནུས་པ་ཆེ་རུ་འགྲོ་གི་མེད་པ་ནི་བརྒྱ་ཆ་བརྒྱ་གཏན་འཁེལ་བ་ཡིན། དེ་ནི་འདོད་ཀྱང་རུང་མ་འདོད་ཀྱང་རུང༌། ད་ཆ་ལོ་དྲུག་ཅུ་རེ་གཅིག་རེ་གཉིས་ནང་སླེབས་ཡོད། ད་ནས་ལོ་བརྒྱད་ཕྱིན་ན་བདུན་ཅུ་ཟིན་རྒྱུ་དང༌། ལོ་བཅོ་བརྒྱད་ཕྱིན་ན་བརྒྱད་ཅུ་ཟིན་རྒྱུ་ཡིན། ལ་ཁའི་ཉི་མ་ཆགས་ཏེ་ཤི་སྒུག་བརྒྱབ་ནས་སྡོད་རྒྱུ་མ་གཏོགས་མེད་པ་ཞིག་ཐག་ཆོད་པ་ཡིན།

ད་ཕན་ལོ་སུམ་ཅུ་སོ་བདུན་སོང་བ་ཇི་བཞིན། མ་འོངས་པར་ལོ་སུམ་ཅུ་སོ་བདུན་སོང་བའི་སྐབས་ལ་ངོས་རང་ཕན་ཐོགས་མེད་པའི་མི་ཞིག་ཆགས་རྒྱུ་དང༌། བྱམས་སྙིང་རྗེ་བྱང་ཆུབ་སེམས་ཀྱིས་མཚོན་པའི་དེ་ཚོའི་ཐོག་ཕྲན་བུ་བསམ་བློ་གཏོང་ཐུབ་པའི་ཀླད་པ་ཞིག་བསྡད་རོགས་བྱས་ན་ཨང་ཀི་དང་པོ་ཡིན། དེ་ལས་ལྷག་པའི་བོད་སྤྱི་པའི་དོན་དག་ལ་ཤུགས་རྒྱག་ཐུབ་པ་ཞིག་ཡོང་ཐབས་མེད་པ་བརྒྱ་ཆ་བརྒྱ་ཐག་ཆོད་པ་ཡིན། དེར་བརྟེན་ང་རང་ཚོ་འདིར་ལས་ཀ་བྱེད་མཁན་རང་དོན་རང་གཅེས་བྱས་ནས་སྤྱི་པའི་དོན་དག་ཡིན་བསམ་པ་ཞིག་དང༌། སོ་སོ་ཚེ་འདི་ཕྱིའི་བསོད་ནམས་གསོག་རྒྱུའི་གོ་སྐབས་འདི་ལས་ལྷག་པ་མེད་བསམ་པའི་ཐོག་ནས་ཚང་མས་ཧུར་བརྩོན་བྱས་ཏེ་ཤུགས་རྒྱག་རྒྱུ་ཧ་ཅང་གལ་ཆེན་པོ་ཡིན། ཉི་མ་གང་འཁྱོལ་དང༌། ལེ་གང་འགྲིགས་དེ་འདྲའི་ཐོག་ཕྱིན་ན་ཡག་པོ་རྩ་བ་ནས་མེད། འདི་དག་ཞུ་འདོད་བྱུང༌།

ཉ༽ བྱས་ཅན་ལ་རྗེས་དྲན་དང་། རྗེས་འཛིན་གྱི་སྐྱབས་སྨོན།

དེ་རིང་འདིར་གཙོ་བོ་རྒས་ཡོལ་ཚོའི་ཆེད་དུ་ཡིན་དུས་སླར་ཡང་ཁྱེད་རང་ཚོས་ད་ལྟ་བར་དུ་ཧུར་ཐག་བྱས་པར་ཐུགས་རྗེ་ཆེ་བརྗོད་ཀྱི་ཡིན། ལྷག་དོན་འདས་གྲོངས་སུ་ཕྱིན་ཟིན་པ་དེ་དག་ཐད་ངོས་རང་སྒེར་གྱི་ངོས་ནས་ཆ་བཞག་ན། དཔོན་པོ་བཀའ་དྲིན་ཆེན་པོ་ཡིན། གསོལ་དཔོན་མཁན་པོ་བློ་བཟང་སྦྱིན་པ། དཔོན་པོར་ཆ་བཞག་ན་ངོས་རང་ཆུང་ཆུང་སྐབས་ཐོན་མར་ནག་ཆུའི་ས་ཁོངས་དགའ་བཞི་ན་མོ་ཆེར་དཔོན་པོ་དང་པོ་ཐུག་འཕྲད་བྱུང༌། དེ་ཉིན་ནས་བཟུང་ངོས་དང་མཉམ་དུ་བསྡད་དེ་ཐ་མ་རྒྱ་གར་དུ་སླེབས་ནས་འདས་གྲོངས་སོང་བ་རེད། ཁོང་ལྟ་བུའི་འདས་ཟིན་པ་དེ་ཚོ་ཧ་ཅང་བཀའ་དྲིན་ཆེན་པོ་ཡིན།

དངོས་གནས་བྱས་ན་དཔོན་པོ་སྒྲུང་ཤོད་མཁས་པོ་མེད་ལ། ཆོས་ཀྱི་གནས་ཚུལ་ནི་མཁྱེན་གྱི་མེད། སྤྱིར་བཏང་གི་ཤེས་ཡོན་ནི་མེད། འོན་ཀྱང་ངོས་རང་དཔོན་པོར་ཧ་ཅང་བརྩེ་པོ་ཡོད། དེར་བསམ་བློ་གཏོང་དུས་ངོས་ཆུང་ཆུང་སྐབས་ཐང་ཁུག་ནང་སྤགས་གཡོས་ཏེ་སྟེར་མཁན་དཔོན་པོ་རེད། མི་ཞེས་པ་འདིས་རང་ཉིད་གང་མིན་ཚད་ཅིག་ཡིན་བསམ་གྱི་ཡོད་ཀྱང༌། དོན་དངོས་ཐོག་སྤྱིར་བཏང་སྲོག་ཆགས་རིགས་གཅིག་པ་ཡིན་དུས་སྲོག་ཆགས་གང་དང་གང་ཡིན་ནའང་ཆུང་དུས་རང་ལ་ལྟོ་ཆས་སྟེར་ཏེ་གསོ་སྐྱོང་བྱེད་མཁན་དེ་རྩ་བ་ཆེ་ཤོས་ཆགས་ཡོད། ངོས་རང་ཆུང་ཆུང་སྐབས་འཆར་ཅན་སྤགས་ཚ་པོ་སྟེར་མཁན་དེ་དཔོན་པོ་ཡིན། དཔོན་པོ་གྲོངས་པའི་སྐབས་ངོས་རང་མིག་ཆུ་ཕྲན་བུ་ཤོར་བ་དང༌། སེམས་པ་སྐྱོ་པོ་བྱུང༌། དེ་རིང་འདིར་ཡོད་པའི་དཔོན་པོའི་ཞབས་སྡོད་པ་ཡང་སྤོ་བོ་ཆགས་འདུག སྙིང་རྗེ། དེ་རིང་ང་རང་ཚོ་ཐུག་པ་རེད།

གང་ལྟར་དཔོན་པོས་མཚོན་པའི་བོད་གཞུང་གི་ཞབས་ཞུ་བྱེད་མཁན་འགོ་བཀའ་བློན་གྲས་ཡིན་ནའང་རུང༌། གསོལ་གཟིམ་མཆོད་གསུམ་གྱིས་མཚོན་པའི་མི་དེ་དག་ཆོས་དང་ཟང་ཟིང་གི་འབྲེལ་ཐོགས་ཤ་སྟག་ཡིན། ངོས་ཀྱི་རྒྱུད་ལ་བྱང་ཆུབ་ཀྱི་སེམས་དང༌། སྟོང་ཉིད་ཀྱི་ལྟ་བ་མེད་ན་ཡང༌། བྱང་ཆུབ་ཀྱི་སེམས་ལ་མོས་པ་རྩེ་གཅིག་པའི་ཐོག་ནས་གང་ཐུབ་ཀྱིས་ཉམས་ལེན་བྱེད་ཀྱི་ཡོད། དེར་བརྟེན་ངོས་ཆུང་ཆུང་སྐབས་ནས་ཆོས་དང་ཟང་ཟིང་གི་འབྲེལ་བ་ཐོགས་པ་དེ་དག་ལ་ངོས་ནས་སྨོན་ལམ་བརྒྱབ་ན་ཕྲན་བུ་ཕྲན་བུ་ཕན་གྱི་རེད་བསམ་པ་དྲན་གྱི་འདུག་ལ། རྟག་པར་སྨོན་ལམ་རྒྱག་གི་ཡོད།

ཏ༽ འཕགས་པའི་གདུལ་བྱ་དང་། གདེང་ལྡན་གྱི་འཆི་ལུགས།

དེ་བཞིན་བོད་ཆོས་ལྡན་ཞིང་གི་དགའ་ལྡན་ཕོ་བྲང་པའི་ལས་བྱེད་པའི་ནང་གི་མི་སྐྱ་སྤྱིར་བཏང་གཞུང་ཞབས་ཀྱི་མིང་ཙམ་ལས། བླ་མ་དགེ་བཤེས་ཀྱི་མིང་གང་ཡང་མེད་ཀྱང་འཆི་ཁར་འཆི་སྟངས་མི་འདྲ་ཙམ་བྱས་ནས་འཆི་མཁན་དེ་འདྲ་ཡོང་གི་འདུག དཔེར་ན། གཡུ་ཐོག་ཞབས་པད་གཤེགས་ཁར་གཞན་དང་མི་འདྲ་བར་ཧ་ཅང་གདེང་དང་ལྡན་པ་བྱས་ཏེ་གཤེགས་འདུག བར་ལམ་ཆ་བཞག་ན་ཕྲེང་རིང་སྤོ་བོ་ལགས་ཀྱང་མི་འདྲ་ཙམ་བྱས་ནས་གཤེགས་འདུག

དེ་བཞིན་སྔོན་མ་ཤན་ཁ་བ་ལ་ཆ་བཞག་ན་ཆོས་ཕྱོགས་ཀྱི་ཤེས་ཡོན་སྤྱིར་བཏང་གི་བླ་མ་དང༌། དགེ་བཤེས་ཤིག་ལས་ལྷག་པ་མེད་ནའང་ཞན་པ་ཡོད་པ་མ་རེད། དེ་དག་ནི་དངོས་གནས་ཆོས་ལྡན་རྒྱལ་ཁབ་ཆོས་སྲིད་གཉིས་ལྡན་གྱི་གཞུང་ལ་ཞབས་འདེགས་ཞུས་པའི་ཁྱད་ཆོས་ཡིན། དེ་ཚོའི་རིགས་ནི་དོ་བདག་སོ་སོའི་ངོས་ལ་ཆ་བཞག་ན་གསོན་པའི་རིང་ལ་སྡེ་པ་གཞུང་གི་ཞབས་འདེགས་ཞུས། འཆི་ཁར་གདེང་དང་ལྡན་པའི་ངང་ཤི་སྟེ། ཚེ་རབས་ནས་ཚེ་རབས་སུ་འཕགས་པ་སྤྱན་རས་གཟིགས་དང་ལས་འབྲེལ་ཡོད་པ་དང༌། འཕགས་པ་སྤྱན་རས་གཟིགས་ཀྱིས་རྗེས་སུ་བཟུང་བའི་རྟགས་དང་མཚན་མའི་གདེང་ངེས་ཅན་ཡོད་པའི་ཐོག་ནས་འགྲོ་མཁན་ཁ་ཤས་བྱུང་ཡོད།

གང་ལྟར་འདས་གྲོངས་ཕྱིན་པ་དེ་དག་གི་དོན་ལ་ངོས་ནས་རྟག་པར་སྨོན་ལམ་རྒྱག་གི་ཡོད་ལ། དེ་རིང་ཡང་རྗེས་དྲན་བྱེད་ཀྱི་ཡིན། ཁྱེད་རང་ཚོ་རྗེས་ཤུལ་གྲོགས་བཟའ་ཚང་གི་འབྲེལ་བ་ཡོད་མཁན་ཡིན་ནའང་རུང༌། སྤུན་མཆེད་ཀྱི་འབྲེལ་བ་ཡོད་མཁན་ཡིན་ནའང༌། ཚང་མས་འདས་པོ་ཚོའི་ཆེད་དུ་སྨོན་ལམ་བརྒྱབ་ན་ཡག་པོ་ཡོང་གི་རེད། དེ་རིང་ངོས་ལ་ཚོར་བ་གསར་པ་ཞིག་གི་སྐྱིད་པོ་བྱུང་བས་ཚང་མར་ཐུགས་རྗེ་ཆེ་ཞུ་གི་ཡིན། ཚང་མ་བློ་བདེ་པོ་བྱས་ཏེ་ཧུར་ཐག་གནང་ཤོག་ཨང༌། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡ ཚེས་ ༢༣ ཉིན། དྷ་ཤོད་བོད་ཁྱིམ་ཚོགས་ཁང་དུ་མང་མོས་འོས་བསྡུའི་ཟབ་སྦྱོང་ཚོགས་འདུར་ཞུགས་མཁན་དབུས་དང་ཕྱོགས་མཐའི་འགན་ཡོད་མི་གྲངས་ཉིས་བརྒྱ་དྲུག་ཅུ་བརྒལ་བར་སྩལ་བའི་བཀའ་སློབ།

ཀ༽ ཚོགས་འདུའི་དགོས་དམིགས་དང་། བཀའ་སྤྱིའི་འགན་འཁུར།

དེ་རིང་འདིར་ལས་དང་སྨོན་ལམ་གྱི་འབྲེལ་བའི་ཐོག་ནས་བོད་ཁ་བ་གངས་ཅན་གྱི་བསྟན་སྲིད་སྐྱེ་འགྲོའི་བདེ་སྐྱིད་དང་བཅས་པར་དངོས་དང་བརྒྱུད་པའི་འགན་ཁུར་འཁྲི་བའི་མི་སྣ་མང་པོ་ཞིག་འཛོམས་པ་འདིའི་ཐོག་ཞུ་རྒྱུར། ཕྱིན་ཆད་ང་ཚོས་རྒྱ་ནག་དང་མཉམ་དུ་སྐད་ཆ་བཤད་ཕྱོགས་སྐོར་ལ་བར་ལམ་གང་དགའ་ཅི་ལེགས་ཀྱི་གོ་བསྡུར་རིམ་པ་མང་པོ་ཞིག་བྱུང་ཡོད། དེའི་ཐོག་ད་རེས་ཁྱེད་རང་ཚོས་གོ་བསྡུར་བྱས་ཡོད་པ་རེད། ཚོགས་འདུ་ཉི་མ་ཁ་ཤས་ཚོགས་པ་དེའི་རིང་གི་ཞིབ་ཕྲའི་གནས་ཚུལ་གསར་མཇལ་སར་བཀའ་ཤག་དང༌། ཚོགས་གཙོ་བཅས་དང་བཀའ་མོལ་རོབ་ཙམ་བྱུང༌། ཚོགས་འདུ་ཧ་ཅང་ཡག་པོ་བྱུང་འདུག་པར་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།

ད་རེས་འདིར་ཕྱོགས་མཐའ་ཁག་ནས་མི་མང་པོ་སླེབས་ཡོད་ལ། འགྲོ་སོང་འདི་འདྲ་ཞིག་བཏང་བ་དང༌། ཁྱེད་རང་དོ་བདག་སོ་སོའི་ངོས་ནས་ཀྱང་ངལ་བར་མ་འཛེམས་པར་ཆེད་མངགས་ཡོང་བའི་དོན་གོ་ཆོད་པ་ཞིག་བྱ་རྒྱུ་ཧ་ཅང་གལ་ཆེན་པོ་ཡིན། དྷ་རམ་ས་ལར་ཚོགས་འདུ་ཉིན་མ་ཁ་ཤས་འཚོགས་པ་ཡིན། དོན་དག་གང་ཞིག་ཡིན་མིན་གསལ་པོ་ཤེས་མ་བྱུང་ཟེར་བ་ལྟ་བུ་དང༌། སོ་སོའི་བསམ་བློའི་ནང་སེམས་ཁུར་རམ། འགན་ཁུར་གྱི་ཚོར་སྣང་གང་ཡང་མེད་པར་ལྟད་མོ་ལྟ་བར་ཡོང་བ་ལྟ་བུ་བྱས་ན་དགོས་པ་གང་ཡང་མེད། ད་རེས་གལ་ཆེ་དོན་ཆེ་བྱས་ཏེ་འཚོགས་པ་འདིའི་ཐོག་གནས་ཚུལ་མང་པོ་ཞུ་རྒྱུ་མེད་ཀྱང༌། དོན་ཚན་ཁ་ཤས་ཤིག་ཞུས་ན་སྙམ་བྱུང༌། ད་ལྟ་བཀའ་ཤག་གི་ལས་བསྡོམས་ནང་གནས་ཚུལ་ཞིབ་ཚགས་པོ་དང༌། གསལ་བཤད་ལམ་སྟོན་ཡང་ཡག་པོ་བྱས་འདུག

ངོས་ནས་རྣམ་ཀུན་བཀའ་ཤག་གིས་འགན་ཁུར་ཆེ་ཙམ་བླངས་ན་ཡག་པོ་རེད་ཅེས་བརྗོད་ཡོད་ལ། གྲོས་ཚོགས་ཀྱི་ཐོག་ནས་ཀྱང་དེ་དེ་བཞིན་འགན་བླངས་ན་ཡག་པོ་འདུག ཕལ་ཆེར་༸རྒྱལ་བ་རིན་པོ་ཆེ་མེད་པ་ནང་བཞིན་བྱ་རྒྱུ་འདི་ལ་གནད་འགག་འདུག་ཅེས་ངོས་ནས་རྟག་པར་ཞུ་གི་ཡོད། དེ་ནི་ང་སེམས་ཤུགས་ཆག་པ་དང༌། ཡང་ན་སྤྱི་དོན་ལས་ཀར་ཡལ་ཡོལ་བྱས་པ་རྩ་བ་ནས་མིན། དངོས་ཡོད་གནས་ཚུལ་ལ་ལོ་ན་རྒས་འགྲོ་གི་ཡོད། རྒས་ནས་གཞོན་དུ་འགྲོ་རྒྱུ་མེད། དེར་བརྟེན་བཀའ་ཤག་དང༌། སྤྱི་འཐུས་ཚོས་འགན་ཁུར་ཤུགས་ཆེ་ཙམ་བླངས་ནས་ཉམས་མྱོང་བསགས་ཏེ་འགྲོ་སྟངས་ཡག་པོ་ཞིག་ཆགས་ན། ང་ཚོའི་ལས་ཀ་འདི་ཧ་ཅང་བརྟན་པོ་ཆགས་ཀྱི་རེད། དེ་མིན་ང་མི་གཅིག་ལ་བསྙེས་ཏེ་སྡོད་པ་ལྟ་བུ་འདི་འདྲ་བྱས་ན་ཉེན་ཁ་ཡོད།

བོད་སྤྱི་པའི་དོན་ལ་འཐབ་རྩོད་བྱ་རྒྱུ་འདི་བོད་མི་སྤྱིའི་ལས་འགན་ཡིན། དེ་ཡང་མང་གཙོའི་མཚན་ཉིད་ཡོངས་སུ་ཚང་བའི་ཐོག་ནས་ང་ཚོས་འགན་འཁྱེར་ཏེ་འཐབ་རྩོད་བྱེད་དགོས། ང་ཚོར་བཙན་དབང་ཤོད་མཁན་དེ་དབང་ཆ་གཅིག་སྡུད་ཀྱི་ལམ་ལུགས་ཐོག་འགྲོ་གི་ཡོད། བཙན་དབང་ཤོད་མཁན་ལ་ངོ་རྒོལ་བྱེད་མཁན་ང་རང་ཚོ་མང་གཙོ་མཚན་ཉིད་ཚང་བའི་ཐོག་འགྲོ་གི་ཡོད་པ་ལྟར། མུ་མཐུད་ཤར་བསྐྱོད་བྱེད་ཐུབ་ན། ལམ་ལུགས་འདི་ང་ཚོར་འཚམས་ཤོས་ཡིན་ལ། ནུས་པའང་ཐོན་ཐུབ་པ་ཡིན། དེར་བརྟེན་མི་མང་གིས་རེ་བ་བརྒྱབ་སྟེ་འོས་འདེམས་བྱས་པའི་སྤྱི་འཐུས་ཚོ་དང༌། སྤྱི་འཐུས་ཀྱིས་གཏན་འཁེལ་བྱས་པའི་བཀའ་བློན་ཚོ། དེ་འོག་གི་ལས་ཀ་བྱེད་མཁན་ཁྱེད་རང་ཚོས་འགན་གཙང་མའམ། མང་ཙམ་འཁྱེར་དགོས།

ཡང་གྲོས་ཚོགས་དང༌། བཀའ་ཤག་གི་ལས་ཀ་བྱེད་མཁན་ཚོར་ཤེས་བྱ་ཡོན་ཏན་ཡོད་མིན་ལ་མ་ལྟོས་པར་སྐབས་འཕྲལ་ནུས་པ་ཐོན་མིན་གྱི་སྐབས་སུ། ང་ལ་འཇོན་པོ་རྒོད་པོ་གང་ཡང་གཏོང་རྒྱུ་མེད་ཀྱང༌། ༸རྒྱལ་བ་རིན་པོ་ཆེའི་མིང་ཞིག་ཡོད་པའི་ཆ་ནས་ཐབས་ཤེས་བྱ་རྒྱུ་གང་ཡོད་པ་རྣམས་ངོས་ནས་བྱ་རྒྱུ་བབ་འོས་ཡིན། དེ་མིན་ང་རང་ཚོའི་ལས་ཀའི་རིགས་སྒྲིག་འཛུགས་ཀྱི་ཐོག་ནས་འགན་གཙང་མ་ཞིག་འཁྱེར་ཐུབ་པ་བྱུང་ན་ཧ་ཅང་ཡག་པོ་འདུག་ཅེས་བར་སྐབས་ནས་ངས་རེ་བ་འདི་ལྟར་ཞུ་གི་ཡོད། ཁྱེད་རང་ཚོས་ཀྱང་ཧུར་ཐག་གནང་གི་ཡོད་པ་རེད། ད་ལྟ་ལས་བསྡོམས་ཀློག་པའི་ནང༌གནས་ཚུལ་ཞིབ་ཚགས་པོ་དང༌། ཁ་གསལ་ཟོལ་མེད་ཧ་ཅང་ཡག་པོ་འཁོད་འདུག་བསམས་ཏེ་ང་རང་དགའ་པོ་བྱུང༌། ཐུགས་རྗེ་ཆེ་ཞུ་གི་ཡིན།

ཁ༽ གཉིས་སྨན་གྱི་དགོངས་གཞི་དང་། ཐོག་མའི་བྱུང་རིམ།

དེ་རིང་ངོས་ནས་གོ་རིམ་བསྒྲིགས་ཏེ་ཞུ་རྒྱུ་མེད་ཀྱང༌། ཁྱེད་རང་ཚོ་མང་པོ་ཞིག་ཕྱོགས་མཐའ་ཁག་ནས་འཛོམས་པ་རྣམས་ཐུག་འཔྲད་བྱུང་བར་ང་རང་དགའ་པོ་བྱུང་བ་དང༌། ཁྱེད་རང་ཚོ་ཡང་དགའ་པོ་ཡོང་གི་རེད། ངོས་ནས་བོད་རྒྱ་གཉིས་ཀྱི་དཀའ་ངལ་སེལ་ཕྱོགས་ཀྱི་ཐབས་ལམ་དབུ་མའི་ལམ་གྱི་ཐོག་འགྲོ་གི་ཡོད། དེའི་ཐོག་མའི་བྱུང་སྟངས་དང༌། རྩ་བའི་བསམ་བློའི་ཡོང་རྐྱེན་སྐོར་ཞུས་ན་སྙམ་པ་དྲན་བྱུང༌། དངོས་གཞིའི་ཡོང་རྐྱེན་ཆ་ཚང་ཞུས་པ་ཡིན་ན། སྐུ་མདུན་སྐུ་གོང་མས་བོད་ཀྱི་རྒྱལ་སྲིད་ཀྱི་ཐུགས་འགན་དགུང་ལོ་བཅོ་བརྒྱད་ཐོག་བཞེས་ཡོད། ང་རང་ལོ་བཅོ་ལྔ་བཅུ་དྲུག་གི་མཚམས་ལ་བོད་ཀྱི་རྒྱལ་སྲིད་ཆོས་སྲིད་ཀྱི་འགན་ཁུར་ལེན་རྒྱུ་ཐོག་ཏུ་བབས། དུས་ཚོད་དེ་ནི་བོད་ལ་རྒྱ་ནག་གིས་བཙན་འཛུལ་བྱེད་འགོ་ཚུགས་པའི་སྐབས་ཡིན། ངས་བོད་ཀྱི་ཆབ་སྲིད་ཀྱི་འགན་ཁུར་བླངས་པའི་ཉིན་མོ་དེ་ནས་བཟུང་རྩ་བའི་བོད་རྒྱ་གཉིས་ཀྱི་གནད་དོན་འདི་གཉིས་མོས་ཀྱི་ཐབས་ལམ་ཐོག་ནས་དཀའ་ངལ་སེལ་རྒྱུའི་ལམ་གྱི་ཐོག་བསྐྱོད་པ་ཡིན།

འབྲི་ཆུ་ཕན་ཚུན་ས་མཚམས་ཕྱེ་བ་དེར་བརྩིས་ནས་ཕལ་ཆེར་ཕྱི་ལོ་ ༡༩༥༠ ལོའི་ལོ་འགོ་དཔྱིད་སྨད་དམ། དབྱར་སྟོད་ཙམ་ལ་ཐོག་མར་ལྡན་ཁོག་ལ་རྙོག་དྲ་བྱུང་ཡོད། དེ་སྐོར་ཞིབ་ཕྲ་ཞུ་དགོས་པ་མི་འདུག ལོ་དེའི་སྟོན་མཚམས་སུ་ངས་བོད་ཀྱི་ཆབ་སྲིད་ཀྱི་འགན་ཁུར་བླངས་པ་ཡིན། དེ་དུས་མདོ་སྤྱི་ངོ་ལས་རྒྱ་མིའི་ལག་པར་ཚུད་ཚར་ཞིང༌། གང་ལྟར་རྒྱ་མི་དང་མཉམ་དུ་སྐད་ཆ་བཤད་ནས་ཐབས་ཤེས་བྱ་རྒྱུ་ལས་གཞན་གྱི་ཐབས་ཤེས་བསྡད་མེད། སྐད་ཆ་ཤོད་དགོས་ན་ཕར་ཕྱོགས་ལ་བསམ་བློ་གཏོང་ས་ཞིག་དགོས་པ་ཡིན། དེ་ལྟར་མེད་ན་སྐད་ཆ་ཤོད་ཐབས་རྩ་བ་ནས་མེད། ཕལ་ཆེར་ངོས་རང་གྲོ་མོར་མ་ཐོན་གོང་ལ་ལྷ་ས་ནས་བོད་རྒྱ་གྲོས་མོལ་བྱེད་རྒྱུའི་སྐུ་ཚབ་ཏུ་སྣེ་མགྲོན་ཐུབ་བསྟན་ལེགས་སྨོན་དང༌། བསམ་ཕོ་སྲས་བསྟན་འཛིན་དོན་གྲུབ་བཏང་བ་དང༌། གྲོ་མོར་འབྱོར་རྗེས་ཛ་སག་ཁེ་སྨད་བསོད་ནམས་དབང་འདུས་དང༌། མཁན་དྲུང་ལྷའུ་རྟ་ར་ཐུབ་བསྟན་བསྟན་དར་གཉིས་བཏང་བ་ཡིན། ང་ཕོད་སྐབས་དེར་པེ་ཅིང་ལ་སླེབས་ཚར་ཡོད། དེ་འདྲ་བྱས་ཏེ་བོད་རྒྱའི་དབར་ཐོག་མར་གྲོས་མོལ་བྱས་པ་རེད།

ང་རང་ཚོར་རང་དབང་ཡོད་པའི་ཐོག་ནས་འདོད་པ་ཁེངས་པའི་གྲོས་མོལ་ཞིག་བྱེད་ཐུབ་མེད་ཀྱང༌། གནས་ཚུལ་སྡུག་ཤོས་ཤིག་གི་འོག་ནས་སྔོན་ལ་ཁེ་ཕན་གང་ལོན་གྱི་བསམ་བློ་བཏང་ནས་ཐབས་ཤེས་བྱས་ཏེ་གྲོས་མཐུན་ཡིག་ཆ་བཞག་པ་རེད། གྲོས་མཐུན་ལ་མིང་རྟགས་འགོད་སྐབས་ང་གྲོ་མོར་བསྡད་ཡོད། ང་ཚོ་མཐའ་གཅིག་ཏུ་འཐབ་རྩོད་བྱ་རྒྱུའི་ལམ་ལ་ཕྱིན་ན། ང་གྲོ་མོ་ནས་རྒྱ་གར་ལ་ཐོན་ཆོག་བྱས་ཏེ་བསྡད་ཡོད། ང་ཚོ་འདོད་པ་ཁེངས་པའི་གྲོས་མོལ་ཞིག་བྱུང་མེད་ཀྱང༌། མེས་འཚིག་མེར་གཏུགས་ཀྱི་ཐབས་ཤེས་འདི་ལས་ལེགས་པ་ཞིག་མེད་པའི་གནས་ཚུལ་འོག་གྲོ་མོ་ནས་ལྷ་སར་ཕྱིར་ལོག་བྱས་པ་ཡིན།

དེ་ནས་ཕྱི་ལོ་ ༡༩༥༩ ལོར་གནས་ཚུལ་ཐབས་སྐྱོ་པོ་དེ་བྱུང༌། ཐོག་མར་ནོར་བུ་གླིང་ཁ་ནས་བྲོས་ཏེ་སྐབས་དེར་ལྷོ་ཁ་ས་ཁུལ་ལ་རྒྱ་མི་མེད་པའི་ས་ཆ་གཙང་མ་ཡིན་སྟབས། ལྷོ་ཁར་བསྡད་ནས་ལྷ་སར་ཡོད་པའི་རྒྱ་མིའི་དམག་དཔོན་དང་སྐད་ཆ་ཤོད་རྒྱུའི་བསམ་བློ་བཏང་སྟེ་ནོར་བུ་གླིང་ཁ་ནས་ལྷོ་ཁར་བྲོས་པ་ཡིན། ལྷོ་ཁར་སླེབས་སྐབས་ལྷ་སར་དྲག་གནོན་བྱེད་འགོ་ཚུགས་པར་བརྟེན་ང་ཚོའི་སྐད་ཆ་ཤོད་རྒྱུའི་གོ་སྐབས་མེད་པར་གྱུར། དེ་ནས་བྲོས་ཏེ་རྒྱ་གར་ལ་སླེབས་པ་ནས་བཟུང་ང་ཚོ་དང་རྒྱ་ནག་བར་ཐད་ཀར་འབྲེལ་བ་བྱ་རྒྱུའི་གོ་སྐབས་མ་བྱུང༌། རིག་གནས་གསར་བརྗེ་ཟེར་བའི་དུས་སྐབས་སུ་བོད་ཀྱི་ལུང་ཁུག་ས་ཁུལ་གྱི་གནས་ཚུལ་ཕར་བཞག ལྷ་སའི་གནས་ཚུལ་ཡང་གོ་ཐོས་མེད་པར་དུས་ཡུན་གང་འཚམ་ཞིག་ཕྱིན་པ་རེད།

ག༽ གཉིས་མོས་ཀྱི་ཐབས་ལམ་དང་། བསམ་བློའི་གྲ་སྒྲིག

དེ་ནས་ཕྱི་ལོ་ ༡༩༧༣ ལོ་ཡིན་པ་ཡོད། རྒྱ་ནག་ནང་རིག་གནས་གསར་བརྗེའི་ལས་འགུལ་མུ་མཐུད་བྱེད་བཞིན་པ་དང༌། བོད་ནང་ལའང་དེ་བཞིན་རིག་གནས་བརྗེའི་ལས་འགུལ་མུ་མཐུད་བྱེད་བཞིན་པའི་སྒང་ཡིན། དེ་དུས་ཚེ་དབང་འཕྲིན་ལས་སྤྱི་འཐུས་ཀྱི་ཚོགས་གཙོ་གཞོན་པ་ཡིན་དང༌། རྒན་པ་བྱས་ཚར་ཡོད་དྲན་གྱི་མི་འདུག་ཀྱང༌། ཚེ་དབང་འཕྲིན་ལས་དང་སྐད་ཆ་བྱུང་བ་གསལ་པོ་དྲན་གྱི་འདུག ང་ཚོ་སྐད་ཆ་བྱུང་དོན་ལ་སྔ་ཕྱི་མ་གཏོགས་རྒྱ་ནག་དང་ང་ཚོའི་བར་སྐད་ཆ་ཤོད་རྒྱུའི་དུས་ཚོད་ཅིག་ཏན་ཏན་འཆར་རྒྱུ་དང༌། ང་ཚོའི་ངོས་ནས་སྐད་ཆ་བཤད་དེ་དཀའ་ངལ་སེལ་ཐབས་བྱ་རྒྱུ་ལས། དེ་མིན་གྱི་ཐབས་ཤེས་གཞན་དག་མེད། གལ་ཏེ་ཐབས་ཤེས་གཞན་དག་ཡོད་པའི་དབང་དུ་བཏང་ཡང༌། དེ་ང་རང་ཚོར་འཚམས་པོ་ཡོད་མེད་བསམ་བློ་གཏོང་དགོས། སྐད་ཆ་བཤད་ཕྱིན་གཉིས་མོས་ཀྱི་ལམ་ཞིག་འཚོལ་རྒྱུ་ལས། ང་རང་ཚོ་སོ་སོའི་འདོད་པ་གཅིག་པུའི་ཐོག་ནས་སྐད་ཆ་ཤོད་རེས་ཡོང་ཐབས་མེད། དེར་བརྟེན་ང་རང་ཚོས་རྒྱ་ནག་དང་མཉམ་དུ་སྐད་ཆ་ཤོད་རྒྱུའི་ཐད་བསམ་བློ་གཏོང་དགོས་པས་གང་འདྲ་བྱས་ན་ལེགས་པ་འདུག ང་རང་ཚོས་རང་བཙན་གཙང་མ་ཞེས་བརྗོད་པ་འདི་ལོ་རྒྱུས་ཐོག་ནས་ང་ཚོར་ཐོབ་ཐང་ཡོད་པ་ཞིག་དང༌། ད་ལྟ་བོད་རྒྱ་ཆེའི་མི་མང་གི་མང་མོས་ལ་བསྟུན་ནའང་ཁོང་ཚོས་རང་བཙན་གྱི་འདོད་པ་བྱེད་ཀྱི་ཡོད་པ་རེད།

འོན་ཀྱང་རྒྱ་ནག་ཕྱོགས་ནས་རང་བཙན་གྱི་སྐད་ཆ་རྩ་བ་ནས་ཉན་འདོད་བྱེད་ཀྱི་མེད། ཁོང་ཚོས་གང་ཞིག་གཙིགས་ཆེན་པོ་བྱེད་ཀྱི་ཡོད་དམ་ཞེ་ན། ཁོང་ཚོས་བོད་ཁ་བྲལ་ཕྱིན་ན་འགྲིགས་ཐབས་མེད་པ་ཞིག་ལ་བརྩི་གི་ཡོད། བོད་ཁ་བྲལ་ལ་མི་འགྲོ་བ་འདི་རྒྱ་ནག་གི་ཁེ་ཕན་ཡིན། ང་ཚོ་བོད་པའི་ངོས་ནས་ཀྱང་བོད་ཁ་གསུམ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་བྱུང་ན་འདི་ང་ཚོའི་ཁེ་ཕན་ཡིན། དེར་བརྟེན་བོད་ཆོལ་ཁ་གསུམ་གཅིག་ཏུ་བསྒྲིལ་བའི་མིང་དོན་མཚུངས་པའི་རང་སྐྱོང་ཡག་པོ་ཞིག་བྱུང་ན། ང་ཚོར་རང་བཙན་གཙང་མ་མ་བྱུང་ཡང་དེའི་ཐད་བསམ་བློ་གཏོང་རྒྱུ་མེད་དམ་ཞེས་ཕྱི་ལོ་ ༡༩༧༣ ལོར་འགོ་བཙུགས་ཏེ་སྐད་ཆ་བྱུང་བ་སྐབས་དེའི་བཀའ་བློན་ཚོ་དང༌། སྤྱི་འཐུས་ཚོགས་གཙོ་གཉིས་བཅས་ནས་ཤེས་ཀྱི་ཡོད། དེ་དུས་ཧ་ཅང་ཞིབ་ཚགས་པོའི་འཆར་གཞི་གོ་རིམ་མེད་ཀྱང༌། རྩ་དོན་འདི་འདྲ་ཞིག་བྱུང་ན་ཡག་པོ་མེད་དམ་བསམས་ནས་བསམ་བློའི་ནང་གྲ་སྒྲིག་བྱས་ཡོད།

དེའི་རྗེས་ངས་སྐད་ཆ་ཤོད་དུས། ང་ཚོས་འཐབ་རྩོད་བྱེད་པ་འདི་བདེ་སྐྱིད་ཀྱི་དོན་དུ་ཡིན་ཞེས་བཤད་ཡོད། རང་བཙན་གཙང་མ་ཞེས་བཤད་ན་རྒྱ་མིའི་རྣ་བར་འགྲོ་གི་མེད་པ་དང༌། ལམ་སང་རང་སྐྱོང་ཞེས་ཚིག་དམར་འདོན་བྱས་ན་བོད་པའི་རྣ་བར་འགྲོ་གི་མེད་པར་བརྟེན། ང་ཚོར་བདེ་སྐྱིད་དགོས་ཀྱི་ཡོད། ང་ཚོའི་རྩ་དོན་ནི་བདེ་སྐྱིད་ཡིན་ཞེས་བཤད་ཡོད། དོན་དངོས་ཀྱང་དེ་རང་ཡིན། ལྟ་བའི་ཐོག་ནས་བཤད་ན་ང་ཚོས་རང་བཙན་བཤད་པ་འདི་དང༌། རང་སྐྱོང་བཤད་པ་འདི་གཉིས་གང་གི་དོན་དུ་ཡིན་ཞེ་ན། གཉིས་ཀ་བདེ་སྐྱིད་ཀྱི་དོན་དུ་ཡིན་པ་ལས། སྡུག་བསྔལ་གྱི་དོན་དུ་མིན་པའི་འགྲེལ་བཤད་རྒྱག་རྒྱུ་ཡོད་ལ། དངོས་ཡོད་གནས་ཚུལ་ལའང་ཚིག་འདི་བེད་སྤྱོད་བྱས་ན་ཡག་པོ་ཡོད་པ་མཐོང་བྱུང༌། དེ་ལྟར་ང་ཚོའི་བསམ་བློའི་ནང་འཆར་གཞི་གོ་རིམ་བསྒྲིགས་ཡོད།

ང༽ བོད་རྒྱའི་འབྲེལ་ལམ་དང་། ཞི་བའི་དོན་ཚན་ལྔ།

ཕྱི་ལོ་ ༡༩༧༨ ལོའི་ལོ་མཇུག་དང༌། ༡༩༧༩ ལོའི་ལོ་འགོར་རྒྱ་ནག་གཞུང་གི་ཧོང་ཀོང་དུ་ཡོད་པའི་མི་སྣ་དེ་འདྲ་བརྒྱུད་ནས་ཐོག་མར་རྒྱ་ལོ་དོན་གྲུབ་ལ་འབྲེལ་བ་བྱས་ཏེ་ཕན་ཚུན་སྐད་ཆ་བཤད་ནས་འབྲེལ་བ་བྱེད་ཀྱི་ཡིན་ཞེས་བཤད་བྱུང༌། ང་ཚོའི་བསམ་བློའི་ནང་སྔ་ཕྱིར་མ་ལྟོས་པར་རྒྱ་ནག་དང་མཉམ་དུ་སྐད་ཆ་བཤད་རྒྱུ་ཕྱི་ལོ་ ༡༩༧༣ ལོ་ཡས་མས་ནས་ཡོད་པར་བརྟེན། ཕྱི་ལོ་ ༡༩༧༩ ལོར་རྒྱ་ནག་ཕྱོགས་ནས་ང་ཚོར་འབྲེལ་བ་བྱ་རྒྱུའི་རྣམ་འགྱུར་བསྟན་སྐབས། ང་ཚོའི་ངོས་ནས་ཀྱང་འབྲེལ་བ་བྱ་རྒྱུར་འདོད་པ་དང༌། དགའ་པོ་ཡོད་ཅེས་བརྗོད་དེ། ང་ཚོའི་སྐུ་ཚབ་ཚོགས་པ་འགྲོ་རྒྱུ་སོགས་དེ་ལྟར་བྱས་ཏེ་བྱུང་བ་རེད།

དེ་ནས་བཟུང་ཕྱི་ལོ་ ༡༩༨༧ ལོ་བར་ང་ཚོས་རྒྱ་ནག་དང་མཉམ་དུ་ཐད་ཀར་འབྲེལ་བ་བྱེད་སྐབས། རྒྱ་ནག་ཕྱོགས་ནས་གཞུང་འབྲེལ་གྱི་སྐད་ཆ་ཤོད་དུས་ཁོང་ཚོས་བོད་ནང་དཀའ་ངལ་ཡོད་པ་ཁས་ལེན་རྩ་བ་ནས་བྱེད་ཀྱི་མེད། ད་ལྟ་དཀའ་ངལ་གང་ཡོད་ཅེ་ན། ཏཱ་ལའི་བླ་མ་དང༌། བོད་པ་གང་འཚམ་ཞིག་ཕྱི་རོལ་ལ་ཡོད་པ་དེ་ཚོའི་དཀའ་ངལ་སེལ་ཐབས་ལ་ང་ཚོས་བསམ་བློ་གཏོང་གི་ཡོད། དེ་མིན་བོད་ནང་ཡར་རྒྱས་ཡག་པོ་དང༌། སྐྱིད་ཐག་ཆོད། བོད་པ་ཚོ་འདོད་པ་ཁེངས་ཏེ་བསྡད་ཡོད་ཅེས་ཤོད་ཀྱི་འདུག ཡང་རྒྱ་མིའི་ལས་བྱེད་སྒེར་དང་ཐུག་དུས་ཁོང་ཚོས་བོད་ལ་དཀའ་ངལ་ཡོད་པ་དང༌། དཀའ་ངལ་དེ་ཚོ་སེལ་དགོས་ངེས་ཡིན་པ། དཀའ་ངལ་སེལ་ཐབས་ཀྱང་ཕན་ཚུན་སྐད་ཆ་བཤད་ནས་སེལ་ཐབས་བྱེད་དགོས་ཞེས།

དཔེར་ན། ལས་བྱེད་ཡན་མིན་ཕུ་དང༌། གོའི་རུད་སོགས་ཁ་ཤས་ནས་བཤད་ཡོད། དེ་འདྲའི་དུས་སྐབས་སུ་རྒྱ་ནག་ནང་ཁུལ་དུ་མང་གཙོའི་ལས་འགུལ་ཤུགས་ཆེ་རུ་ཕྱིན་པ་དང༌། གཞུང་གི་སྲིད་བྱུས་ཀྱང་ཕྱོགས་ཡོངས་ནས་མཁྲེགས་སུ་ཕྱིན་པར་བརྟེན། ཐ་མ་ཕྱི་ལོ་ ༡༩༨༧ ལོར་ངོས་རང་ཨ་རིར་འགྲོ་སྐབས་བོད་རྒྱ་ཕྱོགས་གཉིས་བར་གྲོས་མོལ་བྱ་རྒྱུའི་ཐད་བོད་པའི་ཕྱོགས་ནས་རེ་འདུན་རྡོག་རྡོག་འདི་འདྲ་ཞིག་དགོས་ཞེས་དོན་ཚན་གསལ་པོ་བཤད་རྒྱུ་གང་ཡོད་བཤད་ན། རྒྱབ་སྐྱོར་བྱེད་མཁན་གྱི་ངོས་ནས་རྒྱབ་སྐྱོར་བྱེད་བདེ་པོ་ཡོང་རྒྱུ། དེ་མིན་བདེ་སྐྱིད་དགོས་ཞེས་བརྗོད་པ་འདི་སྤོམ་ཚིག་ཙམ་ལས། ཁ་གསལ་མེད་པས་གསལ་ཁ་གཏོད་ན་ལེགས་པའི་བསམ་འཆར་བརྗོད་མཁན་བྱུང༌།

ད་ཕན་རྒྱ་ནག་དང་མཉམ་དུ་སྐད་ཆ་བཤད་པར་དོན་ཕན་མ་བྱུང་བས། ད་ཆ་རྒྱལ་སྤྱིའི་ཐོག་སྐད་ཆ་བཤད་རྒྱུ་ལས་ཐབས་གཞན་མེད་སྟབས། ཨ་རིར་ཞི་བའི་དོན་ཚན་ལྔ་ཞེས་པ་འདི་ཡོངས་བསྒྲགས་བྱས་ཏེ་བཤད་པ་ཡིན། དེའི་དོན་ཚན་ལྔ་པར་བོད་རྒྱ་གཉིས་མཐུད་སྐད་ཆ་ཤོད་ཀྱི་ཡིན་ཞེས་བཀོད་ཡོད། དེ་རྗེས་མ་འོངས་པར་བོད་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་དགོས་རྒྱུ་རྩ་དོན་ལ་བཞག་ནས་བྱེད་ཕྱོགས་ཁྲིམས་དང་མཐུན་པའི་ཡིག་གཞིའི་ཐོག་བཀོད་དེ་ཕྱི་ལོ་ ༡༩༨༨ ལོར་ཡོ་རོབ་གྲོས་ཚོགས་ཐོག་གྲོས་འཆར་ཞིག་བཏོན་པ་ཡིན། དེ་གསལ་བསྒྲགས་མ་བྱས་གོང་ངོས་ཀྱི་དབུ་མའི་ལམ་འདི་ལ་རྒྱ་ནག་གཞུང་གིས་རྩ་བའི་མོས་མཐུན་བྱས་པ་ཡིན་ན། ཞིབ་ཕྲའི་ལས་དོན་བྱེད་ཕྱོགས་ང་ཚོ་གོ་བསྡུར་བྱས་ཏེ་ནང་དོན་ཡིག་ཆ་ཞིབ་ཕྲ་ཞིག་བཟོས་པ་བཅས་ལས་ཀའི་གོ་རིམ་སྒྲིག་སྟངས་དང༌། དབུ་མའི་ལམ་གྱི་རྩ་བའི་བསམ་བློ་འཁོར་སྟངས་དེ་ལྟར་ཡིན།

ཅ༽ བསྒྲུབ་བྱའི་བདེ་སྐྱིད་དང་། དགོངས་གཞིའི་འབྱུང་ཁུངས།

ངོས་རང་སྒེར་གྱི་བསམ་བློའི་འཁྱེར་སོ་ལ། མི་རིགས་སྒེར་པ་ཞིག་གིས་རྒྱལ་ཁབ་ཕན་ཚུན་བར་ས་མཚམས་དབྱེ་རྟགས་བཀོད་པ་འདི་དེ་ཙམ་གལ་ཆེན་པོ་མཐོང་གི་མི་འདུག གལ་ཆེ་ཤོས་གང་ཡིན་ཞེ་ན། རྩ་བའི་འབྲེལ་ཡོད་མི་མང་དང༌། སྤྱི་ཚོགས་དེ་དང་དེའི་ཕྱི་ནང་གི་དཔལ་ཡོན་ཡར་རྒྱས་དང༌། ཡང་ན་བདེ་སྐྱིད་ཆེན་པོ་འདོད་པ་ཁེངས་པ་ཞིག་བྱུང་ན་བསྒྲུབ་བྱ་གཙོ་བོ་འདི་ཡིན། དེང་སྐབས་འཛམ་གླིང་གི་ལུང་པ་ཕན་ཚུན་གཅིག་ལ་གཅིག་བརྟེན་ལྟོས་གྲུབ་ཀྱི་རང་བཞིན་ཆེ་རུ་སོང་ཡོད། དཔེར་ན། ཡོ་རོབ་མཐུན་ཚོགས་རྒྱལ་ཁབ་དང༌། ཡོ་རོབ་གྲོས་ཚོགས་ཞེས་པ་འདི་རྒྱལ་ཁབ་སོ་སོར་ལོ་རྒྱུས་ཐོག་ནས་རང་བཙན་གྱི་ཐོབ་ཐང་ཡོད་བཞིན་དུ། དངོས་ཡོད་ཀྱི་ཁེ་ཕན་ལ་གཞིགས་ནས་ཆིག་སྒྲིལ་བྱེད་ཀྱི་ཡོད། དེ་ནི་བཙན་པོ་དབང་ཡོད་ཀྱིས་ཆིག་སྒྲིལ་བྱས་པ་ཞིག་མ་ཡིན་པར། རང་རང་གི་དགོས་མཁོ་དང་བསྟུན་ནས་རང་བཞིན་གྱིས་ཆིག་སྒྲིལ་བྱུང་བ་ཞིག་ཡིན།

བོད་ལ་ཆ་བཞག་ན། རྒྱ་དཀར་ནག་གཉིས་ཀྱི་བར་དུ་གནས་ཡོད་པ་དང༌། དངོས་པོ་ཡར་རྒྱས་ཕྱིན་མེད། འགྲིམ་འགྲུལ་གྱི་ཐོག་ཏུ་དཀའ་ངལ་ཡོད། ཡང་ཕྱོགས་གཞན་ནས་རང་བྱུང་གི་གཏེར་ཁ་ཕུན་སུམ་ཚོགས་པོ་ཡོད་པའི་ལུང་པ་ཞིག་ཡིན། ང་ཚོའི་ལུང་པ་ཡར་རྒྱས་གཏོང་དགོས་ན་རྒྱལ་ཁབ་ཆེན་པོ་ཞིག་ལ་བརྟེན་དགོས་པ་གསལ་པོ་ཡིན། ང་ཚོའི་དམིགས་བསལ་གྱི་ཁྱད་ཆོས་དང༌། ང་ཚོ་གལ་ཆེ་ཤོས་སུ་བརྩི་བ་དེ་གང་ཡིན་ཞེ་ན། ཕྱིའི་དངོས་པོ་ཡར་རྒྱས་ཕྱིན་ཀྱང་ནང་སེམས་ཀྱི་བདེ་སྐྱིད་བརླག་ན། ཕྱིའི་དངོས་པོས་ནང་སེམས་ཀྱི་བདེ་སྐྱིད་བསྐྲུན་མི་ཐུབ་པས་ང་ཚོས་སེམས་ཀྱི་བདེ་སྐྱིད་འདི་ཧ་ཅང་གལ་ཆེར་བརྩི་གི་ཡོད། ནང་སེམས་ཀྱི་བདེ་སྐྱིད་ཡོང་བའི་ཆ་རྐྱེན་ང་ཚོ་བོད་པས་གཞན་གྱི་ས་ནས་འཚོལ་མི་དགོས་པར་ང་ཚོའི་ཕ་མེས་དུས་ནས་རང་ཆས་སུ་ཡོད་པ་མ་ཟད། ལོ་སྟོང་ཕྲག་རིང་གོམས་གཤིས་སུ་འཇགས་ཡོད་པ་འདི་ང་ཚོའི་ཁྱད་དུ་འཕགས་པའི་གཅེས་ནོར་ཡིན་པས་བདག་པོ་ཡག་པོ་རྒྱག་ཐུབ་པ་བྱེད་དགོས། དེ་ནི་ང་ཚོ་བོད་པ་རང་ཉིད་ཀྱིས་དམིགས་བསལ་འགན་འཁུར་ནས་ལྟ་རྟོག་བྱེད་དགོས་ལ། བྱེད་ཐུབ་པ་ཞིག་ཀྱང་ཡིན། ཆོས་དང་རིག་གཞུང་གི་འགྲོ་སྟངས་ཉམས་པ་སོར་ཆུད་མི་ཉམས་གོང་སྤེལ་ཆེད་སྐབས་སུ་བབ་པའི་བྱེད་སྒོའི་ཐད་སྣོན་འཕྲི་སྒྱུར་བཅོས་གང་བྱེད་དགོས་ཀྱང་རང་དབང་གཙང་མའི་ཐོག་ནས་བྱེད་རྒྱུ་ཡོད་པ་ཞིག་དགོས། དེ་ལྟར་བྱ་རྒྱུའི་འོས་བབ་ང་ཚོར་ཡོད་པ་ཞིག་ཡིན།

ཕྱིའི་དངོས་པོ་ཡར་རྒྱས་ལ་ཆ་བཞག་ན། དེ་སྔ་བོད་པས་མུ་ཟི་དང༌། ལྕགས་གཟེར་ལེགས་པོ་ཞིག་ཀྱང་བཟོ་ཐུབ་ཀྱི་མེད། འདི་འདྲའི་ལུང་པ་ཞིག་ནང་གློ་བུར་ཡར་རྒྱས་གཏོང་དགོས་བྱུང་ན། ང་ཚོ་བོད་པ་གཅིག་པུས་ལམ་སང་སྒྲུབ་ཐུབ་རྒྱུ་ཁག་པོ་ཡིན། ཕྱི་འབྲེལ་ལྟ་བུའི་ལས་རིགས་དེ་ཚོ་རྒྱ་ཕྱོགས་ནས་བྱས་ན་ཁོང་ཚོར་ཡང་བསམ་བློ་བཞག་ས་ཞིག་ཡོད། དེ་ལྟར་ཕྱོགས་གཉིས་ཀར་བསམ་བློ་བཞག་ས་ཞིག་བྱུང་ན་བསམ་པ་འདི་ཡིན།

རྩ་བ་ང་རང་གི་ལྟ་བ་འཁྱེར་སྟངས་དཔེ་མཚོན་ཙམ་བརྗོད་ན། ༡༩༥༤ ལོའི་དབྱར་གཞུང་ངོས་རང་རྒྱ་ནག་ལ་བསྐྱོད་ནས་ཟླ་བ་ཁ་ཤས་བསྡད་པ་དེའི་སྐབས། རྒྱལ་སྤྱིའི་གུང་བྲན་རིང་ལུགས་ཞེས་པ་འདི་ངོས་ཀྱི་སེམས་ལ་བབ་པོ་དང༌། དངོས་གནས་ཡག་པོ་རེད་བསམ་བྱུང༌། དེས་ལུང་པ་གཅིག་གི་སྐད་ཆ་ཤོད་ཀྱི་མེད་པར་ངལ་རྩོལ་མི་མང་དང༌། འཛམ་གླིང་ཐོག་ཡོད་པའི་མི་དཀའ་ངལ་ཆེ་ཤོས་དང༌། སྡུག་བསྔལ་མང་པོ་མྱོང་མཁན། ཐོབ་ཐང་ཉུང་ངུ་ལས་མེད་པ་དེ་དག་ལ་རྒྱལ་མཚམས་ཀྱི་དབྱེ་བ་མེད་པར་ཚང་མར་བདེ་སྐྱིད་ཀྱི་ཐོབ་ཐང་འདྲ་མཉམ་དགོས་པའི་རྩོད་ལེན་བྱེད་པ་འདི་དངོས་གནས་རླབས་ཆེན་རེད་བསམ་བྱུང༌། བསམ་བློ་འདི་འདྲ་ཞིག་གི་འོག་ནས་ངས་ཆོས་དང་རིག་གཞུང་གིས་རྒྱས་ཆོད་པའི་སོ་སོའི་མི་རིགས་ཁེར་རྐྱང་གི་ཐོབ་ཐང་རྩོད་རྒྱུ་འདི་དེ་ཙམ་གལ་ཆེན་པོར་བརྩི་གི་མེད། འདི་ནི་ང་རང་གི་བམས་ཚུལ་དང་བསམ་བློ་གཏོང་སྟངས་ཡིན་པ། དངོས་ཡོད་ཀྱི་གནས་ཚུལ་ཞིག་ཀྱང་ཡིན། གནས་ཚུལ་འདིའི་ངོས་ནས་དབུ་མའི་ལམ་གྱི་བསམ་བློ་འདི་བྱུང་བ་ཡིན།

ཆ༽ ཕྱི་ནང་གི་རྒྱུ་རྐྱེན་དང་། རྒྱལ་སྤྱིའི་རྒྱབ་སྐྱོར།

ཕྱི་ལོ་ ༡༩༩༡ དང་། ༡༩༩༢ ཙམ་ལ་ངས་གནས་ཚུལ་ཐོས་པར། ལྷ་ས་ཁུལ་གྱི་བོད་མི་སེམས་ཤུགས་ཡོད་མཁན་ཁ་ཤས་ཀྱིས་དེང་སང་རྒྱ་མིའི་སྲིད་བྱུས་མུ་མཐུད་གདུག་རྩུབ་ཆེ་རུ་འགྲོ་བ་དང༌། ཕྱི་ལ་ཡོད་པའི་༸རྒྱལ་བ་རིན་པོ་ཆེའི་ལངས་ཕྱོགས་ནི་རང་བཙན་གཙང་མ་རྩོད་ལེན་མ་གནང་བར་རྒྱ་མི་དང་མཉམ་དུ་འགྲིག་ཐབས་ཀྱི་དགོངས་པ་བཞེས་ཀྱི་ཡོད་འདུག དེར་བརྟེན་ད་ཆ་ང་ཚོ་བསམ་བློ་གཏོང་ས་དེ་ཙམ་མི་འདུག་ཅེས་བློ་ཕམ་བྱེད་ཀྱི་ཡོད་པའི་གནས་ཚུལ་ཤོད་མཁན་ཁ་ཤས་བྱུང༌། མི་དེ་རིགས་མང་པོ་མེད་ཀྱང༌། གནས་ཚུལ་དེ་འདྲ་ཞིག་ཐོས་སྐབས་ངའི་བསམ་བློའི་ནང་རང་ངོས་ནས་ལྷག་བསམ་རྣམ་དག་གིས་འཆར་གཞི་གོ་རིམ་བསྒྲིགས་པ་ཡིན། འོན་ཀྱང་འདི་བོད་རྒྱ་ཆེའི་མི་མང་གི་སེམས་ཤུགས་ཆག་རྐྱེན་ལ་འགྲོ་གི་ཡོད་ན། འདིའི་འགན་ངས་བཟོད་མི་ཐུབ་པ་ཞིག་རེད་སྙམ་པ་དང༌། ཡང་དེ་དང་ཆབས་ཅིག་རྒྱལ་སྤྱིའི་གནས་ཚུལ་ལ་ཧ་ཅང་འགྱུར་བ་ཆེན་པོ་འགྲོ་གི་ཡོད། ཨུ་རུ་སུས་གཙོས་པའི་གུང་བྲན་རིང་ལུགས་ཀྱི་ལམ་ལ་འགྲོ་མཁན་དབང་ཆ་གཅིག་སྡུད་ཀྱི་རྒྱལ་ཁབ་མང་པོ་ཞིག་ལ་འགྱུར་བ་བྱུང་ཡོད། འགྱུར་བ་དེ་ཡང་མི་མང་གིས་འཚེ་མེད་ཞི་བའི་ལམ་ལ་བརྟེན་ནས་ལམ་འགུལ་བརྩམས་ཏེ་འགྱུར་བ་བྱུང་བ་ཞིག་ཡིན།

མདོར་ན་ཕི་ལི་པིན་ནས་བཟུང༌ཅི་ལིའི་བར་དང༌། དེ་བཞིན་ཨུ་རུ་སུ་བཅས་པའི་གུང་བྲན་རིང་ལུགས་ཀྱི་མང་གཙོ་གཅིག་སྡུད་ལམ་ལ་འགྲོ་མཁན་ཡོ་རོབ་ཁུལ་གྱི་ལུང་པ་ཚང་མར་འགྱུར་བ་ཕྱིན་པར་བརྟེན། རྒྱ་ནག་ལའང་དེ་ལྟར་འགྱུར་བ་འགྲོ་སྲིད་པ་ཞིག་ཡིན། ཕྱི་རྐྱེན་འདི་འདྲ་འཛོམས་པའི་སྐབས་ལ། ནང་རྐྱེན་བོད་ནང་གི་མི་ཁ་ཤས་ཕྲན་བུ་སེམས་ཤུགས་ཆག་པའི་གནས་ཚུལ་ཐོས་དུས། ད་ཆ་བསམ་བློ་ཏན་ཏན་གཏོང་དགོས་པ་འདུག་སྙམ་པ་དྲན་བྱུང༌།

རྩ་བ་ཡོ་རོབ་གྲོས་ཚོགས་སར་བཏོན་པའི་གྲོས་འཆར་ནང་མཐའ་མའི་ཐག་གཅོད་གང་འདྲ་བྱེད་མིན་བོད་མི་མང་གི་ལག་ཏུ་ཡོད་ཅེས་ཁ་གསལ་བཀོད་ཡོད། ང་རང་གི་ངོས་ནས་དབུ་མའི་ལམ་འདི་འཚམས་ཤོས་སུ་མཐོང་ཡང༌། རྒྱ་ནག་དང་མཉམ་དུ་གོ་བསྡུར་གྲོས་མོལ་བྱེད་པའི་གོ་སྐབས་ཤིག་དུས་ད་ལྟའང་བྱུང་མེད། འོན་ཀྱང་འདི་ལ་རྒྱལ་སྤྱིའི་ཐོག་ནས་རྒྱབ་སྐྱོར་ཆེན་པོ་ཐོབ་ཡོད། དེ་ཡང་ང་ཚོ་བོད་པའི་ངོས་ནས་བསམ་ཤེས་གུ་བཤངས་གང་ཡོད་ཀྱི་ཐོག་ནས་སྙོམ་ཆུང་ཚུལ་ལྡན་གྱི་ཐབས་ཤེས་བྱས་པ་དང༌། རྒྱ་མིའི་ངོས་ནས་རང་ཚོད་མ་ཟིན་པར་རྒྱུ་མཚན་མེད་པའི་དབང་ཡོད་བཤད་པ་འདི་དག་འཛམ་གླིང་གིས་གསལ་པོ་མཐོང་ཐུབ་པ་བྱུང་ཡོད། གནས་ཚུལ་འདིའི་འོག་ནས་བོད་པར་ཤ་ཚའི་རྒྱབ་སྐྱོར་བྱེད་མཁན་མང་པོ་ཞིག་རང་བཞིན་དུ་བྱུང་ཡོད།

བོད་ཅེས་བརྗོད་དུས་ཆོས་དང་རིག་གཞུང་ཕྱུག་པོ་ཡོད་པ་ཞིག་ཡིན་ཀྱང༌། ཆོས་ལ་དགའ་པོ་བྱེད་མཁན་ཚོས་རྙིང་ཞེན་རྗེས་ལུས་ཤིག་ལ་ངོས་འཛིན་བྱེད་ཀྱི་ཡོད། དཔེར་ན། དེ་སྔོན་ནོར་ཝེ་ནས་ཡིན་པའི་མི་ཞིག་དྷ་སར་ང་ཐུག་པར་སླེབས་བྱུང༌། མི་དེས་བརྗོད་པར་ཁོ་རང་བོད་ལ་ཐེངས་གཉིས་བསྐྱོད་པ་ཡིན། ཐེངས་དང་པོའི་སྐབས་སུ་བོད་ལ་རྒྱ་མིས་ཡག་པོ་བྱས་འདུག་སྙམ་པ་དྲན་བྱུང༌། ཁོ་རང་གི་ཐོག་མའི་བསམ་བློའི་ནང་རིག་གནས་གསར་བརྗེ་སོགས་ཀྱི་སྐབས་སུ་རྒྱ་མིས་བོད་ཀྱི་དགོན་སྡེ་དང༌། ཆོས་དང་རིག་གཞུང་རྙིང་པ་རྣམས་གཏོར་བཤིག་བཏང་བ་རེད་ཅེས་བརྗོད་དུས་ཧ་ཅང་དགའ་པོ་བྱུང༌། ཡར་རྒྱས་མེད་པའི་རྗེས་ལུས་ཀྱི་སྤྱི་ཚོགས་རྙིང་པའི་ལམ་ལུགས་དེ་རྒྱ་མིས་མེད་པར་བཟོས་པར་རྗེས་སུ་ཡི་རངས་དང་རྒྱབ་སྐྱོར་བརྒྱ་ཆ་བརྒྱ་ཡོད་ཅེས་བརྗོད་བྱུང༌། དེ་ནས་ཐེངས་གཉིས་པ་བསྐྱོད་དེ་དུས་ཡུན་རིང་ཙམ་བསྡད་ནས་བལྟ་ཞིབ་བྱེད་དུས་བོད་ནང་རྒྱ་མིས་གཏོར་བཤིག་ཚབས་ཆེ་བཏང་བས་མ་ཚད། བོད་མིར་བཙན་དབང་ཐུབ་ཚོད་བཏང་བ་རྣམས་མཐོང་སྟེ། ཁོ་རང་གི་བསམ་བློའི་ནང་བོད་པར་གཞི་ནས་ཤ་ཚ་སླེབས་བྱུང༌། བསམ་བློ་འདིའི་ཐོག་ནས་དེ་རིང་༸རྒྱལ་བ་རིན་པོ་ཆེའི་སྐུ་མདུན་ལ་ཆེད་མངགས་བཅར་བ་ཡིན་ཟེར་གྱི་འདུག

དེ་ལྟར་བོད་ཀྱི་ཆོས་དང་རིག་གཞུང་ལ་མཐོང་ཆུང་ཁྱད་གསོད་དང༌། དེ་དག་རྒྱ་མིས་གཏོར་བཤིག་བཏང་བ་ཡར་རྒྱས་ཀྱི་ངོ་བོར་ངོས་འཛིན་བྱེད་མཁན་གྱི་མི་ཞིག་གིས། ཕྱོགས་གཞན་ནས་བོད་པའི་དངོས་ཡོད་དཀའ་ངལ་རྣམས་མཐོང་དུས་བོད་པར་རང་བཞིན་ཤ་ཚ་སླེབས་ཀྱི་འདི་དཔེ་མཚོན་གཅིག་ཡིན། དེར་བརྟེན་འཛམ་གླིང་ཐོག་ནས་བོད་པར་ཤ་ཚ་དང་རྒྱབ་སྐྱོར་ཇེ་མང་ཡོང་རྒྱུའི་ཐད་ང་ཚོའི་ལངས་ཕྱོགས་འདིས་ཏན་ཏན་ཕན་ཐོགས་ཆེན་པོ་བྱུང་ཡོད།

དེ་ཙམ་དུ་མ་ཟད་གལ་ཆེ་ཤོས་རྒྱ་མིའི་ནང་དང༌། དེ་ཡང་ཕྱི་རོལ་ལ་ཡོད་པའི་རྒྱ་མི་ཙམ་མ་ཡིན་པར། རྒྱ་ནག་ཏུ་ཡོད་པའི་རྒྱ་མིའི་ནང་ནས་ཀྱང་ངས་བཏོན་པའི་གྲོས་འཆར་དབུ་མའི་ལམ་ཞེས་པ་འདིར་རྒྱབ་སྐྱོར་བྱེད་མཁན་མང་དུ་འགྲོ་གི་ཡོད། རྩ་བ་རྒྱ་མི་དང་ངོ་ཐུག་བྱ་རྒྱུའི་འབད་རྩོལ་འདས་པའི་ལོ་བཅུ་བཅོ་ལྔའི་གོང་ནས་བྱས་པ་ལྟར། བར་སྐབས་རྒྱ་མི་དང་ངོ་ཐུག་གི་གོ་སྐབས་མང་དུ་སོང་སྟེ་ཁོང་ཚོ་མང་པོའི་རྣམ་འགྱུར་ལ་ལྟ་དུས། ༸རྒྱལ་བ་རིན་པོ་ཆེས་དབུ་མའི་ལམ་གྱི་གྲོས་འཆར་བཏོན་ནས་ཐབས་ཤེས་གནང་སྟངས་འདི་རྒྱ་ནག་ནང་གི་རྒྱ་རིགས་མི་མང་ཚོས་ཤེས་ཐུབ་པའི་གོ་སྐབས་བྱུང་ན། ༸རྒྱལ་བ་རིན་པོ་ཆེའི་ལངས་ཕྱོགས་དེར་རྒྱ་ནག་མི་མང་གིས་རྒྱབ་སྐྱོར་ཞུ་གི་རེད་ཅེས་ཁ་གཅིག་གྲགས་ཀྱིས་བརྗོད་ཀྱི་འདུག དེའི་ཐོག་ནས་ངས་བཏོན་པའི་གྲོས་འཆར་འདི་ལ་ནུས་པ་ངེས་ཅན་ཞིག་ཡོད་པ་རེད་བསམ་གྱི་འདུག

ཇ༽ ཕྱི་ནང་གི་བསམ་ཚུལ་དང་། མང་མོས་ཀྱི་འོས་བསྡུ།

ངོས་ཀྱི་བསམ་ཚུལ་འདི་ཐོག་མར་ཡོངས་བསྒྲགས་བྱེད་སྐབས། ངའི་སྤུན་མཆེད་ཚོའི་ནང་ནས་ཀྱང་༸རྒྱལ་བ་རིན་པོ་ཆེ་སྐུ་ཕྲེང་བཅུ་བཞི་པ་འདིས་བོད་ཀྱི་ཐོབ་ཐང་བཙོངས་པ་རེད་ཟེར་བའི་བསམ་ཚུལ་བཤད་ཡོད། དེ་ཡང་ལྷག་བསམ་རྣམ་དག་གི་ཐོག་ནས་བཤད་པ་ལས། སྒེར་གྱི་དགའ་མིན་དགའ་མདོག་གིས་བཤད་པ་མ་རེད། དེ་བཞིན་བོད་མི་ཚོ་ནང་ཁུལ་ནས་ཀྱང་ངོས་ཀྱི་བསམ་ཚུལ་འདི་རིན་ཐང་ཆུང་དྲགས་འདུག་ཅེས་ཤོད་མཁན་བྱུང་ཡོད་ལ། ང་ཚོར་རྒྱབ་སྐྱོར་བྱེད་མཁན་རྒྱ་གར་གྱི་གྲོགས་པོ་དང༌། ཕྱི་རྒྱལ་གྲོགས་པོའི་ནང་ནས་ཀྱང༌། དྷ་རམ་ས་ལ་ནས་དབུ་མའི་ལམ་གྱི་རང་སྐྱོང་གཙང་མ་མིང་དོན་མཚུངས་པ་ཞིག་བཟོ་ཐབས་བྱེད་པ་འདིས་བྱབ་བསྐྱལ་བ་རེད། འགྲིགས་མི་འདུག་ཅེས་ཤོད་མཁན་བྱུང་ཡོད། དེ་དག་གི་ནང་ནས་གལ་གནད་ཆེ་ཤོས་བོད་ནང་སེམས་ཤུགས་ཆག་རྐྱེན་བྱེད་ཀྱི་འདུག་ཅེས་པ་འདི་འགན་ལྕི་པོ་ཞིག་ཏུ་མཐོང་སྟེ། བར་ལམ་ནས་ང་རང་གི་བསམ་ཚུལ་དང་ལངས་ཕྱོགས་འདི་ལྟར་ཡིན་ན་ཡང༌། ད་ཆ་དུས་ཚོད་འཚམས་པོ་ཞིག་ཏུ་མང་ཚོགས་ལ་བསམ་འཆར་གང་ཡོད་སྐད་ཆ་དྲིས་ཏེ། དེ་གཞིར་བཟུང་ཐག་གཅོད་བྱས་ན། ཕྱིན་ཆད་འབྲས་བུ་བཟང་ངན་གང་བྱུང་ཡང་འགྱོད་པ་མེད་པ་ཞིག་ཡོང་གི་རེད་སྙམ་ནས་མང་ཚོགས་ཀྱི་བསམ་ཚུལ་བསྡུ་ལེན་བྱ་རྒྱུའི་ལས་འགུལ་སྤེལ་སྟངས་འདི་འདྲ་ཡིན།

མང་ཚོགས་ནས་མཐའ་མའི་ཐག་གཅོད་མ་བྱས་གོང་སྤྱི་འཐུས་དང༌། བཀའ་ཤག་ནས་གདམ་བྱའི་དཔེ་མཚོན་འགའ་ཤས་གོ་སྒྲིག་བྱས་ཏེ། དཔེར་ན། དབུ་མའི་ལམ་ཞེས་ད་ལྟ་དངོས་སུ་ལག་ལེན་བསྟར་བཞིན་པ་འདི་དང༌། ཡང་ཡོངས་གྲགས་རང་བཙན་རྩོད་དགོས་ཞེས་པའི་བསམ་ཚུལ་དང༌། དེ་མིན་རང་ཐག་རང་གཅོད་ཀྱི་ཐོབ་ཐང་རྩོད་དགོས་ཞེས་པ། དེ་མིན་ད་དུང་བསམ་ཚུལ་གང་ཡོད་དེ་ཚོའི་ཐོག་སྔོན་ལ་ང་རང་ཚོ་ནང་ཁུལ་གྲོས་བསྡུར་བྱས། མང་ཚོགས་ལ་དེ་དག་གི་གནད་དོན་གསལ་བཤད་ཞིབ་ཕྲ་བྱས། མང་ཚོགས་ཀྱི་ཐོག་ནས་དེ་ལ་བསམ་བློ་བཏང༌། གོ་བསྡུར་དང༌། སློབ་སྦྱོང༌། ཉམས་ཞིབ་བཅས་བྱས་ཏེ་ཚང་མའི་བསམ་བློའི་གོ་རྟོགས་མཐོ་རུ་འགྲོ་ཐུབ།

གནས་ཚུལ་མགོ་འཚོས་པོ་དང་གསལ་པོ་ཆགས་པའི་མཚམས་ལ་རྒྱལ་སྤྱིའི་འབྲེལ་བའི་གནས་སྟངས་དང༌། ཕྱི་ནང་ཕྱོགས་མང་པོའི་གནས་ཚུལ་ཁོང་དུ་ཆུད་པ་བྱས་ཏེ། དུས་ཚོད་འཚམས་པོ་ཞིག་གི་འོག་མང་མོས་ཀྱི་བསམ་ཚུལ་བསྡུས་ན་སྙམ་པའི་བསམ་ཚུལ་འདི་ལྟར་ཡིན། དེ་ཡང་ང་ཚོ་བཙན་བྱོལ་བ་གཅིག་པུས་གནས་ཚུལ་ཚང་མ་ཐག་གཅོད་བྱེད་ཐབས་མེད་པར་བརྟེན། བོད་ནང་གི་རྒྱ་ཆེའི་མི་མང་གི་བསམ་ཚུལ་བསྡུ་ལེན་ཐུབ་ཐབས་བྱེད་དགོས། འོན་ཀྱང་ད་ལྟའི་གནས་སྟངས་འདིའི་འོག་བོད་ནང་ཡོངས་གྲགས་ཀྱིས་བསམ་ཚུལ་བསྡུ་ལེན་ཐུབ་ཐབས་མེད་ཀྱང༌། ཕན་ཚུན་གཉེན་འཕྲད་འགྲོ་འོང་གི་འབྲེལ་བ་ཡོད་མུས་ཀྱི་གོ་སྐབས་བཟུང་ནས། བོད་ཆོལ་ཁ་གསུམ་གྱི་ས་ཁུལ་ཡོངས་ནང་གི་གནད་ཡོད་མི་སྣ་ཚོར་བསམ་ཚུལ་གང་འདྲ་ཡོད་ང་ཚོས་རིམ་པས་བསྡུ་ལེན་བྱེད་ཐུབ། དེ་འདྲ་བྱས་ཏེ་ཐག་གཅོད་བྱས་ན་སྙམ་པ་དང༌། རྩ་བའི་དབུ་མའི་ལམ་གྱི་བསམ་ཚུལ་ཡོང་སྟངས་དང་འབྲེལ་བའི་མང་མོས་ཀྱི་བསམ་ཚུལ་གསར་པ་གང་ཡོད་བསྡུ་ལེན་བྱེད་ཕྱོགས་སྐོར་འདི་འདྲ་ཡིན།

ཉ༽ བསམ་ཚུལ་བསྡུ་བཞེས་དང་། གདམ་བྱའི་ཐབས་ལམ།

ད་རེས་ཁྱེད་རང་ཚོས་བགྲོ་གླེང་ཧ་ཅང་ཡག་པོ་བྱས་ཡོད་འདུག ངོས་ནས་གནས་ཚུལ་ཞིབ་ཕྲ་ཤེས་མ་བྱུང་ཡང༌། གནས་ཚུལ་ཁ་ཤས་ཐོས་སྐབས་ང་རང་ཡང་དེ་གར་སླེབས་ཐུབ་ན་སྙམ་པ་དྲན་བྱུང༌། མཐའ་གཅིག་ཏུ་རང་བཙན་རྩོད་དགོས་བརྗོད་མཁན་དང༌། དེ་མིན་རང་ཐག་རང་གཅོད་དང༌། བདེན་པའི་ཨུ་ཚུགས་ཀྱི་འདོད་ཚུལ་འཛིན་མཁན་ཚོས་སོ་སོའི་རྒྱུ་མཚན་བསམ་ཚུལ་རྣམས་འགྲེལ་བརྗོད་བྱས་ཡོད་པ་རེད། ང་རང་ནི་དབུ་མའི་ལམ་གྱི་ཐོག་དཔྱད་སྒོམ་མང་པོ་བྱས་པ་ལས། གཞན་དག་དེ་ཚོའི་ཐོག་དཔྱད་སྒོམ་དེ་ཙམ་བྱས་མེད། སོ་སོའི་རང་ལུགས་ཀྱི་འདོད་ཚུལ་གང་ཡོད་པ་དེའི་ཐོག་དཔྱད་སྒོམ་དང་འབྲེལ་ཏེ། ཉམས་མྱོང་ཡོད་མཁན་ཚོས་འགྲེལ་བཤད་གསལ་པོ་བྱས་པ་དེ་དག་ཉན་རྒྱུའི་གོ་སྐབས་བྱུང་ན་སྙམ་པ་དྲན་བྱུང༌། གང་ལྟར་ཧ་ཅང་ཡག་པོ་བྱུང་འདུག

ཁྱེད་རང་ཚོས་ས་གནས་སོ་སོའི་མི་མང་གི་ཐོག་གནས་ཚུལ་གསལ་པོ་འགྲེལ་བཤད་བྱ་རྒྱུ་ཤིན་ཏུ་གལ་ཆེན་པོ་ཡིན། མང་ཚོགས་ཀྱི་ངོས་ནས་གནས་ཚུལ་དེ་དག་གི་དགེ་སྐྱོན་གཉིས་ཀ་གསལ་པོ་ཤེས་པ་བྱེད་དགོས། ལས་ཀ་གང་དང་གང་ཡིན་ནའང་འཕྲལ་ཡུན་དགེ་སྐྱོན་གྱི་ཕྱོགས་མང་པོ་ཞིག་སྣེ་འཛིངས་ཏེ་གནས་ཡོད་པ་ལས་བརྒྱ་ཆ་བརྒྱ་དགེ་ཡིན་པ་དང༌། བརྒྱ་ཆ་བརྒྱ་སྐྱོན་ཡིན་པའི་གནས་ཚུལ་ཞིག་བྱ་བ་གང་ལའང་མེད། སྐྱོན་དང་ཡོན་ཏན་གཉིས་ཀ་འདྲེས་ཏེ་གནས་པ་ལ་གང་ཞིག་ཡོན་ཏན་ཤུགས་ཆེ་བ་དང༌། གང་ཞིག་སྐྱོན་ཤུགས་ཆེ་བ་ལྕི་ཡང་བཏེག་ནས་ཐག་བཅད་རྒྱུ་ལས། གཞན་གྱི་བྱ་ཐབས་མེད།

དེར་བརྟེན་མང་ཚོགས་ནས་རྣམ་ཀུན་དོ་སྣང་བྱས་ཏེ་གནས་ཚུལ་གསལ་པོ་རྟོགས་པ་བྱས་ཏེ་རིམ་པས་མང་མོས་འོས་བསྡུ་བྱེད་པའི་མཚམས་ལ་སླེབས་སོང་ན། ཚང་མའི་བསམ་བློའི་ནང་གྲ་སྒྲིག་ཡོད་པ་ཞིག་དང༌། འོས་བསྡུ་བྱེད་རྒྱུའི་དོན་རྩ་ཁོང་དུ་ཆུད་པའི་ཐོག་ནས་ཐག་གཅོད་བྱ་རྒྱུ་ཞིག་བྱུང་ན། ཚང་མ་ཧ་ཅང་བློ་བདེ་པོ་ཡོང་གི་རེད། དེ་མིན་འོས་བསྡུའི་ཐོག་ནས་ཐག་གཅོད་བྱས་པ་རྗེས་སུ་བཟོ་ལྟ་ཡག་པོ་མ་བྱུང་ན། དེ་དུས་ངས་མགོ་འཚོས་མ་བྱུང་ཟེར་བ་དེ་འདྲ་བྱུང་ན་མི་འགྲིགས། དེར་བརྟེན་ང་ཚོ་གྲ་སྒྲིག་དང་བསམ་ཞིབ་བྱ་རྒྱུའི་ཐད་བྲེལ་འཚུབ་མིན་པར་ཚང་མས་གནས་ཚུལ་གསལ་པོ་རྟོགས་པ་དང༌། ཆ་ཚང་ཁོང་དུ་ཆུད་པའི་ཐོག་ནས་མང་མོས་འོས་བསྡུ་བྱས་ཏེ་ཐག་གཅོད་བྱས་ན་ཡག་པོ་རེད། དེའི་སྐོར་ཞུ་རྒྱུ་འདི་འདྲ་ཞིག་ཡིན།

ཏ༽ ཐའེ་བོད་ཀྱི་དཀའ་རྙོག་དང་། ཐའེ་ཝན་དུ་ཆིབས་སྒྱུར།

དེ་ནས་བཀའ་ཤག་གི་གསུང་བཤད་ནང་རོབ་ཙམ་འཁོད་འདུག ཐའེ་ཝན་དང་འབྲེལ་བའི་ཐད་བར་སྐབས་འགྱུར་བ་ཕྲན་བུ་བྱུང་ཡོད་པ་འདི་སྐོར་དེ་རིང་རོབ་ཙམ་ཞུས་ན་བསམ་པ་དྲན་བྱུང༌། མ་གཞི་ངོས་རང་བར་སྐབས་ཕན་ཚུན་ལ་འགྲོ་བསྐྱོད་ཀྱི་བྲེལ་བ་དང༌། དེ་བཞིན་བསྙེན་མཚམས་བཅས་ཀྱིས་དུས་ཁོམ་མ་བྱུང༌། དེ་རིང་བཀའ་ཤག་དང༌། ཚོགས་གཙོ་གཉིས་བཅས་ང་ཚོ་མཉམ་འཛོམས་བྱུང་སྟབས་དེ་སྐོར་ཞུ་རྒྱུ་བྱུང༌། དུས་ཚོད་ཐུང་ཐུང་ཞིག་ཆགས་སོང་ཡང་ད་ལྟ་སྤྱི་འཐུས་རྒྱུན་ལས་ཚོ་འདིར་ཡོད་ཐོག་ལ་བཀའ་མོལ་རོབ་ཙམ་གནང་ཐུབ་ན་ཞུས་པ་ཡིན། ཁོང་ཚོ་ཚང་མས་ངོས་ཀྱི་བསམ་ཚུལ་དེ་དག་ཡག་པོ་འདུག་གསུང་གི་འདུག དེར་བརྟེན་ངོས་ནས་འདིར་གསལ་བཤད་ཞུས་ན་བསམ་པ་དྲན་བྱུང༌།

ཐའེ་ཝན་དང་ང་ཚོའི་བར་གྱི་འབྲེལ་བ་དེ་ད་ཕན་ལོ་སོ་བརྒྱད་མ་ཟིན་ཙམ་གྱི་རིང་བྱུང་ཡོད་ཅིང༌། ག་དུས་ཡིན་ནའང་དེའི་ཕྱོགས་ནས་རྙོག་དྲ་ཡོང་བའི་གནས་ཚུལ་ཞིག་ཆགས་པ་དེ་དག་སེལ་ཐབས་བྱེད་དགོས་པ་ཞིག་ཡིན། ང་ཚོས་དེ་སྔ་ཕན་ཆད་ཐབས་ཤེས་རིམ་པ་མང་པོ་བྱས་ཀྱང༌། ནུས་པ་དེ་ཙམ་མ་ཐོན་པའི་གནས་ཚུལ་འོག་དཀའ་ངལ་མུ་མཐུད་གནས་ཡོད། བར་ལམ་ཐའེ་ཝན་གྱི་ཆབ་སྲིད་མང་གཙོའི་ཕྱོགས་སུ་འགྱུར་བ་ཆེན་པོ་ཕྱིན་པ་དང༌། གང་ཟག་བྱེ་བྲག་པ་ད་ལྟའི་སྲིད་འཛིན་ལིས་ཏིང་ཧུད་ཀྱི་བསམ་བློ་གཏོང་སྟངས་ཀྱང་ཕལ་ཆེར་གུ་ཡངས་པོ་ཡོད་པའི་མཐོང་སྣང་ཞིག་བྱུང༌། ད་ཕན་བོད་མིའི་སྤྱི་ཚོགས་ནང་ཐའེ་ཝན་གྱི་ཕོགས་ཟན་ཐོག་ནས་རྙོག་དྲ་ལྷག་སྐབས་ང་ཚོས་རྒྱ་དམར་ནག་ཅེས་བཞུགས་གྲལ་གཅིག་ལ་བཞག་སྟེ་འཐབ་རྩོད་བྱེད་དགོས་པ་བྱུང་ཡོད་ཀྱང༌། ད་ཆ་གནས་ཚུལ་འགྱུར་བ་ཕྱིན་པའི་འོག་ནས་ང་ཚོས་བྱེད་ཕྱོགས་དང་ཐབས་ཤེས་གསར་པ་གང་འདུག་བསམ་བློ་གཏོང་དགོས།

བར་སྐབས་སྲིད་འཛིན་ལིས་ཏིང་ཧུད་ལས་གནས་ལ་སླེབས་པ་ནས་བཟུང་འབྲེལ་བའི་འགོ་བཙུགས་པ་ལ་བཟོ་ལྟ་ལེགས་ཙམ་ཐོན་པ་བྱུང༌། དེ་འདྲའི་དུས་སྐབས་ལ་ངོས་རང་ཐའེ་ཝན་ལ་ཡོང་ཐུབ་ན་ཞེས་རེ་སྐུལ་བྱེད་མཁན་མང་པོ་ཞིག་བྱུང༌། ངས་དང་པོ་ནས་རང་གི་ལངས་ཕྱོགས་གསལ་པོ་བྱས་ཏེ་བཤད་དོན། ང་ཐའེ་ཝན་ལ་འགྲོ་འདོད་ཡོད་ལ། བོད་རྒྱ་གཉིས་ཀྱི་འབྲེལ་བ་ཡག་ཏུ་གཏོང་རྒྱུར་མཐའ་གཅིག་ཏུ་འདོད་པ་དང་སེམས་ཁུར་ཡོད། ཡིན་ནའང་བར་སྐབས་ཐའེ་ཝན་གྱི་ལས་ཁུངས་བྱེ་བྲག་པ་བོད་སོག་ལས་ཁུངས་ཀྱིས་བྱེད་སྤྱོད་ལ་བརྟེན་ནས་ང་ཚོ་བོད་མིའི་སྤྱི་ཚོགས་ནང་ཐའེ་ཝན་ཞེས་བརྗོད་དུས་མཐོང་ཚུལ་ཧ་ཅང་སྡུག་པོ་ཞིག་ཆགས་ཡོད།

མདོར་ན། རྒྱ་དམར་ནག་གཉིས་ཞེས་བཞུགས་གྲལ་གཅིག་གི་ཐོག་བཞག་པ་ལས། ཐའེ་ཝན་དེ་གུང་བྲན་ཏང་ལས་ལེགས་པའི་དབྱེ་འབྱེད་བྱེད་མཁན་མེད་པར་མཐོང་ཚུལ་གཅིག་གྱུར་འཛིན་གྱི་ཡོད། ཐའེ་ཝན་ལ་བོད་པའི་སྤྱི་ཚོགས་ཀྱིས་མཐོང་ཚུལ་སྡུག་པོ་འཛིན་དགོས་པའི་རྐྱེན་རྩ་དེ་དག་ཕྱིན་ཆད་མི་ཡོང་བའི་གནས་ཚུལ་གཙང་མ་གསལ་པོ་ཞིག་བཟོ་རྒྱུ་འདི་ཁ་ཚ་དགོས་གཏུགས་ཀྱི་བྱ་བ་ཡིན། ཕྱིན་ཆད་བོད་པའི་སྤྱི་ཚོགས་ནང་རྙོག་དྲ་མི་ཡོང་བའི་གནས་ཚུལ་གཙང་མ་ཡག་པོ་ཞིག་ཆགས་ན་ངོས་རང་ཐའེ་ཝན་ལ་འགྲོ་རྒྱུ་སྟབས་བདེ་པོ་རེད་ཅེས་བཤད་ཡོད། ཉེ་ཆར་ཐའེ་ཝན་སྲིད་འཛིན་གྱི་ཐོག་ནས་དེའི་ཐད་ཕལ་ཆེར་དགོངས་པ་བཞེས་ཀྱི་འདུག ༸རྒྱལ་བ་རིན་པོ་ཆེར་གདན་ཞུ་ཕུལ་ཏེ་ཐའེ་ཝན་ལ་ཕེབས་ཐུབ་པ་བྱེད་དགོས་པ་ལས། དེའི་ཐད་བོད་སོག་ལས་ཁུངས་ནས་ཐེ་བྱུས་བྱས་ན་མི་འགྲིགས། བོད་སོག་ལས་ཁུངས་དང་འབྲེལ་བ་མེད་པའི་ཐོག་ནས་༸རྒྱལ་བ་རིན་པོ་ཆེ་ཕེབས་ཐུབ་པ་བྱུང་ན་ཡག་པོ་འདུག་ཅེས་པའི་བསམ་ཚུལ་ཞིག་ཡོང་གི་ཡོད་འདུག གོ་ཐོས་ལྟར་ན་སྲིད་འཛིན་ལས་ཁུངས་ཀྱི་འབྲེལ་ཡོད་མི་སྣ་ཚོ་ཚོགས་འདུ་འཚོགས་ནས་དེ་སྐོར་བོད་སོག་ལས་ཁུངས་ལ་ནན་པོ་བརྗོད་ཡོད་ཚོད་འདུག དེ་འདྲའི་འགྱུར་བ་ཞིག་འགྲོ་བཞིན་པ་རེད།

ཐ༽ བོད་རྒྱའི་དཀའ་རྙོག་དང་། རྒྱ་ནག་ཏུ་གནས་མཇལ།

ང་ཚོས་རྒྱ་ནག་གུང་བྲན་ཏང་གི་གཞུང་ལ་ད་ཕན་འབྲེལ་བ་བྱས་ཡོད་ཀྱང༌། དེང་སྐབས་བོད་ནང་སྲིད་བྱུས་དྲག་རྩུབ་ཆེ་རུ་བཏང་སྟེ་གནས་ཚུལ་རིགས་ཁ་ཤས་ཕལ་ཆེར་རིག་གནས་གསར་བརྗེའི་སྐབས་ཀྱི་བྱེད་སྟངས་བསྐྱར་ལོག་བྱས་པ་ལྟ་བུའི་ཛ་དྲག་གི་གནས་ཚུལ་འདུག འོན་ཀྱང་དེ་ནི་བོད་གཅིག་པུའི་གནས་ཚུལ་མ་ཡིན་པར། རྒྱ་ནག་གཞུང་གིས་ཐའེ་ཝན་ཐོག་སྲིད་བྱུས་འཛིན་སྟངས་དང༌། ཧོང་ཀོང་ཐོག་སྲིད་བྱུས་འཛིན་སྟངས། མདོར་ན། རྒྱ་ནག་གཞུང་དང་ལྟ་ཚུལ་མི་མཐུན་པའི་སྐད་ཆ་ཚིག་གཅིག་ཤོད་མཁན་སུ་དང་སུ་བྱུང་ནའང༌། དེ་ལ་ལམ་སང་དགྲ་ཟླ་དགྲ་གཤེད་ལྟ་བུའི་འཁོན་འཛིན་གྱི་སྲིད་བྱུས་ཤིག་བར་སྐབས་ནས་འཛིན་བཞིན་པ་རེད། སྲིད་བྱུས་དེའི་འོག་ནས་བོད་ནང་གནས་ཚུལ་ཇེ་སྡུག་ཏུ་འགྲོ་གི་ཡོད།

ད་ལྟའི་རྒྱ་ནག་གཞུང་གི་སྲིད་བྱུས་དེ་ཕྱོགས་གཅིག་ནས་བསམ་བློ་བཏང་ན་ཐབས་ཤེས་གཞན་དག་མེད་པའི་གནས་ཚུལ་འོག་འུ་ཐུག་ཁ་སྐྱེངས་ལྟ་བུས་གདུག་རྩུབ་སྡིག་པ་མིག་བཙུམས་བྱེད་པའི་སྲིད་བྱུས་ཤིག་མ་གཏོགས། རྒྱུ་མཚན་ལྡན་པའི་བསམ་བློ་བཏང་སྟེ་དངོས་ཡོད་འཕྲལ་ཕུགས་ཀྱི་དཀའ་ངལ་སེལ་རྒྱུར་བསམ་བློ་བཏང་བའི་སྲིད་བྱུས་ཤིག་མ་རེད། དེ་འདྲའི་སྲིད་བྱུས་དེ་རྒྱལ་ཁབ་ཆེན་པོའི་སྲིད་བྱུས་དང་མི་འཚམས་པར་མ་ཟད། ཕུགས་ཕན་གྱི་སྲིད་བྱུས་ཤིག་ཀྱང་ཆགས་ཀྱི་ཡོད་པ་མ་རེད། རྒྱ་ནག་གི་ཤེས་ཡོན་ཅན་མང་པོའི་ནང་ནས་ད་ལྟའི་རྒྱ་ནག་གཞུང་གི་སྲིད་བྱུས་འཛིན་སྟངས་དེ་འགྲིགས་ཀྱི་མི་འདུག་ཅེས་སྐྱོན་བརྗོད་བྱས་དང་བྱེད་བཞིན་ཡོད་པར་བརྟེན་སྔ་ཕྱི་མ་གཏོགས་ད་ལྟའི་རྒྱ་ནག་གཞུང་གི་སྲིད་བྱུས་དེར་འགྱུར་བ་ཏན་ཏན་འགྲོ་རྒྱུ་ལས། འདི་མུར་གནས་ཐབས་རྩ་བ་ནས་མེད།

ང་ཚོའི་ངོས་ནས་པེ་ཅིང་ལ་འབྲེལ་བ་བྱེད་སྟངས་ལམ་སང་འགྱུར་བ་གཏོང་དགོས་དོན་མི་འདུག་སྙམ་གྱི་ཡོད། འོན་ཀྱང་འགའ་ཞིག་ནས་རྒྱ་མིས་བོད་ནང་གདུག་རྩུབ་འདི་འདྲ་བྱེད་ཀྱི་ཡོད་སྟབས་གོ་སྐབས་འདི་བཟུང་སྟེ་ང་ཚོའི་མཁྲེགས་པོ་བྱས་ནས་སྐད་བརྒྱབ་སྟེ་སྙིང་ཚིམས་པའི་ཚིག་ངན་ཤོད་ཐུབ་ཀྱང༌། དེས་དོན་དག་ལ་ཕན་ཐོགས་གང་འདྲ་ཞིག་ཡོང་གི་ཡོད་མེད་ལ་བསམ་བློ་གཏོང་དགོས། ངའི་ངོས་ནས་རྒྱ་ནག་གཞུང་གིས་ཚུར་འབྲེལ་བ་བྱ་རྒྱུའི་རྣམ་འགྱུར་ཞིག་ག་དུས་བསྟན་ན་ཡང་དེ་འཕྲལ་མུ་མཐུད་འབྲེལ་བ་བྱ་རྒྱུར་ཨང་གསར་བྱས་ཏེ་བསྡད་ཡོད། ངའི་བསམ་བློ་གཏོང་སྟངས་འདི་འདྲ་ཡིན། ངོས་རང་ཐའེ་ཝན་ལ་འགྲོ་དང་མི་འགྲོ་དེ་ཡང་རྒྱ་ནག་གི་ཐོག་ལ་བསམ་བློ་གཏོང་དགོས་པ་ཆགས་ཡོད།

དེང་སྐབས་རྒྱ་ནག་གཞུང་གིས་ཏཱ་ལའི་བླ་མས་ཁ་བྲལ་གྱི་ལས་ཀ་བྱེད་ཀྱི་འདུག་ཅེས་སྐྱོན་བརྗོད་ཤུགས་ཆེན་པོ་བྱེད་ཀྱི་ཡོད། ང་ཐའེ་ཝན་ལ་འགྲོ་རྒྱུའི་གནས་ཚུལ་ཆགས་ན། དེ་ཡང་ཁ་བྲལ་གྱི་ལས་ཀ་ཆེན་པོ་ཞིག་རེད་ཅེས་སྐྱོན་བརྗོད་བྱེད་ཀྱི་རེད། བར་ལམ་ངོས་ནས་གསར་འགྱུར་འགོད་མཁན་དེ་འདྲ་ལ་ང་རང་ཐའེ་ཝན་ལ་འགྲོ་འདོད་ཡོད། རྒྱུ་མཚན་ནི་ཕྱོགས་གཅིག་ནས་དེར་ནང་པ་མང་པོ་ཞིག་ཡོད་པ་དེ་དག་ལ་ང་རང་དོ་སྣང་ཡོད་པ་དང༌། གཉིས་ནས་དགེ་སློང་མའི་སྡོམ་རྒྱུད་སྐོར་ང་རང་སྒེར་གྱི་ངོས་ནས་དམིགས་བསལ་དོ་སྣང་ཡོད་ཅེས་བརྗོད་ཡོད།

ཐའེ་ཝན་ནི་དཔལ་འབྱོར་ཡར་རྒྱས་ཕྱིན་པའི་ཐོག མང་གཙོའི་ལམ་ལུགས་མཚན་ཉིད་ཚང་བ་ཞིག་ལག་ལེན་བསྟར་བཞིན་ཡོད། རྒྱ་ནག་ཐོག་ཞིབ་འཇུག་མཁན་དེ་འདྲ་ནས་བརྗོད་པར། རྒྱ་ནག་གི་རྒྱལ་རབས་ནང་ལོ་ལྔ་སྟོང་སོང་བའི་རྗེས་ལ་མང་གཙོའི་ཐབས་ལམ་གྱི་ཐོག་ནས་སྲིད་འཛིན་འོས་བསྡུ་བྱས་ཏེ་ཐོན་པ་ཐེངས་དང་པོ་རེད་ཅེས་བརྗོད་ཀྱི་འདུག དེ་ལའང་ངོས་རང་དོ་སྣང་ཆེན་པོ་བྱུང་བས་རྒྱུ་མཚན་གཅིག་འདི་ཡིན། རྒྱུ་མཚན་གཉིས་པ་ནི་ངོས་ཀྱི་གཙོས་པའི་ང་ཚོ་བོད་པ་འདི་དག་རྒྱ་མི་རིགས་ལ་ངོ་རྒོལ་བྱེད་མཁན་དང༌། རྒྱ་ནག་རྒྱལ་ཁབ་ལ་ངོ་རྒོལ་བྱེད་མཁན་ཞིག་མིན། རྒྱ་ནག་དམར་པོའི་གཞུང་གིས་ངོས་ནས་དབུ་མའི་ལམ་གྱི་ཐོག་ནས་གནད་དོན་ཐག་གཅོད་ཡོང་ཐབས་བྱེད་པ་འདི་ཁས་ལེན་བྱས་ན་ངོས་རང་སྔོན་ལ་རྒྱ་ནག་ལ་འགྲོ་འདོད་ཡོད།

དཔེར་ན། སྔོན་ལ་ཐའེ་ཝན་ལ་འགྲོ་བ་དང༌། རྒྱ་ནག་སྐམ་ས་ཆེན་པོར་འགྲོ་བ་གཉིས་གདམ་ག་བྱེད་དགོས་བྱུང་ན། རྒྱ་ནག་སྐམ་ས་ཆེན་པོར་འགྲོ་རྒྱུ་འདི་གདམས་རྒྱུ་ཡིན། གང་ཡིན་ཞེ་ན། ད་ལྟ་བོད་བཟུང་མཁན་དེ་རྒྱ་ནག་ཡིན། ཕྱོགས་གཞན་ནས་རྒྱ་ནག་རི་བོ་རྩེ་ལྔས་མཚོན་པའི་གནས་ཆེན་ཁག་མཇལ་བར་བསྐྱོད་འདོད་ཡོད། དེ་ནི་དེ་རིང་ཁ་སང་གི་བསམ་ཚུལ་མིན་པར། ཕྱི་ལོ་ ༡༩༥༤-༡༩༥༥ ལོ་ང་རང་པེ་ཅིང་ལ་ཡོད་སྐབས་མི་རིགས་ལས་ཁུངས་ལ་ངོས་རང་རི་བོ་རྩེ་ལྔར་གནས་མཇལ་འགྲོ་གི་ཡིན་ཞེས་བརྗོད་པ་ཡིན། ཁོང་ཚོས་ད་རེས་ལམ་སང་གྲ་སྒྲིག་བྱེད་ཐབས་བྲལ་བས་རྗེས་སུ་འགྲོ་ཆོག་གི་རེད་ཅེས་བརྗོད་ནས་གོ་སྐབས་སྤྲད་མ་བྱུང༌། ད་ལྟ་ཡང་རྒྱ་ནག་རི་བོ་རྩེ་ལྔར་གནས་སྐོར་དུ་འགྲོ་འདོད་ཀྱི་བསམ་བློ་ཡོད་མུས་ལ་བརྟེན་གཞན་ཆབ་སྲིད་གནས་ཚུལ་མ་བྱུང་ཡང༌། གནས་སྐོར་ཞིག་ལ་རང་དབང་གི་མཚན་ཉིད་ཚང་བའི་ཐོག་ནས་འགྲོ་རྒྱུའི་གོ་སྐབས་བྱུང་ན་ངོས་རང་འགྲོ་རྒྱུར་ཨང་གསར་ཡོད། ཡིན་ནའང་དེ་འདྲའི་གོ་སྐབས་ང་ཚོར་སྤྲོད་ཀྱི་ཡོད་པ་མ་རེད།

སིངྒ་པུར་ནང་རྒྱ་མི་རིགས་གང་འཚམ་ཡོད་པ་དང༌། ཐའེ་ཝན་ནི་འཛམ་བུ་གླིང་ཐོག་རྒྱ་མིའི་གཞུང་ངམ། རྒྱལ་ཁབ་གཙོ་བོ་ཞིག་ཆགས་ཡོད་སྟབས་ངོས་རང་ཐའེ་ཝན་ལ་བསྐྱོད་རྒྱུའི་ཆ་རྐྱེན་ཡོངས་སུ་སྨིན་པའི་ཐོག་ནས་འགྲོ་ཐུབ་པ་ཞིག་བྱུང་ན། འཛམ་གླིང་འདིའི་ཐོག་ངོས་ཀྱིས་གཙོས་པའི་ང་ཚོ་བོད་པ་འདི་དག་རྒྱ་མི་རིགས་ལ་ངོ་རྒོལ་བྱེད་མཁན་ཞིག་མིན་པ་གསལ་པོ་མཚོན་ཐུབ་རྒྱུར་བརྟེན་རྒྱུ་མཚན་གཅིག་འདི་ཡིན། རྒྱུ་མཚན་གཞན་ཞིག་ནི། རྒྱ་ནག་ཕྱོགས་ནས་ཏཱ་ལའི་བླ་མས་རང་བཙན་རྩོད་དེ་རྒྱ་ནག་ཁ་བྲལ་དུ་གཏོང་གི་འདུག་ཅེས་སྐྱོན་བརྗོད་བྱེད་ཀྱི་ཡོད་པ་དང༌། ཡང་ང་ཚོ་བོད་པ་ནང་ཁུལ་དང༌། དེ་བཞིན་ང་ཚོར་རྒྱབ་སྐྱོར་བྱེད་མཁན་སེམས་བཟང་གྲོགས་པོ་ཚོའི་ནང་ནས་ཀྱང་ངོས་ཀྱི་ལངས་ཕྱོགས་འདི་འགྲིགས་ཀྱི་མི་འདུག་ཅེས་སྐྱོན་བརྗོད་བྱེད་ཀྱི་ཡོད།

ད༽ དབུ་མའི་ལམ་དང་། བསྒྲུབ་བྱ་སྒྲུབ་བྱེད།

དེ་ལྟར་སྐྱོན་བརྗོད་བྱས་པར་མ་ལྟོས་པར་ངའི་ངོས་ནས་ལྷག་བསམ་རྣམ་དག་གིས་དབུ་མའི་ལམ་ཐོག་འགྲོ་གི་ཡོད། བོད་རང་བཙན་གཙང་མ་རྩོད་ལེན་བྱེད་མཁན་ཡིན་ན། ད་ལྟ་ཐའེ་ཝན་གྱི་སྲིད་བྱུས་བོད་རྒྱ་ནག་གི་ཆ་ཤས་སུ་འདོད་པའི་རྒྱ་ནག་དམར་པོ་དང་གཅིག་གྱུར་གྱི་བསམ་ཚུལ་དང༌། ལྟ་ཚུལ་ཡོད་པ་འདིའི་འོག་ངོས་རང་ཐའེ་ཝན་ལ་འགྲོ་བདེ་པོ་མེད། ངོས་ནས་རང་བཙན་རྩོད་ཀྱི་མེད། བོད་འདི་ལོ་རྒྱུས་ཐོག་དངོས་གནས་རང་བཙན་རེད། ལོ་རྒྱུས་ཡིག་ཆའི་ཐོག་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད་ཅེས་གསལ་པོ་འཁོད་ཡོད། འོན་ཀྱང་འདས་པའི་གནས་ཚུལ་ནི་འདས་པ་རེད། གང་ཞིག་གལ་ཆེན་པོ་ཡིན་ཞེ་ན། མ་འོངས་པ་གལ་ཆེན་པོ་ཡིན།

འཛམ་གླིང་ལ་འགྱུར་བ་འགྲོ་དང་འགྲོ་བཞིན་ཡོད་ཅིང༌། ཡོ་རོབ་ཁུལ་ཡར་ཐོན་ཡིན་ནའང་འདྲ། ཀླད་པ་གུ་ཡངས་པོ་ཡིན་ནའང་འདྲ། གང་ལྟར་འགྱུར་བ་ཆེན་པོ་འགྲོ་བཞིན་པ་ལྟར། ང་ཚོ་ཨེ་ཤ་ཡ་ཡང་འགྱུར་བ་འགྲོ་དགོས་པ་ཡིན། སྔོན་མ་སྦོ་ན་གྷ་ཝ་ཇི་བཞུགས་པའི་སྐབས་ལོ་གཅིག་ཁོང་གི་བསམ་ཚུལ་ཞིག་བཏོན་ཡོད་པ་དེའི་ནང་(ABCK) ཞེས་པ་ཞིག་འཁོད་འདུག ཨེ་ཞེས་པ་ནི་ཨཕ་གྷ་ནི་སི་ཐན་དང༌། སྦི་ཞེས་པ་ནི་འབར་མ། སི་ཞེས་པ་ནི་སེ་ལོན། ཀེའི་ཞེས་ཀ་ཤི་སྨིར་ཏེ་རྒྱ་གར་དང༌། པ་ཀི་སི་ཐན་བཅས་ཚང་མ་ཆིག་སྒྲིལ་ཡོད་པའི་ལུང་པ་ཞིག་བཟོ་དགོས་བཤད་ཡོད། བསམ་བློ་དེ་ཚོའི་གྲས་དངོས་གནས་རླབས་ཆེན་པོ་ཡིན། ཡོ་རོབ་པས་ཆིག་སྒྲིལ་བྱ་རྒྱུར་དངོས་གནས་བསམ་བློ་གུ་ཡངས་པོ་བཏང་ཐུབ་ཡོད། ང་ཚོ་ཨེ་ཤ་ཡའི་ནང་ནས་ཀྱང་དེ་ལྟར་བསམ་བློ་གཏོང་མི་ཆོག་པ་དང༌། མི་འོས་པ་གང་ཡང་མིན་པས། ང་ཚོ་སྔར་བོད་རང་བཙན་རྒྱལ་རྒྱ་བོད་ཐ་དད་ཡིན་པ་ཞིག་ད་ཆ་ཕན་ཚུན་གཉིས་མོས་ཐབས་ལམ་འོག་ནས་ཆིག་སྒྲིལ་བྱ་རྒྱུར་དཀའ་ངལ་གང་ཡང་མེད། འདི་ནི་ངོས་ཀྱི་ལྷག་བསམ་རྣམ་དག་གི་བསམ་བློ་ཡིན།

རིགས་ཁ་ཤས་ཀྱིས་དབུ་མའི་ལམ་ཞེས་པ་འདི་སྒྲུབ་བྱེད་ལས་བསྒྲུབ་བྱ་ངོ་མ་རང་བཙན་རེད་ཟེར་གྱི་ཡོད་ཀྱང༌། དེ་འདྲ་མིན། བསྒྲུབ་བྱ་རང་བཙན་དང་སྒྲུབ་བྱེད་དབུ་མའི་ལམ་ཡིན་ན་རྒྱ་མིས་ངོས་ལ་ནག་ཁྲ་བཙུགས་པ་དེ་རྒྱུ་མཚན་ལྡན་པ་ཡིན། དཔེར་ན། ཁོང་ཚོས་མི་མངོན་པའི་རང་བཙན་ཞེས། རྩ་བའི་སེམས་ཕུགས་སུ་རང་བཙན་བཞག་ནས་ཁ་ནས་ཆེས་མཐོའི་རང་སྐྱོང་ཞེས་ཤོད་ཀྱི་ཡོད་པ་རེད་ཅེས་ཟེར་བའི་སྐྱོན་འཛུགས་དེ་བདེན་པ་ཆགས་པ་རེད།

ཁ་སྔོན་ཡོ་རོབ་ཁུལ་དང༌། འཇར་མན་བཅས་སུ་འགྲོ་སྐབས་སྐད་ཆ་བྱུང༌། ང་ཚོའི་གདམ་བྱའི་སྐོར་བཤད་དུས་རང་བཙན་ཞེས་པ་འདི་བསྒྲུབ་བྱ་རེད། དབུ་མའི་ལམ་དང༌། རང་ཐག་རང་གཅོད། བདེན་པའི་ཨུ་ཚུགས་བཅས་དེ་དག་སྒྲུབ་བྱེད་རེད་ཅེས་བརྗོད་མཁན་བྱུང༌། དབུ་མའི་ལམ་ཞེས་པ་འདི་ངོས་རང་གི་རྒྱུན་གྱི་ལྟ་བའམ་སྲིད་བྱུས་དེ་ཡིན། རྒྱུ་མཚན་ནི་གོང་དུ་ཞུས་པ་དེ་ཡིན། ངོས་ནས་བསམ་པ་རྣམ་དག་གིས་གཉིས་མོས་དང༌། གཉིས་ཕན་གྱི་བསམ་བློ་ཞིག་བཏང་དང་གཏོང་བཞིན་པ་འདི་ད་ལམ་འཛམ་གླིང་ཐོག་གསལ་པོ་བསྟན་རྒྱུའི་གོ་སྐབས་ཤིག་རེད་སྙམ་གྱི་འདུག

ན༽ ཐའེ་ཝན་དུ་ཕེབས་བཞེད་དང་། ཆོས་སྲིད་ཀྱི་མཛད་འཕྲིན།

ཐའེ་ཝན་གྱིས་ཀྱང་རྒྱ་ནག་གི་སྲིད་བྱུས་དང་གཅིག་མཚུངས་བོད་རྒྱ་ནག་གི་ཆ་ཤས་ཡིན་པའི་འདོད་ཚུལ་འཛིན་གྱི་ཡོད་ཀྱང༌། ངོས་ཀྱི་དབུ་མའི་ལམ་བཏོན་པ་འདི་ལ་སྲིད་འཛིན་ལིས་ཏེང་ཧུད་ཀྱིས་ཡོངས་བསྒྲགས་ཐོག་རྒྱབ་སྐྱོར་བྱས་ཡོད། དེར་བརྟེན་ཐའེ་ཝན་དུ་འགྲོ་རྒྱུར་དཀའ་ངལ་མི་འདུག་ཅེས་བཤད་ཡོད་ལ། ཕྱིན་ན་ངོས་ནས་མཐའ་གཅིག་ཏུ་རང་བཙན་རྩོད་ཀྱི་མེད་པའི་གནས་ཚུལ་ར་འཕྲོད་ཡོང་རྒྱུ་ཡིན། མདོ་དོན་སྙིང་པོ་ཐའེ་ཝན་ལ་ནང་པ་མང་པོ་ཡོད་པ་དེ་དག་གི་རེ་འདོད་བསྐང་རྒྱུ་དང༌། གཉིས་ནས་ང་ཚོས་རྒྱ་མི་རིགས་ལ་ངོ་རྒོལ་བྱེད་ཀྱི་མེད་པ་དང༌། མཐའ་གཅིག་ཏུ་རང་བཙན་རྩོད་དེ་ཁ་བྲལ་བྱེད་ཀྱི་མེད་པའི་འདི་གཉིས་གསལ་པོ་མཚོན་པའི་དོན་ལ་ངོས་རང་ཐའེ་ཝན་ལ་འགྲོ་འདོད་ཡོད་ཅེས་ཤོད་ཀྱི་ཡོད།

ད་ལྟ་ཐག་ཆོད་པ་དང་གཏལ་འཁེལ་བ་མེད་ཀྱང༌། གཅིག་བྱས་ན་ཐའེ་ཝན་ལ་འགྲོ་ཐུབ་པའི་གནས་ཚུལ་ཞིག་མི་ཡོང་ངམ་བསམ་གྱི་འདུག བོད་སོག་ལུས་ཁུངས་དང་རྩ་བ་ནས་འབྲེལ་བ་མེད་པར་ཐའེ་ཝན་ལ་འགྲོ་ཐུབ་པ་བྱུང་ན། ཐའེ་ཝན་ལ་བསྐྱོད་དེ་སྲིད་འཛིན་ངོ་མཇལ་ཞུ་རྒྱུ་དང༌། དེ་མིན་གསར་འགྱུར་འགོད་མཁན་དེ་འདྲ་དང་འབྲེལ་བ་ཡོང་རྒྱུར་བོད་པས་བསམ་བློ་གང་འདྲ་ཞིག་གཏོང་གི་ཡོད་པ་ངོ་སྤྲོད་བྱེད་རྒྱུའི་གོ་སྐབས་ཡོང་སྲིད། གཙོ་བོ་ཆོས་ཕྱོགས་ཀྱི་ལས་དོན་ཐོག་འགྲོ་གི་ཡོད་པར་བརྟེན་སྲིད་དོན་གྱི་སྐད་ཆ་བཤད་རྒྱུའི་གོ་སྐབས་ཡོང་གི་ཡོད་མེད་མི་ཤེས་ཀྱང༌། ས་གནས་ས་ཐོག་ཏུ་འབྱོར་མཚམས་ལྟ་གིན་ལྟ་གིན་བྱ་རྒྱུ་ལས། ད་ལྟ་བརྗོད་མི་ཐུབ། སྤྱི་ཡོངས་ནས་འཛམ་གླིང་གི་ས་གནས་ཁག་ལ་ཡོད་པའི་རྒྱ་ཆེའི་རྒྱ་རིགས་མི་མང་དང༌། རྒྱ་ནག་སྐམ་ས་ཆེན་པོར་ཡོད་པའི་རྒྱ་རིགས་མང་པོའི་རྣ་བར་ཏཱ་ལའི་བླ་མ་ཐའེ་ཝན་ལ་ཕེབས་པའི་གནས་ཚུལ་ཐོས་ན་ཁོང་ཚོའི་བསམ་བློའི་ནང་ཏཱ་ལའི་བླ་མ་མཐའ་གཅིག་ཏུ་རྒྱ་མིར་ངོ་རྒོལ་བྱེད་མཁན་ཡིན་པ་ལྟ་བུའི་བསམ་ཚུལ་ཡོད་རིགས་སེལ་རྒྱུར་ཕན་གྱི་རེད་བསམ་གྱི་འདུག

ཡང་ང་ཚོས་ད་ལྟ་བར་དུ་ཐའེ་ཝན་ལ་མཁྲེགས་པོ་བྱས་ཏེ་བསྡད་ཡོད་ཀྱང༌། ༸རྒྱལ་བ་རིན་པོ་ཆེ་ཐའེ་ཝན་དུ་ཕེབས་རྒྱུའི་གནས་ཚུལ་བྱུང་ན། འགའ་ཞིག་ནས་སྔ་ཕྱི་འགལ་ཟླའི་མཐོང་ཚུལ་ཡོང་སྲིད་ཀྱང༌། དེའི་ཐད་ཕྱོགས་ཡོངས་ཀྱི་དགེ་སྐྱོན་ལྕི་ཡང་བཏེག་ནས་བསམ་བློ་གཏོང་དགོས། གལ་སྲིད་ངོས་རང་ཐའེ་ཝན་ལ་བསྐྱོད་ཐུབ་པ་ཡིན་ན། ང་ཚོ་བོད་རིགས་ནང་ཁུལ་དུ་ཐའེ་ཝན་བོད་སོག་ལས་ཁུངས་གཙོ་བོར་གྱུར་པ་དེ་འདྲའི་ཐོག་ནས་རྙོག་དྲ་ཡོད་པ་འདི་དག་རིམ་པས་སེལ་ཐུབ་པ་ཞིག་ཡོང་གི་རེད་བསམ་གྱི་འདུག ད་བར་བོད་སོག་ལས་ཁུངས་ཀྱི་མི་སྣ་དེ་ཚོའི་གྲས་བོད་པའི་ནང་འབྲེལ་བ་བྱེད་འདོད་ཡོད་པ་གང་ཞིག་ལ། འབྲེལ་བ་བྱེད་ས་དེ་བཙན་བྱོལ་བོད་གཞུང་གིས་མཚོན་པའི་གནད་ཡོད་ལ་འབྲེལ་བ་བྱེད་མ་ཐུབ། འབྲེལ་བ་བྱེད་རྒྱུའི་དངུལ་ཡོད་པ་དེ་དག་གང་བྱུང་མ་བྱུང་བརྒྱུད་ནས་བཏང་སྟེ། བོད་པའི་ནང་མཐོང་ཚུལ་སྡུག་པོ་ཞིག་ཆགས་ཡོད། དེ་ནི་ཕུགས་རྒྱང་རིང་པོའི་ཆ་ནས་ཐའེ་ཝན་ལའང་ཁེ་ཕན་མེད་པ་གསལ་པོ་ཡིན། དེ་སྐོར་ཁོང་ཚོས་གནས་ཚུལ་གསལ་པོ་མགོ་འཚོས་ཀྱི་ཨེ་ཡོད་སྙམ།

ང་ཚོར་གནས་ཚུལ་གསལ་པོ་འགྲེལ་བཤད་རྒྱག་རྒྱུའི་གོ་སྐབས་བྱུང་ན། ཁོང་ཚོའི་ངོས་ནས་ཀྱང་མི་མཐོང་ཆ་འཇོག་ཡོད་པའི་ང་ཚོའི་སྒྲིག་འཛུགས་འདི་ལ་འབྲེལ་བ་བྱ་རྒྱུ་འདེམས་ཀྱི་རེད། ང་ཚོ་བཙན་བྱོལ་བའི་ཤེས་རིག་ཐོག་དང༌། ཆོས་ཕྱོགས། དེ་མིན་འཕྲོད་བསྟེན་སོགས་གང་ཅིར་ཡོངས་བསྒྲགས་བྱས་ཏེ་ཀུན་དང་མཐུན་པའི་ལམ་གྱི་ཐོག་ནས་རོགས་རམ་བྱས་ན། ང་ཚོ་རོགས་རམ་ལེན་མཁན་ཡིན་ནའང་ངོ་གནོང་དགོས་དོན་མེད་ལ། རོགས་རམ་བྱེད་མཁན་ཚོས་ཀྱང་ངོ་སོ་སྤོབས་པ་དང་བཅས་ཏེ་འབྲེལ་བ་བྱེད་ཆོག་གི་རེད། དེ་མིན་ད་ལྟ་བར་གྱི་བྱེད་སྟངས་ཁུག་ཀྱོག་གང་བྱུང་ལ་འབྲེལ་བ་བྱེད་པ་དེ་ཡག་པོ་གང་ཡང་མིན།

ད་བར་དུ་ཐའེ་ཝན་དང་འབྲེལ་བ་བྱེད་ཕྱོགས་དེ་ང་ཚོའི་ངོས་ནས་ཚད་དང་མཚན་ཉིད་ཚང་བའི་འབྲེལ་ལམ་ཞིག་བཟོ་མ་ཐུབ་པས་སྐྱོན་ཆ་ཞིག་ཡོང་གི་མེད་དམ་སྙམ། ཚད་ཐུབ་ཀྱི་འབྲེལ་ལམ་ཞིག་བཟོས་ཀྱང་ད་དུང་དཀའ་ངལ་ཡོང་གི་མེད་དམ་སྙམ། ཚད་ཐུབ་ཀྱི་འབྲེལ་ལམ་ཞིག་བཟོས་ཀྱང་ད་དུང་དཀའ་ངལ་ཡོང་གི་འདུག་ན། དེ་ཚེ་དེའི་དུས་ང་ཚོས་བསམ་བློ་གསར་པ་གཏོང་རྒྱུ་ཡོང་གི་རེད། ད་ལྟ་ཐའེ་ཝན་ལ་འགྲོ་རྒྱུའི་ཐག་གཅོད་གཏན་འཁེལ་མེད་ཀྱང༌། གཅིག་བྱས་ན་འདི་ལོ་འགྲོ་ཐུབ་པ་མི་ཡོང་ངམ་སྙམ་པ་ལྟར། འདི་སྐོར་བཀའ་ཤག་དང༌། ཚོགས་གཙོར་གོ་བསྡུར་ཞུས་པར། ཁོང་ཚོ་གོ་བསྡུར་གནང་སྟེ་གནས་ཚུལ་འགྱུར་བ་མང་པོ་དང་འབྲེལ་བའི་འོག་ནས་ངོས་ཀྱི་བསམ་ཚུལ་འདི་ཡག་པོ་འདུག་ཅེས་གསུང་གི་འདུག་པས། ང་རང་ཡང་བློ་བདེ་པོ་བྱུང༌། དེ་རིང་མང་ཚོགས་ཐོག་གསལ་བཤད་ཞུས་ན་སྙམ་པ་ལྟར་ཞུས་པ་ཡིན།

པ༽ ལོ་རྒྱུས་ཀྱི་གོད་ཆགས་དང་། གཟི་བརྗིད་ཀྱི་ལས་འགན།

གོང་དུ་བཀའ་ཤག་གི་གསུང་བཤད་ནང་འཐུས་ཚང་འདུག་པས་གཞན་དག་ཞུ་རྒྱུ་མེད་ཀྱང༌། དེ་རིང་ཕྱོགས་མཐའ་ཁག་ནས་མི་མང་པོ་ཞིག་འཛོམས་ཡོད་པ་ཚང་མས་ཧུར་ཐག་བྱ་རྒྱུ་གལ་ཆེན་པོ་ཡིན། ཁྲལ་སེལ་ཉི་མ་གང་འཁྱོལ་ལྟ་བུ་དང༌། རྩད་གཅོད་བྱེད་དགོས་པའི་མངོན་གསལ་གྱི་གྲ་མ་འགྲིགས་མ་ཐོན་ཙམ་བྱུང་ན། ཨོ་ཚོད་ཚོད་བྱས་ཏེ་སྡོད་པ་ལྟ་བུ་བྱས་ན་རྩ་བ་ནས་མི་འགྲིགས། འགོ་བཀའ་ཤག་གི་བཀའ་བློན་ཚོ་ཡིན་ན་ཡང་རུང༌། སྤྱི་འཐུས་ཚོ་ཡིན་ན་ཡང་རུང༌། ཕྱོགས་མཐའི་དོན་གཅོད་ཚོ་ཡིན་ན་ཡང་རུང༌། གཞིས་ཆགས་ཁག་ནང་ལས་ཀ་བྱེད་མཁན་ཚོ་ཡིན་ན་ཡང་རུང༌། སུ་དང་སུ་ཞིག་ཡིན་རུང་ང་ཚོའི་མི་ཐོག་འདི་བོད་ཀྱི་ལོ་རྒྱུས་ལོ་ངོ་སྟོང་ཕྲག་ཁ་ཤས་ནང་གི་དཀའ་ངལ་ཆེ་ཤོས། བོད་མི་རིགས་ཆགས་འཇིག་གི་མཚམས་ལ་སླེབས་པའི་མི་ཐོག་གཅིག་ཆགས་ཡོད།

ཕྱོགས་གཅིག་ནས་བསམ་བློ་གཏོང་སྐབས་༸རྒྱལ་དབང་སྐུ་ཕྲེང་བཅུ་བཞི་བྱུང་བའི་ནང་ནས་ཕལ་ཆེར་ང་རང་བསོད་ནམས་དམན་ཤོས་རེད་བསམ་གྱི་འདུག ང་རང་ལོ་ཉི་ཤུ་རྩ་བཞི་རྩ་ལྔ་ནས་སོ་སོའི་ལུང་པ་དང་ཁ་བྲལ་ཏེ་གཞན་གྱི་ལུང་པར་ད་བར་བཙན་བྱོལ་བ་བྱས་ནས་སྡོད་དགོས་བྱུང༌། མ་གཞི་རང་དབང་ཡོད་ས་ཞིག་དང༌། མི་ཚེ་དོན་དང་ལྡན་པ་སྐྱེལ་ས་ཞིག་གང་དུ་ཡོད་ཀྱང་དེ་གལ་ཆེ་གི་རེད་སྙམ་ནས་རང་ཡུལ་ལ་ཧ་ཅང་ཞེན་ཆགས་མི་འདུག་རུང༌། སྤྱི་ཡོངས་ཀྱི་ཆ་ནས་བཙན་བྱོལ་བ་བྱས་ཏེ་དཀའ་ངལ་ཆེན་པོ་ཞིག་གི་འོག་ལ་བསྡད་ཡོད། ཕྱོགས་གཅིག་ནས་བསམ་བློ་བཏང་ན་༸རྒྱལ་དབང་སྐུ་ཕྲེང་བཅུ་གསུམ་གྱི་ནང་ནས་སྐུ་ཕྲེང་བཅུ་གསུམ་པ་ཆེན་པོ་དབྱིན་ཇིའི་དམག་བོད་ལ་ཡོང་སྐབས་སོག་ཡུལ་དང་རྒྱ་ནག་བཅས་ལ་ལོ་བཞི་ལྔ་ཙམ་བཞུགས་དགོས་བྱུང་བ་དང༌། ཡང་དེ་རྗེས་ཆུ་བྱི་རྒྱ་དམག་ཡོང་སྐབས་རྒྱ་གར་ལ་ཕེབས་དགོས་བྱུང་ཡང་དུས་ཡུན་རིང་པོ་བཞུགས་དགོས་བྱུང་མེད། ངོས་རང་དུས་ཡུན་ལོ་སུམ་ཅུ་སོ་བརྒྱད་འགྲོ་གི་ཡོད། ཞིབ་ཏུ་བསམ་བློ་བཏང་ན་ལོ་བཅོ་ལྔ་བཅུ་དྲུག་ལ་སླེབས་པའི་སྐབས་ནས་རང་དབང་བརླག་སྟེ་ག་དུས་ཡིན་ཡང་མིའི་གདོང་ལ་བལྟས་ནས་ཁོས་གང་ཞིག་བྱེད་གྲབས་ཡོད་དམ། དབང་ཡོད་གང་ཞིག་བཤད་ཡོང་ངམ་སྙམ་པ་དེ་འདྲའི་ངང་མི་ཚེ་བསྐྱལ་བ་ཡིན།

དེང་སང་བོད་ནང་གི་མི་ཐུག་འཕྲད་དུ་ཡོང་སྐབས་ཁོང་ཚོས་ང་ལ་ཡིད་ཆེས་དང༌། དད་པ། དགའ་ཞེན་བཅས་ཧ་ཅང་གི་ཤུགས་ཆེན་པོ་བྱེད་ཀྱི་འདུག་སྟབས་ངོས་རང་གི་བསམ་བློའི་ནང་ཨ་ཙི་ཁོང་ཚོས་རེ་བ་འདི་འདྲ་ཞིག་རྒྱག་གི་འདུག ངས་གང་བྱེད་ཐུབ་ཀྱི་འདུག་བསམ་སྐབས། མ་ལག་རྡུམ་མའི་དཔེ་བཞིན་བྱ་ཐབས་གང་ཡང་མི་འདུག ང་རང་ཚོ་ལས་དང་སྨོན་ལམ་མཐུ་བཙན་པོ་ཞིག་གིས་འབྲེལ་ཡོད་ཀྱང༌། ང་རང་སྒེར་གྱི་སྔོན་བསགས་ཀྱི་ལས་ཡིན་ནའང་འདྲ། བོད་སྤྱི་པའི་སྔོན་བསགས་ཀྱི་ལས་ཡིན་ནའང་འདྲ། གང་ལྟར་ལས་དབང་ཟློག་ཏུ་མེད་པའི་གནས་ཚུལ་འོག་ང་ཚོ་ཁ་བྲལ་ཏེ་སྡོད་དགོས་པ་འདི་ཧ་ཅང་ཐབས་སྐྱོ་པོ་ཞིག་ཏུ་མཐོང་ནས་སྐབས་རེ་སེམས་སྐྱོ་གི་འདུག་རུང༌། ཕྱོགས་གཞན་ཞིག་ནས་བསམ་བློ་བཏང་ན། དངོས་གནས་བོད་ཀྱི་ལོ་རྒྱུས་ནང་བྱུང་མ་མྱོང་བའི་དཀའ་ངལ་གྱི་དུས་ཚོད་བོད་མི་རིགས་རིག་གཞུང་དང་བཅས་པ་རྩ་བརླག་ཏུ་འགྲོ་དང༌། ཡང་ན་མུ་མཐུད་གནས་ཆགས་འཇིག་གི་དུས་མཚམས་ལ་སྐྱེས་པའི་མི་ཞིག་ཡིན་པ་དང༌། གོ་ཆོད་ཀྱི་ཡོད་རུང་མེད་རུང་དུས་ཚོད་འདི་འདྲ་ཞིག་གི་སྐབས་དཀའ་ངལ་རྒྱག་མཁན་གྱི་མིའི་གྲས་སུ་སྐྱེས་པ་འདི་གཟི་བརྗིད་དང༌། རླབས་ཆེན་ཡིན་སྙམ་པ་དྲན་གྱི་འདུག

ཁྱེད་རང་ཚོས་ཀྱང་དེ་བཞིན་གྱི་བསམ་བློ་བཏང་སྟེ་བོད་སྤྱི་པའི་དོན་དག་ལ་ཚང་མས་ཕྱར་བ་གྲུ་འདེགས་ཀྱི་ལས་ཀ་བྱེད་དགོས་པ་ལས། ང་མི་གཅིག་གིས་ཕོ་རྒོད་པོ་དང༌། འཇོན་པོ་བཏང་ནས་སྒྲུབ་ཐུབ་ཐབས་མེད། ད་ལྟ་བར་དུ་བྱུང་བའི་གྲུབ་འབྲས་རྣམས་ང་མི་གཅིག་གིས་འཇོན་པོ་རྒོད་པོ་བཏང་བ་གང་ཡང་མིན། ང་ཚོར་མང་ཚོགས་ཀྱིས་ཡིད་ཆེས་བྱེད་པ་དང༌། དད་པ་དང་དམ་ཚིག་རི་བཙུགས་པ་ལྟར་འགྱུར་བ་མེད་པར་བསྡད་པའི་གནས་ཚུལ་འོག་ཚང་མས་སེམས་ཁུར་བླངས་ནས་ཧུར་ཐག་བྱས་པའི་གྲུབ་འབྲས་ཡིན། མཆོད་རྟེན་མགོ་མཇུག་ལོག་ཀྱང་བང་རིམ་སྐེད་པར་གནས་ཟེར་བ་ལྟར། ད་ལྟ་ང་ཚོ་རྨེག་མེད་ཤུལ་མེད་གཏོང་ཐུབ་མེད། སྟོབས་དང་ནུས་པའི་ཆ་ནས་རྒྱ་མིས་བོད་པ་ཤུལ་མེད་དུ་གཏོང་རྒྱུའི་ནུས་པ་ཡོད་ཀྱང་བྱེད་བདེ་པོ་མེད། འཛམ་གླིང་ཐོག་བོད་ལུང་པའི་ནང་མི་གྲངས་ས་ཡ་དྲུག་ཉུང་ཉུང་ཡིན་ཀྱང༌། འཛམ་གླིང་གི་ཕྱོགས་གང་ས་ནས་དོ་སྣང་བྱེད་དགོས་པ་ཞིག་ཆགས་ཡོད། ང་ཚོ་འདི་འདྲའི་གནས་སྐབས་ལ་སྐྱེས་པའི་མི་རབས་ཤིག་ཡིན།

སྡུག་ས་ནས་བསམ་བློ་བཏང་ན་སེམས་སྐྱོ་བའི་རང་བཞིན་ལས་མེད། ཕྱོགས་གཞན་ཞིག་ནས་བསམ་བློ་བཏང་ན་ང་ཚོའི་མི་རབས་འདི་བོད་ཀྱི་ལོ་རྒྱུས་ནང་འཁོད་རྒྱུའི་མི་རབས་ཤིག་ཡིན་པས་ཚང་མའི་སེམས་ནང་ང་བོད་གངས་ཅན་རྩམ་ཟན་གྱི་རིགས་ལས་སྐྱེས་པའི་མི་ཞིག་ཡིན་བསམས་ཏེ་སྤྲོ་བ་བསྐྱེད་དགོས། གཙོ་ཆེ་ཤོས་བོད་ནང་ཡོད་པའི་རྒྱ་ཆེའི་མི་མང་གིས་ང་ཚོར་བློས་བཀལ་ནས་ལས་འགན་འདི་འདྲ་ཞིག་སྤྲད་ཡོད། དེར་བརྟེན་ངས་ལས་ཀ་རྒྱུ་འབྲས་དཔང་འཕེར་དང༌། ངོ་ལྐོག་མེད་པ་ཞིག་བྱས་ཏེ་ཐ་མ་སོ་སོ་འཆི་ཁར་འགྱོད་པ་མེད་པ་ཞིག་བྱེད་བསམ་པའི་བསམ་བློ་བཏང་ནས་ལས་ཀ་བྱེད་དགོས་པ་ལས། འཕྲལ་སེལ་ཉི་མ་གང་འཁྱོལ་དང༌། ཁེ་བཟང་དང༌། ཁེ་ཕན་གང་ཆེའི་བསམ་བློ་བཏང་ནས་རྒྱུག་འགྲོ་བ་འདི་འདྲ་བྱས་ན་གཏན་ནས་མི་འགྲིགས།

ཕ༽ རྒྱ་གཞུང་གི་སྲིད་བྱུས་དང་། རྩ་བའི་ནད་གཞི།

ང་ཚོ་བོད་པའི་ཐོག་རྒྱུས་མངའ་ཡོད་པའི་ཕྱི་རྒྱལ་གྱི་མི་སྣ་འཛམ་གླིང་གི་ས་གནས་གང་སར་འབྲེལ་བ་ཡོད་པའི་སློབ་སྟོན་གྱི་ལས་ཀ་བྱེད་མཁན་མང་པོས་ང་ཚོར་བསྟོད་བསྔགས་བཏང་སྟེ་བོད་པ་བཙན་བྱོལ་བའི་སྒྲིག་འཛུགས་འདི་ཧ་ཅང་ཡག་པོ་འདུག་ཟེར་བ་དང༌། ཁ་ཤས་ཀྱིས་རང་བཙན་ཡོད་པའི་ལུང་པ་འགའ་ཞིག་ལས་བོད་པ་བཙན་བྱོལ་བའི་ལས་ཀ་ཚགས་ཚུད་པ་འདུག་ཅེས་ཤོད་མཁན་ཡོད། འོན་ཀྱང་ང་རང་ཚོ་རང་ངོས་ནས་བསམ་བློ་གཏོང་སྐབས་ང་ཚོའི་ལས་ཀ་མང་པོ་ཞིག་འཐུས་ཤོར་འགྲོ་གི་མེད་དམ་བསམས་ནས་བློ་གཡེང་ཡོང་གི་འདུག ཤེས་བྱ་ཡོན་ཏན་གྱི་ཆ་ནས་དེང་གི་གཞོན་སྐྱེས་འཚར་ལོངས་བྱེད་མཁན་ཚོ་མཐོང་རྒྱ་ཐོས་རྒྱ་ཆེ་བ་དང༌། བསམ་བློ་གཏོང་རྒྱུ་མང་བ་ཡོད་ཀྱང༌། རྡོ་ལ་ཨི་ཁུང་ཕུག་པ་ལྟ་བུའི་སྙིང་རུས་དང༌། དཀའ་ངལ་གདོང་ལེན་བྱ་རྒྱུའི་བསམ་བློ་འདང་གི་ཨེ་ཡོད་བསམ་གྱི་འདུག དེའི་ཐད་དོ་སྣང་བྱེད་དགོས་པ་དང༌། བསམ་བློ་གཏོང་དགོས། ཤེས་བྱ་ཡོན་ཏན་གལ་ཆེན་པོ་ཡིན་ཀྱང་ཤེས་བྱ་ཡོན་ཏན་གྱི་རྣམ་དཔྱོད་བེད་སྤྱོད་བྱེད་སྐབས་སྙིང་སྟོབས་དང༌། སེམས་ཤུགས། རྣམ་པར་དག་པའི་ལྷག་བསམ་བཅས་ཀྱིས་རྒྱབ་འཁྱོགས་པ་མ་བྱུང་ན། ཤེས་བྱ་ཡོན་ཏན་ཡོད་པ་གཅིག་པུར་ངོ་མཚར་ཆེ་རྒྱུ་མེད། དེར་བརྟེན་ཚང་མས་ཧུར་ཐག་བྱེད་དགོས། ཆོས་ཀྱི་ཐོག་ནས་བསམ་བློ་བཏང་ན་སྨོས་ཅི། གལ་སྲིད་ཆོས་ཀྱི་ཐོག་བསམ་བློ་མ་བཏང་བར་མི་ཚེ་འདིའི་དབང་དུ་བྱས་ནའང་ང་ཚོའི་མི་ཐོག་འདི་ཧ་ཅང་གཉན་འཕྲང་ཆེ་བའི་དུས་སྐབས་ཀྱི་མི་ཐོག་ཅིག་ཡིན་པས། ཕོ་གོ་མོ་གོ་ཆོད་པ་ཞིག་ངེས་པར་དུ་བྱེད་དགོས་པ་ལས། དོན་མེད་བྱབ་སྐྱེལ་མཁན་གྱི་མི་ཐོག་གཅིག་བྱས་ན་ཐབས་སྡུག་ཡིན།

དེ་སང་བོད་ནང་གནས་ཚུལ་ཛ་དྲག་ཏུ་འགྲོ་བ་འདི་ང་ཚོ་བོད་པའི་དཔེ་ལ། མར་མེ་འཆི་ཁར་གསལ་ཞེས་བརྗོད་པ་ལྟར་འཆི་ཁའི་འཕག་འཚག་རྒྱག་གི་འདུག་བསམ་པ་ལས། དེ་ཙམ་གྱི་བློ་གཡེང་ཡོང་གི་མི་འདུག དེང་སང་བོད་ནང་དེ་སྔའི་རིག་གནས་གསར་བརྗེའི་སྐབས་ཀྱི་རྣམ་པ་བསྐྱར་དུ་ཐོན་ཏེ་ཆོས་དད་ཐོག་དམ་དྲག་ཆེན་པོ་བྱེད་པ་འདི་ཡག་པོ་རེད་བསམ་གྱི་འདུག གང་ཡིན་ཞེ་ན། བོད་ཀྱི་ས་ཁུལ་སྤྱི་དང༌། ལྷག་པར་མདོ་སྟོད་སྨད་ཀྱི་ས་ཁུལ་ཁ་ཤས་ནང་དེང་སང་ཆོས་དད་བྱེད་ཆོག་པ་དང༌། དགོན་པ་ཉམས་གསོ་བྱེད་ཆོག་པ། ཚོགས་ཚུགས་ཏེ་སྨོན་ལམ་རྒྱག་ཆོག་པ་བཅས་འདུག་པས། ལྷིང་པོ་བྱས་དེ་བསྡད་ན་ཡག་པོ་རེད་བརྗོད་མཁན་ཁ་ཤས་ཡོང་གི་ཡོད་འདུག དེ་ཚོས་ཕུགས་རྩ་གང་འདྲ་ཞིག་གི་ཐོག་བསྡད་ཡོད་པར་བསམ་བློ་གཏོང་མི་ཐུབ་པར་འཕྲལ་སེལ་ཚོང་ཕྲན་བུ་རྒྱག་རྒྱུ་དང༌། ཆོས་དད་ཕྲན་བུ་བྱེད་ཆོག་པ་དེ་ལ་ཆོག་ཤེས་བྱེད་ཀྱི་ཡོད་པ་རེད།

མདོ་སྟོད་སྨད་ཁུལ་ནས་ཡོང་མཁན་ཁ་ཤས་ཀྱིས་ང་ལ། དེང་སང་ང་ཚོའི་ལུང་པའི་ནང་གི་བླ་མ་དང་མཁན་པོ་བགྲེས་པ་ཁ་ཤས་ཀྱིས་ང་ཚོ་མི་མང་ནས་བོད་མི་རིགས་ཀྱི་དོན་དུ་ལས་འགུལ་བྱས་པ་འདིར་རྒྱབ་སྐྱོར་གནང་རྒྱུ་ཕར་བཞག མ་མཉེས་པ་གནང་གི་འདུག ཁོང་ཚོས་ཆོས་དད་རང་མོས་ནི་འདུག དཔལ་འབྱོར་འདུ་འགོད་ཀྱི་རང་དབང་ནི་འདུག འདི་ཙམ་ཡག་ཐག་ཆོད་རེད་གསུང་གི་འདུག་ཅེས་བརྗོད་མཁན་ཁ་ཤས་བྱུང༌། ང་ཚོའི་ཕུགས་རྩའི་གནས་སྟངས་ཀྱི་ནད་གཞི་ལྟ་བུར་མཚོན་ན། ད་ལྟ་འཕྲལ་སེལ་ཨ་ར་ཨུ་རུའི་ན་ཟུག་དྲག་པོ་མེད་པ་ཙམ་ལས། རྩ་བའི་ནད་གཞི་ལྕི་པོ་ཞིག་ལུས་ལ་གནས་མུས་ཡིན་སྟབས། རྐྱེན་དང་འཕྲལ་མ་ཐག་ན་ཟུག་ཆེན་པོ་ལངས་ངེས་ཡིན།

དཔེ་འདི་བཞིན་ང་ཚོ་བོད་པའི་རྩ་བའི་གནས་སྟངས་འདི་ཡག་པོ་ཞིག་མ་ཆགས་ན། འཕྲལ་སྒང་ཆོས་དད་ཀྱི་རང་དབང་ཕྲན་བུ་དང༌། དཔལ་འབྱོར་འདུ་འགོད་བྱེད་པའི་གོ་སྐབས་ཕྲན་བུ་བཟང་དུ་ཕྱིན་པ་ཙམ་ལ་ཆོག་ཤེས་བྱས་ན་འགྲིགས་ཐབས་མེད། དེང་སང་རྒྱ་མིས་སླར་ཡང་དམ་དྲག་ཆེ་རུ་བཏང་སྟེ་ང་ཚོའི་བསམ་བློ་ངོ་མ་དང༌། སྲིད་བྱུས་ངོ་མ་འདི་ཡིན། ཆོས་དད་རང་མོས་ནི་ཁྱེད་རང་ཚོར་མགོ་སྐོར་གཏོང་བྱེད་ཅིག་ལས། བསམ་བློ་ངོ་མ་འདི་ཡིན་ཞེས་རྒྱ་མི་ཁོ་རང་ཚོའི་བྱ་སྤྱོད་དངོས་ཀྱིས་བོད་མིར་ངོ་སྤྲོད་གསལ་བཤད་བྱེད་ཀྱི་འདུག་པ་འདི་ཡག་པོ་རེད་སྙམ།

ཁ་སྔོན་ཡོ་རོབ་ཏུ་ཚོགས་པའི་བོད་དོན་རྒྱབ་སྐྱོར་ཚོགས་འདུའི་ཐོག་ངོས་ནས་བརྗོད་རྒྱུ་བྱུང༌། ང་ཚོའི་བདེན་མཐའ་གསལ་ལ་ཉེ་བའི་དུས་སུ་སླེབས་ཡོད། ཅི་སྟེ་ངེས་མེད་ང་ཚོའི་འཐབ་རྩོད་འདི་མུ་མཐུད་ཡུན་རིང་བྱེད་དགོས་པ་བྱུང་ན། ང་ཚོའི་འཐབ་རྩོད་འདི་མི་རིགས་ཤིག་གི་དོན་དུ་ཡིན་པ་ལས། མི་ཉུང་ཤས་ཀྱི་ཁེ་ཕན་དོན་དང༌། སྤྱི་ཚོགས་རྙིང་པ་རོ་ལངས་རྒྱག་པའི་དོན་དུ་མིན། ༸རྒྱལ་བ་རིན་པོ་ཆེའི་ཁེ་ཕན་གྱི་དོན་ནི་དེ་བས་ཀྱང་མིན། དེར་བརྟེན་ང་ཚོའི་མི་རབས་འདི་ཙམ་དུ་མ་ཟད། བོད་མི་རིགས་གཞིས་བྱེས་ལ་ནམ་གནས་རིང་འཐབ་རྩོད་མུ་མཐུད་བྱ་རྒྱུ་རེད། དེ་ལྟར་བྱེད་དགོས་ངེས་ཀྱང་ཡིན་ཞེས་བཤད་ཡོད། ངའི་བསམ་པར་སྤྱི་པའི་སྒྲིག་འཛུགས་ཀྱི་ཐོག་ནས་སྤྱིའི་ནུས་པ་བཏོན་ཏེ་ཤུགས་རྒྱག་རྒྱུ་གལ་ཆེན་པོ་རེད་བསམ་གྱི་འདུག

བ༽ བླ་སྤྲུལ་ལ་གཞེན་སྐུལ་དང་། ཞལ་ཆེམས་འཇོག་ཡུལ།

ཁ་སྔོན་རྒྱ་གར་ལྷོ་ཕྱོགས་ཁུལ་བསྐྱོད་སྐབས་ཡོངས་འཛིན་རྣམ་པ་གཉིས་ཀྱི་ཡང་སྲིད་དང༌། དེ་བཞིན་ཀ་ལུ་རིན་པོ་ཆེ་དང༌། དེ་མོ་རིན་པོ་ཆེའི་ཡང་སྲིད་ལྟ་བུའི་བླ་མ་ཆུང་ཆུང་དེ་དག་ལ་དེང་སང་ངོས་ནས་གང་ཞིག་མངགས་ཀྱི་ཡོད་ཅེ་ན། ཁྱེད་རང་བླ་མ་ཆུང་ཆུང་ལོ་བཅུ་ནས་བཅོ་ལྔའི་བར་ཡིན་པ་ཚོས་ད་ནས་བསླབ་པ་སློབ་གཉེར་ཡག་པོ་བྱེད་པ་དང་ཆབས་ཅིག་སྒྲུབ་པ་ཉམས་ལེན་ཡག་པོ་བྱས་ན་ལོ་ཉི་ཤུ་སུམ་ཅུ་སོང་མཚམས་དངོས་གནས་ཆོས་པ་དགེ་སློང་རྣམ་དག་ཅིག་ཆགས་དུས། ཕལ་ཆེར་ང་ཤི་བའི་དུས་ཚོད་ལ་སླེབས་ཡོད། ད་ལྟ་ང་རང་ལོ་ན་དྲུག་ཅུ་རེ་གྲངས་ལ་སླེབས་ཡོད་ཀྱང༌། ད་དུང་ལོ་སུམ་ཅུ་བཞི་བཅུ་ཞིག་སྡོད་ཐུབ་པའི་རེ་བ་དང༌། སྨོན་ལམ་རྒྱག་གི་ཡོད། གང་ལྟར་ད་ནས་ལོ་སུམ་ཅུ་བཞི་བཅུའི་རྗེས་ལ་ང་ཤི་བའི་ཉིན་མོ་ཞིག་སླེབས་རྒྱུ་ཡིན། དེའི་སྐབས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བའི་སངས་རྒྱས་ཀྱི་བསྟན་པ་ཚང་ལ་མ་ནོར་བ་འདི་འཛིན་སྐྱོང་སྤེལ་གསུམ་བྱ་རྒྱུའི་ལས་འགན་ཁྱེད་རང་ཚོའི་ཐོག་སླེབས་ཡོད་ཅེས་བརྗོད་རྒྱུ་བྱུང༌།

བླ་མ་རྒན་པ་ཚོ་ཁྱད་པར་མི་འདུག གསོན་པའི་རིང་མཉམ་དུ་བསྡད། དེ་ནས་ཤི་མགྱོགས་ལོས་ལྟ་རྒྱུ་ཙམ་ལས་མེད། བླ་མ་ལོ་ན་ཆུང་ཆུང་འདི་ཚོའི་གྲས་ལ་འགན་ཆེན་པོ་སླེབས་ཡོད་ཅེས་ངས་ཆོས་ཕྱོགས་ནས་གཞེན་སྐུལ་དེ་ལྟར་ཞུ་གི་ཡོད། གླིང་རིན་པོ་ཆེའི་ཡང་སྲིད་ཆུང་ཆུང་དེ་ལ་ངས་ད་ནས་ལོ་སུམ་ཅུ་བཞི་བཅུ་སོང་བའི་མཚམས་ལ་ཐ་མ་ང་འཆི་རྒྱུ་རེད། དེའི་སྐབས་ངའི་ཁ་ཆེམས་འཇོག་ས་ཁྱེད་རང་གི་བྱེད་དགོས་པ་དེ་རྩིས་བསླབ་པ་སློབ་གཉེར་ཡག་པོ་བརྒྱབ་སྟེ་སྒྲུབ་པ་ཉམས་ལེན་བྱས། བསྟན་པ་བཤད་སྒྲུབ་གཉིས་ཀྱི་ཐོག་ནས་འཛིན་ཐུབ་མཁན་གྱི་གྲྭ་པ་ཡག་པོ་ཞིག་བྱུང་ན། ང་རང་བློ་བདེ་པོ་བྱས་ཏེ་ཁ་ཆེམས་འཇོག་ས་ཡོང་གི་རེད་བརྗོད་པ་ཡིན། ཡང་སྲིད་ཕྲུ་གུ་ཆུང་ཆུང་ཡིན་ཡང་མང་པོ་ཤུམ་སོང༌། ང་རང་ཡང་སེམས་པ་སྐྱོ་པོ་བྱུང༌།

མ༽ བཙན་བྱོལ་གྱི་སྒྲིག་འཛུགས་དང་། བོད་མིའི་ལས་འགན།

ཆབ་སྲིད་ཀྱི་ལས་ཀའི་ཐད་ང་ཚོའི་བཙན་བྱོལ་གཞུང་ལ་ཆ་བཞག་ན། སྐབས་རེ་ཕྱོགས་གཅིག་ནས་མཐོང་ཚུལ་འདི་འདྲ་ཞིག་ཡོང་གི་འདུག ༸རྒྱལ་བ་རིན་པོ་ཆེ་མི་གཅིག་གི་མིང་སྐམ་པོའི་ཐོག་ནས་འཛམ་གླིང་འདིར་བཙན་བྱོལ་གཞུང་གི་གཟུགས་བརྙན་གནས་ཐུབ་པ་ལྟ་བུ་དང༌། གལ་སྲིད་མི་འདི་མེད་པ་ཆགས་ན་བཙན་བྱོལ་གཞུང་ཞེས་པ་དེ་འཐོར་ཞིག་འགྲོ་རྒྱུའི་ཉེན་ཁ་ཡོད་པ་འདི་ཡིན། དེ་ཡང་ངས་དེ་རིང་ཁ་སང་གསར་དུ་བཤད་པ་ཞིག་མ་ཡིན་པར། དེ་སྔོན་ཕལ་ཆེར་ལོ་བཅོ་ལྔ་ཉི་ཤུའི་གོང་ཀུན་བདེ་གླིང་ཡོད་སྐབས་སུ་ད་ལྟ་ང་ཚོར་བཙན་བྱོལ་སྒྲིག་འཛུགས་ཤིག་ཡོད་པ་འདིས་ང་རང་ཚོ་ནང་ཁུལ་སྣང་བ་དག་ནས་གཞུང་ཞེས་བཤད་པ་ལས། ཁྲིམས་དང་མཐུན་པའི་སྒྲིག་འཛུགས་བརྟན་པོ་གང་ཡང་མིན། དེར་བརྟེན་ངོས་ལེན་ཡོང་གི་ཡོད་མེད་ལ་མ་ལྟོས་པར། མ་མཐར་ཡང་དེབ་སྐྱེལ་བྱས་པའི་ཚོགས་པ་བརྟན་པོ་ཞིག་བཟོ་རྒྱུ་གལ་ཆེན་པོ་འདུག་ཅེས། སྐབས་དེར་ཧི་མ་ལ་ཅལ་མངའ་སྡེའི་གྲོས་ཚོགས་ཀྱི་ཚོགས་གཙོ་ཞིག་ཡོད་པ་ཁོང་ལ། ང་ཚོའི་བཙན་བྱོལ་གཞུང་གི་སྒྲིག་འཛུགས་འདི་དེབ་སྐྱེལ་བྱས་པའི་ཚོགས་པ་མཚན་ཉིད་ཚང་བ་བརྟན་པོ་ཞིག་བཟོ་ཐབས་ཇི་ལྟར་ཡོད་ཅེས་སྐད་ཆ་དྲིས་པ་མ་ཟད། ཁོང་ལ་ཡིག་ཆ་བཟོ་རོགས་བཤད་དེ་ཕལ་ཆེར་ཡིག་ཆའང་བཟོས་ཡོད། དུས་དེ་ཙམ་ནས་ང་ཚོས་བསམ་བློ་བཏང་ཡོད། ལྷག་པར་ད་ལྟའི་དུས་སྐབས་འདིར་ང་ཚོའི་བཙན་བྱོལ་གཞུང་གི་སྒྲིག་འཛུགས་འདི་སྲ་ཐག་ཐག དངོས་གནས་གཞན་གྱི་མཐོང་དང་ཆ་འཇོག་རང་བཞིན་གྱིས་སླེབས་ཐུབ་པ་ཞིག་བཟོ་རྒྱུ་གལ་ཆེན་པོ་འདུག

ད་ལྟ་བཀའ་ཤག་གི་གསུང་བཤད་ནང་ཡོད་པ་བཞིན། སྤྱིར་བཏང་འཛམ་གླིང་ཐོག་བོད་པར་མཐོང་ཡག་པོ་ཡོད། ད་དུང་ཡང་བོད་པར་རོགས་པ་བྱས་ན་ཆུད་ཟོས་འགྲོ་གི་མ་རེད། བོད་པས་ལས་ཀ་བྱེད་ཐུབ་ཀྱི་རེད། བོད་པས་འཇོན་གྱི་རེད་ཅེས་པའི་མཐོང་ཚུལ་ཡོད་པ་ཞིག་བཟོ་རྒྱུའི་འགན་བོད་མི་ཚང་མར་འཁྲིས་ཡོད། དེ་རྩིས་ཚང་མས་གཟབ་གཟབ་དང་ཧུར་ཐག་བྱ་རྒྱུ་གལ་ཆེན་པོ་ཡིན། དེ་མིན་ཟོབ་ཟོབ་དང༌། སྤྱི་ས་བར་སའི་ཐོག་ཕྱིན་ན། ང་མ་ཤི་བར་འདི་མུར་སྡོད་ཐུབ་ཤས་ཆེ། ང་ཤི་བའི་ཉིན་མོ་དཀའ་ངལ་འཕྲད་རྒྱུའི་ཉེན་ཁ་ཡོད། དེར་བརྟེན་ཚང་མས་༸རྒྱལ་བ་རིན་པོ་ཆེ་ཡོད་མེད་ལ་མ་ལྟོས་པར་བོད་གངས་ཅན་པའི་འཐད་རྩོད་ཀྱི་ནུས་པ་གོང་བུ་གཅིག་ཏུ་བསྒྲིལ་ཏེ་བྱེད་མཁན་བཙན་བྱོལ་གཞུང་གི་ལས་ཀ་རྣམས་ཚགས་ཚུད་པོ་དང༌། ནུས་པ་ཐོན་པ་ཞིག་སྒྲིག་འཛུགས་ཀྱི་ཐོག་ནས་བྱེད་ཐུབ་ན། ང་ཡོད་མེད་ལ་ཁྱད་པར་མེད་པ་ཞིག་ཡོང་རྒྱུ་ཡིན། དེ་འདྲ་ཞིག་ཡོང་ཐབས་ལ་བསམ་བློ་གཏོང་རྒྱུ་གལ་ཆེན་པོ་འདུག

མ་གཞི་གོང་དུ་ཞུས་པ་བཞིན་རིང་མིན་གཞིས་བྱེས་མཉམ་འཛོམས་ཐུབ་པའི་མཚམས་ལ་ང་རང་གི་ཚེ་ལྷག་བོད་ནང་བསྐྱལ་ནས། དད་པ་དམ་ཚིག་གཡོ་བ་མེད་པར་རེ་བའི་མིག་འབུར་ང་ལ་བལྟས་ཏེ་སྡོད་མཁན་དེ་དག་ལ། གཞན་གྱི་དངོས་གྲུབ་སྦྱིན་རྒྱུ་མ་བྱུང་ཡང༌། སེམས་ཕྲན་བུ་སྐྱིད་པོ་ཡོང་བའི་ཐད་ངས་ཞབས་འདེགས་ཞུ་ཐུབ་རྒྱུར་ང་རང་ཡིད་ཆེས་ཡོད་ལ། འབད་བརྩོན་ཡང་བྱེད་ཀྱི་ཡོད།

གོང་དུ་ཞུས་པ་ལྟར་ང་ཚོ་བཙན་བྱོལ་བ་ཆགས་པའི་ཉི་མ་དང་པོ་ནས་བཟུང་ང་ཚོས་གནས་ཚུལ་བཟང་པོ་ཞིག་ཡོང་བའི་རེ་བ་བྱེད་པ་དང་ཆབས་ཅིག་གནས་ཚུལ་སྡུག་པོ་ཞིག་ཡོང་རྒྱུར་ཡང་ཚོད་དཔག་བྱས་ནས་གྲ་སྒྲིག་བྱེད་དགོས་ཞེས་བརྗོད་ཡོད། གནས་ཚུལ་འདི་ད་ལྟའང་ང་ཚོ་ཚང་མའི་སེམས་ལ་བཞག་ནས་གལ་སྲིད་གནས་ཚུལ་སྡུག་པོ་ཞིག་བྱུང་ན་དེ་ལ་གདོང་ལེན་བྱེད་ཐུབ་པ་དང༌། བདེན་པའི་འཐབ་རྩོད་མུ་མཐུད་བྱེད་ཐུབ་པའི་སེམས་སྤོབས་དང་གདེང་ཚོད་ཡོད་པ་ཞིག་བྱ་རྒྱུ་ཧ་ཅང་གལ་ཆེན་པོ་ཡིན་ཞེས་ཞུ་རྒྱུ་ཡིན། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༣ ཚེས་ ༡༧ ཉིན། སྤྱི་འཐུས་སྐབས་བཅུ་གཉིས་པའི་ཚོགས་དུས་གསུམ་པའི་ཐོག་སྩལ་བའི་བཀའ་སློབ།

ཀ༽ རྒྱ་གཞུང་གི་བྱེད་བབ་དང་། གཉིས་སྨན་གྱི་བཞེངས་ཕྱོགས།

དེ་རིང་འདིར་དམིགས་བསལ་གསར་པ་ཞུ་རྒྱུ་གང་ཡང་མི་འདུག ད་ལམ་གྲོས་ཚོགས་ནང་སྤྱི་འཐུས་གཅིག་ཙམ་མ་གཏོགས་ཚང་འཛོམས་བྱུང་འདུག་པར་ཧ་ཅང་དགའ་པོ་བྱུང༌། གྲོས་ཚོགས་འདི་བཞིན་བཙན་བྱོལ་བའི་སྒྲིག་འཛུགས་ནང་ནས་གལ་ཆེ་ཤོས་ཤིག་ཏུ་ངོས་འཛིན་བྱེད་བཞིན་ཡོད། འགོ་༸རྒྱལ་བ་རིན་པོ་ཆེ་ནས་བཟུང་ཚང་མས་མཐོང་དང་བརྩི་བཀུར་བྱེད་ས་དེར་སྐབས་རེ་འཐུས་མི་འཛོམས་པོ་རང་མ་བྱུང་བའི་སྐབས་གྲོས་ཚོགས་ཀྱི་འཐུས་མི་ཚོས་དེ་ཙམ་གྱིས་འགན་ཆེན་པོ་དང༌། གནད་འགག་མ་རྩིས་པའི་མཐོང་ཚུལ་ཡོང་གྲབས་བྱེད་ཀྱི་འདུག དེ་རིང་ཚང་མ་འཛོམས་པོ་བྱུང་བ་འདི་ཚང་མས་ཐུགས་ཁུར་བསྐྱེད་ནས་འགན་ཁུར་བླངས་པའི་རྟགས་མཚན་རེད། ཐུགས་རྗེ་ཆེ་ཞུ་རྒྱུ་ཡིན།

དེ་རིང་བསྐྱར་ཟློས་བྱས་ནས་ཞུ་དགོས་པ་མི་འདུག་ཀྱང༌། འདིར་འཚོགས་པའི་དགོས་དོན་ད་ལྟ་བར་ལས་ཀ་བྱས་པའི་ཐོག་ལ་ཞིབ་འཇུག་གིས་དགེ་སྐྱོན་གང་འདྲ་བྱུང་མིན་སྐོར་ལ་གོ་བསྡུར་བྱས་པ་དང་ཆབས་ཅིག མ་འོངས་པའི་ལས་དོན་བྱེད་ཕྱོགས་ཀྱི་ཐོག་ཚང་མས་དགོངས་པ་ཟབ་བཞེས་ཀྱི་སྒོ་ནས་བསམ་འཆར་འདོན་པ་གནང་རྒྱུ་གལ་ཆེན་པོ་འདུག སྐབས་རེ་གྲོས་ཚོགས་ཀྱི་མི་ཚོའི་བསམ་བློའི་ནང་རྐང་༸རྒྱལ་བ་རིན་པོ་ཆེས་འགོ་འཁྲིད་ཀྱི་ཡོད་པས། དེས་བྱེད་ཀྱི་རེད་བསམ་པའི་སྒོ་ནས་ང་ལ་བློས་བཀལ་ནས་འགན་འཁུར་ལེན་མཁན་ཟུར་དུ་ཡོད་བསམ་པའི་སྒོ་ནས་ལྷོད་ཡངས་ཤོར་བ་དང༌། ངའི་ངོས་ནས་གྲོས་ཚོགས་ཀྱི་ཐོག་ནས་བསམ་བློ་གསར་པ་དང༌། ལམ་སྟོན་གསར་པ་ཡོང་གི་རེད་བསམ་པའི་ཐོག་ནས་བློས་འགེལ་དང་། རེ་བ་བྱས་ཏེ་དེ་གཉིས་ཀྱི་བར་ལ་སྤྱི་ས་བར་སར་འཐུས་ཤོར་དང་ལྷོད་ཡངས་འགྲོ་མི་སྲིད་པ་མིན་གཤིས། ཚང་མས་ཐུགས་ཁུར་བསྐྱེད་རོགས་གནང་ཞེས་ཞུ་རྒྱུ་ཡིན།

ཚང་མས་མཁྱེལ་གསལ་རེད། ང་རང་ཚོ་དུས་ཚོད་གཉན་འཕྲང་འདི་འདྲ་ཞིག་ལ་སླེབས་བསྡད་ཡོད། ཕྱོགས་གཅིག་ནས་བོད་ནང་གི་གནས་ཚུལ་ཛ་དྲག་ཏུ་དང༌། ཐབས་སྡུག་ཏུ་འགྲོ་གི་ཡོད། བོད་ཀྱི་ལུང་པ་ཁ་ཤས་ཀྱི་ནང་ཧ་ལམ་རིག་གནས་གསར་བརྗེའི་སྐབས་ཀྱི་གནས་ཚུལ་ནང་བཞིན་ཡོང་གི་འདུག་ཅེས་ཤོད་ཀྱི་འདུག ཡང་ཕྱོགས་གཅིག་ནས་ངའི་མཐོང་ཚུལ་ལྟར་ན། རྒྱ་ནག་གུང་བྲན་སྲིད་གཞུང་གི་བྱེད་སྟངས་དེ་ཚོ་ཕལ་ཆེར་འུ་ཐུག་ཁ་སྐྱེངས་ཀྱི་སྲིད་བྱུས་ཙམ་མ་གཏོགས། འཛམ་བུ་གླིང་འདིའི་སྒང་ལ་ཕན་གནོད་འབྲེལ་ཐུབ་མཁན། ལོ་རྒྱུས་དང་ཆ་འཇོག་ཡོད་པའི་རླབས་ཆེན་གྱི་རྒྱལ་ཁབ་ཆེན་པོ་ཞིག་གི་བྱེད་སྟངས་ཤིག་མ་རེད། མི་ལ་དེ་ཙམ་གྱི་བློ་རྒྱ་མེད་པའམ། ཡང་ན་མིག་རྒྱང་ཐུང་ཐུང་འཕྲལ་སེལ་ཉིན་མ་གང་འཁྱོལ་གྱི་སྲིད་བྱུས་འདྲ་པོ་ཞིག་རེད། ད་ལྟའི་སྲིད་བྱུས་འདི་ག་རང་ལ་གནས་མི་ཐུབ་པ་ཧ་ཅང་གསལ་པོ་རེད།

དེང་སང་རྒྱ་མིས་བོད་ནང་ལ་བྱེད་སྟངས་དང༌། བོད་ཙམ་མ་ཡིན་པའི་ཧོང་ཀོང་དང༌། ཐའེ་ཝན་གྱི་ཐོག་ལ་རྣམ་འགྱུར་སྟོན་སྟངས། དེ་བཞིན་ཤར་ཏུར་ཀི་སི་ཐན་ནམ། ཤིང་ཅང་གི་ཐོག་ལ་རྣམ་འགྱུར་སྟོན་སྟངས་དེ་ཚོ་ཧ་ཅང་མཁྲེགས་འཛིན་བྱེད་ཀྱི་ཡོད་པ་རེད། བྱེད་སྟངས་འདིས་དོན་དག་ངོ་མའི་ཐོག་ལ་དཀའ་ངལ་ཡོད་པ་དེ་ཚོ་རྩ་བ་ནས་སེལ་མ་ཐུབ་ཀྱང༌། དཀའ་ངལ་ཆུང་དུ་གཏོང་རྒྱུ་དང༌། ཉུང་དུ་གཏོང་རྒྱུ་ཙམ་ལའང་ཕན་ཐོགས་མེད་པ་ཤེས་གསལ་རེད། ད་ལྟའི་སྲིད་བྱུས་ཀྱི་བྱེད་ཕྱོགས་འདིས་མིའི་སེམས་ནང་མི་དགའ་བ་ཆེ་རུ་ཕྱིན་ནས། ལོ་གཅིག་གཉིས་ཀྱི་ནང་ལ་ཞི་ལྷིང་ཡོང་རྒྱུའི་ཐབས་ཤེས་ཐུབ་པ་ཞིག་ཡིན་ནའང༌། མི་ཐོག་ནས་མི་ཐོག་འགོར་རྒྱུ་དང༌། དཀའ་ངལ་ཆེ་རུ་འགྲོ་རྒྱུའི་ཆ་རྐྱེན་ཆགས་ཡོང་གི་ཡོད་པ་རེད། སྔ་ཕྱི་མ་གཏོགས་འགྱུར་བ་ཏན་ཏན་འགྲོ་གི་རེད་བསམ་གྱི་འདུག ང་ཚོའི་ངོས་ནས་དབུ་མའི་ལམ་ཕྱོགས་འདིར་འགྱུར་བ་གཏོང་དགོས་པ་མི་འདུག ངོས་ཀྱི་བསམ་ཚུལ་དེ་འདྲ་ཡིན། སྤྱི་ཡོངས་ཀྱི་ཆ་ནས་བལྟས་ན། ཕྱོགས་གཅིག་ནས་གནས་སྟངས་སེམས་སྐྱོ་དགོས་པ་ཞིག་དང༌། ཡང་ཕྱོགས་གཅིག་ནས་རེ་བ་ཆེན་པོ་ཡོད་པ་ཞིག་རེད། ང་ཚོ་གཉན་འཕྲང་འདི་འདྲ་ཞིག་གི་སྐབས་ལ་སླེབས་ཡོད་པས་ཚང་མས་ཐུགས་ཁུར་བསྐྱེད་རོགས་གནང་ཞུ་རྒྱུ་ཡིན།

ཁ༽ བོད་མིའི་གོམས་གཤིས་དང་། མེད་ཐབས་མེད་པའི་གནས་ཚུལ།

ང་རང་སྒེར་གྱི་ངོས་ནས་ནང་པའི་ཆོས་དང་འབྲེལ་བའི་བོད་ཀྱི་རིག་གཞུང༌། མིའི་མི་ཆོས་གོམས་གཤིས་བཟང་པོ་ཡོད་པ་འདི་ཧ་ཅང་གལ་ཆེན་པོ་ཡིན་པ་སྔོན་མ་ནས་ཚར་མང་པོ་ཞུས་ཟིན་ཀྱང༌། དེ་རིང་ཡང་བསྐྱར་ཞུ་འདོད་བྱུང༌། ལས་དོན་ཐོག་ཕྱི་ནང་གི་ཐབས་ཤེས་བྱེད་རྒྱུ་སུས་ཀྱང་བྱེད་ཀྱི་ཡོད། བོད་ཀྱི་དོན་དག་བསྒྲུབ་བྱ་གལ་ཆེན་པོ་འདི་སྒྲུབ་ཐབས་སུ་ཕྱི་ནང་གི་ཐབས་ཤེས་བྱེད་རྒྱུའི་ང་ཚོའི་རྩ་བའི་དམིགས་ཡུལ་གང་ཡིན་ཟེར་ན། ངའི་ངོས་ནས་ཆབ་སྲིད་ཀྱི་རང་དབང་ཁོ་ནའི་དོན་དག་མ་རེད་བསམ་གྱི་ཡོད། བོད་ཀྱི་འཛིན་སྐྱོང་ཐད་གཞན་དབང་སྟབས་བསྟུན་བྱེད་མ་དགོས་པར་སོ་སོས་གང་བྱས་ཀྱང་བྱེད་ཆོག་པ་ཙམ་ང་ཚོའི་དམིགས་ཡུལ་མ་རེད། ང་ཚོའི་དམིགས་ཡུལ་ནི་བོད་ཀྱི་ལོ་རྒྱུས་ནང་ལོ་ངོ་སྟོང་ཕྲག་སྔོན་ནས་རིམ་པས་འཇགས་བསྡད་ཡོད་པའི་གོམས་གཤིས་བཟང་པོ་འདི་ལ་དེང་སང་འཛམ་གླིང་ནང་བློ་གཟུ་བོར་གནས་པ་མང་པོ་ཞིག་གིས་སྔགས་བརྗོད་བྱེད་ཀྱི་ཡོད། དེ་འདྲའི་གོམས་གཤིས་བཟང་པོ་དེས་ང་རང་ཚོ་བོད་མི་སོ་སོར་ཕན་པ་ཙམ་དུ་མ་ཟད། འཛམ་གླིང་སྤྱི་ལའང་ཕན་ཐོགས་བྱེད་ཐུབ་པའི་རྒྱུ་མཚན་ཏན་ཏན་ཡོད་པ་རེད། འཛམ་གླིང་འདིར་ཕྱི་དངོས་པོ་ཡར་རྒྱས་ཕྱིན་པའི་ལུང་པ་མང་པོ་ཞིག་གི་ནང་སེམས་ཀྱི་ཞི་བདེ་གང་འདྲ་བྱས་ནས་སྒྲུབ་དགོས་སྙམ་སྟེ་དངངས་སྐྲག་བྱས་ནས་བསྡད་པའི་སྐབས་འདིར། ང་ཚོ་ལ་སེམས་ཀྱི་ཞི་བདེ་སྒྲུབ་པའི་ཐབས་ཤེས་གོམས་གཤིས་བཟང་པོ་ཞིག་རང་ཆས་སུ་ཡོད་པ་རེད། འདི་ལ་ང་ཚོས་བདག་པོ་བརྒྱབ་ནས་བེད་སྤྱོད་ཡག་པོ་བྱེད་ཐུབ་ན་བོད་མི་ས་ཡ་དྲུག་ལ་ཕན་པ་ཙམ་དུ་མ་ཟད། བོད་ཀྱི་ཁོར་ཡུག་དང༌། སྲོག་ཆགས་ས་ཡ་མང་པོར་ཕན་པ་དང༌། ཧི་མ་ལ་ཡའི་རི་རྒྱུ་དང༌། འགྲོ་བ་སེམས་ཅན་སྤྱི་ལ་ཕན་ཐོགས་སྒྲུབ་ནུས་པའི་ཆ་རྐྱེན་ཡོད་པ་འདི་ཧ་ཅང་རྩ་བ་ཆེན་པོ་རེད། ཡིན་ནའང་ད་ལྟ་བོད་ཡུལ་གཞན་དབང་གི་གནས་སྟངས་འོག་ཚུད་བསྡད་པ་དང༌། གཞན་དབང་དུ་གྱུར་སའི་གཞན་དེ་ཡང་བོད་ཀྱི་ཆོས་དང་རིག་གཞུང་ལ་མཐོང་ཆུང་དང་ཁྱད་གསོད། ཕན་ཐོགས་མེད་པར་བལྟ་མཁན་ཞིག་གི་གཞན་དབང་དུ་ཡོད་པར་བརྟེན། དེ་འདྲའི་ཕན་ཐོགས་ཡོད་པའི་བོད་ཀྱི་གོམས་གཤིས་དང༌། ལྟ་སྤྱོད་བཟང་པོ་དེ་དག་ཉམས་པ་སོར་ཆུད་དང་མི་ཉམས་གོང་འཕེལ་ཡོང་ཐབས་བྲལ་བ་རེད། དེ་འདྲའི་གནས་ཚུལ་གྱི་འོག་ནས་དམའ་མཐར་ཡང་རང་སྲིད་རང་སྐྱོང་ཡག་པོ་ཞིག་དགོས་རྒྱུ་དེ་མེད་ཐབས་མེད་པའི་གནས་ཚུལ་ཞིག་ཡིན་སྟབས། ང་ཚོས་ཐབས་ཤེས་དང་འབད་བརྩོན་བྱེད་དོན་དེ་རེད།

ག༽ བཟང་སྤྱོད་ཉམས་བརླག་དང་། བོད་མིའི་ལས་འགན།

བར་སྐབས་ཕྱི་རྒྱལ་བ་ངོ་ཤེས་པ་རེ་གཉིས་ཀྱིས་ཤོད་མཁན་བྱུང༌། ཁ་སང་རང་ངས་སྔོན་མ་ནས་ངོ་ཤེས་པ་ཨ་མི་རི་ཀའི་མི་ཞིག་ཡོད་པ་ཁོང་དང་སྐད་ཆ་བྱུང་སྐབས་ཁོ་རང་བོད་མི་དང་འབྲེལ་བ་ཆགས་ནས་ལོ་བཅུ་ཙམ་ཕྱིན་སོང་བས་ལོ་བཅུའི་ནང་བོད་པའི་གཤིས་ཀ་སྡུག་ཏུ་འགྲོ་གི་ཡོད་པ་ལྟ་བུ་ཞིག་འདུག དངུལ་ལ་བརྔམས་པ་དང༌། དངུལ་གྱི་དོན་དུ་སྐྱག་རྫུན་བཤད་རྒྱུ་དང༌། མགོ་བདེ་དྲན་འཁྲུལ་བྱེད་རྒྱུ་སོགས་སྡུག་ཏུ་འགྲོ་གི་འདུག་ཅེས་ཟེར་གྱི་འདུག དེ་དང་དེ་འདྲ་བ་ཤོད་མཁན་ཁ་ཤས་བོད་མི་ནང་ཁུལ་ནས་ཀྱང་ཡོང་གི་འདུག གནས་ཚུལ་འདི་ཧ་ཅང་གལ་ཆེན་པོ་ཞིག་དང༌། གནད་འགག་ཆེན་པོ་ཞིག་རེད། ཁ་སང་བོད་པ་གསར་འབྱོར་དེ་འདྲ་དང༌། བུད་མེད་ཚོགས་པ་དང་ཡང་སྐད་ཆ་བྱུང༌། ད་ཆ་ང་རང་ཚོར་ཁ་ཡོད་ལག་ཡོད་ཀྱིས་ཕན་ཐོགས་ཡོད་པ་དང༌། འཛམ་བུ་གླིང་སྤྱི་ལ་ངོམས་སུ་ཆོག་པའི་ཡ་རབས་བཟང་སྤྱོད་ཀྱི་གོམས་གཤིས་འདི་དག་གལ་སྲིད་བརླག་ན། ད་ལྟ་བར་དུ་ང་ཚོས་དཀའ་ལས་བརྒྱབ་པ་དེ་ཚོ་ཆུད་ཟོས་ཕྱིན་པ་རེད་ཅེས་བཤད་རྒྱུ་བྱུང་ལ་དེ་ག་རང་དྲན་གྱི་འདུག

དངོས་གནས་མིའི་སྤྱི་ཚོགས་ནང་ཕན་ཐོགས་ཡོད་པ་ཞིག་དང༌། ཁྱིམ་ཚང་མི་རེ་ངོ་རེའི་ནང་ལ་ཡང་ཕན་ཐོགས་ཡོད་པའི་ལྟ་སྤྱོད་བཟང་པོ་འདི་ཉམས་ཆག་ཕྱིན་ན་ང་ཚོ་གཞིས་བྱེས་མཉམ་འཛོམས་བྱུང་བའི་དུས་ཚོད་ཅིག་ཤར་ནའང་དགའ་རྒྱུ་དེ་ཙམ་མི་འདུག སོ་སོའི་ལུང་པར་སླེབས་པའི་དུས་དེར་གཅིག་གིས་གཅིག་ལ་ཁྲམ་པ་དང༌། གཡོ་སྒྱུ་ཕྲག་དོག རྒྱབ་མདུན་ངོ་ལྐོག་དེ་འདྲ་ཞིག་གི་ངང་ནས་གཅིག་གིས་གཅིག་ལ་ཐུབ་ཚོད་དང༌། གཅིག་གིས་གཅིག་ལ་དོགས་པ་ཟ་ནས་བསྡད་དགོས་པའི་སྤྱི་ཚོགས་ཞིག་ཆགས་ན་རང་དབང་ཐོབ་དང་མ་ཐོབ་གང་ཡང་མི་འདུག རྒྱལ་ཁབ་གཞན་དག་གཅིག་གིས་སྟངས་འཛིན་བྱས་པའི་གཞན་དབང་ལས་གྲོལ་ན་ཡང་སེམས་ཧ་ཅང་ཆགས་སྡང་རགས་པའི་གཞན་དབང་དུ་ཕྱིན་པའི་སྤྱི་ཚོགས་ཞིག་བྱུང་ན་དགའ་རྒྱུ་གང་ཡང་མི་འདུག

ང་རང་ཚོས་འདིར་གྲོས་ཆོད་བཞག་ནས་ཐག་གཅོད་བྱེད་རྒྱུ་ཞིག་མིན་ཡང༌། མི་རེ་ངོ་རེའི་བསམ་བློའི་ནང་ལ་འདི་རྩ་བ་ཆེན་པོ་ཞིག་དང༌། གལ་ཆེན་པོ་ཞིག་ཏུ་བཟུང་སྟེ་གྲོས་ཚོགས་འཚོགས་པའི་སྐབས་ལ་ཡིན་ནའང་ལྟ་བ་དང་སྤྱོད་པ་འདི་གཞི་ལ་བཞག་པའི་ཐོག་ནས་སྐད་ཆ་བཤད་རྒྱུ་དང་བསམ་བློ་གཏོང་རྒྱུ་ཡོད་པ་ཞིག་དང༌། ཕྱི་ལ་ཕྱིན་ནས་ཉིན་རེའི་ཆུ་ཚོད་ཉི་ཤུ་རྩ་བཞིའི་རིང་དང༌། ཟླ་བ་དང་ལོ་སྦྲེལ་ནས་བསྡད་པའི་རིང་ལ་ཡང་དེ་འདྲའི་ལྟ་སྤྱོད་དེ་འཛིན་ཐུབ་པ་ཞིག་དང༌། བོད་པའི་སྤྱི་ཚོགས་ཀྱི་ནང་ལ་སྒོ་ཀུན་ནས་ངོ་སྤྲོད་བྱེད་ཐུབ་པ་ཞིག་དང༌། ང་རང་ཚོ་མི་ཐོག་རྒན་པ་ཚོ་རྫོགས་ཀྱིན་རྫོགས་ཀྱིན་ལ་མི་ཐོག་གཞོན་པ་ཚོའི་བསམ་བློའི་ནང་ལ་འདི་སླེབས་ཐུབ་པ་ཞིག་དང༌། འཇགས་ཐུབ་པ་བྱེད་རྒྱུ་དེ་ཧ་ཅང་གལ་ཆེན་པོ་འདུག

ང་ཚོ་བཙན་བྱོལ་བ་ཆགས་ནས་བོད་པའི་གཞིས་ཆགས་ཟུར་དུ་བཙུགས་པ་དང༌། བོད་པའི་སློབ་གྲྭ་ཟུར་དུ་བཙུགས་པ་དེ་གང་གི་དོན་བཙུགས་པ་རེད་དམ། སྤྱིར་བཏང་འཛམ་བུ་གླིང་འདིའི་སྒང་ལ་ལུང་པ་གཞན་དག་གིས་ཆབ་སྲིད་ཁོ་ནའི་དོན་དུ་རང་དབང་རྩོད་ལེན་བྱེད་པ་དེ་དང༌། ང་ཚོའི་རང་དབང་རྩོད་ལེན་བྱེད་པ་གཉིས་འདྲ་གི་མེད་པར་ངས་ཐོག་མཐའ་བར་གསུམ་དུ་ངོས་འཛིན་བྱེད་ཀྱི་ཡོད། ང་ཚོས་ཆབ་སྲིད་ཀྱི་རང་དབང་རྩོད་ནས་ཆབ་སྲིད་ཀྱི་རང་དབང་ཐོབ་རྗེས་ང་ཚོའི་སྤྱི་ཚོགས་དེ་གང་འདྲ་ཞིག་ཡོང་མིན་དང༌། མི་རིགས་དེ་གང་འདྲ་ཞིག་ཆགས་མིན་ལ་བསམ་བློ་ཏན་ཏན་ཞིག་གཏོང་མ་ཐུབ་ན། ཁ་ནས་འདྲ་ཆགས་པོ་བཤད་ནས་ཕན་ཐོགས་གཏན་ནས་མེད། གྲོས་ཆོད་ཀྱི་ནང་ལ་མི་ཚང་མས་བྱང་ཆུབ་ཀྱི་སེམས་དང་ལྡན་པ་ཞིག་བྱེད་དགོས་ཞེས་བཞག་ན་ཡང་ཡོང་ཐུབ་ཐབས་མེད། ང་རང་ཚོ་ཚང་མས་ཆེ་གཞོགས་ཆུང་གཞོགས་སྒོ་གང་ས་ནས་འབད་བརྩོན་བྱས་ཏེ་མིའི་བསམ་བློའི་ནང་དུ་སླེབས་ཐུབ་པ་ཞིག་དང༌། བསམ་བློ་དེས་ཟིན་པའི་མིའི་སྤྱོད་པ་བཟང་པོ་ཞིག་འཇགས་ཐུབ་པ་ཞིག་བྱེད་དགོས། དེ་ཚོའི་གྲས་སྤྱི་ཚོགས་ཀྱི་ནང་ལོ་རེ་ནས་ལོ་རེ་ཇེ་སྡུག་ཇེ་སྡུག་དང༌། བཟང་པོའི་སྤྱོད་པ་དེ་དག་སླ་རུ་སླ་རུ་ཕྱིན་ན་ང་ཚོའི་ལས་འགན་མ་འགྲུབ་པ་རེད་བསམ་གྱི་འདུག

ངས་མི་ལ་སྐད་ལོག་རྒྱག་རྒྱུ་ཙམ་མ་གཏོགས་གཞན་ཐབས་ཤེས་གང་ཡང་མི་འདུག རྩ་བའི་ཁྱེད་རང་ཚོ་ཚང་མས་འཛིན་སྐྱོང་གི་ཐོག་ནས་ཐབས་ཤེས་ལམ་སྟོན་བྱེད་རྒྱུ་དང༌། གྲོས་ཚོགས་ཀྱི་ཐོག་ནས་དེ་བཞིན་ལམ་སྟོན་བྱེད་རྒྱུ། དེ་བཞིན་མང་ཚོགས་ཀྱི་ནང་ནས་ཀྱང་སྒོ་ཀུན་ནས་ཐབས་ཤེས་ཡོད་རྒུ་རྩལ་སྤྲུག་བྱེད་རྒྱུ་དེ་གལ་ཆེན་པོ་འདུག ངས་རྟག་པར་ཞུ་དུས་ཁྱེད་རང་ཚོའི་སྙན་བསུན་གྱི་ཡོད་ཤས་ཆེ། སྙན་བསུན་གྱི་ཡོད་ནའང་འདི་གང་ལྟར་གལ་ཆེ་དོན་ཆེན་ཞིག་ལ་རྩིས་ཀྱི་ཡོད། འདི་ལྟར་བྱུང་ན་བོད་པར་ཆེ་མཐོང་ཞིག་ཏན་ཏན་སླེབས་ཀྱི་རེད། མ་འོངས་པར་བོད་མིའི་བཟང་སྤྱོད་འཛམ་བུ་གླིང་འདིའི་སྒང་ལ་ངོམས་ཆོག་པ་ཞིག་དང༌། གཞན་དག་གིས་ཡིད་སྨོན་བྱེད་ཡུལ་ཞིག་ཡོང་གི་རེད།

དེ་མིན་ང་ཚོ་བོད་པ་ལ་དཔལ་འབྱོར་གྱི་ཐོག་ནས་དེ་ཙམ་གྱི་ནུས་པ་བསྐྱེད་ཐུབ་རྒྱུ་ཧ་ཅང་ཁག་པོ་རེད། མཚོ་ལམ་ནི་མེད། དེ་མིན་གཏེར་ཁ་དེ་ཚོའི་ཐོག་ནས་ལུང་པ་ཕྱུག་པོ་ཆགས་རྒྱུ་འདྲ་གཅིག་བྱས་ན་ཡོད་ལས་ཆེ་སྟེ། དེ་ཚོར་ཧ་ལས་རྒྱུ་གང་ཡང་མི་འདུག གནད་དོན་འདི་ཚང་མས་དུས་དང་རྣམ་པ་ཀུན་ཏུ་ཐུགས་ལ་བཅངས་དགོས། འདི་གནད་འགག་ཆེན་པོ་ཞིག་མཐོང་གི་འདུག དེ་ལྟར་བྱུང་ན་ཕྱོགས་གཅིག་ནས་སོ་སོས་གཞན་ཕན་གྱི་བསམ་པ་དང་འབྲེལ་བའི་ཐོག་ནས་མི་ཚེ་བསྐྱལ་ན་བསོད་ནམས་བསགས་ཡོང་གི་རེད། མི་གཅིག་གིས་འབད་བརྩོན་བྱས་ན། མི་སྒེར་སོ་སོའི་བསོད་ནམས་འཕེལ་ཡོང་གི་རེད། ཁྱིམ་ཚང་གཅིག་གིས་འབད་བརྩོན་བྱས་ན་ཁྱིམ་ཚང་དེའི་བསོད་ནམས་འཕེལ་ཡོང་གི་རེད། དེ་དག་བསྡོམས་པས་ང་ཚོའི་སྤྱི་ཚོགས་ཀྱི་བསོད་ནམས་འཕེལ་ཡོང་གི་རེད། ནང་གི་ཞབས་རིམ་ཟེར་ནའང་དེ་རེད། སོ་སོའི་སྒོ་གསུམ་གྱི་སྤྱོད་པ་དེ་ཁ་ཐུར་དུ་གཏད་པ་ནང་བཞིན་ཞིག་བྱས་ཏེ་ཕར་ཕྱོགས་དེར་ཞབས་བརྟན་སྒྲུབ་ཀྱི་ཡོད། མ་ཎི་བསགས་ཀྱི་ཡོད་ཅེས་བརྗོད་ན་ཕན་ཐོགས་གང་ཡང་མེད།

ང༽ ཐའེ་བོད་ཀྱི་དཀའ་རྙོག་དང་། ཆིབས་སྒྱུར་གྱི་དགོས་དམིགས།

དེ་ནས་ཐའེ་ཝན་ལ་འགྲོ་རྒྱུ་དེའི་སྐོར་ལ་ཁ་སང་ཚོགས་འདུའི་སར་བཀའ་མོལ་ཞུས་ཚར་བ་རེད། དེ་རིང་དམིགས་བསལ་གྱི་ཞུ་རྒྱུ་གང་ཡང་མི་འདུག འདིའི་གནད་འགག་གང་འདྲ་གང་འདྲ་ཡོད་པ་བཀའ་ཤག་ནས་གསལ་བཤད་གནང་ཐུབ་ཀྱི་རེད་ལ། ཚོགས་གཙོས་ཀྱང་ཁ་སང་གི་གནས་ཚུལ་ཚང་མ་མཁྱེན་པ་རེད། འདིའི་གནས་ཚུལ་དེ་ཚོ་ཚང་མས་མཁྱེན་དགོས་ཀྱི་འདུག ད་ལྟ་བར་ང་ཚོས་རྒྱ་དམར་ནག་གཉིས་ཞེས་བཞུགས་གྲལ་གཅིག་ལ་བཞག་པ་དེ་བར་སྐབས་འགྱུར་བ་ཕྱིན་པ་འདི་དག་གི་དགོས་པ་དང༌། རྒྱུ་མཚན་གང་འདྲ་ཡིན་པ་དང༌། འཕྲལ་ཕུགས་ཀྱི་གནད་འགག་གང་འདྲ་ལ་ཐུག་གི་ཡོད་པ་དེ་ཚོ་མཁྱེན་དགོས།

ང་ཚོའི་སྤྱི་ཚོགས་ཀྱི་ནང་ལ་ད་ལྟ་བར་བོད་གཞུང་གིས་ལམ་སྟོན་གྱི་འོག་ལ་གློ་སྙིང་བྲང་གསུམ་གཏད་ནས་རང་ཚུགས་བརྟན་པོ་ཟིན་སྡོད་མཁན་དེ་ཚོའི་གྲས་ནས་ཀྱང་གནས་ཚུལ་ཡག་པོ་ཞིག་མ་རྟོགས་ན། ཧོབ་སྟེ་བལྟས་ན་ད་ལྟའི་བར་ཐའེ་ཝན་ལ་རྒྱུག་མཁན་དང༌། ཐའེ་ཝན་གྱི་ཕོགས་ཟ་མཁན་རེད་ཅེས་ཟེར་བ་དེ་ཚོའི་གྲས་ལ་༸རྒྱལ་བ་རིན་པོ་ཆེ་ཡང་འགྲོ་གྲབས་བྱེད་ཀྱི་འདུག་བསམ་པ་དྲན་སྲིད་ཀྱི་རེད། ཡང་མི་ཁ་ཤས་ཀྱིས་ང་ཚོས་བྱས་པ་དེ་ཡང་དག་པ་རེད། ༸རྒྱལ་བ་རིན་པོ་ཆེ་ཡང་ཡོང་གི་འདུག་ཅེས་བཤད་སྲིད་ཀྱི་རེད། ཐའེ་ཝན་ལ་ཕྱིན་ནའང་ཕྱིན་སྟངས་རེད། གང་འདྲ་བྱས་ནས་འགྲོ་གི་ཡོད་པ་འདིའི་དོན་དག་མ་ཤེས་ན་སྤྱི་ཚོགས་ཀྱི་ནང་ལ་མཐོང་ཚུལ་མི་འདྲ་བ་ཡོང་བའི་ཉེན་ཁ་ཡོད་པས། ཁྱེད་རང་ཚོ་གྲོས་ཚོགས་ཀྱི་ནང་བགྲོ་གླེང་བྱེད་དགོས་ནའང་རུང༌། ཡིག་ཆ་འདྲ་བཟོ་དགོས་ཀྱི་ཡོད་ནའང་རུང༌། གང་ལྟར་མང་ཚོགས་ཀྱི་ནང་ལ་འདིའི་གནས་ཚུལ་གསལ་པོ་ཤེས་ཐུབ་པ་ཞིག་བྱེད་དགོས།

ད་ལྟ་ཕན་ཆད་ང་རང་ཚོའི་མང་ཚོགས་ཀྱི་ནང་ལ་བོད་གཞུང་གིས་ལམ་སྟོན་གང་བྱས་པའི་འོག་ལ་རང་ཚུགས་ཟིན་ནས་བརྟན་པོ་སྡོད་མཁན་དེ་ཚོས་བྱས་རྗེས་བཞག་ཡོད་པ་མ་གཏོགས་བྱས་རྗེས་མེད་པ་མ་རེད། ད་ལྟ་བར་དུ་བོད་གཞུང་གི་བཀའ་ལ་རྩིས་མེད་རྡོག་རོལ་བཏང་ནས་གང་བྱུང་མ་བྱུང་བྱེད་མཁན་དེ་ཚོའི་ནག་ཉེས་བསྡད་ཡོད་པ་མ་གཏོགས། ནག་ཉེས་དག་ཡོད་པ་མ་རེད། མི་གང་བྱུང་མ་བྱུང་བྱེད་མཁན་དེ་རིགས་ཕྱིན་ཆད་མི་ཡོང་བ་བྱེད་དགོས། ད་ལྟའི་བྱེད་སྟངས་འདིས་ཐའེ་ཝན་གཞུང་ལ་ཡང་ཕན་གྱི་ཡོད་པ་མ་རེད། ཐའེ་ཝན་མི་མང་ལ་ཡང་མཚན་ཤས་མ་གཏོགས། ཕན་ཐོགས་གང་ཡང་ཡོད་པ་མ་རེད། ཐའེ་ཝན་གཞུང་དང་མི་མང་ལ་བོད་པ་མང་ཚོགས་ཀྱི་ནང་ནས་མཐོང་ཚུལ་ཡག་པོ་ཞིག་བྱུང་ན་ཕན་གྱི་རེད། ད་ལྟ་བར་དུ་ང་ཚོ་སྣེ་ཡག་པོ་འཕྲོད་པ་མ་ཐུབ་པའི་འོག་ནས་ཕ་རོལ་པོའི་བསམ་བློའི་ནང་ད་ལྟའི་གནས་སྟངས་འདིར་སྐྱོན་མཐོང་ནའང་ལམ་སེང་བྱེད་སྟངས་མ་ཤེས་པ་དེ་འདྲ་ཞིག་ངང་ལ་བསྡད་ཡོད་སྟབས། ང་ཚོས་ཐབས་ཤེས་ལམ་ཕྱོགས་གསར་པ་ཞིག་གི་སྒང་ལ་འགྲོ་གི་ཡོད། ཡིན་ནའང་གྲུབ་འབྲས་འདི་འདྲ་ཞིག་ཐོན་གྱི་རེད་ཅེས་ངས་བརྒྱ་ཆ་བརྒྱ་ཐམ་པ་ཞུ་ཐུབ་ཀྱི་མི་འདུག་ཀྱང༌། མ་ལན་མ་འགྱོད་པའི་ཐབས་ཤེས་ཤིག་རེད། གཙོ་ཆེ་ཤོས་སྤྱི་ལ་ཕན་པའི་བསམ་བློ་བཏང་ནས་འགྲོ་གི་ཡོད་པ་འདི་མཁྱེན་པ་བྱུང་ན་བསམ་དྲན་བྱུང༌།

དེ་རིང་གྲོས་ཚོགས་ཀྱི་ནང་ལ་གནས་ཚུལ་གསར་པ་ཞིག་ཞུ་རྒྱུ་ཡོད་ནས་བཅར་པ་མིན། བཅའ་ཁྲིམས་ཀྱི་འགྲོ་སྟངས་ལྟར་ལོ་གཅིག་ལ་ཐེངས་གཅིག་གྲོས་ཚོགས་སུ་སླེབས་དགོས་ཀྱི་ཡོད་པ་ལྟར་བཅར་བ་ཡིན། གཞན་ང་ལ་དམིགས་བསལ་ཞུ་རྒྱུ་གང་ཡང་མི་འདུག ཚང་མས་ཧུར་ཐག་གནང་རོགས་གནང༌། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༣ ཚེས་ ༢༣ ཉིན། སྤྱི་འཐུས་གྲོས་ཚོགས་ཐོག་སྩལ་བའི་བཀའ་སློབ།

ཀ༽ ཚད་ལྡན་གྱི་མང་གཙོ་དང་། བོད་མིའི་བསྒྲུབ་བྱ།

དེ་རིང་གྲོས་ཚོགས་སུ་ཁྱུག་ཙམ་བཅར་རྒྱུ་བྱུང་བར་ཧ་ཅང་དགའ་པོ་བྱུང༌། ང་ཚོས་ཕྱི་ལོ་དྲུག་ཅུ་རེ་གྲངས་ནས་བཟུང་ང་ཚོའི་སྒྲིག་འཛུགས་འདི་མང་གཙོའི་ངོ་བོ་ཡོངས་རྫོགས་པ་ཞིག་བྱེད་རྒྱུར་འབད་བརྩོན་བྱས་ཡོད། དེ་ནི་ང་ཚོ་འཕྲལ་སེལ་མིའི་ལུང་པར་བསྡད་པའི་རིང་ལ་མིག་སྣང་ལ་མཛེས་པའི་ཆེད་དུ་མ་ཡིན་པར་མ་འོངས་པར་ང་ཚོའི་སྲིད་གཞུང་གི་སྒྲིག་འཛུགས་འདི་མང་ཚོགས་རང་ནས་མང་མོས་འོས་འདེམས་ཀྱི་ཐོག་ནས་འཛུགས་ཐུབ་པའི་ཆེད་དུ་ཡིན། དེ་སྔ་བོད་ལ་ཡང་ཉམས་མྱོང་མང་པོ་བྱུང་ཡོད། ང་རང་གི་མི་ཚེའི་ནང་ལ་ཡང༌། སྲིད་སྐྱོང་སྟག་བྲག་རིན་པོ་ཆེ་དང༌། དེའི་གོང་ལ་རྭ་སྒྲེང་རིན་པོ་ཆེ་རེད། དེ་ཚོའི་སྐབས་བླ་མ་དངོས་གནས་དྲང་གནས་སྐྱེས་བུ་དམ་པ་བསམ་གྱིས་མི་ཁྱབ་པ་ཡིན་ན་ཡང༌། སྐབས་རེ་ཕྱག་ལས་ཐོག་ལ་ཕྲན་བུའི་འཐུས་ཤོར་བྱུང་ཡོད།

གང་ལྟར་མང་མོས་ཀྱི་འོས་བསྡུ་བྱས་ཏེ་སླེབས་རྒྱུ་ཞིག་བྱུང་ན། སྐབས་རེ་ཧམ་པ་བྱེད་མཁན་དེ་འདྲ་སླེབས་སྲིད་ན་ཡང༌། རིམ་པས་རྩ་བ་མང་ཚོགས་ཀྱི་ཤེས་ཡོན་དང༌། སྲིད་དོན་གྱི་ཐོག་ལ་དོ་སྣང་དང་གོ་རྟོགས་ཡར་རྒྱས་ཕྱིན་ན། རིམ་གྱིས་གང་བྱུང་མང་བྱུང་བྱེད་མཁན་ཐོན་ཐུབ་རྒྱུ་ཁག་པོ་རེད། རང་ཤུགས་ཀྱིས་མི་དྲག་པ་དེ་ཚོ་ཐུབ་རྒྱུའི་གོ་སྐབས་ཡོང་རྒྱུར་བརྟེན། ང་ཚོ་རྒྱ་གར་ལ་སླེབས་རྗེས་ལས་དོན་འདིའི་ཐོག་ལ་འབད་བརྩོན་ཆེན་པོ་བྱས་ཡོད།

ལོ་ཤས་སྔོན་ནས་ངས་ཡོངས་གྲགས་གསལ་བསྒྲགས་བྱས་པ་ལྟར། གཞིས་བྱེས་མཉམ་འཛོམས་བྱུང་བའི་མཚམས་ལ། ངས་ལས་འགན་འཁྱེར་གྱི་མིན་ཞེས་བཤད་ཡོད། མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་མིང་དོན་མཚུངས་པའི་མང་གཙོ་ཡག་པོ་ཞིག་ཡོང་ཐུབ་རྒྱུ་དེ་ང་ཚོའི་དམ་བཅའ་དང་བསྒྲུབ་བྱ་ཡིན། ང་ཚོ་བཙན་བྱོལ་ལ་བསྡད་པའི་རིང་ཡོད་པའི་སྒྲིག་འཛུགས་འདིས་མ་འོངས་གཞིས་བྱེས་མཉམ་འཛོམས་བྱུང་བའི་མཚམས་ལའང་དབང་ཆ་ཆ་ཚང་བཟུང་གི་ཡིན་ཟེར་གྱི་མེད་ཀྱང༌། ང་ཚོ་བཙན་བྱོལ་གཞུང་གི་སྒྲིག་འཛུགས་འདི་མིང་དོན་མཚུངས་པའི་མང་གཙོ་ཡང་དག་པ་ཞིག་བྱུང་ན། ཕྱི་ནང་མི་སུ་ཡིན་ནའང་ཡིད་ཆེས་ཐུབ་རྒྱུ་དེ་འདྲའི་ཐོག་ནས་དགོས་པ་དགེ་མཚན་ཆེན་པོ་ཡོད་པ་དང༌། ང་ཚོའི་ངོས་ནས་ཀྱང་ངོ་ལྐོག་བྱེད་མ་དགོས་པར་སོ་སོར་གདེང་ཚོད་ཡོད་པའི་ཐོག་ནས་བཤད་ཐུབ་པ་ཞིག་ཡོང་རྒྱུར་བརྟེན་ཧ་ཅང་གི་རྩ་བ་ཆེན་པོ་རེད།

དུས་ད་ལྟ་བར་དུ་སྤྱི་ཡོངས་ཀྱི་ཆ་ནས་ལོ་རེ་ནས་ལོ་རེ་ཡར་རྒྱས་ཀྱི་རྣམ་པ་ཐོན་པ་དང༌། ཚང་མས་ཉམས་མྱོང་བསགས་ནས་ཡོང་བ་འདི་ཧ་ཅང་ཡག་པོ་རེད། སྔོན་མ་ནས་ངས་རྟག་པར་ཞུས་པ་བཞིན། གང་ལྟར་ང་རང་ཚོ་འགན་ཡོད་མཁན་ཚོས་ནང་ཚགས་གོ་བསྡུར་བྱེད་པའི་སྐབས་སྐྱོན་ཆའི་རིགས་སེལ་འདོན་བྱེད་རྒྱུ་གཅིག་པུ་མིན་པར། ད་དུང་ཡར་རྒྱས་ཡོང་བའི་ཆེད་དང༌། ཚགས་ཚུད་ཡོང་ཐུབ་ཐབས། མདོར་ན་ལྷག་ཆད་ནོར་གསུམ་གྱི་སྐྱོན་དང་བྲལ་བ་ཞིག་ཡོང་བའི་ཆེད་དུ་བསམ་འཆར་འདོན་རྒྱུ་གལ་ཆེན་པོ་རེད། ཚང་མས་སྔར་བཞིན་དུ་ཐུགས་ཁུར་བསྐྱེད་ནས་ཧུར་ཐག་གནང་རོགས་ཞུ་རྒྱུ་མ་གཏོགས་གཞན་དམིགས་བསལ་ཞུ་རྒྱུ་མེད། འདི་དོན་ཚན་གཅིག་ཡིན།

ཁ༽ དབུ་མའི་ལམ་བཟང་དང་། གྲོས་ཚོགས་ཀྱི་གཏན་འབེབས།

དེ་ནས་འབྲེལ་ཡོད་གཅིག་ནི། བར་སྐབས་དབུ་མའི་ལམ་གྱི་སྲིད་བྱུས་ཐད་མང་ཚོགས་ནས་བསམ་ཚུལ་ག་འདྲ་ཡོད་མེད་ཤེས་ཆེད་བསམ་ཚུལ་བསྡུ་རྒྱུའི་ཆེད་ལོ་ཤས་རིང་ལས་འགུལ་སྤེལ་བར་རྒྱ་གར་ནང་བཙན་བྱོལ་བའི་ཁྲོད་ནས་མང་བས། ངས་ལམ་སྟོན་བྱས་པ་དེའི་ཐོག་ཕྱིན་ན་ལེགས་ཚུལ་དང༌། དངོས་ཡོད་གནས་ཚུལ་དང་རན་པ་ཞིག་ངས་བྱས་ན་ལེགས་ཚུལ་གྱི་བསམ་ཚུལ་བྱུང༌། བོད་ནང་ནས་ཀྱང་གནས་ཚུལ་འབྱོར་གྱི་ཡོད་པ་དང༌། དེ་བཞིན་ང་རང་དངོས་སུ་ངོ་ཐུག་བྱུང་བ་བོད་ནས་ཚུར་ཡོང་མཁན། ལྷ་ས་མ་ཡིན་པ་གྲོང་གསེབ་ཁུལ་དང༌། ཁམས་ཁུལ་ནས་ཡིན་པ་དུས་རྒྱུན་དོ་སྣང་ཡོད་པ་གང་འཚམ་ནས་ཀྱང་དབུ་མའི་ལམ་དེ་དངོས་ཡོད་གནས་ཚུལ་དང་རན་པ་དང༌། ལག་ལེན་འཁེལ་ངེས་ཡིན་པ། ཆོལ་གསུམ་གཅིག་ཏུ་བསྒྲིལ་བའི་རང་སྐྱོང་ཡག་པོ་ཞིག་བྱུང་ན་དེ་ལས་ལྷག་པའི་ཐབས་ཤེས་མི་ཐུབ། ༸རྒྱལ་བ་རིན་པོ་ཆེའི་བསམ་བློ་གཏོང་སྟངས་དེ་ཡག་པོ་འདུག་ཅེས་ཟེར་མཁན་དེ་འདྲ་ཁ་ཤས་བྱུང༌།

མཐའ་བསྡོམས་སུ་སྔ་ལོ་ཁྱེད་རང་ཚོ་གྲོས་ཚོགས་སྤྱི་མོས་ཐོག་ནས་སྐབས་བབས་ཀྱི་གནས་ཚུལ་ལ་གཞིགས་པའི་ཐག་གཅོད་བྱས་འཐུས་བཤད་པ་རེད། ང་རང་སྒེར་གྱི་ངོས་ནས་བཞག་ན། ཁྱེད་རང་ཚོས་འདི་ལྟ་བུའི་ཡིད་ཆེས་དང༌། བློས་འགེལ་བྱེད་པ་བཀའ་དྲིན་ཆེན་པོ་རེད་བསམ་པ་དྲན་གྱི་འདུག འོན་ཀྱང་ཕྱོགས་གཅིག་ནས་འདི་ཙམ་གྱི་ཡིད་ཆེས་དང༌། བློས་བཀལ་ནས་ཡོང་དུས་དེའི་ཚོད་ཀྱི་ང་རང་གི་འགན་ཁུར་ལྕི་རུ་འགྲོ་གི་འདུག གང་ལྟང་ངའི་ངོས་ནས་དབུ་མའི་ལམ་ཟེར་རྒྱུ་འདི་ལག་ལེན་འཁེལ་ཐུབ་ངེས་ཤིག་དང༌། བཟང་ཤོས་མཐོང་གི་འདུག

ཡང་འདི་ལ་རིགས་གཅིག་གིས། དབུ་མའི་ལམ་མ་གཏོགས་གཞན་བསམ་བློ་གཏོང་ས་མེད་པ་དང༌། འདི་མ་གཏོགས་ཐབས་ཤེས་མེད་པའི་ཐོག་ནས་དབུ་མའི་ལམ་བཤད་པ་རེད་དམ་ཟེར་ན། དེ་ཕལ་ཆེར་མིན་བསམ་པ་འདུག རྒྱུ་མཚན་གཙོ་ཆེ་བ་གཉིས་ཡོད། ང་ཚོ་བོད་དངོས་པོ་ཡར་རྒྱས་ཕྱིན་མེད། རྗེས་ལུས་ཐེབས་པའི་ལུང་པ་ཞིག་ཡིན། དངོས་པོ་ཡར་རྒྱས་ཡག་པོ་ཞིག་འགྲོ་བ་ལ་རྒྱ་མིའི་ངོས་ནས་ང་རང་ཚོར་ཚུར་ཡིད་ཆེད་དང་ཆ་འཇོག་གང་ལ་གང་འཚམ་ཞིག་སླེབས། ང་རང་ཚོ་ནང་གཙང་མ་ཡག་པོ་ཞིག་བྱུང་ན། དངོས་པོ་ཡར་རྒྱས་འགྲོ་རྒྱུའི་ཐོག་ལ་རྒྱ་མིས་འགན་འཁྱེར་ནས་ཤུགས་བརྒྱབ་ན། གཅིག་བྱས་ན་ང་ཚོར་ཁེ་ཕན་མི་ཡོང་ངམ་བསམ་པ་དེ་འདྲ་ངས་རྟག་པར་དྲན་ཡོང་གི་འདུག རྒྱུ་མཚན་གཅིག་འདི་མཐོང་གི་འདུག

རྒྱུ་མཚན་གཅིག་ལ། ད་ལྟ་བཤད་མ་ཐག་པ་བཞིན་ང་ཚོ་དངོས་གནས་དྲང་གནས་ཀྱི་མང་གཙོ་མཚན་ཉིད་ཚང་བ་ཡག་པོ་ཞིག་ཡོང་བ་ལ་མི་མང་ལ་ཤེས་ཡོན་དགོས་ཀྱི་ཡོད། ཉམས་མྱོང་དགོས་ཀྱི་ཡོད། ད་ལྟའི་གནས་སྟངས་ལ་གཞིགས་ན་དེ་སྔ་ཕན་ཆད་བོད་ནང་དེང་དུས་ཀྱི་ཤེས་ཡོན་ཐོག་ལ་དོ་སྣང་དང༌། གོ་སྐབས་ཐོབ་མེད། བར་སྐབས་དེང་དུས་ཀྱི་ཤེས་ཡོན་ཕྲན་བུ་ཡོང་གི་ཡོད་པ་དེ་ནི་ཕྱོགས་གཅིག་མ་གཏོགས་ཆ་ལག་ཚང་བ་ཞིག་མེད། དངངས་སྐྲག་ཧ་ལས་པ་ཞིག་གི་འོག་ལ་འཚར་ལོངས་བྱས་པའི་ཉམས་མྱོང་དེ་འདྲ་ཞིག་མ་གཏོགས་མེད་པར་བརྟེན། ང་རང་ཚོའི་ཤུགས་རྒྱག་ས་དེ་སློབ་སྦྱོང་དང༌། ལུང་པ་ཡར་རྒྱས་གཏོང་རྒྱུ་དེ་ཚོའི་ཐོག་ལ་རྒྱག་དགོས། བོད་རང་གི་ཆོས་དང་རིག་གཞུང་རྩ་ཆེན་སྤུས་དག་ཅིག་ཡོད་པ་འདིས་བོད་མི་རང་ཉིད་ཙམ་མིན་པར། རྒྱ་ནག་རང་ལ་ཡང་ཕན་ཐོགས་ཡོད་པ་ཞིག་ཡིན་པ་མ་ཟད། ཆེ་ས་ནས་བསམ་བློ་བཏང་ན་འཛམ་གླིང་སྤྱི་ཡོངས་དང༌། འགྲོ་བ་མི་རིགས་སྤྱིའི་བསམ་བློའི་འཁྱེར་སོ་གསར་པ་ཞིག་ཡོང་རྒྱུར་ཕན་ཐོགས་བྱེད་ཐུབ་རྒྱུའི་གོ་སྐབས་དང༌། ནུས་པ་ཡོད་པ་ཞིག་རེད། དེ་འདྲའི་ནུས་པ་དང་ལྡན་པ། རྒྱ་ཆེན་པོའི་ཐོག་ནས་གཞན་ཕན་བསྒྲུབ་རྒྱུའི་ཆ་རྐྱེན་ཡོད་པ་འདི་དག་ཉམས་པ་སོར་ཆུད་དང་མི་ཉམས་གོང་འཕེལ་བྱ་རྒྱུ་བོད་པས་ཤེས་ཀྱི་རེད། རྒྱ་མི་ལ་རེ་དགོས་དོན་མེད། ང་ཚོ་བོད་པ་རང་གིས་བྱེད་ཐུབ་པ་དང༌། ཆ་ཚང་འགན་འཁྱེར་ཐུབ་པའི་རིགས་འདི་ཚོ་བོད་པ་རང་གིས་འགན་གཙང་མ་འཁྱེར་དགོས།

ག༽ མི་རིགས་སྲུང་སྐྱོབ་དང་། ཆོས་རིག་འཛིན་སྐྱོང་།

གང་ལྟར་ངའི་ད་ལྟའི་ལས་འགན་ནི་བོད་མི་རིགས་སྐྱོང་ཐུབ་པ་ཞིག་དང༌། བོད་ཀྱི་ཆོས་དང་རིག་གཞུང་སྐྱོང་ཐུབ་པ་ཞིག་བྱ་རྒྱུ་དེ་ཡིན། མ་འོངས་པར་ཐག་གཅོད་གང་འདྲ་བྱེད་དང་མི་བྱེད་ནི་རྒྱ་མི་རང་གི་བྱ་སྤྱོད་ལ་རག་ལས་ཀྱི་ཡོད། རྒྱ་མིས་དེ་སྔ་ཧ་ཅང་ཐབས་སྡུག་བྱས་ཡོད་ཀྱང༌དེ་འདས་པ་རེད། མ་འོངས་པར་ཕན་ཚུན་གཅིག་གིས་གཅིག་ལ་མཛའ་པོ་བྱས། གཅིག་གིས་གཅིག་ལ་ཉེ་པོ་བྱེད་པའི་ལམ་ཡག་པོ་ཞིག་ལ་འགྲོ་ཐུབ་ན། གཉིས་ཀར་ཁེ་ཕན་འདུག་བསམ་པ་དྲན་གྱི་འདུག དཔེར་ན། སྔ་ལོ་ང་ཐའེ་ཝན་ལ་ཡོད་པའི་སྐབས་ཐའེ་ཝན་རང་བཙན་རྩོད་ལེན་བྱེད་མཁན་ཚོ་དང་ཐུག་འཕྲད་སྐབས་ཐའེ་ཝན་ལ་དངོས་ཡོད་གང་ཞིག་གལ་ཆེན་པོ་རེད་དམ་ཟེར་ན། རང་དབང་ཡོད་པ་དང༌། མང་གཙོ་ཡོད་པ་དེ་སྲུང་སྐྱོབ་བྱ་རྒྱུ་ཧ་ཅང་གལ་ཆེན་པོ་རེད། འོས་པ་རེད། ཆབ་སྲིད་ཀྱི་རང་བཙན་གཙང་མ་ཟེར་བ་དེ་དཔལ་འབྱོར་ལོངས་སྤྱོད་ཀྱི་ཐོག་བསམ་བློ་གཏོང་དགོས། ཉེན་སྲུང་གི་ཐོག་བསམ་བློ་གཏོང་དགོས། རྒྱ་ནག་རྒྱལ་ཁབ་ཆེན་པོ་དེ་དང་དམིགས་བསལ་ཐུན་མོང་མ་ཡིན་པའི་འབྲེལ་བ་གཏིང་ཟབ་པོ་ཞིག་ཐོག་ཕྱིན་ན་ཡག་གི་རེད་ཅེས་བརྗོད་རྒྱུ་བྱུང༌།

དེ་བཞིན་བོད་ལ་ཆ་བཞག་ན་ཡང༌། བོད་དེ་ལོ་རྒྱུས་ཀྱི་ཐོག་ནས་རྒྱལ་ཁབ་ཐ་དད་ཡིན་ན་ཡང༌། འཛམ་བུ་གླིང་འགྱུར་བ་ཆེན་པོ་འགྲོ་གི་ཡོད། ལུང་པ་ཆེན་པོ་ཚོའི་གྲས་གཅིག་གིས་གཅིག་ལ་ལྟོས་ཚབས་ཆེན་པོར་གྱུར་ཡོད། ང་ཚོ་བོད་པ་འདོད་རུང་མ་འདོད་རུང༌། ས་ཁུག་ལུང་ཁུག་མཚོ་ལམ་གྱི་འབྲེལ་བ་མེད་པ་དེ་འདྲ་ཞིག་ཐོག་གནས་ཡོད། དངོས་པོ་ཡར་རྒྱས་ནི་གཏོང་དགོས། དངོས་པོ་ཡར་རྒྱས་གཏོང་བ་མཐུན་འགྱུར་ཡག་པོ་བྱེད་མཁན་ཞིག་བྱུང་ན། དེ་ལ་ང་ཚོས་བསམ་བློ་གཏོང་དགོས། ངའི་བསམ་བློ་དེ་འདྲ་ཡིན་ཞེས་བརྗོད་རྒྱུ་བྱུང༌། དེ་དང་དེས་མཚོན་པས་ལུང་པ་ཆུང་ཆུང་གི་མི་ཚེའི་བསམ་བློའི་ནང་ལ་སོ་སོའི་ང་རྒྱལ་ལྟ་བུའམ། འདྲ་མཉམ་འདོད་པའི་བསམ་བློའི་ཚོར་བ་ཧ་ཅང་ཤུགས་ཆེན་པོ་ཡོང་གི་ཡོད་ཀྱང༌། དངོས་སུ་ལག་ལེན་ངོ་མའི་ཐོག་ཁེ་གྱོང་ཇི་འབྱུང་གི་གནད་དོན་ལ་བསམ་བློ་གཏོང་དགོས། དེང་སང་འཛམ་གླིང་ནང་གླིང་ཆེན་ཕན་ཚུན་ལྟོས་ཚབས་ཆེན་པོ་ཡོད་པའི་དུས་ཚོད་འདིར་ང་རང་ཚོ་བོད་པས་ཀྱང་བསམ་བློ་འདི་འདྲ་ཞིག་བཏང་ན་ཡག་པོ་མིན་ནམ་བསམ་པ་ངའི་བསམ་ཚུལ་ཡིན།

ང༽ གཉིས་ཕན་གྱི་སྲིད་བྱུས་དང་། ཐོག་མའི་དགོངས་གཞི།

དབུ་མའི་ལམ་གྱི་ཐོག་མའི་བསམ་བློ་བྱུང་སྟངས་དེ་སྔ་ནས་ཞུས་པ་ལྟར། ཕྱི་ལོ་ ༡༩༧༣-༡༩༧༤ ཙམ་ནས་བྱུང་བ་རེད། དེ་ནས་དུས་ད་ལྟ་བར་དུ་ལམ་དེའི་སྟེང་འགྱུར་བ་མེད་པ་ཕྱིན་པ་རེད། ད་དུང་ཡང་ལམ་དེ་གའི་སྟེང་ཕྱིན་ན་འོས་ཤོས་དང༌། ཡག་ཤོས་མཐོང་གི་འདུག སྔོན་མ་ང་ཚོ་རྒྱ་མི་དང་ཐོག་མར་འབྲེལ་བ་བྱེད་པའི་སྐབས་ལ་ང་ཚོའི་བསམ་ཚུལ་རིགས་གཅིག་གིས་སྔོན་ལ་རང་བཙན་བཤད་དགོས། དེས་མ་འགྲིགས་ན་མར་འབབ་རྒྱུ་ཡོད་པ་ཞིག་བྱེད་དགོས་ཟེར། ངས་དེ་ཡག་པོ་མ་རེད། སྔོན་མ་ང་རང་ཚོ་དངོས་གནས་དྲང་གནས་བདེན་པ་བདེན་ཐུབ་གང་དགོས་ཀྱི་ཡོད་པ་དེ་བརྗོད། དེ་ཡོང་གི་མི་འདུག་ན། ང་ཚོའི་ཐོབ་ཐང་རང་བཙན་རྩོད་ན་རྩོད་ཆོག་གི་རེད་ཅེས་དེ་དུས་ནས་བཤད་རྒྱུ་བྱུང༌། ང་རང་གི་བསམ་ཚུལ་དེ་ག་རང་གི་སྟེང་ལ་ཁ་ཞེ་གཉིས་མེད་དང་། བསམ་པ་རྣམ་དག་གིས་ཕྱིན་པ་ཡིན།

འོན་ཀྱང་རྒྱ་ནག་གཞུང་གི་འགོ་ཁྲིད་ཚོ་ལ་དགོས་པ་རྒྱུ་མཚན་མང་པོ་ཞིག་ཡོད་མདོག་ཁ་པོ་རེད། གང་ལྟར་ད་ལྟ་མཁྲེགས་པོ་ཞིག་དང་རྩུབ་པོ་ཞིག་བྱེད་ཀྱི་ཡོད་པ་རེད། ཡང་རྒྱ་མིའི་ནང་ནས་རྒྱ་མི་ཤེས་ཡོན་ཅན་དང༌། རྒྱ་མི་སྒྱུ་རྩལ་མཁན་མང་པོའི་བསམ་བློའི་ནང་བོད་པའི་ཐོག་དོ་སྣང་སླེབས་ཏེ་དངོས་གནས་བོད་པར་བདེན་པ་ཡོད་པ་དང༌། རྒྱ་ནག་གཞུང་གི་སྲིད་བྱུས་འདི་ནོར་གྱི་འདུག་ཅེས་ཤོད་མཁན་དེ་རིགས་ཇེ་མང་ཇེ་མང་དུ་འགྲོ་གི་ཡོད། ད་ལྟའི་དུས་ཚོད་འདིར་ངས་ལས་འགན་འཁྱེར་བའི་དབུ་མའི་ལམ་འདིའི་སྟེང་ཕྱིན་ན་འོས་ཤོས་དང༌། བློ་བདེ་ཤོས་ཡོང་རྒྱུ་བཅས་མཐོང་གི་འདུག འདི་གཅིག་ཞུས་ན་བསམ་པ་དྲན་བྱུང༌།

ཡང༌། མ་གཞི་ཁྱེད་རང་ཚོ་ཕྲན་བུའི་བསམ་བློ་འཁོར་མཁན་ཚོས་འདི་ལ་གནད་འགག་གང་ཡང་གཟིགས་ཀྱི་མེད་ཀྱང༌། མང་ཚོགས་ནང་ཁ་ཤས་ནས་བར་སྐབས་ནུབ་ཕྱོགས་རྒྱལ་ཁབ་མང་པོ་ཞིག་ནང་རྒྱ་ནག་ལ་འབྲེལ་བ་བྱེད་རྒྱུ་ཤུགས་ཆེན་པོ་ཡོད་པ་དེ་དག་ང་ཚོའི་མི་མཐུན་པའི་ཕྱོགས་གཅིག་མིན་ནམ་བསམ་གྱི་ཡོད་པ་རེད། ཕྱོགས་གཅིག་ནས་བསམ་བློ་བཏང་ན་དེ་མཐུན་པའི་ཕྱོགས་རེད་བསམ་གྱི་འདུག ནུབ་ཕྱོགས་རྒྱལ་ཁབ་ཀྱི་འགོ་ཁྲིད་ཕལ་མོ་ཆེས་བོད་པའི་གནས་ཚུལ་ཤེས་ཀྱི་ཡོད་པ་རེད། བོད་པའི་གནས་ཚུལ་ཤེས་པའི་ཐོག་ནས་སྒེར་གྱི་ཐོག་ནས་ཤ་ཚ་དང་རྒྱབ་སྐྱོར་བྱེད་ཀྱི་ཡོད། གཙོ་ཆེ་ཤོས་མང་ཚོགས་ཀྱི་ནང་བོད་དོན་དེ་བདེན་པ་ཡིན་པའི་དོ་སྣང་དང༌། ངོས་འཛིན་བྱེད་ཀྱི་ཡོད།

དེ་འདྲའི་གནས་ཚུལ་འོག་ནས་ཁོང་ཚོས་རྒྱ་ནག་དང་འབྲེལ་བ་བྱེད་སྐབས་དགྲ་ཟླ་དགྲ་གཤེད་ཀྱི་གདོང་ཐུག་མ་ཡིན་པར། གྲོགས་པོ་གྲོགས་མཆེད་ཀྱི་རྣམ་འགྱུར་བཟང་པོ་ཞིག་གི་འོག་ནས་བོད་པའི་གནས་ཚུལ་འདི་རྒྱ་ནག་གཞུང་གིས་ཐག་གཅོད་བྱེད་དགོས་རྒྱུ་ཞིག་ཡིན་པ་དང༌། བོད་དོན་ཐོག་ལ་ཐག་གཅོད་ཡག་པོ་ཞིག་བྱུང་ན། དེས་རྒྱ་ནག་ལ་ཁེ་ཕན་ཡོད་པ། རྒྱ་ནག་ལ་འཛམ་གླིང་འདིའི་ནང་ཡིད་ཆེས་ཆེ་རུ་འགྲོ་བ་དང༌། རྒྱ་ནག་གི་ཐོག་ལ་མཐོང་ཚུལ་ཡག་ཏུ་འགྲོ་རྒྱུ་བཅས་འགྲེལ་བཤད་རྒྱག་ཐུབ་ཀྱི་རེད། རྒྱ་ནག་རང་གི་ཁེ་ཕན་ལ་བལྟས་ན་གང་ལྟར་བོད་ཀྱི་གནས་ཚུལ་ད་ལྟའི་ལམ་འདིའི་སྟེང་ཕྱིན་ན། རྒྱ་མིར་ཕན་ཐོགས་མེད་པ་གསལ་པོ་རེད། རྒྱ་ནག་གི་ངོས་ནས་འགྲིགས་གཙོའི་བསམ་བློ་རྩ་བ་ནས་མེད་ན། གདོང་ཐུག་རྒྱག་རྒྱུ་མ་གཏོགས་ཐབས་གཞན་མེད་ན་ཡང༌། རྒྱ་ནག་ངོས་ནས་བསམ་བློ་རྩ་བ་ནས་མེད་པ་ཕལ་ཆེར་མ་རེད་བསམ་གྱི་འདུག

གང་ལྟར་རྒྱ་ནག་གཞུང་གི་དཔོན་རིགས་ཚོ་དང༌། གལ་ཆེ་ཤོས་རྒྱ་ནག་གི་ཤེས་ཡོན་ཅན་དེ་ཚོའི་ནང་ལ་བོད་པའི་གནས་ཚུལ་མགོ་འཚོས་ཡོང་དུས་འདི་ནོར་འདུག་བསམ་པ་ཕལ་མོ་ཆེར་ཡོང་གི་ཡོད་པ་རེད། དེ་འདྲའི་གནས་ཚུལ་འོག་ནས་རིམ་གྱིས་རྒྱ་ནག་གཞུང་གིས་བོད་དོན་ཐོག་བསམ་བློ་གཏོང་དགོས་པ་ཞིག་རེད། དེ་འདྲ་ཞིག་གི་འགྱུར་བ་འགྲོ་རྒྱུའི་གོ་སྐབས་ཡོད་པའི་སྐབས། ང་རང་ཚོ་ནས་གྲོགས་པོ་གྲོགས་མཆེད་སྙིང་ཉེ་ཡིད་ཆེས་ཡོད་པའི་རྣམ་པའི་ཐོག་ནས་ཕར་ཚུར་དགེ་སྐྱོན་གསལ་བཤད་བྱས་ན། དོན་ཕན་ཆེ་བ་ཡོང་གི་རེད་བསམ་གྱི་འདུག དུས་ཚོད་འདིའི་སྐབས་ང་ཚོའི་བྱེད་ཕྱོགས་ཧ་ཅང་གི་སྤྱང་གྲུང་དོད་པོ་བྱེད་དགོས། ང་ཚོས་བདེན་པའི་གནས་ཚུལ་མང་ཚོགས་ནས་ཤེས་རྟོགས་ཡོང་བའི་ཆེད་འབད་བརྩོན་དང་ཁྱབ་བསྒྲགས་ཐབས་ཤེས་ངེས་པར་དུ་བྱེད་དགོས་ཀྱང༌། དེ་དང་ཆབས་ཅིག་ཕྱོགས་མང་པོའི་གནས་ཚུལ་ལ་བསྟུན་ནས་ཐབས་ཤེས་བྱེད་སྟངས་མཁས་པོ་བྱེད་དགོས། ཐེག་པ་ཆེན་པོའི་ལམ་ནས་བསྟན་པ་ལྟར། ཟབ་པ་དང་རྒྱ་ཆེ་བའི་ལམ་ཟུང་འབྲེལ་གྱི་ཐོག་ནས་འགྲོ་དགོས་པའི་དུས་ཚོད་ཅིག་རེད། འདི་གཅིག་ཞུ་དགོས་བསམ་པ་དྲན་བྱུང༌།

ཅ༽ ཟས་བཅད་ངོ་རྒོལ་དང་། སྤྱོད་བཟང་རྒྱུན་འཛིན།

དེ་ནས་ད་ལྟ་བཀའ་བློན་ཚོ་དང༌། ཚོགས་གཙོ་རྣམ་གཉིས་བཅས་ཁྱུག་ཙམ་བཀའ་མོལ་བྱུང༌། ལྡི་ལིར་ཟས་བཅད་ལས་འགུལ་བྱེད་མཁན་ཚོ་དངོས་གནས་ལྷག་བསམ་ཧ་ལས་པ་རེད། དེ་ལྟ་བུའི་བློ་ཐག་བཅད་ཀྱི་ཡོད་པ་རེད། འོན་ཀྱང་འདི་ཙམ་བློས་བཏང་ནས་ཐག་བཅད་པའི་རྗེས་ལ་འདིས་ལམ་སེང་གྲུབ་འབྲས་ཤིག་སོན་གྱི་རེད་དམ། གཡོ་འགུལ་ཞིག་ཐེབས་ཐུབ་པ་ཡོང་གི་རེད་དམ་ཟེར་ན། ད་ལྟའི་གནས་སྟངས་འདིའི་འོག་ནས་ཧ་ཅང་ཁག་པོ་རེད། ཁོང་ཚོས་འདི་ལྟ་བུའི་སེམས་ཐག་བཅད་པ་འདི་ཁོང་ཚོའི་དོན་དག་མིན་པར་ང་རང་ཚོ་བོད་སྤྱི་པའི་དོན་དག་ཡིན་པར་བརྟེན། ད་ཆ་བྱེད་ཕྱོགས་གང་འདྲ་ཞིག་དགའ་བ་ཡོད་དམ། མ་གཞི་ཁྱེད་ཚོས་ཁ་སང་གོ་བསྡུར་བྱས་ནས་གྲོས་ཆོད་ཀྱང་བཞག་གནང་བ་ཡག་པོ་བྱུང་འདུག གང་ལྟར་ང་ཚོ་བོད་མི་སྤྱི་པའི་དོན་དག་ཡིན་པས་གང་འདྲ་བྱེད་དགོས་ཡོད་མེད་ཁྱེད་རང་ཚོས་དགོངས་པ་བཞེས་དགོས། ང་ཕྲན་བུའི་བློ་གཡེང་ཡོང་གི་འདུག གཞན་དམིགས་བསལ་ཞུ་རྒྱུ་མེད།

སྔོན་མ་ནས་ངས་ཞུས་ཡོད་པ་ལྟར། ཕུགས་རྒྱང་རིང་པོའི་ཆ་ནས་ང་ཚོ་བོད་པའི་སྤྱི་ཚོགས་ནང་མིའི་སྤུས་ཀ་ཞན་དུ་འགྲོ་གི་ཡོད་མེད་ལ་དོ་སྣང་བྱེད་དགོས་ཀྱི་འདུག ཆབ་སྲིད་གལ་ཆེན་པོ་ཡིན་ཡང༌། ང་རང་གི་ངོས་ནས་མི་སྤུས་ཀ་དག་པོ་དགོས་རྒྱུ་དེ་བས་གལ་ཆེན་པོ་མཐོང་གི་འདུག མི་སྤུས་དག་པོ་བྱུང་ན་ཆབ་སྲིད་ཀྱི་གནས་ཚུལ་སོགས་ལས་ཀ་གང་དང་གང་ཡིན་ནའང་ཡག་པོ་ཞིག་ཡོང་རྒྱུ་ཡིན་པ་ཐག་ཆོད་པ་རེད། རྩ་བའི་བྱེད་པ་པོ་རང་ཉིད་ཀུན་སློང་མ་དག་པ་ཐབས་སྐྱོ་པོ་ཞིག་བྱུང་ན། དེ་དང་འབྲེལ་བ་ཡོད་པའི་སྤྱི་ཚོགས་ཀྱི་གནས་ཚུལ་གཞན་དག་ཡག་པོ་ཞིག་ཡོང་ཐབས་མེད། ནང་ནས་ལྷག་བསམ་རྣམ་པར་དག་པའི་རྒྱབ་འཁྱོགས་པ་ཞིག་མ་བྱུང་ན། ཕྱི་ནས་སྒྲིག་དང་ཁྲིམས་ཀྱིས་གཅུན་ཐུབ་རྒྱུ་ཁག་པོ་རེད།

དེར་བརྟེན་ང་ཚོའི་མང་ཚོགས་ཀྱི་ནང་བཟང་པོའི་གོམས་གཤིས་ཉམས་དམས་འགྲོ་གི་ཡོད་མེད་ཚང་མས་དོ་སྣང་བྱེད་དགོས་ཀྱི་འདུག དོ་སྣང་བྱས་ནས་དེ་ཉམས་དམས་སུ་མི་འགྲོ་བའི་ཆེད་སྒོ་གང་ས་ནས་བསམ་བློ་གཏོང་རྒྱུ་དང༌། ཐབས་ཤེས་བྱེད་དགོས་ཀྱི་འདུག གཙོ་ཆེ་ཤོས་ཕྲུ་གུ་འཚར་ལོངས་བྱེད་མཁན་ལོ་ན་གཞོན་པ་ཚོར་ལྟ་རྟོག་བྱེད་རྒྱུ་གལ་ཆེན་པོ་འདུག ཤེས་རིག་ལས་ཁུངས་ནས་ལྟ་རྟོག་བྱེད་དགོས་ཀྱང༌ཕ་མ་ཚོ་དང༌། སྤྱི་ཚོགས་ནང་གི་མི་ཚང་མར་འགན་འཁྲི་ཡོད་པ་ཞིག་དང༌། ང་རང་ཚོ་བོད་མི་རིགས་ལ་ད་ལྟ་བར་དུ་མི་མང་པོས་དགའ་པོ་བྱེད་སའི་བཟང་པོའི་གོམས་གཤིས་ཡོད་པ་འདི་ལ་དོ་སྣང་གང་ཡང་མ་བྱས་པར་སླ་རུ་སླ་རུ་ཕྱིན་ན་ཆབ་སྲིད་དང༌། དཔལ་འབྱོར་སོགས་ལས་རིགས་གང་ཅིའི་ཐོག་མགོ་འཚོས་པོ་དང༌། གྲུང་པོ་ག་ཚོད་ཡོད་ནའང༌ཧ་ཅང་ཁག་པོ་རེད། འདི་ཚོའི་ཐོག་ལ་དུས་རྒྱུན་དུ་ཚང་མས་དགོངས་པ་བཞེས་དགོས།

མདོར་ན་རྨི་ལམ་ཚུན་ཆད་ལ་ང་རང་ཚོ་བོད་པའི་ཁྱད་ནོར་ལྟ་བུ་བཟང་པོའི་ཡོན་ཏན་གཅིག་ཡོད་པ་འདི་གནས་ཚུལ་གང་འདྲ་ཞིག་ལ་ཐུག་པ་ཡིན་ནའང་ཉམས་པ་མེད་པ་ཞིག་དང༌། རབ་ལ་ཡར་རྒྱས་གཏོང་ཐུབ་པ། རང་ཉིད་ཀྱི་སྤྱི་ཚོགས་ནང་ཡར་རྒྱས་གཏོང་ཐུབ་པ་ཙམ་དུ་མ་ཟད། སྤྱི་ཚོགས་གཞན་ནང་ལའང་ང་ཚོས་མི་དཔེ་བཟང་པོ་སྟོན་ཐུབ་པ་ཞིག་བྱེད་རྒྱུ་འདིའི་ཐོག་ལ་ཚང་མས་དགོངས་པ་བཞེས་རྒྱུ་ཧ་ཅང་གལ་ཆེན་པོ་འདུག དེ་འདྲ་ཞིག་བྱུང་ན་ང་ཚོ་འདིར་བཙན་བྱོལ་བ་བྱས་ནས་བསྡད་པའི་སྐབས་ལ་ཡིན་ནའང་ང་རང་ཚོ་ཚང་མ་དཀའ་ངལ་ཆེན་པོ་ཞིག་གི་འོག་ལ་སེམས་བག་ཕེབས་པོ་ཞིག་དང༌། ཚང་མས་ལྷག་བསམ་བཅངས་ཐུབ་པ་ཞིག་ཡོང་གི་རེད། མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་ཡིན་ནའང་བཟང་པོའི་ཡོན་ཏན་དེ་ཡོད་ན། བདེ་སྐྱིད་ལྡན་པའི་སྤྱི་ཚོགས་ཤིག་ཆགས་ཐུབ་ཀྱི་རེད། དེ་མ་བྱུང་ན་ཧ་ཅང་ཁག་པོ་རེད། དེར་བརྟེན་ངས་འདི་རྟག་པར་ཞུ་གི་ཡོད། ཁྱེད་རང་ཚོ་༸རྒྱལ་བ་རིན་པོ་ཆེའི་ཁ་ནས་འཆར་ཅན་དེ་ཤོད་ཀྱི་འདུག་མ་དགོངས་ཨང་།

དཔེར་ན། ང་རང་ཚོས་ལྟོ་ཆས་ཉིན་ལྟར་ཟ་དགོས། ལྟོ་ཆས་ཁ་སང་བཟས་པ་ཡིན། དེ་རིང་ཟ་གི་མིན་ཞེས་བསུན་སྣང་སུས་ཀྱང་བྱེད་ཀྱི་མེད། ལུས་འཚོ་བའི་ཆེད་དུ་ལྟོ་ཆས་ཟ་དགོས་ཀྱི་རེད། དེ་བཞིན་དུ་ང་རང་ཚོ་མིའི་སྤྱི་ཚོགས་འཚོ་དགོས་པ་དང༌། མི་སྒེར་སོ་སོའི་མི་ཚེ་དེ་བདེ་སྐྱིད་ལྡན་པ་ཞིག་འཚོ་དགོས་ཀྱི་ཡོད། བདེ་སྐྱིད་ལྡན་པ་ཞིག་གི་ཐོག་ནས་འཚོ་བ་ལ་བཟང་པོའི་ཡོན་ཏན་ཡོད་དགོས། བཟང་པོའི་ཡོན་ཏན་མེད་ན་བདེ་སྐྱིད་ལྡན་པའི་ཐོག་ནས་འཚོ་ཐུབ་ཐབས་མེད། མཐོ་གནོན་ཕྲག་དོག་དང༌། ང་རྒྱལ་འགྲན་སེམས་དེ་འདྲའི་ལམ་དུ་ཕྱིན་ན། སྐྱིད་པོ་གང་ཡང་མེད་པ་ང་རང་ཚོ་ཚང་མས་མིག་གིས་མཐོང་གི་འདུག ཤེས་གསལ་རེད།

སོ་སོའི་ལུས་འཚོ་བའི་ཆེད་དུ་ལྟོ་ཆས་ཉིན་ལྟར་ཟ་དགོས་པ་བཞིན། ང་རང་ཚོ་མིའི་སེམས་བདེ་སྐྱིད་ཀྱིས་འཚོ་བའི་དོན་དུ་བཟང་པོའི་ཡོན་ཏན་རྣམས་ཡོད་དགོས། དེ་མི་ཚེའི་དོ་སྙིང་རེད། མི་ངན་པ་ཞིག་བྱུང་ན་མི་ལུས་ཐོབ་དང་མ་ཐོབ་ལ་ཁྱད་པར་དེ་ཙམ་མེད། དེ་འཆར་ཅན་ཡིན་མ་དགོངས་པར་ཡིན་གཅིག་མིན་གཅིག་ཁྱེད་རང་ཚོ་དགོངས་པ་བཞེས་ཤོག་ཨང་། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡ ཚེས་ ༢༨ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་༸ཀུན་གཟིགས་པཎ་ཆེན་སྐུ་ཕྲེང་བཅུ་པ་ཆེན་པོ་མཆོག་ཞི་བར་གཤེགས་ནས་ལོ་བཅུ་འཁོར་བའི་རྗེས་དྲན་ཐོག་སྩལ་བའི་བཀའ་སློབ།

ཀ༽ ཀུན་གཟིགས་ཀྱི་མཛད་བཟང་དང་། ཐོག་མའི་མཇལ་འཕྲད།

དེ་རིང་འདིར་པཎ་ཆེན་རིན་པོ་ཆེ་བཀའ་དྲིན་ཅན་དེ་དགོངས་པ་མྱ་ངན་ལས་འདས་ནས་ལོ་བཅུ་འཁོར་བའི་རྗེས་དྲན་ཆེད་མངགས་གྲ་སྒྲིག་གནང་བ་འདིའི་ཐོག་ང་རང་བཅར་རྒྱུ་ནི་རང་ཉིད་ཀྱི་ལས་འགན་ལྟ་བུ་ཆགས་ཡོད། ལོ་རྒྱུས་ཀྱི་ཐོག་ནས་༸རྒྱལ་བ་དང་པཎ་ཆེན་གཉིས་ཐུན་མོང་མ་ཡིན་པའི་འབྲེལ་བ་ཡོད་པ་ཡིན། ད་ལྟ་གོང་དུ་གསུང་བཤད་གནང་མཁན་ཁག་ནས་གསུངས་པ་བཞིན་ང་རང་སྒེར་གྱི་ངོས་ལའང་དམིགས་བསལ་གྱི་འབྲེལ་བ་ཡོད་པ་ལྟར་དེ་རིང་བཅར་ཐུབ་པར་ཧ་ཅང་དགའ་པོ་བྱུང༌། ཁྱེད་རང་ཚོས་འཆར་གཞི་བཀོད་ནས་དུས་ཡུན་གང་འཚམ་རིང་གྲ་སྒྲིག་གནང་བ་ཡག་པོ་བྱུང་འདུག ཐུགས་རྗེ་ཆེ་ཞུ་གི་ཡིན།

པཎ་ཆེན་རིན་པོ་ཆེ་ནི་ཐུགས་བསྐྱེད་སྨོན་ལམ་དུས་སུ་སྨིན་པའི་སྐྱེས་བུ་དམ་པ་རྨད་དུ་བྱུང་བ་ཞིག་དང༌། སྙིང་སྟོབས་ལྡན་པའི་མི་རིགས་ཀྱི་དཔའ་བོ་ཞིག་ཡིན་པ་གསལ་པོ་རེད། དངོས་གནས་བྱས་ན་ང་ལས་དགུང་ལོ་གཞོན་པར་བརྟེན་སྤྱི་ཡོངས་ཀྱི་འགྲོ་སྟངས་ལྟར་བྱས་ན་ངོས་ཀྱི་མཇུག་ཏུ་བཞུགས་དགོས་པ་ལྟ་བུ་ཡིན་ཀྱང༌། རྐྱེན་དབང་གིས་ངའི་སྔོན་ལ་གཤེགས་པ་འདི་ནི་ཐབས་སྐྱོ་པོ་དང་སེམས་སྐྱོ་བའི་གནས་ཡིན། དེ་རིང་ཁོང་དགོངས་པ་རྫོགས་ནས་ལོ་བཅུ་འཁོར་བའི་རྗེས་དྲན་ཞུ་སྐབས་སེམས་སྐྱོ་པོ་ཡོང་གི་འདུག

པཎ་རིན་པོ་ཆེ་འཚོ་ཞིང་གཞེས་ནས་ཡོད་པའི་སྐབས་ལ་བསམ་བློའི་ནང་པཎ་ཆེན་རིན་པོ་ཆེས་བོད་ནང་ཤུགས་བསྐྱོན་རྒྱུ་གང་ཡོད་བསྐྱོན་གྱི་རེད་བསམས་ནས་བློ་བཞག་ས་ཞིག་ཡོང་གི་ཡོད། པཎ་ཆེན་རིན་པོ་ཆེ་དགོངས་པ་རྫོགས་རྗེས་ང་ཕོད་ནི་ཧ་ཅང་བགྲེས་དྲགས་པ་དང༌། དེ་མིན་མི་རིགས་ཀྱི་དཔའ་བོ་མང་པོ་ཡོད་ནའང་ལོ་རྒྱུས་དང་གནས་ཚུལ་མང་པོ་ཞིག་གི་ཐོག་ནས་པཎ་ཆེན་རིན་པོ་ཆེ་ལྟ་བུའི་ནུས་པ་དམིགས་བསལ་འདོན་ཐུབ་མཁན་མེད། དེར་བརྟེན་པཎ་ཆེན་རིན་པོ་ཆེ་དགོངས་པ་རྫོགས་རྗེས་བོད་ནང་གནས་ཚུལ་གསར་པ་ལྷགས་དུས་བསམ་བློའི་ནང་པཎ་ཆེན་རིན་པོ་ཆེ་བཞུགས་ཡོད་རོགས་བྱས་ན་སྙམ་ནས་ལག་ཐོགས་ཧ་ཅང་ཆེན་པོ་ཡོང་གི་འདུག པཎ་ཆེན་རིན་པོ་ཆེ་བཞུགས་ཡོད་ན་ཐབས་ཤེས་གང་ཡོང་གནང་གི་རེད། ང་རང་ཚོའི་མི་རིགས་བསོད་ནམས་དམན་པའམ་གང་ལྟར་རྐྱེན་ངན་འདི་འདྲ་ཞིག་བྱུང་བ་རེད། ཡིན་ནའང་།

གལ་ཏེ་བཅོས་སུ་མེད་ན་ནི། །

དེ་ལ་མི་དགའ་བ་བྱས་ན་ཅིས་ཕན། །

ཞེས་གསུངས་པ་ལྟར་ཡིན། པཎ་ཆེན་རིན་པོ་ཆེའི་མཛད་པ་ལོ་རྒྱུས་སྐོར་གོང་དུ་གསུང་བཤད་གནང་མཁན་ཚོས་གསུངས་ཟིན་པས། ངོས་ནས་བསྐྱུར་ཟློས་ཡང་ཟློས་བྱས་ནས་དམིགས་བསལ་ཞུ་རྒྱུ་མི་འདུག་ཀྱང༌། དུས་ཚོད་འཁྲུག་པོ་ཞིག་དང་སྐབས་འཁེལ་བ་དུས་པཎ་ཆེན་རིན་པོ་ཆེའི་མཛད་རྣམ་ཡང་འཁྲུག་པོ་ཞིག་ཡོང་གི་ཡོད་ཅིང༌། ཐོག་མར་ངོས་འཛིན་ཞུ་ཕྱོགས་ནས་བཟུང་གནས་ཚུལ་རྣམ་པ་འདྲ་མིན་ཞིག་བྱུང་ཡོད། གང་ལྟར་དོན་དངོས་ཕྱི་ལོ་ ༡༩༥༢ ལོར་པཎ་ཆེན་རིན་པོ་ཆེ་མདོ་སྨད་ནས་ལྷ་སར་ཕེབས་ཏེ་ཐོག་མར་རྩེ་ཕོ་བྲང་ལ་མཇལ་འཕྲད་བྱུང༌། མ་མཇལ་གོང་ལ་བཞུགས་ཁྲི་རྒྱག་སྟངས་དང༌། པཎ་ཆེན་རིན་པོ་ཆེས་སྐུ་ཕྱག་གནང་དང་མ་གནང་དེ་ཚོའི་ཐོག་ནས་རྙོག་དྲ་ཆེན་པོ་བྱུང་ཡོད།

འོན་ཀྱང་དེ་ཚོ་གནས་ཚུལ་ཆུང་རྩག་ལ་བརྩིས་ཏེ་ཇི་ལྟར་བྱས་ཀྱང་ཁྱད་པར་གང་ཡང་མེད། དེ་ལས་མིའི་ངོ་བོ་གལ་ཆེ་བ་རེད་སྙམ་བྱུང༌། མིའི་ངོ་བོ་ནི་ད་ལྟ་བཀའ་བློན་ཁྲི་པས་གསུངས་པ་བཞིན་མཛད་སྒོ་རྙོག་དྲ་ཚ་པོ་དེ་ཚར་རྗེས་ཤར་རྒྱུད་གཟིམ་ཆུང་ནང་རིན་པོ་ཆེ་དང་ང་གཉིས་སྐུ་རྐྱང་མཇལ་བ་ཡིན། དེ་ཉིན་ཟི་ལིང་ནས་ཡོང་བའི་རྒྱ་མིའི་སྐུ་སྲུང་ཚོས་མེ་མདའ་སྦག་སྦག་འཁྱེར་ཏེ་གཟིམ་ཆུང་ནང་འཚང་ག་བརྒྱབ་ནས་ཡོང་གྲབས་བྱས་པ་དེ་སྐབས་ཆ་ཕྲེང་གཟིམ་འགག་ནས་རྟ་ལྕག་གཞུ་གྲབས་བྱས་པའི་གནས་བྱུང་ཡོད། གལ་ཆེ་བ་ཞིག་ལ་པཎ་ཆེན་རིན་པོ་ཆེ་དང་ངོས་གཉིས་གསོལ་ཚིགས་མཉམ་དུ་བཞེས་སྐབས་བཀའ་མོལ་ཕྲན་བུ་ཞུས་པ་ཡིན། ང་རང་ཨ་མདོའི་ཕྲུ་གུ་ཡིན་ཡང་ལྷ་སར་སླེབས་ནས་ལོ་མང་ཙམ་ཟིན་པ་དང༌། པཎ་ཆེན་རིན་པོ་ཆེ་ཨ་མདོའི་ཕྲུ་གུ་ལྷ་སར་ཕེབས་མ་ཐག་པ་དངོས་གནས་ལྷད་མེད་པའི་བྱིས་པ་དགུང་ལོ་གཞོན་གཞོན་ཞིག་འདུག རང་བཞིན་ལྷན་སྐྱེས་ཀྱི་བབ་དེ་རང་ལ་བཞག་ན་དངོས་གནས་ཡག་པོ་ཡོང་བ་འདུག་སྙམ་པའི་སྣང་ཚུལ་གསལ་པོ་ཞིག་བྱུང༌། དེ་ནས་བཀྲ་ཤིས་ལྷུན་པོར་ཕེབས་པ་རེད།

ཁ༽ ཀུན་གཟིགས་ཀྱི་ཐུགས་སྟོབས་དང་། ཐ་མའི་མཇལ་འཕྲད།

ཡང་རྒྱ་ནག་ལ་མ་བསྐྱོད་གོང་ ༡༩༥༤ ལོའི་དབྱར་ཁ་པཎ་ཆེན་རིན་པོ་ཆེ་ལྷ་སར་ཕེབས་ཏེ་དེ་དུས་ནོར་བུ་གླིང་ཁར་ཐེངས་ཁ་ཤས་མཇལ་འཕྲད་བྱུང༌། རིན་པོ་ཆེའི་གནས་སྟངས་སྔོན་གྱི་དེ་རང་ལ་བཞུགས་ན་ཧ་ཅང་ཡག་པོ་འདུག དེ་ནས་རྒྱ་ནག་ལ་ཐོན་རྒྱ་ནག་ཏུ་གང་འཚམ་གཤིབས་པ་ཡིན། ༡༩༥༦ ལོར་རྒྱ་གར་བྱང་ཆུབ་ཆེན་པོའི་ཆོས་ཚོགས་ནས་སངས་རྒྱས་མྱང་འདས་ཀྱི་རྗེས་དྲན་ལ་གདན་ཞུ་གནང་བ་ལྟར་ཡོང་སྐབས་པཎ་ཆེན་རིན་པོ་ཆེ་དང་ང་གཉིས་བཀྲ་ཤིས་ལྷུན་པོར་ཁྱུག་ཙམ་མཇལ་བ་དང༌། དེར་གནས་མཇལ་ཞུས་ཏེ་རྒྱ་གར་དུ་ཡོང་ནས་གང་འཚམ་གཤིབས་པ་ཡིན། དེ་དུས་པཎ་ཆེན་རིན་པོ་ཆེས་ཞབས་གྲས་ཚོའི་ཞུ་ཕྱོགས་སམ་དེ་འདྲའི་ཐོག་ནས་ཕྲན་བུ་དགོངས་པ་བཞེས་སྟངས་དངོས་ཡོད་གནས་ཚུལ་ཆ་ཚང་མ་མཁྱེན་པའམ། མ་དགོངས་པའི་རྣམ་པ་ཕྲན་བུ་ཐོན་འདུག་པ་དེ་ནི་ཐུགས་ཁག་མེད་པ་ཞིག་རེད། གཞི་རྩ་འདིའི་ཐད་དངོས་ཡོད་གནས་ཚུལ་སྤྱིར་བཏང་མཐོང་ཚུལ་ལ་རིན་པོ་ཆེའི་མིའི་གཤིས་ཀ་དེ་གྱོང་པོ་ཞིག་དང༌། བློ་སྟོབས་ཡོད་པ་ཞིག་ཡིན་པ་གསལ་པོ་རེད།

སངས་རྒྱས་མྱང་འདས་ཀྱི་དུས་དྲན་ཟིན་ཏེ་རྒྱ་གར་ནས་ཕར་ལོག་སྐབས་གཞིས་རྩེར་རྙོག་དྲ་ཕྲན་བུ་བྱུང་ཞིང༌། དེ་དུས་པཎ་ཆེན་རིན་པོ་ཆེ་མཇལ་འཕྲད་བྱུང་བ་དེ་ནི་མཇལ་འཕྲད་ཐ་མ་ཡིན། དེ་ནས་ ༡༩༥༩ ལོའི་ལོ་འགོ་དང༌། བོད་ས་ཁྱི་ཟླ་ ༡༢ ཙམ་ཡིན་ཚོད་ངོས་རང་ས་ཕག་ཆོ་འཕྲུལ་སྨོན་ལམ་སྐབས་གྲྭ་སྐོར་དམ་བཅའ་འཇོག་རྒྱུ་ཡིན་པས་བཀྲ་ཤིས་ལྷུན་པོ་ནས་སྐུ་ཚབ་ཏུ་གཅུང་ལགས་སྐབས་དེར་དྲུང་ཡིག་ཆེན་མོ་མིན་ནམ་ཁོང་ཆེད་མངགས་གཏོང་གནང་བའི་མདུན་པཎ་ཆེན་རིན་པོ་ཆེས་རྣམ་ཀུན་ལྟར་ཤོག་བུའི་ཐོག་མིན་པར་ཕྱག་སམ་ཞིག་བསྐུར་བ་གནང་འདུག གཅུང་ལགས་ཀྱིས་ཀྱང་འགྲེལ་བཤད་མང་པོ་ཞིག་བསྐྱོན་བྱུང༌། གང་ལྟར་པཎ་ཆེན་རིན་པོ་ཆེས་བར་སྐབས་ཀྱི་འགྱུར་བ་འདི་གཉན་འཕྲང་ཆེན་པོ་ཞིག་གི་ཐོག་སླེབས་པ་དགོངས་པར་གསལ་པོ་རྟོགས་པའི་ཐོག་ནས་ད་ཆ་གཞུང་བླ་གཉིས་ཀྱི་ནུས་པ་གཅིག་ཏུ་བསྒྲིལ་ཏེ་ཤུགས་རྒྱག་རྒྱུ་གལ་ཆེན་པོ་འདུག་ཅེས་དགོངས་བཞེད་ཤུགས་ཆེན་པོ་ཞིག་གནང་འདུག དེ་དོན་གཅུང་ལགས་ནས་གསལ་བཤད་བྱས་བྱུང༌། དེ་དུས་ང་ཚོ་བྲོས་བྱོལ་འགྲོ་རྒྱུའི་བསམ་བློ་མེད། གྲྭ་སྐོར་དམ་བཅའ་ཟིན་པ་དང་གནས་ཚུལ་ཉིན་བཞིན་ཛ་དྲག་ཆེ་རུ་འགྲོ་གི་ཡོད་ཀྱང་བསམ་བློའི་ནང་འཆར་གཞི་འདི་ཡིན་གང་ཡང་མེད། པཎ་ཆེན་རིན་པོ་ཆེའི་ཕྱག་སམ་ནང་ཕྲན་བུ་ནང་བསྡུར་གྱིས་གྲ་སྒྲིག་བྱེད་དགོས་པ་འཁོད་འདུག་ཀྱང༌། ང་ཚོས་སྐབས་དེར་སྔོན་ལ་ལེ་གང་འགྲིགས་དང་ལྷིང་གང་འཇགས་ཡོང་བའི་ཐོག་ཤུགས་བསྒྲིལ་བ་ལས་དེ་མིན་གྱི་འཆར་གཞི་གང་ཡང་མེད་པ་དང༌། གཉིས་ནས་གནས་ཚུལ་ཛ་དྲག་ཆེན་པོ་ཆགས་པའི་གནས་སྟངས་འོག་ནས་བཀའ་ལན་སྤྱི་འགྲེ་ཞིག་མ་གཏོགས་འབུལ་རྒྱུ་མ་བྱུང་ཞིང༌། དེ་རྗེས་ང་ནོར་བུ་གླིང་ཁ་ནས་ཐོན་ཏེ་ལྷོ་ཁ་སྐྱིད་གཤོངས་ར་སྨད་དུ་སླེབས་པ་དང༌། དེ་ནས་པཎ་ཆེན་རིན་པོ་ཆེར་ཕྱག་བྲིས་ཤིག་དང༌། བཀྲ་ཤིས་ལྷུན་པོར་བསྙེན་བཀུར་ཞུ་རྒྱུའི་དངུལ་བཅས་ཕུལ་བ་ཡིན། ཕྱག་བྲིས་དེའི་ནང་སྐབས་དེའི་གནས་སྟངས་གང་འདྲ་ཆགས་ཡོད་པ་ཞིབ་ཕྲ་བཀོད་ཡོད། ཕྱག་བྲིས་དེ་པཎ་ཆེན་རིན་པོ་ཆེའི་ཕྱག་ཏུ་འབྱོར་ཡོད་མེད་ངས་གསལ་པོ་མི་ཤེས། གང་ལྟར་དེ་དག་ནི་ང་རང་སྒེར་གྱི་ཐོག་ནས་རིན་པོ་ཆེ་དང་གཤིབས་ཏེ་དོ་སྣང་བྱུང་བའི་གནས་ཚུལ་ཁག་ཡིན།

གལ་ཆེ་ཤོས་དུས་དེ་ནས་བཟུང་གཅུང་ལགས་ཀྱི་ངོས་ལ་བརྗོད་པ་ཇི་བཞིན་པཎ་ཆེན་རིན་པོ་ཆེས་རང་ཐོག་གི་ཉམས་མྱོང་དང་གནས་ཚུལ་མང་པོ་ཞིག་ཐོག་རང་སྟོབས་ཀྱི་དགོངས་པའི་རྩལ་རྫོགས་པའི་མཚམས་ནས་བཟུང་རིན་པོ་ཆེའི་རྣམ་ཐར་དང༌། སྲིད་བྱུས་འཛིན་སྟངས་དེ་རང་ཚུགས་བརྟན་པོ་ཞིག་བཟུང་ནས་ཐ་མ་མྱ་ངན་ལ་མ་འདས་བར་དེ་གའི་ཐོག་ནས་ཕེབས་པ་ནི་ཡོངས་གྲགས་ང་རང་ཚོ་ཚང་མས་མཐོང་བ་འདི་ཡིན། རིན་པོ་ཆེས་སྐུ་ངལ་དང་སྐུ་སྲོག་ལ་ལྟོས་པ་མེད་པར་སྤྱིར་བོད་ཀྱི་སངས་རྒྱས་བསྟན་པ་དང༌། ཡང་སྒོས་འཇམ་མགོན་བླ་མའི་བསྟན་པ། གཉིས་ནས་བོད་མི་རིགས་ཀྱི་རིག་གཞུང་དང་རང་དབང་གི་དོན་དུ་ཐ་མ་སྐུ་སྲོག་བློས་བཏང་ནས་དཔའ་བོ་ཆགས་པ་འདི་ནི་རྩོད་མེད་ཡོངས་གྲགས་ཡིན་པ་ཡིག་འབྲུ་ཁྲི་བདུན་གྱི་ཐོག་ནས་ཧ་ཅང་གསལ་པོ་མཐོང་བ་འདི་ཡིན།

ཁོང་ནི་སྐྱེས་བུ་དམ་པ་རྨད་དུ་བྱུང་བ་ཞིག་དང་ཐུགས་བསྐྱེད་སྨོན་ལམ་དུས་སུ་སྨིན་པ་ཞིག་ཡིན་པ་གསལ་པོ་རེད། ང་རང་ཚོ་ཚང་མས་ཞི་བར་གཤེགས་པའི་པཎ་ཆེན་རིན་པོ་ཆེའི་མཛད་པ་རྣམ་ཐར་ལ་རྗེས་སུ་ཡི་རངས་ཞུ་གི་ཡོད། ཁོང་མྱ་ངན་འདས་པ་ལ་ང་ཚོར་བྱ་ཐབས་མེད་ཀྱང༌། ང་ཚོར་བྱེད་ཐབས་གཅིག་ཡོད་པ་ནི་ཁོང་གི་སྐུ་ཚེའི་རིང་སྐུ་ལས་བསྐྱོན་པའི་དོན་དག་ད་ལྟ་ཡང་བསྒྲུབ་རྒྱུར་ལུས་ཏེ་ཡོད་ན་པཎ་ཆེན་རིན་པོ་ཆེར་མོས་པ་ཡོད་པ་དང༌། པཎ་ཆེན་རིན་པོ་ཆེའི་མཛད་རྣམ་ལ་ཡི་རངས་ཡོད་མཁན་ང་རང་ཚོ་ཚང་མས་ཁོང་གི་འབད་བརྩོན་གནང་བའི་དོན་དག་འདི་ང་ཚོ་སྤྱི་པའི་ལས་འགན་ཡང་ཆགས་ཡོད་པས་དེའི་དོན་ལ་ང་ཚོས་སེམས་ཤུགས་དང༌། སྙིང་སྟོབས་བསྐྱེད་ནས་ཁོང་གི་བཞེད་དགོངས་ཡོངས་རྫོགས་མཐར་ཕྱིན་འགྲུབ་ཐབས་སུ་ཤུགས་སྣོན་རྒྱག་དགོས་པ་ཡིན།

ག༽ པཎ་ཆེན་ཆུང་སྲིད་དང་། གོང་མའི་རྣམ་ཐར།

དེ་ནས་ད་ལྟ་རིན་པོ་ཆེའི་ཡང་སྲིད་གསར་པ་ཕེབས་པ་འདི་སྐུ་ཚེ་བརྟན་པ་ཞིག་དང༌། སྐུ་ཚེ་བརྟན་པ་ཙམ་གྱིས་མི་འགྲིགས་པར་བླ་མ་བསྟན་འཛིན་གྱི་སྐྱེས་བུ་ཞིག་ཡིན་པར་བརྟེན་སྒྲུབ་པ་ཉམས་ལེན་ལྡན་པའི་ཆོས་པ་རྣམ་དག་གཅིག་དང༌། བསྟན་པ་འཛིན་སྐྱོང་སྤེལ་གསུམ་གྱི་ཞབས་འདེགས་གནང་ཐུབ་པ་ཞིག་དགོས། དེ་ལྟར་ཡོང་བ་ལ་བསླབ་པ་སློབ་གཉེར་གནང་དགོས་པ་ཡིན། ཐོས་བསམ་སློབ་གཉེར་མེད་ན་ཉམས་ལེན་གནང་རྒྱུ་ཁག་པོ་ཡིན། ཉམས་ལེན་མེད་ན་བསྟན་འཛིན་གྱི་སྐྱེས་བུ་ཆགས་མི་ཐུབ། དེར་བརྟེན་རིན་པོ་ཆེ་ཆུང་ཆུང་འདིའི་གསན་བསམ་སློབ་གཉེར་ཡག་པོ་ཡོང་བ་དང༌། དེའི་ཐོག་ནས་བསྟན་པ་དང་འགྲོ་བ་ལ་སྨན་པ་ཞིག་ཡོང་ཐུབ་པའི་ཆེད་དུ་ད་ལྟ་ང་ཚོར་སྨོན་ལམ་རྒྱག་རྒྱུ་ཙམ་ལས་མེད་ཀྱང་ཚང་མས་སྨོན་ལམ་རྒྱག་དགོས།

རིམ་པས་རིམ་པས་བོད་སྤྱིའི་གནས་ཚུལ་ལ་འགྱུར་བ་འགྲོ་རྒྱུ་ཡིན། དེའི་མཚམས་འགྱུར་འགྲོས་དང་བསྟུན་ནས་གོ་སྐབས་བཟང་པོ་ཇི་ལྟར་བྱུང་བ་དེ་ལ་གཞིགས་ཏེ་དངོས་སུ་མཐུན་འགྱུར་ཞབས་འདེགས་བསྒྲུབ་དགོས། དེ་མཚམས་ང་རང་གི་ངོས་ནས་ཐུབ་པ་གང་ཞིག་ཡོད་ཀྱང་དེ་དག་དོན་དམ་དོན་ཞུ་རྒྱུ་ཡིན་ལ། འབྲེལ་ཡོད་མི་སུ་དང་སུ་ཡིན་ཡང་དེ་འདྲའི་ཞབས་འདེགས་བསྒྲུབ་རྒྱུའི་གོ་སྐབས་བྱུང་མཚམས་ཚང་མས་ཞབས་འདེགས་ཡག་པོ་ཞུ་དགོས། ད་ལྟ་པཎ་ཆེན་རིན་པོ་ཆེའི་ཡང་སྲིད་ཆུང་ཆུང་འདི་རྒྱུ་ཆ་ནི་ཧ་ཅང་ཡག་པོ་ཞིག་ཡོད་པ་གསལ་པོ་འདུག རྒྱུ་ཆ་ཡག་པོ་ཡོད་པ་འདིས་ནང་གི་ཆ་རྐྱེན་ཚང་བ་ཡིན་པས། ཕྱིའི་ཆ་རྐྱེན་ཆ་ཚང་འཛོམས་པའི་ཐོག་ནས་པཎ་ཆེན་སྐུ་ཕྲེང་གོང་མ་ན་རིམ་གྱི་མཛད་པ་རྣམ་ཐར་ཚུལ་བཞིན་དུ་བསྐྱངས་ཐུབ་མཁན་ཞིག་ཡོང་བར་ཚང་མས་ཐུགས་སྨོན་གནང་རོགས་ཞུ་རྒྱུ་ཡིན། བཀྲ་ཤིས་བདེ་ལེགས། ཐུགས་རྗེ་ཆེ་ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༣ ཚེས་ ༢༢ ཉིན། སྤྱི་འཐུས་གྲོས་ཚོགས་ཐོག་སྩལ་བའི་བཀའ་སློབ།

ཀ༽ འདས་དོན་ལ་ཕྱིར་བལྟ་དང་། བཙན་བྱོལ་བའི་གྲུབ་འབྲས།

ང་རང་ཚོ་ལས་དང་སྨོན་ལམ་གྱིས་འབྲེལ་བའི་ཆོས་གྲོགས་ཟེར་ནའང་རུང༌། འཐབ་གྲོགས་ཟེར་ནའང་རུང༌། གང་ལྟར་འགན་ཆེན་པོ་འཁྱེར་བའི་བློ་མཐུན་རྣམ་པ་ལྷན་རྒྱས་ལ། བཀའ་སློབ་བདུད་རྩི་སྙིང་ལ་བཅངས་ཆོག་པ་དེ་འདྲ་ང་ལ་ཞུ་རྒྱུ་གང་ཡང་མི་འདུག་ཀྱང་། གང་ལྟར་འདས་པའི་ལོ་བཞི་བཅུ་དེའི་རིང་ལ་བསམ་བློ་བཏང་ན། ཕལ་ཆེར་ང་ཚོས་མི་གོ་གང་འཚམ་ཆོད་ཡོད་པ་རེད་བསམ་གྱི་འདུག ༡༩༥༩ ལོ་ལྷ་ས་ནས་གནས་ཚུལ་ཛ་དྲག་གི་འོག་ནས་ཐོན་དགོས་པ་བྱུང༌། དེ་ནས་རྒྱ་གར་དུ་ཟླ་བ་བཞི་པའི་ནང་སླེབས་ཏེ་ཕྱོགས་གཅིག་ནས་ལོ་ཁ་ཤས་ནང་བོད་ཀྱི་གནས་ཚུལ་འགྱུར་བ་འགྲོ་སྲིད་སྙམ་པའི་སེམས་ཐག་ཐུང་ཐུང་ལྟ་བུ་ཞིག་ཀྱང་ཡོད་པ་དང༌། ཡང་ཕྱོགས་གཅིག་ནས་གང་འདྲ་ཆགས་ཡོང་སྙམ་པའི་ཚོད་མ་ཐིག་པའི་ནང་ནས་དུས་ཚོད་བསྐྱལ་བ་རེད། མི་ས་མ་རིར་ཚ་བའི་དཀྱིལ་དུ་ལུས་པ་རྣམས་ས་བསིལ་ས་ཞིག་ཏུ་བསྐྱལ་རྒྱུ་སོགས་སྐབས་དེར་ང་ཚོས་འཕྲལ་སེལ་གྱི་དཀའ་ངལ་སེལ་རྒྱུའི་ཐོག་ཤུགས་བསྒྲིལ་བ་རེད།

དེ་ནས་ཕྲན་བུའི་ལྷིང་འཇགས་བྱུང་མཚམས་ལོ་ཤས་ནང་འགྱུར་བ་འགྲོ་སྲིད་པའི་བློའི་ཟུར་དུ་རེ་བ་ཞིག་རྒྱག་གི་ཡོད་པ་དང་ཆབས་ཅིག མི་ཐོག་མང་པོ་ཡང་འགོར་སྲིད་པ་ཞིག་རེད་སྙམ་སྟེ་གཞིས་ཆགས་ཀྱི་ལས་དོན་གུང་བསྒྲིགས་པ་དང༌། གལ་ཆེ་ཤོས་ན་གཞོན་རྣམས་སློབ་སྦྱོང་ཐོག་ཤུགས་བསྒྲིལ་ཏེ་ ༡༩༦༩ ཙམ་ལ་སླེབས་སྐབས་ང་ཚོ་བཙན་བྱོལ་བའི་གནས་སྟངས་གང་འཚམ་གྱི་ཚོད་ཐིག་པ་ལྟ་བུ་བྱུང་ཡོད། དེ་ནས་ ༡༩༧༠ ཐམ་པ་ནས་འགོ་ཚུགས་ཏེ་ ༡༩༧༣ ལོའི་མཚམས་སུ་ང་ཚོ་སྔ་ཕྱི་མ་གཏོགས་རྒྱ་ནག་གཞུང་དང་སྐད་ཆ་བཤད་དགོས་པ་ཞིག་ཡོང་སྲིད་པ་དང༌། སྐད་ཆ་བཤད་ནས་ང་ཚོའི་དཀའ་ངལ་བསལ་ཐབས་བྱེད་རྒྱུ་ལས་ཐབས་གཞན་མེད་པར་ང་ཚོས་བསམ་བློའི་ནང་ཚོད་དཔག་དང༌། གོ་སྒྲིག་བྱས་ཡོད།

གང་ལྟར་དུས་ད་ལྟ་བར་གྱི་གནས་ཚུལ་ལ་ང་ཚོས་ཕྱི་མིག་ཅིག་བལྟས་ན། འདས་པའི་ལོ་བཞི་བཅུའི་ནང་ང་ཚོས་བོད་སྤྱི་པའི་དོན་དག་ལ་མི་གོ་ལྟ་བུ་གང་འཚམ་བཅད་ཡོད། ད་ཆ་ལམ་སེང་དུས་ཚོད་འདི་ལྟ་བུ་ཞིག་ལ་གནས་ཚུལ་འདི་འདྲ་ཞིག་ཡོང་གི་རེད་ཅེས་ལུང་བསྟན་ལྟ་བུ་རྒྱག་ཐུབ་ཐབས་མེད་ཀྱང༌། སྤྱི་ཡོངས་ཀྱི་ཆ་ནས་བསམ་བློ་བཏང་ན། བདེན་མཐའ་གསལ་ལ་ཉེ་བའི་ཚོད་དཔག་གང་ལ་གང་འཚམ་བྱེད་ཐུབ་རྒྱུའི་མཚམས་ལ་སླེབས་ཡོད། འདི་ནི་ང་ཚོ་གཞིས་བྱེས་བོད་མི་སེར་སྐྱ་མཆོག་དམན་ཡོངས་སུ་རྫོགས་པས་ཧུར་བརྩོན་བྱས་པའི་གྲུབ་འབྲས་ཡིན་པས་ཚང་མར་ཐུགས་རྗེ་ཆེ་ཞུ་རྒྱུ་ཡིན།

བར་སྐབས་ཤིག་ནས་ང་ཚོའི་གྲོས་ཚོགས་ཀྱི་འགྲོ་སྟངས་སྤུས་ཚད་ཇེ་ལེགས་སུ་བཏང་སྟེ། དོན་དམ་པའི་མང་གཙོ་མཚན་ཉིད་ཚང་བ་ཡག་པོ་ཞིག་ཡོང་རྒྱུར་འབད་བརྩོན་རིམ་པ་བྱས་པ་རེད། དེའི་ཐོག་ནས་གྲུབ་འབྲས་ཀྱང་ཡག་པོ་བྱུང་ཡོད། ད་ལྟ་ཁྱེད་རང་ཚོས་ཁྱུག་ཙམ་རིང་བཀའ་མོལ་གནང་བ་དེ་དག་དངོས་གནས་སེམས་ཁུར་ཡོད་པ་དང༌། སེམས་ཁུར་ཙམ་མ་ཡིན་པར་མགོ་ཡང་འཚོས་ངེས་ཡོད་པ། མ་འོངས་པའི་བསམ་ཚུལ་ཞིག་བློར་ཤར་བའི་ཐོག་ནས་བཀའ་མོལ་གནང་བར་དགའ་པོ་བྱུང༌། ཧ་ཅང་ཡག་པོ་རེད། དེ་བཞིན་བཀའ་ཤག་ནས་གསལ་བཤད་དགོས་པ་དེ་ཚོ་ཡང་རྒྱབ་མདུན་མེད་པ། ཕྱི་གསལ་ནང་གསལ་གྱི་ཐོག་ནས་བསམ་པ་རྣམ་དག་ཡིན་པའི་སྤོབས་པའི་ཐོག་ནས་བཤད་ཐུབ་པའི་རྣམ་འགྱུར་ལ་ཧ་ཅང་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།

ཁ༽ རྒྱབ་མདུན་ངོ་ལྐོག་དང་། ཕྱི་གསལ་ནང་གསལ།

གྲོས་ཚོགས་ཀྱི་འཐུས་མི་གཅིག་གིས་བཤད་སོང་བ་ལྟར། ང་རང་ཚོར་དགེ་སྐྱོན་དངོས་གནས་ཡོད་ན་ལྟ་ཅི་སྨོས། དོགས་པའི་གནས་ཡོད་ན་ཡང་དེ་གསལ་པོ་བྱས་ཏེ་བཤད་རྒྱུ་ཧ་ཅང་གི་གལ་ཆེན་པོ་འདུག ཆོས་ཕྱོགས་ནས་ཡིན་ནའང་དོགས་པ་ཁོང་སློང་བྱས་ཏེ་མཐའ་དཔྱད་ཡོང་བ་ན་ལམ་གོལ་དུ་འགྲོ་རྒྱུའི་ཉེན་ཁ་ཡོང་གི་མེད་པ་རེད། དཔེ་འདི་ལྟ་བུར་མང་ཚོགས་ནང་ཡིན་ནའང་རུང༌། ཁྱེད་རང་ཚོ་ལས་བྱེད་པ་དང༌། སྤྱི་འཐུས་སོགས་ཀྱི་ནང་ཕྲན་བུའི་དོགས་པའི་གཞི་ཡོད་ན། དེ་གསལ་པོ་བྱས་ཏེ་བཏོན་རྒྱུ་ཧ་ཅང་གལ་ཆེན་པོ་རེད། སྤྱི་ཡོངས་ཀྱི་ཆ་ནས་འདས་པའི་ལོ་བཞི་བཅུའི་རིང་ང་ཚོ་བཙན་བྱོལ་གཞུང་གི་གནས་སྟངས་འོག་མི་རེ་ཟུང་གི་ཁེ་ཕན་ཆེད་དང༌། རྒྱབ་མདུན་ངོ་ལྐོག་བྱས་འདུག་ཅེས་པའི་ལབ་གླེང་མེད་པ་ལྟར། ང་ཚོས་ཕྱི་གསལ་ནང་གསལ་བྱེད་ཆོག་པའི་སྤོབས་པ་དང་ལྡན་པ་ཞིག་གི་ངང་བསྡད་ཡོད་ཀྱང༌། རེ་ཟུང་སྒེར་གྱི་བྱེད་སྟངས་ལྟ་བུས་དེ་འདྲའི་འགལ་རྐྱེན་ཡོང་མི་སྲིད་པ་མ་རེད། གང་ལྟར་ཡང་སྙིང་སྐྱོན་ཆ་ལྷག་པ་དེ་གྲས་ཐེར་འདོན་བྱས་ཏེ་ཐད་ཀར་དོགས་གཅོད་དང༌། གསལ་བཤད་ནན་པོ་བྱ་རྒྱུ་ཧ་ཅང་གལ་ཆེན་པོ་རེད།

དེ་གོང་ལྔ་བཅུ་ང་དྲུག་ལོར་ང་རྒྱ་གར་དུ་འབྱོར་བ་དང༌། ང་བདུན་ལོར་ཕྱིར་ལོག་བྱེད་པའི་སྐབས་སུ་བཟང་པོའི་ཆ་ལ་མི་གཞན་གྱིས་བསྟོད་བསྔགས་བྱེད་ཀྱི་རེད། རང་བཞིན་གྱིས་འབྲས་བུ་ཞིག་ཐོན་ཡོང་གི་རེད། འགན་ཁུར་ཡོད་མཁན་གྱི་ཆ་ནས་སྐྱོན་ཆ་ལྷག་པ་དེ་དག་ལ་ཞིབ་འཇུག་དང་གཟབ་གཟབ་བྱས་ཏེ་གོ་བསྡུར་བྱེད་དགོས་ཀྱི་འདུག་ཅེས་ངས་ལྟ་བ་དེ་འཁྱེར་ཏེ་རྣ་ཐོས་ལ་ཕར་བརྒྱབ་ནས་གྲོ་མོ་ཆུ་འབི་ཐང་དུ་རྒྱ་མིའི་དཔོན་པོ་རྣམས་དང་པོ་ཐུག་པའི་ཉིན་མོར་ངས་བསམ་ཚུལ་འདི་བཤད་པ་ཡིན། དེ་ནས་རྒྱལ་རྩེ་དང༌། གཞིས་རྩེ་དང༌། ལྷ་སར་ཡང་སྐད་ཆ་འདི་བཤད་པ་ཡིན། རྒྱ་མིའི་རྣ་བ་མི་འགྲོ་བ་ཆེན་པོ་བྱུང་སོང༌། ཏཱ་ལའི་བླ་མས་ལོག་སྤྱོད་པའི་བསམ་བློ་གཏོང་གི་འདུག་བསམ་པ་འདྲ། ང་ཚོ་བོད་པའི་ནང་ཆ་བཞག་ནའང༌། ལས་ཀ་ཇི་བྱས་ལ་སོ་སོས་འུར་ཤོབ་བཤད་མི་དགོས་པར་མིས་མཐོང་གི་རེད། འཛམ་བུ་གླིང་ཕྱི་ནང་ཚང་མས་དུས་ད་ལྟའི་བར་དུ་ང་ཚོ་བོད་པའི་བཙན་བྱོལ་བ་འདི་དག་ལ་མང་ཆེ་བས་བསྟོད་བསྔགས་ཡོད་པ་ཞིག་ཆགས་ཡོད། ང་ཚོ་བཙན་བྱོལ་བའི་སྲིད་གཞུང་ལ་ཆ་བཞག་ནའང༌། བསྟོད་བསྔགས་བྱེད་མཁན་མང་པོ་ཡོད། ཡིན་ནའང་ང་རང་ཚོའི་ངོས་ནས་འགྲིགས་ཡོད། འཐུས་ཤོར་ཕྱིན་མེད་སྙམ་དུ་སྣང་བ་དག་ནས་བསྡད་ན་གཏན་ནས་མི་འགྲིགས། ཆོས་པའི་གཟུགས་ཀྱིས་ཆོས་མིན་བྱེད་སྲིད་པས། །ཞེས་གསུངས་པ་བཞིན་རང་བློ་རང་ལ་ལྐོག་ཏུ་མ་གྱུར་པ་ཡིན་སྟབས་ཡང་དང་ཡང་དུ་བརྟག་དཔྱད་དང་ཞིབ་འཇུག་བྱ་དགོས་པ་ཆོས་ཉམས་ལེན་བྱེད་མཁན་ཞིག་གི་ངོས་ནས་ཡིན་ནའང༌། ཡང་ཡང་ཞིབ་འཇུག་བྱས། བསམ་བློ་བཏང༌། སོ་སོས་དཔང་པོ་འཕེར་བ་ཡག་པོ་ཞིག་མ་བྱས་ན་སྤྱི་ཟོམ་གྱི་ཐོག་ནས་འཐུས་ཤོར་འགྲོ་སྲིད་པ་ཞིག་རེད། ལྷག་པར་དུ་གནད་འགག་ཆེ་བ་ཞིག་ལ། འཐུས་ཤོར་གྱི་རིགས་དང་པོ་མངོན་གསལ་དེ་ཙམ་མེད་པའི་ཐོག་ནས་འཐུས་ཤོར་ཕྱིན། གང་འཚམ་ནས་འཐུས་ཤོར་ཕྱིན་འདུག་སྙམ་པ་ང་ཚོ་ཚང་མས་མཐོང་རྒྱུའི་གནས་ཚུལ་ཆགས་སྐབས་ཕྱིས་དྲགས་པ་རེད། སྐྱོན་ཤོར་ཚར་རྗེས་བཟོ་བཅོས་རྒྱག་ཏུ་ཕྱིན་ནའང་དཀའ་ངལ་ཡོད་པ་ཞིག་རེད། དང་པོ་ནས་སྐྱོན་ཆ་གང་ཞིག་ལྷག་གི་འདུག་དང་མི་འདུག་དམིགས་བསལ་གྱིས་ཡིད་གཟབ་དང༌། དོ་སྣང་བྱས་ནས་སྦྱང་བཤད་དང་གསལ་པོ་བཟོ་རྒྱུ་ཧ་ཅང་གལ་ཆེན་པོ་འདུག ད་ལྟ་བར་དུ་ཚང་མས་གང་ཡོང་གནང་གི་ཡོད་པ་ལ་ཐུགས་རྗེ་ཆེ་ཞུ་རྒྱུ་ཡིན།

ག༽ འཛེམས་མེད་ཀྱི་དགེ་སྐྱོན་དང་། སྤྱི་དོན་ལ་འགན་འཁུར།

ང་ཚོས་སྦྱངས་བཤད་བཏང་བའི་སྐབས་སུ་སྤྱི་འཐུས་གྲོས་ཚོགས་ཡིན་ཡང་རུང༌། འཛིན་སྐྱོང་བཀའ་ཤག་ཡིན་ནའང་རུང༌། ཚང་མས་སོ་སོའི་ནང་གི་སྐད་ཆ་དང༌། སྒེར་གྱི་ཁྱིམ་ཚང་གི་སྐོར་ཤོད་ཀྱི་མེད། དེ་ལས་ལྷག་པ་ཆོལ་ཁ་དང༌། ཆོས་ལུགས་ལུང་ཚན་གྱི་སྐད་ཆ་ཡང་ཤོད་ཀྱི་ཡོད་པ་མ་རེད། ང་ཚོས་བོད་གངས་ཅན་པ་ཟེར་བ་དེའི་དོན་དག་ལ་ཤོད་ཀྱི་ཡོད་པ་དང༌། དེ་དང་འབྲེལ་བའི་སངས་རྒྱས་ཀྱི་བསྟན་པའི་དོན་ལ་ཤོད་ཀྱི་ཡོད། བོད་མི་རིགས་ཀྱི་རིག་གཞུང་གི་དོན་ལ་ཤོད་ཀྱི་ཡོད་པར་བརྟེན། སྤྱི་པའི་དོན་དག་ལ་འཁྱོག་པོ་ཡོང་བསྲང་བྱས་ཏེ་དགེ་སྐྱོན་གང་ཞིག་བཤད་ཀྱང་དེས་སྒེར་ལ་ཕོག་དགོས་དོན་གང་ཡང་མེད། འོན་ཀྱང་སྐབས་རེ་སྤྱི་པའི་དོན་དག་དང་འབྲེལ་བའི་དགེ་སྐྱོན་སྐད་ཆ་བཤད་ཚེ་དེ་མི་སྒེར་ལ་ཕོག་སྟེ་དམ་ཚིག་མི་གཙང་བ་དེ་འདྲ་ཡོང་གི་ཡོད་པ་རེད།

དེ་འདྲའི་སྐྱོན་ཆ་ལྷག་གི་འདུག་ཅེས་འཛེམས་ཟོན་ངང་ནས་ཕྱིན་ན། སྐྱོན་དེ་ནམ་ཡང་བསལ་མ་ཐུབ་པར་ལྷག་གི་རེད། དགེ་སྐྱོན་བཤད་དགོས། རྩོད་པ་རྒྱག་དགོས་པའི་རིགས་ཀྱང་མདུན་དུ་རྒྱག་དགོས། དགེ་སྐྱོན་ཤོད་མཁན་ཡིན་ནའང་བསམ་པ་རྣམ་དག་གིས་བཤད་པ་ལས། ཁ་ནས་སྤྱི་དོན་དང་འབྲེལ་བའི་དགེ་འདོན་སྐྱོན་བསྲང་བྱས་པའི་རྣམ་པ་གང་ཞིག་ལ། ཕུགས་དེར་ཤོག་ཤོག་ཁག་དང༌། སྒེར་པ་གཅིག་གིས་གཅིག་ལ་ན་རྒྱུ་ཚ་རྒྱུའི་ཐོག་ནས་སྐད་ཆ་ཐོན་ན། དེ་ཤོད་མཁན་གྱི་ནོར་འཁྲུལ་རེད། ཕན་གྱི་མ་རེད། ལྷག་བསམ་རྣམ་དག་དགོས་ཀྱི་ཡོད་པ་རེད། ཉན་མཁན་གྱི་ངོས་ནས་ཀྱང་སྤྱི་པའི་དོན་དག་ལ་ཁུར་བླངས་ནས་དགེ་སྐྱོན་བཤད་སོང་སྙམ་པའི་ངོས་འཛིན་བྱེད་པ་ལས། སྒེར་གྱི་ཐོག་ལ་ན་རྒྱུ་ཚ་རྒྱུ་བྱས་སོང་བསམ་པའི་དོན་མེད་དོགས་པ་རྣམ་རྟོག་བྱས་ན་མི་འགྲིགས། སྐབས་རེ་དེ་འདྲ་ཡོང་གི་ཡོད་པ་རེད། དེ་མི་དགོས་པ་ཞིག་རེད། དེ་ནི་ཡར་རྒྱས་འགོག་པའི་སྐྱོན་ཆ་ཆེ་ཤོས་ལྟ་བུ་ཞིག་རེད། དགེ་སྐྱོན་བཤད་དགོས། དེ་དག་བཤད་པའི་རྗེས་སུ་དགོངས་དག དེ་ངས་སྤྱི་པའི་དོན་དུ་བཤད་པ་ལས་སྒེར་པ་མི་སུ་ཞིག་ལ་བཤད་པ་མིན་ཞེས་དགོངས་སེལ་ཞུ་དགོས་པ་སོགས་གང་བྱེད་དགོས་ཀྱང་བྱས་ཆོག་གི་རེད། དེར་སྤམ་ཤོར་དགོས་དོན་དང༌། དེ་ངོ་ཚ་དགོས་དོན་མེད།

གང་ལྟར་ཡང་སྙིང་སྤྱི་པའི་དོན་དག་ལ་བཤད་སྐབས་དང་པོ་ནས་ལྷག་བསམ་རྣམ་དག་གི་ཐོག་ནས་བཤད་རྒྱུ་ཡོད་པ་ཞིག་དང༌། ཉན་མཁན་ཡིན་ནའང་དེ་དེ་བཞིན་སྤྱི་པའི་དོན་དག་ཡིན་སྙམ་ནས་ཉན་པ་མ་གཏོགས། གོ་བ་འདྲ་མིན་རྒྱབ་པའི་གནས་ཚུལ་འདི་སྐབས་རེ་ཡོང་གི་ཡོད་པ་རེད། དེ་ཡང་ང་ཚོ་བོད་པ་གཅིག་པུ་མིན་པར་ང་ཚོས་ངོ་ཤེས་པའི་ཕྱོགས་གཞན་ལའང་ཡོང་གི་ཡོད་པ་རེད། ང་ཚོས་དགེ་སྐྱོན་གསལ་བཤད་བྱེད་སྟངས་དེ་ལྷག་བསམ་རྣམ་དག་དྲང་པོས་གཞུང་བསྲང་དང༌། ཁུངས་འཁྱོལ་བ་བྱས་ཏེ་བཤད་རྒྱུ་ཤིན་ཏུ་གལ་ཆེན་པོ་འདུག དོན་མེད་སྐད་ཆ་འུར་ཤོབ་དང་སྦྲགས་ནས་བཤད། ཁུངས་སྐྱེལ་མ་ཐུབ་ན་མི་རེ་ཟུང་གི་བསམ་བློའི་ནང་འཁྲུག་རྐྱེན་བཟོ་ཐུབ་ཙམ་ལས། དགེ་མཚན་ཅི་ཡང་མེད། གང་བྱུང་མང་བྱུང་བཤད་ན་ཡག་པོ་མི་འདུག གནས་ཚུལ་ཞིག་ལྷགས་སོང་ན། དེ་རྒྱུ་མ་ཕུ་འདེད་ཀྱི་བརྩད་གཅོད་མཐིལ་ཕྱིན་པ་བྱས་ཏེ་ཕྱི་གསལ་ནང་གསལ་བཟོ་རྒྱུ་ཧ་ཅང་གལ་ཆེན་པོ་འདུག

ང༽ རྒྱལ་སྤྱིའི་འགྱུར་འགྲོས་དང་། ཉམ་ཐག་ལ་ལྟ་སྐྱོང་།

དེ་ནས་བཀའ་ཤག་དང༌། ཚོགས་གཙོ་ང་ཚོ་སྐད་ཆ་བྱུང༌། བོད་དོན་སྐོར་རྒྱ་ནག་ལ་སྐད་ཆ་བཤད་རྒྱུ་ཡིན་ནའང་འདྲ། དེ་ཚོའི་གྲས་རྩ་བ་རྒྱ་མིས་ཇི་ཙམ་བྱས་མ་བྱས་ལ་རག་ལུས་ཀྱི་ཡོད་པ་རེད། རྒྱ་མིས་ཇི་ཙམ་བྱས་མ་བྱས་ཟེར་བ་དེ་ཡང་འཛམ་བུ་གླིང་སྤྱི་ཡོངས་ཀྱི་འགྱུར་བར་ལྟོས་ཀྱི་ཡོད། རྒྱུ་རྐྱེན་མང་པོ་ཚོགས་པའི་སྟེང་ནས་འགྱུར་བ་འགྲོ་རྒྱུ་ཞིག་རེད། ཚོགས་དགོས་པའི་རྒྱུ་རྐྱེན་དེ་དག་ཀྱང་གཞན་ལ་རག་ལས་པ་མ་གཏོགས། ང་ཚོའི་ལག་པར་མེད་ན་ཡང༌། བདེན་པ་ང་ཚོར་ཡོད་པ་དང༌། འཛམ་གླིང་གི་སྲིད་གཞུང་དང༌། ཚོགས་པ་ཁག་མང༌། རྒྱ་ཆེའི་མང་ཚོགས། ལྷག་པར་དུ་རྒྱ་མི་རིགས་གཟུར་གནས་ཤེས་ཡོན་ཅན་ཚོའི་ནང་ང་ཚོའི་བདེན་དོན་ཤེས་རྟོགས་དོ་སྣང་རྒྱ་ཆེར་འགྲོ་བཞིན་པའི་གནས་སྟངས་གོ་སྐབས་དམ་འཛིན་བྱས་ཏེ་ང་ཚོ་བོད་མི་རིགས་ཀྱི་ཐོབ་ཐང་ཁེ་དབང་རྩོད་ལེན་མུ་མཐུད་ཡུན་བསྲིངས་ཏེ་བྱེད་དགོས་པ་ཞིག་རེད།

བོད་མི་བཙན་བྱོལ་བའི་སྤྱི་ཚོགས་དང་འབྲེལ་བའི་ལས་དོན་འདི་དག་ནི་མཐུན་རྐྱེན་རོགས་རམ་བྱེད་མཁན་གྱི་གནས་ཚུལ་ཙམ་མ་གཏོགས། གཞན་ལ་རག་ལས་མི་དགོས་པར་ང་རང་ཚོའི་ལག་པར་ཡོད་སྟབས། ང་རང་ཚོས་བསམ་བློ་བཏང༌། འཆར་གཞི་བཀོད། འཆར་བཀོད་པ་ནང་བཞིན་ལག་ལེན་བཀལ་ནས་འགྲོ་དགོས། འདིའི་ནང་ང་ཚོས་འཐུས་ཤོར་མ་སོང་བ་བྱེད་དགོས་ཞེས་ཡང་ཡང་སྐད་ཆ་ཡོང་གི་ཡོད། ང་ཚོའི་གཞིས་ཆགས་ཁག་ཏུ་ཡོད་པའི་བོད་པ་འདི་དག་དངོས་གནས་ཉམ་ཆུང་ཚུལ་ལྡན་གྱིས་བཙན་བྱོལ་གཞུང་ཟེར་ནའང་རུང༌། དགའ་ལྡན་ཕོ་བྲང་ཟེར་ནའང་རུང༌། དེ་ལ་གློ་སྙིང་བྲང་གསུམ་བསྟན་ནས་བསྡད་ཡོད་པ་རེད། ཁོང་ཚོའི་ཤེས་ཡོན་དང༌། འཕྲོད་བསྟེན། འཚོ་གོས་སོགས་གང་ཅིའི་ཐོག་ང་ཚོས་ལྟ་རྟོག་ཡག་པོ་ཞིག་བྱེད་མ་ཐུབ་ན། དྷ་རམ་ས་ལར་བཙན་བྱོལ་གཞུང་གི་ལས་ཁུངས་མང་པོ་ཚུགས་དང་མ་ཚུགས་མེད་པར་སྒོ་རྒྱག་དགོས་པའི་མཚམས་སུ་སླེབས་རྒྱུ་རེད། ང་ཚོས་དྷ་རམ་ས་ལར་ལས་ཁུངས་བཙུགས་དགོས་པའང་བོད་ནང་ཐད་ཀར་འབྲེལ་བ་མེད་ཀྱང༌། བཙན་བྱོལ་བོད་མི་ཉམ་ཐག་དེ་དག་ལ་ལྟ་རྟོག་བྱེད་ཕྱིར་བཙུགས་པར་བརྟེན། མིང་རྒྱབ་ཁུར་གྱི་འགན་ཁུར་བླངས་ཏེ་ལྟ་རྟོག་བྱེད་དགོས་པའི་མི་ཉམ་ཆུང་དེ་དག་སྐྱབས་མེད་མགོན་མེད་དུ་ལྷགས། ས་གནས་དོན་གཅོད་གཞིས་འགོའི་ཐུགས་རྗེ་གང་གཟིགས་ལྟ་བུའི་སྒང་ལ་ལུས་ན། དེ་ནི་སྐྱོན་ཆེན་པོ་རེད་ཅེས་གཞིས་ཆགས་ཁག་ཏུ་བསྐྱོད་སྐབས་ལབ་རྒྱུ་བྱུང༌།

མ་གཞི་བཀྲ་ཤིས་དབང་འདུད་གཞིས་ཆགས་ཁག་ལ་ཐེངས་མང་ཕྱིན་པ་རེད། ཁ་སང་ཨོ་རི་སར་སླེབས་པའི་སྐབས་སུའང་དེ་དག་རྒྱུས་ཡོད་ཡག་པོ་བྱུང་འདུག་པར་དགའ་པོ་བྱུང༌། དེ་དེ་བཞིན་ཁྱེད་རང་ཚོ་ཤེས་རིག་དང༌། འཕྲོད་བསྟེན་སོགས་ཁྱེད་ཚོ་ཚང་མས་སྐབས་འཕྲལ་བྱེད་དགོས་པ་དེ་དག་ཧུར་ཐག་བྱེད་མུས་ལྟར། གང་ལྟར་ང་ཚོས་དེ་དག་སྲ་ཐག་ཐག་ཅིག་མ་བྱུང་ན། ཕྱོགས་གཅིག་ནས་ལས་རྒྱུ་འབྲས་དང་མ་མཐུན་པ་རེད། གཉིས་ནས་ང་ཚོ་བཙན་བྱོལ་གཞུང་འདི་གནས་དང་མི་གནས་ཀྱང་བཙན་བྱོལ་ལ་ཡོད་པའི་བོད་པ་འདི་དག་གིས་བལྟ་སྟངས་ལ་རག་ལུས་ཡོད། གལ་ཏེ་བོད་ནང་གི་གནས་ཚུལ་ཐབས་སྡུག་གི་སྒང་ལ་ཕྱིན་པའི་དབང་དུ་བཏང་ནའང༌། ང་ཚོ་ཕྱི་རུ་ཡོད་པའི་བཙན་བྱོལ་བ་འབུམ་གཉིས་ཙམ་ཡོད་པ་འདི་དག་རྒྱུ་དང༌། ཤེས་ཡོན། ལྷག་བསམ་ལྡན་པ་བྱུང་ན་འགུལ་བསྐྱོད་རྒྱག་ཐུབ་ཀྱི་རེད། དེས་ན་ང་ཚོས་བཙན་བྱོལ་དུ་ཡོད་པའི་བོད་པ་རྣམས་སྲ་ཐག་ཐག་བཟོ་དགོས་པ་ནི་ཐད་ཀར་བཙན་བྱོལ་དུ་ཡོད་པའི་བོད་མི་རྣམས་ཀྱི་བདེ་སྡུག་ལ་ཕན་པ་མ་ཟད། དེ་བརྒྱུད་ནས་བོད་ཀྱི་ཆབ་སྲིད་དོན་དག་ལ་འབྲེལ་བ་ཆེན་པོ་ཡོད་པས་ཚང་མས་སེམས་ཁུར་ཆེན་པོ་ལེན་དགོས།

ཅ༽ གདན་སའི་སློབ་གཉེར་དང་། ཆོས་ཚན་གྱི་དགེ་མཚན།

ང་ཚོའི་གཞིས་ཆགས་ཁག་ནང་ཡོད་པའི་ཆོས་སྡེ་ཁག་ཀྱང་གལ་ཆེན་པོ་འདུག སེ་འབྲས་དགའ་གསུམ་གཙོ་བོར་གྱུར་པའི་རིས་མེད་ཆོས་སྡེ་ཁག་མང་ཆེ་བ་བསླབ་པ་སློབ་གཉེར་རྒྱག་རྒྱུའི་སྐོར་དེང་སང་མིག་ལྟོས་གསར་པ་ཞིག་སླེབས་ཏེ་ཧ་ཅང་ཡག་པོ་འདུག ཡིན་ནའང་ས་གནས་ས་ཐོག་ལ་ཐུགས་ཁུར་བཞེས་མཁན་ཚོས་དེ་སྔའི་ལམ་ལུགས་སྲོལ་གྱི་མིས་ལྟོས་ཙམ་ལས། ད་ལྟའི་ཡུལ་དུས་དང་མཐུན་པའི་བྱེད་སྒོར་བློ་རིག་གོ་བསྡུར་བྱེད་རྒྱུ་ཕྲན་བུ་མ་འདང་བ་མིན་ནམ་དྲན་གྱི་འདུག དཔེར་ན། སྔར་རྒྱ་གར་ནཱ་ལེནྡྲའི་མཁས་པ་དེ་དག་གིས་སྐྱབས་ལ་གཉིས་འཛིན་མིན་པར་ནང་པ་སངས་རྒྱས་པ་ཁོ་ནར་སྐྱབས་སུ་འཛིན་གྱི་ཡོད་ཀྱང༌། ནང་པའི་ཆོས་ཀྱི་ཁྱད་ཆོས་རྣམས་ཡག་པོ་ཤེས་པའི་དོན་དུ་མུ་སྟེགས་པ་རྟག་ཆད་ཀྱི་མཐར་ལྷུང་བའི་གྲུབ་མཐའ་དེ་དག་ཆ་ཚང་སྦྱང་གི་ཡོད་པ་རེད།

དེང་སང་འཛམ་བུ་གླིང་འདིའི་སྒང་ལ་སངས་རྒྱས་ཀྱི་ཆོས་ཉམས་ལེན་བྱ་རྒྱུར་རྒྱ་གར་ནཱ་ལེནྡྲའི་མཁས་པ་ཀླུ་སྒྲུབ་ཡབ་སྲས་ལ་སོགས་པ་དེ་དག་གིས་གཏན་ལ་ཕབ་པའི་གཞུང་འདི་དག་གིས་མ་འགྲིགས་པར་སྣོན་པ་ཏིལ་འབྲུ་ཙམ་རྒྱག་དགོས་པ་མེད་ཀྱང་འཛམ་བུ་གླིང་འདིའི་སྒང་ལ་དེང་སང་ཚན་རིག་ཡར་རྒྱས་ཤུགས་ཆེ་ཕྱིན་ཡོད་སྟབས། དེ་ཚོའི་ཐོག་ནས་ང་ཚོས་ཤེས་དགོས་པའི་ཤེས་བྱའི་རྣམ་གཞག་མང་པོ་ཡོད། ནང་པ་སངས་རྒྱས་པའི་ཆོས་སོ་སོའི་ལྟ་བ་དང༌། གྲུབ་མཐའ་ཤེས་མཁན་ཞིག་ཡིན་ན་ཚན་རིག་པ་དང་གོ་བསྡུར་བྱ་རྒྱུར་ང་ཚོར་སྤོབས་པ་ཡོད་པ་ལས། ཞུམ་དགོས་པ་དང༌། འཇིགས་སྣང་བག་ཟོན་བྱེད་དགོས་པ་རྩ་བ་ཉིད་ནས་མི་འདུག དེ་ཚོའི་ཐོག་ལ་འགན་མང་ཙམ་བཞེས། གོ་བསྡུར་མང་ཙམ་བྱས་ཏེ་མ་འོངས་པའི་ཡོང་སྟངས་ཀྱི་ཐོག་ཀླད་པ་མང་ཙམ་དཀྲུག་དགོས་ཀྱི་འདུག དེ་འདྲའི་ཐོག་མ་འདང་བའི་སྐྱོན་ཞིག་མེད་དམ་སྙམ་པ་མཐོང་བྱུང༌།

དེ་བཞིན་གྲྭ་ས་གྲྭ་ཚང་གི་སྒྲིག་འཛུགས་ལ་ཆ་བཞག་ནའང༌། དགོན་སྡེ་ཁག་ལ་རྒྱ་གར་དབུས་གཞུང་ནས་ས་ཆ་ཐོབ་སྐལ་ཕྲན་བུ་གནང་ཡོད་པའི་ཐོག་དེང་སང་དགོན་པའི་ནང་དུ་ཁང་པ་གསར་པ་རྒྱག་མཁན་མང་པོ་ཡོང་གི་ཡོད་པ་རེད། དེ་ཚོའི་གྲས་གདནས་སྤྱི་ཡོངས་ནས་འཆར་གཞི་བཀོད་པ་དེ་འདྲ་ཡོད་དམ་ཞེས་རྩད་གཅོད་བྱེད་སྐབས། དེ་འདྲ་གང་ཡང་ཡོད་མ་རེད་ཅེས་ཟེར་གྱི་འདུག སོ་སོས་དངུལ་གཏོང་ཐུབ་མཁན་ཞིག་ཡིན་ན་དགོན་པའི་ནང་ཁང་པ་ཐོག་རྩེག་མང་པོ་བརྩིགས་ཏེ་སྤྱི་ཡོངས་ཀྱི་འགྲོ་སྟངས་དང་སྒྲིག་འཛུགས་གང་ཡང་མེད་པ་དེ་ཚོའི་གྲས་ང་ཚོས་འཐུས་ཤོར་རེད། ས་གནས་ས་ཐོག་གི་འགན་ཁུར་མཁན་རྣམས་ནས་ནུས་པས་མ་འདང་བ་ཡིན་ནའང་འདྲ། གང་ལྟར་འདི་ཚོ་ཆོས་དོན་དང་འབྲེལ་བ་ཡོད་སྟབས། དེ་ཚོར་ལམ་སྟོན་དང༌། བློ་རོགས་གྲོས་རོགས་ལྟ་བུ་བྱས་ནས་གང་དགའ་ཅི་ལེགས་གོ་བསྡུར་བྱེད་དགོས་ཀྱི་འདུག

ཆ༽ ཤེས་ཡོན་གྱི་འཐུས་ཤོར་དང་། བོད་ཕྲུག་གསོ་སྐྱོང་།

ཤེས་ཡོན་ཐོག་ལ་ཆ་བཞག་ན། གཞི་རྩ་མེད་སར་གཞི་རྩ་གསར་དུ་ཚུགས་ཏེ་ང་ཚོ་སྤོབས་པ་སྐྱེ་བ་ཡོད་ན་ཡང༌། སྤྱི་ཡོངས་ཀྱི་མིའི་སྤུས་ཀ་གང་འདྲ་ཞིག་ཆགས་ཀྱི་འདུག་གམ། གཉིས་ནས་ཤེས་ཡོན་གྱི་སྤུས་ཀ་དེ་ཡང་གང་འདྲ་ཞིག་ཆགས་ཀྱི་འདུག་གམ། དེ་བཞིན་བོད་སྤྱི་པའི་གནས་ཚུལ་ལ་ཆ་མཚོན་ན། འདས་པའི་ལོ་བརྒྱ་ཕྲག་གི་ནང་ཚུད་ལ་འཐུས་ཤོར་ཕྱིན་པའི་འབྲས་བུ་དེ་ང་ཚོའི་མི་ཐོག་ཏུ་སྨིན་པའི་སྐབས་སུ་བཅོས་ཐབས་གང་ཡང་མེད་པ་བཞིན། སློབ་གྲྭ་ཁག་ཏུ་མི་རབས་གསར་པ་འཚར་ལོངས་བྱེད་མཁན་རྣམས་ལ་ང་ཚོས་ཐོག་མ་ནས་ལྟ་རྟོག་ཡག་པོ་བྱེད་མ་ཐུབ་པར་ལུས་ཏེ་ཕྱིས་སུ་འབྲིང་རིམ་སློབ་གྲྭ་དང༌། མཐོ་སློབ་ཏུ་འཛུལ་ཞུགས་སྐབས་མི་གྱོང་པོ་དང༌། ལས་རྒྱུ་འབྲས་མ་ཤེས་མཁན། ཡ་རབས་སྤྱོད་བཟང་མེད་མཁན་ལྟ་བུར་གྱུར་ན། དེ་ལམ་སེང་བཅོས་ཐབས་ཧ་ཅང་ཁག་པོ་རེད། དེ་ནི་ཁོ་རང་སྡུག་དྲགས་པས་མིན་པར་ང་ཚོས་ལོ་མང་པོར་ལྟ་རྟོག་ཡག་པོ་བྱེད་མ་ཐུབ་པར་འཐུས་ཤོར་ཕྱིན་པའི་འབྲས་བུ་ཡིན།

འདིར་གྲོས་ཚོགས་ནང་འདྲ་ཆགས་པོ་བཤད་པ་དང༌། ལས་བསྡོམས་ནང་དུ་བཀོད་པ་བཞིན་ལག་ལེན་འཐུས་ཚང་བསྟར་མ་ཐུབ་ན། འཕྲལ་གྱི་གྱོང་སློབ་ཕྲུག་དང་ཕ་མར་ཕོག་གི་ཡོད་པ་དང༌། དེ་ཡང་ཉིན་མ་གཅིག་གཉིས་ཀྱི་གནས་ཚུལ་མིན་པར་མི་ཐོག་གཅིག་འཐུས་ཤོར་ཕྱིན་པར་བརྟེན། ཕུགས་ཀྱི་གྱོང་བོད་མི་རིགས་སྤྱི་ལ་ཕོག་གི་ཡོད། དེང་སང་གཞོན་སྐྱེས་ཁ་ཤས་རྒྱ་གར་བའི་གྲས་སུ་མ་ཚུད། བོད་པའི་གྲས་སུ་མ་ཚུད། ཕྱི་རྒྱལ་ལའང་མ་ཚུད། ཤེས་ཡོན་གང་ཡང་མེད་མཁན་དེ་འདྲ་འགའ་ཞིག་ཡོང་གི་ཡོད། དངོས་ཡོད་གནས་ཚུལ་དེ་དག་ལ་གཞིགས་པས་ང་ཚོས་བསམ་བློ་ཆེ་ས་ནས་བཏང་སྟེ་ཚང་མས་ཡིད་ཟབ་ཁུར་ལེན་མ་བྱས་ན། རྗེས་སུ་དཀའ་ངལ་འཕྲད་མི་ཡོང་ངམ་དྲན་གྱི་འདུག ཅི་སྟེ་དཀའ་ངལ་འཕྲད་ཚེ། ང་རང་ཚོ་རང་ཉིད་ཀྱིས་ལྷོད་ཡངས་བྱས་ཏེ་སྐྱོན་ཆ་ལྷག་པ་མ་གཏོགས། གཞན་སུ་ལའང་མཛུབ་མོ་འཛུགས་ས་མེད།

རོགས་རམ་བྱེད་མཁན་ལ་ཆ་བཞག་ནའང༌། ང་རང་ཚོས་འཆར་གཞི་ཡག་པོ་གཏན་ལ་ཕབ། གུང་ཡག་པོ་བསྒྲིགས། ཡིད་ཆེས་འཕེར་བ་ཞིག་བྱས་ན་རོགས་རམ་ཏན་ཏན་ཐོབ་ས་རེད། ལས་ཁུངས་ཁག་གི་འགན་ཁུར་དང་ཐད་ཀར་འབྲེལ་བ་ཡོད་པའི་ལས་དོན་འདི་རིགས་ནང་ཕྲན་བུ་འཐུས་ཤོར་འགྲོ་གི་མེད་དམ་སྙམ་པས། གནད་དོན་དེ་ཚོའི་ཐོག་ཚང་མས་གཟབ་གཟབ་བྱེད་དགོས་ཀྱི་འདུག

ཇ༽ འཐུས་ཤོར་ལ་རྩད་ཞིབ་དང་། བཀའ་བློན་གྱི་འོས་མི།

སྤྱི་འཐུས་ཚོར་ཆ་བཞག་ན། གཞིས་ཆགས་ཁག་ནང་འགལ་རྐྱེན་དང༌། འཐུས་ཤོར་ཡོང་མིན་ཐོག་ཉམས་ཞིབ་གནང་དགོས་ཀྱི་འདུག གནས་ཚུལ་དེའི་ཐོག་ལ་གྲོས་ཚོགས་འཚོགས་པའི་སྐབས་ཙམ་མིན་པར་དུས་རྒྱུན་གཏན་ནས་བསམ་བློ་གཏོང་དགོས། སྤྱིར་བོད་པ་ཡིན་ཕྱིན་འགན་ཁུར་དགོས་ཀྱང༌། འཐུས་མིའི་མིང་བཏགས་ཏེ་ལས་འགན་ཡོད་པའི་རིང་ལ་དེ་བས་ཀྱང་འགན་ཁུར་བླངས་ཏེ་འཐུས་ཤོར་གང་དུ་འགྲོ་མིན་ཐོག་ཞིབ་ཚགས་པོས་གྲོས་བསྡུར་དང༌། ཉམས་ཞིབ་བྱེད་དགོས། དེ་ཡང་སྐྱོན་ཆ་ཡོད་སར་མཛུབ་མོ་འཛུགས་ཐུབ་པ་ཙམ་མིན་པར། སྐྱོན་དེའི་རྩ་བའི་འབྱུང་རྐྱེན་ཐོག་ཞིབ་འཇུག་བྱས་ཏེ་སྐྱོན་ཆ་སེལ་བའི་ཐབས་ཤེས་ངོས་འཛིན་ཐུབ་པ་བྱ་རྒྱུ་ཧ་ཅང་གལ་ཆེན་པོ་རེད། ཕྱིའི་རྣམ་པའི་ཆ་ནས་ལས་ཁུར་ཐ་དད་དུ་སྣང་ཡང༌། དོན་མཐར་ཐུག་གི་ངོ་བོ་བོད་སྤྱི་པའི་དོན་དུ་ཁུར་མཉམ་ལེན་བྱེད་དགོས་པའི་དོན་དག་གཅིག་གྱུར་ཡིན་པ་ལས་འགལ་བ་གང་ཡང་མེད།

ངས་གོ་ཐོས་ལ་གྲོས་ཚོགས་ཀྱི་ཚོགས་འདུ་ཚར་རྗེས་ས་གནས་སོ་སོར་མི་ཁ་ཤས་འགྲོ་རྩིས་ཡོད་པ་དགའ་པོ་བྱུང༌། ཚགས་ཚུད་ཡོང་བ་ལའང་གཙོ་ཆེ་ཤོས་མི་མང་སོ་སོའི་ངོས་ནས་ཀྱང་འགན་འཁྱེར་རྒྱུ་གལ་ཆེན་པོ་འདུག སྐབས་རེ་མི་མང་ཉམ་ཆུང་གི་ནང་དུ་སོ་སོས་བྱེད་དགོས་པའི་ལས་འགན་གྱི་སེམས་ཤུགས་མ་འདང་བའི་རྣམ་པ་མཐོང་གི་འདུག དེ་ཚོའི་གྲས་ལ་ས་གནས་གྲོས་ཚོགས་ཀྱིས་གོ་བརྡ་སྤྲད། སྐུལ་ལྕག་བྱེད་ཐུབ་ན། འཐུས་ཤོར་གང་དུ་འགྲོ་མིན་ལ་ཞིབ་འཇུག་དང༌། ཡར་རྒྱས་གཏོང་རྒྱུའི་སེམས་ཁུར་གཅིག་སླེབས་པ་མ་ཟད། དེ་ལ་མང་ཚོགས་སོ་སོའི་ངོས་ནས་ནུས་པ་འདོན་པའི་གོ་སྐབས་དང༌། ཐབས་ལམ་ཡོད་ན་ཁུར་མཉམ་ལེན་བྱ་རྒྱུར་ཕན་གྱི་རེད།

བཀའ་བློན་འོས་གཞི་བཏོན་རྒྱུའི་སྐོར་ལ། ཛ་དྲག་གིས་མི་ལ་བརྩད་གཅོད་ལེགས་པོ་བྱ་མ་ཐུབ་པར་བྲེལ་བའི་ངང་ནས་འདེམས་པ་ཡིན་ན། ནམ་རྒྱུན་ངོ་ཤེས་ཡོད་པའི་མི་ལས་གཞན་ཐོབ་ཀྱི་མེད། ད་ལྟ་ཆོས་དོན་བཀའ་བློན་དགོངས་པ་ཞུ་རྩིས་ཡོད་པ་ལྟར། དེ་ཚོའི་གྲས་ལ་ཕྲན་བུ་ཞིབ་འཇུག་ནན་ཙམ་བྱེད་དགོས། ལས་འགན་འཁྱེར་མཁན་གྱི་མི་འོས་པ་ཞིག་མ་སླེབས་ན། མི་ལ་ཤེས་ཡོན་མེད་ན་ལས་དོན་འཐུས་ཤོར་འགྲོ་རྒྱུ་དང༌། ཤེས་ཡོན་ཡོད་ཀྱང་ལྷག་བསམ་མེད་ན་དེས་བས་སྐྱོན་ཆེན་པོ་ཡིན། ང་ཚོའི་བཙན་བྱོལ་བ་མི་གྲངས་འབུམ་གཅིག་ལྷག་ཙམ་ཡོད་པའི་ནང་བརྟག་དཔྱད་ཡག་པོ་བྱས་ན། མི་དྲག་པ་འགའ་ཤས་ཡོད་ཀྱི་རེད་བསམ་གྱི་འདུག ད་ལྟ་བཀའ་བློན་འོས་གཞི་བཏོན་རྒྱུ་འདི་བྲེལ་བའི་ངང་མིན་པར་དཔྱད་ཞིབ་ལེགས་པོ་བྱས་ཏེ་བཏོན་མ་ཐུབ་ན་ངས་འགན་མི་བཟོད་པ་ལྟ་བུ་འདུག དེ་མིན་གང་ཡང་ཞུ་རྒྱུ་མེད། ཚང་མ་ལ་ཐུགས་རྗེ་ཆེ་ཞུས་པ་དང་ཆབས་ཅིག་ཧུར་ཐག་གནང་རོགས་ཞུ་རྒྱུ་ཡིན།

ཉ༽ མི་རབས་ཀྱི་འཐབ་རྩོད་དང་། འཐུས་ཤོར་གྱི་རྣམ་པ།

སྤྱིར་ཚང་མས་ཧུར་ཐག་གནང་གི་ཡོད་ཀྱང༌། སྐབས་རེ་གཡས་གཡོན་ནས་དཔེ་བལྟ་བའི་སྐབས་ལེགས་ཆ་མ་འགོས་པར། ཉེས་ཆ་འགོས་པའི་ཉེན་ཁ་ཡོད། དེ་ཡང་ངས་རྒྱ་གར་བ་ཚོ་ལ་རྟག་པར་ཞུ་གི་ཡོད། རྒྱ་གར་ནང་དུ་གང་ཡང་བྱེད་ཐུབ་པ་དང༌། བཟོ་ཐུབ་པའི་ལག་རྩལ་ཡོད་རུང༌། བཟོས་པའི་དངོས་པོ་རྣམས་སྤུས་དག་པོ་དེ་ཙམ་མེད། ང་རང་ཚོ་བོད་པའང་སྤུས་དག་པོ་མེད་པ་ཐེབས་ཆག་ཅིག་བྱུང་ན་དེས་བློ་ཁ་ཚིམས་ཏེ། ཚད་ལོན་པ་ཞིག་ཡོང་བའི་འབད་བརྩོན་མི་བྱེད་པའི་ཉེན་ཁ་ཏན་ཏན་འདུག དེས་ན་གང་ཅིའི་ཐོག་ལེགས་ཤོས་དེ་བྱ་སྙམ་པའི་སྤོབས་པ་བསྐྱེད་རྒྱུ་གལ་ཆེན་པོ་འདུག དེ་མིན་ཐེབས་ཆག་ཙམ་ལ་ཆོག་ཤེས་བྱས་ནས་བསྡད་ན་སྐྱོན་ཆེན་པོ་རེད།

ངས་སྔོན་མ་ནས་ཞུས་པ་བཞིན། ༸རྒྱལ་བ་རིན་པོ་ཆེ་མེད་པ་ལ་ཆ་བཞག་ན་ཡག་པོ་རེད་ཅེས་ཞུས་པ་དེ་ང་རང་མགྱོགས་པོ་ཤི་གི་རེད་ཟེར་གྱི་མེད། ང་ཚོས་མི་རིགས་གཅིག་གི་དོན་མ་གཏོགས་མི་ཐོག་གཅིག་གི་དོན་དུ་ཤོད་ཀྱི་མེད། མི་ཐོག་གཅིག་གི་དོན་ཡིན་ན་ད་ལྟ་འགྲིགས་ཙམ་ཡོད་པ་མ་ཟད། ང་རང་སྒེར་ལ་ཆ་བཞག་ན་ཡང་ད་ལྟ་ལོ་དྲུག་ཅུ་རེ་བཞི་ལ་སླེབས་ཟིན་པས་ཚེ་ལྷག་རྣམས་བདེ་པོ་དང་སྐྱིད་པོའི་ངང་འཁྱོལ་གྱི་རེད། སྐྱེ་བ་ཕྱི་མ་ཡར་མར་གང་དུ་འགྲོ་གྲབས་ཡོད་མེད་ནི་མི་ཤེས། གང་ལྟར་ང་ཚོའི་དུས་ཚོད་རྫོགས་ཀྱང༌། བོད་ཀྱི་མི་རིགས་དང༌། ཆོས་དང་རིག་གཞུང་མུ་མཐུད་བསྡད་ཡོད། དེ་ཡང་བོད་པ་གཅིག་པུའི་དོན་དུ་མིན་པར་འཛམ་གླིང་གི་མིའི་ཁེ་ཕན་དང་འབྲེལ་བ་ཡོད། ང་ཚོས་འབད་བརྩོན་བྱེད་པ་འདི་མི་ཐོག་གཅིག་གི་དོན་དུ་མིན་པར་མི་རབས་ནས་མི་རབས་ཀྱི་དོན་དུ་ཡིན་པས་གཟབ་གཟབ་མ་བྱས་པར་ལྷོད་ཡངས་བཏང་ན། མི་ཐོག་རྗེས་མ་དེ་ལྷག་བསམ་གྱིས་མ་འདང་བ་མིན་ནའང༌། རང་བཞིན་གྱི་བག་ཆགས་སམ། གོམས་གཤིས་ངན་པའི་དབང་གིས་དེ་ལས་སྐྱོ་བ་དང༌། དེའི་རྗེས་མ་རྣམས་དེ་བས་ཀྱང་སྐྱོ་བ་ཆགས་རྒྱུའི་ཉེན་ཁ་ཏན་ཏན་འདུག

དེར་བརྟེན་ཚང་མས་ཧུར་ཐག་གནང་རོགས་གནང་ཞེས་ནན་ཏན་གྱིས་ཞུ་རྒྱུ་ཡིན། ང་རང་ཚོ་རང་ཉིད་ཚགས་ཚུད་པོ་དང་ཡག་པོ་བྱུང་ན་མིས་ཆ་བཞག་གི་རེད། མིས་བློས་བཀལ་གྱི་རེད། ཇི་ཙམ་གྱི་མིས་ཆ་བཞག་བློས་བཀལ་ན། གཞུང་འབྲེལ་གྱི་ངོས་འཛིན་མེད་ཀྱང་དོན་ལ་ངོས་འཛིན་ཡོད་ཡོད་པ་རེད། ང་ཚོ་རང་ངོས་ནས་ཡག་པོ་མ་བྱུང་ན་ད་ལྟ་༸རྒྱལ་བ་རིན་པོ་ཆེ་ཡོད་པའི་སྐབས་སུ་ངོས་འཛིན་ཐེབས་ཆག་ཡོད་པ་འདི་འགྱུར་བ་འགྲོ་གི་རེད། ང་རང་ཚོའི་སྒྲིག་འཛུགས་ཡོད་པ་འདི་རྣམས་དོན་ངོ་མའི་ཐོག་ཚགས་ཚུད་པོ་དང་། ནུས་པ་ཐོན་པ། མིས་བརྩི་འཇོག་ཡོད་པ། ངོས་འཛིན་ཡོད་པ་ཡོང་ཐབས་སུ་ཚང་མས་གཟབ་གཟབ་བྱས་ན་མ་གཏོགས། འཐུས་ཤོར་འགྲོ་བའི་ཉེན་ཁ་མཐོང་གི་འདུག བཀྲ་ཤིས་བདེ་ལེགས། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །༸གོང་ས་༸སྐྱབས་མགོན་ཆེན་སྐུ་ཕྲེང་བཅུ་བཞི་པ་ཆེན་པོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་སྔ་རྗེས་སུ་སྩལ་བའི་གསུང་འཕྲིན་ཁག

༡༩༩༢-༢༠༡༡

ཕྱི་ལོ་ ༡༩༩༢ ཟླ་ ༧ ཚེས་ ༣༠ འཁོད་སྤྱི་འཐུས་སྐབས་བཅུ་གཅིག་པར་སྩལ་བའི་གསུང་འཕྲིན།

༄༅། །སྤྱི་འཐུས་ཚོགས་གཙོ་ཐུན་མོང་ལ། ཆེད་དོན། ད་ལམ་སྐབས་བཅུ་གཅིག་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་གསུམ་པའི་ཐོག ༡༩༩༢ ཟླ་ ༧ ཚེས་ ༢༤ ཉིན། བཅའ་ཁྲིམས་དོན་ཚན་སོ་གཅིག་པའི་ནང་གསེས་ཁ་པ་དང༌། དོན་ཚན་ང་ལྔ་པའི་ནང་གསེས་གསུམ་པ་བཅས་ཕྱིར་འཐེན་སྐྱར་བཅོས་བྱ་རྒྱུའི་གྲོས་ཆོད་བཀོད་པ་འདི་བཞིན་ཅོལ་ཆུང་གུ་དོག་གི་བསམ་ཚུལ་ཙམ་ལས། དགེ་མཚན་དོན་ཕན་ལྡན་པར་མ་མཐོང༌། ཚང་མའི་བློ་གསལ་བཞིན། ཐོག་མའི་བཅའ་ཁྲིམས་ཚོགས་ཆུང་གི་ཟིན་བྲིས་ནང་དོན་ཚན་འདི་དག་བཀོད་ཡོད་པ་དེར། སྐབས་བཅུ་གཅིག་པའི་སྤྱི་འཐུས་ལྷན་ཚོགས་ཚོགས་དུས་དང་པོས་ཞིབ་འཇུག་གིས་དོན་ཚན་འདི་དག་ཕྱིར་འཐེན་བྱ་རྒྱུའི་བསམ་འཆར་བཏོན་རུང༌། ངོས་ནས་གནད་དོན་འདི་དག་དགོས་པ་གལ་ཆེར་བཟུང་སྟེ་བཅའ་ཁྲིམས་ནང་ཆེད་གཉེར་འགོད་འཇུག་བགྱིས་པ་ཡིན། འདི་དག་ཡིག་ཆའི་ནང་རྣམ་འགྱུར་མཛེས་ཆོས་ལྟ་བུར་བཀོད་པ་མ་ཡིན་པར། དོན་དམ་པར་བོད་མི་རྣམས་མང་གཙོ་མཚན་ཉིད་ཚང་བའི་ལམ་དུ་བསྐྱོད་ཐུབ་པ་དང༌། མང་གཙོ་སྨྲ་བཞིན་དུ་སྲིད་དབང་མཁྲེགས་འཛིན་བྱེད་མཁན་དག་དང་དོན་དངོས་ཀྱི་ཁྱད་པར་གསལ་པོར་མཐོང་བ། མ་འོངས་པར་ཕུགས་རྒྱང་རིང་པོའི་ལམ་ཕྱོགས་གཏན་ལ་འབེབས་པ་བཅས་དགོས་དོན་རྒྱ་ཆེར་བསམ་གཞིགས་བགྱིས་པ་ཡིན་པས། གོང་གསལ་དོན་ཚན་གཉིས་བཅའ་ཁྲིམས་ནས་ཕྱིར་འཐེན་མ་དགོས་པར་རང་འཇགས་བཞག་ན་ལེགས་ཞེས་སྤྱི་འཐུས་ལྷན་ཚོགས་སར་གསལ་བཤད་བརྡ་སྤྲོད་ཡོད་པ། ཏཱ་ལའི་བླ་མས། ༡༩༩༢ ཟླ་ ༧ ཚེས་ ༣༠ ལ།

ཕྱི་ལོ་ ༡༩༩༣ ཟླ་ ༡ ཚེས་ ༡༣ འཁོད་སྤྱི་འཐུས་སྐབས་བཅུ་གཅིག་པར་སྩལ་བའི་གསུང་འཕྲིན།

༄༅། །སྤྱི་འཐུས་ཚོགས་གཙོ་ཐུན་མོང་ལ།

ཆེད་དོན། ཉེ་ཆར་རྒྱ་ནག་གཞུང་ནས་བོད་རྒྱའི་བར་རྩོད་རྙོག་སེལ་ཐབས་སུ་འབྲེལ་བ་མུ་མཐུད་བྱ་འདུན་གྱི་རྣམ་འགྱུར་བསྟན་པར། ངོས་ནས་བོད་རྒྱ་འདྲ་མཉམ་གཉིས་སྨན་ཆེད་གྲོས་མོལ་དོན་ལྡན་གཞི་རྩ་ཅན་ཞིག་ཏུ་འགྱུར་ཐབས་སུ་ལྷག་བསམ་རྣམ་དག་གིས་ད་བར་འབྲེལ་ལམ་དང་ཐབས་ཤེས་ཅི་བྱས་སྙིང་བཏུས་འཁོད་པའི་ཚིག་ཐོ་དང༌། ཕྱོགས་ཕན་ཚུན་གཉིས་ནས་སྔོན་འགྲོའི་ཆ་རྐྱེན་གྱི་གཞི་རྩ་འདོན་བཟུང་མ་དགོས་པར་གུ་ཡངས་དཀྱེལ་ཆེའི་ལམ་ནས་གྲོས་མོལ་བྱ་འདུན་གྱི་ཡིག་བཤུས་བཅས་ལྡི་ལི་རྒྱ་ནག་གཞུང་ཚབ་བརྒྱུད་སྤྲད་དེ་བརྡ་ལན་བྱས་ཡོད། འོན་ཀྱང་རྒྱ་ནག་གཞུང་ནས་དངོས་ཡོད་གནས་དུས་དང་མཐུན་ཞིང་རྒྱུ་མཚན་ལྡན་པའི་ཁོང་ཡངས་ཀྱི་འབྲེལ་བསྡུར་བྱེད་འོས་ཡིད་རྟོན་འཕེར་བའི་བསམ་ཚུལ་ད་དུང་ཡང་མ་བྱུང༌། དོན་དུ། བོད་རྒྱ་རྩོད་རྙོག་ཞི་མོལ་གྱི་ལམ་ནས་སེལ་ཐབས་ཡོང་དང་མི་ཡོང་རྒྱ་ནག་གཞུང་གི་དངོས་དོན་བསམ་ཚུལ་བྱེད་བབས་ལ་རག་ལས་ཡོད་སྟབས་སྐབས་འབྲེལ་འོས་འཚམས་ཆེ་བའི་གནས་དོན་ཅི་འགྱུར་དང་བསྟུན་པའི་འབྲེལ་བསྡུར་བྱ་རྩིས་དང༌།

ཉེ་དུས་ཐེའི་ཝན་གཞུང་གི་མི་སྣ་ཆེད་འབྱོར་བྱུང་དོན་ཕན་ཚུན་གྲོས་མོལ་ཆེད་འདི་ནས་སྐུ་ཚབ་མི་གསུམ་ཐེའི་ཝན་དུ་གཏོང་རྩིས་སྐོར་བཅས་པའི་གནས་ཚུལ་རྣམས་བཀའ་ཤག་ནས་གྲོས་ཚོགས་སུ་གསལ་བཤད་བྱ་རྒྱུ་ཡིན།

ཡང༌། བོད་རྒྱའི་བར་ཆབ་སྲིད་ཀྱི་རྩ་དོན་རྩོད་གཞི་འཁྲུན་ཆོད་ཡོང་ཐབས་བྱེད་བཞིན་པའི་མུར། དེང་རྒྱ་ནག་གཞུང་ནས་བོད་ནང་སྔར་ལྷག་ཡར་རྒྱས་གཏོང་རྒྱུའི་གསལ་བསྒྲགས་བྱེད་པའི་སྐབས་འདིར། བོད་ཀྱི་སྣོད་བཅུད་སྤྱི་དང༌། རང་བྱུང་གི་བཀོད་པར་འཕྲལ་ཡུན་གནོད་གཞིར་མི་འགྱུར་བའི་ཐབས་ཚུལ་གཙོར་གྱུར་ཐོག བོད་མི་སྤྱི་སྒེར་སོ་སོས་བོད་ནང་བོད་མིའི་ཤེས་ཡོན་དང༌། རིག་གཞུང༌། དཔལ་འབྱོར། འཕྲོད་བསྟེན་སོགས་ལ་སྨན་པའི་རང་རང་འཁོས་དཔག་གི་ཞབས་འདེགས་སུ་འགྱུར་ངེས་ཀྱི་འཛུགས་སྐྲུན་ཐུབ་ཐབས་དོ་ཁུར་འབད་བརྩོན་ལྷུར་ལེན་བགྱིད་འཐུས་དང༌། རིམ་པས་འདི་ནས་ཀྱང་གནས་དུས་འགྱུར་འགྲོས་དང་བསྟུན་པའི་བོད་ནང་ཡར་རྒྱས་འབྱུང་ཐབས་སུ་སྨན་དགེའི་བསམ་གཞིགས་བགྱི་རྒྱུ་ཡིན་པ་བཅས་དེ་དོན་གྲོས་ཚོགས་སུ་མོལ་ལུགས་ཡིད་འཇགས་འཚལ། ཏཱ་ལའི་བླ་མས་ ༡༩༩༣ ཟླ་ ༡ ཚེས་ ༡༣ ལ།།

ཕྱི་ལོ་ ༡༩༩༧ ཟླ་ ༩ ཚེས་ ༢༠ འཁོད་སྤྱི་འཐུས་སྐབས་བཅུ་གཉིས་པར་སྩལ་བའི་གསུང་འཕྲིན།

༄༅། །བོད་མི་མང་སྤྱི་འཐུས་གྲོས་ཚོགས་ཐུན་མོང་ལ། ཆེད་དོན། སྐབས་བཅུ་གཉིས་པའི་སྤྱི་འཐུས་གྲོས་ཚོགས་ཚོགས་དུས་བཞི་པའི་ཐོག་གྲོས་བསྡུར་བྱས་དོན། འབྱུང་འགྱུར་བོད་ཀྱི་རྩ་དོན་དང༌། དེའི་སྒྲུབ་ཐབས་མང་མོས་ཐག་གཅོད་འོས་བསྡུའི་སྐོར། བྱེས་འབྱོར་བོད་མིའི་སྤྱི་ཚོགས་དང༌། ལྷག་དོན་གཞིས་ལུས་བོད་མིའི་ཁྲོད་ནས་བརྒྱུད་ལམ་སྣ་ཚོགས་ཐོག་བསམ་ཚུལ་བསྡུ་ལེན་བཅས་ལ་གཞིགས་ཏེ་ད་ལམ་ ༡༩༩༧ ཟླ་ ༩ ཚེས་ ༡༨ ཉིན་སྤྱི་མོས་གྲོས་ཆོད་བཞག་པའི་སྐོར་ཚོགས་གཙོ་ཐུན་མོང་བརྒྱུད་སྤྱི་འཐུས་རྣམས་ཀྱི་བསམ་ཚུལ་བློ་ངེས་བྱུང༌།

གངས་ཅན་བོད་ཀྱི་ས་ཁུལ་ཁག་ནས་ད་ཕན་བསམ་ཚུལ་གང་འཚམས་འབྱོར་རུང༌། ད་དུང་དེའི་སྐོར་བསམ་ཚུལ་མང་ཙམ་ཤེས་རྟོགས་བྱ་རྒྱུ་དོན་གལ་ཤིན་ཏུ་ཆེ་བར་བརྟེན། ད་རེས་ལམ་སེང་འདི་བྱེད་ཐག་གཅོད་མ་དགོས་པར་གནས་སྐབས་ངང་འཐེན་གྱིས། ༡༩༩༨ ལོའི་གསུམ་བཅུའི་དུས་དྲན་དང་བསྟུན་ངོས་ཀྱི་བསམ་ཚུལ་གསལ་བསྒྲགས་བགྱིས་ན་ལེགས་གནས་སྙམ་པ་བཅས། ཏཱ་ལའི་བླ་མས། ༡༩༩༧ ཟླ་ ༩ ཚེས་ ༢༠ ལ།།

ཕྱི་ལོ་ ༡༩༩༨ ཟླ་ ༩ ཚེས་ ༡༦ འཁོད་སྤྱི་འཐུས་སྐབས་བཅུ་གཉིས་པར་སྩལ་བའི་གསུང་འཕྲིན།

༄༅། །བོད་མི་མང་སྤྱི་འཐུས་གྲོས་ཚོགས་ཐུན་མོང་ལ། འབུལ་འབྲས། མཁྱེན་གསལ་ལྟར། ༡༩༩༠ ཕན་བཙན་བྱོལ་བོད་གཞུང་གི་བཀའ་བློན་རྣམས་འདི་ནས་ཐད་བསྐོས་བྱས་པ་དང༌། ༡༩༩༡ ཟླ་ ༦ ཚེས་ ༡༤ ཉིན་བཙན་བྱོལ་བོད་མིའི་འཅའ་ཁྲིམས་གཏན་ལ་ཕབ་པའི་དོན་ཚན་༢༡ ནང་བཀའ་བློན་འོས་འདེམས་བྱེད་ཕྱོགས་སྐོར་འོས་ཤོག་ཅི་བྱུང་རྩ་འབོར་གྱི་བརྒྱ་ཆ་བདུན་ཅུ་ལོང་པ་དགོས་རྒྱུ་གསལ་བ། དངོས་སུ་ལག་བསྟར་སྐབས་བརྒྱ་ཆ་མ་ལོང་པའི་རྐྱེན་གྱིས། ༡༩༩༣ ལོར་བསྐྱར་བཅོས་ཀྱིས་བཀའ་བློན་འོས་གཞི་ངོས་ནས་མིང་འདོན་བྱ་རྒྱུ་གསལ་བ་ལྟར་ད་བར་ལག་བསྟར་བགྱིས་པ་དེ་ལྟར་ཡང༌། ཕྱོགས་གཅིག་ནས་འོས་གཞིའི་མི་འགྲོ་འདོད་པ་ཁེངས་པ་ཞིག་རྙེད་སོན་ཡོང་མིན་དང༌། གཉིས་ནས་སྤྱི་མཚུངས་མང་གཙོའི་འགྲོ་སྟངས་ཀྱི་ཆ་ནས་ཀྱང་བདེ་མིན་བཅས་ལ་བརྟེན། སླད་མང་གཙོའི་རྒྱལ་ཁབ་ཁག་ནང་ཡོད་མུས་ཡོངས་གྲགས་ཀྱི་འགྲོ་སྟངས་དང་ཉེ་བ་བཀའ་བློན་ཁྲི་པའི་འོས་དམིགས་གསུམ་ངོས་ནས་དམིགས་འཛུགས་བགྱིས་པར་སྤྱི་འཐུས་རྣམས་ནས་གསང་བའི་འོས་བསྡུའི་ཐོག་ནས་མི་གཅིག་འདེམས་སྒྲུག་གིས་མང་མོས་འོས་ཐོན་བྱུང་བ་དེས་བཀའ་བློན་ཁྲི་པ་བྱ་རྒྱུ་དང༌། ཁྲི་པ་དེས་རང་གི་ལས་རོགས་བཀའ་བློན་འོས་དམིགས་ ༡༤ ལས་མི་ཉུང་བ་ཞིག་མིང་བཏོན་གྱིས་དེར་སྤྱི་འཐུས་ནས་འོས་ཤོག་འཕངས་ཏེ་མང་མོས་འོས་ཐོན་རྩེ་བཏོག་གིས་བདུན་ལ་གཏན་འབེབས་བྱ་འོས་སྙམ་པ་དང༌།

ཡང་ན། སྤྱི་འཐུས་རྣམ་པའི་ཐོག དབུས་དང་ཕྱོགས་མཐའི་གཞུང་ཞབས་དྲུང་གཞོན་ཡན་དང༌། རྒྱ་གར་དང་ཕྱི་རྒྱལ་ས་གནས་ཁག་གི་གྲོས་ཚོགས་དང༌། རང་བཙན་ཚོགས་ཆུང་ཁག་གི་འཐུས་ཚབ། ཚོགས་པ་ཁག་གི་འཐུས་མི་བཅས་ནས་མང་མོས་འོས་འདེམས་བྱས་པའི་རྩེ་བཏོག་གིས་བརྒྱད་ལ་བཀའ་བློན་གཏན་འབེབས་བྱ་རྒྱུ་དང༌། འོས་གྲངས་མང་ཤོས་དེས་བཀའ་བློན་ཁྲི་པ་བྱ་རྒྱུ་བྱས་ཚེ་འོས་གཞི་ཡོང་ཁུངས་གཞི་རྒྱ་ཆེ་ཙམ་བྱུང་བ་ལ་བརྟེན་ནས་མི་འགྲོ་ཡང་དྲག་གྲས་འདེམས་ཐོན་ཡོང་རེ།

ཡང་ན། འོས་གྲངས་མང་རིམ་བརྒྱད་ལ་བཀའ་བློན་དུ་ངེས་པ་ལྟར། འདེམས་ཐོན་བཀའ་བློན་རྣམས་ནས་ད་མུས་བཞིན་གསང་བའི་འོས་བསྡུ་བྱས་ཏེ་འོས་གྲངས་མཐོ་ཤོས་སུ་ཡིན་དེས་བཀའ་བློན་ཁྲི་པ་བྱས་ན་སྙམ།

གང་ལྟར་སྔ་འཕྲོས་བཀའ་བློན་ལས་རྒྱུན་ཐེངས་གཅིག་རིང་གོང་གསལ་གང་རུང་ཚོད་ལྟ་ལྟ་བུ་བྱས་ཏེ་རིམ་པས་ཉམས་མྱོང་གསོག་གིན་དུས་བསྟུན་ལེགས་བཅོས་བྱ་འོས་སྙམ་ཞིང༌། ད་ལྟའི་བཀའ་བློན་རྣམས་ཀྱི་ལས་ཁུར་དུས་ཡུན་རྫོགས་མཚམས་ལག་ལེན་འགེལ་བདེའི་ཆེད་ད་ལྟ་ནས་བསམ་ཞིབ་གོ་བསྡུར་བྱས་ལེགས་སྙམ་པ་བཅས། ཏཱ་ལའི་བླ་མས། ཕྱི་ལོ་ ༡༩༩༨ ཟླ་ ༩ ཚེས་ ༡༦ ལ།།

ཕྱི་ལོ་ ༡༩༩༩ ཟླ་ ༩ ཚེས་ ༡༨ འཁོད་སྤྱི་འཐུས་སྐབས་བཅུ་གཉིས་པར་སྩལ་བའི་གསུང་འཕྲིན།

༄༅། །བོད་མི་མང་སྤྱི་འཐུས་ལྷན་ཚོགས་ཐུང་མོང་ལ། ཆེད་དོན། ངོས་ནས་བོད་མིའི་ཆབ་སྲིད་མང་གཙོ་ཚད་ལོངས་དོན་སྙིང་ལྡན་པ་ཞིག་ཡོང་ཐབས་ལ་བཙན་བྱོལ་དུ་འབྱོར་ཉིད་ནས་འབད་བརྩོན་མུ་མཐུད་བྱས་འབྲས་སུ། བཙན་བྱོལ་བོད་མིའི་བསམ་སྤྱོད་དང༌། ཤེས་ཡོན་ཉམས་མྱོང་གི་འཕེལ་རིམ་དང་མཉམ་བསྐྱོད་ཀྱིས། སྤྱི་འཐུས་སྐབས་བཅུ་པའི་བར་བཟང་ཕྱོགས་ཀྱི་འགྱུར་བ་གང་འཚམས་ཕྱིན་པ་གཞི་རྩར་བཟུང་སྟེ། སྐབས་བཅུ་གཅིག་པའི་སྤྱི་འཐུས་གྲངས་སྤར་དང༌། བཙན་བྱོལ་བོད་མིའི་བཅའ་ཁྲིམས་གཏན་ལ་ཕབས་པ་སོགས་མདུན་བསྐྱོད་ཆེ་ཙམ་བྱུང་བ་དེ་ལྟར་ཡང༌། ད་དུང་ཆབ་སྲིད་ཀྱི་ཚོགས་པ་མང་པོ་ཡོད་པའི་གྲོས་ཚོགས་ཀྱི་ལམ་སྲོལ་གཞུང་འཛིན་དང་འགལ་ཟླའི་དབྱེ་མཚམས་གསལ་པོ་ཡོད་པ་ཞིག་བྱུང་མེད་ལ། ད་ལྟའི་སྤྱི་ཚོགས་ཀྱི་གནས་བབས་ལ་གཞིགས་ན་འབྱུང་འགྱུར་ཡང་གནས་སྟངས་དེ་འདྲ་ཞིག་རེ་ཞིག་ཡོང་རེ་ཆུང་བས། ད་ཡོད་འོས་བསྡུའི་ལམ་སྲོལ་འདིའི་འོག་སྤྱི་འཐུས་འོས་དམིགས་བཏོན་ཕྱོགས་ཐད། གཞི་རིམ་མང་ཚོགས་མཆོག་དམན་ཡོངས་ཀྱི་ངོ་ཚབ་མཚོན་ཐུབ་པ་དང༌། ཤེས་འབྱོན་ལྷག་བསམ་ཉམས་མྱོང་ཡ་རབས་བཟང་སྤྱོད་ལྡན་པའི་རིགས་དྲག་འདེམས་ཐུབ་པ་ཞིག་ཡོང་དཀའ་བ་དང༌། བཙན་བྱོལ་བོད་མིའི་གནས་ཡུལ་ཁ་འཐོར་རྒྱ་ཁྱབ་ཆེ་དབང་གིས་འོས་དམིགས་དྭང་བླང་བ་རེ་ཟུང་ཡོང་བའང་མང་ཚོགས་དང་འབྲེལ་ལམ་ཤུགས་ཆེ་མི་ཡོང་བ་དང༌། སྐབས་རེ་སྐབས་འཚོལ་བ་མགོ་བདེ་དྲན་འཕྲུལ་ཅན་རེ་ཟུང་གིས་མང་ཚོགས་བསླུ་འཁྲིད་བྱེད་སྲིད་པའང་མཐའ་མ་བཀག་པ་བཅས། མདོ་དོན་འོས་གཞི་འདོན་ཕྱོགས་ཚད་ལྡན་བློ་ཁ་ཁེངས་ངེས་ཤིག་ད་དུང་ཡོང་གི་མེད་པའི་ཚོར་སྣང་སྤྱི་དོན་ཐོག་དོ་ཁུར་ཡོད་པའི་ལྷག་བསམ་ཅན་དུ་མར་ཡོང་བཞིན་པ་མ་ཟད། བར་སྐབས་ཚོགས་སྐྱིད་དང་སྒྲིག་འཛུགས་ཁག་གིས་གྲོས་ཆོད་རྣམས་སུའང་འདི་སྐོར་བསམ་ཚུལ་ནན་པོ་བཀོད་འདུག་པ་བཅས་དོན་སྙིང་བཙན་བྱོལ་བོད་གཞུང་ཡར་རྒྱས་ཚགས་ཚུད་སྲ་བརྟན་མང་ཚོགས་ལ་སྲི་ཞུ་འཕེར་ངེས་དང༌། བོད་སྤྱིའི་རྩ་དོན་སྒྲུབ་ཐུབ་ངེས་ཤིག་ཡོང་མིན་སྤྱི་ལྷན་མིང་དོན་མཚུངས་པ་ཚགས་ཚུད་ཡོད་མིན་ལ་རག་ལས་ཤིང༌། དེ་ཡང་འོས་གཞིའི་མི་འགྲོ་བསམ་ཡོད་ཚད་ལྡན་ཡོང་མིན་ལ་ལྟོས་དགོས་པས། ད་ལྟ་ནས་འོས་བསྡུའི་སྒྲིག་གཞིར་དུས་བསྟུན་དངོས་ཡོད་ཀྱི་གནས་ཚུལ་ལ་གཞིགས་པའི་བསྐྱར་བཅོས་ལེགས་སྤེལ་བྱེད་ཕྱོགས་ཇི་དགེ་གྲོས་ཚོགས་སུ་མ་ལན་མ་འགྱོད་པའི་བསམ་ཞིབ་བགྲོ་གླེང་མཐིལ་ཕྱིན་བགྱིས་ཏེ། སྐབས་བཅུ་གསུམ་པའི་འོས་བསྡུའི་སྔོན་ཚུད་ནས་མང་ཚོགས་སུ་གོ་རྟོགས་སྤེལ་ཕྱོགས་ནན་ཏན་བྱ་གལ་ཆེ་བས། ད་ལན་ཚོགས་དུས་འདི་ཐོག་ནས་གྲོས་བསྡུར་ལྷུག་པོ་ཞིག་འགོ་འཛུགས་བྱ་དགོས་ཡིད་འཇགས་གྱིས། ཏཱ་ལའི་བླ་མས། ཕྱི་ལོ་ ༡༩༩༩ ཟླ་ ༩ ཚེས་ ༡༨ ལ།།

ཕྱི་ལོ་ ༢༠༠༢ ཟླ་ ༣ ཚེས་ ༡༨ འཁོད་སྤྱི་འཐུས་སྐབས་བཅུ་གསུམ་པར་སྩལ་བའི་གསུང་འཕྲིན།

༄༅། །སྐབས་བཅུ་གསུམ་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་གསུམ་པར་འབྱོར་བའི་འཐུས་མི་ཡོངས་ལ་འཚམས་འདྲི་དང་ཤིས་སྨོན་ཡོད། ད་ལམ་བསྐྱར་དུ་འོས་བསྡུ་བྱས་པའི་གཏན་འཇགས་ཀྱི་ཚོགས་གཙོ་རྒན་གཞོན་གཉིས་དངོས་སུ་ལས་ཁུར་ནང་ཞུགས་པར་བགྱི་སྒོ་མཐའ་དག་ལམ་ལྷོང་ཡོང་པའི་སྨོན་འདུན་བྱེད་རྒྱུ་ཡིན།

ད་ལམ་གྱི་ཚོགས་ཐེངས་འདིའི་གྲོས་གཞི་གཙོ་བོ་ལོ་འཁོར་སྔོན་རྩིས་གཏན་འབེབས་བྱེད་རྒྱུ་ཡིན་སྟབས། བཙན་བྱོལ་གཞུང་མང་གི་ཕུགས་དམིགས་བསྒྲུབ་བྱ་དང༌། ད་ལྟའི་གནས་བབ་གཉིས་ཀར་འཚམ་པའི་འཆར་རྩིས་གཏན་འབེབས་དང༌། སྟངས་འཛིན་བྱེད་ཕྱོགས་ཐོག་བློ་གྲོས་བཏོན་ཏེ་གྲོས་ཚོགས་ཀྱི་ལས་རིམ་དོན་སྙིང་ལྡན་པ་བྱེད།

བོད་རྒྱའི་དཀའ་རྙོག་སྐོར་ངེད་ཀྱི་དབུ་མའི་ལམ་ནས་ཕན་ཚུན་གཉིས་ཕན་གྱི་དམིགས་ཡུལ་བཟུང་སྟེ། ཞི་མོལ་བྱ་རྒྱུའི་སྲིད་བྱུས་ལ་འགྱུར་བ་གང་ཡང་མེད་ཅིང༌། ད་ལམ་གསུམ་བཅུའི་དུས་དྲན་སྐབས་ཞིབ་གསལ་བརྗོད་པ་ལྟར། བོད་ཀྱི་དཀའ་རྙོག་སེལ་རྒྱུའི་ཐབས་ལམ་འདི་འོས་ཤོས་སུ་མཐོང་བས་རིམ་པས་ཞི་མོལ་ཐུབ་རྒྱུའི་རེ་བ་ཡོད།

ཕྱོགས་མཚུངས་བཙན་བྱོལ་བོད་མིའི་སྤྱི་ཚོགས་ཀྱི་བདེ་དོན་དང༌། ཕྱི་དངོས་པོ་དང་ནང་བསམ་བློ་ཡར་རྒྱས་དང་འབྲེལ་བའི་ཤེས་ཡོན་འཕྲོད་བསྟེན་དང༌། དབང་པོ་སྐྱོན་ཅན་ལ་ཆེད་དམིགས་སློབ་སྦྱོང་ལྟ་རྟོག ལྷག་པར་ཉམ་ཐག་གི་བདེ་སྡུག་ལྟ་སྐྱོང༌། ཆོས་ལུགས་ལུང་ཚན་ནང་ཁུལ་དམ་གཙང་མདུང་ཤུགས་གཅིག་སྒྲིལ་ཡོང་ཐབས། བོད་མིའི་ཐུན་མོང་མ་ཡིན་པའི་ཁྱད་ཆོས་ཡ་རབས་བཟང་སྤྱོད་དང༌། དྲང་བདེན་གྱི་གཤིས་བཟང་ཉམས་མེད་རྒྱུན་འཛིན་ཐུབ་ཐབས་བཅས་ཀྱི་རྩ་དོན་འདི་དག་ཐོག་སྤྱི་འཐུས་གྲོས་ཚོགས་ཀྱི་འཐུས་མི་མི་རེ་ངོ་རེ་ནས་རང་རང་གི་རྣམ་དཔྱོད་ནུས་རྩལ་བཏོན་ཏེ། སྤྱི་ཟོམ་མཛེས་ཟོལ་མིན་པར་བགྲོ་གླེང་ཞིབ་བསྡུར་འཆར་འགོད་ལམ་སྟོན་ནན་ཟབ་ཡོང་བ་དང༌།

བོད་མིའི་ཁྲིམས་མཐུན་གྱི་གཞུང་དགའ་ལྡན་ཕོ་བྲང་དབུ་བརྙེས་ཏེ་མི་ལོ་སུམ་བརྒྱ་དྲུག་ཅུ་ཙམ་སོང་བའི་དུས་སྐབས་སུ་ཡང་བྱམས་བརྩེ་དང་འཚེ་བ་མེད་པའི་ལྟ་གྲུབ་ལ་གཞི་བཅོལ་བའི་སྔར་སྲོལ་བཟང་པོ་ཉམས་མེད་རྒྱུན་འཛིན་ཐོག་ད་ལྟའི་རྒྱལ་སྤྱིའི་གནས་བབ་དང༌། བོད་མིའི་དགོས་མཁོ་བཅས་དང་འཚམ་པའི་མང་གཙོའི་རིང་ལུགས་ཀྱི་ལེགས་ཆ་ཡོངས་སུ་ཚང་བའི་རྒྱུན་སྲོལ་དང༌། དེང་རབས་ཟུང་དུ་འབྲེལ་བའི་ཆབ་སྲིད་ཀྱི་གནས་བབ་བཟང་པོ་ཞིག་རང་ཅག་བཙན་བྱོལ་དུ་གནས་རིང་བསྐྲུན་ཐུབ་པ་འདི་ནི་བློ་སྤོབས་དང་དགའ་སྒོམ་བྱེད་འོས་པ་ཞིག་ཡིན་པར་མ་ཟད། འབྱུང་འགྱུར་བོད་དུའང་འདི་མཚུངས་མང་གཙོའི་ལམ་ནས་རང་སྲིད་རང་སྐྱོང་ཐུབ་པའི་རེ་བ་དང་འབད་བརྩོན་མུ་མཐུད་བྱེད་དགོས། ཚོགས་འདུའི་ལས་དོན་ལེགས་འགྲུབ་ཡོང་བའི་རེ་སྨོན་དང་བཅས། ཏཱ་ལའི་བླ་མས། ཕྱི་ལོ་ ༢༠༠༢ ཟླ་ ༣ ཚེས་ ༡༨ ལ།

ཕྱི་ལོ་ ༢༠༠༣ ཟླ་ ༩ ཚེས་ ༣ འཁོད་སྤྱི་འཐུས་སྐབས་བཅུ་གསུམ་པར་སྩལ་བའི་གསུང་འཕྲིན།

༄༅། །སྐབས་བཅུ་གསུམ་པའི་སྤྱི་འཐུས་གྲོས་ཚོགས་ཚོགས་དུས་དྲུག་པར་འབྱོར་པའི་འཐུས་མི་རྣམས་ལ་འཚམས་འདྲི་ཞུ་རྒྱུ། ད་ལམ་གྱི་ལྷན་ཚོགས་འདིར་བསམ་འཆར་འབུལ་རྒྱུ་གཤམ་གསལ།

༡༽ ད་ཕན་ཐད་བསྐོས་སྤྱི་འཐུས་གསུམ་བསྐོ་འཛུགས་བྱ་རྒྱུ་འདི་བཞིན་སླད་དགོས་གལ་མ་མཐོང་བས་ས་དམིགས་ཕྱིར་བསྡུ་གནང་འགབ།

༢༽ འོས་བསྡུ་ལས་ཁང་གི་སྤྱི་ཁྱབ་འགན་འཛིན་དང༌། འོས་བསྡུའི་འགན་འཛིན་ལས་འཕར། གཞུང་ཞབས་འདེམས་བསྐོ་ལྷན་ཁང་གི་ཚོགས་གཙོ་དང༌། ཚོགས་མི། རྩིས་ཞིབ་ལས་ཁང་གི་རྩིས་ཞིབ་སྤྱི་ཁྱབ་བཅས་ཀྱང་ཕྱི་རྒྱལ་སྐུ་ཚབ་དོན་བྱེད་པ་བསྐོ་གཞག་གི་ལམ་ལྟར་འཆར་གཞི་ཕྱག་རྟགས་ཀྱི་ཐོག་ནས་བསྐོ་གཞག་བྱ་རྒྱུ་ལས། འདི་ནས་ཐད་བསྐོ་མ་དགོས་པ་བྱ་རྒྱུ།

༣༽ ལས་དོན་གཞི་རྒྱ་ལ་གཞིགས་ཏེ་གཞུང་ཞབས་འདེམས་བསྐོ་ལྷན་ཁང་དང༌། འོས་བསྡུ་ལས་ཁང་གཉིས་ཟླ་བསྒྲིལ་དགོས་མིན་གོ་བསྡུར་བབས་གཟིགས་གནང་རྒྱུ།

༤༽ གཞུང་ཞབས་ལས་བྱེད་རྣམས་ཡིག་རྒྱུགས་ཀྱི་གྲུབ་འབྲས་ལ་གཞིགས་ཏེ་གང་ལ་ཇི་འོས་བསྐོ་གཞག་བྱེད་མུས་ལྟར། རྒས་ཡོལ་དང༌། རྒས་ཡོལ་སྔ་སྣུར། ཕྱིར་འགྱངས། རྩ་དགོངས་གཏོང་རྒྱུ་བཅས་ཀྱང་གནས་ཚུལ་རྒྱུས་མངའ་ཆེ་ཤོས་བཀའ་ཤག་གིས་རྒྱབ་གཉེར་ལྟར། གཞུང་ཞབས་འདེམས་ལྷན་ཐུན་མོང་གྲོས་བསྡུར་གྱིས་ཐག་གཅོད་བྱེད་འཐུས་ལས། འདི་གར་འཆར་གཞི་ཕྱག་རྟགས་ཞུ་མ་དགོས་པ་གནང་རྒྱུ།

༥༽ ཆེས་མཐོའི་ཁྲིམས་ཞིབ་ཁང་གི་ཁྲིམས་ཞིབ་པ་བསྐོ་ཕྱོགས་ཐད། ཆེས་མཐོའི་ཚོགས་ཆུང་ལྟ་བུ་ཞིག་ནས་འོས་ངེས་དྲག་འདེམས་མང་མོས་ཀྱི་འོས་འཆར་འབུལ་རྒྱུའི་ལམ་སྲོལ་གསར་གཏོད་བྱ་རྒྱུ།

༦༽ ཁྲིམས་ཞིབ་པ་ཆེ་བའི་ལས་རྒྱུན་དུས་ཡུན་ལོ་ཚད་ཐད་ལ་དགེ་སྐྱོན་ཇི་ཡོད་སྐྱར་ཞིབ་གོ་བསྡུར་གནང་རྒྱུ།

༧༽ བོད་མི་མང་སྤྱི་འཐུས་གྲོས་ཚོགས་ཀྱི་དབང་ཚད་ཐོག་ནས་གྲོས་ཆོད་བཞག་པ་རྣམས་ལ་འདི་ནས་བཀའ་འཁྲོལ་སྐྱར་ཞུ་མ་དགོས་པར། འབྲེལ་ཡོད་གྲོས་ཚོགས་ཀྱི་ཚོགས་གཙོས་བཀའ་འཁྲོལ་མིང་རྟགས་བཀོད་ན་འོས་བབས་ཆེ་ངེས།

གོང་གསལ་རྣམས་ད་རེས་ཀྱི་གྲོས་ཚོགས་འདི་ཐོག་གོ་བསྡུར་གྱིས་བཅའ་སྒྲིག་ནང་བསྒྱུར་བཅོས་ཐུབ་ན་རབ་དང༌། དེ་མིན་གྲོས་ཚོགས་རྗེས་མའི་སྐབས་སུ་བསྒྱུར་བཅོས་ཐུབ་པ་གནང་དགོས། གྲོས་ཚོགས་ཀྱི་ལས་དོན་མཐའ་དག་འཐུས་ཚང་ལེགས་འགྲུབ་ཡོང་བའི་རེ་སྨོན་བཅས། ཏཱ་ལའི་བླ་མས། ཕྱི་ལོ་ ༢༠༠༣ ཟླ་ ༩ ཚེས་ ༣ ལ།།

ཕྱི་ལོ་ ༢༠༠༦ ཟླ་ ༥ ཚེས་ ༢༨ འཁོད་སྤྱི་འཐུས་སྐབས་བཅུ་བཞི་པར་སྩལ་བའི་གསུང་འཕྲིན།

༄༅། །ད་ལམ་གསར་དུ་འོས་འདེམས་བྱུང་བའི་སྐབས་བཅུ་བཞི་པའི་བོད་མི་མང་སྤྱི་འཐུས་ལྷན་ཚོགས་ཀྱི་སྤྱི་འཐུས་རྣམས་དང༌། དེ་བཞིན་གསར་དུ་འོས་འདེམས་བྱུང་བའི་ཚོགས་གཙོ་ཚོགས་གཞོན་བཅས་ལ་བདེ་འཚམས་དང་བཀྲ་ཤིས་བདེ་ལེགས་ཞེས་བརྗོད་རྒྱུ་ཡིན། སྐབས་འདིའི་གྲོས་ཚོགས་སུ་སྤྱི་འཐུས་ཡུན་རིང་གནང་བའི་ཉམས་མྱོང་རྒྱུས་ཅན་རྒན་རབས་གང་འཚམས་ཡོད་པའི་ཐོག དེང་རབས་ཀྱི་ཤེས་ཡོན་གྱིས་ཕྱུག་པའི་ན་གཞོན་སྤྱི་འཐུས་གསར་པའང་མི་ཉུང་བ་ཞིག་ཐོན་འདུག་པ་འདིས་སྲོལ་རྒྱུན་དང་གསར་གཏོད་ཟུང་འབྲེལ་གྱི་ལམ་ནས་གངས་ཅན་བོད་མི་རིགས་ཀྱི་རྩ་དོན་ལ་ཕན་ནུས་ཐོན་པའི་ལས་དོན་སྙིང་པོ་ཅན་སྒྲུབ་ནུས་པའི་རེ་བ་དང་ཡིད་ཆེས་ཡོད།

བཙན་བྱོལ་བོད་མིའི་ཆབ་སྲིད་ཀྱི་རང་བཞིན་མང་གཙོའི་ལམ་དུ་བསྒྱུར་བའི་དགོས་དམིགས་གཙོ་བོ་ནི་མང་ཚོགས་ཀྱི་ཕུགས་བསམ་མང་ཚོགས་རང་ཉིད་ཀྱིས་བསྒྲུབ་རྒྱུའི་འགན་དབང་འཁྱེར་ཐུབ་པའི་མང་ཚོགས་ཚད་ལྡན་ཞིག་བསྐྲུན་ཏེ་བོད་དོན་བདེན་མཐའ་མ་གསལ་བར་བོད་ཀྱི་རྩ་དོན་སྒྲུབ་ཐབས་ཀྱི་ལས་དོན་ཐོག་ལྷོད་གཡེང་དང་འཐུས་ཤོར་མི་འབྱུང་བ་དང༌། བོད་དོན་བདེན་མཐའ་གསལ་བའི་རྗེས་སུའང་མང་གཙོའི་ལམ་སྲོལ་གྱི་ཉམས་མྱོང་གི་སྐྱེས་བཟང་འབུལ་བའི་ཆེད་ཡིན་པ་དང༌། ད་ཆ་བཅའ་ཁྲིམས་ལྡན་པའི་མང་གཙོའི་ལམ་སྲོལ་མཚན་ཉིད་ཚང་བ་ཞིག་གི་ནང་སླེབས་ཟིན་པའི་སྐབས་འདིར་བཙན་བྱོལ་བོད་མིའི་སྒྲིག་འཛུགས་མཐོ་ཤོས་བོད་མི་མང་སྤྱི་འཐུས་ལྷན་ཚོགས་ནི་གཞིས་བྱེས་བོད་མི་ཡོངས་ཀྱི་ངོ་ཚབ་མཚོན་ནུས་པའི་གྲོས་ཚོགས་ཤིག་གི་ངོ་བོར་གྲུབ་ཟིན་པས་སྤྱི་འཐུས་མི་རེ་ངོ་རེས་རང་གི་ཁུར་དུ་འཁྲི་བའི་རླབས་ཆེན་གྱི་ལས་འགན་རྣམས་རྒྱུན་དུ་དྲན་ལམ་དུ་ཡོད་དགོས་པ་མ་ཟད། མང་ཚོགས་ཀྱི་བསམ་ཚུལ་གྱི་ངོ་ཚབ་གྲོས་ཚོགས་སུ་མཚོན་ནུས་པ་དང༌། གྲོས་ཚོགས་ཀྱིས་གཏན་ལ་ཕབ་པའི་སྲིད་བྱུས་དང་ལས་རིམ་རྣམས་མང་ཚོགས་སུ་གོ་རྟོགས་སྐྲུན་ནུས་པའི་སྤྱི་མི་ཚད་ལྡན་ཞིག་ཡོང་རྒྱུའི་འདེམས་བྱེད་མང་ཚོགས་ཀྱི་རེ་བསམ་ཡོད་བཞིན་པ་ལྟར་རེ་བ་སྐོང་ཐུབ་པ་ཞིག་དགོས་རྒྱུ་ཤིན་ཏུ་གལ་ཆེ། བཙན་བྱོལ་བོད་མིའི་མང་གཙོའི་འཕེལ་རིམ་གྱི་ནང་འདས་པའི་མི་ལོ་ལྔ་བཅུ་མ་ཟིན་ཙམ་གྱི་རིང་རང་རེའི་བཙན་བྱོལ་གྱི་གནས་བབ་ལ་གཞིགས་པའི་ཉམས་མྱོང་དང་གྲུབ་འབྲས་གང་ལེགས་བྱུང་ཡོད་ནའང༌། སྐབས་རེ་ད་དུང་ཡང་ལུང་ཚན་དང་ཆོས་བརྒྱུད་སོགས་སྡེ་ཚན་རིས་བཅད་ཀྱི་བསམ་ཚུལ་དང༌། ལས་དོན་ལ་མི་རྟོན་པར་གང་ཟག་ལ་རྟོན་པའི་ཕྱོགས་ལྷུང་གིས་སྤྱི་དོན་འཐུས་ཤོར་ནར་འགྱངས་འགྲོ་གཞི་ཡོང་འདུག་པ་དེ་དག་ལ་ཡིད་གཟབ་དྲན་ཤེས་བག་ཡོད་བསྟེན་ཏེ་བོད་མི་རིགས་ཀྱི་ཛ་དྲག་གི་གནས་བབ་ལ་གཞིགས་པའི་སྤྱི་དོན་གཙོར་བཟུང་དང༌། གོང་བུ་ཆིག་སྒྲིལ་གྱི་ནུས་པ་གོང་མཐོར་གཏོང་ཐབས་ལ་ནམ་ཡང་ལྷོད་གཡེང་མི་ཡོང་བའི་གཞེན་སྐུལ་བྱེད་རྒྱུ་ཡིན།

གཉིས་སྨན་དབུ་མའི་ལམ་གྱི་སྲིད་བྱུས་གཞིར་བཟུང་བོད་རྒྱ་ཞི་མོལ་གྱི་ལམ་ནས་བོད་དོན་བདེན་མཐའ་གསལ་ཐབས་ཀྱི་ལས་རིམ་འགྲོ་བཞིན་པ་དེ་དག་ལམ་ལྷོང་འབྱུང་ཆེད་མཐུན་འགྱུར་ལམ་སྟོན་སྔར་བཞིན་ཡོང་བའི་རེ་བའང་བྱེད་ཀྱི་ཡོད། སྤྱི་འཐུས་ཚང་མ་སྐུ་ཁམས་བཟང་ཞིང༌། བོད་བསྟན་སྲིད་ཀྱི་ལས་དོན་ཐོག་ཞབས་འདེགས་རླབས་ཆེན་འགྲུབ་པའི་སྨོན་འདུན་གྱིས་མཚམས་སྦྱོར་བཅས། ཏཱ་ལའི་བླ་མས་ ༢༠༠༦ ཟླ་ ༥ ཚེས་ ༢༨ ལ།།

ཕྱི་ལོ་ ༢༠༠༨ ཟླ་ ༣ ཚེས་ ༧ འཁོད་སྤྱི་འཐུས་སྐབས་བཅུ་བཞི་པར་སྩལ་བའི་གསུང་འཕྲིན།

༄༅། །སྐབས་བཅུ་བཞི་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་ལྔ་པར་འབྱོར་བའི་སྤྱི་འཐུས་ཡོངས་ལ་འཚམས་འདྲི་དང་ཤིས་སྨོན་ཡོད།

འདས་པའི་ལོ་ངོ་ལྔ་བཅུར་ཉེ་བའི་རིང་བཙན་བྱོལ་བོད་མིའི་སྤྱི་ཚོགས་ནང་མང་གཙོའི་ལྟ་གྲུབ་དང༌། ལེགས་བྱང་གོང་མཐོར་སྤེལ་བའི་ལས་རིམ་ཇི་སྙེད་ཅིག་བརྩམས་པའི་གྲུབ་དོན་གྲོས་ཚོགས་དབུས་སུ་བཞག་པའི་བཅའ་ཁྲིམས་དང་ལྡན་པའི་མང་གཙོའི་ལམ་སྲོལ་ཚད་ལྡན་ཞིག་སྐྱབས་བཅོལ་བའི་གནས་བབས་ཀྱི་འོག་ལག་བསྟར་ཐུབ་པ་ནི་བོད་མི་ཡོངས་ཀྱིས་དགའ་སྤོབས་བྱ་འོས་པ་ཡིན། འོན་ཀྱང་ད་དུང་མང་གཙོ་སྔར་ལྷག་དོན་སྙིང་ལྡན་པ་ཞིག་ཡོང་ཆེད་གྲོས་ཚོགས་ཀྱི་འཐུས་མི་དང༌། ལས་རིམ། ལམ་སྲོལ་བཅས་ཀྱི་གནས་ཚད་གོང་མཐོར་གཏོང་ཐབས་ལ་སྒོ་ཀུན་ནས་འབད་གལ་ཆེ།

དེང་སྐབས་འཛམ་གླིང་ཁྱོན་ཡོངས་སུ་ཆབ་སྲིད་དང་དཔལ་འབྱོར། སྤྱི་ཚོགས་ཀྱི་འགྱུར་འགྲོས་རླབས་ཆེ་འགྲོ་བཞིན་པའི་ནང་བོད་མིའི་དཀའ་རྙོག་ཀྱང་ཛ་དྲག་དང་རྙོག་འཛིང་ཆེ་བའི་གནས་སུ་སླེབས་ཡོད་པ་ཀུན་གྱིས་མཁྱེན་གསལ་ལྟར། བཙན་བྱོལ་བོད་མིའི་མང་གཙོའི་ཀ་བ་གསུམ་གྱི་སྡེ་ཚན་སོ་སོས་རང་རང་གི་འགན་དབང་ངོས་འཛིན་འཕྱུག་མེད་དང་འབྲེལ་རྣམ་དཔྱོད་ཀྱི་ནུས་པ་ཡོད་རྒུ་རྩལ་སྤྲུགས་བྱེད་དགོས་པ་ནི་བརྗོད་མ་དགོས།

ཚོགས་དུས་འདིའི་གྲོས་གཞི་གཙོ་བོ་ལོ་འཁོར་སྔོན་རྩིས་གཏན་འབེབས་བྱ་རྒྱུར་སོང་གཞིས་བྱེས་བོད་མིའི་འཕྲལ་ཕུགས་ཀྱི་བདེ་རྩར་སྨན་ངེས་ཀྱི་ལས་གཞི་ཁག་ལ་འོས་འཚམས་ཀྱི་སྟངས་འཛིན་གཏན་འབེབས་བྱ་ཕྱོགས་ལ་བློ་གྲོས་བཏོན་ཏེ་ཚོགས་འདུ་དོན་ལྡན་ཡོང་བ་གྱིས། འགྲོ་ཀུན་བདེ་བའི་སྐྱབས་སྨོན་བཅས་ཏཱ་ལའི་བླ་མས་ ༢༠༠༨ ཟླ་ ༣ ཚེས་ ༧ ལ།།

ཕྱི་ལོ་ ༢༠༠༩ ཟླ་ ༣ ཚེས་ ༡༧ འཁོད་སྤྱི་འཐུས་སྐབས་བཅུ་བཞི་པར་སྩལ་བའི་གསུང་འཕྲིན།

༄༅། །སྐབས་བཅུ་བཞི་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་བདུན་པའི་ཐོག་ངོ་འབྱོར་སྤྱི་འཐུས་རྣམས་དང༌། རེས་མོས་ཚོགས་གཙོ་གསར་པ་བཅས་ལ་འཚམས་འདྲི་དང་བཀྲ་ཤིས་བདེ་ལེགས་བརྗོད་རྒྱུ་ཡིན།

དེང་སྐབས་བོད་ནང་གི་གནས་སྟངས་དང་ང་ཚོའི་ལངས་ཕྱོགས་བཅས་ཐེངས་མང་བརྗོད་ཟིན་ཁར། ཉེ་ཆར་གསུམ་དུས་ཀྱི་ཡོངས་ཁྱབ་གསུང་འཕྲིན་དུའང་ཞིབ་འཁོད་ཡོད་པ་ཀུན་གྱི་བློ་ངེས་ཡོད་ཤག་ལ་བསྐྱར་ཟློས་མ་དགོས།

ཉེ་བའི་བདུན་ཕྲག་ཁ་ཤས་ནང་ད་ལྟའི་བོད་ཀྱི་ཛ་དྲག་གི་གནས་བབ་དང༌། བོད་མིའི་ཞི་བའི་གྱེན་ལངས་དང་བོད་གཞུང་མང་བཙན་བྱོལ་དུ་འབྱོར་ནས་ལོ་ལྔ་བཅུ་འཁོར་བའི་དུས་ཚིགས་བཅས་དང་བསྟུན་ཡུ་རོབ་དང་ཨ་རིའི་གྲོས་ཚོགས་ཀྱིས་མཚོན་རྒྱལ་ཁབ་མང་པོའི་གྲོས་ཚོགས་ཁག་གི་ཐུགས་སྣང་ཆེན་པོས་དོན་སྙིང་ལྡན་པའི་གྲོས་ཆོད་བཞག་པ་དང༌། གདུང་སེམས་མཉམ་བསྐྱེད་ཀྱི་རྣམ་པ་གསལ་སྟོན་བྱས་པ་དེ་དག་གཞིས་བྱེས་བོད་མི་ཡོངས་ཀྱི་སྙིང་སྟོབས་སྤེལ་བའི་ཆ་རྐྱེན་དང༌། བོད་ཀྱི་རྩ་དོན་ལ་ཕན་ངེས་བྱུང་ཡོད།

བོད་མི་མང་སྤྱི་འཐུས་ལྷན་ཚོགས་ནི་བཙན་བྱོལ་བོད་མིའི་མང་གཙོའི་སྒྲིག་འཛུགས་གལ་གནད་ཆེ་ཤོས་ཤིག་ཡིན་པས་དེའི་ངོས་ནས་ཀྱང་དྲང་བདེན་ལ་དགའ་བའི་རྒྱལ་ཁབ་རྣམས་ཀྱི་དབུས་དང་མངའ་སྡེའི་གྲོས་ཚོགས་ཁག་དང་འབྲེལ་ལམ་གང་ཐུབ་ཀྱིས་བོད་ཀྱི་འདས་པའི་བྱུང་རབས་དང༌། ད་ལྟའི་གནས་བབས། འབྱུང་འགྱུར་གྱི་མངོན་འདོད་བཅས་ཀྱི་སྐོར་གོ་རྟོགས་གོང་མཐོར་སྤེལ་སླད་དྲིལ་བསྒྲགས་དང༌། དོན་འབྲས་ཐོན་ངེས་ཀྱི་རྒྱབ་སྐྱོར་ཐོབ་ཐབས་ཀྱི་འབད་བརྩོན་ཤུགས་སྐྱེད་དང་འབྲེལ། སྒྲུབ་ཕྱོགས་ཀྱི་ལས་འགུལ་གང་ལ་ཅི་འོས་ཐོག་འབད་འབུངས་སྔར་ལྷག་བྱ་གལ་ཆེ།

དེ་བཞིན་བོད་མིའི་མང་གཙོའི་འཕེལ་རིམ་གོང་མཐོར་འགྲོ་ཐབས་དང་ཁྲིམས་བཟོའི་ལས་དོན་གནད་སྨིན་ཡོང་ཐབས་སུ་སྤྱི་འཐུས་ཚང་མས་མང་གཙོའི་ལྟ་གྲུབ་དང༌། ཁྲིམས་ཀྱི་དབང་བསྒྱུར་ལ་སྙིང་ནས་བརྩི་བཀུར་ཐོག གུ་ཡངས་དཀྱེལ་ཆེའི་བློ་གྲོས་ཀྱིས་རྟོན་བཞིའི་འཇུག་ལྡོག་མ་འཆོལ་བའི་སྒོ་ནས་སྤྱི་སྨན་འདུན་གྲོས་ལྷུག་པོར་གནང་དགོས།

སྐབས་བབས་གྲོས་ཚོགས་ཀྱི་ལས་དོན་ལམ་ལྷོང་དང༌། འགྲོ་ཀུན་བདེ་བའི་སྨོན་འདུན་བཅས། ཤཱཀྱའི་དགེ་སྦྱོང་ཆོས་སྨྲ་བ་ཏཱ་ལའི་བླ་མས། ཕྱི་ལོ་ ༢༠༠༩ ཟླ་ ༣ ཚེས་ ༡༧ ལ།།

ཕྱི་ལོ་ ༢༠༡༠ ཟླ་ ༣ ཚེས་ ༨ འཁོད་སྤྱི་འཐུས་སྐབས་བཅུ་བཞི་པར་སྩལ་བའི་གསུང་འཕྲིན།

༄༅། །སྐབས་བཅུ་བཞི་པའི་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་དུས་དགུ་པར་ཕེབས་པའི་སྤྱི་འཐུས་རྣམ་པར་འཚམས་འདྲི་དང༌། གྲོས་ཚོགས་ཀྱི་ལས་དོན་ཚགས་ཚུད་ཚད་ལྡན་ཡོང་བའི་སྨོན་འདུན་ཡོད། རིང་མོ་ཞིག་ནས་ཡིད་ལ་བརྣགས་པ་ལྟར། བོད་མིའི་ཆབ་སྲིད་མང་གཙོའི་ལམ་དུ་བསྒྱུར་རྒྱུ་བཙན་བྱོལ་དུ་འབྱོར་མ་ཐག་པ་ནས་འབད་བརྩོན་རྒྱུན་བསྲིངས་བྱས་འབྲས་སུ་ད་ཆ་མང་ཚོགས་ཀྱིས་འོས་འདེམས་བྱས་པའི་གྲོས་ཚོགས་ཀྱིས་ཁྲིམས་བཟོ་དང་དཔལ་འབྱོར་སྟངས་འཛིན་གྱིས་མཚོན་པའི་བྱེད་སྒོ་རྣམས་བྱ་རྒྱུའི་གོ་སྐབས་བྱུང་བར་དགའ་སྤོབས་བརྟས།

སྔོན་དུ་བརྗོད་ཟིན་པ་ལྟར། ལྗིད་མཉམ་སྟངས་འཛིན་གྱི་སོ་མཚམས་དང༌། རྟོན་བཞིའི་འཇུག་ལྡོག་མ་ནོར་བར་སྒེར་འཁོན་ཕྱོགས་འཐེན་སྤངས་ཏེ། གྲོས་ཚོགས་ཀྱི་ལས་དོན་བྱེད་ཕྱོགས་ཀྱི་གནས་ཚད་དང་སྤུས་ཀ་གོང་མཐོར་གཏོང་རྒྱུའི་ཀུན་སློང་དང་རྩོལ་བ་མི་ལྷོད་པ་དགོས་གལ་མཐོང༌། འཛིན་སྐྱོང་དང་ཁྲིམས་ལུགས་དབང་འཛིན་གཉིས་ཀའི་འགན་ཁུར་ཞུ་ཡུལ་གྲོས་ཚོགས་ཡིན་པས། གྲོས་ཚོགས་ཀྱང་མང་ཚོགས་ལ་འགན་འཁུར་འཕེར་ངེས་དགོས།

བོད་མིའི་ཆབ་སྲིད་ཀྱི་འགོ་ཁྲིད་བཀའ་བློན་ཁྲི་པ་མང་ཚོགས་ཀྱིས་འོས་འདེམས་བྱས་པ་ནས་བཟུང༌། གཞི་རྩའི་ལས་དོན་རྣམས་ངོས་རང་གིས་དོ་ཁུར་མ་དགོས་པར་ཕྱེད་རྒས་ཡོལ་ལྟ་བུ་ཡིན་རུང༌། བོད་ཀྱི་རྩ་དོན་དང་བོད་རྒྱའི་འབྲེལ་ལམ་སྐོར་ཇི་སྲིད་མང་ཚོགས་ནས་ཡིད་ཆེས་རེ་འདུན་ཡོད་པ་དེ་སྲིད་དུ་ཅི་ནུས་གང་ལྕོགས་བྱེད་བཞིན་ཡོད། ཞི་བའི་དོན་ཚན་ལྔ་ནི་ཕུགས་ཀྱི་འཆར་སྣང་ཡིན་པས་འབྲེལ་མོལ་ལ་ཐད་འབྲེལ་དེ་ཙམ་མེད་རུང༌། སི་ཏྲས་སི་སྦག་གི་གྲོས་འཆར་ལ་རྒྱ་གཞུང་གིས་བསམ་ཞིབ་གོ་བསྡུར་བྱེད་ཐབས་མེད་པའི་ཚིག་ཐག་གཙང་གཅོད་བྱུང་བར་བརྟེན། རང་བཞིན་ནུས་མེད་དུ་གྱུར། ཕྱི་ལོ་ ༢༠༠༢ ནས་འབྲེལ་མོལ་བསྐྱར་མཐུད་བྱས་པ་ནས་བཟུང་བོད་རིགས་ཡོངས་ཀྱི་འབྱུང་འགྱུར་གྱི་གནས་བབ་ཁོ་ན་བརྗོད་གཞིར་བཟུང་སྟེ་གླེང་མོལ་བྱས་འབྲས་སུ་རྒྱ་གཞུང་གི་ལངས་ཕྱོགས་ལ་བསམ་ཞིབ་ཀྱིས་རང་ཕྱོགས་ནས་མཁྲེགས་བཟུང་མ་བྱས་པར་དངོས་དོན་དང་བསྟུན་ཏེ། གུ་བཤང་གང་ཐུབ་བྱས་ཚུལ་ལོ་དུས་སོ་སོའི་གསུམ་དུས་གསུང་འཕྲིན་སོགས་སུ་གསལ་བཤད་བྱས་ཡོད་པ་བཞིན། འབྲེལ་མོལ་ཐེངས་བརྒྱད་པའི་སྐབས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་རང་སྐྱོང་བཅའ་ཁྲིམས་ཀྱི་ཆ་རྐྱེན་འོག་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ལག་བསྟར་ཡོང་ཐབས་ཀྱི་བསམ་འཆར་ཡིག་ཆ་ཞིག་སྤྲད་ཡོད་ཅིང༌། དེ་ལ་རྒྱ་ཕྱོགས་ན་འཁྱོག་བཤད་བྱས་པ་རྣམས་གསེད་གྲོལ་སླད་འདི་ལོ་འབྲེལ་མོལ་དགུ་བའི་སྐབས་འགྲེལ་བརྗོད་ཅིག་སྤྲད་པ་བཅས་ཡིག་ཆ་དེ་དག་ད་ཆ་མང་ཚོགས་ཀྱི་མིག་ལམ་དུ་གྱུར་ཟིན།

གོང་སྨྲོས་རྣམས་གྲོས་ཚོགས་ཀྱི་སྤྱི་མོས་གྲོས་ཆོད་སྔ་རྗེས་ཀྱི་འབྲུ་དོན་ལྟར། ངོས་ནས་ལྷག་བསམ་ཟོལ་མེད་ཀྱིས་འབད་འབུང་བྱེད་ཁུལ་ཡང༌། བསམ་འཆར་དང་འགྲེལ་བརྗོད་དེ་དག་གྲོས་ཚོགས་ནས་མོས་མཐུན་མ་བླངས་པའམ། གྲོས་ཚོགས་ལ་མ་བསྟན་པའི་ཡིག་ཆ་ཡིན་ཚུལ་དང༌། ངོས་ཀྱི་བསམ་ཚུལ་མིན་ཚུལ་སོགས་ཀྱི་དོགས་གླེང་རིགས་ཡོང་གི་ཡོད་ཚོད་འདུག་པས། རྩ་དོན་དང་འབྲེལ་བའི་གནད་དོན་འདི་རིགས་ཕྱི་གསལ་ནང་གསལ་མ་བྱུང་བར་མང་ཚོགས་སུ་ཐེ་ཚོམ་སྐྱེ་གཞིར་གནས་པས། ད་རེས་ཚོགས་དུས་འདིའི་རིང་བགྲོ་གླེང་མཐིལ་ཕྱིན་དང༌། དེ་བཞིན་བཀའ་ཤག་དང་ངོས་ཀྱི་སྐུ་ཚབ་སྦྲེལ་པོ། གཞན་ཡང་འབྲེལ་ཡོད་ཇི་འོས་རྣམས་ལ་ཉན་ཞིབ་དོགས་འདྲི་འཁྲུན་ཆོད་བྱས་ཏེ་གསལ་པོ་བཟོ་དགོས།

འབྱུང་འགྱུར་བྱེད་ཕྱོགས་གྲོས་ཚོགས་ཀྱི་བསམ་འཆར་དང་མངོན་འདོད་གསར་པ་ཡོད་ན་དེའི་སྦྱོར་དངོས་རྗེས་གསུམ་གྱི་ལས་རིམ་གསལ་སྟོན་བྱེད་དགོས་པ་བཅས་ཡིད་འཇགས་གྱིས།

ཏཱ་ལའི་བླ་མ་སྐྱེ་ཕྲེང་བཅུ་བཞི་པ་ཤཱཀྱའི་དགེ་སྦྱོང་ཆོས་སྨྲ་བ་བསྟན་འཛིན་རྒྱ་མཚོས་ཕྱི་ལོ་ ༢༠༡༠ ཟླ་ ༣ ཚེས་ ༨ ལ་ཕུལ།།

ཕྱི་ལོ་ ༢༠༡༡ ཟླ་ ༣ ཚེས་ ༡༡ འཁོད་སྤྱི་འཐུས་སྐབས་བཅུ་བཞི་པར་སྩལ་བའི་གསུང་འཕྲིན།

༄༅། །སྐབས་བཅུ་བཞི་པའི་བོད་མི་མང་སྤྱི་འཐུས་ཐུན་མོང་ལ། ཆེད་དོན། ཀུན་གྱིས་ཤེས་གསལ་ལྟར་ཡོངས་གྲགས་སུ་ཕྱི་ལོའི་གོང་གི་བརྒྱ་ཕྲག་གཉིས་པའི་ནང་བོད་རྒྱལ་ཐོག་མ་གཉའ་ཁྲི་བཙན་པོ་ནས་དབུ་ཚུགས་ཏེ་ཕྱི་ལོ་བརྒྱ་ཕྲག་དགུ་པའི་ནང་མངའ་བདག་ཁྲི་རལ་པ་ཅན་གྱི་བར་ལོ་གྲངས་ཆིག་སྟོང་བརྒལ་བའི་རིང་བོད་རྒྱལ་གདུང་རབས་ཞེ་གཉིས་ཀྱིས་རིམ་པས་ཆོལ་གསུམ་བོད་ལྗོངས་ཡོངས་ལ་མངའ་དབང་བསྒྱུར་ཏེ་པུར་རྒྱལ་བོད་ཅེས་བྱ་བ་ཤར་གླིང་དབུས་མའི་ནང་དཔུང་སྟོབས་དང་མངའ་ཐང་ཆེ་གྲས་སུ་གྱུར་ཏེ་རྒྱ་ཧོར་བོད་གསུམ་ཞེས་འདྲ་མཚུངས་སྟོབས་ཆེན་རྒྱལ་ཁབ་ཀྱི་གྲས་སུ་ཚུད་ཅིང༌། བོད་ཀྱི་སྐད་ཡིག་དང་བརྡ་སྤྲོད་རང་བཙན་པ་འབུར་དོད་བྱུང་བ་ནས་བཟུང་ཆོས་དང༌། རིག་གནས། སྤྱི་ཚོགས་ཀྱི་དཔལ་ཡོན་གང་ས་ནས་འཕགས་ཡུལ་གཉིས་པ་ལྟ་བུར་གྱུར། ཕྱི་ལོ་བརྒྱ་ཕྲག་དགུ་པའི་ནང་བོད་སིལ་བུར་ཐོར་བ་ནས་ཆིག་བསྒྲིལ་གྱི་ནུས་པ་ཉམས་ཏེ་ལུང་ཚན་སོ་སོའི་སྒེར་བཙན་ཙམ་ལས་བོད་སྤྱི་ལ་དབང་བའི་ཆབ་སྲིད་ཚགས་ཚུད་མ་བྱུང་བའི་ཐོག ཕྱི་ལོ་བརྒྱ་ཕྲག་བཅུ་གསུམ་པའི་འགོ་འཛུགས་ནས་ཇིང་གེ་སི་ཁཱན་གྱི་ཧོར་དམག་འོག་རྒྱ་ནག་ཙམ་མ་ཟད་བོད་ཁམས་ཡོངས་རྫོགས་ཀྱང་ཚུད། ཕྱི་ལོ་ ༡༢༦༠ ནང་འགྲོ་མགོན་ཆོས་རྒྱལ་འཕགས་པས་ཆོལ་གསུམ་ཡོངས་ལ་ཁྱབ་པའི་སྲིད་དབང་སླར་གསོ་མཛད་ཀྱང༌། རིང་པོར་མ་ཐོགས་པར་མཐའ་མཚམས་ཇི་བཞིན་སྐྱོང་མ་ཐུབ་ཁར། ལོ་ ༣༨༠ སྐོར་གྱི་ནང་ཕག་གྲུ་དང༌། རིན་སྤུངས། གཙང་པ་བཅས་བོད་ཀྱི་སྲིད་སྐྱོང་ལ་འགྱུར་བ་ཡང་ཡང་བྱུང་སྟེ་སོ་སོའི་རྒྱལ་སའི་ཉེ་འདབས་ས་ཁུལ་ཙམ་ལས་བོད་ལྗོངས་ཡོངས་ལ་ཁྲིམས་དང་དབང་ལུང་གིས་མ་ཁྱབ་ཅིང༌། ནང་ཁུལ་བདེ་གཟར་མང་བས་བོད་སྤྱིའི་ཆབ་སྲིད་ཀྱི་ནུས་པ་ཧ་ཅང་ཉམས་དམས་སུ་གྱུར།

ཕྱི་ལོ་ ༡༦༤༢ ལོར་༸གོང་ས་ལྔ་པ་ཆེན་པོའི་བོད་གཞུང་དགའ་ལྡན་ཕོ་བྲང་དབུ་བརྙེས་པ་ནས་བཟུང་༸རྒྱལ་བ་སྐུ་ཕྲེང་ན་རིམ་གྱིས་བོད་ཀྱི་ཆོས་སྲིད་གཉིས་ཀའི་དབུ་ཁྲིད་གནང་སྲོལ་ཚུགས་ཤིང༌། བོད་ཁྲི་སྐོར་བཅུ་གསུམ་གྱི་ཆབ་སྲིད་གང་འཚམ་སྲ་བརྟན་དང༌། རིས་མེད་རྒྱལ་བསྟན་དར་རྒྱས། བོད་འབངས་རྣམས་རང་དབང་བདེ་སྐྱིད་ཀྱི་འཚོ་བར་རོལ་ཐུབ་པ་བྱུང་ཞིང༌། ༸རྒྱལ་བ་སྐུ་ཕྲེང་ན་རིམ་གྱིས་དགུང་ན་སོན་མཚམས་ཆབ་སྲིད་ཀྱི་མཛད་ཁུར་རིམ་བཞེས་མཛད་ལམ་ཆགས། ཕྱི་ལོ་བརྒྱ་ཕྲག་བཅུ་དགུ་པའི་མཇུག་དང་ཉི་ཤུ་པའི་འགོ་ཙམ་ནས་སྲིད་ཕྱོགས་ཀྱི་ལས་དོན་སྤྱི་དང༌། ཁྱད་པར་རྒྱལ་སྤྱིའི་ནང་ཕྱི་འབྲེལ་ཇི་བཞིན་མ་བྱུང་ཁར། ༸རྒྱལ་མཆོག་སྐུ་ཕྲེང་བཅུ་གསུམ་པས་ཆབ་སྲིད་ཀྱི་མངའ་དབང་བཞེས་པ་ནས་རིང་པོར་མ་སོང་བར་འགལ་རྐྱེན་དབང་གིས་སོག་ཡུལ་དང༌། རྒྱ་ནག རྒྱ་གར་བཅས་སུ་ཕེབས་དགོས་བྱུང་སྟེ་སླར་རྒྱལ་ཁབ་ཏུ་༸ཞབས་སོར་འཁོད་བསྟུན་བོད་ཀྱི་མངའ་དབང་གི་གནས་བབ་བསྐྱར་ནན་གསལ་བསྒྲགས་དང་འབྲེལ་བར་སྐབས་རྒྱལ་སྤྱིའི་གནས་ཚུལ་གཟིགས་རྟོག་ཇི་བྱུང་བཞིན་བོད་འབངས་བདེ་ཐབས་དང༌། ཆབ་སྲིད་ཕྲ་ཚུགས་ཐབས་སུ་དེང་རབས་ཀྱི་སློབ་གསོ་དང༌། ལམ་ལུགས་ལེགས་བཅོས་སོགས་ལ་ཐུགས་བརྩོན་གནང་སྟེ་རླབས་ཆེན་གྱི་གྲུབ་འབྲས་བྱུང་ནའང༌། ཐུགས་བཞེད་ཡོངས་རྫོགས་ཇི་བཞིན་མ་འགྲུབ་པའི་གནས་ཚུལ་ཆུ་སྤྲེལ་ཞལ་གདམས་ལས་དཔོག་ནུས། ཕྱོགས་མཚུངས་དགའ་ལྡན་ཕོ་བྲང་གི་རྒྱལ་ཚབ་དང་སྲི་ཞུ་བ་ན་རིམ་གྱིས་ནོར་འཁྲུལ་དང་འཐུས་ཤོར་སྣ་ཚོགས་བྱུང་ཡོད་མོད། མདོ་དོན་བོད་སྤྱིའི་ཆབ་སྲིད་ཀྱི་མངའ་དབང་མི་དམན་ཙམ་ལོ་བཞི་བརྒྱར་ཉེ་བའི་རིང་སྲ་བརྟན་འཛིན་སྐྱོང་ཐུབ་པ་བྱུང་ཡོད།

ངོས་རང་༸རྒྱལ་བའི་ཡང་སྲིད་དུ་ངོས་འཛིན་ཁྲི་འདོན་བྱུང་རྗེས་ཆུང་ངུའི་དུས་ནས་འབྱུང་འགྱུར་བོད་ཀྱི་ཆབ་སྲིད་ཀྱི་ལམ་སྲོལ་དེང་རབས་ཅན་དུ་བསྒྱུར་གལ་ཆེ་བའི་བསམ་ཚུལ་ཡོད་མུས་སུ། རང་ལོ་བཅུ་དྲུག་ལས་མ་སོན་ཞིང༌། རྒྱལ་སྤྱིའི་ལམ་སྲོལ་ལྟ་ཅི། བོད་རང་གི་སྲོལ་རྒྱུན་ལམ་ལུགས་ཁག་ཀྱང་ཆ་ཚང་རྒྱུས་མྱོང་མེད་སྐབས་ནས་ཆབ་སྲིད་ཀྱི་འགན་ཁུར་སྔ་བསྣུར་གྱིས་མ་ལེན་མཐུ་མེད་བྱུང་སྐབས། གནས་བབ་ཛ་དྲག་དང་རྐྱེན་ངན་རྣམ་མང་རུ་འཛིངས་སུ་ཡོད་ནའང༌། བོད་ཀྱི་ཆབ་སྲིད་ལམ་སྲོལ་སྔར་ལམ་དེབ་གསལ་ལྟ་བུ་མིན་པར་གནས་དུས་དང་འཚམས་པའི་བསྒྱུར་བཅོས་བྱེད་རྒྱུའི་འདུན་པ་ཆེ་བསྐྱེད་ཡོད་ཁོངས་ནས། བསྒྱུར་བཅོས་ཚོགས་པ་གསར་འཛུགས་སོགས་ཐབས་ཤེས་རྣམ་གྲངས་མི་ཉུང་བ་ཞིག་བྱས་རུང༌། ཕྱི་ནང་གི་འགལ་རྐྱེན་སྣ་ཚོགས་དབང་གིས་འདོད་བློ་ཁེངས་པའི་ལེགས་བཅོས་བྱེད་མ་ཐུབ།

ཕྱི་ལོ་ ༡༩༥༩ ལོའི་ཕྱི་ཟླ་ ༤ པའི་ནང་རྒྱ་གར་དུ་བཙན་བྱོལ་ལ་འབྱོར་མ་ཐག་མང་གཙོའི་ལམ་སྲོལ་ལག་བསྟར་བྱ་རྒྱུ་གལ་གནད་ཆེ་ཤོས་གྲས་སུ་བརྩིས་ཏེ་བཀའ་བློན་ལས་ཁུངས་ཁག་ཆ་བགོས་གསར་འཛུགས་དང༌། མང་ཚོགས་ཀྱིས་འོས་འདེམས་བྱས་པའི་སྤྱི་འཐུས་ལྷན་ཚོགས་སོགས་རིམ་འཛུགས་བྱ་རྒྱུའི་གྲ་སྒྲིག་བྱེད་འགོ་ཚུགས།

རྒྱལ་ཁབ་སུ་འདྲ་ཞིག་ཡིན་རུང་ཡུལ་མི་ཡོངས་ནས་ཕྱར་གྲུ་མཉམ་འདེགས་ཀྱིས་འགན་ཁུར་བའི་ཐོག་ནས་གནས་དུས་དང༌། མང་ཚོགས་ཀྱི་མངོན་འདོད་ལ་བསྟུན་ནས་ཆབ་སྲིད་འཛིན་སྐྱོང་མ་བྱས་པར། རྒྱུད་འཛིན་ལྟ་བུའི་འགོ་ཁྲིད་མི་གཅིག་ལ་བློས་འགེལ་གྱིས་མང་ཚོགས་འགན་ཁུར་མེད་པར་བསྡད་ན་རྒྱལ་ཁབ་དང་མི་རིགས་སྲ་བརྟན་གནས་མི་ཐུབ་པ་དང༌། ཡུལ་ལུང་གི་ཡར་རྒྱས་ཚུལ་བཞིན་ཡོང་མི་ཐུབ་པ་དངོས་མཐོང་ཁར། མི་གཅིག་དབང་འཛིན་གྱི་ལམ་སྲོལ་ནི་དུས་ཚོད་ཡོལ་ཟིན་པ་དང༌། དེང་རབས་ཆབ་སྲིད་ཀྱི་ལམ་སྲོལ་ཐམས་ཅད་ཀྱི་ནང་ནས་གུ་ཡངས་མང་གཙོའི་རིང་ལུགས་བཟང་ཤོས་ཡིན་པ་བཅས་ལ་བརྟེན་གཞན་གྱི་ལད་མོ་དང་མཛེས་ཆོས་ཙམ་མ་ཡིན་པར་བོད་མི་ས་ཡ་དྲུག་གི་འཕྲལ་ཕུགས་ཀྱི་བདེ་དོན་རང་ལ་དམིགས་ཏེ་མང་གཙོའི་ལམ་སྲོལ་ལ་ཡིད་ཆེས་ཀྱིས་བསྒྱུར་བཅོས་ལག་ལེན་སྒོ་དུ་མ་ནས་བརྩམས་ཏེ། ཕྱི་ལོ་ ༡༩༦༠ ལོར་བོད་མི་མང་སྤྱི་འཐུས་ལྷན་ཚོགས་གསར་འཛུགས་དང༌། དེ་རྗེས་མ་འོངས་བོད་ཀྱི་རྩ་ཁྲིམས་འཆར་ཟིན་གསལ་བསྒྲགས། ཕྱི་ལོ་ ༡༩༩༠ ལོར་བཅའ་ཁྲིམས་ཟིན་བྲིས་ཚོགས་ཆུང་ཆེད་བཙུགས་དང༌། སྤྱི་འཐུས་གྲངས་སྤར་གྱིས་ཕྱི་ལོ་ ༡༩༩༡ ལོར་བཙན་བྱོལ་དུ་གནས་རིང་ལག་བསྟར་ཐུབ་པའི་བཙན་བྱོལ་བོད་མིའི་བཅའ་ཁྲིམས་སྐབས་བཅུ་གཅིག་པའི་སྤྱི་འཐུས་ལྷན་ཚོགས་ནས་གཏན་འབེབས་བྱས་ཏེ་ཁྲིམས་ཀྱི་དབང་བསྒྱུར་མིང་དོན་མཚུངས་པ་དང༌། སྤྱི་ལྷན་དབང་ལུང་ལྡན་པའི་ཁྲིམས་བཟོ་ལྷན་ཚོགས་སུ་བསྒྱུར་ཐུབ་པ་སོགས་བཙན་བྱོལ་བའི་གནས་བབ་ལ་གཞིགས་པའི་གྲུབ་འབྲས་མི་དམན་པ་ཐོན་ཡོད། ཕྱི་ལོ་ ༢༠༠༡ ལོར་བོད་མིའི་ཆབ་སྲིད་ཀྱི་འགོ་ཁྲིད་བཀའ་བློན་ཁྲི་པ་མང་ཚོགས་ནས་ཐད་ཀར་འོས་འདེམས་དགོས་པའི་ལམ་སྟོན་ལག་བསྟར་བྱས་པ་ནས་བཟུང་ངོས་རང་རྒྱུན་ལྡན་འཛིན་སྐྱོང་གི་ལས་དོན་ཐོག་ཐེ་བྱུས་མི་དགོས་པར་ཕྱེད་རྒས་ཡོལ་ལྟ་བུས་འཇིག་རྟེན་སྤྱི་ཡོངས་ལ་སྨན་པའི་བྱེད་སྒོ་གཞན་གྱི་ཐོག་དུས་ཚོད་ཇེ་མང་གཏོང་རྒྱུའི་གོ་སྐབས་བླངས་པ་ཡིན།

བཙན་བྱོལ་བོད་མིའི་བཅའ་ཁྲིམས་ཟིན་བྲིས་སུ་བོད་མིའི་ཆབ་སྲིད་ཀྱི་རང་བཞིན་ཆོས་ལུགས་རིས་མེད་དང༌། ཡུལ་མིའི་རྒྱལ་ཁབ་ཀྱི་བརྗོད་ཚིག་བཀོད་པ་དེ་ཡང་མཐར་ཐུག་ཆབ་སྲིད་ཀྱི་དབུ་ཁྲིད་མཚན་གནས་རྗེས་འབྲེལ་མ་ཡིན་པར་འོས་བསྡུའི་ལམ་ནས་ཡོང་རྒྱུའི་ཆ་རྐྱེན་དུ་ཕུགས་དམིགས་བཟུང་བ་ཞིག་ཡིན།

མདོ་དོན་མང་གཙོའི་ལམ་སྲོལ་གྱི་ངོ་བོའམ་སྙིང་དོན་མཐར་ཐུག་ཆབ་སྲིད་དང་འཛིན་སྐྱོང་གི་ལས་དོན་གང་ཡང་མི་བྱེ་བྲག་པ་གཅིག་ལ་བརྟེན་མི་དགོས་པར། མི་མང་གི་ཆེད་དུ་མི་མང་གིས་བདམས་པའི་མི་མང་གི་འགོ་ཁྲིད་རིམ་པས་མི་མང་གི་འགན་ཁུར་ཆ་ཚང་ཐུབ་པ་བྱེད་རྒྱུ་དེ་ཡིན་སྟབས། ད་ཆ་རང་རེའི་མང་གཙོའི་འཕེལ་རིམ་ཡོངས་སུ་རྫོགས་པའི་ཆེད་དུ་༸རྒྱལ་བ་རིན་པོ་ཆེས་བོད་ཀྱི་ཆབ་སྲིད་ཀྱི་འགན་ཁུར་མ་དགོས་པར་མི་མང་གིས་འོས་འདེམས་བྱས་པའི་འགོ་ཁྲིད་སོ་སོས་ཆབ་སྲིད་ཀྱི་དབང་ལུང་ཡོངས་རྫོགས་འགན་ཁུར་བྱེད་དགོས་པའི་དུས་ལ་བབས་ཡོད།

དེ་འདྲའི་བསམ་ཚུལ་དེ་ཉེ་དུས་གསར་བྱུང་ཞིག་མིན་པར་མང་གཙོའི་ལམ་སྲོལ་དུ་བསྐྱོད་རྒྱུའི་ལས་རིམ་འགོ་འཛུགས་བྱེད་སྐབས་ནས་ཡོད་ཀྱང་ཕྱི་ནང་གི་གནས་ཚུལ་སྤྱི་དང༌། ཁྱད་པར་མང་ཚོགས་དང་འོས་འདེམས་བྱས་པའི་འཐུས་མི་རྣམས་ཀྱི་ཤེས་འཇོན་དང༌། བསམ་སྤྱོད་མྱོང་གོམས་བཅས་ཚད་ལོང་ཡོང་རེས་ངང་སྒུག་བྱས།

མི་ལོ་བཞི་བརྒྱར་ཉེ་བའི་རིང་༸རྒྱལ་བ་སྐུ་ཕྲེང་ན་རིམ་གྱིས་དངོས་བརྒྱུད་ཅི་རིགས་ནས་བོད་ཀྱི་ཆབ་སྲིད་ཀྱི་དབུ་ཁྲིད་པའི་སྲོལ་རྒྱུན་ལ་གོམས་ཤུགས་ཆེ་བའི་བོད་མི་སྤྱི་དང༌། ཁྱད་པར་གཞིས་བཞུགས་བོད་མི་རྣམས་ཀྱིས་༸རྒྱལ་བ་རིན་པོ་ཆེ་མེད་པའི་བོད་མིའི་ཆབ་སྲིད་ཀྱི་སྒྲིག་འཛུགས་ཤིག་བསམ་བློར་འཆར་དཀའ་བའི་སྔོན་གོམས་བག་ཆགས་ཀྱི་དབང་གིས་གནས་ཚུལ་འདི་རིགས་མང་ཚོགས་ནས་འཕྲལ་མར་ངོས་ལེན་ཡོང་ཐབས་དཀའ་བ་ཤེས་རྟོགས་ཡོད་པ་ལྟར་འདས་པའི་ལོ་ ༥༠ ཙམ་གྱི་རིང་གཞིས་བྱེས་མང་ཚོགས་ལ་ཆབ་སྲིད་ཀྱི་གོ་རྟོགས་དང༌། འགན་ཁུར་གྱི་སེམས་སྟོབས་གོང་མཐོར་སྤེལ་ཐབས་སྒོ་དུ་མ་ནས་བྱས་དང་བྱེད་བཞིན་པ་དཔེར་ན། ཕྱི་ལོ་ ༡༩༦༩ ལོར་གསུམ་དུས་གསུང་འཕྲིན་དུ་ “བོད་འཛིན་སྐྱོང་བྱེད་པའི་གོ་སྐབས་བོད་མི་ཚོར་བྱུང་བའི་ཉིན་བོད་ཀྱི་སྲིད་གཞུང་ཇི་འདྲ་ཞིག་འཛུགས་མིན་ནི་བོད་མི་ཚོས་ཐག་གཅོད་བྱ་རྒྱུ་མ་ཟད། ཏཱ་ལའི་བླ་མས་འཛིན་སྐྱོང་བྱེད་པའི་གཞུང་གི་སྲོལ་ལུགས་འདི་ཡང་ཡོང་གི་ཡོད་མེད་ངེས་པ་མེད། མ་འོངས་པའི་བོད་ཀྱི་ཐག་གཅོད་ནི་བོད་མི་མང་རང་གིས་བྱེད་ངེས་ཡིན་ཞིང༌། ལྷག་པར་དེང་དུས་ཤེས་ཡོན་སྦྱང་བརྩོན་བྱས་པའི་གཞོན་སྐྱེས་ཡར་ཐོན་ཅན་ཚོའི་བསམ་ཚུལ་གྱི་ནུས་ཤུགས་འདོན་ངེས་ཡིན།” ཞེས་དང༌། དེ་བཞིན་ ༡༩༨༨ ལོའི་གསུམ་དུས་གསུང་འཕྲིན་ནང་ “ངས་དེ་སྔོན་ནས་ཐེངས་མང་ཤོད་མྱོང་བ་ལྟར། ཏཱ་ལའི་བླ་མའི་ལམ་སྲོལ་འདི་ཡང་མུ་མཐུད་གནས་དགོས་མིན་ནི་བོད་མི་མང་གིས་ཐག་གཅོད་བྱེད་ངེས་ཡིན།” ཞེས་དང༌། དེ་བཞིན་ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གྲངས་ནས་བཟུང་བཀའ་ཤག་དང༌། སྤྱི་འཐུས། ལས་བསྡོམས་ཚོགས་འདུ་སོགས་སུ་ད་ཕྱིན་རྒྱལ་བ་རིན་པོ་ཆེ་མེད་པ་ལྟ་བུར་བརྩིས་ཏེ་གཞུང་དང་མང་ཚོགས་ཀྱི་ལས་འགན་ཆ་ཚང་འཁུར་དགོས་ཞེས་ཡང་ཡང་བཤད་ཡོད། དེ་བཞིན་སྤྱི་འཐུས་སྐབས་ ༡༣ པའི་ཚོགས་གཙོ་དང༌། སྐབས་དེའི་ཁྲིམས་ཞིབ་པ་ཆེ་བ་བཅས་སྤྱི་འཐུས་ལྷན་ཚོགས་ཀྱིས་གཏན་ལ་ཕབ་པའི་ཁྲིམས་འཆར་ཁག་གི་ཐོག་ངོས་ནས་མིང་རྟགས་འགོད་རྒྱུས་མཚོན་ཆབ་སྲིད་དང་འཛིན་སྐྱོང་གི་དབུ་ཁྲིད་ཀྱི་མཚན་གནས་རྗེས་འབྲེལ་གྱི་བྱེད་སྒོ་དེ་རིགས་མེད་པ་བཟོ་འགབ་བརྗོད་ཡོད་ཀྱང༌། སྐབས་དེར་རྒྱུ་མཚན་རྣམ་མང་བགྲངས་ཏེ་གནས་སྐབས་ངང་འཐེན་དགོས་པའི་ཨུ་ནན་བྱུང་བ་ལྟར་དེ་མུས་སུ་ལུས། དེ་བཞིན་སྔ་ལོ་ཕྱི་ཟླ་ ༨ ཚེས་ ༣༡ ཉིན་བོད་གཞུང་མང་རྒྱལ་ཡོངས་ཚོགས་ཆེན་ཐེངས་དང་པོའི་སྐབས་སུའང་ཞིབ་ཕྲ་བརྗོད་རྒྱུ་བྱུང་བ་ལྟར། ད་ཆ་གལ་ཆེའི་གནད་དོན་འདི་ཉིན་འགྱངས་ཞག་འཕུལ་དུ་མ་བཞག་པར་ད་རེས་གྲོས་ཚོགས་ཀྱི་ཚོགས་དུས་འདིའི་ཐོག་བཅའ་ཁྲིམས་གཙོ་བོར་གྱུར་པའི་ཁྲིམས་སྒྲིག་ཁག་ལ་བསྐྱར་བཅོས་དགོས་ངེས་རྣམས་བསྐྱར་བཅོས་ཀྱིས་ངོས་ནས་ཏཱ་ལའི་བླ་མའི་མཚན་གནས་རྗེས་འབྲེལ་གྱི་ཆབ་སྲིད་དང་འཛིན་སྐྱོང་གི་བྱེད་སྒོ་གང་ཡང་མ་དགོས་པ་ཞིག་ངེས་པར་བྱེད་དགོས།

སྐབས་འདིར་ནན་བརྗོད་བྱ་རྒྱུ་ཞིག་ལ། བར་སྐབས་དེར་བཙན་བྱོལ་བོད་མིའི་སྡོད་སྒར་ཁག་གིས་མཚོན་བོད་ཕྱི་ནང་གི་མང་ཚོགས་དང༌། མི་སྒེར་མང་པོས་ལྷག་བསམ་ཟོལ་མེད་ཀྱིས་ངོས་ལ་སྔར་བཞིན་ཆབ་སྲིད་ཀྱི་འགན་ཁུར་མུ་མཐུད་བྱ་དགོས་རེ་བསྐུལ་བྱུང་ཡང༌། ངོས་ཀྱི་སྲིད་དབང་རྩིས་སྤྲོད་བྱ་རྒྱུའི་བསམ་ཚུལ་འདི་འགན་ཁུར་བྱེད་འདོད་མེད་པའམ། སེམས་ཤུགས་ཆག་པ། བོད་མིའི་བདེན་དོན་འཐབ་རྩོད་བློས་བཏང་བ་ཞིག་གཏན་ནས་མ་ཡིན་པར་བོད་མིའི་འཕྲལ་ཕུགས་ཀྱི་ཁེ་ཕན་ཁོ་ནའི་ཆེད་དུ་དམིགས་པ་ཞིག་ཡིན། བོད་དོན་བདེན་མཐའ་མ་གསལ་བར་བཙན་བྱོལ་བོད་མིའི་སྒྲིག་འཛུགས་འདི་རྒྱུན་གནས་ཐུབ་པ་དང༌། བོད་མིའི་དྲང་བདེན་གྱི་འཐབ་རྩོད་རྒྱུན་སྐྱོང་ཐུབ་པ་ཞིག་དགོས་གལ་ཤིན་ཏུ་ཆེ་ཞིང༌། ཅི་སྟེ་ད་དུང་ལོ་བཅུ་ཕྲག་འགའ་ཤས་མུ་མཐུད་གནས་དགོས་པ་བྱུང་ན་ངོས་ནས་འགོ་ཁྲིད་བྱེད་མ་ཐུབ་པའི་དུས་ཤིག་ངེས་པར་ཡོང་རྒྱུ་ཡིན་པ་ནི་ཚང་མས་ཤེས་གསལ་དང༌། ད་ལྟ་ངོས་རང་བདེ་ཐང་ཡོད་སྐབས་ནས་བཙན་བྱོལ་བོད་མིའི་སྒྲིག་འཛུགས་ཀྱི་འགན་ཁུར་ཆ་ཚང་༸རྒྱལ་བ་རིན་པོ་ཆེར་བརྟེན་མི་དགོས་པར་རང་ཚུགས་ཐུབ་པ་ཡོང་རྒྱུའི་གོམས་གཤིས་འཇགས་ཐབས་སུ། ལམ་སྲོལ་འདི་ད་ལྟ་ནས་ལག་བསྟར་བྱེད་རྒྱུ་བྱུང་ན་དཀའ་ངལ་འཕྲད་ཚེ་སེལ་ཐབས་སུ་ངོས་ཀྱིས་མཐུན་འགྱུར་བྱེད་ཐུབ། དེ་མིན་འདི་མུར་ལུས་ཏེ་ནམ་ཞིག་གློ་བུར་ངོས་ཀྱི་འགོ་ཁྲིད་མེད་པའི་དུས་སྐབས་ཤར་ཚེ་ཅི་བྱ་གཏོལ་མེད་ཀྱི་གནས་ཚུལ་ཞིག་ཡོང་སྲིད་པས་དེ་འདྲ་མི་ཡོང་ཆེད་ད་ལྟ་ནས་ངེས་པར་ལག་ལེན་བྱེད་དགོས་པ་དེ་བོད་མི་ཡོངས་ཀྱི་གལ་ཆེའི་ལས་འགན་ཞིག་ཏུ་གྱུར་ཡོད། ངོས་རང་བོད་ཀྱི་ཡུལ་མི་ཞིག་ཡིན་པ་དང༌། བོད་མི་རིགས་དང་རྒྱལ་དབང་སྐུ་ཕྲེང་དབར་ལས་སྨོན་གྱི་འབྲེལ་བའི་དབང་གིས་རྒྱ་ཆེའི་མང་ཚོགས་ཚང་མའི་ཡིད་ཆེས་བློ་གཏད་ཡོད་པ་དེ་སྲིད་དུ་ངོས་ནས་བསྟན་སྲིད་སྤྱི་དོན་ཡལ་བར་འདོར་མི་སྲིད་ཅིང༌། བོད་ཀྱི་རྩ་དོན་སྒྲུབ་ཐབས་དང༌། ཆོས་ཕྱོགས་ཀྱི་བྱེད་སྒོ་མཐའ་དག་རྒྱུན་འཁྱོངས་ངེས་པར་བྱེད་རྒྱུར་ཚང་མས་བློ་གཡེང་མི་དགོས།

བཙན་བྱོལ་བོད་མིའི་བཅའ་ཁྲིམས་དོན་ཚན་ ༣༡ པའི་ནང་སྡེ་སྲིད་ལྷན་ཚོགས་ཀྱི་ཆ་རྐྱེན་ཞིག་ཡོད་ཀྱང་དེ་ནི་སྔོན་སྲོལ་རྒྱུན་སྐྱོང་ལྟ་བུ་དང་བར་བརྒལ་གྱི་ཆ་རྐྱེན་ཙམ་ལས་༸རྒྱལ་བ་རིན་པོ་ཆེས་བོད་ཀྱི་ཆབ་སྲིད་ཀྱི་འགོ་ཁྲིད་བྱེད་མི་དགོས་པའི་ཆ་རྐྱེན་ཞིག་ཏུ་གྱུར་མེད། དེར་བརྟེན་ད་ལམ་བཅའ་ཁྲིམས་བསྐྱར་བཅོས་སྐབས་བཅའ་ཁྲིམས་ཀྱི་སྒྲོམ་གཞི་ལ་འགྱུར་བ་བཏང་ནས་ཆབ་སྲིད་དང་འཛིན་སྐྱོང་གཉིས་ཀའི་འགོ་ཁྲིད་མང་ཚོགས་ཀྱིས་འོས་འདེམས་བྱས་པའི་མི་སྣས་དུས་ཡུན་ངེས་ཅན་དུ་བྱ་རྒྱུའི་ཆ་རྐྱེན་བསྐྲུན་ཏེ་བཅའ་ཁྲིམས་ཡུལ་མིའི་རྒྱལ་ཁབ་ཀྱི་སྒྲོམ་གཞི་དང་མཐུན་པ་ཞིག་ངེས་པར་བཟོ་དགོས་ཤིང༌། དེའི་འོག་རྗེས་འབྲེལ་དོན་ཚན་གཞན་དག་དང༌། ཁྲིམས་སྒྲིག་གཞན་ཁག་བསྐྱར་བཅོས་བྱ་རྒྱུའི་ཆེད་ཚོགས་ཆུང་ཟུར་འཛུགས་སམ་ལས་རིམ་ཇི་དགོས་ཚོགས་དུས་འདི་རང་དུ་གཏན་འབེབས་ལག་བསྟར་ངེས་པར་དུ་ཐུབ་པ་དགོས་རྒྱུ། དེ་ལྟར་བྱུང་མཚམས་མ་འོངས་བོད་ཀྱི་རྩ་ཁྲིམས་འཆར་ཟིན་དང་ཆབ་སྲིད་ལམ་སྟོན་སོགས་ངོས་ཀྱིས་སྤེལ་བའི་སྲིད་དོན་གྱི་ཡིག་ཆ་འགའ་ཤས་རང་བཞིན་ནུས་མེད་དུ་འགྲོ་རྒྱུ་དང༌། དགའ་ལྡན་ཕོ་བྲང་ཞེས་པའི་མིང་བྱང་ཡང་སྐབས་བསྟུན་འགྱུར་བ་གཏོང་དགོས་དེ་དོན་ཡིད་འཇགས་འཚལ། གྲོས་ཚོགས་ཀྱི་བྱེད་སྒོ་ཁག་ལམ་ལྷོང་ཡོང་བའི་སྨོན་འདུན་བཅས་ཏཱ་ལའི་བླ་མའི་སྐྱེ་ཕྲེང་བཅུ་བཞི་པ་ཆོས་སྨྲ་བ་བསྟན་འཛིན་རྒྱ་མཚོས་ཕྱི་ལོ་ ༢༠༡༡ ཟླ་ ༣ ཚེས་ ༡༡ དགེ་བར་བྲིས།།

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།